
   The Wummin is dedicated tae aw the wummin who’re oot there fighting injustice and inequality. 
 
    
 
  
 
  


 
 
   
   The Wummin is a work of fiction.  The names, characters, businesses, places, events and incidents in this book are either the products of the author’s imagination or used in a fictitious manner.  Any resemblance to actual persons, living or dead, or actual events is purely coincidental.

   Chapter One
 
     Helen tried unsuccessfully tae stifle a yawn as Issie McManus burst intae tears fur the umpteenth time.  She put her erm roond Issie’s bony shoulders and drew her closer, ignoring the stares fae the other passengers.  They wur sitting oan the thirty seven bus as it crossed Glesga Cross fae the Saltmarket intae the High Street.  She wanted tae staun up and scream at the gawkers tae get oan wae whit they wur supposed tae be daeing, insteid ae looking across and staring at them, bit she didnae hiv the strength.  She wisnae too sure whit the time wis, though she thought it must’ve been mid-efternoon.  She tried turning roond tae see if she could catch sight ae the blue clock oan the Tollbooth Tower at the cross, bit the view through the back windae fae where they wur sitting only stretched up two thirds ae it.  She shuffled her hauns intae her jaicket pockets and pulled oot her Embassy Regals.
 
     “Here ye go, Issie, hen.  Hiv a fag.  It’ll make ye feel a bit better.”  
 
     “Aw, thanks, Helen.  Ah don’t know whit Ah wid’ve done withoot ye, so Ah don’t,” Issie sniffed, accepting the lit fag that Helen took fae beside the wan awready sticking oot fae between they lips ae hers.
 
     “Nae problem, Issie, hen.  Ye jist get that doon intae yer lungs.  Ye’ll soon be up the road and we’ll get ye intae yer bed fur a wee kip.”
 
     Helen took a deep puff ae her fag and yawned.
 
     “Ah’m so sorry fur aw this, Helen, bit Ah jist didnae know who else tae turn tae, so Ah didnae.”
 
     “Listen, Issie, don’t let me hear ye apologising again.  Ah wid’ve been upset if ye hidnae come tae me in the first place,” Helen shushed, as Issie lay her heid oan Helen’s shoulder.
 
     Helen thought back tae the early hours ae that morning.  Her and her man, Jimmy, hid been in bed since jist efter the news at ten o’clock the night before.  Jimmy hid an early start maist mornings oan account ae him hivving tae get doon tae the lorry depot across in Tradeston before he started his shift at seven and she wisnae wan fur sitting up watching shite oan the telly oan her ain.  She hidnae heard the banging oan the ootside door.
 
     “Aw, fur Christ’s sake!  Who the hell kin that be?” Jimmy hid snarled, swinging his legs oot ae his side ae the bed.
 
     “Leave it, Jimmy.  Ah’ll see who it is,” she’d managed tae blurt oot, hauf asleep, as she slid her feet intae her slippers and stood up.
 
     She’d plenty ae experience ae chapping oan her door in the middle ae the night, and it wis always grief that came wae it.  Between her eldest, Charlie, noo living and working in Jersey, and her youngest wan, Johnboy, the polis hid never been away fae her door o’er the past ten years.  She’d felt the panic welling up in her as she stumbled alang the lobby tae the door.  The chapping hidnae hid the thumping ring tae it that the polis usually used though.  This hid been mair erratic.
 
     “Mary?  Christ, hen, whit ur ye daeing up and aboot at this time ae the night?”  Helen hid exclaimed tae ten-year-auld Mary McManus, who’d been staunin there greeting, wae tears streaked doon her wee, pale, frightened face and wae a jumper pulled o’er her thin cotton nightie.
 
     “Helen, Helen, come quick.  Ma maw is aw o’er the place, howling and greeting, so she is,” she’d wailed. 
 
     “Christ, come in aff the cauld landing and tell me whit’s wrang, hen.”
 
     “Ah cannae, Ah’ll need tae go back.  She’s in an awful state, so she is,” Mary hid bubbled, looking behind her and doon the stairwell.
 
     “Right…oan ye go, hen.  T…tell yer maw that Ah’ll be across in a minute,” Helen hid said intae thin air as Wee Mary disappeared doon the stairs. 
 
     “Whit’s wrang noo?” Jimmy hid murmured fae the bed.
 
     “Nothing…go back tae sleep.  That wis Wee Mary.  She said Issie’s in a bit ae a state, so she is,” Helen hid replied, pulling her nightie o’er her heid.
 
     “Whit?  Again?”
 
     “Jimmy, leave it.  Ah’ll deal wae it.”
 
     “Kin it no wait until the morra?  It’s hauf three in the bloody morning,” he’d growled, lifting his heid aff the pillow and looking at the clock oan his side ae the bed.
 
     Issie hid been roond at theirs the night before in a bit ae a state.  Her man, Tam, hid goat lifted as he wis jist sitting doon tae eat his tea.  The polis hid lifted him fur no paying aff a twenty-pound fine that he’d goat a few months back and he wis noo sitting up in the Bar-L.  Unless Issie could pay aff his fine, he’d be spending Christmas and the New Year in the jail.
 
     “Aye, their timing’s perfect, Issie, so it is,” Jimmy hid said tae her when they’d heard, trying tae be helpful and failing.  
 
     The cauld blast ae the wind hid taken the breath away fae her as she’d exited the closemooth.  She’d hauf ran alang the pavement and crossed the road through the horizontal sleet that wis blowing doon Gourlay Street.  She’d heard Issie howling as soon as she’d goat oot ae the wind and snow.  She’d tried tae take the stairs two at a time, bit hid gied up when she’d reached the first flair landing, and hid proceeded tae walk wan step at a time up tae the third flair.  She’d need tae stoap smoking, she’d telt hersel.  When she’d gone through the door tae the living room, Issie hid been lying oan the flair screaming and banging her heid aff ae it.  Wee Mary hid been staunin above her maw, helplessly looking across at Helen, fear and desperation in her eyes.
 
     “Issie, Issie, whit’s wrang, hen?  It’s me…it’s Helen,” she’d said soothingly, swiftly kneeling doon and taking Issie’s heid in her hauns.
 
     “Oh ma God, Helen, they’ve killed him.  They’ve finally gone and done it and killed ma baby.  Oh God!  Naw!”  
 
     “Who his?  Whit baby, Issie?”
 
     “Two big polis came and said that Joe goat killed...stabbed alang the street there,” Wee Mary hid blurted oot, wringing her fingers roond the frayed hem ae the jumper she wis wearing that wis three sizes too big fur her, fresh tear streaks showing up oan that wee face ae hers.
 
     “Oh ma God, Helen, nawww!”  Issie hid wailed, trying tae shake her heid free fae Helen’s hauns.
 
     “Mary, whit polis?  When?”
 
     ”It wis the same two who lifted ma da,” Wee Mary hid sobbed. 
 
     “Issie?  Look, c’mone, hen…we’ll get ye up oan tae the couch.  C’mone, ye’ll be mair comfortable sitting up.  Gie’s a haun, Mary-doll,” Helen hid commanded, lifting Issie up as Mary sprang intae life tae help her.  “Right, go and put the teapot oan and Ah’ll see tae yer maw.”
 
     “Oh, Helen, Helen, they’ve killed ma boy!  Ma boy…whit am Ah gonnae dae noo?” Issie hid groaned, sobbing and sniffling.
 
     Helen hid wiped Issie’s eyes and nose wae the sleeve ae her cardigan.
 
     “Ur ye sure, Issie?  Ur ye sure they said it wis yer Joe?”
 
     “A…aye, th…they said th…they wur sure it wis him.  It fitted his description.  Th...they said wan ae the detectives recognised him.  He hisnae been hame the night.  Oh ma God, Helen…Helen, whit am Ah gonnae dae?  Ma boy, ma boy,” Issie hid bubbled, her body wracked wae her sobbing as Helen held her closer. 
 
     Helen’s brain hid been scrambled.  She hidnae expected this, even though she knew Joe hid been getting assaulted regularly noo, oan and aff, fur months.  Although the beatings hidnae needed hospital treatment, they’d been getting worse.  It hid only been aboot three weeks earlier that he’d come hame wae a burst lip and a swollen eye and the shirt hauf ripped aff ae his back.  He widnae tell, or wisnae able tae tell Issie who’d done it.  He’d jist kept saying that he’d fallen, even though a blind man could see that he’d been assaulted.  Helen couldnae take it in.  She’d known young Joe McManus since he wis a wee boy.  He wis a pal ae her ain boy, Johnboy.  They’d ran aboot wae each other since they’d been in primary school.  They’d even been in Thistle Park…the approved school oot in Paisley…thegither.
 
     “That’s the teapot boiled, Helen, bit we’ve nae milk, tea or sugar, so we’ve no,” Wee Mary hid said fae o’er at the living room door.
 
     “Look, hen, nip across tae ma hoose and take the milk, tea and sugar oot ae the cupboard in the kitchen.  Jist put yer haun through the letterbox and ye’ll be able tae pull the key oot.  It’s hinging oan the end ae a piece ae string.  Oh, and take across some breid and jam while ye’re at it, Mary,” Helen hid instructed her.  “And don’t stoap fur anywan, if ye see anywan oan the go.”
 
     It hid been a terrible night.  She’d managed tae get Wee Mary intae her bed and Issie hid cried hersel tae sleep oan the couch, clutching her rosary.  Helen hidnae wanted tae leave them, bit she’d left her fags across at the hoose and she’d been dying fur a smoke.  She’d looked aboot, bit it wis obvious that Issie wis skint.  Wee Mary hid telt her that her maw hid used wan ae the end pages oot ae her bible and used that tae smoke the last ae the tea leaves in the Typhoo packet in the kitchen before the polis hid arrived earlier wae the news aboot Joe.  Helen hid sneaked oot and ran across tae her hoose.  Jimmy hid been up and away by the time she’d reached hame.  Because the buses wurnae running at that time ae the morning in Springburn, he hid tae be oot the door, heiding doon Pinkston Road tae catch the hauf six bus oan Parly Road, doon in the Toonheid.
 
     “Aw Christ!” she’d cursed oot loud, as she saw his note oan the kitchen table. ‘Fucking nice wan, Helen,’ it hid said in his spidery haunwriting, as she clocked the cupboard door, ajar, minus the milk, tea, breid and jam.  She’d snatched up her fags and matches and hid started fur the door, and then hid hesitated.  She’d turned back and gone across tae the gas meter and lifted up the two wan bob bits sitting oan tap ae it and slipped them intae the pocket ae her cardigan as she heided oot the door.  Insteid ae heiding straight across Gourlay Street tae Issie’s, she’d turned right and heided doon by Sherbet's oan Endricks Street, tae the phone box oan Keppochhill Road.   She’d dialled the operator and hid asked tae be put through tae Springburn polis office.  Her first coin hid gone straight through the machine and come oot intae the coin cup at the bottom.
 
     “Hello, Springburn Police.  Hello?”
 
     “Aye, hello.  Ah’m phoning up aboot ma neighbour,” Helen hid blurted, relieved when the box hid accepted her reserve coin.
 
     “Whit aboot him?”
 
     “It’s a her.  Her name’s Issie McManus.  Ah believe her boy wis in an accident the night…last night, Ah mean.”
 
     “Aye, and?”
 
     “And well, she’s in an awful state, so she is.”
 
     “Ur ye a relative?”
 
     “Naw, Ah’m her neighbour...her pal.”
 
     “And whit’s yer name then?”
 
     Helen hid felt like screaming a moothful doon the phone, bit hid kept calm and gied her name and address.  She’d been shivering uncontrollably and hid been bursting fur a pee.
 
     “Well, seeing as ye’re no family, Ah cannae confirm anything tae ye.”
 
     “Ah’m no asking ye tae confirm anything.  Ah need a bit ae help, that’s aw.”
 
     “Like whit?”
 
     “Like, ye lifted her man the night…last night, fur no paying aff a fine.”
 
     “Aye, and?”
 
     “And, well, Ah believe ye shipped him aff up tae Barlinnie.”
 
     “Did we?”
 
     “Aye, and Ah wis wondering if there wid be any chance ae ye gaun back up tae pick him up and get him back hame, seeing as his boy wis murdered alang in Gourlay Street the night…last night.”
 
     “Us?  Oh, we widnae be able tae dae anything like that.  It’s oot ae oor hauns noo, so it is.  Ye’d need tae nip up tae The Bar-L first thing this morning and pay his fine and they’ll let him oot.”
 
     Helen hidnae been able tae haud it in any longer.  Her teeth hid been chattering wae the cauld and she’d been dancing fae wan fit tae the other.  She’d squinted oot through wan ae the wee, cauld, frosted covered panes ae glass and seen that there wisnae anywan aboot.
 
     “Hing oan a minute,” she’d said, leaving the phone tae dangle doon as she knelt doon and did a pee in the phone box. 
 
     “Hello?  Hello?  Ur ye still there, hen?” the tinny voice, sounding like it wis coming fae across oan the other side ae Keppochhill Road hid called oot fae the dangling mouthpiece ae the receiver, swinging in front ae her face.
 
     “Aye, er, sorry aboot that.  Ah’m still here,” she’d said, bringing the haundset up tae her ear and mooth
 
     “There’s nothing we kin dae, hen.”
 
     “Bit, she’s oan her ain and she’s in some state, so she is.  She’s goat a ten-year-auld wee lassie wae her and there isnae any food in the hoose.”
 
     “Ah’m sorry, bit oor hauns ur tied.”
 
     “Right, maybe ye kin help me wae another question then.  She said something aboot hivving tae go doon tae the Saltmarket the morra...the day...tae identify the body.  She isnae in any fit state tae dae that.”
 
     “Aye, that’ll be the mortuary.  It’s doon the far end, near the High Court, jist before the Albert Bridge.”
 
     “Bit how is she gonnae get there?  She’s skint and she’s in a terrible state.  Is there any chance somewan kin come and pick her up?”
 
     “Oh, Ah’m sorry, hen.  That’s no oor job.  She’ll hiv tae get doon there oan her tod, so she will.”
 
     “So, wis it a stabbing, right enough?”
 
     “Ah’m sorry.  Ah’m no at liberty tae tell ye anything, seeing as ye’re no next-ae-kin.  It wid be mair than ma job’s worth.”
 
     “Look, fur Christ’s sake, there’s a poor wee wummin wae a ten-year-auld in bits up here in Gourlay Street.  Kin ye tell me anything?”
 
     “Oh, Ah hear whit ye’re saying, hen, bit as Ah said, ma job is oan the line here.”
 
     “Aw, fuck you and yer job, ya unhelpful wanker, ye…arrrggghhhh!” Helen hid screamed, slamming doon the receiver. 
 
     Issie hid said that she'd been telt that she hid tae go doon tae the mortuary at mid-day.  Helen hid nipped back across tae her ain hoose, tae take a box ae porridge across tae Issie’s, tae make sure that they hid something tae eat fur breakfast.  She’d also cleared her cupboard ae totties, tumshie, carrots and some dried barley tae make a big pot ae soup wae.  She’d jist arrived back at Issie’s when the lassies hid turned up.
 
     “Ma God!  Whit’s the world coming tae, Helen, eh?” Sandra McClellan hid cursed, rushing through tae the living room, efter hinging up her coat.
 
     Efter that, Cathy Galloway, Ann Jackson, Mary Malone, Sharon Campbell, Soiled Sally and Betty Smith hid aw arrived, wan efter the other.  They’d aw heided intae the living room and hid sat comforting Issie and Wee Mary.  Helen hid been glad tae see them.  They’d aw lived within a stone’s throw ae where she’d lived in Montrose Street, doon in the Toonheid before they’d aw been shifted up tae Springburn.  They hid a reputation fur being tough as hell, bit wur big safties underneath aw their bluster.  They wur also aw well-known fur demonstrating ootside closemooths when some poor crater’s furniture and possessions wur being flogged fur peanuts tae pay aff their arrears tae The Corporation or tae the tic companies like The Clydeside Provident.  Everywan ae them hid been charged wae breach ae the peace or wae assaulting Sheriff officers and the polis at wan time or another. 
 
     It hid been clear tae everywan that Issie wis in nae fit state tae make any decisions, although it wis also clear there wur things that needed tae be done.  Some ae the lassies hid come through tae the kitchen tae ask Helen whit they wur gonnae dae aboot taking Issie doon tae the mortuary, seeing as Issie’s Tam wis oot ae circulation.  Sandra, Cathy and Sharon hid volunteered, although it hid been obvious efter making the offer, that they wur dreading any take-up.
 
     “Look, Ah know Issie is in another place jist noo, bit Ah don’t think we should be daeing anything that she disnae want.  We’ll need tae get her permission first before we start daeing anything aboot here,” Helen hid telt them.
 
     When she’d gone through tae the living room, she’d hardly been able tae see anywan fur the fag smoke that wis hinging aboot in the air.  Issie hid been sitting in the middle ae the couch wae Cathy Galloway oan wan side and Mary Malone oan the other.  The heat coming aff the fire in the grate meant that the place wis like an oven.  Some ae the neighbours up the close hid drapped aff buckets ae coal.  Issie hid looked as though she wis being squashed between two big fat tomatoes.  Sharon hid been sitting oan the ermchair beside the fire wae Wee Mary sitting oan the ermrest, wae her erms roond Sharon’s neck, while Betty wis sitting oan the flair wae her back tae Issie’s knees.  Soiled Sally hid been sitting oan the flair, cross-legged, beside the fireplace, disgusting everywan within a five street radius wae the sight ae that exposed bare arse ae hers, breaking up whit wis left ae the fag-ends fae the ashtrays, creating a wee mountain ae tobacco.  Helen hid noticed that Wee Mary’s good bible that she’d been gied at the wan and only time she’d gone tae Father John’s Young Vestal Angels bible class when she wis five, wis sitting beside her in tatters, as Soiled Sally lined up the rolled fags she’d made in anticipation ae everywan’s fags running oot.  Helen hid wondered whit verses she’d end up puffing her way through.  Nowan hid been speaking.  Everywan hid seemed tae be lost in their ain thoughts.  The other ermchair hid been left, sitting empty, waiting fur Helen tae come through fae the kitchen.
 
     “Mary-doll, gonnae open that windae a wee bit before Ah collapse wae the heat and the smoke in here?” Helen hid asked, looking aboot the room as she settled back in the chair.
 
     “Whit’s yer thoughts then, Helen?” Soiled Sally hid asked, looking up fae her task and putting her oan the spot, as aw eyes looked across at Helen.
 
     She’d recounted her wan-sided conversation oan the phone wae the polis.
 
     “Useless basturts,” Sharon hid mumbled.  “Ah bet it wis that big lump, Happy Harry.”
 
     “Anyway, whether we want tae or no, Issie, we’ll hiv tae start planning tae make a move.  We cannae jist sit here and ignore the situation,” Helen hid said, relieved when Issie nodded her heid in agreement.
 
     “And we’re aw here wae ye, Issie.  Whitever ye want, we’ll be there wae ye,” Cathy hid assured her, gieing her a wee reassuring squeeze.
 
     “Whitever ye think needs done, Helen, jist go aheid and dae it,” Issie hid whimpered.
 
     “Right, Ah’ve been gieing it a bit ae thought.  There’s a couple ae things we need tae decide oan straight away.  The first thing is that Issie needs tae go doon tae the...er...mortuary...tae identify that poor boy ae hers.  Ah’ll go wae her, if Tam is still locked up in the Bar-L,” Helen hid said quickly, looking across at Issie tae see if she wis okay efter the mention ae the mortuary. 
 
     “Ah’ll go wae ye if ye need an extra pair ae hauns, Helen,” Betty hid volunteered.
 
     “We need tae put thegither twenty quid tae get Tam oot ae the clink.  Ah say we aw chip in and see whit we come up wae?”
 
     Efter five minutes ae working oot who hid whit and Wee Mary finding three ha’penny bits doon the side ae wan ae the chairs, they’d managed jist under six quid between them.
 
     “We’ll also need the bus fare up tae the jail, as well as the fares doon tae the Saltmarket,” Betty hid chipped in.
 
     “And that’s returns,” Wee Mary hid reminded them. 
 
     “Right, any ideas?” 
 
     Silence.
 
     “C’mone, surely wan ae youse must hiv an idea?” Helen hid challenged them.
 
     Silence.
 
     “Whit aboot the Provi-cheque man?”
 
     “Naw, it wid be next week before we goat the money, if we put in fur a loan the night.” 
 
     “The pawn?  How aboot the pawnshoap?” Cathy hid volunteered.
 
     “Brilliant, Cathy.  Right, girls, who’s goat whit?” Helen hid asked them.
 
     “Ma Bill’s shoes ur sitting there, wae naewhere tae go,” Sharon hid volunteered.
 
     “So’s ma man’s.”
 
     “And mine.”
 
     “How aboot rings?” Helen hid asked, removing her wedding band that hidnae been aff her finger since she’d goat married.
 
     “Ah’ve goat a lovely electric blanket, still in its wrapper.”
 
     “Ah’ve goat a lovely Braun men’s shaver that Charlie says is shite,” Cathy hid volunteered.
 
     “We’ve goat wan ae them as well,” Betty hid said.
 
     “Aye, us as well.”
 
     “How aboot cameras?”
 
     “Oors is fae nineteen canteen.”
 
     “We’ve goat a nice Kodak that Ah goat oot ae the catalogue that’s still in its box,” Helen remembered.
 
     “Ah’ll chip in a Bush radio,” Sharon hid chipped in.
 
     “Right, fag coupons?” Helen hid asked them, taking a deep breath.
 
     Silence.
 
     It hid been the first time that any ae them hid looked uncomfortable.  Everywan who smoked saved them up.  Wance they'd collected a ton ae them and jist aboot ended up wae cancer, they wur able tae send aff tae the catalogue fur crap that they didnae need...like cameras, electric blankets, radios, clocks and electric shavers.  That hidnae been whit wis bothering them though.  Everywan in Springburn saved them up because, when they wur skint, they could trade them in at Sherbet's, who gied them two bob fur a hundred or three bob’s worth ae goods.  Alang wae the pawnshoaps, fag coupons wur lifesavers oan a rainy day fur hauf the wummin in the city.
 
     “Naw, Helen, don’t dae that.  That’s no fair, so it’s no,” Issie hid protested, involving hersel fur the first time.
 
     “Fur Christ’s sake, who’s goat coupons?” Helen hid demanded, scowling at them.
 
     “Ah’ve goat aboot seventy Kensitas, so Ah hiv,” Sharon hid volunteered.
 
     “Ah’ve goat aboot sixty,” Betty hid chipped in.
 
     “Ah’ve goat nearly two hunner Embassys,” Cathy hid declared as everywan looked at her in shock.
 
     “Whit?  Ah’ve been putting them away fur ages, so Ah hiv, wae Christmas coming up an aw that.”
 
     “Ah’ve goat fifty five Embassys masel.  So, who else?” Helen hid asked.
 
     “Ah’ve goat aboot sixty, Helen,” Mary hid said.
 
     “Right, that’s settled.  Go and bring aw yer stuff back here.  Masel and Sally will heid o’er tae the pawnshoap oan Saracen Street, across in Possil.  Sharon, ye’re in charge ae the coupons.  Mary, yersel and Cathy will anchor here, tae look efter Issie and Wee Mary, while everywan goes and gets their stuff.”
 
    
 
    
 
    
 
    
 
    
 
  
 
  


 
 
   
   Chapter Two
 
     The bus hid jist passed under the newly built flyover in Castle Street before entering Springburn Road beside Charles Street.  Issie hid fallen asleep, wae her heid oan Helen’s shoulder at the Duke Street traffic lights.  Helen wis shocked at whit they’d done tae the Toonheid, as she looked oot ae the windae.  It hid been decimated and she could see new multi-storey blocks ae flats in the distance, where her and Jimmy hid brought up the weans.  Maist ae Parly Road and McAslin Street wur well gone and ye could’ve driven straight across Castle Street fae Royston Road intae Baird Street, across a new bridge, where the auld canal bridge hid been at the tap ae Glebe Street.  She didnae recognise the place.  She hidnae been oot ae Springburn much since her and Jimmy hid been cleared oot ae the Toonheid.  When she did hiv tae travel intae the toon, usually tae go and complain tae The Corporation, she usually went in oan the number thirty two bus fae Keppochhill Road, which went in via the Coocaddens.  Castle Street wis like a modern bomb site noo and they’d drained and filled in the canal, or The Nolly as people used tae call it.  She still caught a strong eggy whiff in that nose ae hers fae where Jack’s Mountain and the Stinky Ocean hid been, across in the Cuddy Park.
 
     She thought back tae earlier in the day and felt her anger rising against the polis as she lit up another fag.  Her and Soiled Sally hid goat loaded up wae aw the stuff fur the pawn.  They’d looked like a couple ae pack horses as they took a short cut across the cinder pitches oan Cowlairs Park intae Possil.  They’d cut doon Stoneyhurst Street and come oot at the pawn shoap oan Saracen Cross and hid been first in the long queue when the doors opened at nine o’clock.  Wae everything that wis pawned, including cashing in four hunner fag coupons, they’d been sitting wae jist o’er twenty two quid.  None ae the lassies hid been sure aboot whit the cost ae the bus fares wid be.
 
     “Right, go back hame and bring back any ginger bottles ye’ve goat lying aboot the hoose.  Wee Mary here kin take them doon tae Sherbet's and get the money fur them.  Ah think we’re gonnae hiv tae make every penny coont,” Helen hid declared, tossing whit wis left ae her bible-fag intae the fire.
 
     When Helen and Soiled Sally hid been at the pawn, two detectives hid turned up at the hoose tae interview Issie.  They hidnae let any ae the lassies stay wae Issie, despite the obvious mess she wis in.
 
     “Unless ye’re related, ye cannae be here as we don’t want any interference fae any ae youse lot.  We’ve goat enough oan oor plate the day, withoot youse adding tae it,” an Inspector Mack hid informed Sharon and Cathy, efter clearing the wummin oot ae the living room.
 
     “So, where in the rule book dis it say that then?” Sharon hid demanded.
 
     “See, that’s whit we mean.  Ye’ve started awready, so ye hiv,” the big skinny wan that wis wae the inspector hid scowled at them.
 
     “She’s only asking a simple question, expecting a simple answer, ya big dreep, ye.  Don’t come in here and think ye kin jist start bossing us aboot because we’re poor helpless, defenceless wummin,” Cathy hid retorted.
 
     “Why don’t ye go and put the teapot oan, doll?” Beanpole hid asked.
 
     “Hoi, Ah’m no yer slave,” Sharon hid growled.
 
     “It’s awright, hen, Ah’ll manage wae Wee Mary here by ma side,” Issie hid reassured them, as Beanpole shut the living room door, leaving the lassies twiddling their thumbs in the lobby.
 
     By the time Helen and Sally hid returned, the bizzies hid disappeared.  Fae whit she could gather, they’d asked Issie a couple ae questions, like did Joe hiv any known enemies or did she know ae anywan that wid want tae hurt him.  Issie hidnae telt them aboot Joe being assaulted o’er the previous months.  She’d said her brain hid shut doon wance they’d started tae interrogate her.  If Helen or wan ae the other lassies hid been allowed tae be in the room at the time ae the interrogation, they wid’ve probably managed tae get Issie tae bring up the times that Joe hid come hame wae cuts and bruises oan him.  It wis probably too late tae disclose that noo.  The lassies hid said that everywan in the street wis talking aboot the incident ootside The Princes Bingo Hall and wur volunteering tae help if they wur needed.  Helen hidnae hung aboot efter arriving back wae the money fae the pawnshoap as there wis too much tae be getting oan wae.  Issie hid goat a quick wash before Helen and Betty hid helped her doon the stairs.  They’d heided alang tae Springburn Road, via Keppochhill Road, in the middle ae a full blown snowstorm, aw huddled up thegither, tae get the number thirty seven bus doon tae castle Street…avoiding the bingo hall.  When they’d goat aff at Castle Street, they’d caught another bus oan Alexandra Parade, which hid taken them up towards Riddrie and the Bar-L.  Efter knocking oan the big studded double doors, a wee door built intae the wan oan the left hid opened and a wee fat prison officer hid asked them whit they wur efter.
 
     “She’s up tae pay aff her man’s fine,” Betty hid declared.
 
      They’d sat in a wee graffiti-covered room, in-between the studded doors tae the ootside and the big barred gates oan the inside ae the gatehoose.  Vans and cars hid passed through the gates every five minutes.  Efter an hour, another wee fat wan, wae a bit ae silver braid oan that hat ae his hid appeared oan the scene.
 
     “Mrs McManus?”
 
     “That’s her,” Betty hid volunteered, pointing tae Issie.
 
     “Ah’m sorry, bit yer man’s no here.”
 
     “Whit dae ye mean, her man’s no here?” Helen hid demanded, astonished.
 
     “We’re full up.  We shipped him across tae Low Moss first thing this morning.”
 
     “So, if we gie ye the money tae pay aff his fine, will ye phone Low Moss and tell them tae let him oot then?”
 
     “Ah’m sorry, we cannae dae that.  Ye’ll need tae heid oot tae Bishopbriggs, up by Springburn, and pay it across there.  We cannae take responsibility fur him wance we ship him oot ae here.”
 
     “Fur Christ’s sake, so when wur we gonnae know aboot this then?” Betty hid shrieked.
 
     “A social worker wid probably hiv phoned first thing oan Monday morning.  We only deal wae whit goes oan in here.”
 
     Helen hid been jist aboot tae gie him a moothful, bit decided that they needed tae get back oot ae the place and decide oan their next move.  They’d caught a bus back doon tae Castle street.  Issie and her hid waited at the bus stoap fur a number thirty seven tae take them doon tae the mortuary.  When the screw up at the Bar-L hid telt them that Low Moss wis up in Bishopbriggs somewhere, jist beyond Springburn…where they’d jist came fae, the three ae them hid aw burst intae tears wae frustration.  Betty hid decided that the best option wis tae grab a number forty five tae Colston.  She’d said she wid find oot how tae get oot tae the jail wance she arrived up at the terminus.  They’d asked an aff-duty bus clippie at the corner ae Alexandra Parade how tae get there and she’d said that she thought Betty wid need tae get a Bluebird bus, seeing as Bishopbriggs wis ootside the city limits. 
 
     “Don’t worry aboot me, Ah’ll find it and get that man ae yers oot, Issie,” Betty hid declared tae Issie confidently.
 
     As they parted fae each other, Betty hid called Helen back.
 
     “Helen, whit am Ah supposed tae say tae Tam if he disnae awready know aboot poor Joe?”
 
     “Christ, Betty, Ah never thought aboot that,” Helen hid admitted.
 
     “Will Ah wait until you and Issie come back up the road and Issie kin tell him hersel?”
 
     “Naw, the whole ae Springburn will be talking aboot it and Wee Mary won’t be able tae keep it tae hersel.”
 
     “Helen…please…don’t ask me tae dae this.”
 
     “Betty, ye’ll hiv tae, fur Christ’s sake.  There’s nowan else, unless ye want tae heid doon tae the mortuary wae Issie and Ah’ll heid up tae Low Moss?”
 
     “Naw, Issie needs ye tae be there wae her.”
 
     “Betty, she wants her man tae be wae her, bit that isnae gonnae happen noo, is it?  We hiv tae dae whit we hiv tae dae, wae whit we’ve goat…and in this case, that’s you, Ah’m afraid.”
 
     “Bit whit will Ah say?”
 
     “Jist tell him that there’s been an accident…a bit ae bad news concerning young Joe.”
 
     “Aye, and?”
 
     “And that there wis a fight and he goat caught up in it and it looks like he wis accidently stabbed and that he passed away.”
 
     “Passed away?”
 
     “Fur God’s sake, Betty, Issie is staunin there bloody freezing, so she is.  Ye’ll think ae something.”
 
     “Ah…Ah, don’t know if Ah’ll be able tae manage tae dae this, Helen,” Betty hid mumbled, tears appearing in her eyes.
 
     “Betty, listen tae me, hen.  Ye kin dae this, so ye kin.  Think ae whit it’d be like if the shoe wis oan the other fit.  You and me ur aw Issie his goat at the moment.  We’ve nae time tae mess aboot.  Somewan his tae dae this and it’s goat tae be you.  Ye’ll be fine…honest.  Don’t put yersel doon.  Ye’ll know whit tae say when the time comes.  Issie and Tam hiv been friends ae oors fur a long time noo.  We hiv tae stick thegither, no only the day, bit o’er the coming days.  There will be a funeral tae sort oot.  We hiv tae be strong fur them.  There’s Wee Mary tae think ae.” 
 
     “Aye, ye’re right, so ye ur.  Ah’ll be awright this end.  Make sure ye’re awright at yours.  So, Ah take it next Friday will need tae be cancelled then?”
 
     “Friday?  Whit aboot next Friday?”
 
     “Mary Porter’s warrant sale, roond in Endricks Street?” 
 
     “Shit, Ah hivnae gied that much ae a thought, Betty.  We’ll jist hiv tae play it by ear.  Joe’s funeral might be oan then...Ah jist don’t know.”
 
     “Aye, okay.  Look, Ah’ll see ye later,” Betty hid said, wiping away a tear wae her coat sleeve as she set aff.
 
      Helen hid stood momentarily, watching Betty dodging the traffic tae get tae the other side ae Castle Street tae the bus stoap, jist before a number forty five, which hid turned left oot ae Stirling Road, arrived at the stoap.  
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Three
 
     “Jist take a seat and somewan will be wae ye shortly,” the receptionist hid said tae them.
 
     Efter five minutes, somewan...a man...hid come and asked Issie questions regarding her and Joe’s address, his date ae birth, whit school he’d went tae and who his doctor wis.  He’d also telt them whit the procedure wid be.  Helen hid telt him she wis Joe’s auntie, which wis jist as well.  
 
     “Ah’m no sure Ah kin go through wae this, Helen,” Issie hid suddenly come oot wae, as she blew her nose intae the dish towel that she’d been using as a hanky, efter the mortuary guy disappeared, telling them that he’d go and see if everything wis ready. 
 
     “Ah know it’s hard, Issie, bit Ah’ll be here tae haud yer haun.  It his tae be done, hen.”
 
     When Mortuary Man hid come back, Issie hid refused tae budge and hid burst intae hysterics.  Efter aboot ten minutes, she’d calmed doon a bit, bit still said she couldnae go through wae it. 
 
     “Kin ye no dae it fur me, Helen?” Issie hid cried oot.
 
     “Bit Issie, it needs tae be yersel, hen.  Ye’re his maw.  Ah don’t think Ah’d be allowed tae,” Helen hid replied in shock, no expecting this unexpected turn ae events.
 
     “Bit ye’ve known Joe since he wis a wean.  Please, Helen?  Ah need tae get oot ae here.  Please?” Issie hid screamed, eyes wide wae panic.  “Ah…Ah need tae get back tae Wee Mary.”
 
     “Ah’m sure that seeing ye’re the boy’s auntie and ye know him well enough, that wid be acceptable, hen,” Mortuary Man hid whispered soothingly tae Helen.
 
     “Bit, er, Ah’m no...”
 
     “Please, Helen?” Issie hid whimpered through her distress.
 
     “Er, aye, okay…Ah’ll…Ah’ll gie it a try.”
 
     “Fine,” Mortuary Man hid come back wae quickly, haudin the door open fur her, jist in case she changed her mind,.
 
     “Ur ye sure aboot this, Issie?” Helen hid asked doubtfully, praying that Issie wid change her mind.
 
     “Thanks, Helen.  God bless ye fur this.”
 
       Helen hid been led alang the corridor tae where another mortuary man wis staunin, haudin open a door.  As she’d drawn closer, she could see hauf a trolley wae a white sheet draped o’er it.  It hid been the bottom end and she’d quickly realised that whit she could see wis Joe’s legs...no exposed...bit the shape ae his legs and feet, covered up.  As she’d entered the room, another mortuary man…this time, in a white coat and wearing yellow wellies, hid been staunin wae a clip board and a pen, at the ready.  He’d gied her a wee encouraging smile.  In the background, somewhere in another room, she’d thought that she could hear an auld song that wis wan ae Jimmy’s favourites, although when she’d come oot later, she’d put it doon tae her imagination.  She couldnae imagine anywan playing ‘Long Black Veil’ by Lefty Frizzell in a place like a mortuary.
 
     “This is Mrs...?”
 
     “Taylor,” Helen hid stammered, jumping at the sound ae Mr Clipboard’s voice.
 
     “This is the deceased’s auntie,” a faraway, distant voice hid announced behind her.
 
     “Ah know this is a difficult time, bit it’s important that ye formally identify the deceased, Mrs Taylor.  So, if ye don’t mind?” he’d said, lifting the sheet aff the covered heid.
 
     Joe hid been lying there, wae his face ashen and his lips the colour ae bare blue steel.  Wan ae his eyes...wan ae his deid, sightless eyes...hid been slightly open.  He hidnae looked like the eighteen-year-auld who’d been sitting in her kitchen a few days previously, eating a piece and jam, drinking a glass ae Tree Tops orange juice and telling her a story aboot whit him and her Johnboy hid goat up tae in the past, bit it wis definitely him.  She’d felt her legs wobble, and wis thankful fur the hauns that hid instantly held her up.
 
     “Wid this be Joseph McManus, Mrs Taylor?  Yer nephew?”
 
     Helen hid reluctantly looked at the face, the face that she’d seen a million times o'er the years, since the first time that Johnboy brought him hame and asked if it wis okay fur him tae stay fur his tea.  She’d remembered that she’d barely hid enough tae eat fur Jimmy and the three girls.  She’d remembered that she’d only jist managed tae scrape the money thegither tae buy hauf a pound ae mince fur the six ae them.  A seventh mooth wis gonnae stretch it a bit.
 
     “Whit dae ye think this is?  The feeding ae the five thousand?” Norma, Johnboy’s sister hid cursed oan everywan’s behauf.
 
     “If there’s no enough, he kin get your share, Fatso,” Johnboy hid shot back.
 
     Efter that, Joe and Johnboy’s other three pals, Paul McBride, Tony Gucci and the wee ugly baldy boy, Skull Kelly, who’d died in a fire alang wae Tam The Bam’s dug, Elvis, hid been regular visitors at teatime, despite baith Helen and Jimmy warning Johnboy tae cut it oot...bringing stragglers roond tae the hoose when they wur jist aboot tae hiv their tea.
 
     “Mrs Taylor?”
 
     “Aye…Ah kin confirm that that’s Joe McManus lying there,” she’d croaked, feeling the hot tears running doon her cheeks.
 
     “Issie, Issie, wake up, hen.  We’re jist aboot at the fire station oan Keppochhill Road,” Helen soothed, gently shaking Issie, before reaching up and pressing the button oan the roof fur the driver tae stoap at the next bus stoap.
 
     “Helen, please tell me this is jist a bad dream...a nightmare,” Issie groggily groaned.
 
     “Ah’m sorry, Issie, Ah wish Ah could, hen,” she replied, helping Issie up aff ae her seat, as the bus slowed doon.
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Four
 
     Helen lifted up her legs and rested her sore feet oan the pouffe stool in front ae the fire.  She gratefully accepted a cup ae tea fae Jimmy, who’d sat doon across fae her.  She knew fine well that he’d want tae know how she’d goat oan visiting Johnboy oot in Polmont Borstal, jist ootside Falkirk, bit he’d hiv tae wait.  She couldnae be arsed wae another argument or listening tae him parroting that ‘Ah telt ye, bit ye widnae listen’ stuck-record tune.  She wis angry at hersel, at the prison authorities, at Jimmy and at the situation that poor Issie, Tam and Wee Mary hid found themsels in efter whit hid happened tae poor Joe.  She peered across at Jimmy o’er the rim ae her cup.  He picked up her fag packet and shook it at her.  She nodded and he took wan oot and lit it up before passing it across tae her.  He wis a funny wan, Helen thought.  He’d stoapped smoking aboot three or four years earlier, bit still liked tae light up her fags fur her...as well as hiv a fly wee puff while he wis at it.  She couldnae remember a worse forty eight hours than those that hid jist passed.  By the time she’d goat Issie back hame efter being doon at the mortuary and sorted oot the shifts fur the lassies tae go roond and make sure Issie and Tam wur awright, Jimmy hid awready been hame, pacing.  Efter being in the cab aw day, he’d come hame tae an empty hoose, wae nae food in the cupboards, an unlit fire in the grate and no knowing whit the score wis wae young Joe.  Even though Helen regularly accused him ae being a drama queen, she knew he’d every right tae be pissed aff, despite the circumstances that Issie and Tam hid found themsels in.  He’d made sorry noises when she’d telt him aboot whit hid happened tae young Joe, and aboot her hivving tae escort Issie doon tae the mortuary via the Bar-L.  He’d also asked how Issie and Tam wur coping, bit she knew it widnae be long before the girning started.  He’d goat the fire gaun, nipped roond tae Sherbet's and bought a loaf, milk, cheese, baked beans and a few other odds and ends oan tic.  Everything hid seemed tae be gaun awright as they tucked intae their beans and toast until she’d mentioned that they’d need tae nip oot tae Polmont tae visit Johnboy.
 
     “Whit fur?  Ah thought ye said he wis getting oot next week.”
 
     “He is, bit we need tae tell him aboot whit’s happened tae his pal.”
 
     “Why?  Him and they mates ae his hivnae run aboot wae Joe since his accident a year or so ago.”
 
     “Accident?  Whit ur ye oan aboot, his accident?  He wis set upon and assaulted so badly that he ended up wae brain damage, so he wis.”
 
     “Ach, ye know whit Ah mean.  The point Ah’m making is, Johnboy and him wurnae that close o’er the last wee while...no like they wur before.”
 
     “Ah’m no letting Johnboy come hame this Christmas tae discover that wan ae his best pals, past or present, his been stabbed tae death, jist o’er a year efter being badly assaulted.”
 
     “Joe wisnae stabbed that time.”
 
     “He wis bloody assaulted and turned intae something he wisnae before the assault.  Ah cannae get o’er ye, Jimmy.  Hiv ye furgoat whit happened tae Johnboy’s wee pal when he wis aboot ten, doon in the Toonheid?”
 
     “Aye, of course Ah remember.  The wee boy that died in the fire?  Whit’s that goat tae dae wae anything?”
 
     “Yer advice then wis tae ignore it…don’t talk tae him aboot it…he’ll get o’er it as he gets aulder and time passes.”
 
     “Well, that’s whit happened wae me when ma wee pal droont up at The Nolly when Ah wis aboot his age.”
 
     “Fur Christ’s sake, Jimmy.  That wee boy, the wan they called Skull, died in that pigeon dookit up oan Parly Road as a result ae somewan setting it oan fire.  And we aw know that it wisnae weans that set it alight either.  That wisnae an accident…that wis murder, so it wis.” 
 
     “Helen, ye’ve lost me here.  Whit the fuck his that goat tae dae wae whit happened tae poor Joe McManus the other night?”
 
     “Ah’m no sure that Johnboy, or his pals fur that matter, hiv ever goat o’er whit happened aw they years ago.”
 
     “How kin ye say that?  Ah’ve never heard Johnboy even mention it in aw the time he’s been growing up.”
 
     “That’s ma point.  Dis it no strike ye as being a wee bit odd?”
 
     “Whit?”
 
     “Wan ae yer best pals, who wis in the same class as ye at school, gets burnt tae death in a dookit.  The wans who did it ur either the local polis, who hate ye and yer mates, or a bunch ae adult gangsters who duck and dive in the doo-world and blame ye fur stealing aw their good doos.  Johnboy his never, tae ma knowledge, mentioned it, not wance, while he wis growing up.  Dis that no strike ye as being kind ae strange?”
 
     “It wid if he wisnae away maist ae the time, locked up in some approved school.  Who knows who he’s spoken tae aboot whit happened?  In fact, who knows whit goes oan inside that heid ae his?  Hauf the time, Ah think he’s away wae the fairies, so Ah dae.”
 
     “He’s no walking oot ae borstal intae this withoot any prior warning.  Ah’m gonnae be the wan tae tell him this time.  Christ knows whit the mental damage wis the last time we sat back and did eff-aw tae help him through it.  The morra’s Saturday...visiting day...and it’s the only chance Ah’m gonnae get tae let him know before he gets released oan Christmas Eve.”
 
     Helen looked at him through her fag smoke.  He still hidnae asked how she’d goat oan and how Johnboy wis, which wis fair enough considering the humdinger ae an argument they’d hid the night before.  Jimmy hid left aff hivving something tae eat until she’d arrived hame.  
 
     “Ur ye hungry then?”
 
     “Starving.”
 
     “Right, whit dae ye want oot ae Salty Tony’s ?” he asked her, picking up his jaicket, before heiding fur the door.
 
     “So, how ur ye gonnae get oot tae Polmont then?” he’d asked her the night before.
 
     “Well, if ye hidnae gied away that car ae yers tae poor Tam, ye could’ve driven me there and back,” she’d responded, ignoring his question.
 
     “The reason Tam goat fined twenty quid is because the car wis knackered and no fit tae be oan the road.  If ma memory serves me well, we didnae hiv any money tae get it fixed.  Maybe if ye didnae smoke like a chimney, we could afford tae hiv a car oan the road fur me tae taxi ye aboot in,” he’d sarcastically sniped back at her. 
 
     That hid kicked it aw aff.  World War Three hid erupted and she’d ended up being telt how she wis a useless selfish bitch, taking care ae aw the waifs and strays o’er the years, bit ignoring his and the weans needs…how she’d brought shame tae his door wae aw the carry-oan wae the warrant sales demos, how his wee maw and da wur ashamed ae him marrying a mad psychopath, who’d ended up in the jail fur assaulting the polis, insteid ae being at hame looking efter her man and her weans.   Wan ae his better wans hid been that he should’ve dumped her when he hid the chance.  Who else wid’ve put up wae the shite that he’d hid tae put up wae hid been another good wan.  She hidnae lain back wae her legs open, thinking ae queen and country, while aw this abuse wis being dished oot though.  She’d taken nae prisoners and hid gone fur a knock-oot punch early.  She’d telt him that no only wis he a useless basturt, bit that he wis a pathetic wan at that, and that she should’ve stayed where she wis wae Pat Molloy, The Big Man, a real man, fae the Toonheid.  She’d known that wid hurt him as he’d never been able tae come tae terms wae the fact that she’d gone oot wae wan ae the biggest gangsters in Glesga when she wis younger.  It hid aw ended wae him storming aff tae Johnboy’s room and her being left tae sleep oan her lonesome.  She bloody-well hated it when he did that, which wisnae very often, thank God.
 
     “So, ur ye gonnae tell me how ye goat oan then?” he finally asked her, lifting a bit ae haddock intae that gub ae his wae his fork.
 
     “Ah took a bus fae here doon tae the toon centre, then hid tae get a bus fae Dundas Street oot tae Falkirk and then another wan oot tae Polmont.  Luckily, the bus came back alang Duke Street oan the way back and Ah goat aff at the High Street and caught a number thirty seven back up intae Springburn.  Whit a bloody hassle ae a day, Ah’ve hid.”
 
     “Naw, it’s no yer journey that Ah’m interested in.  Whit wis Johnboy’s reaction when ye telt him aboot Joe?”
 
     “He still disnae know.”
 
     “Whit?  Ye never telt him?  So, whit wis the point ae daeing aw that running aboot aw o’er the place if ye didnae even tell him then?” he asked in disbelief.
 
     “Because the basturts widnae let me in tae see him, that’s why.  Aw that way and they telt me Ah wisnae getting in tae see him.”
 
     “Whit?  Why the hell wid they dae that?”
 
     “They widnae let me in tae see him because he’s in solitary confinement fur fourteen days.  Seemingly, when that happens they’re no allowed any visitors...something tae dae wae withdrawing privileges or something they said.” 
 
      “Privileges?  Getting a visit fae yer maw isnae a privilege...surely that’s a right, is it no?” 
 
     “No oot there in Polmont, it isnae.  And another thing, he’s no getting oot oan Christmas Eve either.  They slapped seven days oan tae his sentence as well.  Loss ae remission they called it.  It’ll be Hogmanay before he gets oot noo.  That’s another Christmas we won’t be seeing him at hame,” she said, tears welling up in her eyes.
 
     “Fur Christ’s sake, seven days?  Whit did he dae?  Murder the governor’s cat or whit?”
 
     “Ah don’t know.  They widnae tell me, even efter Ah telt them that Ah’d been travelling aw day tae get oot there.  They jist don’t gie a monkey’s fur the families.  ‘Rules ur rules’ a wee cheeky angry-faced gnaff, who stood there wae the brim ae his silver-braided hat pulled doon o’er his eyes, sneered at me.  He refused tae go and get a governor or a senior member ae staff fur me tae talk tae.  He telt me that he wis the senior officer oan duty and he wisnae allowing me in tae see ma boy.  Ah then hid tae wait o’er an hour in the rain and sleet up oan the roadside before a bus came tae take me back intae Falkirk.  Ye wid’ve thought they’d provide a bus shelter up there or something fur people like us.”
 
     “Ach, well, at least ye tried, hen,” he said, coming across and gieing her a cuddle.
 
     “Jimmy?”
 
     “Aye?”
 
     “Ah’m sorry aboot whit Ah said last night.”
 
     “Aye, Ah know.  So am Ah, hen.”
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Five
 
     It wis Monday morning and Helen wis sitting up in the National Assistance Board oan Springburn Road wae Issie, waiting fur Issie’s name tae be called again.  They’d been amongst the first through the door when they’d been let in at ten o’clock.  Efter sitting aboot oan chairs that hid been deliberately designed tae be as uncomfortable as they could be fur whoever wis meant tae be sitting oan them, in order tae put people aff coming in tae get their entitlements, Issie hid been haunded o’er a bundle ae forms and telt tae fill them in.
 
     “Ye kin take them hame and come back the morra wance ye fill them in, if ye want,” a wee lassie, who wis wearing glasses and who looked aboot twelve, hid telt them.
 
     “Aye, well, if it’s awright wae yersel, hen, we’ll fill them in the noo and get it aw o’er and done wae.  Some ae us hiv mair things tae dae wae oor time than tae be stuck in here aw day,” Helen hid sniffed, looking the place up and doon as if it wis the first time she’d darkened its doors.
 
     “Right, well, when ye’ve done that, ye’ll need tae go up the stairs tae the second flair and go through the door there.  Go tae the queue wae the letter M above the seats and wait until ye’re called forward.”
 
     “M?”
 
     “M fur McManus.  They’ll sort oot yer death grant fur ye,” Little Miss Four Eyes hid gruffly shared wae everywan in the place, looking beyond their shoulders tae the next claimant who wis awready up oan her feet, shuffling forward and causing a wave ae people tae shift forward wan seat tae take their place oan the chairs in front ae them, snaking closer tae the snotty wean in the glasses.
 
     Issie couldnae cope wae filling oot the forms, so Helen hid done it fur her.  Issie’d claimed that she couldnae cope wae the questions, bit Helen knew fine well that it wis because Issie couldnae read or write.
 
     “Look, Issie, Ah’ll hiv tae read the questions oot tae ye, so Ah will.  The answers hiv tae come fae yersel, bit Ah’ll help ye.”
 
     “Aye, okay, Helen, fire away,” she’d sniffed.
 
     The questions hid been awful, Helen remembered.  As well as the usual...name and address, hoosehold income, doctor’s name and address...the form hid asked fur the cause ae death, which hid upset Issie.
 
     “Ye better put doon ‘stabbing,’” Issie hid said, tears appearing in her eyes.
 
     “Long term illness or sudden death?”
 
     “Ah’d say sudden.  Whit dae ye think yersel, hen?”
 
     “Death certificate?”
 
     “Ye better put doon pending,” Issie mumbled.
 
     “Undertaker?”
 
     “Ye better put doon pending.”
 
     “Income status?”
 
     “The Burroo.”
 
     “Savings?”
 
     “Aye, right,” Issie hid scoffed, hauf smiling bitterly.
 
     Another hour later and they’d tramped up the stairs tae the second flair.  It wis like a cross between a cattle market and the Barras, wae people ae aw shapes and sizes milling aboot or hauf sleeping, slouched oan the torture chairs.  They managed tae push their way through the lines and sat in the queue under the letter M.
 
     “At least we kin hiv a fag, so we kin,” Helen said, her eyes awready nipping wae the thick blue smoke that hung in the air.
 
     “Well, at least we’re no as bad in oor queue, Helen,” Issie said, taking the lighted fag oot ae Helen’s haun as they baith looked at the snake ae people staunin behind the chairs ae the wans under the letters K, L, N and P.
 
     “Aye, we’re only aboot thirtieth in the queue here,” Helen replied sarcastically.
 
     “Whit dae ye make ae they bloody social workers coming up tae ma door this morning then?” Issie asked her fur the umpteenth time since they’d left Issie’s hoose.
 
     When Helen hid arrived up at Issie’s earlier, Issie hid been in a terrible state.  Two social workers hid jist vacated the premises.  Helen hid passed them oan the stairs oan her way up.  She’d known exactly who they wur, so hid ignored them when wan ae them hid said 'hello' tae her oan her way past.  She’d known that the shiny car sitting at the closemooth either belonged tae the polis or tae social work.  They’d arrived at Issie’s door, bang oan nine o’clock.  Thank God Wee Mary hid awready heided aff tae Gourlay Street Primary School, Helen thought tae hersel.
 
     “Mrs McManus?” The tall ginger nut social worker wan hid asked Issie when she’d opened the door.
 
     “Aye?”
 
     “Kin we come in?  We’re fae the Social Work Department.”
 
     “Aye, Ah know who youse ur.  In ye come, Ah’m right glad and impressed tae see youse here so soon,” Issie hid replied, as they’d followed her intae the living room.
 
     “So, ye wur expecting us then?”
 
     “Well, no really.  It wis mair wishful thinking oan ma part.”
 
     “Is yer daughter aboot?”
 
     “Wee Mary?  Naw, ye’ve jist missed her.  She’s heided aff tae that school ae hers wae her wee pal fae across the landing.  Despite being up hauf the night wae nightmares, Ah managed tae get her oot ae her bed and oot the door.  Ah widnae be surprised if she disnae fall asleep at her desk hauf way through the morning lessons, bit Ah thought it wis fur the best.  Ye hiv tae keep up appearances, eh?”  Issie hid said, leaving them tae it as she went through tae the kitchen tae put the teapot oan.
 
     “So, Mrs, er, McManus, Ah know this might be hard fur ye tae gie an honest answer tae, bit how ur ye coping jist noo?”
 
     “Well, Ah must admit, this is the worst time ae ma life.  Ah jist cannae stoap bubbling, so Ah cannae.”
 
     “And Mr, er, McManus?”
 
     “Tam?  Ach, he’s no coping wae life jist noo either, so he isnae.  He’s been lying pished through in the bedroom since he goat oot ae Low Moss jail oan Friday, so he his.  The only time Ah’ve seen him is when he’s managed tae get himsel up and stagger alang Gourlay Street tae the wee aff-licence tae buy another couple ae bottle’s ae Auld England sherry.”
 
     “And yersel?  Apart fae the bubbling, how ur ye coping and getting by wae life in general?”
 
     “It’s no easy, bit Ah hivnae any choice...no wae Wee Mary tae be looked efter.  Ah’ve heard people saying it, and Ah’m sure it’s true that time heals everything...in the long run, that is.”
 
     “And wee, er, Mary?”
 
     “Ah know she’s only ten, bit she kin cope.  Mind you, seeing her nip oot ae the front door wae only her nightie and a baggy jumper oan in the early hours ae the morning during a snow blizzard, dis make ye proud.  The weans ur no aw spoilt rotten noo-a-days, like some people wid hiv ye believe.  She’s a lot tougher than she looks,” Issie hid said, heiding back through tae the kitchen tae fetch the tea, bit noticing the funny looks that the social workers wur gieing each other.
 
     “And ye think it’s perfectly awright fur a wee wean ae her age tae be running aboot the streets in the middle ae the night, wae nothing oan bit her nightie during a snow storm then?” the wee fat ugly specky wan hid challenged her, clearly affronted.
 
     “Well, it widnae hiv happened if her da hidnae been in the jail at the time, bit being oan ma ain and no coping very well, there wisnae much Ah could dae aboot it.  Bit, as Ah said, she’s a sensible soul, and given how bad the weather wis, Ah felt that she’d be safe enough.  Ah mean, there wis hardly likely tae be anywan hinging aboot the streets at that time ae the night, wis there?”
 
     “Ah’m sorry, Mrs McManus, bit Ah’ve been a social worker fur ten years noo, and that’s the maist ludicrous excuse Ah’ve ever heard fae a parent,” Ginger Nut hid harrumphed, laying doon her chipped tea cup oan the erm ae the chair and shuffling her papers.
 
     “So, it probably disnae come as a surprise tae ye that we’ve turned up at yer door then?”
 
     “Look, Ah’ll be honest wae ye.  Ah know people aboot here…ma ain pals even…think aw youse social workers ur a bunch ae shitehooses, bit if Ah ever hear them saying that again, Ah’ll be the first tae challenge them, so Ah will.  Youse ur no aw bad, so youse urnae.”
 
     “Well, we’re glad that ye understaun oor position.  We’re human, jist like everywan else and hiv a job tae dae.  It’s nothing personal, bit when we get a phone call saying that a wee lassie is running aboot in the middle ae the night in the street hauf naked, it’s oor job tae respond, so it is,” Specky hid come oot wae.
 
     “Whit?  Er, hing oan a minute.  Ye’re here because some basturt phoned, saying ma daughter wis running aboot the street in the middle ae the night, hauf naked?”
 
     “Aye,” they’d baith chimed at wance.
 
     “She wis running across tae ma neighbour because ma son goat stabbed tae death oan Thursday night and Ah wis in such a state that she went tae fetch help!”
 
     “Yer son wis whit?”
 
     “Ma poor eighteen-year-auld boy,” Issie hid bubbled. 
 
     “So, yer daughter wisnae oot playing in the street then?”  
 
      By the time Helen hid arrived at the hoose, Issie hid been in a helluva state.  Issie hid thought that the social workers hid come up tae ask her if she needed help tae cope wae Joe’s death.  The pair ae eejits hid telt her that they knew nothing aboot whit hid happened tae Joe and that they wur responding tae a report ae child neglect.  Apparently, death by violence wis dealt wae in another office in the social work building, they’d muttered, before making a hasty exit.  Helen hidnae been sure whether tae laugh or cry when Issie hid telt her, before she’d burst intae floods ae tears again.
 
     “So, whit’s gonnae happen aboot Mary Porter’s warrant sale oan Christmas Eve, Helen?” Issie asked her, bringing her back tae reality.
 
     “Ah don’t know, Issie.  Given whit’s happened tae Joe, it’s probably better if we gie that wan a miss, so it is.”
 
     “Gie it a miss?  Why wid ye dae that?  Poor Mary is in an awful state, so she is, at the prospect ae aw her furniture being sold, the day before Christmas.  Christ’s sake, Helen, we cannae let her doon…she’s depending oan us tae try and get the sale cancelled.”
 
     “Bit, Ah jist thought that wae aw this gaun oan, it wid be better tae dampen doon the demos oot ae respect fur you and Tam at this difficult time.  Maist ae the lassies think that as well.”
 
     “Look, Helen, even if Ah hiv tae be doon at that closemooth masel, Ah’m no hivving poor Mary staunin there oan her lonesome, seeing her weans’ beds being humphed oot ae that closemooth intae a van by maggots, oot fur an easy bob at her expense.”
 
     “Next!” a tired looking, baldy-heided, bearded man wae broon nicotine stained whiskers oan the right haun side ae his upper lip, wearing a broon shirt, a broon striped tie and a broon V-necked pullover, shouted fae his desk, ten feet in front ae them.
 
     “We wur telt doon the stairs tae fill these in and bring them up here tae yersel,” Issie said, passing the forms across the desk tae him.
 
     “Hmm, uhuh, hmm, uhuh, hmm, Ah’m sorry, no can do,” he said, finally gieing them eye contact, as he looked up at them through his broon-framed glasses. 
 
     “Why, whit’s wrang?” Helen demanded tae know, feeling the dread creeping up through her stomach.
 
     “Youse will hiv tae heid doon tae the mortuary in the Saltmarket and they’ll gie ye the death certificate and await the body tae be uplifted.  Wance ye’ve done that, ye’ll need tae take it tae an undertaker’s who’ll then be able tae collect the body.  Ah shouldnae really be saying this,” he said, drapping his voice and looking aboot, ”bit Ah’d recommend Clydeside Funeral Directors across in Tradeston, which isnae far tae walk fae the mortuary.  Ye’ll get the best deal in the toon fae them.  Wance ye’ve done that, come back here, and we’ll process the claim.”
 
     Silence.
 
     “Oh, and another thing, ye’ll need tae nip up tae the flair above me and go tae the section wae the letter M hinging doon fae the ceiling and get them tae stamp this form fur ye tae haun o’er tae the undertaker.  Withoot it, the undertaker won’t be able tae put in a claim fur his costs, Mrs, er, McManus.  They’ll also gie ye a form that lists aw the costs associated wae a funeral that kin be claimed.  It won’t cover the full cost, though, Ah’m afraid.”
 
    
 
    
 
    
 
    
 
    
 
    
 
    
 
  
 
  


 
 
   
   Chapter Six
 
     “Ah see ye’ve goat a couple ae wee stoating Rob Roy’s yersel, Helen, then,” Betty said, tossing a fag across tae her.
 
     “Aye, a wee boy, aged aboot ten, appeared aboot an hour ago wae them.  He’s wan ae Johnboy’s pals’ wee brother.  Ah’m glad there’s cellophane wrapped roond them though.  Ye should’ve seen the colour ae they hauns ae his.  They wur mockit, so they wur.” 
 
     “Aye, it’ll be the same wee manky toe-rag that delivered mine.  Wan wee boy wis daeing the delivery, while his wee pal wis at the bottom ae the closemooth, looking efter the wans that wur packed intae an auld Silver Cross sedan pram.  It’s jist as well they prams hiv big springs oan them wae the amount ae chickens they wur humphing aboot.  Ah’ve jist been up at Issie’s and she goat hers delivered earlier oan.”
 
     “Aye, Ah’m jist gonnae let them defrost oan tap ae the sink.  They’ll jist be right fur the oven oan Saturday, so they will,” Helen said, haunin Betty a cup ae tea before taking a seat at the kitchen table beside her.
 
     “Ye must admit, Helen, the boys ur aw good tae their maws and their maws’ pals.  That’s three Christmases in a row that they’ve delivered a couple ae nice chickens, jist before the big day arrives.  Ah must admit, Ah wis hinging oan tae see whit wid happen this year.  That first year that Ah goat them, Ah’d awready bought mine.”
 
     “Ah’m never that comfortable taking them.  They’re obviously knocked-aff.  Imagine the polis coming tae yer door at this time ae the year.  Ah mean, look at poor Tam, getting huckled while he wis sitting at his tea, fur no paying that fine ae his.”
 
     “Ach, it’s only a couple ae chickens, so it is.  It’s no exactly the crime ae the century, is it?  And it’s coming fae the boys themsels.  Ah think it’s really lovely ae them.  Big juicy Rob Roy wans tae, so they ur.”
 
     “Aye, bit if ye think how many chickens ur getting delivered, jist tae us lot.  Apart fae us, there will be Sandra, Cathy, Mary, Sharon, Soiled Sally, Geraldine, Ann, Jemima, Christine, Brenda and Nan and God knows who else, as well as aw the other boys’ maws.  That’s a lot ae chickens, so it is.”
 
     “Ah heard that auld Mary Flint and Elaine Hinky goat wan each delivered tae them, according tae Issie.”
 
     “Aw, that’s nice, so it is.  How ur they coping?”
 
     “Issie said she went alang tae see them tae thank them fur gieing a statement tae the polis, efter witnessing whit happened tae Joe.  She said they wur still in a terrible state, so they wur.  Imagine seeing something like that, at their age, efter gaun oot fur a wee game ae bingo?  Bloody liberty, so it is.”
 
     “So, whit’s happening wae yersels then, Betty?  Ur youse still coming roond oan Christmas day night?”
 
     “Oh aye, ye’ll see us aboot five o’clock, wance Stan gets a good swally, efter listening tae the Queen's speech.  He’s a fly git.  He says that ye cannae no hiv a wee toast or two efter the queen his made an effort tae talk tae the nation.  See these bloody Orangemen...they’re bigger bums than ten arses, so they ur.”
 
     “Ach, as long as it keeps him happy and he’s no daeing any herm.  Ma Jimmy usually waits until he’s done the dishes before his thirst really kicks in.  He usually jist his a couple ae screw-taps tae wash doon Johnboy’s good knocked-aff chicken.  He likes tae get everything squared up before you and Stan come roond.”
 
     “Aye, it’ll be a shite Christmas fur poor Issie and Tam this year, so it will,” Betty sighed, taking a puff ae her fag.
 
     “Aye, Ah know.  Me and Jimmy hid a row aboot it last night.  Ah suggested that we should maybe invite them and Wee Mary roond tae join us fur the meal.  He wisnae a happy-chappie, Ah kin tell ye.  ‘And where ur they aw gonnae sit, eh?  Ye know fine well that Isabelle, Anne and Norma will aw be here, plus the weans,’ he moaned.  Ah jist telt him that Ah’m sure we kin fit them in.  He came back at me wae, ‘Look, Ah don’t want tae sound horrible, bit Tam will be pished as a fart and Issie will be like Doctor Death...miserable as fuck.  It’s Christmas, and aw the family and Betty and Stan will be here.  Ye don’t want tae spoil their Christmas as well as oors, dae ye?’” 
 
     “So, whit did ye say tae him fur that bit ae cheek then?”
 
     “Ah jist bloody telt him straight that Issie, Tam and Wee Mary wid be roond here later oan wae you and Stan, wance we’ve hid oor dinner and that wis that.”
 
     “Good fur you, Helen, hen.  These men think they bloody-well own us and that we should dae whit we’re telt.  That Stan ae mine is the same.  Gie them an inch and they take a bloody mile, so they dae.”
 
     “Okay, Ah kin accept that it wid be a tight fit roond ma good extending table, so Ah wis willing tae compromise there, bit Ah’m no hivving Issie and poor Wee Mary sitting roond in that hoose, feeling shite, oan their lonesome oan Christmas Day…no efter whit’s happened tae poor Joe.  They kin come roond and dae that here, in amongst people they know and feel comfortable wae.”
 
    
 
  
 
  


 
 
   
   Chapter  Seven
 
     Issie and Helen hid hunkered doon, wae the tap ae their heids ploughing intae the gale that wis howling alang Keppochhill Road and hid caught the number thirty seven oan Springburn Road which took them aw the way back doon tae the mortuary in the Saltmarket.  It hid been another hectic morning.  Jist as Helen hid been putting oan her coat in the lobby, a loud knock oan her door hid startled her.  When she’d turned roond, she’d clocked the ootline ae two big bizzys’ heids through the frosted glass.  She’d frozen oan the spot.  Fae where she wis staunin, she could see the two plump Rob Roy chickens sitting oan tap ae her draining board oan the sink, still hauf frozen fae the day before, due tae the cauldness ae the hoose.  She’d held her breath and wondered how long they’d been staunin there and wondered if they could see her ootline.  The bedroom door behind her hid been open and the sky fae the windae at the front ae the hoose lit up the far end ae the lobby.  She’d felt hersel jumping as the door rattled wae the force ae the chapping.  Eventually, wae her mooth as dry as the sole ae an Arab’s sandal, she’d made up her mind, buttoning up her coat as she heided fur the door.  When she’d opened it, The Stalker hid been staunin there wae Biscuit Smith, his partner.
 
     “Mrs Taylor?”
 
     “Ah’m in a hurry, so Ah am,” she’d telt them.
 
     “Aye, well, Ah wis wondering if we could hiv a wee word?”
 
     “Whit aboot?”
 
     “Kin we come in fur a minute?”
 
     “Ah telt ye, Ah’m oan ma way oot,” she’d replied, barring the way wae her body, while tying a knot in her heid scarf under her chin.
 
     “Ye widnae want us tae staun oot here oan this cauld landing, discussing yer business in front ae aw and sundry, wid ye?” PC Shiny Buttons, The Stalker's partner, hid asked, voice echoing oan the empty stairheid landing.
 
     “Anything youse hiv goat tae say tae me won’t put me tae shame.  Ah’ve nothing tae hide or fear fae ma neighbours,” Helen hid retorted, expecting the chickens tae jump aff her sink any second and run oot clucking that they wur saved at last.
 
     “It’s aboot the warrant sale roond in Endricks Street this coming Friday,” The Stalker hid said, attempting tae saften his original growl.
 
     “Christmas Eve, the season ae peace and goodwill tae aw men,” PC Plod hid reminded her.
 
     “And wummin,” Helen hid shot back, no being able tae contain hersel, despite jist being aboot tae be huckled fur chicken kidnapping.
 
     “We’ve jist come up tae hiv a wee friendly chat aboot how it’s tae be conducted.  We wur wondering if there wis any way we kin come tae some kind ae wee arrangement where everywan kin get something positive oot ae the situation,” The Stalker hid said soothingly.
 
     “In this so-called season ae peace and goodwill tae aw men, including aw us wummin and weans, cancelling the warrant sale oan Christmas Eve wid be the best ootcome fur aw concerned.  If ye think we’re gonnae staun by and let youse sell the beds fae under the feet ae Mary Porter and her weans, then ye’ve another think coming, so youse hiv,” Helen hid retorted, bristling, as she unhooked her hoose keys fae the string that wis dangling behind her door.
 
     “While Ah agree wae yer sentiments, we’re no in a position tae cancel the sale.  Oor job is tae ensure that nowan gets hurt, that the sale proceeds smoothly and the Sheriff officers kin go aboot their official business, unmolested.”
 
     “Look, we’re no interested in the Sheriff officers.  We’ll be there tae make sure maggots and leaches who turn up tae benefit and profit aff ae other people’s misery and misfortune, reconsider whether this is the maist appropriate way tae earn a few bob, particularly at this time ae the year,” Helen hid telt them, pulling the door shut behind her as she brushed past them.
 
     “Aw we’re asking ye tae dae is ensure that ye’re no blocking the closemooth or hindering people gaun up and doon the street, gaun aboot their lawful business.  Is that too much tae ask fur?” The Stalker hid pleaded wae her, as the two ae them followed her doon the stairs.
 
     “Aye, well, don’t ye worry aboot that...the only people that’ll be gaun up and doon that street will be people coming tae show how angry they ur at whit’s happening tae a single mother and her weans, the day before Christmas.  Ah’m sure we’ve goat God oan oor side oan this wan,” Helen hid grunted, leaving them staunin at the front ae her closemooth, as she hurried up towards Gourlay Street and Issie’s hoose. 
 
     If that hidnae been bad enough, she’d come across Issie trying tae lift Tam up aff the stairs below her landing where he’d tripped, heid first, pished as a fart, heiding oot tae the licensed grocer’s tae get another bottle ae Auld England sherry. 
 
     “Ah tried tae tell the eejit that it wisnae open fur another two hours, bit he widnae listen,” Issie hid said apologetically, as the baith ae them managed tae manhaundle Tam back up oan tae his feet and hauf drag him back up the stairs and intae the hoose.
 
     “Fur Christ’s sake, Tam, whit a state ye’re in,” Helen hid admonished, haudin him steady oan the seat beside the kitchen table, as Issie dipped a dish towel intae the basin in the sink, before pressing it against the bloody gash oan his foreheid.
 
     “Dae ye think he’ll need tae go and get it stitched, Helen?” Issie hid asked, as the baith ae them peered at the wound.
 
     “Probably, bit Ah don’t think they’d entertain him in the state he’s in.  Ye’d be better wrapping a towel roond that heid ae his and see if the bleeding stoaps.”
 
     “Right, Tam, ya bloody bampot, ye...Ah’m gonnae wrap a towel roond yer heid tae stoap yer bleeding.  Ye’ll hiv tae go back tae yer bed.  If ye move aboot, it’ll only get worse, so it will,” Issie hid shouted at him, as the baith ae them humphed Lawrence Ae Arabia through tae the bedroom and slung him doon oan tae the bed.
 
     “Oh, Ah think Ah’ve fractured ma skull, doll,” Tam hid slurred and groaned.  “Ye couldnae nip alang tae the LG’s and get me a wee bottle tae stoap the pain, could ye?” 
 
     “Ah’ve telt ye, Tam, the bloody licensed grocer’s disnae open tae eleven.”
 
     “Christ, Ah don’t know how ye put up wae it, Issie.  If that wis ma man, Ah wid’ve taken a stick tae his bare back long before noo,” Helen hid said wance they wur back through in the kitchen, hivving a fag o’er a cup ae tea.
 
     “He’s still in mourning, so he is.  Ah’m sure he’ll come roond in a day or two, Helen.  Between getting huckled by the polis and then wae poor Joe, it’s a wonder Ah’m no lying through there pished as well.  Ah’m glad Wee Mary his goat school tae go tae.  Her and her wee pal hid tae walk doon his back tae get past him this morning.  She wis so upset efter he started yelping that the heels ae their shoes wur digging intae his ribs.”
 
  
 
  


 
 
   
   Chapter Eight
 
     “Will ye dae aw the talking, Helen?  The thought ae poor Joe lying somewhere in here is gieing me the heebie-jeebies,” Issie sobbed, as they went through the glass panelled door ae the mortuary.
 
     “Hello, Ah’m Mrs Taylor and this is Mrs McManus.  We’re here tae pick up the death certificate ae Joe McManus,” Helen informed the receptionist.
 
     “Okay, let me see...McManus, ye said?” asked the receptionist, picking up a clip-board before starting tae rustle through the sheets.
 
     “Aye, Joe, er, Joseph McManus…a young boy…” Helen said, haudin Issie up as the baith ae them stared at the thick sheaf ae paper oan the clipboard.
 
     “Johnston, Murphy, Ralston, Baker, McLeod, another Ralston…nae relation,” the receptionist murmured, looking up at them wae a wee apologetic smile, in case she hid confused them.  “Sweeney, MacDonald, Mitchell, Henderson, McCauley, Thompson, Gibb, Sing, McGregor, Fredrico…he’s Atalian, that wan,” 
 
     Helen cocked her ears as the eerie sounds ae Mark Dinning’s ‘Teen Angel’ began tae waft through the place.
 
     “Ah don’t want tae appear cheeky, hen, bit is it no kind ae creepy listening tae that kind ae stuff in a place like this?” Helen asked the receptionist, shivering.
 
     “Oh, dae ye think so?  Ah must say, Ah like it masel.  It seems so, so appropriate, so it dis.”
 
     “Ach, well, everywan tae their ain, Ah suppose,” Helen tutted, turning tae see where Issie hid disappeared tae and relieved tae see her plapping her arse doon oan tae an auld rickety chair, clearly upset at the sound ae the music.
 
     “McPhee, Innes, Martin, O’Conner, Conner, Halston, McGinchy…McManus!  There ye go, hen.  Joseph McManus, male, born 8th November 1953, Glasgow.  Admitted oan December the 18th, 1971.  Died as a result ae multiple stab wounds, blah, blah, blah and aw that.  Is that him?” Miss Subtle enquired, as ‘Deid Man’s Curve’ by Jan and Dean started up and Issie fled through the doors intae the street.
 
     “Aye, that wid be him,” Helen snarled, feeling upset hersel, bit haudin it thegither tae stoap hersel fae punching the stroppy cow oan that over-made-up face ae hers.
 
     “Sign here then, hen.”
 
     “Whereaboots?”
 
     “Here, then here, then there,” Miss Pan Stick Heid drawled, pointing wae a red nail-varnished finger, that looked as if a hungry rat hid chewed it doon tae the wick, as Helen scrawled her name.
 
     “Is that it?” Helen asked her.
 
     “Aye, the undertaker will take it fae there wance he sees the certificate.  Look, Ah really shouldnae be saying this…” the receptionist said, looking aboot and lowering her voice tae a whisper.
 
     “Aye, Ah know, go tae Clydeside Funeral Directors across in Tradeston because they’re the cheapest,” Helen said, drily.
 
      “Oh, and by the way?  Ah’m sorry fur yer loss, hen,” the lying cow hid the cheek tae say, as Helen rushed through the doors in search ae Issie.
 
     “Issie, Issie, ur ye awright, hen?  My God, that wis terrible, so it wis.  Imagine playing aw that creepy music in a place like that, eh?”
 
     “Ah wisnae too bothered aboot the music playing, Helen….bit Ah jist cannae bloody staun that pair ae jessies, Jan and Dean.  Their stuff is crap, so it is,” Issie declared, as they held oan tae each other, heiding towards The Albert Bridge, tae take them across the Clyde tae Tradeston and the undertaker’s.
 
    
 
  
 
  


 
 
   
   Chapter Nine
 
     Helen wondered if looking like an undertaker wis aw part ae the training.  Her initial comparison ae the two pinstripe-troosered crows, staunin in front ae her and Issie, wis wae Laurel and Hardy.  The fat wan, who wis daeing aw the talking, looked and sounded as if he’d gone tae The School Fur Second-haun Car Salesmen, while the other wee skinny runt jist kept gulping and nodding his heid up and doon, tae confirm that everything Fatty wis saying wis straight oot ae the gospels.  Helen wis conscious ae how much stress and sadness aw this wis causing Issie, so, oot ae respect, decided she’d let Issie haundle the situation, while she’d jist staun back and enjoy the show.  She’d always hid a saft spot fur fly-men, due tae the fact that they always worked hard tae improve oan their performance, so insteid ae urging caution oan Issie, she’d made the mistake ae letting them get oan wae it…by haudin that tongue ae hers.
 
     “And it’s a burial ye’ve decided upon, is it, Mrs McManus?”
 
     “Aye, Ah widnae feel right gaun fur a cremation.  Hellfire and damnation and aw that,” Issie replied apologetically.
 
     Issie wis staunin, being held up by Helen, oan a white painted line at wan end ae a row ae upturned, empty coffins, which wur displayed in the middle ae the room.
 
     “Look, hen, we aw know how much ae a sad occasion this is, and him being so young tae boot, so getting the best wan tae fit the occasion is hauf the battle, so it is.  Wance the next-ae-kin decide oan the appropriate funeral and casket, everything else usually jist draps intae place, so it dis.”
 
     “Aye, it dis that, hen,” Stan Laurel soothed, confirming whit Oliver Hardy hid jist stated wis the God’s honest truth.
 
     “So, if ye’d like tae look alang this line here.  This is the Apollo range…aw haunmade in oor ain factory.  We’ll start fae the, er, cheaper end ae the catalogue, and work oor way up tae the crème-de-la-crème end.  Noo, listen, hen, it’s important that ye don’t feel under any pressure whitsoever and ur no ashamed aboot no gaun fur the ‘Absolute’ at the end ae the line.  That wan is usually used for burying Bishops, High Court judges, big car dealers, gangsters and local Corporation cooncillors, so ye’re no under any pressure, so ye’re no.  Is that okay?  Will we jist start, hen?”
 
     “Aye, right, Mr, oh, er, Ah’m sorry, Ah’ve forgotten yer name again.” 
 
     “Depardieu.  It’s French, so it is.  Ma maw and da arrived here jist efter the war and never went back, so they didnae.”
 
     “Aye, well, Mr Departure, Ah’m no sure we’ll be journeying far alang this line here, given that it’ll be a NAB funeral,” Issie admitted, clearly feeling ashamed and avoiding they sly eyes ae The Jackal, while gripping Helen’s erm tight against her thin body.
 
     “Don’t ye worry aboot a thing, Mrs McManus.  Ah totally understaun where ye’re coming fae.  There’s nae shame tae that in here.  Jist look upon it that, at least it’s no yersel that’ll hiv tae pick up the tab, eh?  That’s whit's so wonderful aboot the caring society we live in nooadays, so it is.  We’re aw entitled tae a wee haun noo and again, so we ur.  Thank God fur the welfare state, that’s aw Ah kin say.”
 
     “Er, aye, Ah suppose, when ye put it like that.”
 
     “So, here we ur then.  This first wan is The Apollo Tontine, which is yer normal standard, laminated cardboard, made tae look like mahogany wood.  It’s goat a nice pink nylon imitation Shanghai petal silk interior, although it disnae come wae padding or haundles.  The training oan lifting it in and oot ae the car and chapel fur family members and friends is included in the price.  This wan is maistly used fur cremations.”
 
     “Ooh, Ah don’t like the sound ae that.  Don’t get me wrang, it still looks nice, though,” Issie said apologetically, running her haun doon the nylon interior and catching the faint sound ae static crackling under her fingertips.
 
     “The second wan, The Tontine Two, is much the same as the first, although the crimpolene lining in this wan is shaped tae gie ye the illusion that it’s padded.  It’s the matching pink buttons embedded throughoot the imitation Shanghai petal silk interior that enhances the lines ae the crimpolene fur effect.  This wan dis include haundles.  Wance again, we throw in lifting training as part ae the deal.  Ye widnae believe the amount ae people, maistly they big labourers or coalmen, who jist grab haud ae the haundles and gie them a wrench when trying tae pick the coffin up.  We kin usually cope wae wan or two, bit when aw the haundles come aff at the same time, it kin be a wee bit distressing fur the family, especially seeing their beloved being manhaundled up oan tae the shoulders ae pallbearers who ur usually aw different shapes and sizes,” Oliver said, wae a straight face, as Stan tut-tutted behind him, clearly picturing the last time this catastrophe hid happened. 
 
     “And this wan?” Helen asked, clearly furgetting she wis there tae keep her trap shut.
 
     “Ah, noo this wan...this wan is The Apollo Launch.  It comes in teak laminate as well as mahogany and includes baith haundles and real padding.  Similar construction tae the Tontines, bit a lot mair sturdy.  If ye compare the thickness ae this wan and The Tontine Two ye’ve jist looked at, ye’ll see that we’re talking aboot a good quarter ae an inch thicker oan the body, so we ur.  This wan is quite popular wae the aulder generation, so it is… especially wae the wives.”
 
     “Really?” Issie asked, looking fae wan tae the other.
 
     “Oh aye, it’s usually the auld wummin who choose this wan fur their other hauf. Looks the part, bit is as cheap as a poke ae chips.  Good seller, so it is.”
 
     “He’s only eighteen,” Issie murmured, tears welling up in her eyes.
 
     “Aye, it’s a liberty, so it is, Mrs McManus.  Dae ye want me tae get Mr Morrell here tae get ye a wee cup ae tea tae sip, as we heid tae the next wan in the line?” Hardy asked, as Stan Laurel, looking as eager as a gluttonous monkey, stood facing Helen and Issie, while blocking the path tae the chairs that they’d been sitting oan before inspecting the coffin parade.
 
     “Er, naw, Ah’ll…Ah’ll be okay, Mr Departure, bit…er, thanks fur the offer.  That’s very kind ae ye,” Issie said appreciatively.
 
     Helen wis noo kicking hersel.  This two wur in a league ae their ain and Issie wis diving fae the tap board, heid first, towards ‘The Absolute’ at the far end ae the line.
 
     “So, whit kind ae cost ur we talking aboot here?” Helen asked, trying tae sound impartial.
 
     “Oh, we’d need tae look at the overall costs, alang wae the rest ae the associated requirements and take everything intae consideration,” Oliver Hardy crowed wae that forked tongue ae his.
 
     “Aye...like the hearse and the lead car...whether Mrs McManus will need additional cars...then there’s the priest and the plot...“
 
     “There will be nae priest at ma boy’s funeral!” Issie hissed bitterly, deflecting Helen’s intervention, as the pair ae crows shot daggers at her wae they eyes ae theirs, fur trying tae interfere wae their well-rehearsed flair-show.
 
     Efter Issie hid goat the news aboot Joe, she’d expected Father John tae appear at her door, tae offer her and Tam a wee bit ae comfort, even though she hidnae been tae confession fur a while.  Oan the Saturday…two days efter the stabbing…wan ae the local ministers hid turned up at her door, asking if there wis anything he could dae fur her.  Issie hid thanked him, peering o’er his shoulders, oot intae the empty stairheid landing, and hid said that she wis expecting Father John at any minute.  Oan the Monday past, the minister, a Reverend Flaw, hid turned up again…this time, wae a bag ae groceries and an envelope wae a fiver in it fae his congregation.  He widnae stay fur a cup ae tea, bit hid telt Issie tae gie him a shout if she needed anything else.  He’d left efter saying that him and his congregation wid pray fur young Joe and the family.  Tam, Issie’s man, hid been gaun oan aboot him fur days, aboot how good he’d been tae them, considering they wur Papists…and how handy the fiver wid be, seeing as Auld England sherry cost twelve and a tanner a bottle.  Father John hid still no darkened Issie’s door, as far as Helen knew.
 
     “Look, why don’t we go and hiv a wee seat wae a cup ae tea, Issie, eh?  It'll gie ye time tae get yer breath back,” Helen pleaded, tae the dismay ae Laurel and Hardy.
 
     “Naw, naw, Helen, we’ll need tae watch oor time.  Ah want tae get back up the road before Wee Mary gets hame fae school.  Ye wur jist saying, Mr Departure?”  Issie said, eyeing up the next coffin.
 
     “This next wan is The Apollo Swift.  As ye kin see fur yersel, Mrs McManus, it’s aw fully padded wae brushed cotton, which comes in a choice ae three interior colours including a wee green shamrock flower pattern.  The screws, haundles and lid plate ur aw pure brass, so they ur, and as well as coming in teak and mahogany, this wan comes in Ye Auld Oak style…as preferred by Royalty.  Whit distinguishes this fae the Tontines and The Launch is that it’s made ae real Melamine,” Oliver announced, beaming, as he gied the side ae the coffin a few raps wae they knuckles ae his, tae prove the sturdiness ae it.
 
     “Oh my, this is beautiful, so it is,” Issie sighed, beaming at Helen.
 
     “So, whit’s Melamine then?” Helen asked Stan and Ollie.
 
     “It’s the new wood nooadays and it’s cheaper tae boot, seeing as it’s manufactured here, in oor ain factory.  Aw caskets will be made ae this in the next few years, including the smeltered wans.”
 
     “Aye, bit whit is it?” Helen continued.
 
     “Ah’m no meaning tae sound technical here, hen, bit if ye kin imagine taking a pile ae sawdust and mixing it wae special glue before rolling it intae big thin sheets, then laminating it...that’s sticking it thegither tae you and me...wae the type ae wood effect ye want.  That then forms the basis ae the construction material, so it dis.  Ah wid defy anywan tae tell me the difference between wan ae them and a solid wooden casket, so Ah wid.” 
 
     “So, insteid ae being paper-mache, like the wans we saw first, these wans ur...er...technically speaking...sawdust then?” Helen asked.
 
     “Aye, er, well, the cost implications tae the bereaved ur much lower than this next wan,” Oliver said, guiding Issie forward subtly and smoothly, before Helen could come back at him.
 
     “Oh, Helen, Joe wid absolutely love this wan, so he wid,” Issie sobbed loudly, knees starting tae wobble as she clasped her hauns o’er her mooth.
 
     “Aye, ye’d need tae go a long way tae pick up a better example ae the finest craftsmanship than The Apollo Maple, Mrs McManus, so ye wid.”
 
     “Whit?  It’s real Maple?” Issie asked him in wonder.
 
     “Er, naw, no quite maple, bit jist as solid.  This is yer finest white pine, aw the way fae Canada where maple comes fae.  It’s goat everything ye’d want in a casket and mair.  Real horse hair stuffing in the padding, bleached Shanghai brushed white cotton tae ensure there ur nae imperfections before being dyed in a choice ae nine different colours, split lid fur showing while lying at rest and bush brass fixtures wae deidlock hinges oan the tap end tae stoap any accidents, should family and friends get too emotional and start tae lean intae the coffin in distress.  It wid surprise ye how many people hiv ended up wae the back ae their heids cracked open when the tap hauf ae the split lid his crashed doon oan tap ae them. 
 
     Issie hid that dangerously impressed look oan her face that wis aw too familiar tae Helen and which hid wreaked havoc fur maist ae the wummin in Glesga throughoot their married lives.  The bug wis the scourge ae everywan she knew, and usually led tae a warrant sale and the debtors’ court.
 
     “Bit, er, Issie, wid we no be better looking at the other wans again, jist tae make sure ye’re getting whit you and Tam kin afford?” Helen choked, panic rising in her voice.
 
     “Oh, we hid a stoating wee deal that jist finished last week, bit seeing as it’s Christmas, Ah think we’d get away wae extending it tae yersel, hen, jist this wance.  This wid include oor special Lift Aff range ae favourable payment plan options, tae ease the pain ae yer loss,” Ollie Hardy cooed as Stan’s Adam’s apple shot up and doon that neck ae his like a tennis baw oan heat.
 
     “Ah’ll take it!” Issie beamed.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Ten
 
     Helen wis kicking hersel as she sat oan the bus wae Issie, heiding back up the road.  How could she hiv been so bloody stupid?  Why the hell hid she no jist butted in, before they’d goat tae the expensive coffins.  Poor Issie.
 
     “Oh, Helen, Ah only wish Joe could be here tae see that lovely coffin we goat him.”
 
     “Aye, it's a beauty, so it is, bit Ah’m worried aboot how the hell you and Tam ur gonnae be able tae pay fur it, Issie,” Helen said gently.
 
     “Ach, the NAB will help, so they will.”
 
     “Issie, the NAB will only gie ye a hunner and twenty quid towards the costs ae the funeral, so they will.  Yer total bill fur everything is o’er three hunner and that’s no including the minister.  Ur ye sure ye want a minister and no a priest?”
 
     “Aye, Ah’m finished wae they bloody priests.  Ah’ll ask that nice minister who’s been up at the door.  Ah’m sure he’ll help us oot.”
 
     “So, whit aboot the service then?  Don’t get me wrang, Ah’m no really intae aw that guff aboot hivving a mass.  The main thing is that he’s been baptised.  Will anywan know the songs?  It’s gonnae be embarrassing, hivving a Proddy funeral, if there isnae anywan there who knows the tunes.”
 
     “Ach, we kin jist hum alang tae them, Helen.  Ah’m sure God wullnae get his knickers in a twist because a couple ae Catholics don’t know the words tae some ae they orange tunes.  Yer Jimmy and Betty’s Stan ur blue noses, so we’ll get them tae gie it big laldy in the church, eh?”
 
     “Aye, Ah suppose.”
 
     “That nice wan wis saying it’ll probably be next Wednesday, so he wis.”
 
     “Whit nice wan?”
 
     “Fatty.  The wan that looked like Oliver Hardy.”
 
     “Ah’m telling ye, Issie, how Ah never stuck the heid oan that baw-face ae his, Ah’ll never know.  The patter flying oot ae him and that wee pogo-stick ae a pal ae his, wid’ve melted the inside ae an iron lung, so it wid’ve.”
 
     “Dae ye think so?  Ah thought they wur dead nice, especially Fatty Arbuckle.  And remember, they didnae hiv tae gie us that good deal that ended last week.  Ye cannae deny them that, so ye cannae.”
 
     “Oh, Issie,” Helen said, feeling the tears well up in her eyes, as she took Issie’s hauns in hers.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Eleven
 
   Helen opened her eyes.  She’d been awake fur a while, bit hid lain, luxuriating in the stillness ae the moment, under the warmth ae the blankets and coats that wur piled up oan tap ae her.  It wis still dark ootside, bit the wee gap between the curtains let in the orange glow fae the street light and hauf lit up the bedroom.  Jimmy must’ve opened the curtains earlier when he’d goat up fur his work, tae see if it hid been snowing in the night, she thought tae hersel.  She didnae know whit time it wis, bit she could hear the sound ae the engines ae the buses and lorries, heiding up and doon Keppochhill Road, at the bottom end ae the street.  She wis lying wae her hauns clasped thegither between her knees, curled up in a ball.  She could feel the cauldness ae the room oan the tip ae her nose which made her sink even deeper intae the warmth ae the mattress.  She smiled tae hersel in the semi-darkness, thinking aboot aw the times o’er the past few weeks that she’d tried tae convince Jimmy tae make up a fire through in the living room in the morning fur her, before he left fur work.  The two-bar electric fire wis oan the blink and wis lying through in Johnboy’s bedroom.  Jimmy widnae throw it oot because he thought he could fix it.  She couldnae remember when the tap bar hid gone oan it, bit it hid been o’er a month since the bottom wan hid gied up the ghost.
 
     “Whit?  Ye want me tae make up the fire at hauf five in the morning?  Ur ye bloody insane or whit?  Ah know Ah come across as a hauf-wit maist ae the time, bit believe you me, Ah’m no as stupid as you or aw they mad pals ae yers take me fur,” he’d growled.
 
     “Oh Jimmy, shut yer geggy and dae as ye’re telt fur wance.  It widnae take ye two minutes, so it widnae,” she’d pleaded wae her best pained expression.  “It’s aw right fur you.  By the time ye’re stomping doon the road, aw wrapped up and warm, building up a good auld sweat, Ah’m hivving tae pace aboot this fridge ae a place, trying tae keep warm until the coal fire gets gaun.” 
 
     “Good.”
 
     “And wasting gas, staunin o’er that cooker ring, trying tae get a heat.”
 
     “Serves ye right, so it dis.”
 
     “Stiff as a board, no feeling ma toes because they’re that cauld, so they ur.”
 
     “Best thing fur ye...keeps ye fit.”
 
     “Hivving made up yer pieces the night before while ye’re lying through in that bed, snoring like an auld weasel, expecting me tae get a sleep wae aw that bloody racket gaun oan.”
 
     “Don’t brag aboot it.  It could be worse…it could be me listening tae you insteid ae the other way roond.”
 
     She turned o’er and glanced at the clock oan his side ae the bed.  Ten past seven.  She hidnae heard it gaun aff earlier.  Jimmy hid telt her that his body clock kicked in aboot five minutes before the alarm, so he usually switched it aff so as no tae disturb her.  Christ...Christmas Eve...whit a thought.  She drew the blankets up until they jist covered her nose.  She’d get up wance her nose thawed oot, she decided.  She looked across the room, searching fur the ootline ae her clothes, which wur stretched across the chair, beside the dressing table.  She wis always furgetting tae move the chair closer tae the bed so she didnae hiv so far tae dash in the cauld.  It looked like it wis gonnae be her socks first, brassiere, blouse and jumper second and knickers and skirt last...aw in less than thirty seconds flat.  She’d then dash through tae the cooker fur a cup ae tea, a fag and a wee bit ae heat, before tackling the grate in the living room.  She’d a busy day aheid ae her.  She’d tae get Issie up tae the NAB oan Springburn Road and then get back pretty pronto tae prepare fur Mary Porter’s warrant sale.  She wanted tae nip oot ae bed tae check if it hid been snowing, bit her thawing nose warned her against daeing something as stupid as that.  Snow and warrant sales didnae mix and it wis a right bugger if ye wur trying tae encourage people tae get involved.  People could cope wae the cauld if it wis dry, bit seeing the snow drapping doon put people aff fur some reason, apart fae the die-hards like hersel.  Snowing jist made her aw the mair determined tae turn up tae show they basturts.  It hid been pelting doon wae rain and then the snow hid started during the last wan, alang in Palermo Street in November.  The usual suspects ae Issie, Sandra, Cathy, Ann, Mary, Sharon, Soiled Sally, Betty and hersel hid been there, bit that hid been it.  They’d thought it couldnae get any worse and then the sale hid gone aheid, wae buyers turning up in droves and emptying Jessie Scanlon’s hoose like a swarm ae locusts.  That sergeant wan, the wan everywan called The Stalker, who’d arrested Johnboy and his wee pal…the quiet wan…fur resetting stolen goods, hid hid the cheek tae ask her why they aw bothered because ‘apart fae youse, nae other fucker gies a toss.’  She wis glad the other lassies hid heard him saying that.  It hid jist made them aw the mair determined.
 
     “Away and bile yer heid, ya creepy, stalking ghoul, ye.  Whit wid somewan, the likes ae you, know aboot anything, eh?” Sharon Campbell hid shouted at him.
 
     “Ah’m only saying, so Ah am.”
 
     “Aye, well, keep yer thoughts and opinions tae yersel then,” Betty hid snarled, false teeth chattering wae the cauld.
 
     “Aye, who cares whit ye think?  Ye’re getting paid tae be here, ya clown, ye, so ye ur, so shut yer geggy up and get back tae daeing nothing, where ye belong, ya big lump ae shite,” Ann Jackson hid shouted, tae howls ae laughter.
 
     “Aye, piss aff where ye belong, dick-face.  We know whose side ye’re oan, so we dae,” Mary hid shouted at the sergeant’s back, as he’d scurried aff tae join his pal across the street, continually looking at his watch, obviously wondering whit wis keeping the Sheriff officers. 
 
     A few days earlier, they’d put up a wee haunmade poster in Salty Tony’s and Sherbet's, trying tae drum up support fur people tae join them, highlighting the fact ae whit wis gonnae happen tae Mary and her weans.  Tony and Sherbet hidnae been too keen oan getting involved, bit efter threats ae a boycott oan their overpriced goods, they’d relented.  Betty and hersel hid gone and stood ootside The Princes Bingo Hall oan Gourlay Street a couple ae Thursday nights previously, haunin oot leaflets.  Maist ae the auld wans hid taken the leaflet bit hid avoided eye contact wae them, before scurrying intae the foyer.  Betty hid said that probably hauf ae them hid hid their furniture flogged at wan point or other in their lives, yet she certainly wisnae gonnae haud her breathe waiting fur them tae turn up oan the day ae Mary’s sale.  Helen and Sharon Campbell hid stood ootside wan ae the churches up in Springburn Road oan a couple ae Sundays, daeing the same routine.  Sharon didnae think anywan fae there wid turn up either.
 
     “Did ye see aw the fancy hats they auld wans wur wearing?  Ye kin furget them, that’s fur sure.”
 
     Helen hid laughed.  She couldnae see whit hats hid tae dae wae anything, although Sharon wis probably right aboot the lack ae a turnoot.  Wance everywan hid gone in tae the church, they’d heided hame, blue and frozen stiff fae the cauld blast howling up Springburn Road.  They’d planned tae nip back up fur the evening service that same night, bit couldnae be arsed because the heavens wur against them as the  snowstorm hid goat intae tap gear and torn the slates aff the roofs up and doon Keppochhill Road.  Helen looked across at her glad rags, stretched across the chair, fur the twentieth time.
 
     “Right...wan, two, three!” she shouted, as she threw the blankets aff ae hersel and made a mad dash fur a pair ae Jimmy’s thick work socks. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Twelve
 
     Helen thought her and Issie wid be first in the queue by the time they’d hiked up past the auld Kinema Picture Hoose tae the NAB oan Springburn Road, bit it looked as if people hid been hinging aboot aw night.  Some ae them hid blankets wrapped roond them and she noticed wan auld couple looking like something oot ae a Mr Michelin tyre advert because ae aw the auld newspapers they’d stuffed doon inside their coats and troosers.  The auld dear hid copies ae The Evening Citizen sticking oot ae her left welly boot while in the other, The Glesga Echo wis advertising an aw-singing, aw-dancing, fancy electric cooker, wae some smiling trollop wae a big cheesy grin spread across her made-up coupon, done up in a fancy clean white frilled apron, wrapped roond her perfectly curved body.  When the doors finally opened, it looked like it wis every man-jack fur himsel.  Helen pulled Issie oot ae the queue tae avoid them being crushed between the blue double entrance doors.
 
     “Bit we’ll lose oor place in the queue, Helen,” Issie wailed, panicking.
 
     “Aye, bit we’re no gonnae lose oor dignity at the same time, Issie.  Let’s staun here a minute and hiv a wee fag till it quietens doon a bit, eh?” Helen replied, teeth chattering, as she pulled Issie tae the side as the mass ae frozen people ploughing past them.
 
     When they finally made it up the stairs and went through the door wae the sign saying ‘Death Grants’ above it, Helen’s heart sank. 
 
     “Ah knew we should’ve stuck tae oor place in the queue,” Issie groaned, haudin oan tae Helen’s sleeve.
 
     The queue itsel didnae bother Helen as much as the sight in front ae her.  It looked as if hauf ae Springburn hid suddenly hid a death in the family.  The place wis full ae relatives, aw comforting and supporting the wans closest tae the deceased, shuffling forward in the queue a few steps at a time, towards the lucky few who’d managed tae get a seat sitting opposite the claimant desks, aw sobbing as if they wur awready at the graveside.  Helen found it hard no tae join in wae aw the grief that wis gaun oan roond aboot her.  When she turned and looked at Issie, she noticed Issie wis awready building hersel up.  The tears wur streaming doon her face and she wis sniffling, trying tae stoap the drips fae her nose fae running doon the front ae her black funeral coat.
 
     “Here, hen, take this,” Helen said, taking a thick cotton McEwans lager bar towel oot ae her bag, which she’d come across in Johnboy’s room a few months back when she wis cleaning it.
 
     “Ah’m no touching that, so Ah’m no,” Jimmy hid yelped, recoiling in horror when she’d thrown it across, oan tae his lap.
 
     “Why?  It’s a blue beer towel.  Ah thought ye’d like something like that,” she’d said.
 
     “It’s probably his ham-shank cloth, so it is,” he’d replied.
 
     “Ham-shank?  Whit ur ye oan aboot?  Ham-shank?”
 
     “Nothing.” 
 
     “Ta, hen,” Issie replied, blowing intae it loudly, before dabbing the tears fae her eyes.
 
     “Ur ye sure that Ah’ve goat everything noo, Issie?” Helen asked her, scanning through the sheath ae forms in her haun.
 
     “Aye.”
 
     “And the letter ye goat this morning?” she asked.
 
     “Oh, right, here it is,” Issie said, haunin o’er the letter that Tam and her hid goat in the post that morning, informing them that a plot hid been secured in Sighthill cemetery and that Joe’s burial wis tae take place the following Wednesday, the 29th December, at ten o’clock in the morning.  Mr Depardieu wis awaiting instructions as tae where the service wis taking place before the burial and Issie and Tam wur required tae inform him as soon as possible, so himsel and Mr Morrell could make arrangements wae the priest or the minister well in advance.
 
     Wance they reached the seated section, Helen found it a bit easier tae hiv a wee gander aboot tae see if she recognised any ae the mourners.  She knew that either hersel or Jimmy wid end up in here wan day.  She prayed fur her sake that it wid be Jimmy who’d be staunin in the queue and no her.  She thought she knew the tall lanky wummin who wis being unsuccessfully restrained fae sliding aff ae her chair by a wee bald heided man, two rows doon, in front ae them.
 
     “Christ, he’s hivving a helluva job wae her, eh?” Helen whispered intae Issie’s ear.    
 
     Issie wis noo in full flow and hid signed up wae the rest ae them as a fully-fledged mourner, trying tae ootdo the sound ae sobbing fae aw aroond aboot them.
 
     “Whit wan?” she sobbed, her nose getting the better ae her.
 
     “That big skinny wan, two doon in front ae us,” Helen whispered back.
 
     “Her?  Oh that’s jist Peggy Roy.  Ah heard that her maw hid jist died...fur the seventh time,” Issie said, sniffling intae the bar towel.
 
     “Whit?  Dae Ah know her?”
 
     “Oh aye, of course ye dae...everywan knows Peggy.  She used tae live at the tap end ae Parson Street above the Holy Trinket shoap, jist up fae St Mungo’s Chapel oan the corner ae Martyr Street, before her and that wee baldy man ae hers goat shifted up tae Springburn.  Her and her man ur never oot ae The Journeyman’s Club, so they’re no, even though he goat the sack fur turning up tae his work wae The Corporation pished as a fart every day fur the fourteen months he worked wae them.  Kin ye no remember that she wis the wan that goat lifted and charged wae breach ae the peace efter that accident wae the trolley bus up in Castle Street in the mid-sixties?  Ah wis there and witnessed it masel.”
 
     “Ur ye sure ye’ve goat the right person and ye’re no thinking ae somewan else?  Ah don’t remember anything aboot a trolley bus accident up in Castle Street,” Helen whispered back, as Peggy Roy again slumped back oan tae the flair in distress at her loss.
 
     “Aye, it wis jist up fae the Stirling Road end, across fae The Royal Infirmary.  The Trolley bus rammed intae the back ae a lorry that hid tae slam oan its brakes when the lights between Alexandra Parade and the tap ae Parson Street switched tae red withoot warning.  There wis passengers staunin oan the platform at the back ae the bus when it slammed intae the back ae the lorry, spilling everywan oot oan tae the road and pavement.  Aboot a dozen people went flying.  Peggy wis oot daeing her shoapping when she clocked whit hid happened and ran across, scattering the contents ae her shoapping bag doon oan tae the pavement as she lay doon oan the road groaning, haudin oan tae that gammy leg ae hers that hid been bothering her fur years.”
 
     “Naw!”
 
     “Oh aye, believe you me, ye widnae believe the cheek ae it.  She wis whisked aff thirty yards across tae The Royal in an ambulance, wae its blue light flashing and bells clattering away, while some ae the other poor souls, who wur really hurt, hid tae hobble across tae the emergency entrance oan their ain because there wis nae room fur them in the ambulance, despite the seriousness ae their injuries.  Aye, she needs watching that wan, so she dis.  She widnae know how tae pronounce shame, never mind spell it,” Issie said in between sobs.
 
     “Christ, so whit happened when she ended up in court then?”
 
     “Ach, that JP Donnelly twat fined her a fiver and telt her no tae dae it again.  She’s been bleating aboot her innocence ever since, saying how she wis done oot ae her compensation entitlement fae The Corporation Bus Department.  Everywan oan the platform who’d been injured still hid their bus tickets oan them except fur her.  Mind you, Ah always did feel a wee bit guilty aboot blagging wan ae her tins ae carnation milk which rolled ma way efter she’d started scattering them aw o’er the pavement.”
 
     Helen watched the flair show as Baldy hauf-carried Peggy across tae the two seats in front ae the wee NAB lassie, sitting behind her desk.  She wisnae wan fur feeling sorry fur the people working in places like this, bit it wis hard no tae hiv some semblance ae pity when she saw the pained and frightened look oan the wee lassie’s face as Peggy let rip.
 
     “Oh ma God, that poor wee maw ae mine is deid, so she is. Ah need ma money fur the funeral, in cash, jist noo, this very day…Aaarrgghh!”  Peggy shrieked tae the heavens, before slipping aff ae her chair, as that wee baldy man ae hers, wance again, failed tae catch her. 
 
    Helen leaned across and comforted Issie as she began tae whimper again, jist as Peggy’s skinny arse thudded oan tae the wooden varnished flairboards, leaving her skirt still wrapped roond the seat she’d jist vacated, exposing her bare arse tae aw and sundry, as if they hidnae enough tae put up wae withoot being confronted wae the sight ae that.
 
     “Christ!  Ah think Ah’m gonnae throw up.  It’s like the black hole ae Calcutta reaching oot tae ye, so it is,” Issie sobbed in disgust, looking aroond at aw her fellow mourners tae see if they wur still compos mentis and hidnae fainted wae fright.
 
     “So, whit ur ye daeing aboot a service then, Issie?”  Helen asked her, looking fur an excuse tae avert her eyes.
 
     “Oh, Ah don’t know...Ah’m no sure.  Whit dae ye think yersel?”
 
     “Well, if ye’re no gonnae use a priest, then ye’ll need somewan.  Ah’m no sure if ye kin get buried nooadays withoot somewan fae the church.”
 
     “How aboot that minister wan…the wan that keeps coming up tae the hoose and gieing Tam money fur the licensed grocer’s?  Dae ye think he’d dae it...and poor Joe a Catholic as well?”
 
     “Ah’m no sure, bit there isnae any herm in asking.  He kin only tell ye tae piss aff.”
 
     “So, where kin Ah get in touch wae him then?”
 
     “Christ, Issie, Ah’m no sure.  Ye’d need tae nip roond the churches tae try and find oot which wan he runs.”
 
     “Bit, where aboots wid Ah start?”
 
     “Look, the morra is Christmas day and it’s Saturday.  That means Boxing Day is oan Sunday.  There’s bound tae be services oan aw o’er the place.  We’ll dae the roonds then and see whit we kin come up wae, eh?”
 
     “Ah don’t know whit Ah wid’ve done withoot aw the wummin, and yersel in particular, Helen, hen,” Issie sobbed, bursting intae a fit ae sobbing as Fraulein Hitler shouted, “Next!”  fae wan ae the desks that wur lined up in front ae the horde ae mourners. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Thirteen
 
     The Stalker wis in a foul mood as the car pulled intae the station yard.  Biscuit, his PC, wis behind the wheel, claiming he couldnae avoid driving intae every pothole oot ae sight in the yard.
 
     “Fur Christ’s sake, Biscuit!” he growled, pressing the palm ae his haun against his burning cheek that felt as if it wis oan fire.
 
     “Sorry, Paddy, it’s hard tae see where the hell the holes ur wae aw this snow.”    
 
     “Whit kind ae effing polis force ur we when we cannae even bloody sort oot potholes in oor ain yard, eh?  Ah bet Dixon ae Dock Green disnae hiv tae put up wae aw this shite.  It jist goes tae show the respect they high heid yin pricks hiv fur us, eh?” the sergeant growled, his teeth rattling thegither as the front passenger wheel thudded intae another ravine.
 
     The Stalker hid awready been tae the dentist, a right butcher called Duddy, two days earlier.  He’d asked him tae take the tooth oot, bit the butchering basturt hid telt him that he goat mair money fur a filling than an extraction.  When he’d gone hame the night before efter his shift, he’d made a greasy McKechnie’s bacon roll before heiding aff tae his kip.  While chomping intae it, the tooth wae the filling hid crunched oan a bit ae bone left in the bacon by some so-called journeyman butcher.  By the time he’d been fully alerted tae the situation, a dollop ae hot fatty grease hid flooded the hole fae where the filling should’ve been and he’d been in agony ever since.  He shuddered tae think ae whit that face ae his must look like by noo.  He'd nearly fainted wae fright when he'd clocked his reflection in the bathroom mirror.  Thank God it wis Friday and Christmas Eve.  If it hid been Christmas Day, he wid’ve been well and truly snookered.  When he’d left the hoose at twenty tae five, the left haun side ae his face hid looked as if somewan hid put wan oan him wae a right hook.  It felt as if some basturt wis trying tae drill a rusty screw doon intae that left jaw ae his.  He knew fine well that there wis nae way he’d get through his shift wae the pain he wis in.  When he’d turned up at the station tae start his shift, him and Biscuit hid been telt tae get their arses doon tae the Co-op oan Springburn Road tae relieve Hope and Glory, who’d been sitting there aw night, waiting fur a joiner tae come and board up two ae the big shoapfront windaes.  A posse ae thieving shite-hooses hid tanned baith windaes the night before and hid dashed in, blagging everything that wis Christmassy that they could lay their hauns oan.  When him and Biscuit hid arrived, the pavement wis still covered wae tumshies, Brussels sprouts, tins ae Ye Auld Oak Ham and bottles ae Christmas cordial.  Biscuit hidnae wasted any time and hid put some in the boot ae the squad car fur them fur later, while slinging the rest ae the stuff back intae the windae ae the shoap.  At least they hidnae hid long tae wait before the joiner’s van hid pulled up in front ae them.
 
     “Whit kept ye, ya wee prick, ye?” Biscuit hid demanded when he arrived.
 
     “Hoi, this is the tenth shoap that Ah’ve hid tae attend tae since eight o’clock last night, so it is, so we’ll hiv less ae yer cheek, pal, or ye kin sort the thing yersel,” the joiner hid growled back at him.
 
     It wis gonnae be a long day aheid ae them.  He’d need tae get doon tae that dentist, bang oan nine and get his tooth sorted oot.  There wis nae way he wis even gonnae attempt tae get up tae Endricks Street fur the sale at eleven if his jaw wis still gieing him trouble.  It wis the worst task ae aw the jobs him and Biscuit hid tae carry oot.  Why could The Corporation no jist hit the hairys wae some sort ae court order tae stoap them fae turning up at these hoose sales, he wondered.  There must be somewan, somewhere, who could take them oan and stoap them fur good.  They wur a pain in the arse.  He actually pitied the poor unfortunate basturts that hid the misfortune tae be hitched tae any ae them.  Hivving said that, the Taylor wan hid something aboot her.  He couldnae quite put a finger oan it.  There wis jist something aboot her when she wis aw fired up that he found attractive...sexy even.  Back in the sixties, when she’d actually been civil tae him, they’d been staunin in the same queue wan day and, fur some strange reason, he'd hid a terrible urge tae ask her if somewan like her wid ever find somewan like him attractive.  He shuddered noo, jist thinking ae the consequences, if he’d gied in tae that impulse.  He’d spoken wae Father John aboot his feelings a few months back, which hid been a big mistake, never tae be repeated.  He looked at his watch, no listening tae Biscuit gieing him a running commentary oan whit a useless, slow basturt, the joiner wis.  Efter the warrant sale, him and his opposite number, Fin O’Callaghan, known tae aw and sundry as Bumper, hid tae be doon at Central fur a meeting, tae see whit the update wis oan the trouble brewing between Tony Gucci, wan ae the local up-and-coming gangsters and The Simpsons’ crowd, a mad bunch ae psychotic desperados who ruled Possil wae a heavy haun. 
 
     “So, whit time’s that appointment then, Paddy?” Chic Thompson, the inspector asked, as himsel and Biscuit entered through the side door ae the station.
 
     “Ah’ll be doon there at nine oan the dot.”
 
     “And then up tae the hoose sale?”
 
     “If ye say so.”
 
     “Ah dae, and don’t be late fur the meeting at Central.  Daddy hates anywan trooping in late when he’s in full flow, so make sure that ye’re there oan time, even if ye hiv tae leave the street party early.  Hiv ye goat that?” 
 
     “Don’t worry, Chic, we’ll be there, raring tae go, as usual.”
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fourteen
 
     The Stalker wisnae in fine fettle at aw.  Even though he wis a sergeant in Glesga’s finest, Duddy’s receptionist hid still made him sit in the waiting room, alang wae the rest ae the great unwashed.
 
     “Ah’m sorry, sergeant, bit as an emergency patient withoot an appointment, ye’ll jist hiv tae wait until there’s a gap in the queue before Mr Duddy kin deal wae ye,” the battle-axe oan the reception hid drawled at him.
 
     “Look, Ah’ve goat mair important things tae dae than hing aboot here, so Ah hiv.  Ah’m still oan duty and people ur depending oan me.”
 
     “Aye, well, that makes two ae us then, so it dis,” she’d hit him wae, erms folded, nodding tae the group ae people, aw sitting roond the walls ae the waiting room behind him.
 
     “Well, Ah’d appreciate it if he kin see me as soon as.  Ah’m in agony here and if yer dud ae a boss hid bloody-well done the job right in the first place, Ah widnae need tae be staunin here wae hauf ma face louping like a well skelped arse.”
 
     “If ye take a seat, Ah’m sure ye won’t be kept waiting fur long, sergeant.”
 
     It wis at times like this that wan became aware ae the prejudices against the polis, The Stalker thought tae himsel, as he nodded at the miserable faces sitting oan the chairs roond the walls, staring nervously at him.  They aw looked guilty as sin, so they did.  He wondered whit the reaction wid be if he asked them aw tae turn their pockets and bags oot oan tae the wee table wae the magazines oan tap ae it that wis sitting in the middle ae the waiting room.  He picked up a wee Reader’s Digest book tae start aff wae, bit soon slung it back doon oan tae the scuffed and scarred coffee table.  The pain wis driving him mental.  He wanted tae run across and start battering the side ae his heid against the door post tae ease the pain, bit he didnae want tae upset a wee lassie who looked aboot five year auld, who wis sitting wae a white tourniquet wrapped roond her heid and cheeks wae a big knot tied oan tap ae her skull.  She looked as if she’d a boiled egg stuck in her mooth that wis trying tae push oot ae the side ae her right cheek.  She looked as miserable as he felt.  He kept squinting at that watch ae his o’er and o’er as people came and went, maist ae who’d arrived efter he hid.  He’d tae be doon in Endricks Street by hauf ten, at the latest, before the Sheriff officers arrived, or he’d be fucked.  If they arrived before him, there wis a good chance that a riot wid break oot wae aw that poisonous hairy mob laying intae them.  He wis shuddering, thinking aboot whit wid happen if any ae the buyers turned up early, when his name wis called.
 
     “Ye kin go in noo, sergeant,” the anti-bizzy bitch cooed pleasantly, as he covered the space between his seat and the dentist’s door in two seconds flat.
 
     “Right, Duddy, ya dud, ye, Ah’m through being pleasant, so Ah am.  Being civil disnae seem tae get ye anywhere these days.  When Ah wis in here a couple ae days ago, Ah specifically asked ye tae take this tooth oot, bit ye said ye’d rather try and save it.  Well, the time his come fur decisive action, so it his.  Get this bloody tooth oot pronto, before Ah dae something that Ah might regret fur the rest ae ma days,” he snarled, plapping that arse ae his doon oan the chair and opening up his gub. 
 
    
 
    
 
    
 
  
 
  


 
 
   
   Chapter Fifteen
 
   “Right, Paddy, that’s us, we’re here.  Ur ye sure ye’re gonnae be awright,” Biscuit asked him, as he parked the car up against the railway line wall, across fae the closemooth, at bang oan ten thirty. 
 
     “Ah’ll be fine, Biscuit.  There’s only aboot hauf a dozen ae them and there isnae any sign ae that Taylor bitch.  This should be a piece ae piss, so it should,” he said, gieing the wummin the wance o’er, as he opened the car door.  “Let’s go.”
 
     “Fur Christ’s sake, whit happened?  Did some guy catch ye peeking through the curtains at his wife getting undressed again?” Sharon Campbell let rip at the arrival ae Glesga’s finest.
 
     “Is that another second prize Ah see ye’ve goat, Stalker?  Whit hiv we telt ye aboot stalking roond the back ae people’s hooses at night?”
 
     “Noo, look, ladies.  Let’s keep it quiet and lawful and everything will be okay,” The Stalker said, dribbling blood fae the side ae his lopsided mooth, which wis still feeling like a slab ae rubber efter Duddy froze up hauf ae his face. 
 
     “Bloody hell, he looks like a car crash victim.  Thank Christ it’s snowing and aw the weans urnae playing oot in the street,” wan ae the wummin shouted, as the car carrying the two Sheriff officers arrived.
 
     “Right, girls, let them past noo.  They’re only daeing their jobs, jist like us,” Biscuit shouted, pushing two ae the wummin away fae the closemooth.
 
     “Hoi, Pig-face, keep yer hauns tae yersel.  She lives here and it’s her furniture that’s getting punted, so it is.  She’s entitled tae be here,” Betty Smith shouted indignantly, brushing Biscuit’s erm away before putting her erm roond Mary Porter’s shoulders.
 
     “Right, well, she’s the only wan that’s allowed in the closemooth then.  The rest ae youse kin jist fuck aff, so youse kin.”
 
     “Or whit?”
 
     “Or Ah’ll hiv nae choice bit tae lift the lot ae ye fur breach ae the peace, so Ah will,” Biscuit warned, looking across at The Stalker.
 
     “Yersel and whose army?” some floozy demanded.
 
     “Me and him,” The Stalker shouted, spraying bloody droplets aw o’er everywan.
 
     “Listen, Dracula-mooth, ya dribbling pervo, ye...we might aw be poor defenceless wummin, bit yer scare tactics don’t work wae us.  Don’t come roond aboot here, spluttering blood aw o’er the place.  We’ve enough blood suckers tae contend wae, withoot youse pair ae baw-heids adding tae it,” Sandra McClellan shouted at him, before waving her fist at the occupants ae a big black Zephyr that wis slowly driving past.
 
     “Don’t gie’s that auld stuck record.  Youse aw know the law as well as we dae.  If ye don’t disperse, ye’ll aw be huckled, so youse will,”  The Stalker spat back.
 
     “Aye, see whit we’ve done tae him?  If ye don’t piss aff, the same will happen tae aw youse, so it will,” Soiled Sally shouted, waving her haun and pointing tae The Stalker’s bloody mooth as a rusty white Commerce van crawled past the scene at the closemooth.
 
     “Right, that’s it, ye’re aw under arrest fur threatening behaviour, so youse ur,” The Stalker spluttered oot ae the side ae his gub, spraying everywan within a five feet radius ae him.
 
      He immediately realised his mistake when aw the placards, wae their misspelt messages oan them, suddenly turned intae lances like something oot ae an Ivanhoe film.
 
     “Oh shite!” he heard Biscuit exclaim behind him.
 
     “On what charge, sergeant?” a strong commanding voice called oot, as everywan instantly swung roond tae see where it hid come fae.
 
     “Oh, er, Reverend, it’s yersel.  Whit the fu...er, ur ye daeing here?” The Stalker dribbled, looking confused and surprised.
 
     “I’ve been standing here for the last few minutes and I haven’t seen any disturbance that wasn’t provoked either by yourself or the constable standing there beside you,” The Reverend Donald Flaw said, as two cars pulled up and ten ae his elderly flock, aw wearing fancy hats, spilled oot ae them, some carrying placards.
 
     “Well, if ye wur staunin there fur as long as ye claim, ye wid’ve seen and heard aw the threats that wur being made toward us, Reverend,” Biscuit retorted indignantly.
 
     “I’m sure this can be all sorted out peacefully and calmly, sergeant?” The Reverend suggested, ignoring Biscuit.
 
     “Look, everywan is aw heated up here.  Maybe we jist need tae calm oorsels doon and catch oor breath fur a bit, eh?” The Stalker announced, looking aboot, wondering where the hell Helen Taylor hid managed tae recruit this new crowd fae.
 
     “Aye, well, ye kin stoap spitting blood aw o’er us, fur a start.  Spitting is a criminal offence, so it is,” Sharon shouted, hivving been charged wae assault in The Battle ae John Street in the mid-sixties fur spitting oan a sergeant.
 
    
 
  
 
  


 
 
   
   Chapter Sixteen
 
     Helen, followed by Issie, turned the corner fae Keppochhill Road intae Endricks Street and let oot a loud groan when she clocked The Stalker wae blood pouring oot ae his mooth and a row ae placards sticking oot in front ae the lassies like lances.  She wis furever drilling intae them that using the poles wis a last resort before being lifted.  The last time they’d used them, back in the sixties, they’d aw goat lifted and she’d ended up across in Gateside Wummins’ nick oot in Greenock.  Even though she’d wanted tae stoap and hiv a fag tae get her breath back, and despite nearly keeling o’er wae exhaustion a few times efter practically running aw the way fae the NAB wae Issie, she knew in her heart that they’d miss the start ae the sale.
 
     “Christ, whit hiv they done?” she wheezed at Issie, as they baith hurried up the street tae the staun-aff.
 
     “Aw, fuck!  Er, sorry, excuse me, Reverend,” The Stalker groaned, his heart sinking when he clocked Helen Taylor rushing up the street towards them.
 
     “And you must be Mrs Taylor.  I’ve heard a lot about you...all good things, of course.  My name is Donald Flaw,” The Reverend said, haudin oot his haun fur her tae shake, while waving wan ae her leaflets in front ae her wae his other wan.
 
     “Oh, er, pleased tae meet ye, sir,” Helen replied, curtsying, no too sure how wan went aboot addressing a Proddy minister.
 
     “Mrs McManus?  How are you?” he asked Issie, who wis staunin bent o’er, her hauns resting oan her knees, behind Helen, wheezing like a burst pipe.
 
     “Oh, Reverend, nice tae see ye again.  Ah’m sorry ye’ve hid tae meet me and aw ma pals in a situation like this.  Hiv ye jist been up tae ma hoose then?” Issie panted, apologising, dreading tae think whit kind ae state Tam hid been in if he’d opened the ootside door and found the minister staunin there.
 
     “No, no...myself and the ladies have come down to join in with your peaceful protest,” he replied, stressing the word 'peaceful' as he looked at Helen.
 
     “Right, girls, let’s line up like we usually dae, leaving enough room tae let members ae the public hiv access tae walk up and doon the street,” she ordered, as aw the wummin, including the auld dears fae the church shuffled amongst themsels, as if they wur oan a parade ground.
 
     “Noo, Ah don’t know whit went oan before me and Issie arrived, bit we’ll hiv nae mair violence or abuse being thrown aboot in this here street, gieing anywan any excuse tae lift us.  Hiv youse aw goat that?” Helen shouted tae them aw, while rummaging in her bag until she located the blue McEwans Lager bar towel. 
 
     Efter finding whit she wis looking fur, she slung it across towards The Stalker, who gratefully caught it and put it up tae his bloody mooth. 
 
     “Here, here,” Betty seconded, scowling across at Biscuit.
 
     “Right, you and you, you and you, and you, hen, get yersels intae a wee circle and start marching wae they banners held up as high as ye kin oan this pavement.  Let’s show Springburn and the world that we’re no happy wae aw this flogging ae poor wee weans' and wummins’ furniture fae under them.  Right, aw youse wae the banners, haun them o’er tae the marchers,” Helen rasped, walking alang the line ae wummin, aw staunin tae attention, eagerly awaiting her command.
 
     “What would you like me to do, Mrs Taylor?” Reverend Flaw asked her.
 
     “A wee prayer widnae go amiss, so it widnae, seeing as it’s Christmas, Father...Ah mean, Reverend, sir.”
 
     The Stalker and Biscuit retired tae the squad car across the road.  By hauf twelve, the show wis o’er.  The Sheriff officers, wae nae buyers hivving turned up, efter being spooked by the arrival ae the minister and the racket fae the cat’s choir singing ‘Silent Night’ doon at the closemooth, appeared and nodded o’er tae the squad car, tae let them know they wur calling it a day.  When they goat intae their cars and drove aff, aw the wummin cheered and clapped their hauns, before aw hugging each other.  Jist as Biscuit started up the engine, Helen Taylor came across tae them.  The Stalker rolled his windae doon.
 
     “Look, Ah don’t know whit happened before Ah arrived.  Ah tried tae get here before everywan else, bit Ah jist couldnae get oot ae an important appointment.  Ah hope that bloody gub isnae too serious and ye’ll let aff whoever done it tae ye…seeing as whit time ae the year it is,” she begged, before turning and walking away.
 
     “Er, excuse me, hen?” The Stalker shouted, stretching his haun oot ae the windae tae haun the bar towel back tae her.
 
     “Ach, you keep it, Sergeant, ye look as if ye need it mair than Ah dae,” she said, smiling, as she turned tae join the celebration that wis in full swing oan the pavement.
 
     “Right, Biscuit.  Ah’ve an important meeting that Ah cannae afford tae be late fur, so get this car intae gear and get me doon tae Central, as fast as ye kin,” The Stalker said, pressing the bar towel intae his gub tae try and stoap the bleeding fae the hole in his gum. 
 
    
 
  
 
  


 
 
   
   Chapter Seventeen
 
     “Done!” Helen announced tae nowan.
 
   She laid doon her pencil and reached fur her fag packet.  Efter lighting up, she picked up the shopping list that she’d written oan the inside ae a Scott’s porridge oats packet that she’d chopped up fur that very purpose.  Everything looked tae be in order.  As well as the usual fags, breid, marg, eggs, lard, milk, sausages, bacon, broth mix, biscuits, totties, tumshie and sugar, she’d added Brussels sprouts, Madeira cake, custard powder, flour, Bisto, Christmas cake, tinned pears and tinned mandarins…no furgetting sweeties fur the weans.  She wis meeting the lassies up at the Co-op oan Springburn Road at aboot hauf four.  Betty said she’d keep her a place in the queue.  It wis always a mad rush oan Christmas Eve and a bit risky.  Ye couldnae always get whit ye wanted, bit whit there wis left, ye’d get cheaper, especially the breid.  The shops widnae be open again until Monday or Tuesday, so they’d be glad tae get shot ae everything that wis perishable fur pennies or whit widnae sell efter Christmas day...like the sprouts.  She smiled, thinking aboot the year before.  Sharon Campbell hid goat intae an argument wae big Jemima Cooper o’er a sultana cake, the only wan left oan the shelf.  Wan thing hid led tae another and before anywan could get in between them, Sharon hid bounced the cake aff ae big Jemima’s nose.  The pair ae them hid goat slung oot and Helen and Sandra hid ended up hivving tae dae Sharon and Jemima’s shoapping fur them, efter Sandra hid gone ootside tae get their shoapping lists and stamp books aff ae them tae pay fur whitever they wur wanting.
 
     “If that big fat cow even looks at me the day, Ah’m gonnae swing fur her,” Sharon hid said tae the lassies earlier at the sale, efter arranging a time tae meet up wae everywan.
 
     Helen wis noo looking forward tae Christmas Day.  The year before, Jimmy hid jist finished decorating her wee kitchen.  Oan Christmas Eve, two days efter he’d finished it, hauf the ceiling hid drapped doon oan tap ae her, ruining aw the work he’d done.  She’d phoned The Corporation and they’d said that they’d get somewan up as soon as they could.  She’d been in bits.  Insteid ae buying each other Christmas presents, they’d decided tae buy paint.  When Jimmy’d come hame, him and Issie’s man, Tam, hid gone up oan tap ae the roof and fixed the slates as best they could before covering the big hole in her ceiling wae polythene sheeting.  Despite Helen threatening tae kill every last wan ae them, the clerk ae works fur The Corporation hidnae appeared until three weeks efter the damage hid been done.  Even though she’d sworn that she widnae keep looking up at her ceiling every time she entered the kitchen, she’d been like a moose being hypnotised by a python and couldnae help hersel.  The polythene wis still stuck up there waiting fur The Corporation tae come and fix her ceiling. 
 
     She lit up a fag.  She’d managed tae get aw her presents sorted oot fur Jimmy, the lassies and the weans, wae the help ae Craigie Shaw, her Provi-cheque man, even though she hidnae really gied Christmas itsel too much thought until then.  Jimmy wis still bumping his gums aboot Issie and Tam coming roond, bit hid agreed that as long as it wisnae fur the meal itsel, he’d go alang wae it.  He’d probably be annoyed if he knew that she’d invited them roond fur the meal itsel, bit Issie hid refused.  She’d said that despite Joe no being there, she still wanted tae go aheid and make a Christmas dinner fur Tam and Wee Mary, bit they’d join them wae Betty and Stan at aboot five o’clock fur a wee drink.
 
    She took a puff ae her fag, scowling at her good ceiling.  Despite scrubbing the walls, she still couldnae shift the soot stains.  Jimmy said that because ae the cauld, the paint hid probably still been wet when the ceiling came doon.
 
    “Helen, Christmas is aw aboot family, so it is,” Jimmy hid repeatedly stated tae her like a stuck record.
 
     “Jimmy, Issie, Tam and Wee Mary ur family.  When ur ye gonnae get that in tae yer thick heid?  Ah spend mair time wae Issie than Ah dae wae you, so shut yer arse,” she’d retorted.
 
     “It’s no ma fault Ah’m a lorry driver.  That’s whit lorry drivers dae.  They drive aw o’er the country, which means they’re no at hame hauf the time.  Ah kin always try and get a job as a scaffy, emptying the manky midden bins, if ye want?” 
 
     Apart fae the fact that Johnboy and Charlie widnae be at hame, Helen wis determined tae enjoy the occasion and relax a wee bit, spend time wae the lassies and the grandweans, hiv a drama-free day and hopefully watch a wee bit ae the telly.  Jimmy hid turned up wae a scraggly looking Christmas tree and the baith ae them hid spent the night before setting it up in the corner ae the living room.  Jimmy widnae let her go through tae Johnboy’s bedroom tae get the decorations doon fae the tap ae the wardrobe because he didnae want her tae see the presents he’d goat her.  She hoped he’d like the two shirts and the Brut gift pack she’d goat fur him.  Sometimes, when he came hame efter driving doon tae England fur a few days, she’d swear that she could smell him before she saw him.  He wis always gaun oan aboot how he couldnae get rid ae the smell ae cat’s pish fae his cabin efter wan ae the boys at his work hid slung in an auld tom cat wan night fur a laugh.  He said it wisnae that bad in winter, bit at the first sign ae spring, the cab reeked ae ammonia.  He’d said that he wisnae sure whit time he’d get up the road fae his work, bit she wid need tae remember tae switch oan the immersion heater before she heided up tae the Co-op.
 
     It hid been a busy year.  There hid been good times alang wae the bad.  Her maw hid died and her da hid finally been moved oot ae the multi-storeys across in Sighthill and shifted tae a bottom flat up in Provanmill.  Another bummer hid been Johnboy being put away tae borstal, bit her and the lassies seemed tae be getting oan fine.  Although Charlie noo lived in Jersey and wis working as a brickie in Germany, he’d sent a parcel wae presents in it tae be opened oan Christmas day.  Isabelle wis married, nearly divorced and living wae Malcolm, who worked fur the AA.  He seemed a nice boy and didnae seem tae mind that Isabelle hid two weans tae somewan else.  The last time Helen hid spoken tae Isabelle, she’d said that she’d put in fur the divorce because her and Malcolm wanted tae get married.  Anne wis living in sin up in Nitsdale Road wae Tommy, another wan who’d a good trade...as a pipe-lagger, whitever that wis.  Norma hid left hame and wis living wae two pals across in Woodside.  She wis working as an apprentice precognition officer wae wan ae the big lawyer firms in the toon.
 
     “Basically, Ah go aboot taking statements aff ae witnesses, Ma,” she’d said tae Helen in explanation. 
 
     Helen worried aboot Norma.  When she’d first left hame, Helen hid stayed in bed fur a week.  She hidnae slept.  Every time she’d heard a noise at night, she’d thought it wis the polis arriving tae tell her and Jimmy that Norma hid been found strangled.
 
     “Bit why dae ye want tae leave hame, hen?” Helen hid demanded, the day Norma telt her she wis moving oot.
 
     “Because I’m nearly nineteen.”
 
     “Why wid anywan want tae leave hame when they’re eighteen?  Why kin we no leave it until yer da gets hame, eh?  We kin talk aboot it then.”
 
     “Because Ah don’t want tae dae that.  Aw ye’ll dae is get him tae take sides and the baith ae youse will jist gang up oan me and persuade me tae change ma mind.”
 
     “Whit’s wrang wae that?  That’s whit parents ur supposed tae dae.  Whit’s wrang wae staying here, eh?  Ye’ve goat yer ain room, ye kin come and go as ye please, which ye dae, withoot as much as a ‘by yer leave.’   Christ, ye kin even bring a boyfriend hame, so ye kin, as long as we work oot a strategy oan dealing wae yer da first,” Helen hid pleaded.
 
     “Ye jist don’t get it, dae ye, Ma?”
 
     “Get whit?”
 
     “And the worst thing aboot it is, ye’re no stupid either,” Norma hid sobbed, tears welling up in they eyes ae hers.
 
     “Christ’s sake, Norma, whit ur ye oan aboot?  Ye’re nae pregnant, ur ye?” Helen hid made the mistake ae asking.
 
     “Fur Christ’s sake!  That’s whit Ah mean...ye genuinely don’t see whit the problem is,” Norma hid howled, stomping through tae her bedroom, followed by Helen.
 
     “Ye’re no making any sense, Norma.  Tell me...tell me the truth...whit’s the matter, hen?”
 
     “Ah don’t believe this.  Right, ye want tae know?  Ye really want tae know the truth?  You’re the problem!”
 
     “Me?  Whit hiv Ah done?”
 
     “Look aboot ye.  Look at us...yer family.  Everywan his left hame except fur me.  Ye’re never here, and when ye ur, ye’re planning the next great campaign against The Corporation, the Sheriff officers, the local NAB office, the polis.  Christ, ye even hid the bloody cheek tae join strikers ootside the loaf factory and ye don’t even work there!”
 
     “Naw, bit Ah know maist ae the lassies who dae,” Helen hid shot back.
 
     “See?  That’s whit Ah mean.  Kin ye imagine whit it feels like tae be passed o’er by a bloody slice ae breid?  While ye wur doon there, prancing up and doon wae aw yer pals, where wur we in the great scheme ae things, eh?  Ah’ll tell ye.  We wur aw sitting back here wondering when ye wur coming back, or if ye ever wur.  Dae ye know that aw us weans, when we wur growing up, wur never sure whether it wis you that wis gonnae walk through that door or some social worker coming tae take us intae care.”
 
     “Ach, Norma, don’t exaggerate.  Ye knew Ah wis always gonnae be back here, waiting fur ye when ye came hame fae school.”
 
     “Look, Ah’ve made up ma mind.  Ah don’t want tae get intae this.  Ah’m leaving, whether ye want me tae or no.”
 
     “Norma, come oan, don’t be like that.  We kin talk this o’er, so we kin.”
 
     “Am done wae talking.  Leopards never change their spots, and neither will you.  Ma bags ur packed and Ah’m oot ae here.  Me and ma pals hiv signed a lease oan a flat.”
 
     “Bit whit am Ah gonnae tell yer da?  He’ll be really upset...so will Ah,” she’d wailed in panic.
 
     “Fur Christ’s sake!  Gie ma da a bit ae credit fur wance, will ye.  He’ll know exactly how Ah’m feeling.  At least Ah kin get oot ae this madhoose...he’s in here fur life!”
 
     And wae that, Norma hid humphed her shoulder bag and two suitcases oot ae her bedroom and disappeared doon the stairs tae the street.  Helen hid been too stunned tae chase efter her.  Later oan that same night, Helen hid nose-dived intae a state ae panic because she hidnae goat an address as tae where Norma wis gaun.  Jimmy hid been nae help tae her either.  His attitude hid been that he wis surprised it hidnae happened earlier.
 
     “Listen, aw weans flee the nest sooner or later.  Some take longer than others, bit it’s jist a fact ae life.  Ye’re jist gonnae hiv tae get used tae it,” he’d said.
 
     “So, ye’re no concerned where she might be or whit might happen tae her then?” she’d spat accusingly. 
 
     “That’s no ma words...that’s you that’s speaking.  The mair ye hiv a go at her, the worse it’ll get.  She’s made up her mind and we hiv tae respect her fur hivving the courage tae take that decision.  Christ, Ah remember when we first moved in thegither.  Ah wis back at ma maw’s howling fur days efter it, so Ah wis.  The only problem wis, she couldnae wait tae get rid ae me and kept slinging ma arse back oot the door, telling me Ah’d made ma bed and that Ah should get oan wae it.”
 
     “Did ye?  Ah never knew that.  Ye never telt me ye did that.”
 
     “Aye, well there wis a lot ae things Ah never telt ye at the time.”
 
     Helen took another drag ae her fag, looked at her shoapping list again and added sultanas tae it.  Jimmy hid asked her if she’d make a clootie dumpling o’er the Christmas break.  Her thoughts turned tae the events earlier in the day.  Although her and Issie hid been late fur the start ae the warrant sale, everything hid panned oot okay.  The fact that the minister hid turned up wae some ae his congregation hid been a bonus.  It hid also saved her and Issie the hassle ae trooping aw o’er Springburn tae search oot The Reverend Flaw’s church, tae see if he’d dae Joe’s service the following Wednesday.
 
     “Of course I’ll do it, Mrs Taylor,” he’d said withoot hesitation, when Helen hid asked him oan behauf ae Issie.
 
     “So, it’s nae a problem that ma boy wis baptised a Catholic then, Reverend,” Issie hid asked him.
 
     “If you would prefer a priest, I’m sure I could arrange that for you,” he’d replied.
 
     “Naw, naw, you daeing it wid be pure dead brilliant, so it wid.”
 
     “Why don’t you come up to the church on Monday and we can discuss the service, Mrs McManus.”
 
     “Oh, er, Ah’m sorry, Reverend, bit Ah widnae want Joe tae be carted oot ae a church, him being a Catholic and aw that.”
 
     “Oh, I wouldn’t worry about that, Mrs McManus.  It wouldn’t be a problem...at least, not for me.”
 
     “Naw, bit it wid be fur me and his da.  Ah’m no prepared tae be disrespectful tae yer church and congregation.  It’s no right.  If it’s okay wae yersel, Ah’ll see if Ah kin get a hall or something tae hire fur an hour or so.  He’s getting buried across in the cemetery oan Keppochhill Road at ten o’clock this coming Wednesday, so he is.”
 
     “I see.  Well, why don’t you leave the arrangements to me.  I’m sure I could get the use of the small hall beside the Springburn Public Halls in Millarbank Street, which is only a short distance from the cemetery.  It would mean that any mourners would only have a short walk to make and I could arrange tea for afterwards.  How does that sound?”
 
     “Oh, er, Ah widnae want tae take up yer precious time, Reverend.  Ye’ve done enough as it is, so ye hiv.”
 
     “No, you’ve been through enough, so I insist.  Right, that’s settled then.  If it’s alright with you, I’ll come up to your house and speak with you and Mr McManus about the arrangements.  I never knew your son, Joe, so it would give me an opportunity for you both to tell me a little about him.  I’ve always found that those closest to the person who have passed away feel much better when they’ve had an opportunity to discuss and reflect on the life of their loved one to the person who will be conducting the service.”
 
     “Thank ye, Father, er, Ah mean, Reverend,” Issie hid sobbed, efter saying cheerio tae The Reverend and his flock in Endricks Street.
 
     Wance the minister and aw the auld wans he’d brought wae him hid gone, the lassies hid hung aboot in the closemooth where the sale hid been taking place.  They’d aw sworn tae Helen that it hidnae been wan ae them that hid assaulted The Stalker.
 
     “Naw, he goat that second prize oan that mooth ae his fae somewan else.  Mind you, if him and that Biscuit wan hid come any closer, he wid’ve been walking away wae a cracked skull tae go wae his bloody mooth,” Sharon hid declared, waving her banner aboot tae the sound ae cackling laughter.
 
     Helen and Betty hid walked Issie hame.  When they’d gone up fur a cup ae tea, Tam hid been staggering aboot in his underpants and string vest, pished as a fart.  He’d telt Issie that Father John hid turned up tae discuss Joe’s absolution and funeral arrangements.  Tam hid slammed the door in the priest’s face, efter telling him that they’d awready made arrangements and fur him tae piss aff and no come back.
 
     “And another thing, Holy Wullie...don’t expect tae see Issie or any ae the other wummin at midnight mass the night,” hid been Tam’s parting shot.
 
     “Christ, Ah’m right glad the minister his agreed tae dae the funeral.  Who knows whit we wid’ve done if he’d said naw,” Issie hid said, efter telling Tam tae go away and put some clothes oan as he wis scaring Betty and Helen.
 
     “Whit ur we gonnae dae aboot the midnight mass doon in St Teresa’s the night then?” Betty hid asked, inadvertently looking heavenwards when she asked the question.
 
     “Ye heard Tam...none ae us ur gaun near the place.  Ah’m sure God’ll understaun oor position.  If he disnae, then he’s no the God we’ve always been telt tae believe that he is,” Helen hid declared.
 
     Helen checked her list again and added a hauf bottle ae Bells whisky tae it before staunin up, switching the immersion heater oan and grabbing her two shoapping bags and coat as she heided fur the door.
 
    
 
    
 
    
 
    
 
    
 
    
 
  
 
  


 
 
   
   Chapter Eighteen
 
   Christmas Day 1971
 
     Helen sat at the kitchen table and puffed oan her fifth fag ae the day.  She could hear Jimmy through in the living room, cackling away, watching Aspel’s Christmas Crackers oan the telly, while he cleaned oot the grate tae get the fire gaun.  He’d brought a steaming, milky cup ae coffee alang wae a fry-up through tae her in bed earlier.  The coffee hid been a pleasant surprise.  He’d turned up the night before wae a big jar ae it that he’d goat through somewan at his work.  It wis something she never bought because ae the price ae it.  They’d sat, as they always did oan Christmas Eve, peeling the totties, carrots and Brussels sprouts in preparation fur their Christmas dinner the next day, while watching a shite film called Carrington VC.   Jimmy hid liked it, bit she could tell that she’d pissed him aff when she’d sat bubbling through it.
 
     “Look, Ah know how upsetting this must be fur ye at this time ae year, bit yer maw  hidnae been well fur ages.  Dae ye no think that it wis maybe fur the best?” he’d asked her, wan eye oan her and wan oan the film.
 
     “Aye, Ah know, bit Ah jist cannae help feeling terrible fur her.  Throughoot her entire life, she wis never ever mair than a whisker away fae the breid-line.  The pair ae them hid tae scrape aw their days, and fur whit?”
 
     “Aye, well, Ah know how they must’ve felt,” Jimmy hid replied sarcastically.
 
     “Kin ye imagine?  They lived through two World Wars, my da fighting in baith ae them, losing a couple ae toes intae the bargain and fur whit?”
 
     “Aye, well, there’s a lot ae them aboot.”
 
     “So aw these rich wans kin go aboot their business, making even mair money aff ae the sweat ae the poor and doontrodden.  Whit’s changed, eh?”
 
     “Fur Christ’s sake, Helen…it’s Christmas.  Whit’s happened tae good-will tae aw men...and aw that kind ae thing?”
 
     “Aye, ye’re right, Jimmy.  You jist watch yer film and Ah’ll go through and stuff the arse oot ae they good Rob Roy chickens through there,” she’d sighed, staunin up and leaving him tae it.
 
     She knew he’d been right.  He worked hard and when he came hame, aw he wanted tae dae wis tae relax, withoot hivving tae listen tae her rants.  She wis looking forward tae the rest ae the day.  Everything wis in order.  Jimmy wis wandering aboot wae a spring in his step efter getting mair than a long lie-in earlier and the lassies and the weans wur due roond aboot twelvish.  Malcolm wis drapping Isabelle aff wae the weans, before nipping back tae pick up Anne, Tommy and Norma in his wee AA van, seeing as there wisnae any buses oan the go.  Isabelle said they’d nip in by Granda wae his presents first.  Helen and Jimmy hid decided tae leave the opening ae any presents until everywan hid arrived.  Helen looked aboot the kitchen.  There wisnae much tae be done other than tae dae the breakfast dishes.  She started tae get a wee tingle in her stomach.  It wid be great tae be thegither as a family again, plus she wis excited aboot finding oot whit Jimmy hid goat her.  It hid taken her aw her strength no tae hiv a wee peep intae Johnboy’s room, ever since Jimmy’d telt her no tae go in there, as he didnae want tae miss the surprise oan her coupon when she opened her pressies oan Christmas day.
 
     “Here we go, hen,” Jimmy shouted, as the letterbox started clattering.
 
     Helen stubbed oot her fag and goat up and went tae open the door.
 
     “Granny, Granny, that Santa Claus wan came tae ma hoose last night when Ah wis sleeping, so he did,” Morag screamed, gieing her granny a cuddle.
 
     “Oh, ma word, did he really?  And whit did he leave fur ye, hen?”
 
     “A dark broon dolly wae white eyes and red lips,” Morag exclaimed, haudin it oot in front ae her.
 
     “Oh, well, ye better run and show yer granda then.  Ah’m sure he’ll be dying tae see it, darling,” Helen said, smiling, as she goat a hug and a kiss fae Malcolm.
 
     “Ah’ve goat a Johnny Seven gun, Granny,” wee Ian said breathlessly fae behind Malcolm.
 
    He wis dressed up in an Action Man ootfit and shot Helen wae a plastic missile.
 
     “Aye, Ah could be daeing wae wan ae them masel, Ian,” she said, getting a kiss and a cuddle.
 
     “Ye kin hiv a shot ae it, if ye promise no tae lose aw the parts.  There’s seven ae them,” he shouted, running alang the corridor tae show his granda.
 
     “A gun?”
 
     “Aye, and a Merry Christmas tae you tae, Ma,” Isabelle said, gieing her ma a kiss.
 
     “That’s nothing, ye should see the arsenal we left back at the hoose.  Right, Ah’m aff tae collect Anne and Norma.  Ah won’t be long,” Malcolm said, before disappearing back oot the door. 
 
     “Granny, when ur we getting tae open the presents Santa left,” Morag shouted wae excitement as Isabelle accepted a glass ae Babycham fae Helen.
 
     “When yer aunties Anne and Norma arrive, hen.”
 
      It wis good tae hear the sound ae weans running aboot the hoose oan Christmas day, Helen thought tae hersel as Malcolm arrived wae Anne and her man, Tommy, followed closely by Norma.
 
     “Right, before we start...Merry Christmas tae youse aw and thanks fur coming,” Helen said, raising her Babycham.
 
     “Merry Christmas,” everywan shouted.
 
     “Right, Morag and Ian, ma wee Christmas elves.  Ur youse gonnae help yer granny tae haun o’er Santa’s presents tae everywan?” Helen asked the weans.
 
     “Yippee!” Wee Ian shouted, running across towards the Christmas tree, tripping oan the rug and landing, heid first, in amongst the presents, toppling o’er the tree and fusing aw the lights in the hoose.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Nineteen
 
     “Bumper, that’s the best batter Ah’ve tasted in a long time, so it is,” The Stalker announced, shifting the hot Ye Auld Oak Ham fae wan side ae his mooth tae the other wae that tongue ae his, at the same time as sooking in air, trying tae cool it doon.
 
     “Who says us men cannae cope withoot wummin, eh?” Bumper agreed, dolloping a big spoonful ae Smash totties oan tae his battered ham, before shoving it intae his gub.
 
     “Too true.”
 
     “So, where did the ham come fae then?  It’s bloody quality, so it is,” Bumper asked.
 
     “Biscuit grabbed a few tins fae the pavement ootside the Co-op, oan Springburn Road, yesterday morning.”
 
     “How’s yer jaw?”
 
     “Ah finally managed tae get the bleeding tae stoap last night, so Ah did.”
 
     “So, whit ur ye daeing wae the bar towel then?”
 
     “Ah’ll get it washed and gie it back tae her.”
 
     “If it hid been me, Ah widnae hiv took it aff ae her.  It’ll cost ye dear, that will.”
 
     “Aye, well, it’s awright fur you tae say that, bit ye wurnae there.  The blood wis pishing oot ae that mooth ae mine like a burst hose pipe.  Ah hivnae any problem wae accepting the towel, bit she wullnae get any favours oot ae me.”
 
     “In the name ae the wee man!  Did ye see that?  There’s nae way ye’d get me sticking ma heid intae a lion’s mooth, no matter how much ye paid me,” Bumper exclaimed, eyes glued tae the telly.
 
     “Is this coming fae across in The Kelvin Hall?” The Stalker asked him.
 
     “Billy Smart’s Circus?  Nah, he’s too famous tae be playing in a dump like Glesga.
 
  
 
  


 
 
   
   Chapter Twenty
 
     “Noo remember, Ian, ye’ve nae tae cross the black insulating tape line that granda his stuck oan the carpet.  Hiv ye goat that?” Isabelle warned him.
 
     “Aye, Ma,” he replied, touching the tape wae his toe and gieing her a cheeky smile. 
 
     “Right, here ye go, darling.  Haun that across tae yer granda,” Helen said tae him.
 
     “Aw, thanks, Helen.  Ah love Brut, so Ah dae,” Jimmy said, chuffed wae his deodorant.
 
     “Aye, Brut fur a brute,” Norma chuckled.
 
     “Right, Da, never mind yer Brut...whit did ye get Ma?” Anne asked him.
 
     “Haud yer horses.  Yer ma will get hers in good enough time.”
 
     “Aw, shut yer geggy and get oan wae it, Da.  It’s this Christmas she wants it, no Halloween.”  
 
     “See, that’s why Ah’m right glad that aw ae youse hiv left hame.  Ah kin come hame tae ma ain hoose withoot any fear ae being verbally abused and humiliated…maist ae the time,” Jimmy said, staunin up and heiding fur Johnboy’s bedroom.
 
     “Ach, get oan wae it,” Norma said tae laughter.
 
     Helen wis right glad that everything hid gone back tae normal and the lights oan the Christmas tree wur blinking away again, since Jimmy changed the fuse wire.   Poor wee Ian hid jist aboot peed himsel when everywan shouted at him efter he'd been dragged oot fae under the toppled tree.
 
     “Right, shut yer eyes, Helen.  Here it comes, ready or no,” Jimmy shouted fae the lobby in excitement.
 
     “Ooh, Ma, it’s something big,” Norma said, as Jimmy entered the room.
 
     “Right, open yer eyes, hen,” Jimmy said, putting the square box, wrapped in Christmas paper, doon in front ae her.  “Aye, and there’s mair fae where that came fae,” Jimmy said, bragging tae everywan, puffing oot his chest.
 
     “Oh, Jimmy, ye shouldnae hiv.  Ah hope ye hivnae spent too much oan me,” Helen protested, aw chuffed, as Morag and Ian came and joined her.
 
     “C’mone, Ma, let’s see whit a wummin who’s goat everything gets fae her man,” Anne cackled, as Helen and the weans ripped the paper aff ae her parcel.
 
     “Oh, Jimmy, it’s pure dead brilliant, so it is,” Helen beamed, leaning across and gieing him a kiss.
 
     “A fire?  A two-bar electric fire?  Is he joking or whit?” Isabelle asked incredulously.
 
     “Whit is it, Granny?” Wee Ian asked.
 
     “Oh Jimmy, Ah love it and there’s a wee shiny silver haundle oan it as well.  It means Ah kin carry it aboot fae room tae room, so it dis.”
 
     “A fire?  Whit kind ae a man gets his wife a fire fur her Christmas?  That’s whit Ah want tae know,” Anne asked.
 
     “Hoi, ye widnae be saying that if ye hid tae get up in this place in the morning.  Yer ma his been complaining fur months aboot the cauld in here at the crack ae dawn, so she his,” Jimmy pouted defensively.
 
     “Jimmy, don’t listen tae them.  It’s lovely and Ah love it,” Helen said, running her fingers alang the shiny red lacquered paint.
 
     “Christ, Ah’m scared tae ask whit else he’s goat her,” Isabelle shouted, laughing.
 
     “Ah think it’s lovely, Helen, and as Jimmy said, ye’ll be able tae take it intae the kitchen in the morning wae ye,” Tommy, Anne’s boyfriend, said kindly.
 
     “Right, ya basturts, Ah don’t want any ae yer catty comments aboot this,” Jimmy warned them, triumphantly, haudin o’er Helen’s other present which he’d returned wae, efter nipping back through tae Johnboy’s bedroom.
 
     “That better no be whit Ah think it is,” Norma warned, as Helen unwrapped a big oblong  parcel.
 
     “It is!” the three lassies screamed in horror.
 
     “Don’t listen tae them, Jimmy.  There’re jist trying tae wind ye up,” Helen retorted in his defence, admiring her new ironing board.
 
     “Is that a snow sledge, Granny?” Morag asked her, as Ian ran his haun up the side ae it.
 
     “If ye ever gie me wan ae them, ye’ll find aw yer shitey pants scattered aboot the street when ye come hame fae yer work, so ye will,” Isabelle warned Malcolm.
 
     “Aye, Ah’ll gie ye yer dues there, Jimmy.  Ye certainly know how tae wind up the wummin, so ye dae.  So, where’s the real presents then?” Tommy asked tae howls ae laughter.
 
     “Ah’m sick ae hivving tae go through and use a blanket oan tap ae the dressing table as an ironing board, so Ah am,” Helen said, in Jimmy’s defence…again.
 
     “Aye, ye kin staun in the middle ae the living room in yer nice pink slippers that Isabelle and Tommy goat ye, ironing that pair ae bri-nylon shirts ye goat fur ma da, aw nice and warm in front ae yer new two-bar electric fire, so ye kin,” Norma chipped in sarcastically.
 
     “There’s nae point in gieing somewan a present that they don’t want.  Is that no right, Helen, hen?” Jimmy asked.
 
     “Ignore them, Jimmy.  Ah’m jist feeling guilty noo that aw Ah goat ye wis a couple ae shirts and some Brut,” Helen said, looking across at him adoringly.
 
     “Christ, hiv ye never heard ae Wummin’s Lib, Ma?  It’s been aroond since the mid-sixties, so it his,” Anne reminded her, tae nods fae the lassies.
 
     “Is that yer letterbox being rattled?” Isabelle asked, as everywan looked across tae the living room door.
 
     “Ah’ll get it, Ma,”  Norma, who’d been sitting nearest tae the living room door said.
 
     “Mary, how ur ye daeing, hen?  Wis Santa good tae ye?” Helen asked Wee Mary, when she appeared intae the living room.
 
     “Hello, Helen...aye, Ah goat a giant dolly, bit wan ae its eyes fell oot, so it did.  Helen, ma maw said Ah wis tae say sorry fur disturbing ye, bit she wondered if there wis any chance ae getting a shot ae yer oven tae cook her good chicken in.”
 
     “Why, whit’s wrang wae her ain wan, hen?”
 
     “The gas is oan the blink.  There’s a van wae men digging up the street because ae a gas leak, so there is.”
 
     “Aw, is that no terrible, especially oan Christmas Day tae?” Anne cried oot, as everywan except Jimmy nodded.
 
     “Whit time wis that ma ae yers planning tae eat at, Mary?” Helen asked her.
 
     “Ah don’t know, bit Ah dae know that she wis wanting tae sit doon and watch The Black and White Minstrels efter we scoffed it.”
 
     “And whit aboot yer da, hen?  Is he up and aboot?”
 
     “Ah don’t think so.  Ah hivnae clocked him the day.  Ah think he’s still in his kip, no well.”
 
     “Right, well, you jist go back roond there and tell that maw ae yours tae get back roond here.  Tell her tae bring that chicken wae her.  Youse kin hiv yer Christmas dinner wae us, so youse kin.  Isn’t that right, girls?” Helen announced, turning tae the lassies.
 
     “Too true.”
 
     “Of course it is, hen,” Anne said tae Wee Mary, smiling.
 
     “And if that da ae yers is up oan the go, tell him tae come as well, hen,” Helen said.
 
     “Ooh, right, Helen, ta,” Wee Mary said, wae a big smile oan her face, before disappearing oot the door.
 
     “Did ye know aboot this?” Jimmy demanded.
 
     “Know aboot whit?”
 
     “That Issie wis coming roond fur her Christmas dinner?”
 
     “Ah might be good, bit no that good.  Causing gas pipes tae leak in the middle ae the street isnae wan ae ma many special talents, and anyway, whit’s yer problem?”
 
     “Ye know fine well whit ma problem is.  We’ve awready spoken aboot it, so we hiv,” Jimmy retorted indignantly.
 
     “Aw, Da, shut yer arse.  Ah hivnae seen Issie fur a while, especially since poor Joe goat stabbed,” Norma admonished him.
 
     “Oh, well, don’t mind me.  Ah only live here and pay the bills, so Ah dae,” Jimmy said in disgust.
 
     “Ach, never mind, Scrooge.  Here, hiv a can,” Tommy said, throwing Jimmy o’er a can ae Tennents lager.
 
     “That’s the door, Ma.  Will somewan answer it?” Norma shouted fae through in the kitchen.
 
     “It’ll be Issie and Wee Mary.  Ah’ll get it,” Anne said.
 
     “Jesus Christ, it’s Betty.  She’s early, so she is,” Helen said tae Jimmy oan hearing Betty’s voice.
 
     “Oh, Helen, Ah’m sorry tae bother ye, hen, bit oor gas is oan the blink, so it is.  Oh, hello, Jimmy, and Merry Christmas tae yersel.”
 
     “Aye, it wis, hen.”
 
     “Anyway, Helen, is there any chance ae getting a wee shot ae yer oven fur that chicken ae mine when ye’ve finished using yer ain wan, hen?”
 
     “Look, Wee Mary his been roond telling us whit the score is.  Whit ur ye gonnae dae aboot yer totties, sprouts and mashed tumshie tae go wae it?”
 
     “Ach, we’re no really bothered aboot that, bit it widnae be Christmas withoot a wee bit ae Bisto and roast chicken, so it widnae,” Betty replied.
 
     “Look, Betty, go and get Stan and aw yer vegetables.  We’ll get everything cooked roond here.  We’ll probably aw be eating at midnight, bit at least we’ll hiv a good time, eh?” Helen said.
 
     “Ach, Helen, ur ye sure?  Stan spoke tae wan ae the boys that ur digging up the road and he said he didnae know if the gas wid be back oan the day, so he didnae.”
 
     “Hoi, wheesht.  Yersel and Stan ur mair than welcome tae be here, aren’t they, Jimmy?”
 
     “Oh, aye, the mair the merrier, that’s whit Ah say,” Jimmy said drily, as Tommy laughed and slung him across another can ae Tennents.
 
  
 
  


 
 
   
   Chapter Twenty One
 
     “What’s wrong, darling.  Is there something wrong with the food?” Susan Flaw asked her husband.
 
     “What?  Oh no, the turkey is lovely, darling.”
 
     “I’m sure you’re allowed to take an hour off on Christmas day, Daddy,” Eleanor Flaw said, passing the Brussels sprouts across tae her brother, Dan.
 
     “So, what’s bothering you then?  And don’t say nothing.  I’ve been married to you long enough to know when something’s going on in that head of yours,” Susan chided him.
 
     He looked at his family.  The love he felt fur them wis so powerful, that he felt his chest tighten.
 
     “I’ve met this woman...” he began, causing Dan and Eleanor tae whistle and hoot.
 
     “Do tell us more, Daddy, but keep it clean, eh?” Eleanor said, smiling.
 
     “Hush, you two.  Go on, darling…you were saying?” Susan encouraged him.
 
     “As I was about to say, I’ve met the most amazing women that I have ever met in my time here in Springburn...apart for you, that is,” he said, placing his haun in hers before leaning o’er and gieing her a peck on the cheek.
 
     “Well, that’s good to know, especially since I’ve been slaving away all day in that kitchen, without so much as a hand or an offer of help,” she said mockingly, looking across at the two teenagers. 
 
     “I did set the table, Mummy dear.  Remember?”
 
     “And I cleaned out the grate and made the fire,” Dan reminded her. 
 
     “Who is she, darling?”
 
     “Remember I showed you the leaflets that two of the local women were handing out at the church entrance recently, regarding warrant sales?”
 
     “Yes.”
 
     “She’s one of them.”
 
     “And what about the other one?  Isn’t she equally as wonderful?” Dan asked.
 
     “What’s warrant sales?” Eleanor asked.
 
     “Warrant sales are when The Corporation or some other company like the gas board or electricity companies apply to have Sheriff officers impound a family’s belongings...usually their furniture...and sell them by advertising in The Evening Times or Evening Citizen the date, place and time of the sale in their columns.  The sales usually take place in the home of the person who cannot pay off their debt.  Before the sale, Sheriff officers enter the house and place rock bottom prices on the goods that they believe are worth selling.  It’s a horrible business.”
 
     “You mean the sale takes place in the person’s house?” Dan asked.
 
     “Yes.  It can be very distressing.  The sales attract people from all over the city, and beyond sometimes.  I’ve seen the same vans, driven by the same people, doing the rounds.  The Sheriff officers are only interested in recovering the amount that is owed, hence the rock bottom prices.  They sell everything, and I mean everything...beds, televisions...even children’s toys, if it will raise a few pennies to pay off the debt.”
 
     “And The Corporation allows this?  It’s legal?”
 
     “Oh yes, perfectly legal.  The legal name for it is 'poinding.'”
 
     “So, where does this amazing woman come into the picture then?”
 
       The Reverend telt them the story aboot the death ae young Joe McManus and how he’d gone up tae the hoose tae offer the family comfort.  He explained that he wisnae aware ae the connection until him, and some ae his parishioners, hid turned up tae demonstrate ootside the closemooth, where the sale wis taking place.  He explained the near riot before Mrs McManus and the other woman, Helen Taylor, hid turned up.
 
     “I’ve heard her name being raised in various quarters ever since we moved to Glasgow, and not always in complimentary terms either, so it was good to actually see and meet her in person.  She took control like some sort of general.  Her impact on the gathering was instantaneous.  Within seconds, she had restored order.  It was extraordinary.  What made it so amazing was that she had old Mrs Jamieson, Mrs Johnston and Mrs Thompson marching up and down the pavement, waving placards in amongst the other local women.”
 
     “Old Mrs Johnston and Mrs Thompson were marching up and down a pavement carrying placards?” Eleanor exclaimed in disbelief, laughing.
 
     “Mrs ‘Hang-em-high’ Johnston?  That Mrs Johnston?” Dan asked, equally astonished.
 
     “The very ones.”
 
     “So, what happened then?” Eleanor asked.
 
     “The sale was abandoned.  It was astonishing.  I’ve read about the street demonstrations that took place during and after the First World War that were organised by female agitators within the tenement community, but to see this woman in action took my breath away.”
 
     “Did anyone get hurt, Daddy?”
 
     “By the time we arrived in a couple of cars, one of the policemen, Sergeant McPhee, had blood pouring out of his mouth.  The air was electric.  It crossed my mind to turn back and get the ladies from the church…all ten of them…back into the cars, but it was too late.  They were all standing on the pavement, looking towards me and wondering what to do next.  I needn’t have worried.  Within a few seconds of remonstrating with the police sergeant, Joan of Arc arrived on the scene and took command.  It was spellbinding to see her operate.  Before I knew it, she had allocated everyone a task and had taken it from there.  The interesting thing about it, apart from the ladies of the church carrying out her commands, for me at least, was that during the melee, she gave Sergeant McPhee, clearly the enemy, a cloth to stop the flow of blood from his mouth.”
 
     “I can’t wait until I tell Lucy Primrose and Angela Wilmington that my dad took part in a riot,” Eleanor said, smiling.
 
     “There was no class distinction between the local women and the ladies from the congregation.  She commanded and everyone took up their positions instantly, without questioning her leadership role.  It was humbling to watch and be part of.”
 
     “So, what happens now, darling?”  Susan asked, putting her haun in his.
 
     “I really don’t know.  I couldn’t sleep last night for thinking about it.”
 
     “Why don’t you invite her around for a meal, Daddy?  I would love to meet her,” Eleanor asked, eyes shining.
 
     “Yes, you could invite Lucy Primrose and Angela Wilmington around and we can all stare at her and she may even let you and your friends prod her with your grubby little fingers, Eleanor,” Dan said.
 
     “So, will you be seeing her again, Donald?” Susan asked him.
 
     “I really don’t know.  I suppose she’ll be in attendance at Mrs McManus’s son’s funeral.  After the service this morning, the ladies in the congregation asked when the next warrant sale was taking place.  Seemingly they’ve enlisted half the congregation to take part in the next one.”
 
     “Amazing.  I want to come,” Eleanor said.
 
     “But you’ll be back in Oxford, darling,” Susan reminded her, looking at her daughter.
 
     “I’m sure Professor Hodgeston will understand, Mummy, dear.  He’s always on about the working class rising up when the revolution comes, and I want to be part of it,” Eleanor said, reaching for the Brussels sprouts.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Twenty Two
 
     Helen lay oan her back looking up at the ceiling.  She’d been in her bed fur at least hauf an hour, bit she couldnae sleep.  She lay listening tae Jimmy wheezing away beside her.  She wis glad he wis her man.  She loved her new electric fire and couldnae wait till the morning came so she could try it oot.  The day hid been a total success, apart fae a wee hiccup her and there.
 
     “Noo, Ah know how Jesus felt when he wis feeding the five thousand,” she’d heard Jimmy say tae Betty’s Stan.
 
     “Aye, bit Ah bet their roast chicken wisnae as good as this wan,” Stan hid replied, getting tore intae a leg.
 
     By the time Issie and Wee Mary hid come roond, minus Tam, wae wan ae her chickens and a bag ae vegetables, Betty and Stan hid awready arrived.  Helen hid sent Wee Mary next door tae Big Jemima’s and then doonstairs tae Soiled Sally’s tae find oot whit time they wur cooking their Christmas dinners.  The timing couldnae hiv been better.  The baith ae them said that their ovens wid be free aboot four o’clock.  Big Jemima also took hauf the tumshies and Brussels sprouts tae cook.  Jemima and Soiled Sally refused tae take any money fur their meters.  The family and entourage hid aw sat doon, or rather, sat where they could find a spot and hid eaten their Christmas dinner at aboot six o’clock.  Jimmy’s good ironing board that he’d goat Helen fur her Christmas hid sat against the living room wall, full ae dishes that wur piled high wae mashed and roast totties, sprouts, tumshie and a big jug ae Bisto gravy.  The telly hid been shite, so Stan hid nipped back tae his hoose and goat his accordion.  Mrs McInally oan the ground flair, who everywan called The Cat Wummin oan account ae her hivving thirteen cats, hid jist goat oot ae the hospital earlier in the month.  She wis a bit ae a hermit, bit hid trusted Helen tae feed her cats while she wis away.  Isabelle and Anne’s boyfriends, Malcolm and Tommy, hid been sent doon tae fetch her up, wance the music started.  They’d appeared wae her, still sitting oan the chair she’d been sitting oan when they went in tae her hoose and insisted they wurnae gaun back up tae Helen’s withoot her.  Jimmy hid moaned that they widnae be able tae get rid ae the smell ae cat’s pish fae the hoose when Malcolm and Tommy hid disappeared tae collect her.  Tae add insult tae injury, they’d then plapped her chair doon beside Jimmy's by the roaring fire.
 
     “Jist like being in yer cab, eh, Jimmy?” Helen hid teased him, laughing.
 
     Within an hour ae them finishing their meal, Big Jemima hid come across wae her man, Ron, followed shortly by Soiled Sally wae her Bert.  Christine and Chas Bailey, who lived across the landing fae Sally and Bert hid arrived no long efter them.  Chas hid also taken his accordion and Christine hid sent Wee Mary doon tae haul up their booze.  The place hid been jumping and every wean up the close hid been running fae hoose tae hoose, chasing each other.  Norma hid gone doon oan tae Keppochhill Road tae use the phone box.  When Jimmy hid asked her if she’d been away phoning a boyfriend, she’d body-swerved the question by asking him whit the awful smell wis.
 
     “Listen, hen, there’s only two things in life that smell like cat’s pish, and wan ae them is auld Mrs McInally.”
 
     Everywan hid sang alang tae aw the auld Christmas classics coming fae the accordions, like Jingle Bells and Rudolph the Red Nosed Reindeer.  It hidnae taken long fur Jimmy tae launch intae his usual party piece ae Tony Bennett’s ‘Ah Left Ma Heart In San Francisco.’  When he’d goat tae the ‘high oan a hill’ bit ae the song, Helen hid thought that Isabelle, Anne and Norma wur gonnae pish themsels silly, they wur laughing that much.  Baith Tommy and Malcolm hid been in the thick ae it tae...erms stretched ootwards, alang wae everywan else’s, gieing it big licks and fair murdering the song.  Before long, Nat King Cole and Frank Sinatra hid goat an outing and then it hid been the Scottish wans like ‘Westering Home,’ ‘The Lights ae Lochindaal’ and ‘The Skye Boat Song.’  Auld Mrs McInally hid sang ‘Ally Bally’ tae the weans when they wurnae running aboot, wrecking the place.
 
     Isabelle and Malcolm hid left, tae get the weans hame tae their beds, aboot ten o’clock.  Wee Ian hid thrown a wobbly because he didnae want tae leave.  Malcolm hid come back tae pick Anne and Tommy up, hauf an hour later.  Norma hid decided tae stay o’er.  Helen wis glad.  It wid gie her a chance tae catch up wae her and find oot who the new boyfriend wis, o’er a cup ae tea, and in front ae her new fire, in the morning.
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Twenty Three
 
     Helen haunded Issie a fag and lit up wan fur hersel as Issie passed her a cup ae tea across.  She looked at the clock oan Issie’s mantelpiece.  It wis coming up tae hauf ten in the morning.  She felt as if she’d been running aboot like a mad wummin for hauf the day awready.  She looked across at Wee Mary and smiled.  Wee Mary wis sitting in front ae the fire oan the flair, playing wae her wan-eyed doll.  Jimmy hid tried tae fix the eye oan it bit hid pressed too hard and the eye hid disappeared intae its skull.  Jimmy hid saved the day when he disappeared and came back wae a black eye patch that Charlie wore fur a few weeks when he wis a wean, efter wan ae his pals nearly took his eye oot wae a stane fae a sling.  Efter shortening the heid strap oan it, the doll became a patient and Wee Mary hid been nursing it back tae health ever since.  Helen hid noticed that Sherbet hid a kiddies nurse’s uniform hinging up in his shoap and he’d agreed tae take a hunner Embassy coupons fur it efter Helen hid explained the situation.  Every time Wee Mary moved the doll’s heid, her and Issie could hear the eye rattling aboot inside it.  Helen hid heard some disturbing news and wisnae too sure whether tae tell Issie in front ae Wee Mary, bit she could hardly ask the wean tae leave the warmth ae the room.  Why the hell wis it that it never rained, bit poured, she asked hersel fur the umpteenth time.  Malcolm, Isabelle’s AA man, hid gone up and collected Helen’s da tae take him across tae the cemetery oan Sighthill tae visit her maw’s grave.  Helen hid met them across there.  Her da wis looking fine, although he wis a bit unsteady oan his feet.  Malcolm hid left them tae it and hid gone and sat in his van.  Efter laying their flowers and arranging fur Malcolm tae take her da back tae hers fur a wee cup ae tea and a biscuit, Malcolm hid whisked him away aheid.  There wis only two front seats in his van, and she wisnae prepared tae sit in the back amongst aw his tools, so she’d slowly sauntered efter them.  Jist before she’d goat tae the gates oan Keppochhill Road, she’d bumped intae Squinty Alex, wan ae the gravediggers.  She liked Alex and his wife, Nan.  If ye wur desperate, ye could usually manage tae wedge Nan oot ae the hoose, tae make up the numbers at a warrant sale, bit only if ye wur prepared tae spend an hour and a day flattering the arse aff ae her first.
 
     “Is young McManus’s funeral planned fur Wednesday, Helen?” he’d asked her.
 
     “Aye.  Is it yersel that’s digging the grave, Alex?”
 
     “Aye, alang wae the other three planned that day.  Ah’m supposed tae be starting oan his plot this morning, bit ma gaffer telt me tae hing oan till we see whit the score is.”
 
     “The score?  Why?  Is there a problem?”
 
     “Look, Ah shouldnae really be saying this, bit we’re downing tools the morra,” he’d replied in a whisper, looking aboot the empty cemetery tae make sure nowan hid heard him breaking The Official Secrets Act, Nineteen Canteen.
 
     “Ach, Alex, youse ur no, ur ye?  Tell me ye’re hivving me oan?” 
 
     “Ah’m sorry, hen.  The Corporation hiv telt us tae fuck aff again, wae oor claim fur a wage rise, so they hiv.  They said they’ve nothing in the kitty, so we’re expected tae continue as if there’s nothing we kin dae aboot it.”
 
     “So, whit ur the unions saying aboot it then?”
 
     “The same as they’ve been saying fur the last eighteen months noo.  Keep oan hinging in there...they’re daeing their best tae get us an increase.  The gaffer said everywan his hid enough, so the morra, it’s doon wae the shovels and spades tae encourage management and the union tae sort something oot.”
 
     “So, the unions ur no supporting the walk-oot then?”
 
     “Naw, they want us tae keep digging, bit we’ve hid enough.  We’ll hiv pickets oan the cemetery gates, first thing the morra morning.”
 
     “So, whit happens aboot the burials then?”
 
     “They’ll jist hiv tae either wait, or go aheid ootside ae the city.  Ah know it sounds terrible, bit there isnae much we kin dae.  We’ve nae weans at hame and we’re still skint by the time we pay the rent, the Provi-cheque man and get some food in.” 
 
     “Ach, don’t apologise, Alex.  Ah know ye don’t want tae be daeing this.  Christ, whit am Ah gonnae tell Issie, Ah wonder?”
 
     “Ma advice is tae get straight up the road and let her know oan the QT.  She might manage tae get in tae The Glesga Crematorium across in Lambhill if she disnae leave it too late.”
 
     “The crematorium?  Christ, Ah cannae imagine Issie and Tam gaun fur that, seeing as Joe wis baptised a Catholic.”
 
     “Aye, well, that’s understandable.”
 
     “Right, Alex.  Ah’ll hiv tae shoot the craw.  Thanks fur gieing me the latest.”
 
     “Aye, well, ye’re welcome, Helen.  Tell Issie and Tam that Ah’m sorry.  If there’s any change tae the situation, Ah’ll get Nan tae take a run up and gie her a shout as soon as Ah know anything.”
 
     Helen hid nipped hame tae get her da squared up, bit she’d been oan edge aw the time.  Her da hid picked up oan it.
 
     “Helen, whit ur ye up tae then?  Ye’d think ye’ve goat ants in yer pants.”
 
     “Ach, it’s nothing.”
 
     “Don’t tell me it’s nothing.  Ah might be an auld codger, bit Ah’m no daft.”
 
     Helen hid telt him whit Squinty Alex hid telt her.  
 
     “Well, whit ur ye daeing, sitting here talking tae me?  Get yersel roond tae Issie’s and try and get it sorted oot then.”
 
     She’d insisted that she could go and see Issie anytime, bit the AA van hid hardly pulled away fae the kerb wae her da in it, before Helen hid nipped back up the closemooth tae get her fags and matches and scooted roond tae Issie and Tam’s.
 
     “Right, whit’s up then?” Issie finally asked her.
 
     “Whit makes ye say that?”
 
     “Because ye’ve goat the look.”
 
     “The look?”
 
     “Aye, yer rolled-up sleeves look.  Whit’s happened?”
 
       Helen telt her aboot the conversation she’d hid wae Squinty Alex doon at the cemetery, leaving oot the bit aboot the crematorium.
 
     “Ah don’t blame them.  Ah thought we wur skint until Ah wis roond at Nan’s.  She wis warming her hauns aff ae a candle last week.  Ah sent Wee Mary roond wae a bucket ae coal dross fur her, so Ah did.”
 
     “Aye, bit getting back tae the problem in haun then, whit’s yer thoughts oan the funeral situation, Issie?”
 
     “Ah’m no sure.  Whit dae ye think yersel?”
 
     “Ah think ye need tae get oan tae that Laurel and Hardy, the undertaker people, tae see whit they’re saying.  They’re contracted tae get ye tae the graveside oan time.  Ah widnae put it past that pair tae dump poor Joe’s casket at the gates before  hitting ye wae a bill if ye’re postponing the burial date.”
 
     “They widnae dae that, wid they, seeing as it’s no ma fault?”
 
     “Well, Ah don’t want tae be cynical, because as you well know, Ah’m no that type, Issie, bit they punted ye a flashy expensive coffin at a time when ye wur emotionally no capable ae thinking straight.”
 
     “Aye, Ah know.  Lovely though it is, Ah wis wondering if they’d maybe re-look at that and gie me wan ae the cheaper wans.”
 
     “Well, ye signed up fur everything, so Ah widnae haud yer breath.”
 
     “Whit aboot the minister?  The Reverend Flaw?  Should we no hiv a wee word wae him?  He’ll know whit the score is.”
 
     “Look, Issie, Alex said that ye might want tae consider a cremation, bit if ye wur gonnae go doon that road, ye’d need tae make up yer mind fast.  He said that aw the cemeteries in the city will be affected and there will probably be a run oan the crematoriums,” Helen said quickly, avoiding eye contact.
 
     “The crematorium?  A cremation?  For ma Joe?  Oh, Ah don’t think so.  Joe widnae be intae that, and neither wid we.  Naw, that’s oot ae the question, so it is.  It’s aw right fur aw they Prods...they’re aw gaun tae hell anyway, bit no fur us good Catholics, so it isnae.”
 
     “Christ, Issie, ye only go tae mass wance a year and ye missed the wan oan Christmas Eve this year.”
 
     “Aye, Ah know.  Ah hear whit ye’re saying, and Ah know it’s stupid, bit Ah cannae see Tam agreeing tae a cremation.”
 
     “Look, why don’t ye get doon tae the phone box oan Keppochhill Road and phone that pair ae ballroom dancers who call themsels undertakers and Ah’ll nip up and see whit the minister is saying and then get back tae ye.  How dis that sound?”
 
     “Oh, Ah don’t know.  Ah’m no that confident talking intae a wee buzzing plastic thing, especially tae they funeral people.  Ah’ll probably end up coming aff the phone, hivving bought wan ae they expensive Apollo Absolutes that aw they gangsters and cooncillors get,” Issie said doubtfully.
 
     “Issie, ye won’t.  Aw ye’re asking is if they’ve heard anything aboot a grave diggers' strike, and if so, whit happens if the gates ur picketed oan the day.”
 
     “Hiv ye goat that, Mary?” Issie asked her daughter, tossing a fag across tae Helen.
 
     “Aye, Ma, and we’ve tae ask if there’s a cancellation fee if the funeral cannae go aheid and we’ve no tae buy an Apollo Absolute, whitever that is.  Is that right, Helen?”
 
     “Ye’re spot oan, Baby Doll, bit ur ye sure ye know how tae use a coin box, hen?” Helen asked through the blue smoke cloud.
 
     “Oh aye, me and ma pals always phone up tae see whit’s at number wan in the hit parade every Sunday night, so we dae.  It’s still that Ernie wan, The Fastest Milkman in The West, so it is.”
 
      “See, Wee Mary will keep ye right, so she will, Issie.”
 
     “Ur ye sure ye’ll remember aw this, Mary?” Issie asked her, haunin o’er a bob coin.
 
     “Oh, aye, Ma.”
 
     “Right, that’s settled then.  Ah’ll go and see if Ah kin hiv a word wae The Reverend Flaw.  In the meantime, will wan ae youse get that arse ae yers doon tae the phone box and Ah’ll see ye in a wee while,” Helen announced, staunin up and putting oan her coat.
 
    
 
    
 
  
 
  


 
 
   
   Chapter Twenty Four
 
     Helen knocked louder.  She wis disappointed that The Reverend Flaw wisnae at hame.  She’d been a bit unsure aboot turning up at the manse in the first place, bit noo that she wis staunin at the door, she wanted tae get it o’er and done wae.  She wisnae too sure whit tae dae next, especially efter walking aw the way up Springburn Road wae the sleet hauf blinding her.  She wis jist turning roond, tae retrace her steps, when the door opened.  A tall, attractive looking wummin, who looked tae be in her early forties, stood wae wan haun haudin the door open while she swept the hair aff ae her foreheid wae the back ae her other wan.  Baith her hauns hid thick canvas gloves oan them.  Helen looked at her.  She hid a black greasy smudge oan her left cheekbone.
 
     “Oh, er, Ah’m sorry tae disturb ye, bit Ah’m looking fur The Reverend Flaw.”
 
     “Oh, I’m sorry.  I’m afraid he’s out just now and I don’t know when he’ll be back.  Probably around about lunchtime, I would imagine.”
 
     “Lunchtime?  Whit time wid that be then?”
 
     “Oh, about one o’clock.”
 
     “Aw, right.  Well, Ah’ll maybe come back then,” Helen said, turning tae leave.
 
     “Wait.  Er, excuse me, but are you Helen?  Mrs Taylor?”
 
     “Aye.”
 
     “I’m Susan Flaw, Donald’s wife.  Look, why don’t you come inside.  It’s freezing out here.  I was just about to put the kettle on,” Susan Flaw said, pulling aff a glove and haudin oot her haun.
 
     “Er, well, if ye’re sure Ah widnae be keeping ye back,” Helen said, shaking the ootstretched haun.
 
     “I would be delighted and anyway, I would be glad of the break,” she said, haudin the door open wider tae let Helen pass.
 
     Helen wis led through tae a big kitchen where a wooden table dominated the middle ae the flair.  
 
     “Grab a seat, Helen.  I’ll be back in a jiffy,” The Reverend’s wife said, before disappearing oot the back door in tae the garden.
 
     Helen took a seat and looked aboot.  The kitchen looked lovely and felt warm.  It wis a kitchen tae die fur.  Two ae the walls wur covered wae units that hid glass in the doors ae the tap wans.  Aw sorts ae tins ae food and packets containing dried barley, split peas, lentils, cornflakes and sugar wur exposed.  She stood up and walked across tae two shelves full ae books.  The bottom wan wis stacked full ae cookery books while the other wan wis covered wae books oan engineering and welding.  A large cream-coloured cooking range took up hauf ae the wall tae the left ae the kitchen sink windae wall.  A big kettle wis coming tae the boil oan a flat ring underneath a large domed lid that wis staunin up.  She wisnae too sure whit tae dae aboot it, so left it tae hiss and spit oot steam.  She looked oot ae the windae.  Blue flashing bursts ae light wur flickering through wan ae the shed windaes.  Helen opened the back door and walked doon the path tae the shed door.  She wis jist putting her haun oan the haundle, when it opened.
 
     “Helen, I’m so sorry.  You must think I am so rude,” Susan apologised.
 
     “Er, naw, not at all, Susan.”
 
     “I had a little bit of welding that needed finishing.  I had to complete what I was doing as the sculpture is sitting precariously on an old chair and an upended wooden pallet.”
 
     “A sculpture?”
 
     “Yes, would you like to see it?”
 
     “Aye, that wid be fantastic,” Helen replied, following Susan back intae the shed.
 
     Helen wis taken aback.  The shed looked like a miniature blacksmith’s shoap.  There wur tools everywhere.  Sitting balanced oan an auld rickety chair and the pallet that Susan hid mentioned, the ootline ae a giant metal bird sat hauf complete.  Its metal burnished feathers wur individually interwoven oan wan wing, while the mesh ae the other wing wis still waiting fur it’s feathers tae be welded oan tae it.
 
     “Is it an owl?”
 
     “Yes.”
 
     “It’s gorgeous, so it is,” Helen murmured, caressing the owl’s face.
 
     “I’m desperately putting together enough pieces for an exhibition down in London in two months from now.  I’m way behind.”
 
     “Oh, look, Ah better go.  Ah kin tell that ye’re busy,” Helen said apologetically. 
 
    “No, no, let’s go and have that cup of tea,” Susan said, ushering Helen back oot through the door. 
 
     When they wur back in the warm kitchen and sitting, sipping their tea, Susan smiled across at Helen.
 
     “Whit?”
 
     “I’m dreadfully sorry, Helen.  I’m smiling because my daughter, Eleanor, isn’t here.  She’ll be awfully upset that she missed you.  She left to go back to university this morning.  She’s been interrogating her father since before Christmas about you.”
 
     “Me?”
 
     “Oh, yes.  Donald has been telling anyone who will listen what an amazing women you are.”
 
     “Me?” Helen repeated, blushing.
 
     “I believe that you’ve been campaigning against those dreadful warrant sales?”
 
     “Ach, well, Ah’ve been known tae get involved here and there, aye.”
 
     “Donald’s been struggling to get the women...and men, in the Kirk more involved in the community, other than organising coffee mornings, while you’ve managed to mobilise half of his older ladies in the congregation to take part in a street demonstration against the injustices of warrant sales.  It’s truly beyond belief, considering that most of their politics are to the right of Attila The Hun,” Susan said, smiling. 
 
     “Well, Ah must admit, it wis smashing tae see aw the auld wans turn up...and The Reverend as well, of course.”
 
     “The ladies have been asking him when the next one is.”
 
     “Well, aw they need tae dae is buy an Evening Times or Evening Citizen, any day ae the week.  The pages ur full ae them.  There’s two taking place in Springburn next week.”
 
     “Will you be arranging a demonstration against them?”
 
     “Aye, we’ll be there.”
 
     “Would you mind if I joined you?”
 
     “Susan, that wid be great, so it wid.  The mair the merrier, that’s whit Ah always say.”
 
     “I’m not sure the ladies buy The Evening Times or Citizen.  I think Donald wants to keep them organised and together as a group, behind someone they’ll respect, rather than them dashing off individually.”
 
     “Oh, right.  Well, Ah suppose the main thing is that they’re getting involved, irrespective ae who leads them.  Ah could dae wae a leader masel.  Hauf the time Ah don’t know whether Ah’m coming or gaun, so Ah don’t.”
 
     “Helen, Donald doesn’t see himself leading them.  He sees someone like you doing that, far better than he ever could.  He’s just amazed that those little leaflets that you distributed outside the church actually managed to motivate people to get out and do something.”
 
     “Ah must admit the lassies wur a wee bit surprised tae see the auld wans piling oot ae they cars.  When they clocked the cars drawing up, they thought it wis mair Sheriff officers coming tae swamp them.  It widnae be the first time, so it widnae.” 
 
     “Why don’t you keep me posted on what is happening and I’ll pass on any information to the ladies in the congregation at this end.  I believe that the ones who were at the recent sale are trying to increase their numbers for the next one.”
 
     “Really?  Jeez, that’s amazing, so it is.”
 
     “Is there anything I…we…can do meantime?”
 
     “If Ah drap aff some mair leaflets, could ye pass them oot amongst the congregation... and maybe yer pals?”
 
     “Of course I can.  It’s the least I can do.  Is there any message for Donald that you would like me to pass on?”
 
     “Aye, kin ye tell him that Ah’ve heard oan good authority that the gravediggers doon at Sighthill cemetery ur probably gonnae doon tools the morra and Ah wis wondering how he felt aboot daeing the funeral at a later date.  It aw depends oan whether Issie, er, Mrs McManus, wants tae go aheid wae a cremation insteid oan Wednesday.  It’s aw up in the air, so it is, until Ah kin find oot mair.  If it wis delayed, he’d also hiv tae re-book wan ae the rooms in the wee community hall beside the Springburn Public Halls while he’s at it.  Ah’ll be clearer the morra, so Ah should be able tae let him know the details as soon as Ah get them masel.”
 
     “Of course I’ll pass that on, Helen.  Now then, how about another cup of tea?”
 
     “Only if Ah kin come oot tae the shed and see ye welding wan ae they fancy feathers oan tae that owl’s wing.”
 
     “I’ll do better than that.  You can have a go.  It’s called tacking.  It’s not as difficult as men make out.” 
 
     “Aye, well, there’s a surprise, eh?”  Helen drawled, as the baith ae them burst oot laughing.
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Twenty Five
 
     The Reverend Donald Flaw took a sip ae his tea as JP Donnelly carried his ain cup and saucer across and sat opposite him.  The Reverend looked at the man who wis a political legend in his ain lifetime.  JP hid been a cooncillor since the 1930s.  He’d been aroond the block a few times, as they say.  He’d hid a distinguished career as a Justice ae The Peace in Glesga, up until the mid tae late sixties, when he’d been caught up in the eftermath ae the corruption scandal that hid wiped oot hauf the city’s politicians and senior polis officers.  JP wis wan ae the few who’d been caught up in it, bit hid somehow managed tae walk away unscathed.  The Reverend hid heard that whit hid helped save JP hid been the fact that JP’s constituency in the Toonheid wis being demolished due tae the Inner Ring Road being built, JP’s advancing age and the fact that he’d announced his retirement fae politics.  Although JP wisnae wan ae his congregation, oan account ae him being a Catholic, he still hid great influence oan the elders ae the Kirk.  Hivving retired fae politics and civic duty hidnae slowed him doon.  He wis still very influential in certain quarters.  He’d been Dick Mulholland’s right-haun man at the local election the previous year when Mulholland hid routed the opposition, despite hivving been seriously ill wae cancer at the time.  Some people hid whispered that it wis a cynical ploy oan JP’s part tae assist Mulholland wae his campaign, knowing the state ae his health.  It wis also widely accepted that withoot JP’s involvement, Dick Mulholland wid probably no hiv been elected.  The Reverend hid buried Dick Mulholland a few weeks before Christmas, efter he’d succumbed tae his illness.
 
     “Reverend, thanks fur coming roond.  It’s good tae see ye and tae be able tae hiv a wee quiet chin-wag, away fae the hustle and bustle ae the Kirk, eh?”
 
     “You’re welcome, JP.  A nice cup of tea is just the thing on a cold and windy day like today.  Your good health,” The Reverend said, raising his cup tae his lips.
 
     “Aye, ye kin keep aw yer tea in China.  Gie me ma Brooke Bond any day, that’s whit Ah say,” JP said, smacking his lips and taking his time in getting tae the point.
 
     “And your daughter, Sally?  She’s fine, JP?”
 
     “Ach, Sally’s gaun strong as ever, so she is.  She’s fairly moving up the greasy pole in the Sally Army noo, and no before time.  Ah suspect it’s aw the good work she’s being daeing doon in The Tontine Hotel fur aw they doon and oots, as well as aw the money she raises fur they poor wee weans oot in Africa.”
 
     “Yes, she’s something else, is your Sally, JP,” The Reverend said, avoiding JP’s  quizzical look.
 
     “Right, well, Ah suppose ye’ll be wondering why Ah wanted tae hiv a wee quiet word wae ye roond here and no up at the church?”
 
     “The thought did cross my mind, JP.”
 
     “Ah’m a bit concerned, so Ah am.”
 
     “About?”
 
     “Aboot yersel and some ae the auld wans fae the congregation turning up at Mary Porter’s warrant sale up in Endricks Street oan Christmas Eve.  Her that hisnae paid a bill up front in her life, so she hisnae.  It wis nae different when her man wis alive and working either.”
 
     “Oh?”
 
     “Aye, Ah nearly drapped doon deid where Ah wis staunin when Ah heard.  It’s a wonder they didnae hiv tae carry me oot ae the chapel feet first.”
 
     “Well, I couldn’t let the ladies go unaccompanied.  It had been their wish to attend.”
 
     “Ah knew Harry Johnston fur o’er forty five years.  He’ll be turning in his grave at the thought ae his Marjory turning up tae something like that.  He wis a Tory, bit he wis still a decent person aw the same.  Ah could see the point if her and the other auld wans wur there tae demonstrate against that unruly mob, bit tae actually join in?  God, whitever next?”
 
     “So, what’s your point, JP?”
 
     “Ma point is that we’ll hiv tae nip this in the bud, before it gets oot ae haun.  Who ever heard ae a bunch ae auld Tory widows taking part in a demo against warrant sales, eh?”
 
     “I’m still not sure that I’m following you, JP?”
 
     “The auld wans in the congregation?  Whit Ah want tae know is, whit ur ye gonnae be daeing aboot it?”
 
     “I’m sorry, JP, but I wasn’t going to do anything about it.  Both Susan and I think that it’s wonderful that the women…the congregation…are getting involved in something so morally right.  Warrant sales are an abomination in this day and age.  I’m surprised at your hostility regarding their involvement, given your socialist principles.”
 
     “Look, Ah agree wae ye in that nowan agrees wae warrant sales, bit how else is The Corporation gonnae claw back the money that it’s owed?  If everywan decided no tae pay their rent, where wid that leave The Corporation?  Who else is gonnae build hooses fur the poor and needy?”
 
     “I’m well aware that there’s a demand for quality houses, including rebuilds, JP, but the answer is not to make things worse by evicting tenants who are in arrears because they can’t afford the rents.  How can putting people out on to the streets help the homeless?”
 
     “If the wans who’re refusing tae pay whit everywan else his tae ur evicted, then it’s their ain fault.  Ye cannae expect tae live in good hoosing stock and no pay yer fair share, the same as everywan else.”
 
     “I’m sorry, JP.  There must be a better way than selling children’s beds from under them.  I can’t subscribe to that as a church minister…or as a human being.”
 
     “Ye might be a minister ae the church, Reverend, bit ye’ve nae mair claim oan God than any ae the rest ae us.  Ma family, including ma dear departed wife and ma daughter, Sally, hiv raised untold thousands fur charity o’er the years, withoot looking fur any thanks fur oor efforts.”
 
     “Oh, come on, JP.  Can you hear what you’ve just said?  This has nothing to do with religious ownership.  This is about out-dated social practices that any decent society should have outlawed in a different century...surely?”
 
     “Naw, Reverend, this is politics.  And if Ah’m no mistaken, we live in a secular society where religion and politics don’t and shouldnae mix.”
 
     “I’m afraid we’ll have to disagree on that one.  My conscience tells me differently.  Society is made up of broad spectrums, and subjugating those too weak to defend themselves should be a concern to everyone…including the church.”
 
     “She’s goat tae ye, hisn’t she?”
 
     “Who?”
 
     “That bitc...er...wummin.”
 
     “What woman?”
 
     “That Taylor wan and aw her foul-moothed, hairy cronies.  Dae ye really know whit ye’re dealing wae there?  That wan should’ve been put doon at birth.”
 
     “JP!  My God, I just can’t believe what I’ve just heard from you.  Surely you don’t mean that?”
 
     “Look, Ah’ve hid dealings wae that wan’s family aw ma life, so Ah hiv.  In fact, she’s been the bane ae ma life fur years.  Ah still wake up in a sweat at night, so Ah dae.  If ye hid any idea ae the abuse and slander that Ah’ve hid tae put up wae o’er the years because ae her and her toe-rag bunch ae hairy misfits.  She practically single-haundedly ran me oot ae politics...left me and ma political life in ruins.”
 
     “JP, I didn’t come here to fight or upset you.  I’ve spoken to the woman.  To see her commitment and support for her neighbours is...is, well, quite inspirational.”
 
     “Inspirational?  Did ye jist say inspirational?  If ye hid any idea whit that wummin put me and ma family through, ye’d feel ashamed ae whit ye’ve jist come oot wae.  She’s kicked, bit and stormed against everything that we…aye, you and me…staun fur.  She widnae know how tae spell decency if it slapped her in the mooth.  She’s assaulted no only ma family, bit terrorised aw they poor Sheriff officers o’er the years and fur whit?  Only daeing the job they’ve been asked tae dae oan behauf ae us aw.  She’s been lifted fur being violent tae the polis, fined, jailed, warned mair times than anywan kin remember aboot her abusive ways and yet she still persists.  Ask anywan, if ye don’t believe me.”
 
     “JP, look, I’m sorry, I didn’t mean to come here and upset you.  It was the ladies from the congregation who came to me.  They wanted to attend and I didn’t feel it was my place to try and dissuade them…even if I wanted to.”
 
     “When Ah wis younger, jist making ma wae in politics, Ah hid many a run-in wae an auld auntie ae hers back in the Toonheid before the war.  She wis another foul-moothed brazen hussy that spoke wae a forked tongue.  Noo, Ah thought she wis twisted, bit this wan takes the biscuit, so she dis.  Yer new pal comes fae a long line ae schemers.  Everything she touches turns tae rust, so it dis.  Ah’m telling ye, Reverend, ye don’t know whit ye're dealing wae here.  That wan is mair rabid than a scabby hyena, so she is.  Efter ye leave here, jist go and stoap yer ordinary man and wummin in the street and ask them whit that Taylor bitc...er…wan his ever done fur anywan aboot here that hisnae involved disturbing the peace and bringing the community intae disrepute wae them in authority.” 
 
     “I will, I promise.”
 
     “And the auld yins?”
 
     “What about them?”
 
     “Ye’ll speak tae them aboot aw this nonsense that they’re mixed up wae and put them aff gaun anywhere near that viper and her cronies.”
 
     “I’m sorry, I can’t do that, JP.  They wouldn’t respect me if I did that.  As you said yourself, I’m a minister of the church and must remain neutral, but if a parishioner, of whatever political persuasion, requests my advice or assistance, I’ll do my best to accommodate them...within reason.”
 
     “Ach well, Ah suppose that’s fair enough, bit Ah’ll tell ye right noo, Reverend, Ah’ll be hivving a word wae Marjory Johnston and they other wans...Edna Thompson and whit’s her name...Rachel Matheson.  If ye’re no prepared tae dae it, then Ah will.”
 
     “I’m sure the ladies will welcome your advice and guidance, JP,” The Reverend said soothingly.
 
     “Aye, Ah suppose they will.  Right, noo, doon tae business.  The other reason that Ah asked ye roond wis jist tae gie ye the heids up and tae let ye know that the date ae the election fur Dick Mulholland’s vacant Corporation seat will be announced the morra, so it will,” JP announced.  “It’ll be oan Friday, the 29th January, so it will.”
 
     “Oh, so soon?  I thought they might have waited a little longer to allow Mrs Mulholland more time to get over her loss.”
 
     “Well, it wid normally be a bit later than this, bit as Ah said tae Tam Barnet, doon in the elections office in The Corporation yesterday, why wait?  Ah’m glad he’s obviously seeing sense.  There’s nae use dragging yer heels when ye kin be running…that’s whit Ah’ve always said.”
 
     “And do we know who else will be running?”
 
     “Ach, the usual dross fae the other side, who’ll start tae come oot ae the widwork.”
 
     “And from your side?”
 
     “Why, it’ll be me, Reverend.  Ah’m staunin as the independent ‘Labour Born and Bred’ candidate, so Ah am.  And Ah’ll be looking forward tae you and Mrs Flaw’s endorsement...especially amongst the congregation.  This will be a good opportunity tae get the kitchen and toilets in the hall refurbished, if we play oor cards right, eh?” 
 
    
 
    
 
    
 
    
 
    
 
    
 
  
 
  


 
 
   
   Chapter Twenty Six
 
     The Reverend turned intae Gourlay Street, oan route tae Mrs McManus’s.  Although it wis freezing, he’d slowly been making his way doon Springburn Road, popping intae the different shoaps tae wish everywan festive cheer.  By the time he’d reached the ticket office at Springburn train station, a consensus ae opinion hid awready become apparent.
 
     “Aye, aye, Reverend,” Joe McQueen, the ticket clerk, hid said when The Reverend hid appeared behind the last traveller at the end ae the queue.
 
     “And a good day to you too, Joe,” he’d replied.
 
     “So, whit kin Ah dae ye oot ae the day then, Reverend?”
 
     “Joe, can I ask you a question?”
 
     “Fire away.”
 
     “If you or Mrs McQueen had a problem that you required help with, who would you turn to?”
 
     “Oh, Ah don’t know.  If we couldnae sort it oot oorsels, we’d maybe, at a push, come tae yersel or Mrs Flaw.  Why?”
 
     “But, what if Susan and I were away and it was an emergency...like having to deal with The Corporation or having to apply for a loan...something like that?”
 
     “Oh, that’s an easy wan, so it is.”
 
     “Yes?”
 
     “Dae ye know Helen Taylor?  The red haired lassie that lives o’er in Carlisle Street, opposite the Cowlairs Bowling Green?  She’s the wan everywan aboot here goes and speaks tae fur help.  There isnae anything she disnae know aboot dealing wae The Corporation.  Ye want help filling in a form?  Speak tae her.  Being hassled by the tic-men?  She’ll keep ye right, so she will.  Ma sister-in-law, Bella, wis up tae her eyes in debt and wis being threatened by The Corporation.  Helen went aw the way doon tae the hoosing department in George’s Square wae her and goat it aw sorted oot it in a flash, so she did.  Mind you, her tactics kin maybe be a wee bit iffy at times, bit she gets the job done, so she dis.”
 
     “What did she do at the housing office?”
 
     “Well, wae that sister-in-law ae mine in tow, she telt the boy in hoosing that if he didnae gie Bella an extension in paying aff her arrears, she wis gonnae put thegither the biggest demonstration ootside Bella’s close, up in Carleston Street, that The Corporation and Springburn hid ever seen,” Joe hid replied, chuckling.
 
     “Did it work?”
 
     “Well, they gied her a two month extension, which wis jist long enough fur her tae square them up wae whit she owed them and she’s still living in the same hoose.  That must’ve been aboot eighteen months ago or thereaboots.”
 
     The Reverend hid gone in tae three newsagents, two dairies, a laundrette, a furniture store and a tailor shoap.  Everywan...shoapkeepers and customers alike...hid said the same thing aboot Helen Taylor.  Aw wur able tae articulate anecdotal evidence ae her involvement and activity in helping people and families in the community.
 
     “She’s a bloody legend in her ain time, so she is, Reverend...if ye’ll excuse ma language,” one wummin hid said.
 
     “But what aboot the local Councillor, Dick Mulholland?  Would they have gone to him?” he’d asked a group in Hoey’s furniture store.
 
     “Ur ye jesting or whit?  Ah widnae hiv gone tae him if Ah’d been oan fire,” another wummin hid declared, tae nods ae agreement fae her fellow shoappers.
 
     “They politician wans cannae staun the sight ae her.  They kin see that she’s daeing whit they should be daeing in the first place, so they kin,” another hid said.
 
     It wis incredible, the Reverend thought, as he turned intae Mrs McManus’s closemooth.  He’d been living in the community wae his family fur some time.  Why hid their paths never crossed before noo?  He shivered, thinking aboot JP’s venomous attack oan her the day before.  He wis aware that elected cooncillors hid restrictions oan how they conducted their activity oan behauf ae their constituents and that they hid tae work within a code ae conduct, bit not wan person that he’d spoken wae so far hid mentioned seeking oot the services and support ae their locally elected member, apart fae wan person.
 
     “Never again, Reverend...he wis useless.  Ah’m still waiting fur a response, so Ah am.”
 
     “Aye, well, Trish, ye kin furget aboot it, noo that he’s deid,” her friend hid said.
 
     He reached the tap landing and knocked oan the door.  The little girl…Mary, he thought her name wis...opened it.
 
     “Hello, is your mummy in, dear?”
 
     “Maw!  There’s a man wae a collar at the door fur ye,” the girl turned and shouted, before adding, “She’ll be here in a minute, so she will.” 
 
     “Reverend, Reverend, come in, come in,” Mrs McManus said, pulling the girl aside tae let him pass.
 
     “Awright then, Reverend?”
 
     “Hellorerr, Reverend.”
 
     “Cauld day fur it, Reverend, eh?”
 
     “Sharon, get up aff that fat arse ae yers and gie The Reverend a nice wee seat by the fire,” wan ae the wummin said as he entered the living room.
 
     “Hello, ladies.  Yes, it’s a cold one outside,” he said, taking a seat in the cigarette smoke-filled room.
 
     “Right, get that doon ye, Reverend.  Ah’m sorry Ah hivnae any tea biscuits,” Mrs McManus said, haunin him a cup ae hot tea.
 
     “Thank you, Mrs McManus.”
 
     “It’s Issie, Reverend.  Jist call me Issie.  This is ma good pals and neighbours, Sandra, Cathy, Sally, Mary, who ye met at her warrant sale last week, Sharon and Betty.  Ye awready know Helen,” Issie said, introducing everywan.
 
     “Aye, we’re jist waiting fur a decision,” Sharon quipped.
 
    “Decision?”
 
     “Aye, whether she’s gaun aheid wae a cremation or haudin oot fur a burial fur poor Joe,” Helen said.
 
     “I take it the strike went ahead as planned today?” he asked Helen.
 
     “Aye.  Ah’ve jist been doon tae the cemetery gates and spoken wae that Squinty Alex wan, oan the picket line.  He reckons that although The Corporation hiv agreed wae their terms, they still don’t trust them, so they’ll be back oot the morra.  Their union rep said that it wid take until the morra tae sort oot the paperwork, so the boys hiv said that they’ll go back tae work wance they see it signed oan the dotted line.  There’s a meeting being called fur the morra morning, doon at the orange halls oan Cathedral Street.  Here’s hoping everything goes tae plan, eh?”
 
     “And the undertakers?”
 
     “Oh, Wee Mary is jist back fae phoning that Mr Departure wan again.  He said that they could dae the burial oan Friday and hiv offered me anytime between nine and eleven.  They also said that there’s a windae ae opportunity fur a cremation slot at The Glesga Crematorium across in Lambhill the morra at ten o’clock as well, bit Ah wid need tae let them know either way by wan o’clock sharp the day,” Issie replied.
 
     The Reverend looked at the clock oan the mantelpiece, which said ten tae wan. 
 
     “So, whit dae ye think, Issie?  We cannae let poor Joe hing aboot much mair, hen,” Sharon said oan behauf ae them all.
 
     “Ah know...Ah’m jist no sure.  Ah wish tae God Tam wis sober.  He’d know whit tae dae,” she said, wringing her fingers, as her daughter came and sat oan her lap.
 
     “Aye, well, wae the state he’s in, him being no well,” Helen said, quickly glancing across at the minister, “Ah’m sure he’d want ye tae dae whit ye think wis right, hen.”
 
     “Right, Mary, go and put yer jaicket oan and take a bob oot ae ma purse fur the phone box.  Ah’ve made up ma mind.  Friday it is.” Issie declared, finality in her voice, as aw heids turned and looked at Wee Mary, wishing her tae hurry up in case Issie changed her mind…again.
 
    
 
    
 
    
 
    
 
    
 
    
 
    
 
  
 
  


 
 
   
   Chapter Twenty Seven
 
     Helen sat in the same chair as she hid the last time she’d been in the manse kitchen.  The Reverend said he’d go and gie Susan a shout fae the shed where she wis welding her owl.  The Reverend hid been up at Issie’s earlier and hid worked oot Joe’s service wae her.  The funeral people hid informed Wee Mary, when she’d phoned them fae the telephone box doon oan Keppochhill Road, that the burial itsel wid take place across in the cemetery at ten o’clock oan the Friday morning.  The Reverend hid informed her that the service wid start at quarter past nine in the Keir Hardie room in the small hall next tae the main Springburn Public Halls.  He could’ve goat wan ae the bigger rooms in the main building, bit Issie hid telt him that there widnae be many people there...probably aboot forty tae forty five, aw in.  Given that it wis Hogmanay, Issie and Tam wurnae gonnae put oan a wake, bit people could come back tae their hoose fur a wee cup ae tea and a biscuit, if they wanted.  Issie hid also announced that she hoped everywan wid excuse her between noo and first thing oan Friday morning, bit it wis time tae get Tam sobered up.   Wance The Reverend hid left, Helen and Sharon hid gied Issie a haun tae turn the place upside doon, looking fur Auld England sherry bottles and money that Tam hid stashed away.  They’d found two bottles and thirty bob in change that he’d hidden.  Wee Mary wis tae go and stay roond at Sharon’s, while Issie started Tam’s sobering-up session.  This wis tae consist ae her locking their front door fae the inside and hiding the key tae stoap him fae getting oot tae heid alang tae the licensed grocers fur a tap-up.  Helen and the lassies wur gonnae go up tae Issie’s at seven oan Friday morning, tae take her any provisions she needed fur efter the funeral.  Jist as The Reverend wis heiding oot the door, he’d asked Helen if she’d take a run up tae see him when she’d a hauf hour tae spare.  Him and his missus, Mrs Flaw...Susan...wanted tae hiv a wee word wae her.  
 
     The flashing blue lights fae the welding torch stoapped efter he disappeared intae the shed and a few seconds later, his wife followed him up the path tae the kitchen.
 
     “Helen, it’s so good to see you again.  Thank you for coming,” she said, washing her hauns in the sink.
 
     “Here you go, ladies,” The Reverend said, passing a mug ae tea across tae them fae the worktop before joining them.
 
     Helen looked at them.  She didnae know Susan well enough tae be sure, bit she goat the impression that they wur aboot tae tell her that the moon wis made ae green cheese.  Susan wis smiling and The Reverend wis gieing her wee tentative glances.
 
     “Ye wanted tae speak tae me, Reverend?”
 
     “Er, yes, Helen.  I wasn’t sure if this was the right time, but Susan has convinced me otherwise.”
 
     “Oh, aye?” Helen asked, looking across at Susan.
 
     “Yes, well, people are already being asked for their commitment, even as we speak, therefore, I think we may have to move fast,” Susan replied apologetically. 
 
     “Right?” Helen said slowly, looking at the pair ae them.
 
     “So, we...Susan, thought that despite the awfulness of what has happened to Mrs McManus’s son, Joe, we would run something past you, er, not of course looking for a decision straight away, but, er, as Susan has said, we may, er, have to act quickly, so as not to end up fighting a, er, a rear guard action...if you see what I mean?” 
 
     “Ah’m sorry, Reverend, bit Ah hivnae a clue whit ye’re oan aboot, so Ah don’t.”
 
      “I don’t think we’re doing this as well as we could be, dear,” The Reverend said, staunin up and gaun across tae the unit and opening a drawer, before returning tae his seat.
 
     “I’m terribly sorry for the confusion, Helen.  What are we like, eh?” Susan apologised.
 
     “Ach, nae problem, hen.  Jist take yer time.  Ah’m no gaun anywhere exotic the day.”
 
     “Helen, do you know what this is?” The Reverend asked, haunin her an auld weather beaten booklet.
 
     Helen looked at it, brows furrowed.  She started reading, looking up at them every noo and again, before continuing.
 
     “Aye, it looks like some kind ae election pamphlet, so it dis.  Why?”
 
     “This is the election pamphlet that a woman called Agnes Dollan put together when she stood as a town council candidate in Springburn in 1921.”
 
     “Did she get elected?” Helen asked.
 
     “Yes,” they both answered thegither, nodding.
 
     “Good fur her, although, it disnae look as if she made much ae a difference, so it disnae,“ Helen said, looking doon at the pamphlet again.
 
     “Oh, she made a big difference...more so than what she would have done if she hadn’t stood and won.”
 
     “Well, it says here that she wanted tae fight fur decent hoosing fur people and tae stoap people being slung oot ae their hooses by the landlords.  She says a lot aboot health as well.  Ah widnae say things hiv changed aw that much fae where Ah’m staunin.”
 
     “Were you aware that Dick Mulholland died and was buried recently, Helen?” The Reverend asked her.
 
     “Aye.  Don’t get me wrang, Dick Mulholland wis a good enough person…a bit weak, bit decent enough.  Ah knew he wis very sick as well, bit he widnae hiv been ma first choice as a cooncillor.”
 
     “Who would have been?” Susan asked her.
 
     “Aboot here?  Ach, Ah don’t think there’s anywan that springs tae mind.  Ah’m no intae politics.  Ah’ve...we’ve been let doon too many times wae aw these people spouting aboot this and that, and no gieing a shi...er, a monkey’s aboot the ordinary decent people they swore tae serve.  Ah don’t cast ma vote tae anywan,” she said.
 
     “When I was at the Public Halls earlier, making the arrangements for young Joseph’s funeral on Friday, I bumped into old Charlie Mann and his two cronies, Bob Henderson and John McGuigan.  It was quite interesting in that they basically said the same as yourself, which I thought was strange seeing as how active and heavily involved they used to be in local politics,” The Reverend said.
 
     “Aye, Ah know they auld pirates...everywan calls them The Three Comrades, always haudin the bar up, doon in The Journeyman’s Club, so they ur.  Noo, take somewan like Charlie...in fact, either wan ae them wid be ideal candidates if they wur aboot thirty years younger.  It’s nae good gaun fur somewan that hisnae the time or energy tae devote tae it.”
 
     “Helen, Charlie said that an aunt of yours stood as a councillor once, way back in the thirties.  Is that right?” The Reverend asked, as Susan went o’er tae the sink and filled the kettle before putting it oan the cooker.
 
     “Aye, that wis ma auntie Jeannie, oan ma ma’s side ae the family.  She wis ma ma’s twin sister.  She brought me up until Ah wis aboot ten because Ma wis in service in some big hoose across in the West End.  That’s probably wan ae the reasons why Ah’m always oot and aboot, kicking up a fuss aboot everything.  She wis always dragging me aboot tae aw sorts ae meetings and demonstrations.  She wis a feisty auld bird, wis ma auntie Jeannie...widnae take any shi...er, crap fae anywan.”
 
     “Charlie said she lost the election...or was robbed of the election, was his exact words.”
 
     “Ach, it wis a long time ago, so it wis.  If ma memory serves me well, it wis in the mid-thirties.”
 
     “What became of her, Helen?” Susan asked.
 
     “Well, efter she wis robbe...er, lost the election, she went o’erseas.”
 
     “Overseas?  In the thirties?  Did she get married to someone from a different country or something?”
 
     “It’s funny ye should say that, bit the few times that ma ma spoke aboot her when Ah wis growing up, she said she wis in love wae some dashing Spanish sojer.  Ah knew she wis talking through a hole in her heid, bit if it made her feel good, then who wis Ah tae put her right.  That ma ae mine didnae speak aboot her...ever, efter she didnae come back hame.  Even when Ah brought it up o’er the years, she jist clammed up.”
 
     “So, what became of Aunt Jeannie?”
 
     “She died, which wis a pity.  Ah could’ve done wae her before ma wild days kicked in,” Helen replied, smiling.
 
     “What did she die of?”
 
     “Well, she wis a nurse...don’t ask me how she managed that, as it’s a long story and there’s a lot ae gaps in ma memory ae they days, bit efter the election, she volunteered tae go tae Spain.  She worked alangside the Scottish Ambulance Unit fur a while before attaching hersel tae The International Brigades in the civil war.  She didnae return.  Ah wis telt that she died during the bombing ae Barcelona.  That must’ve been roond aboot thirty seven or thirty eight.”
 
     “Oh, Helen, I’m so sorry,” Susan said, reaching across and taking Helen’s hauns in hers.
 
     “Ach, it wis such a long time ago.  Ah hivnae thought aboot her fur a wee while noo.  When ma ma died earlier this year, ma da gied me a box full ae papers, aw relating tae Jeannie...like letters and stuff.  There wis quite a few pictures ae her in her uniform, leaving Central Station wae a bunch ae other volunteers.  If Ah get a chance, Ah’ll see if Ah kin dig them oot and let ye see them, if ye want?  Ah hivnae hid time tae go through the box yet.”
 
     “Oh, Helen, that would be wonderful.  I would love to see the photographs,” Susan said.
 
     “Look, Ah’ve goat a funny feeling where aw this is leading tae.  As Ah’ve jist said, Ah hiv absolutely nae respect fur the bunch ae cooncillors that hiv been running the show doon in The City Chambers fur yonks noo, bit seeing as ye’ve been great tae Issie, as well as me and the lassies oan the warrant sales, Ah’d be prepared tae lend a haun...depending oan who it is, mind ye...wae a wee bit ae canvassing.  Bit, Ah’ll tell ye right noo, under nae circumstances will Ah support that auld fox, JP Donnelly, so Ah wullnae.”
 
     “Helen, Helen, you’ve misunderstood us.  We don’t want you to support a candidate for Dick Mulholland’s vacant seat,” The Reverend said, wae a smile.
 
     “Helen, we want to ask you to consider standing as a councillor at the election in four weeks’ time,” Susan exclaimed.
 
  
 
  


 
 
   
   Chapter Twenty Eight
 
     Helen sat at her wee kitchen table, toasting her feet in front ae her Christmas present while sipping her tea and smoking a fag.  Because she’d been so busy, she’d forgotten that Johnboy wis getting oot the next day.  When she remembered, she’d mentioned tae Jimmy that she wis wondering whether she should heid oot tae Polmont, tae meet him when they released him.
 
     “Helen, ur ye saft or whit?   How wid ye get oot tae Polmont and back tae support Issie and Stan in time?  Ye’ll jist hiv tae get used tae the idea that yer wee spotty-arsed boy-child is noo a man and responsible fur his ain actions.  Christ, don’t even think ae turning up and gieing him a showing-up in front ae the other wee thieving basturts that ur getting oot at the same time as him.  He won’t thank ye fur it.  And another thing, ye better start thinking aboot clearing aw the shite oot ae his bedroom while ye’re at it, though Ah don’t suppose we’ll see him back here fur mair than five minutes wance he dis get oot,” Jimmy hid said. 
 
     She knew Jimmy wis right.  He’d always been the pragmatic wan between them, while her fuel hid always been high octave emotion.  She operated at a hunner miles an hour, while he meandered fae the hoose tae his job and back again.  He enjoyed sitting oan that arse ae his wae his paper in front ae the telly, while she, apart fae watching Coronation Street, preferred tae be sitting through in the kitchen, planning her next attack oan they Sheriff officers or the looney tunes doon in The Corporation.  Jimmy never went oot, and if he did, it wis always wae her tae a do ae her choice, whether it wis tae the pub or roond tae wan ae her pals’ hooses.  She widnae say he wis content, under the circumstances, bit he seemed tae take maist things in his stride, until she pushed him too hard.  When his gasket blew, he didnae haud back and gied it tae her in the neck swiftly.  The suggestion by The Reverend Flaw and his wife, Susan, that she might want tae think ae staunin fur Dick Mulholland’s vacant seat hid been like a bolt oot ae the blue.  The Reverend hid embarrassed her by saying that he’d asked aboot in Springburn as tae who people went tae fur help, and a lot ae people hid mentioned her.  Oan the way hame, she’d been kicking hersel fur no challenging him oan who’d said whit.  She suspected that it hid been Issie and the rest ae the lassies that he’d spoken tae...no really an unbiased straw-poll in anywan’s book.  Susan hid pleaded wae her tae gie it a bit ae thought, even efter she’d telt them she knew nothing aboot politics. 
 
     “Ah widnae even know where tae start,” she’d said.
 
     “Look, whilst it wouldn’t be proper for me to become involved in supporting any one candidate, that doesn’t apply to Susan,” The Reverend hid telt her.
 
     “Helen, I would work day and night to assist you to get elected.  I did a stint as one of Anthony Wedgewood Benn’s election team in the sixties,” Susan hid said supportively.
 
     “Bit, whit aboot yer exhibition doon in London?”
 
     “Helen, that isn’t important.  What is important is that the people and the community that is Springburn get what they deserve, for a change,” Susan hid said.
 
      When Helen wis younger, growing up in the Toonheid, a few ae the local politicos hid approached her tae help oot in the local and big national elections, bit she’d always refused because that Maw ae hers hated politics.
 
     “There’s been enough grief in ma family caused through that kind ae stuff withoot you adding tae it.  Ah’ll say nae mair oan it, bit Ah expect ye tae show me and yer father a bit ae respect oan this wan,” her ma hid warned her when Helen wis in her teens.
 
     It hid probably been a smart move when she thought aboot it.  Aw they local cooncillors used tae run a mile or cross the road when they saw her coming wance she’d goat married and took up the fight against their warrant sales policy. 
 
     “Christ, Ah’m even starting tae sound like wan noo,” Helen said oot loud, as she lit up another fag.
 
     Helen stood up and went through tae Johnboy’s bedroom.  The box wisnae where she thought it wid be.  She thought she’d put it oan tap ae the wardrobe bit she couldnae see it.  She wis surprised that the wardrobe wis still staunin.  Everything seemed tae hiv been jammed up oan tap ae it.  Jimmy wis right…she’d need tae spend a bit ae time and start tae sling oot maist ae the contents.  She opened the cupboard door and managed tae stoap hauf the stuff spilling oot oan tae the flair.  She bent doon and looked under the bed.  She saw whit she wis efter and reached oot and pulled the auld cardboard box towards hersel.  Efter humphing it through tae the kitchen table, she opened the flap at the tap.  It wis crammed full ae papers. Helen sifted through the piles, lifting up haunfuls at a time.  There wis letters sent back fae Spain, assortments ae pictures ae Jeannie, posing in front ae an auld fashioned ambulance wae a few other nurses and soldiers.  Auld Charlie Mann’s young face, wae a big grin splashed across it, smiled up at her.  There’s wis wan wae Auld John McGuigan and Bob Henderson staunin in front ae the ambulance wae the bonnet up.  Bob hid been a mechanic, so she assumed he wid’ve been fixing it.  There wis other pictures wae Jeannie and Charlie in them and some wae jist the scenery.  She’d turned the scenery wans o’er, bit there wisnae any names ae who’d taken the photo except fur faded pencil scrawls saying, Jarama Valley, Fuentos de Ebro, the Aragon Front, Brunete, where she assumed they wur probably taken.  Helen smiled when she came across wan ae hersel staunin oan some corner, haunin oot pamphlets tae passers-by.  The pavement and road in front ae them wis covered in chalk where her and Aunt Jeannie hid graffitied the messages asking fur everywan tae vote fur her.  She couldnae remember when or where it hid been taken, bit she must’ve only been aboot eight or nine at the time.  She smiled when she noticed the sandals she wis wearing.  Ye couldnae tell by the photo, bit they wur red and hid been her prized possessions.  She came across whit she wis looking fur.  It wis the picture ae Jeannie, staunin smiling and waving, alang wae some other nurses, ootside Central Station, before leaving fur Spain.  Tae the side ae them, a group ae men held up a Scottish Ambulance Unit For Spain banner.  There wis another picture underneath, wae Jeannie up oan whit looked like a wee square platform, talking tae a group ae men in the rain, aw wearing bunnets oan their heids.  She smiled again.  Beside the platform, between the legs ae the men, she could jist see the pram wheels.  She wondered if she wis aboot somewhere, haunin oot leaflets tae people. She used tae help Aunt Jeannie cart the fold-up homemade platform aw o’er the place.  Wance they’d arrived at the right spot, it only took a couple ae seconds tae assemble it.  Helen hid come across an auld pram that hid been lying in bits oan the street.  A Territorial Army lorry hid ran o’er the tap ae it.  It hid lain at the side ae Parly Road fur maist ae the day.  She’d dragged it roond tae their hoose oan Murray Street and her da hid reassembled it intae a bogey so that Helen and Jeannie didnae hiv tae carry the heavy platform aboot.  It hid been a godsend, hivving that.  The rest ae the stuff wis maistly aw pamphlets fae the twenties and thirties, tae dae wae direct action, health fur wummin and weans, better hoosing fur families and decent wages fur the low-waged.  Despite whit The Reverend and his wife said, the issues, as far as she could tell, wur still the same as those highlighted in that wummin Dolan’s election pamphlet fae the twenties and Jeannie’s stuff in the thirties.  Helen hid mentioned tae Jimmy the night before, in the passing, the conversation she’d hid wae the minister and his wife.
 
     “You?  A cooncillor?” Jimmy hid laughed.
 
     “Aye, me.  Whit’s so funny aboot that then?”
 
     “Ur ye sure they hivnae goat ye mixed up wae somewan else, hen?”
 
     “Naw, Ah don’t think so.  So, ye don’t think Ah could dae it?”
 
     “Oh, Ah’m sure ye could dae it if they made sure ye wur always wrapped up in a straight jaicket and ye hid a gag oan that mooth at yers at aw times.”
 
     “Jimmy, whit ur ye oan aboot?”
 
     “Ah’m oan aboot you, darling.  Ye’re violent, abusive and that tongue ae yers wid get an innocent man hung, so it wid.  Kid-oan politicians, like cooncillors, don’t ask their opponents ootside fur a square-go in the street jist because they don’t like whit they hear.  How you and that rent-a-gaggle hivnae ended up daeing mair time is a mystery tae me, so it is.  Look, dae yersel a favour, hen...don’t start getting illusions ae grandeur above yer station.  It’ll aw end up in tears, so it will.  Noo, am Ah making ma ain tea or whit?” Jimmy hid asked, heiding through tae the sink fur a wash.
 
     He’d been right.  She knew that, bit hearing him say it hid made her feel really angry.
 
     “Look, if it makes ye feel any better, Ah’d vote fur ye,” he’d said, in between moothfuls ae mince and totties as they sat eating their tea.
 
     Helen looked aboot the kitchen.  It wis time tae get up aff ae her arse.  She usually squared the hoose up every Friday, before the weekend, bit because ae young Joe’s funeral the following day and gieing Issie a haun, she’d decided tae clean the place up a day earlier.  As she wis packing the papers and pictures back intae the box, she noticed an auld exercise jotter sticking oot ae the bottom ae the pile.  She lifted it oot and opened it.  It looked like some sort ae diary ae her auntie Jeannie’s.  She wis surprised that she could still recognise that scrawl efter aw these years.  She flicked through the pages.  It wis Jeannie's election diary fae nineteen thirty five.  She read wan ae the entries.
 
     ‘Attacked by a group of thugs belonging to Father O’Malley’s congregation on Parly Road today.  That’s twice in the past week.  Poor Charlie suffered a cut to the head and I ended up with bruises on the tops of my thighs.  If I win, I’ll need to start a campaign against wearing hob-nailed boots during ward elections.  Thank God for the nursing training.  Had to put three stitches into Charlie’s scalp up at mother’s.  I’ll need to see about getting more protection,’ it read.
 
     Helen supposed Charlie wis auld Charlie Mann, the leader ae The Three Comrades, as everywan in Springburn called them.  She could remember that auld git, Father O’Malley, who saw communists and the Antichrist oan every street corner.  Helen thought he wis the wan that hid tried tae get Jeannie excommunicated fur campaigning fur better birth control fur wummin during her election.  The auld basturt hid goat hauf the Catholics in the Toonheid up in erms against her.
 
     “Oh well, this place isnae gonnae tidy itself up,” Helen said suddenly, drapping the jotter back intae the box, before tackling the kitchen sink. 
 
    
 
    
 
  
 
  


 
 
   
   Chapter Twenty Nine
 
   Hogmanay: Friday 31st December 1971 
 
   7.AM
 
     Helen reached Issie’s closemooth jist before seven in the morning, at the same time as Sharon, Cathy, Sandra and Betty.
 
     “Shite day fur it, eh?” Sharon said, looking up at the dark, grey sky.
 
     “Right, listen up, girls, this isnae gonnae be easy.  It’s up tae us tae make sure Issie and Tam get through this, so it is.  We need tae keep oorsels thegither and dae whitever Issie and Tam want fae us.  Noo, Issie his made it clear that there’ll be nae booze oan the go, so we’ll hiv tae respect that.  Wance it’s aw o’er and done wae, ye kin aw come roond tae mine and hiv a wee Babycham,” Helen said, as they aw piled up the stairs.
 
   9.05 A.M. 
 
     Helen took her seat, haudin Wee Mary’s haun, while Tam, sober as a judge, sat wae his erm roond Issie oan the other side.  Helen looked roond.  People hid started arriving in force noo, including aw the young lassies and Joe’s pals, dressed in the usual black and quietly taking their seats.  She gied auld Mary Flint and Elaine Hinky a wee comforting smile as they sat doon oan the aisle opposite her.  The baith ae them hid witnessed Joe’s murder at the doors ae the foyer roond in The Princes Bingo Hall oan Gourlay Street.  Whit a horrible thing tae hiv witnessed at their age, Helen thought tae hersel.  Helen wis glad tae see that there hid only been a hearse sitting ootside as Wee Mary hid managed tae convince Laurel and Hardy, that pair ae undertaking chancers, that her ma and da couldnae afford anything mair and that they’d nae chance ae being paid if they insisted oan turning up wae the fleet ae limousines that Issie hid originally signed up fur.  Helen thought that it wis a pity that she couldnae also hiv convinced them aboot the fancy Apollo Maple coffin that wis sitting in front ae them oan fancy undertaker’s brass stilts, containing poor Joe’s lifeless body.  Mind you, it did look lovely, Helen hid tae admit tae hersel, as The Reverend Flaw coughed tae let people know that the service wis aboot tae begin.
 
   10.10 A.M
 
     Helen hid been wondering whether Johnboy wid make it tae Joe’s funeral oan time, so she wis right glad tae see him arrive in a car at the cemetery wae Tony Gucci, Pat McCabe, who’d been driving, and that quiet pal ae his they called Silent.  Johnboy wis staunin between Senga Jackson and Pearl Campbell, comforting them as they clung oan tae his erms, greeting.  Helen thought that that wis fair enough.  She knew she wisnae his first priority and hidnae been fur a long time.  It wis a pity they couldnae hiv provided him wae a black tie though, she thought.  At least he’d turned up wearing a smart black Crombie coat, which wis something.  She caught his eye and he gied her a wee smile.  He looked pale, bit fine, despite hivving being locked up fur the past year.  She looked at Issie, Tam and Wee Mary, huddled by the graveside, as the pallbearers, wae Squinty Alex and another grave digger in attendance, took the strain and lowered poor Joe intae the ground.  It hid been a lovely wee service...nothing too fancy...bit no too understated either.  The Reverend Flaw widnae hiv needed tae try hard, if he’d wanted tae convert anywan away fae St Teresa’s, as aw Helen’s Catholic pals hid gone weak at the knees in his presence.  He wis a good man and his wife Susan wis a right darling.  Helen jist couldnae get her heid roond aw this staunin fur election stuff.  At the end ae the service, as she’d stood ootside the wee hall hivving a fag, auld Charlie Mann hid come across and asked her if she’d spoken tae The Reverend yet.
 
     “Whit aboot?” she’d asked the fly auld git, playing him at his ain game.
 
     “Er, ye know.”
 
     “Ah know whit?”
 
     “Er, aboot staunin fur Dick Mulholland’s seat.”
 
     “So, who’ve ye been talking tae, Charlie, as if Ah couldnae guess?”
 
     “Ach, masel, Bob and John wur jist saying that somewan like you wid gie JP a good run fur his money, so ye wid.” 
 
      Helen hid felt as if somewan hid kicked her in the stomach at the mention ae that auld fox’s name.  He wis like a bad smell in her life that refused tae be flushed away.
 
     “Look, Charlie, Ah don’t know if it’s auld age affecting they brains ae yours and they pals ae yours or ye’ve jist goat too much time oan yer hauns, bit Ah’m jist no interested.  Ah’m here fur ma pal’s boy’s funeral and Ah’d appreciate it if ye showed a bit mair respect tae Issie and Tam at this sad time, so Ah wid,” she’d snapped at him.
 
     “Look, Helen, don’t get me wrang.  Ye’re right, there’s probably a time and place fur whit Ah’ve jist asked ye, bit JP’s declared his intentions and is pinning people doon fur their support.  Noo, if ye’re saying that ye’re definitely no gonnae go fur it, fine.  Bit if ye urnae saying that, then we need tae get in there quick and let people know that there’s a better alternative candidate, so we dae.  We could probably take hauf The Journeyman’s Club members wae us...if we hid the right candidate, that is.” 
 
     “Charlie, ye clearly didnae hear whit Ah’ve jist said.  Look, we need tae go.  The hearse is jist aboot tae leave,” she’d snapped, drapping her fag end oan the pavement and staunin oan it, before moving across tae join Issie, Tam and Wee Mary at the heid ae the procession. 
 
     Helen wid be kidding hersel if she said she wisnae flattered tae be asked.  She looked at the faces aw aroond the grave, especially at the aulder wans.  There wis plenty ae sorrow and grief fur poor Joe oan view, bit there wis also sorrow and grief carved intae faces who’d hid tae put up wae false promises fae local cooncillors fur generations...cooncillors who’d been in a position tae ease their burden.  How many ae them hid come and gone, who could’ve taken the sting oot ae the barb and who could’ve done something aboot the misery in people’s lives in the city?  Wae only a wee bit ae honest integrity, they could’ve been able tae sleep better at night in their beds if they’d actually fought fur whit they said they’d dae before they goat elected tae that great big honey-pot they called The Corporation doon oan George Square.  Charlie wis right...Springburn people did need an alternative...somewan who’d fight tooth and nail tae ensure the community’s interests wur being well-served...bit it wisnae her.  She’d her ain battles tae fight and it wisnae gonnae be in smoke-filled rooms, battling wae the likes ae JP Donnelly.
 
   1.25. P.M.
 
     Helen sat oan the edge ae Johnboy’s bed.  She’d jist arrived hame fae Issie and Tam’s.  Aw the lassies hid been delighted at the announcement oan the news that the gang who stabbed Joe hid been arrested...well, at least, two ae them hid, wae the third oan the run.  Although it hid been difficult wae the funeral and aw that, Issie and Tam hid fairly cheered up at the news.  Efter the burial, Helen hid managed tae hiv five minutes wae Johnboy.  He seemed fine.  He’d said that himsel and his pal Silent wur gonnae try tae look fur a flat that day so she widnae see him until later oan.  He’d asked who wis coming roond tae the hoose fur the bells and when she’d said aw his sisters and probably some ae the neighbours, he’d surprised her by saying that that wis good, as himsel and Silent wur coming fur their tea and wid hing aboot and see the New Year in wae them.   He’d explained that, because ae Joe’s death and the fact that his funeral hid jist taken place, aw his mates hid decided no tae party doon in Jonah’s, bit wur planning tae stay at hame wae their families, keeping a low profile.  Fur aw their supposed faults, Johnboy and his pals did hiv a sensitive side and she only wished that other people, especially that Stalker wan and the other sergeant they called Bumper, could see it.  Maybe they’d haud back oan harassing them and gie them a break fur a change.  Johnboy hid also asked if his pal could crash until they goat something sorted oot oan the flat front.  Helen wis no only surprised, bit chuffed that Johnboy wanted tae be wae his family, insteid ae wae his pals.  She couldnae remember the last time he’d been wae the family at Christmas or the New Year.  Jimmy wid be fair chuffed.
 
     Helen hid noticed an aulder wummin at the funeral service in the hall and up at the graveside.  She’d stood oot because she’d held oan tae a bunch ae flowers in her haun throughoot the burial service and hidnae seemed tae be wae anywan.  It wis only efter everywan hid walked back doon oan tae Keppochhill Road that Helen hid noticed that the wummin wis kneeling oan the hard, frosted ground in front ae a gravestane, jist across the path, facing young Joe’s grave.  It wis Johnboy who’d recognised her.  Johnboy hid telt her that the wummin wis Mrs Simpson, whose daughter hid committed suicide efter poor Joe hid goat beaten up the year before.  The flowers hid been fur her daughter who lay buried there.  Helen hid been aboot tae go across and say hello and introduce hersel, bit Johnboy hid pulled her away, telling her no tae bother, as she’d enough oan her plate.  Helen wondered if she wis related tae the man that hid been shot across in Possil that morning and whose brother the polis wur noo trying tae catch fur Joe’s murder.
 
     Helen looked roond the bedroom.  If Johnboy and his pal, Silent, wur coming tae stay, she’d better get her finger oot and start tae gut it oot.  The wardrobe wis still creaking under the weight, the door wisnae shutting because ae aw the shite in it and the legs ae the bed wur aboot aff the flair wae the amount ae boxes that wur stashed under it.
 
   2.30. P.M.
 
     Helen looked aboot.  She wis wondering if it hid been a good idea tae start the clean-up in Johnboy’s bedroom.  She’d jist tipped Aunty Jeannie’s box ae papers and photos aw o’er the flair, while trying tae lift it up and hid gone and fetched an auld shoapping bag fae her bedroom tae put the stuff in.  Sitting oan the flair, she came across the jotter again and began tae flick through it, stoapping tae read bits here and there.  
 
     “Christ, here’s me thinking Ah’m up against it wae the warrant sales,” Helen said oot loud.
 
     Fae whit she could gather, Jeannie hid hid tae contend wae the priests and the Catholic church oan the wan haun, urging their male parishioners tae physically attack her and oan the other, she’d been targeted by the Scottish Protestant League fur being a Catholic.  She’d written aboot her posters being torn doon as soon as they’d been put up and how the hecklers hid followed her fae corner tae corner during the municipal election that she’d stood in.  She’d also written aboot the need tae get the newspapers oan side if she wis ever gaun tae win.  Helen noticed a reference tae her ma, Jeannie’s sister,  as she wis flicking through the pages.  She thumbed back the pages until she found whit she wis looking fur.  She felt the tears well up in her eyes.
 
     ‘Feel dreadful.  Margo got sacked from her job as a nanny today without any prior notice.  Sir Frank Owen wouldn’t give her any due reason other than to say he was cutting back on the domestic front in the house and that someone called Ethel from the kitchen would be replacing her in looking after baby Frank.  Margo is beside herself and really distraught as Lady Owen had informed her that they disapproved of her sister’s (me) involvement in politics and that if she wanted to continue working in service in the big houses across in the West End, then she really needed to assert influence on her family and realise what side of the bread her butter was on.  Father cross and shouting match ensued, with him taking my side against Margo and Ma.  Margo and Ma now not speaking to me.  Sir Frank owns The Glasgow Echo and has constantly vilified the ILP throughout this election and in particular me.  Where The Echo goes, the other newspapers follow in attacking the ILP.” 
 
     Helen wis too young tae remember the reason fur the big falling oot between her ma and Aunt Jeannie, bit she thought that whit she’d jist read probably explained it.  She knew that wance Aunt Jeannie went aff tae Spain, her maw never spoke tae her again and although letters wur sent tae the family, she knew her maw couldnae read or write so there widnae hiv been any written communication between them.  She looked fur mair references tae whit hid happened efter that, bit it wis aw mair ae the same aboot the dirty tactics used by the opposition in smearing her.  She looked oot fur names she recognised in the diary and came across quite a few.  It wis only wance she goat tae the last page that her blood ran cauld.  There in the very last paragraph, she felt as if somewan hid jist stabbed her through the heart.
 
     “Inconsolable.  Lost the election by a whisker.  Oh, how I cried to see JP Donnelly carried from the hall on the shoulders of his supporters in triumph.  What a pity for the honest men and women who supported my campaign in the Townhead, whose votes were stolen by a scoundrel.”
 
   12 A.M.  Midnight – The Bells.
 
     “Happy New Year, doll,” Jimmy said, kissing Helen.
 
     “Happy New Year, Jimmy.”
 
     “Ur ye awright, hen?  Ye’re looking as if ye’re somewhere else, so ye ur.”
 
     “Ach, it’s so good tae hiv Johnboy at hame, so it is,” she replied, looking across the room at poor Tam, who wis looking a bit white roond the gills, staunin talking tae Johnboy and Silent, taking occasional sips fae the bottle ae Irn Bru clutched in his haun.
 
      “Aye, Ah know,” he said, frowning, looking at her closely.
 
     “Jimmy, Ah’ve goat something tae tell ye, before we get caught up in aw the celebrations.  Ah don’t want ye tae get upset noo.”
 
     “Whit?”
 
     “Ah’ve decided...Ah’m gonnae staun in the cooncil by-election, so Ah am.”
 
     “Aye, Ah know ye ur,” Jimmy said, as Johnboy came across tae gie his maw a New Year’s kiss.
 
    
 
  
 
  


 
 
   
   Chapter Thirty
 
     Helen trudged through the black snow, trying tae avoid the mucky puddles left in the wake ae the feet that hid been pounding the pavements in search ae fresh breid and milk.  The shoaps hid only opened fur the first time that morning, efter the New Year’s shut-doon.  As people wished her a Happy New Year, she played a game ae ‘spot-the-money,’ trying tae work oot which wans still hid a few bob tucked away in their purses.  Wae some, it wis obvious, like auld Elaine Hinky and Mary Flint, who’d hid a run ae wins at the bingo jist before Christmas, bit there wis an odd wan she wis surprised tae see scurrying up the road wae a fresh loaf sticking oot ae their shoapping bag.  She knew there wid be very few ae her cronies oot and aboot.  She never knew anywan who bought same-day loaves, unless they wur really lucky and managed tae get their hauns oan some at the end ae that first opening day, before the Co-op or the bakers shut up at five o’clock.  A few years back, Helen hid gied up looking fur fresh breid oan day wan efter the festive season.  It hid been the wan day ae the year, alang wae the first opening day efter Christmas, that she knew that aw the shoaps wid manage tae shift their boards ae loaves withoot any bother.  If they hid any spare slices left in their packets fae before New Year’s Day, Helen and the lassies usually put oot the word amongst themsels tae let each other know that they hid a wee bit ae surplus.  She stoapped and turned tae see who’d interrupted her contemplation.
 
     “Helen, Helen, hing oan!”
 
     “Brenda, how ur ye daeing, hen?  Happy New Year, by the way,” Helen shouted tae the wee fat wummin who wis carrying two full shoapping bags, dodging the traffic and trying tae cross Springburn Road tae Helen’s side, withoot being flattened by a number forty five bus.
 
     “Fur the mother ae God, Helen, hiv ye goat ear plugs stuck in yer lugs or whit?  Ah’ve been screaming at ye, like a wummin possessed, fur the last three hunner yards, so Ah hiv.  Hauf ae Springburn must’ve heard me...apart fae you, that is,” Brenda panted, arriving safely in wan piece. 
 
     “Aw sorry, Brenda, Ah cannae hear a bloody sound wae this scarf ae mine wrapped roond ma heid, especially wae me facing intae the wind.”
 
     “Aye, ye look like a wummin oan a mission, so ye dae,” Brenda sighed, putting her bags doon oan tae a clean bit ae snow underneath Salty Tony’s shoap windae.
 
     “Ach, ye know whit it’s like?  So, how ur ye daeing, hen?”
 
     “Apart fae ma bunions oan they feet ae mine and ma piles feeling like there’s a bunch ae grapes hinging oot ae ma arse, fine and dandy, so Ah am.”
 
     “Ach, Ah’m sorry tae hear that, Brenda.  Ah did think ye wur walking a wee bit funny as ye wur trying tae dodge that big bus, so Ah did.”
 
     “Ye kin see why they named a film efter them.”
 
     “Film?  Them?  Whit film wid that be then?”
 
     “The wan wae that Henry Ford wan, girning aw the way through it.”
 
     “Whit?  The Grapes ae Wrath?”
 
     “Aye, that’s the wan...whoever came up wae that name knew fine well whit they wur talking aboot, so they did.”
 
     “Aye, well, there, bit fur the grace ae God, eh?” Helen cooed, sounding sympathetic, bit appreciating Brenda’s analogy and trying no tae pish hersel laughing.
 
     “Ach, if only they bus drivers knew whit they wur dealing wae, they’d maybe think twice before they hit the accelerator when they clocked some poor soul like masel, struggling tae get across no man’s land in wan piece.  Somewan should report the basturts, so they should.”
 
     “Anyway, whit ur ye up tae, Brenda?” Helen asked her, trying tae get in there quick before Brenda goat started oan her favourite subject ae slagging aff the city’s bus drivers.
 
     “Bring back the tram cars, that’s whit Ah say.  At least they never chased ye aw o’er the road, the way they madmen in the buses dae these days, who it’s obvious, hate the sight ae us wummin, so they dae.  Ah suppose it’s their wives gieing them a right deserving bit ae stick that gets them aw riled up and makes them want tae take it oot oan us poor pedestrians, gaun aboot oor daily business.”
 
     “Aye, well Brenda...”
 
     “And then there’s the uniform.  Ma Frank always said that, as soon as ye put somewan in a uniform, then ye’ve created a shitehoose fur life, so ye hiv.”
 
     “So, Brenda...”
 
     “And don’t get me started oan they bus clippies.  Apart fae the odd exception like Dizzy, that cousin ae mine, they’re the biggest fascists this side ae the Berlin Gate, so they ur...and them being maistly aw wummin as well.  Ma Frank says tha...”
 
     “Brenda, wis there anything in particular that ye wanted tae speak tae me aboot?” Helen shouted above the howling ae the wind, shivering like a naked snowman.  
 
     “Oh, aye, right…sorry, Helen, hen.  Ah’ve goat a wee present fur you and the lassies tae share oot amongst yersels.  Ye’ve jist saved me a journey up tae yer end ae Gourlay street, so ye hiv,” Brenda said, bending o’er and taking two plain loaves oot ae her bag.
 
     “Aw, Brenda, is that no nice ae ye?  And fresh as well,” Helen said, squeezing the loaves between her frozen fingers.
 
     “Aye, well, it wis ma turn fur ma menodge number this week and it’s been burning a hole in that purse ae mine’s since Hogmanay.  Kin ye imagine how that feels?  Me sitting at hame oan ma sore arse wae three pounds hard cash and naewhere tae spend it because ae they shoapkeepers no working o’er the New Year?  It wis worse than hivving the toothache, so it wis.”
 
     Helen hid furgoatten that Brenda’s number hid been up that week.  Efter moving up fae the Toonheid tae Springburn a few years earlier, Helen hid set up a local neighbours’ menodge club.  Each week, aw the lassies put four bob intae the pot.   There wis presently thirty wan wummin in the club.  Each wan who joined received a number which corresponded tae a week and when her week came roond, she goat aw the money fae the pot in wan go.  It wis straight forward enough.  Helen wis number wan, so every thirty wan weeks, efter paying in her four bob each week, she goat everywan’s four bob fae the pot.  Efter her, Sharon Campbell wis number two, Soiled Sally wis three, then came Issie, Betty, Christine fae doon the stairs, auld Mrs McInally, The Cat Wummin, then Anne and so forth.  It wis a fabulous feeling fur whoever’s number came up that week.  It meant that any tic owed tae Sherbet in the corner shoap could be paid aff, or wan ae the lassie’s weans could get decked oot wae new shoes fur school.  The menodge club kept the wolf fae the door.  Despite everywan being notorious fur no paying their bills, everywan paid their four bob in oan time, even if it meant cashing in their Embassy and Kensitas fag coupons at Sherbet's tae pay their dues fur that week.  If things goat desperate, some ae the wummin wid swop their numbers aboot so they could get their money early, although, oan the whole, maist people wur superstitious and stuck tae the original number they goat issued wae when they first joined.  So far, nobody who’d joined up hid drapped oot.
 
     “Look, Brenda, Ah’m gonnae hiv tae get ma skates oan.  Ah’ve goat tae nip up and meet The Reverend Flaw’s wife at the manse.  She wis expecting me aboot ten minutes ago, so she wis,” Helen said, unfolding the cloth shoapping bag that she kept in her coat pocket and stuffing the loaves intae it.
 
     “Oh, right.  Well, ye better no keep her waiting then...ye know whit these Christian wans ur like, especially if she’s the minister’s other hauf.”
 
     “Brenda, ye’re a kind soul, so ye ur, hen.  Ah’ll make sure everywan gets some slices ae breid, including auld Mrs McInally oan the ground flair.”
 
     “Aye, well, mind and tell her the breid’s fur her and no aw they pishy cats ae hers,” Brenda warned her, picking up her bags and shuffling aff towards Gourlay Street.
 
     Helen crossed the road and slipped her haun through the haundle ae her bag and stuffed baith hauns deep intae her coat pockets.  It hid started snowing heavily and the wind wis chucking it intae her face as she passed the train station oan her right.  She wis starting tae feel a wee bit nervous, bit excited at the same time.  Although her teeth wur chattering and her body wis being wracked wae her shivering, she felt a warm glow ae excitement inside as she saw the manse hoose looming up in front ae her.
 
    
 
  
 
  


 
 
   
   Chapter Thirty One
 
     Susan Flaw put the kettle oan tap ae the stove.  She’d been surprised by the arrival ae her visitor.  She’d been expecting Helen Taylor, who’d sent word the day before, asking if she could come aroond tae the manse tae hiv a chat wae her.  Susan smiled, thinking aboot the way people went aboot their business.  She’d stoapped questioning the rationale behind the methodology used by Glaswegians when they wished tae communicate wae each other or in their approach tae her and Donald.  She could write a book oan Glaswegian approaches and introductions.  It hidnae taken her long efter arriving in Glesga tae jist sit back and let people take the lead in their ain time and manner.  Her first encounter wae the Glaswegian approach hid been when wan ae the local wummin hid wanted tae be heid volunteer at the Sunday evening children’s club.  The chairman ae the Kirk session committee hid informed Susan that the club wid be her responsibility the day efter her and Donald hid first arrived.  Susan’s first visitor, Marjory Dorsey, hid arrived and hid gone oan and oan aboot how she loved weans, apart fae her doonstairs neighbour’s boys, who wur apparently the personifications ae aw things evil.
 
     “Don’t get me wrang, Mrs Flaw...Ah’m aw fur turning the other cheek and aw that...jist ask anywan...bit God or no, the first chance Ah get tae take ma haun aff ae they ootsize lugs oan the pair ae them, Ah’ll be in there quicker than that Delilah wis when that Samson wan eventually agreed he wis in desperate need ae a haircut, so Ah will,” she’d panted at a hunner miles an hour. 
 
     “Er, right, Mrs Dorsey, and this has to do wit…” Susan hid tried tae reply, no too sure whit wis being said or asked ae her.
 
     “And snappers?  Ye jist need tae ask anywan aboot here and they’ll swear oan the good book that when it comes tae weans, Ah’m the Pied Piper ae Springburn, so Ah am.  They’ll dae anything Ah ask ae them…apart fae that pair ae wee cretins doon the stairs fae me that make ma life hell…no that they coont, mind ye.”
 
     “Right, so…”
 
     “When Ah snap they fingers ae mine, aw they weans jist dive intae the Christian gospel storybooks, so they dae.  Christ, that wee Bobby Stewart...the wan that’s always shiting himsel in front ae everywan...even asked me the other Sunday there if Ah wis an angel sent doon fae heaven.  Kin ye imagine?  Me?  Marjory Dorsey, an angel?  Ah didnae want tae disappoint him, so Ah jist telt him Ah wis only part-time and that Ah’d been sent by the heid angel tae tell him that he’s tae stoap keeking his breeks because he's a big boy noo.  And dae ye know whit, Mrs Flaw?  He never shat his pants fur two Sundays oan the trot efter that, so he didnae,” Marjory hid beamed in wonder, looking heavenwards.
 
     “But, what is it that you need from me, Mrs Dorsey?” Susan hid finally managed tae slip in. 
 
     “Hiv ye no been listening tae a word ae whit Ah’ve been harping oan aboot, Mrs Flaw?  Ah’m applying fur the heid volunteer’s position in the Sunday Snappers’ Club.  Ah kin get ye a barrow load ae references, if ye want?” Marjory hid volunteered, clearly oblivious that Susan could barely understaun a word ae whit wis being asked ae her, due tae Marjory’s strong Glaswegian accent.
 
   Susan hid managed, somehow, tae put aff haunin o'er responsibility ae the children and other volunteers at that time, mumbling something aboot wishing tae take her time before making any important decisions.  It hid certainly been a learning curve though.  Eventually, those who Susan encountered wid open up, be frank, and get tae the point.  The day before, in the efternoon, she hidnae been expecting visitors, although it wisnae unusual fur parishioners tae arrive unannounced, oot ae the blue.  When the doorbell hid rung, she’d thought that it must be an emergency.  Whoever wis ootside, hid kept their finger pressed hard against the button, so the bell hid rung incessantly until she’d finally managed tae get the door open.  Unfortunately, the door hid been locked and she’d hid tae scutter aroond the kitchen till, at last, she’d found the key sitting oan the sink drainer.  She’d been pleasantly surprised, and concerned, tae see a young girl, probably ae aboot nine or ten years ae age, staunin oot in the cauld, teeth chattering, trying unsuccessfully tae pass oan a garbled message ae some sort.  
 
     “Look, in you come.  Let’s get into the warmth before the both of us freeze to death, eh?” she’d said tae the girl.
 
      The girl hid hesitated ever so slightly, before gratefully bolting in through the open door. 
 
     “Just go through to the kitchen,” Susan hid said wae a nod towards the door at the far end ae the hallway.
 
      When Susan hid eventually made it through tae the kitchen, efter shutting the door and pulling o'er the curtain that she used as a draught excluder, the girl wis awready sitting oan the edge ae a kitchen chair, one erm resting oan the table, wae wan bare leg swinging back and forth, nonchalantly humming a tune tae hersel.  The girl hid seemed entranced by her surroundings, while at the same time, looked tae be totally unperturbed by being in a strange hoose.  She’d continued tae hum, taking in the layoot ae the room, wae its over-stacked book shelves, wae a keen interest showing in her green, shining eyes.  Susan hid noticed that she wis wearing whit appeared tae be a pair ae her dad’s socks underneath a pair ae thin, dirty white and wet, canvas shoes.  Her coat, though buttoned up, hid seemed tae Susan, tae be mair appropriate fur summer wear, rather than fur the middle ae a Glesga winter.  The child’s face seemed deathly pale, and although her chattering teeth hid stoapped rattling, she’d still involuntarily shivered every few seconds in fitful bursts.  Her heid and face wur surrounded by a mass ae mousy coloured curls.  Susan remembered thinking that she’d the face ae an angel. 
 
     “Right then, first things first, young lady.  Let’s get you a warm drink, shall we?” Susan hid said, pouring milk intae a saucepan.
 
      Susan hid sat silently, opposite the girl, trying desperately no tae cry and reach oot tae draw the girl intae her erms, tae cuddle her in her warm bosom.  She’d felt the mothering instinct rise up deep within her and thought aboot her ain daughter, noo at university.  Susan hid watched the girl take her time in nibbling the sticky bun that Susan hid placed wordlessly doon oan the table in front ae the girl as the wee soul took small sips fae the warm glass ae milk she’d cupped in her hauns.  Susan hid felt hersel smile at the appearance ae a white moustache oan the child’s upper lip.  The girl hid made nae attempt tae explain why she wis there, bit insteid, hid continued tae take a keen interest in her surroundings.  Susan hid, at first, thought that the girl might be mute.  She’d been unable tae stoap hersel fae smiling, when the girl hid unexpectedly burped quietly, before wiping the milk moustache aff her lip wae her coat sleeve, looking apologetically across at Susan, as she spoke fur the first time.
 
     “Oh, er, sorry, Mrs,” she’d said, in a strong Glaswegian accent, that seemed at odds wae the angelic image ae moments earlier.
 
      “Please don’t apologise, dear, it’s only you and I that are here, and I certainly won’t be telling anyone.  What’s your name, sweetheart?”
 
     “Mary...Mary McManus.  Ye kin call me Wee Mary.  That’s whit everywan else dis, so they dae.”
 
     “Oh,” Helen hid said, feeling her heid suddenly spin.
 
     Donald, her husband, hid conducted a funeral service fur a young lad the previous Friday...Hogmanay.  The boy hid only been eighteen-years-auld and hid been stabbed tae death in the street, jist a few days before Christmas.  Although the youth hid been baptised a Catholic, his mother, Issie McManus, hid insisted that she didnae want her son’s funeral tae take place across in St Teresa’s chapel in Possilpark, oan account ae the family priest supposedly being slow in contacting the family efter the terrible incident.  Donald hid attempted tae mediate and bring Father John, the family’s priest and the McManus’s together, bit the parents, though the father in particular, hid been set against any reconciliation.  Susan knew that the mother, Issie, whom Susan hid never met, wis wan ae Helen Taylor’s friends.
 
     “Well, Mary, and what brings you around here on a cold day like today?” Susan hid asked her.
 
      “Ma Maw asked me tae run a message fur Helen, so she did.”
 
      “Helen?  You mean Helen Taylor?”
 
      “Aye.  Ah hiv tae ask ye if it wid be awright fur Helen tae come roond the morra morning aboot eleven, as she wants tae hiv a blether wae ye...if that’s awright wae yersel.”
 
     “Tomorrow?  Yes, of course, that would be quite alright.  Did she say what it was about?”
 
     “Naw, that’s it, missus.”
 
     “Well, please tell her that I’ll look forward to seeing her.  And Mary, please call me Susan.  My friends call me Susan.  Hopefully, you can be my friend and feel free to pop in to the manse here for a warm glass of milk and a sticky bun anytime you want.”
 
     “Really?”
 
     “Of course you can.”
 
     “Right, well, Ah better be offskie and get back doon the road then.  Ta fur the fine sticky bun and the hot milk.”
 
     And wae that, Wee Mary hid stood up, wae a big smile oan her face and hid heided fur the kitchen door.
 
     “See ye, missus,” she’d yelled o’er the noise ae the wind, before disappearing intae the swirling snow.
 
     Susan looked at her unexpected visitor sitting across fae her.
 
     “Right, Mr Mann, one spoonful or two?” Susan asked him, holding up the sugar bowl.
 
     “Five, if ye don’t mind, hen.  And it’s Charlie tae ma friends, so it is,” he said, taking aff his coat and laying it across the back ae the kitchen chair beside him.
 
     “So, Mr Mann, er, Charlie, I’m afraid I don’t really know when my husband will be back.  It could be in the next five minutes, or it could be in a couple of hours.  Can I take a message perhaps?” Susan asked him, pouring the tea and hoping that he wid take the hint and leave, before Helen arrived.
  It soon became obvious that Charlie Mann wisnae in a hurry tae go anywhere.  In fact, Charlie Mann didnae seem tae be in a hurry fur anything.  He jist sat there, gieing Susan the occasional smile, as he took sip efter sip ae his tea.
 
     “Ahhh, ye cannae whack a good cup ae char, so ye cannae,” he repeated every noo and again, loudly smacking they lips ae his.
 
     It took five cups ae tea and two trips tae the bathroom, before he opened up, surprising Susan wae his opening line and topic ae conversation.
 
     “It wisnae that man ae yers that Ah wanted tae talk tae, Mrs Flaw.”
 
     “Oh?”
 
     “Naw, it wis yer good self, so it wis.”
 
     “Oh, right, well, please don’t let me hold you back any longer then, Mr, er, Charlie,” she replied, surprise in her voice, looking across at the auld man sitting there in collarless shirt and braces, still wearing his bunnet.
 
     “Right, Ah’ll jist start then,” he said, before sinking back intae the same suspended stupor that seemed tae take o'er him efter his first sip ae tea earlier.
 
     “Yes, Mr Ma, er, Charlie, you were about to say?”
 
     “Oh aye, as Ah wis jist saying, it wis yersel that Ah wanted tae hiv a wee pow-wow wae, oan the QT…if ye know whit Ah mean,” he replied, tapping the side ae his nose wae an auld gnarled, nicotine-stained finger.
 
     “Good...please carry on...Charlie,” Susan said quickly, not hivving a clue whit hid jist been said.
 
     “Is it true that ye wur involved in helping that Anthony Wedgewood Benn wan tae get elected doon in Englandshire?”
 
     “Oh, well, I was part of his election team, along with a whole host of other, more experienced people than myself.  Why?”
 
     “Aye, Ah like that, so Ah dae.”
 
     “What?”
 
     “Yer modesty.”
 
     “No, seriously, Mr Mann.  I was far more junior and inexperienced than most of the other volunteers.  In fact, I probably learned more from them than what they would ever have got back from me in return.  Most of the time, my job entailed stuffing leaflets through doors and licking postage stamps to send out campaign material.”
 
     “Charlie.”
 
     “What?”
 
     “It’s Charlie.”
 
     “Look, Charlie, it is true I was involved, on the fringes, in Tony Benn’s election campaign in 1963.  I don’t know where you got that information from though.  Given my husband’s position in the community, it’s something that my husband and I don’t exactly shout from the roof tops...or the pulpit, in his case.”
 
     “And the result wis?” he asked, ignoring her protests.
 
     “He got successfully re-elected as the member for Bristol South East in a by-election, despite my eager, though somewhat ineffectual involvement.  Malcolm St Clair, the sitting Conservative MP, who took over Mr Benn’s seat, stood down after the peerage act of that same year was introduced, as part of a gentleman’s agreement between them.  It was at the time that Mr Benn was allowed to give up his peerage.  Mr Benn had already received a majority vote in the ward in the 1960 general election by the local constituents, even though they knew he wouldn’t be able to take up the seat after becoming a viscount on the death of his father.  The result was always a foregone conclusion really.  I was a young mother of two young children at the time, living the quiet life of a minister’s wife, trying to encourage parishioners, mostly women, to get involved in the local WRI.  I would say that that was hardly someone with political influence over people who had already chosen their man, Mr Mann...er, Charlie.”
 
     “Aye, bit ye wur there, in the thick ae it, insteid ae sitting scoffing aw they delicious wee stoating cakes the wummin ae the WRI ur famous fur churning oot, eh?”
 
    “For me, it was about getting involved, having a feeling that I was part of something that could change people’s lives for the better.”
 
     “And making cakes didnae dae that fur ye then?”
 
     “Making cakes, as you say, did have its rightful place, but at that particular time, in the parish we were working and living in, the poverty amongst large sections of the community was debilitating in so many ways and affected so many people, despite the good intentions of the welfare state.” 
 
     “So, whit aboot 1950 then?” he asked slyly.
 
     “1950?  What about 1950?” Susan asked, startled that this auld man knew mair aboot her than he’d initially let oan, and wis noo making her feel uncomfortable fur the first time since she’d invited him intae her hame.
 
     “Wur ye no involved in the election tae get Wedgewood Benn elected then...his very first successful seat?”
 
     “If I was useless in 1963, then you should have seen me in 1950.  I must have only been about nineteen or twenty then...still at university...and most certainly wet behind the ears when it came to politics,” she replied lamely.
 
     “So, where dis that leave ye in relation tae Helen Taylor then?”
 
     “What?” Susan gasped, puzzled and surprised at Helen’s name cropping up.
 
     “Ye heard me.”
 
     Susan looked at him, feeling her eyes narrow.  She awready knew that JP Donnelly, who wis staunin as a local cooncillor in the Keppochhill ward, efter the death ae the sitting cooncillor, Dick Mulholland, hid awready started his campaign and hid his supporters oot and aboot, drumming up support fur him.  JP hid awready accosted Donald and asked fur his public support fae the pulpit, to which he’d demurred, oan the need fur impartiality.  She wis jist aboot tae staun up and inform Mr Mann that she wis busy and that she’d other things tae be getting oan wae, when the memory ae his name being mentioned came creeping into her brain.  The only problem wis, she couldnae remember in whit context.  Wis he wan ae JP Donnelly’s campaign team?
 
     “You’re not a member of our church congregation, are you, Mr Mann?” she asked, far mair coldly than she’d intended.
 
     “Me?  Christ, if Ah wis tae darken the door ae a church, Ah’m sure it wid come tumbling doon, roond aboot ma ears, so it wid.  Ah think it wis Marx who said that religion wis the opiate ae the masses...or words tae that effect.  Naw, naw, religion’s no wan ae ma vices, hen.  Although, mind you, Ah’ve goat mair than enough tae be gaun oan wae,” he said, smiling.
 
     It wis the mention ae the word 'vice' that wis the trigger fur Susan’s fog-riddled memory tae start tae clear, at last.  She wis sure that it wis Charlie Mann’s name, alang wae two other aulder gentlemen, whose names Susan couldnae remember, that hid been mentioned when Helen and Donald hid spoken aboot candidates fur the upcoming local election the previous week.  She seemed tae vaguely remember Helen referring tae a Charlie Mann and the other two auld men as pirates, who did nothing bit haud up the bar ae wan ae the local working men’s clubs.  She racked her brain, trying tae remember the details ae the conversation.  Before she could respond tae Mr Mann’s proud declaration ae atheism, the bell oan the manse’s front door rang.  That wid be Helen noo.  This wis gaun tae be interesting, tae say the least, Susan thought tae hersel.
 
     “If you’ll excuse me for one moment please, Mr Mann,” Susan said, staunin up.
 
     “Don’t mind me, hen.  Ye jist go aheid and answer the door.  Ah’ll jist help masel tae another wee schoosh ae this cauld tea fae yer fancy china teapot, if it’s awright wae yersel.” 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Thirty Two
 
     “So, how auld dae ye reckon she is then?” asked Bumper.
 
     “Who?” responded The Stalker, heid still in the clouds efter being dramatically promoted tae Inspector, oot ae the blue, oan Hogmanay, by none other than Jack Tipple, the Assistant Chief Constable himsel. 
 
     “Who dae ye think?  Her...yer best pal,” Bumper said, nodding towards Helen Taylor, who wis trudging up Springburn Road, her scarf-covered heid pressed forward and doon against the snow and gale force wind that wis trying, unsuccessfully, tae put her doon oan tae her arse.
 
     “Oh, her?  Hmm, Ah cannae remember…probably early tae mid-forties.  Why?”
 
     “Ah’d still gie her wan, so Ah wid,” Bumper said.
 
     “Fin, as tough as ye think ye ur, she’d bloody punch ye that fast, ye’d think ye wur surrounded, if ye even smiled in her direction,” The Stalker retorted, smiling.
 
     “Don’t ye believe it, pal.  Ah’ve tamed a lot harder than that feral cat in ma time, so Ah hiv.”
 
     “So, why don’t ye get aff ae yer fat lazy arse and nip across and offer her a lift up the road tae wherever she’s gaun then?” 
 
     “Me?  Nah, she’s no ma type.  Noo, take somewan like yersel, ye’d probably be in wae a better shout than me, so ye wid.” 
 
     The Stalker didnae reply, bit sat in the passenger seat ae the squad car and watched the hunched-up figure draw level wae them, oan the pavement across the road.  He’d known her, or rather, hid come intae contact wae her regularly since the sixties, through trying tae lift that son ae hers, Johnboy, who’d been running aboot in the Toonheid, stealing everything that wisnae nailed doon.  The boy wis noo a tall, hairy-arsed, dangerous thug, who ran aboot wae a murderous crowd ae up-and-coming gangsters who everywan, apart fae the boys themsels, called The Mankys.  The Stalker winced thinking aboot the violent run-ins himsel and aw the other polismen, hid hid wae Helen Taylor and her scraggly pals, efter hivving tae polis the warrant sales ootside aw the closemooths in the area.  Everywan in the station and doon in The Corporation knew she wis the number wan pain in the arse, who lead the attack against The Corporation’s warrant sales policy.  She wis absolutely hated by everywan and anywan wae a bit ae authority.  Whit the daft basturts didnae realise though, wis that it wis her that kept aw the really mad wans in check, who wur attracted tae the possibility ae a pitch battle wae the bizzies during the inevitable fracas that wid erupt doon in a closemooth during a sale.  He'd tried tae tell everywan that, bit they widnae listen.  Aw everywan wanted wis the opportunity tae say that it wis them that hid managed tae arrest her…if they could get her intae the Black Maria withoot being assaulted and rescued by aw her cronies.  Biscuit always maintained that if she wisnae running aboot, stirring up the natives, then there widnae be any need fur a polis presence in whit he clearly saw as the responsibility ae The Corporation.
 
     “Fur Christ's sake, Paddy.  This is a civil situation we’re being drawn intae, no a bloody criminal wan,” Biscuit hid whined, as The Stalker remembered haudin his PC sidekick’s heid back, trying unsuccessfully tae stench the blood pishing oot ae his broken nose efter some jezebel hid scudded it wae a pole wae a bit ae cardboard pinned oan the end ae it saying ‘Make Love Not War.’
 
      It hid been a thankless task and hid been wan ae the first areas ae responsibility that he’d swiftly dumped oan tae his replacement when he wis promoted tae Inspector.  He watched her.  Tae look at her...ye widnae think there wis an attractive redheid under that scarf, a shapely pair ae legs, haudin up a nice ripe arse and a juicy pair ae succulent paps sheltering underneath the buttoned-up coat she wis wearing.  If he could be honest wae Fin, which he knew fine well he couldnae be, he wid’ve blurted oot that no only did he fancy Helen Taylor, bit that he wis in love wae her.  In truth, he hid been since first clapping eyes oan her, roond aboot 1967, when he’d first appeared at her door, looking fur Johnboy, who’d either been oan the run fae a remand home or hid tanned some local shoap windae.  He couldnae remember whit the actual crime wis that the boy hid supposedly committed, apart fae the fact that he wid obviously hiv been guilty, bit when she’d opened her front door and demanded tae know whit the fuck he wis efter, he’d been hooked.  The fact that her accusatory question hid stinging barbs ae hostility and loathing attached tae it, hidnae mattered a toss tae him.  Her fiery red hair, which matched her famous temper, her pale face and green eyes, alang wae her small, white, even teeth, hid made him go weak at the knees.  She wis married tae a wee weakling ae a lorry driver and they hid five snappers aw in.  Apart fae Johnboy, there wis another boy called Charlie who wis aulder than his brother and who wis supposedly living abroad and gaun straight.  Jist like his wee brother, he’d been a bit ae a bampot when he wis younger and hid been well-known fur assaulting the polis.  They also hid three lassies, aw in their late teens or early twenties.  He’d heard that aw her snappers hid flown the nest and that it wis only her and her man at hame noo.  He’d made the mistake ae confessing tae his priest, Father John, aboot his feelings towards her a while back.  As soon as Father John hid heard that he’d feelings...urges...towards a married wummin...well, that hid been that.  The priest hid come doon oan him like a ton ae bricks.  Efter that, Father John hid kept casting his lustfulness up tae him during confession, despite the fact that The Stalker hid thought that he’d managed tae convince Father John that the hundred and thirty seven 'Hail Marys' that he’d been ordered tae recite as punishment fur his wicked thoughts, hid cured him.  His biggest mistake hid been in telling Father John who the object ae his desires wis.  He still took umbrage at the response he'd goat.
 
     “What?  Paddy, are you trying to tell me, your confessor, that the lustful thoughts you’ve been having have been towards Helen Taylor?  That shameful jezebel incarnate from the Townhead, who is currently undermining the good people of Springburn on a daily basis with her filth and lies?  Helen Taylor, who’s married to a Protestant unbeliever and who refused to bring her children up as good Catholics?” the priest hid demanded, astonishment in the voice oan the other side ae the confessional screen.
 
     “Er, aye, Father,” he’d replied piously, laying oan his shame thickly, trying tae ensure that the priest wid be convinced ae his repentance.
 
     “Christ, Paddy, if I’d known it was her, I wouldn’t have been so severe in dishing out the Hail Marys.  You should have said who it was earlier,” Father John hid replied wae a chortle.
 
     “Er, is there something that Ah’ve missed here, Father?” he’d asked,
 
     “Paddy, Paddy, you’ll need to get a grip, my son.  Lusting after a married woman is bad enough...but someone like Helen Taylor?  Oh, come on.”
 
     “So, whit’s wrang wae her then?  Granted, she’s married, and Ah kin assure ye Ah’ve repented till Ah’m blue in the face, bit she’s lovely, so she is,” he’d retorted, sounding confused.
 
     “Paddy, listen to you.  Helen Taylor has always stood on the wrong side of Gabriel.  She hates the mother church, and detests its priests even more.  Why, she spends all her waking hours in plotting its overthrow.  She is averse to authority, to order, to what’s right and wrong.  It’s people like you and I that she rants against.  She hates what you and I stand for.  We are the vanguard between what is good and right as opposed to what is wrong and rotten.  Mark my words...when she speaks, it’s with a forked tongue.  You have to be strong, Paddy.  Remember Eve and the apple?”
 
     “Aye, Father.”
 
     “I suppose, if there was one positive outcome, it’s the fact that your lust is aimed towards her.”
 
     “So, whit’s that supposed tae mean then, Father?”
 
     “It means you’ve got as much chance of biting into that rotten apple as I have of giving up my vows and becoming a gun runner for the IRA,” Father John hid chuckled again fae behind the screen.
 
     The Stalker knew that Father John hid been right…at least, the bit aboot his chances ae getting tae perch oan Helen Taylor wis.  He wisnae too sure aboot the rest ae the shite that the priest hid been oan aboot though.  He’d bumped intae Father John oan New Year's morning and hid ended up wae a right earful.
 
     “I see that your fancy fantasy bit on the side is still up to no good, as per usual, Paddy,” Father John hid commented, in that Irish lilt ae his.  
 
     “Oh, aye, and who might that be then, Father?”
 
     “Taylor, the heretic, the focus of your loins…or have you forgotten your shame?”
 
     “Helen Taylor?  Whit aboot her then?”
 
     “She persuaded those poor lost souls, Issie and Thomas McManus, not to have their only son properly buried through the church he was born and christened into.  Can you imagine where his soul is now?  Purgatory, that’s where.”
 
     “Ach, knowing Joe McManus, Ah wid’ve thought he wid’ve ended up there whether he’d been gied a proper Catholic mass or no, Father,” Paddy hid foolishly replied.
 
     “Paddy, you clearly don’t understand the seriousness of this.  All sinners are God’s children.  That shameful vixen has denied a young man and his family the blessings of the mother church, access to our Lord, the saviour, to Mary, mother of God and entrance to heaven.”
 
     The Stalker turned roond in his seat and jist managed tae catch the back ae Helen Taylor’s heid disappearing through the gate ae the manse belonging tae Reverend Flaw.
 
     “Hmm, Ah wonder whit the hell she’s up tae then?” he murmured.
 
     “Eh?” Bumper asked, looking up fae admiring the dark green stripy bogey, the size ae a rotten whelk, that he’d jist excavated fae his left nostril and which wis noo hinging precariously fae the finger nail ae his pinkie finger.
 
     “Nothing...let’s go...oor man isnae gonnae show noo,” The Stalker said, glancing across at the empty entrance tae the train station.
 
    
 
    
 
    
 
    
 
    
 
  
 
  


 
 
   
   Chapter Thirty Three
 
     JP sat impassively, clocking who wis coming through the hall door and taking their seats.  Every noo and again, he wid make a special acknowledgement ae the presence ae a particular influential key supporter wae a wee nod ae his balding heid.  It wisnae who he could see coming through the door that mattered tae him, bit who hidnae turned up.  He allowed himsel tae relax efter Weasel Smith, chairman ae The Journeyman’s Club, pulled o’er the door at the far end ae the hall and gied him a wee nod, then sat himsel doon.  He looked doon at the list ae names oan the sheet ae paper sitting oan the table in front ae Peter Dawson, chairman ae the social committee.  There wur five names fae the list that hid been drawn up o’er the Christmas period that hidnae been ticked aff as being present and correct, including Peggy Roy, who he knew wis up in Stobhill getting her bunions done and Joe the Snake, his right haun man and election manager, who’d been carted aff that very morning by ambulance wae a suspected heart attack.  Oan paper it looked a lot worse than it actually wis.  JP only wanted a campaign manager because it meant that whoever wis in that position, wid dae aw his donkey work, leaving him tae hiv a strategic overview ae who wis daeing whit, when and where.  JP hid been aboot long enough tae know that ye couldnae leave anything tae chance.  Ye hid tae put thegither a well thought oot plan and stick wae it and no mess aboot, changing this and that.  Ye either knew whit ye wur daeing or ye didnae.  There wid be nae fannying aboot either.  His word wid be law.  Whit he said went.  Anywan no prepared tae accept that wid be oot oan their skint arses...pronto.  JP began tae feel the foul tasting bile rise up fae the back ae his throat intae his gub.  He’d done everything possible tae get everywan in the club oan side...even the well-known shitehooses.  If anywan wis gonnae put a spoke in that wheel ae his, it wid be The Three Comrades, whose names didnae hiv a tick beside them.  He’d been relieved that none ae them hid turned up.  He’d tolerated John McGuigan, Bob Henderson and Charlie Mann o’er the years, against his better judgement.  Baith Peggy and The Snake hid been pestering him recently tae get McGuigan, Henderson and Mann evicted fae the club.  The Three Amigos consistently moaned like auld hens and contributed nothing bit sedition amongst the ranks.  When he’d heard that Charlie Mann hid been overheard in the bar, pontificating as usual, libellous shite aboot how JP hid shamefully conned Dick Mulholland tae staun in The Corporation election the year before, despite knowing Mulholland hid terminal cancer, he’d at long last made a move tae get Mann and his two cronies banned.  When he’d submitted his official complaint in writing, seconded by The Snake, it hid been too late.  Rab Patrick, chair ae the disciplinary committee, hid gone and drapped deid, face first, intae his bowl ae scotch broth the night before.  JP hid then been informed by Weasel, that any complaints couldnae be investigated until an election fur a new disciplinary chairman hid taken place.  When JP hid tried tae get an interim chairman elected, in the form ae Haddock Broon, Bob Henderson, Charlie Mann’s right haun loser, hid objected by quoting verbatim fae the club’s constitution that there hid tae be a fully elected chairman in place before any disciplinary matters could be dealt wae.  The other loser ae the threesome, John McGuigan, hid swiftly seconded Henderson’s objection and that hid been that.  Mann hid been gied the go-aheid tae continue oan his slandering way. 
 
     “Ur ye right, JP?  Will Ah jist start then?” Peter asked him.
 
     “Aye, oan ye go, son.  Let’s get the baw rolling,” JP said, nodding tae his staun-in election manager.
 
     “Right, ladies and gentleman, we’re jist gonnae get started, so we ur.  Ye aw know me and ye certainly don’t need any introductions tae the legend sitting up here beside me.  So, jist in case some ae ye hiv been in darkest China fur the past thirty five years, let me gie ye a wee resume ae who’s in oor presence the day.  JP Donnelly won his first election in the Toonheid in nineteen thirty five, when politics wur a lot dirtier than they ur nooadays.  Although he freely admits tae hivving been a wee bit wet aroond the gunnels at that time, it wis this naïve, honest integrity that prevailed and allowed the good folk ae the Toonheid tae put him oan the road tae a successful and illustrious political career.  As anywan here who knows him kin testify, JP his always stood up fur the wee man, spoken oan behauf ae the voiceless and his tirelessly fought injustice wae a passion second tae none.  Since winning that first election by a whisker and walking away wae the democratic endorsement ae the whole community, JP his won a total ae nine Corporation ward elections, before finally retiring efter his ward in the Toonheid wis obliterated wae the demolition ae the tenement slums that he’d fought so hard o’er the years tae get rid ae.  JP retired, knowing he’d left a legacy fur aw future politicians tae aspire tae, and that wis tae clear the slums tae gie the ordinary man whit they wur entitled tae wae a belief that we’re aw in this thegither.  Noo, since oor poor comrade, Dick, unfortunately passed away efter only eighteen months as oor cooncillor, JP his reluctantly, and under great duress, agreed tae take up the reigns ae this fine place we aw call Springburn and tae dae fur the people ae the Keppochhill whit he did fur the people ae the Toonheid.  Ladies and gentlemen, withoot further ado fae masel, it gies me great pleasure tae offer up oor great comrade and next cooncillor, JP Donnelly!” Peter Lawson shouted, tae claps and hoots fae the audience, as the door at the back ae the hall silently opened and the leader ae The Three Comrades, Charlie Mann slipped in and took up residence in the back row.
 
     JP wis an auld pro who’d been through the mill.  He knew aw aboot the rough and tumble ae politics in a place like Glesga.  Christ, he’d probably invented mair moves than whit he’d ever picked up fae his opponents.  Politics wis a dirty business...everywan knew that.  Tae survive, ye hid tae be prepared tae scratch a back or two or bare yer arse when yer opponents wur covering themsels up.  Connections made things possible.  Withoot connections, ye wur goosed.  Daeing a wee favour here and there never harmed anywan, especially if it wis tae the church, ae whitever persuasion, the polis or yer wee unsavoury backstreet criminal, who wis jist trying tae earn an honest buck or two.  Everything and everywan hid a price.  The trick wis tae find oot whit things cost and then make sure ye hid enough in the bank ae plenty tae cover yer ootlay...and tracks.   
 
     JP didnae think ae himsel as a particularly bitter man, despite hivving hid tae abandon his political career at a time when the party bosses wur encouraging him tae move up intae the big league by becoming a member ae parliament.  Two things hid, unfortunately, conspired against him.  Wan wis in the form ae a blue folder that hid been passed tae the owner ae The Glesga Echo, which hid contained aw the names, alang wae the amount ae dosh that wis being passed back and forward, under the coonter, between cooncillors, Corporation officials, the polis and the criminal fraternity.  He’d been gied assurances by Pat Molloy, a Glesga gangster, also widely known in the city as The Big Man, that any documentation that hid his name oan it, hid been held back fae the batch that hid been passed oan.  Although his name hid come up in the subsequent graft investigations, including statements submitted in court, there hid been nothing oan paper tae directly implicate him.  It hid cost him his life savings ae thirteen thousand pounds tae buy his way oot ae Shite Street.  The Big Man hid, at first, said it wid cost JP twenty grand tae save his arse, plus The Big Man’s expenses fur intervening.  He’d finally accepted the reality ae how much JP could actually afford and hid agreed tae a cost ae five grand cash, up front, tae intervene oan JP’s behauf wae whoever it wis that hid the rest ae the missing contents ae the blue graft folder.  Efter paying that initial five grand up front tae The Big Man, JP hid spent a total ae six weeks extricating his life’s savings which he’d hid squirreled away in various locations, before the polis investigators managed tae catch up wae him.  The Big Man hid been able tae guarantee that wance JP haunded o’er the dosh, the papers implicating him wid be destroyed.  JP hid been dealing wae The Big Man fur years and hid nae reason tae doubt his guarantee.  The Big Man might be a crook, bit he wis a man ae his word and widnae double-cross an auld friend.  A few years before the graft came tae light, JP hid been sitting oan the bench as a Justice ae the Peace in the District Court doon in St Andrews square.  The bane ae his life, Helen Taylor, hid been arrested, alang wae a gaggle ae other hairys fae the Toonheid, fur assaulting the polis ootside a closemooth where a warrant sale hid been in progress.  Her and the rest ae the wummin hid aw been caught, bang tae rights, using the poles that they’d nailed their pathetic slogans oan tae, tae smash in the heids ae the polis who’d turned up tae arrest them fur breach ae the peace and blocking the Queen’s highway.  It hid been a carefully planned operation, involving the boys in blue fae the Central Division and some ae the boys fae the newspapers who’d been tipped aff that there wis gonnae be big trouble.  Efter the arrests, maist ae the wummin hid pleaded guilty, apart fae Taylor.  He could still remember the ecstatic euphoria that he’d felt in they auld hee-haws ae his when she insisted that she wis innocent ae the charges and wis pleading not guilty.  That hid been the excuse JP hid been looking fur.  He’d promptly remanded the bitch in custody, thus thwarting an investigative journalist who worked fur The Glesga Echo, who went by the name ae Sammy Elliot, or The Rat, as everywan called him, fae investigating the supposed involvement ae the Central Division polis in the death ae a young boy in a pigeon dookit fire up in Parly Road.  JP’s son-in- law, Crisscross, wis wan ae the polis who’d been under the rodent’s investigation.  In the end, it hid become clear that the polis hidnae been involved in the wee toe-rag’s death efter aw, bit the Taylor bitch hidnae been willing tae let things lie.  She’d somehow managed tae tempt a drunken bit brilliant lawyer oot ae retirement, who’d agreed tae defend her.  The brief...a nasty wee shitehoose by the name ae Harry Portoy...who wis a well-known, dirty, underhaunded, shifty wee basturt, hid managed tae somehow get a few incriminating photos ae JP and a lady friend ae his and hid surreptitiously slipped them across tae JP in his ain courtroom.  That hid been the day that his life hid changed furever.  He’d jacked in the bench efter being forced tae find the bitch not guilty.  Aw the income he’d been getting fae the defence councils fur letting their clients aff, hid dried up. Although the photos hidnae surfaced publicly, his life oan the bench, wis o’er.  Between the photos and the graft scandal a few years later, he hidnae really recovered until recently.  Enough time hid gone by and he felt he’d done his penance.  It wis noo time tae get his life back oan track, where it belonged and tae try tae recover any lost assets he could before he ended up in the poor hoose.  He stood up and looked at the upturned, expectant faces in front ae him.  He lay doon the notes that contained his speech, which he’d carefully crafted well before he'd goat Dick Mulholland tae staun as his stooge in the 1970 Glesga Corporation ward election eighteen months previously.  He’d known that it wid only be a matter ae time before Dick, a nice, bit ineffectual patsy, croaked it due tae his terminal bowel cancer.  The arrival ae Charlie Mann, who’d slipped intae the hall, hid gone un-noticed by the majority ae the people who wur sitting wae their backs tae the door.  JP smiled...he couldnae gie a monkey’s fuck whit Mann and his two loser pals goat up tae.  If Charlie Mann wanted tae regurgitate the past, then so be it.  It widnae be the first time that JP hid wiped Mann and his looney cronies’ arses aw o’er the flair.  JP awready knew that he hid the commitment ae aw the key players in The Journeyman’s Club, whose names he noo hid in his back pocket, who’d aw promised tae back him tae the hilt during the four weeks ae the campaign.  In some quarters, it hid cost him mair than whit he wid’ve liked tae hiv haunded oot, bit wance he wis ensconced doon in the city chambers, there wid still be plenty ae honey in the pot left o’er fur him. 
 
     “Thank ye fur the kind words, Peter, and the endorsement ae everywan who’ve turned up here this lunchtime tae support me.  Before Ah start, Ah jist want tae welcome Charlie Mann, who ye probably didnae notice slipping in, up in the back row, while Peter wis flattering me wae aw they kind words.  It wis a pleasant surprise fur me tae see so many ae ye here, ma friends and comrades, especially Charlie, who goes aw the way back tae the thirties wae me.  Is that no right, Charlie?” JP said, wae a smug grin oan that coupon ae his, putting his nemesis oan the spot tae publicly declare his intentions, as everywan turned and stared at the auld yin sitting in the back row.
 
     “Oh, Ah’m no here tae support and endorse ye, JP.  Ah’m jist here tae weigh up the opposition,” Charlie Mann said calmly, taking oot his tobacco tin and rolling a fag.
 
     “Oh, opposition is it?  Whit, ye’re no backing another loser, ur ye, Charlie?  Dae youse auld Tankies never tire ae being oan the receiving end ae second prizes?” JP taunted, grin getting bigger.
 
     “Well, Ah think ye’ll find things will be a wee bit different this time roond, JP.”
 
     “Oh, aye?  And who’ve ye managed tae resurrect this time?  Karl Marx by any chance?” JP mocked, getting titters fae the seated audience.
 
     “Ach, Ah don’t think so.  We’ve somewan much livelier than him.  Helen Taylor his agreed fur her name tae be put forward as the only honest Independent candidate fur the Keppochhill ward,” Charlie said, lighting up, as the grin oan JP’s face froze and a buzz erupted fae the crowd sitting between JP and the cloud ae blue smoke at the back ae the hall.
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Thirty Four
 
     Helen looked at the clock oan the mantelpiece.  She needed tae get a move oan or the shoaps widnae hiv anything left in them, she thought tae hersel, as she picked up the cups and heided through tae the kitchen sink.  The word wis oot and the shock and disbelief could be seen oan folk's faces and heard in their awed voices.  She smiled as she felt a thrill run through her body again.
 
     “Aye, and no before time either,” Betty hid said repeatedly, efter turning up at her door wae Issie McManus at twenty tae eight that morning, jist five minutes efter Sherbet hid disappeared. 
 
     “Who wid’ve thought there wis a God and miracles did happen efter aw, eh?” Issie hid said, tears in her eyes, haudin Helen oot in front ae her and looking at her intently, before gieing her a big hearty cuddle.
 
     “Christ, Helen, swear tae me that it’s true aboot the rumour that wan ae us is gonnae be staunin tae be a cooncillor?” Sharon Campbell hid demanded, aw excited, hivving arrived ten minutes efter Betty and Issie. 
 
     “Aye, ye’ve heard right, Sharon.  It isnae a rumour, so it isnae,” Helen hid said, as Sharon screamed and flew at her, hugging her so tightly that she’d thought she wis gonnae burst.
 
     “Aye, ye kept that wan a secret, so ye did, Taylor...and me living underneath ye as well,” Soiled Sally, fae doon the stairs, hid said oan her arrival.
 
     “So, how did ye hear then?” Helen hid asked her.
 
     “Sherbet telt me.  Ah thought tae masel, he’s either been up there pumping the arse aff ae Helen, or he’s telling me the truth, hard though it is tae believe,” Sally hid said, tae laughter.
 
     “Aye, wonders will never cease, eh?  We’ll see a darkie playing fur Rangers yet, so we will,” Sherbet hid said tae Helen, when he turned up at her door wae twenty Embassy Regals and a pint ae milk in his haun.
 
     “Aw, Sherbet, ye shouldnae hiv, son.  Is that no nice ae ye or whit?”
 
     “Listen, Helen, Ah’m a businessman, so Ah am.  Ah jist wanted tae get in there first before aw the big boys fae they fancy shoaps up oan Springburn Road start kissing yer arse and treating ye like the Queen.  And anyway, it wis clear that ye hidnae telt some ae yer pals as they looked at me as if Ah came fae some sub-continent country or something, when Ah mentioned aboot yer move intae politics.”
 
     “Bit ye dae come fae some sub-continent country, so ye dae, Sherbet.”
 
     “Ach, ye know whit Ah mean.  Ye’ll probably be getting invaded, so Ah thought Ah’d nip roond wae a wee pint ae milk and a packet ae fags tae see ye through the morning.” 
 
     Helen dried her hauns oan her apron efter the last cup wis washed and put away before plapping her arse back doon oan tae the chair at the kitchen table.  She looked aroond, satisfied that the place wis spick and span.  
 
     “Ach, tae hell wae it,” she said oot loud.
 
     She switched oan her wee red two-bar electric fire and lit up wan ae Sherbet’s good fags.  She’d been trying tae collect her thoughts ae the past twenty four hours, withoot much success.  She’d known Sherbet and his brother, Abdul, since the early sixties, when they’d taken o’er the paper shoap that sold everything anywan could ever need, in McAslin Street in the Toonheid.  Sherbet hid acted as a translator and go-between when a couple ae the Asian wummin who lived in Grafton Square, jist roond the corner fae where Helen and Betty stayed in Montrose Street, hid found themsels oan the wrang side ae a warrant sale.  It wis quite unusual fur the Pakistani or Indian families tae find themsels in that situation, so, it hid been relatively rare fur Helen and the lassies tae hiv tae lend a haun o’er in that quarter.  Although the crisis caused by the debt hid been the same as whit it wis fur everywan else in that situation, the language barrier between the wummin meant that they couldnae read or understaun the letters fae The Corporation, informing them that their hoosehold goods wur aboot tae be flogged fur peanuts.  That’s where Sherbet hid come in handy.  Wan day, he’d accosted Helen in his shoap and asked her if she could help oot wan ae the wummin, whose man wis stuck in Pakistan fur some reason that she’d noo furgoat aboot, bit whose wife and snappers wur noo oan the verge ae eviction.  Efter that, if any ae the local Asian wummin came tae her, needing a haun wae something like dealing wae The Corporation, she’d get Sherbet or his wife, Maisa, tae translate fur her roond in his shoap or up at the wummin’s hoose.
 
     “Right, Helen, Ah hiv tae be up front wae ye fae the start, so don’t get yer knickers in a twist.  Ah cannae vote fur ye, even though Ah know ye’re a good person and aw that,” he’d confessed.
 
     “So, why no then?  Am Ah no wan ae yer best customers?”
 
     “Ah’m sorry, Ah hear whit ye’re saying, bit Ah’m a true blue-nosed Tory, that’s why.”
 
     “Christ, ye’ll be telling me ye want an ae yer boys tae play fur Glesga Rangers next.”
 
     “Ah dae.”
 
     “Sherbet, tell me how many Tories hiv walked intae yer shoap since ye moved up tae Springburn and put any money across yer coonter, eh?” Helen hid demanded.
 
     “Ach Helen, don...”
 
     “None, that’s how many.”
 
     “Look, it’s nothing tae dae wae yersel.  It’s bigger than a wee poxy local election.  This is aboot the Tories daeing whit’s right fur the country, so it is.”
 
     “Sherbet, this by-election his naff-aw tae dae wae running the country.  This his tae dae wae Springburn and the people who live and work in it, including you, Abdul and Maisa, so it his.”
 
     “See, that’s ye started awready.  Look, don’t take offence when ye don’t see me and Maisa storming the barriers wae yersel and the rest ae the lassies in the coming weeks.  It’s nothing personal.  And Ah won’t be able tae put up any ae yer posters in the shoap windae either,” Sherbet hid mumbled, looking embarrassed.
 
     “Why?”
 
     “Because Ah’m the secretary ae the local Conservative and Unionist party, that’s why.”
 
     “Whit?  Up here?  In Springburn?” Helen hid scoffed, slapping her knee and laughing.
 
     “Aye, up here in the socialist republic ae Springburn.  Don’t sound so surprised. There might only be five ae us, bit we’re game as lions, so we ur.  We’ve goat the support ae maist ae the shoapkeepers in the area.”
 
     “Ach, Ah know it isnae personal, Sherbet.  Don’t worry oan that score...jist so long as Ah don’t see that baldy basturt, JP Donnelly’s ugly mug, smiling oot at me fae between yer Mother’s Pride and Bilsland loaves ae breid in yer front windae.”
 
     “It’s a deal,” he’d said, smiling, taking a fly puff ae her fag.
 
     Helen hid sussed oot that something wis up as soon as Susan Flaw, the minister’s wife hid opened the front door ae the manse and motioned her in oot ae the cauld, the day before.
 
     “Helen, I don‘t know how to say this, but I’ve got an unexpected visitor in the kitchen,” she’d whispered, stepping fae wan fit tae the other.
 
     “Oh, right.  Dae ye want me tae come back later?” 
 
     “No, not really, but I can’t seem to get rid of him.  He’s been here for over an hour and I still don’t know what he’s after.  It might be something to do with you or Donald though.”
 
     “Me?  It’s no the polis or a Provi-cheque man, is it?”
 
     “No, no.  I think he said his name was Mr Mann, or Charlie.  Do you know him?”
 
     Did Helen know Charlie Mann?  Too right, Helen knew Charlie.  The Three Comrades hid been in Spain wae her aunt Jeannie back in the thirties.  He’d driven an ambulance.  Poor Charlie and her Aunt Jeannie hid been tae hell and back…only, in her case, she hidnae come back.  No long efter her and Jimmy hid moved up tae Springburn, he’d turned up at her door wan morning.  Efter letting him in, he’d stayed fur aboot six hours.  O’er the years, when she’d brought Aunt Jeannie up in conversation wae her maw, Aunt Jeannie’s twin sister, her maw hid nipped the conversation in the bud and refused to speak aboot her.  It hid been the first direct connection between her and her aunt Jeannie, ootside ae the family, since the nineteen thirties.  Charlie hid asked her if she remembered him fae back in the thirties when she’d helped Aunt Jeannie in her failed election campaign.  Charlie hid been Jeannie’s campaign manager. Fur some reason, JPs name hidnae come up as her opponent.  Other than Jeannie hersel, she could only remember blurred images ae people’s faces.  She’d only been aboot ten years auld when Aunt Jeannie hid left.  He’d hid her in tears and laughter in equal measure aboot the Toonheid ae her childhood back in the day and whit the pair ae them hid goat up tae across in Spain.  When she’d asked him if he’d been in Barcelona when Aunt Jeannie hid been killed, he’d murmured that he didnae think that’s where she died.  Despite pressing him, he’d jist clammed up efter that, which she’d found strange.  Wance he goat up oan that soap box ae his, ye couldnae get him tae shut up.  It wis aw proletariat this and Karl that, wae a few wee Engelberts thrown in fur good measure.  And that wis jist when he wis sober.  Helen hid smiled, thinking aboot Charlie Mann oan the loose, pished as an auld fart.
 
     “Oh, Ah know Charlie, Susan.  Dae ye want me tae deal wae him fur ye?” Helen hid whispered back.
 
     “I’m not sure.  He wouldn’t be violent towards us, would he?  He's not been sent by JP, has he?”
 
     “Charlie?  Sent here by JP Donnelly?  Somehow, Ah don’t think so.  Look, why don’t ye leave auld Charlie tae me, eh?” Helen hid replied, laughing quietly.
 
     “Are you sure?”
 
     “Don’t worry, Susan, Ah’m sure Ah’m sure,” Helen hid whispered, walking past her towards the kitchen, putting oan her best stern expression.
 
     “Helen, ma wee prairie flower, baby doll.  If it’s no yersel, so it is.  Ah wis jist saying tae the good reverend’s wife here, whit a lovely day it is when somewan like yersel shows that beautiful mug aboot the place.  Is that no right, Mrs Flaw?” Charlie hid said, wae a twinkle in his eye.
 
     “Charlie, yer patter’s like water and it runs, so it dis.  Whit ur ye up tae, ya auld blether, eh?”  Helen hid asked him, grabbing him by the ears and gieing him a kiss oan that bald napper ae his.
 
     “Me?  Nothing...at least nothing that’s gonnae get me intae trouble, that is.  Ah jist came roond tae ask the minister’s wife here whit she wis intending tae dae tae get ye elected intae Dick Mulholland’s vacant seat.  There’s nae herm in that, is there?”
 
     “Noo, whit makes ye think that Ah’ve decided tae staun, eh?  Ah’ve never showed you or anywan else that Ah wis inclined tae even consider daeing something as stupid as that, so Ah hivnae.”
 
     “Because it’s in yer blood, that’s why...that and the fact that if ye don’t, there’s nowan else who kin stoap that wily auld fox, JP, fae sauntering back doon tae George’s Square, tae steal the last ae the family silver that he didnae manage tae blag before he wis forced tae leave in a hurry, the last time.” 
 
     “How did ye know Ah wis coming here this morning?” she’d asked him, eyes narrowing.
 
     “Me?  Ah never knew ye wur coming roond here.”
 
     “Look, if ye’re gonnae be involved in ma campaign, Ah need total honesty fae you and they auld sojer pals ae yers, Charlie,” Helen hid scowled, smiling, as big grins appeared oan Charlie and Susan’s faces.
 
     “Oh, Helen, that’s wonderful,” Susan hid cried, gieing her a cuddle.
 
     “Jist ye sit where ye ur...ye’ve awready hid aw ye’re getting, ya auld pervert, ye,” Helen hid warned, as Charlie sank back doon oan his chair.
 
     “This calls for a celebration,” Susan hid said, taking a bottle ae whisky doon oot ae a cupboard.
 
     “Aha!  Ah knew ye hid a sneaky wee bottle ae that tucked away in here somewhere,” Charlie hid beamed.
 
     “Right, Charlie, spit it oot.  Ah’m serious.  Who telt ye Ah wis coming roond here this morning, eh?” 
 
     “Squinty Alex.”
 
     “Squinty Alex?”
 
     “Aye, that’s right.  Alex and Nan wur in the club last night, so they wur.  They wur jist saying how chummy ye’d become wae The Reverend and his wife.  Nan said that she’d asked ye roond this morning fur a cup ae tea, bit that ye’d said ye wurnae too sure whit time ye’d be able tae manage roond, as ye wur coming up tae see Mrs Flaw.”
 
     “See this place?  They wid get ye hung, so they wid,” Helen hid said tae Susan, eyes rolling.
 
     “Anyway, whit’s the big deal, hen?  Ye’re staunin and that’s aw that matters, isn’t that right, Mrs Flaw?”
 
     “If I call you Charlie, will you call me Susan, Mr Mann?”
 
     “Ah think that wid be acceptable tae me, hen.”
 
     “Then, Charlie it is,” Susan hid beamed.
 
     “Right, it wisnae how Ah envisaged it happening, bit Ah wis wondering if the offer ae helping me tae beat JP Donnelly in Dick Mulholland’s seat wis still open, Susan?”
 
      “Why, Helen, of course it is.  I would be delighted to help in any way I can.”
 
     “Well, in that case, Ah’d jist like tae officially announce ma candidacy...whitever that means.”
 
     “It means ye jist hiv tae fill in this form and Ah’ll dae the rest, hen.  The closing date fur nominations is this Friday,” Charlie hid beamed, lifting his jaicket aff the empty seat beside him and whipping oot a folded election nomination form.
 
     “Dae Ah no need some sort ae election agent or something?” Helen hid asked them.
 
      “Charlie can do that.”  Susan hid said.
 
       “Look, while Ah’d love tae take oan that responsibility, ye’re gonnae need somewan wae a broader appeal than me, hen.  Let Susan dae that.  Ah’ll probably end up being mair ae a liability than anything else.  And anyway, Ah’m mair yer dirty tricks department, if ye know whit Ah mean?” he’d replied, a wee smile appearing at the corner ae his mooth.
 
     “Naw, Ah don’t know whit ye mean, Charlie.  Susan?” 
 
     “I would be honoured, Helen,” Susan hid replied withoot hesitation. 
 
     And that hid been that.  Efter the three ae them hid sat and filled oot the election form, Susan hid asked if she could hiv a few days tae map oot an election strategy oan whit needed tae be done.
 
     “Take as long as ye want, Susan.  Ah’ve goat a warrant sale tae sort oot fur the beginning ae next week.” 
 
     “Ah think ye need tae let people know whit the score is jist noo, Helen.  We don’t want tae mess aboot noo.  Time is ae the essence, so it is,” Charlie hid warned her.
 
     “Ach, Ah’m sure noo that you know, then everywan and his blind cat will get tae hear aboot it before the day is oot, Charlie,” Helen hid replied, winking across at Susan.
 
     “Well, it’s funny ye should say that, bit Ah know exactly the place tae announce it, so Ah dae,” Charlie hid said wae a mischievous smile.
 
     He’d knocked back the rest ae his dram, before staunin up and putting oan his bunnet, scarf and jaicket.  
 
     “And another thing, we’ll need a campaign fund.  Here’s twenty two quid tae start wae,” he’d said, taking oot a wad ae notes and putting them doon oan the table.
 
     “Bit...bit, Ah cannae take this aff ae ye, you being an auld age pensioner,” Helen hid protested, pushing the notes away fae her.
 
     “Oh, it’s no coming oot ae ma pockets, hen.  Bob Henderson, John McGuigan and masel called a local International Brigade meeting jist before the New year where it wis agreed tae donate fifty percent ae oor funds tae yer campaign.  It wis a unanimous decision, so it wis.” 
 
     “Unanimous?” Susan asked.
 
     “Well, there’s only three ae us Springburn Comrades left, bit we goat the okay fae the Brigadier, Big Tommy Cochrane, fae Blantyre, who wis oor Political Commissar. Tommy and Jeannie wur great pals before and during their time in Spain.  When Ah telt him it wis tae fund Jeannie Smullen’s niece tae take up the fight against JP, he never batted an eyelid and telt me jist tae go fur it,” he explained, smiling.
 
     Efter Charlie hid disappeared oan his mission, Helen hid asked Susan whit she thought.
 
     “When is the warrant sale, Helen?”
 
     “Ten o’clock oan Monday morning.”
 
     “Why don’t we officially announce it at two o’clock that afternoon?  That would give us time to put out the word, inviting supporters to turn up and offer their services.  What do you think?”
 
     “Good, because Ah’ve no goat a clue whit Ah’m supposed tae be daeing, bit it wid gie me time tae think ae the issues that Ah think ur important and that Ah’d want tae highlight during the campaign.  Whit dae ye think yersel?”
 
     “That’s just what I was going to suggest, Helen.  You’re ahead of the game...that’s good.  We can’t use the Kirk hall here, but I’ll see if Donald can get us a room in the small hall beside the Springburn Public Halls in Millarbank Street.”
 
     “Great.  Somehow, Ah don’t think it wid be wise tae take up Charlie’s offer ae booking a room in The Journeyman’s Club tae launch the campaign,” Helen hid said, as the pair ae them burst intae nervous, hysterical giggles. 
 
    
 
    
 
  
 
  


 
 
   
   Chapter Thirty Five
 
     It hid been a crap week aw roond, The Stalker thought tae himsel, as Bumper slowly crawled through the traffic oan Castle Street.
 
     “Hoi!  Aye, you, ya bloody numpty, ye.  Call yersel a bus driver?” Bumper shouted oot ae the squad car windae at the bus driver who’d pushed back the wing mirror ae the squad car oan the way past.
 
     “Sorry, sir, Ah didnae mean it, so Ah didnae.”
 
     “Any mair ae that nonsense and Ah’ll be efter yer license, so Ah will, ya eejit, ye,” Bumper hollered, clearly enjoying his day release oot ae Springburn.
 
     The only bit ae good news he’d heard in the last week wis that he’d been promoted fae sergeant tae inspector in spectacular fashion.  Oan the doon side, the papers hid been gaun absolutely doo-lally.  Everywan hid known it wis gonnae be bad, bit this must be whit it felt like when a hurricane struck withoot warning and nowan hid anywhere tae hide due tae the shelters hivving been blown away by the typhoon that hid preceded it earlier.  Aw The Stalker hid been able tae see aw week hid been the black haze ae madness descending aw aboot him and the rest ae the boys in the station.  
 
     “Haw you!  Aye you, ya diddy, ye.  If that bloody rust bucket touches this car, ye’re booked, so ye ur,” Bumper shouted at the Barr’s ginger lorry driver who wis attempting tae cut across them intae Alexandra Parade.  “Right, that’s it!”
 
     He couldnae be arsed shouting at Bumper tae get back intae the car and tae get him doon tae St Andrews Square before they wur late fur the briefing session wae Daddy Jackson.  He looked at his watch.  It hid been exactly wan week ago that his life hid changed furever.  Some basturt, or basturts, hid blown away wan ae Glesga’s tap gangsters in a perfectly planned murder.  Tam Simpson, a notorious gangster fae across in Possil, hid jist been aboot tae enter his wee secret love nest tae empty they sacks ae his, when somewan hid goat in there first and shot their bolt before Tam goat a chance tae unzip his fly.  Seemingly, it hid been a weekly Friday morning ritual that hid been gaun oan fur quite some time.  Noo, normally, something like that happening wid’ve been welcomed wae ootstretched erms and shouts ae ‘Hallelujah’ within the bizzy fraternity in Glesga, bit things wur never as straightforward as that in the second dirtiest city ae the empire.  In true Glesga style, where crooks seemed tae hiv some sort ae disposition fur dipping their wicks intae ink wells that wid normally be oot ae their price range, Tam Simpson, the deceased gangster, hid been nae exception tae the rule.  His posh shag-piece hid been none other than wan ae the local senior social workers in Possilpark, where Tam and his brother, Toby Simpson, hid been terrorising the local community and hauf the north ae the city fur the past twenty-odd years.  Noo, in sensationalist terms, a story like that wid be liable tae spend a few days oan the front pages before dying a slow death as it travelled through the paper, until it met its end jist before the fitba section at the back ae the paper, only tae be resurrected every noo and again when an accused came tae court or the cheated husband strangled his wife in revenge, before topping himsel.  No in this case though.  As the day ae Tam Simpson’s demise hid worn oan, things hid gone fae bad tae fucking-super-astonishingly bad.  The love cheat social worker hid turned oot tae be married tae none other than a Scottish prison governor.  Everywan up in the cop shoap hid agreed wae the newspaper columnists that week that ye couldnae hiv made something like this up, even if ye’d tried.  Anywan wae any bit ae compassion in them wid, at a push, hiv felt at least a wee bit sorry fur the poor unfortunate souls who hid tae investigate a murky situation such as this, bit the best, or the worse part ae the day hid still tae come tae fruition.  Wance the shite hid hit the fan at a hunner miles an hour oan the Friday morning wae the news that a big gangster hid copped his whack, the big-wigs doon in St Andrews Square hid tried tae keep a lid oan the unfolding Keystone Kops parody.  The Glesga Echo, however, hid hid other ideas and the story, in aw its gory glory, hid popped up oan the lunchtime news.  Anywan watching the news that Friday lunchtime couldnae help bit notice that the newsreader, John Turney, hid been aboot tae come in they pants ae his wae excitement.  The wee smarmy prick hid announced that The Glesga Echo, and it’s leading investigative journalist, Mr Sammy Elliot, commonly known oan the city streets as The Rat, hid been aboot tae publish their four-month-long investigation intae the love triangle involving ‘The Gangster, The Social Worker and the Cuckolded HM Prison Governor,’ starting in the very next day’s edition.  The Stalker hid since heard that even the big-wigs doon in St Andrews Square hidnae known at that stage whit Tam and the floozy social worker hid been up tae.  The heidline story hid been news tae them, alang wae the rest ae the population.  Everywan hid jist assumed that she’d been hit in the crossfire while visiting a client in the same block ae hooses.  While hauf the polis forces throughoot Scotland hid been pishing themsels at the slap-stick carry-oan in Glesga, the piece de resistance ae fuck-ups in the annals ae polis fuck-ups hid taken place at exactly 2.10pm that very same efternoon.  By that time, anywan in a position ae authority, wae any sense, hid awready ducked and run fur cover efter the news bulletin at wan o’clock.  The murder weapon...some kind ae strange trap gun, that hid been used tae blow the brains ae Tam aw across his next door neighbour’s face and doorframe, while narrowly missing any ae his posh shag-bag’s vital organs, hid mysteriously gone AWOL.  There hidnae been a morning, noon or night since, when some newsreader oan the telly, wae some useless wanker ae an expert, hidnae been pontificating or regurgitating shite aboot whit hid been and still apparently wis, wrang and rotten wae The City ae Glesga Polis Force.  Christ, the story hid even made Nationwide, The Stalker sighed tae himsel.  In the canteen earlier, before everywan hid started their shift, Biscuit Smith, wan ae the local pavement pounders, hid quoted oot loud fae the front page ae the Glesga Echo.
 
     “Bloody hell…listen tae this,” he’d shouted oot tae everywan.  “It says here that sales ae ‘The Laughing Polisman’ record in Glesga hiv soared and the song is oan the verge ae making the national pop charts.”  
 
     Seemingly, the majority ae the sales hid been clocked up across the record coonter ae Woolies, doon oan Argyle Street.  The paper claimed that the store hid sold 10,000 copies oan the first and second day ae opening efter the New year.
 
     “Ah know ye, ya fuckwit, ye,” Bumper shouted at the back ae the departing Barr’s lorry as it crawled past them intae The Parade, as he slipped back intae his seat.
 
     “Fin, ur ye bloody enjoying yersel or whit?” The Stalker snarled, staring at the sergeant beside him.
 
     “Y’know, it’s funny ye should ask that, Paddy, bit tae tell ye the truth, Ah’m hivving a right rare auld time, so Ah am.”
 
     “Well, whenever ye’re done fannying aboot, kin ye get me doon tae ma greeting meeting in wan piece and oan bloody time?”
 
    
 
  
 
  


 
 
   
   Chapter Thirty Six
 
     JP stood at the kitchen sink and shut his eyes.  He took a deep breath and slowly exhaled.  He repeated his breathing exercise, only this time, he exhaled mair slowly, coonting steadily up tae ten.  He felt himsel relax.  The quack hid telt him he hid tae calm himsel doon or he widnae see the coont oan the big night.  JP knew that everywan present in the hall at The Journeyman’s Club oan Tuesday hid recognised that Charlie Mann hid no jist taken the wind right oot ae his sails, bit hid successfully kicked him in the auld ging-gang-goolies in front ae aw his ain people.  Despite his best breathing efforts, he could still feel the blood drain fae his face as he thought back tae the launch.  It wid’ve been funny if it wisnae so bloody irritating, he cursed tae himsel.  He wis sixty nine years auld, gaun oan seventy, bit when that snivelling wee prick, Charlie Mann hid announced that Helen Taylor wis planning tae staun against him, JP hid wanted tae throw himsel doon oan tae the flair and scream and howl like a demented wean who wanted its dummy tit, so he hid.   He’d silently coonted seventy people in that hall, wan fur every year he’d been alive, yet when her name wis mentioned, he’d felt as if there wis only himsel and Charlie Mann present.  Everything and everywan else in the room hid jist disappeared.  It wis as if JP and Mann hid been hurled back intae the midst ae time, tae a bygone age.  Deep doon inside ae him, JP hid always known that it wid, wan day, come tae this…that history wid eventually end up repeating itsel.  The signs hid always been there o’er the years wae Taylor and aw her shenanigans, aggressively opposing the warrant sales back in the Toonheid, despite everywan’s best efforts tae clip her wings.  She jist widnae take a telling.  Things hid goat worse, particularly since he’d moved up tae Springburn.  He remembered his heart hid sunk when he’d come across Taylor and Mann, hinging aff ae each other’s erms, laughing, as they walked up Springburn Road the morning efter he’d moved intae his new hoose.  A week later, wan ae the hoosing boys hid phoned him up tae tell him that Taylor hid put in a complaint, demanding tae know why he’d goat wan ae the ground flair, newly-built maisonettes, seeing that she knew aboot forty people who’d been oan the waiting list fur nearly ten years.  It hid also been at this time that Mann and they two hauf-wit pals ae his, Henderson and McGuigan, hid decided tae keep the pot simmering rather than let sleeping dogs lie.  He blamed Taylor fur stirring things up.  Mann hid even hid the audacity tae try and block his membership ae The Journeyman’s Club a week efter he’d settled intae his wee hoose.  Mann must’ve known fine well that he hid nae chance ae blackballing JP, bit that clearly hidnae been the purpose ae the exercise in the first place anyway.  Naw, the wee loser hid wanted tae make a statement...cause a bit ae bother...keep his miserable name oot in the open...tae remind people that despite his age, Charlie Mann wis still a rebel.  A bloody rebel withoot a clue, that’s whit Charlie Mann wis and always hid been, as far as JP wis concerned.  In the days following the hijacking ae his launch, JP hid gone o’er the interruption in his mind, weighing up the damage, if any, bit hid always come tae the same conclusion.  The Three Comrades could nae mair affect the ootcome ae the Keppochhill by-election any mair than the Tories or the Liberals could the last time roond.  Mann wis farting intae the wrang end ae a wind tunnel.  JP hid learned long ago never tae take anything fur granted.  He knew that a weeping sore could become infected and inflamed and turn intae a gaping wound.  Charlie Mann wis nothing bit an irritant.  He’d thrown doon the gauntlet…in public.  The auld prick hidnae hid the guts tae throw his ain hat intae the ring...bit there wis nae surprise there.  JP wid bloody squash that uppity cow, the same as he’d splattered that Auntie Jeannie ae hers aw o’er the pavements ae the Toonheid, thirty six years earlier in 1935.  In the thirties, the nurse hid hid a real team behind her, supporting her, putting in the leg work.  Noo, there wis a worthy opponent…a real threat…wandering aboot the slums every efternoon in that Florence Nightingale ootfit ae hers, dishing oot free healthcare tae aw the flotsam in her ain time, before the snappers came hame fae school, urging aw the wummin tae get oot and get involved.  It hid been a real close shave.  He remembered at the time being relieved that at last, the election day hid come upon them.  Another few days and she’d hiv walked it.  How she’d managed tae get the living dead, especially the wummin, oot tae vote, he’d never been able tae figure oot.  Naw, Helen Taylor wisnae in the same league as Jeannie Smullen, bit he widnae let himsel get too complacent though.  The bitch clearly hid the same anti-men-anti-authority attitude that that auld scheming auntie ae hers hid, bit this time, it should be a walk in the park compared tae the fight he’d hid oan his hauns against the Independent Labour Party back then.  Mind you, he could be daeing withoot this.  He’d been glad that everywan hid kept their calm.  At wan point oan Tuesday, he’d thought a skirmish wis gonnae erupt efter a few ae his supporters hid made a move tae evict Mann fae the hall.
 
     “Charlie, piss aff and go and bury yer heid in somewan’s hauf empty pint glass, ya auld jakey, ye,” Harry Fisher, the butcher, hid snarled.
 
     “Ah’m as entitled tae be here as any ae youse ur, so Ah am.” 
 
     “This is a private meeting, so it is,” Willie Peg-leg hid shouted tae the auld basturt sitting up the back, puffing oan that roll-up ae his, clearly enjoying the attention.
 
     “If ye want me tae shift, ye’ll need tae come and shift me yersels, so ye will,” Mann hid taunted.
 
     “Look, people, let’s no play this auld hauf-wit’s game.  Ah’m well aware ae his auld disruptive tactics.  We aw know whit the score is wae him.  Peter here will make up the lists and divvy up the tasks that we need tae be getting oan wae.  There’s a bundle ae leaflets up here oan the table fur youse tae take away and start distributing roond the doors.  Don’t be shy noo…there’s plenty mair where they came fae.  When we meet again oan Monday, we’ll get somewan oan the door tae keep the shite fae the soles ae oor shoes oan the mat ootside, where it belongs.  Thanks fur coming and showing yer support.  Let’s get oot there and show the good people ae Keppochhill and Springburn that they’re no furgoatten aboot and that when Ah’m back, entrenched in George’s Square, they’ll soon be reaping the said benefits,” JP hid declared o’er the sound ae a snorting guffaw emanating oot ae the mooth ae the auld hauf-wit sitting in the back row.
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Thirty Seven
 
     The Stalker and Bumper came across The Gruesome Twosome, in the shape ae the two Possilpark sergeants, Dave McGovern and Shane Priestly, dragging their heels and girning like a pair ae auld hens.  They’d been excluded fae the meeting and hid been telt tae wait in the canteen ae Central in St Andrew’s Square.  
 
     “So, whit’s the score then, Paddy?  The pair ae us hiv been hinging aboot here, drinking this pish fur the past hour,” McGovern bleated, screwing up his face as he took another slug ae his tea.
 
     “Pass.”
 
     “Whit’s that supposed tae mean then?”
 
     “It means ye know mair than Ah dae.  Nowan telt me the sergeants wur tae be excluded.  Ah’m sure Duggie will keep ye posted oan whit gets said efter he comes oot,” The Stalker replied, wondering whit the hell wis gaun oan.
 
     Up until the previous Friday…Hogmanay…before Tam Simpson’s face and heid hid goat splattered aw o’er his stairheid landing, the northern part ae the city’s inspectors and sergeants, covering Possil, Milton, Lambhill, Colston, Burmulloch, Springburn, Balornock and Sighthill, hid been meeting up wae their superintendent, Daddy Jackson, who wis responsible fur polising in the north ae the city.  The chief inspectors fae the Murder and Serious Crime and Intelligence squads hid also been in attendance.  They’d been getting thegither tae try and suss oot whit wis gaun oan between the Simpson brothers and The Mankys, a wee group ae up-and-coming thugs fae The Stalker’s ain patch.  The Simpsons…big time gangsters…wur a ruthless band ae desperados who wur based up in Possil.  Behind them, should they ever need it, wis another maniac called Blaster Mackay, who, oan the surface, ran a busy scrap business up in Lambhill, bit who wis in fact, a murderous thug who widnae pish oan ye if ye wur oan fire.  In amongst the mix somewhere, wis a young crew called The Mankys, led by Tony Gucci, who wis only eighteen, and who originally hailed fae the Toonheid in the city centre.  Gucci wis a rising young ned, who’d gathered roond him a smart manky crowd ae thieving toe-rags who wur absolutely ruthless if anywan crossed them and who, The Stalker believed, wur the wans who’d actually done the damage oan Tam Simpson’s handsome face.  Fae whit he could make oot, The Mankys hid the backing ae The Big Man, Pat Molloy, millionaire gangster, reputedly living the high life in Spain, and who made The Simpsons and Blaster Mackay look like choir boys in comparison.  The Stalker hid never denied that the picture oan the ground wis extremely complicated because ae the ducking and diving ae the key players involved.  Getting detailed intelligence oan who wis daeing whit tae who, where and when, hid been difficult.  The confused picture oan the ground leading up tae Tam Simpson’s murder, hid meant that, despite his best efforts tae raise his suspicions and concerns, The Stalker hid been the only wan that hid actually believed that Gucci’s manky-arsed crowd wur the key players in whit wis gaun oan.  Aw the rest ae the local inspectors and the high heid yins above them, jist hidnae been able tae accept that a wee shitey-arsed bunch ae misfits like The Mankys wid be allowed tae become players by the big boys involved in organised crime in the city.  Oan tap ae aw this, The Stalker could see why maist ae the investigation’s focus, resources and energies wur being targeted at finding Tam Simpson’s younger brother, Toby, and his right haun lieutenant, Bootsy Henderson, who’d baith disappeared oan the same day as the auldest Simpson brother hid been dispatched.  Fae a bizzy point ae view, it made total sense, seeing as Toby hid been identified as the wan that hid inflicted the maist serious damage oan young Joe McManus, a brain damaged teenager, who’d died ae his injuries efter being seriously assaulted and stabbed tae death by Toby Simpson, Frisky Frank McKenna and Jo Jo Robson.  It meant that, wance apprehended, Toby wid be kept in custody, thus allowing investigators access tae him, day or night,  tae try and find oot whit hid been gaun oan behind the scenes leading up tae the murder ae his aulder brother.  Another twist in the story that hid clouded the water, hid been the sudden disappearance ae Blaster Mackay oan that Friday as well.  The Stalker knew that it hid been established that Blaster hid heided oot tae a farm oan the other side ae Alexandria, near Dumbarton, in the early hours ae Hogmanay, tae pick up a load ae cut-price chickens.  Blaster’s lorry hid been found, abandoned, oan Great Western Road oot near Anniesland during the morning rush-hour, being pillaged by hauf the walking deid fae Yoker, who wur aw seen tae be stuffing the clucking, distressed birds, intae anything the local wummin and weans could get their hauns oan.  The Stalker hid also picked up oan the grapevine that the bosses doon in Central believed that Blaster wis noo deid, bit like Tam Simpson, they wurnae too sure ae the motive behind his untimely demise.  The Stalker hid been questioned as tae whether he’d picked up any chatter between The Simpsons and Blaster prior tae Blaster’s disappearing act, which he hidnae.  The fact that he’d been excluded fae the overall investigation, despite him being the wan tae initially raise his concerns aboot trouble between Springburn and Possil, really rankled.  Nothing really seemed quite right, if ye took a step back fae the situation.  Joe McManus hid run aboot wae Tony Gucci since he wis a snapper, up until McManus hid been seriously assaulted and left wae permanent brain damage in the late summer ae 1970.  A year efter parting company fae the rest ae The Mankys due tae his permanent injuries, eighteen year auld Joe McManus wis found stabbed tae death oan the foyer steps ae the Princes Bingo Hall oan Gourlay Street.  Two Simpson gangsters, Frisky Frank McKenna and Jo Jo Robson, wur awready oan remand up in the Bar-L, charged wae McManus’s murder.  A witness, accompanied by a brief, hid suddenly and conveniently turned up at the cop shoap across in Possil, at aboot the exact time as Tam Simpson and the social work floozy that he’d been perching oan, hid baith been blasted by a booby trap contraption efter tripping it when Simpson opened his front door and stepped inside.  The witness hid declared that he’d clocked Toby Simpson, Tam’s psycho wee brother, stab Joe McManus twice wae a bayonet, oan the steps ae The Princes Bingo Hall.  This hid corroborated whit an auld wummin hid awready stated efter she’d watched whit wis happened through the bingo hall foyer’s glass panelled doors.  While the stabbing wis taking place, the other two, who wur noo oan remand, hid ladled intae the boy wae their feet and hauns while he wis lying oan the ground wae the blood pishing oot ae him.  The Stalker hid been talking tae his Possil inspector counterpart, Duggie Dougan, who’d telt him that the investigation team wur aw o’er the place and wur pinning their hopes oan getting their hauns oan Toby, tae shed some light oan whit the fuck hid been gaun oan.  The other unexplained mystery, at least tae The Stalker, wis why Duggie hid decided tae let The Gruesome Twosome arrest Toby’s lieutenants first that morning, rather than the bigger fish, Toby.  According tae Duggie, he wis still interviewing the key witness tae the McManus murder, Harper Harris, a two-bit dime, snivelling cat burglar.  Duggie claimed that he’d been wanting tae be in oan the arrest ae Toby himsel.  It wis aw highly suspect, and The Stalker wondered if Duggie wis oan the take and hid somehow managed tae get word tae Toby tae disappear before his front door hid been kicked in a hauf an hour efter Jo Jo Robson and Frisky Frank McKenna hid been arrested.  The Stalker still wisnae convinced aboot the murder squads tactics and they knew it.  When he’d raised his suspicions aboot Duggie, wan ae the basturts must’ve telt him and noo nowan wis speaking tae him.  In the efternoon, oan the day ae the murder, The Stalker hid arrested Tony Gucci and wan ae his cronies, Pat McCabe, oan suspicion ae Tam Simpson's murder, bit the investigating team hidnae even come across tae Springburn tae question them.  Before The Stalker hid cottoned oan tae the fact that the murder investigating team wurnae interested in the Springburn connection, Gucci’s brief hid turned up and hid sprung Gucci and his pal fae the cells where The Stalker hid been haudin them.  No only that, bit Gucci’s brief, Graham Portoy, who’d accompanied Harper Harris tae the cop shoap in Possil tae inform everywan that he’d saw McManus being murdered, hid started harassment and false imprisonment proceedings against The Stalker.  The Stalker hid read somewhere in wan ae the American True Detective magazines, that the first forty eight hours efter a murder his been committed is the maist crucial time.  If ye cannae take advantage ae this time tae maximise yer evidence during that short windae, then the trail starts tae go cauld pretty quickly.  Earlier in the efternoon, oan the day ae Tam’s killing, The Stalker hid been so frustrated at the lack ae interest shown in Tony Gucci’s possible association in the murder that he’d bitten the bullet and nipped doon tae try and speak tae Jack Tipple, the city’s Assistant Chief Constable.  By a stroke ae luck, he’d caught him ootside in the street, heiding fur a bite tae eat.  The Stalker hid sat in Tipple’s car and explained why he thought it wid be madness tae exclude Tony Gucci’s manky mob fae the start ae the investigation.  Tipple hidnae said very much, apart fae asking a few questions here and there.  At the end ae The Stalker's spiel, the assistant hid telt him tae go back tae the cop shoap in Springburn and no say a word tae anywan aboot their conversation.  He’d telt The Stalker, in no uncertain terms, that he wisnae willing tae undermine the investigating officers at this early stage ae the enquiry, bit that he wid take oan board whit The Stalker hid telt him.  Later oan that efternoon, The Stalker hid received a telephone call fae Daddy Jackson, who’d informed him that he wis being promoted tae become the new inspector fur Springburn.  The Stalker’s auld inspector, Chic Thompson, hid been informed, withoot any explanation, tae clear his desk immediately and hid been moved oot ae Springburn that same day, across tae a mair upmarket and less crime-riddled part ae the city.  Since his promotion, The Stalker hidnae seen or spoken tae any ae the other inspectors, despite informing everywan that he hid Tony Gucci and Pat McCabe in custody fur their involvement in Tam Simpson’s murder.  The basturts wur obviously black-balling him.  He hesitated at the boardroom door.  He could jist hear the murmurings ae voices oan the other side.  He wis well pissed aff, hivving found oot fae The Gruesome Twosome and wee Peggy McAvoy, Daddy Jackson’s wee sexy blond secretary, that those inside hid awready been in attendance fur the best part ae an hour.  He took a deep breath, turned the haundle and pushed open the door before stepping intae the lion’s den. 
 
    
 
    
 
    
 
    
 
  
 
  


 
 
   
   Chapter Thirty Eight
 
     Helen folded back the newspaper and then folded it in hauf again, making it mair manageable tae read.  She picked up her fag packet and popped two intae her gub and flicked the wheel oan the lighter wae her thumb.  Efter disappearing in a cloud ae smoke as she furiously puffed oan baith fags, she took wan fae between her lips and haunded it o’er tae Betty.
 
     “Right, ur ye ready then?” she wheezed, swishing the smoke away wae a sweep ae her haun.
 
     “Fire away, doll,” Betty said, taking a deep puff.
 
     “The announcement by veteran political fixer, JP Donnelly, that he wis throwing his hat intae the ring efter the sad death ae Dick Mulholland, the sitting cooncillor fur the Keppochhill ward in Springburn, came as a shock and a surprise tae the other candidates in the ward who hiv awready announced their candidacy.  At his baronial pile in Lenzie, Colonel Spicer Barr-Owen, the Tory candidate fur the ward, spoke fur many ae the wannabe candidates by stating that if Mr Donnelly really believed in democracy, he wid staun back and gie the ordinary man in the street a chance ae getting elected fur a change.  Sir Bob Barking, the Liberal candidate, agreed wae these sentiments and spoke ae his disappointment that Mr Donnelly obviously didnae hiv that much gaun oan in his life if he hid tae come oot ae retirement tae find something tae dae wae himsel.  ‘It won’t put the Liberals aff,’ Sir Bob said fae his Bishopbriggs Toonhoose.  ‘We’re confident we will dae well.  We nearly took the seat fur The Liberals in 1909 and 1913.  If we kin be assured ae a fair share ae the press coverage, then Ah’m sure we kin gie JP Donnelly a run fur his money.  Oor local activists ur preparing fur battle as Ah speak.’” Helen read oot, looking across at Betty tae see if she wis still wae her.
 
     “Whit’s a Toonhoose when it’s at hame then?” Betty asked.
 
     “Ah’m buggered if Ah know...a hoose in the toon somewhere probably.  Wan thing’s fur sure...it certainly won’t be a cramped and damp auld tenement building.”
 
     “Aye, that sounds jist aboot right, so it dis.  Right, hen, carry oan...whit else is it saying?”
 
     “At an official launch in The Journeyman’s Club in Springburn, in front ae an estimated hunner and seventy supporters...”
 
     “How many?” Betty interrupted, looking puzzled.
 
     “...in front ae an estimated hunner and seventy supporters, JP Donnelly rallied those in attendance by urging them tae get oot there and show the good people ae Springburn that they’re no furgoatten aboot and that when he wis back entrenched in George’s Square, they’d soon aw be reaping the benefits ae voting fur him.”
 
     “Ah thought that wee commie wan, Charlie whit’s his name, said that he reckoned there wis only aboot fifty or sixty at JP’s launch?”
 
     “He did.”
 
     “So, where the hell did a hunner and seventy come fae?”
 
     “Well, somewan’s telling porkies, so they ur.  Ah cannae see Charlie getting it wrang by o’er a hunner, kin you?”  
 
     “Surely the reporter, whit’s his name?”
 
     “Bradley McLeod.”
 
     “...Bradley McLeod...widnae get it wrang by that amount unless he wis a lying fork-tongued snake.  Ah mean, surely tae God, The Glesga Echo widnae employ some stupid bampot that couldnae coont, wid they?”
 
     “Well, it says here that he’s The Echo’s main political reporter.  Ah’m no sure coonting wid be that essential fur his job, seeing as the political pundits oan the telly always seem tae get it wrang.  Look at the last General Election.  Labour wur supposed tae walk it, bit Heath ended up becoming the prime minister.  Every single wan ae them goat their sums wrang, so they did.  Christ, imagine if the weans in the schools used the same calculations as them in their exams?  We’d aw end up wae a nation ae blithering idiots, so we wid.”
 
     “Aye, and ye never hear ae them coming back oan the telly apologising fur getting it wrang or explaining how they couldnae coont tae save themsels.”
 
     “And then there’s the occasions when they’ve reported oan a warrant sale efter wan ae us hiv goat lifted.  They usually only say that there wis only wan or two demonstrating at the closemooth when there’s been aboot a dozen ae us.”
 
     “Helen, we’ll need tae watch that wan, so we will.”
 
     “Whit wan?”
 
     “That auld commie wan…whit an embarrassment.”
 
     “Why?”
 
     “Because Ah think he’s a wee bit touched, if ye know whit Ah mean,” Betty replied, rolling her eyes and tapping the side ae her temple wae that nicotine-stained finger ae hers.  “Hiv ye heard the dribble he speaks?  Sharon Campbell says she clocked him a few weeks ago, up oan Springburn Road, parading up and doon ootside the train station wae a sandwich board strapped o’er his shoulders, pished as a fart.”
 
     “Oh?”
 
     “Oan the front ae it, it said ‘Free Ra People,’ so it did.”
 
     “And the back?”
 
     “‘Line The Rich Up.’”
 
     “Is that it?”
 
     “That’s it,” Betty replied, as a stream ae blue smoke fae they pouting lips ae hers exploded aff ae the polythene sheet hinging aff ae Helen’s kitchen ceiling.  “Sharon says she spent days and sleepless nights trying tae figure oot whit the hell he wis oan aboot until she couldnae cope anymair and nipped doon tae The Journeyman’s Club and confronted him.”
 
     “And?”
 
     “And nothing.  She says he started harping oan aboot whit him and they two comrades ae his wur gonnae dae tae everywan, except the good wans, come the revolution.” 
 
     “So, Ah take it she never found oot whit he wis selling then?” Helen asked, smiling and taking a puff ae her fag.
 
     “No really.  By the time she caught up wae him, he wis minging, hinging aff the bar and still wearing the two strips ae Elastoplast she’d stuck oan his heid a few days earlier when he’d toppled o’er.  She said that she hid tae come tae his rescue because he’d nearly hung himsel, trying tae pick up his box ae matches efter he drapped it oan the pavement.  The daft auld bampot couldnae be arsed lifting the  board o’er his heid like he should’ve, and tried tae lean o’er and pick it up while still wearing his boards...well, even a dafty wid know that that wis jist asking fur trouble, so it wis,”
 
     “Aw, Ah’ve goat a lot ae time fur auld Charlie, so Ah hiv.  Him and they pals ae his wur oot in Spain, back in the thirties, wae an auld auntie ae mine.  His heart’s in the right place...as long as ye don’t start talking politics wae him, that is.”
 
     “Is that whit he wis advertising…politics, Ah mean?”
 
     “Aye,” Helen laughed.  “And don’t furget, it wis The Three Comrades that invested in ma campaign fund.  They cannae be aw that bad.  Mad, bit certainly no bad.”
 
     “So, is there any mention ae us in the paper then?”
 
     “Naw.  Yer pal, Charlie, said he’d be haunin in ma form the day, doon at The Corporation in George’s Square…in person…as he disnae trust the post.  The day’s the deidline fur the candidates.  Ah widnae haud yer breath aboot press coverage though.  Argumentative Dave fae up in Cowlairs Road, who’s hisnae worked since he left school, is staunin as the ‘Minimum Wage Fur a Fair Day’s Work Fur Everywan’ candidate.  He made his announcement oan the same day as JP and wis parading up and doon ootside The Journeyman’s Club while JP’s meeting wis gaun oan, bit he hisnae goat a mention in the paper either.  Naw, unless we go intae the newspaper printing business, Argumentative Dave his goat a better chance ae seeing his name in print than Ah ever will.”
 
     “Talking ae which...where hiv ye goat tae oan whit ye’re staunin fur, hen?” 
 
     “Well, Susan Flaw his gied me aw the bumph that the main parties stood oan in the last Corporation elections, during the general election in 1970.  Ah’ve been trying tae sift through it tae get a haundle oan where they’re aw coming fae.  It disnae seem tae make sense tae me...bit then again, it’s probably jist me and nothing tae dae wae whit’s oan their election pamphlets.”
 
     “How dae ye mean?” Betty asked, haunin Helen a lit fag.
 
     “Take Dick Mulholland’s leaflet fae the wan he won.  Apart fae ‘Ah know you and you know me,' and some shite aboot how the People’s Labour Party wis gonnae dae aw these good things fur everywan in Scotland, including paying everywan beezer wages, there wis naff aw aboot Springburn.  In fact, apart fae ‘ye aw know me, wink, wink,’ the stuff in his leaflet hid been lifted fae the general election leaflet.”
 
     “Whit? Is that bad like?”
 
     “It’s the same wae the other parties.  Vote fur us and we’ll cook yer breakfast in bed fur ye...jist as long as ye don’t read the small print and ask fur yer vote back the day efter the election when nothing changes.”
 
     “Ah’m sorry, Helen, bit ye’ve lost me.  Ah hivnae goat a bloody clue whit ye’re babbling oan aboot.  Nae wonder Ah’ve never voted.  Ye’re starting tae sound like them awready, so ye ur.” 
 
     “Ah wis talking tae auld Patsy Morrison at the shoaps yesterday and Ah asked her whit wid make her get up aff her arse and go oot and vote.  Dae ye know whit she said?”
 
     “Ah kin imagine.”
 
     “She said she’d love an inside toilet in the hoose so she didnae hiv tae pish in a pot at the side ae her bed every night.  She said that although her and auld Mick hiv been married fur o’er fifty five years, she still feels ashamed ae hivving tae dae that in front ae him every night, even though the lights ur oot.  She said that she’s never goat o’er that first time efter they goat married when he telt her she sounded like a pit pony,” Helen said, as her and Betty went intae spasms ae giggles.
 
     “Aw, Helen, is that no terrible, us laughing?” Betty asked, as the pair ae them started cackling like a pair ae auld geese again.
 
     “Aye, Ah know.  Auld Geraldine Baker and Bess McKay wur staunin there when Patsy came oot wae that wan, face as straight as a die.  Ah thought the four ae us wur gonnae wet oor knickers in the queue, there and then,” Helen said, laughing.
 
     “Bit, auld Patsy’s right.  Her and Mick must’ve paid fur that hoose ten times o’er by noo, yet they’re still hivving tae use an ootside toilet.”
 
     “Fifty five years they’ve been living in that single end.  Patsy said aw her five weans wur born and brought up in that hoose.  Y’know, they three auld wans that Ah wis speaking tae, still hiv ootside toilets at their age.  This is supposed tae be 1972, so it is,” Helen mused.
 
     “So, is that it then?”
 
     “Whit?”
 
     “Ye’re gonnae campaign fur ootside cludgies tae be shut doon?”
 
     “Whit Ah’m gonnae dae is talk tae people doon oan the street and in the shoaps...find oot whit pisses them aff aboot The Corporation and then, use whit they say as ma election manifesto.  And Ah’m no jist talking aboot the auld yins either.  Ah’ve awready spoken wae a bunch ae wummin up at The NAB when Ah wis up there wae Issie yesterday, when she wis signing aff young Joe’s funeral arrangements.”
 
     “So, whit dae ye need tae talk tae people fur?  Ye awready know that The NAB and The Corporation treat people like cattle when anywan is forced tae turn up and ask fur a wee haun fae them.”
 
     “Because when Ah highlight and start tae publicly challenge aw the crap that’s dished oot tae people, Ah want tae be able tae honestly quote back people’s feelings and experiences and no jist ma ain.”
 
     “And ye think that’ll get ye elected, dae ye?  Dae ye honestly believe anywan gies a toss aboot stuff like that?” Betty asked, reaching fur Helen’s fag packet.
 
     “Probably no, bit that’s whit’s important tae a lot ae people aboot here, so it is.”
 
     “Like who?”
 
     “People like us who don’t vote because everywan knows that the things that matter tae them won’t be listened tae or be changed fur the better as a result ae them voting.”
 
     “Hmm, Ah’m no sure aboot that wan.”
 
     “Whit wan?”
 
     “The reasons why people like us don’t vote.  Personally, Ah think it’s because we cannae be arsed and we don’t gie a monkey’s aboot politics…that’s why.”
 
     “Betty, ye’ve jist confirmed whit Ah’ve been saying, so ye hiv.  Fae whit Ah kin understaun, ye’re supposed tae vote fur the wan who says whit ye want tae hear, and who actually delivers oan his promises.  Where politics draps back oan its fat lying arse is that maist politicians ur lying toads and they’ll jist say anything tae get elected.”
 
     “Aye, and?”
 
     “And whit?”
 
     “So, whit’s so special aboot getting elected then?”
 
     “There’s a big building doon in George’s Square, where anywan wae hauf a brain could go places...become somewan...Christ, maybe even dae something tae help somewan occasionally,” Helen retorted, looking across at Betty and bursting oot laughing.
 
     “Hoi, settle doon, hen.  It’s The Corporation we’re talking aboot here.”
 
     “Aye, Ah know, bit kin ye imagine?”
 
     “Whit?”
 
     “Somewan like me, being let loose in a place like that.” 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Thirty Nine
 
     The Stalker couldnae believe how blatant Daddy Jackson hid been in his approach tae him.  He supposed he should jist view it as some sort ae privilege...a right ae passage...noo that he wis an inspector and aw that, bit he wis still feeling a wee bit uncomfortable efter the carry oan doon at Central earlier.  Efter pushing the door ae the boardroom open, aw the voices hid drapped, before tapering intae an embarrassed silence. It wis obvious that the bad smell hid arrived. 
 
     “It’s yersel, Paddy.  In ye come, son.  We wur jist finishing,” Daddy hid said, as aw the other inspectors stood up and started tae gather up their fag packets, papers and files.
 
     “Congratulations oan yer unexpected and sudden promotion, Paddy,” Duggie Dougan, his Possil counterpart, hid said stiffly oan the way past.
 
     “Aye, welcome tae the club, Paddy,” Mickey Sherlock, Serious Crime & Intelligence hid echoed fae across the table.
 
     “Aye, Ah’ll gie ye a shout fur a cuppa sometime, Paddy.  Hiv tae go…Ah’ve goat a young murderer up your way tae book,” Bobby Mack fae the Murder Squad hid announced, avoiding gieing The Stalker eye contact.
 
     Before The Stalker hid known whit wis happening, the room hid emptied, apart fae himsel, Daddy Jackson and Billy Liar, the chief inspector fae the Saltmarket and Daddy’s right-haun man.
 
     “So, whit the hell’s gaun oan then, Daddy?” The Stalker hid demanded.
 
     “Whit dae ye mean, whit’s gaun oan?” Billy hid interjected.
 
     “Billy, shut the fuck up, Ah’m no talking tae you.  Ah don’t answer tae you any mair, remember?” he’d said, tapping his inspector’s badge.
 
     “Ye’re such a prick, Paddy...dae ye know that?” Billy hid growled, staunin up and picking up his hat, before leaving the room.
 
     “See whit ye’ve done noo, Paddy?  Noo, whit did ye go and say that fur, eh?”
 
     “Daddy, whit the fuck’s gaun oan, eh?  Ah came here tae a briefing meeting and as soon as Ah arrive, Ah’m telt that the sergeants hiv been excluded and the meeting started withoot me ages ago.”
 
     “Ye wur invited tae a meeting, and ye arrived bang oan time, so ye did.”
 
     “So, why did everywan piss aff as soon as that shadow ae mine darkened the room then?”
 
     “Because, that particular briefing meeting hid finished.”
 
     “Withoot me?”
 
     “Who telt ye that ye wur invited tae that meeting in the first place, eh?  Ah don’t recall putting yer name doon oan the invite list.”
 
     “Bit, Ah thought...”
 
     “Aye, ye thought.  Look, a wee word ae advice, Paddy.  Don’t mess somewan like Billy Liar aboot.  Ye might think that since ye’re an inspector, ye’re equal tae everywan else aboot here, bit ye’re no.  He’s a lot mair senior than you and always will be...at least as long as Ah’m oan the go aboot here.”
 
     “Look, Daddy, ma heid’s nipping here.  Whit the hell’s gaun oan, eh?”
 
     “Springburn is excluded fae The Simpson investigation fur the time being.”
 
     “Excluded?”
 
     “That’s whit Ah’ve jist said.”
 
     “Oan whit grounds?”
 
     “Oan the grounds that there’s a murder squad oan the go in the city that investigates death by foul play and the fact that Tam Simpson wis murdered in Possil.  That means they hiv tae involve the local boys in the investigation, if they want tae get it solved.”
 
     “So, whit aboot Joe McManus then?  He wis done-in up in Springburn by the Possil crowd.”
 
     “Aye, bit that case his been solved, so it his...bar tracking doon Toby Simpson, who his clearly high-tailed it doon south or abroad.”
 
     “Ah submitted a report, direct tae you, making a connection wae Tony Gucci and his associates in Tam Simpson’s murder.”
 
     “And Ah passed yer report oan through the proper channels, although Ah must say, Paddy, yer connection wis stretching it a bit.”
 
     “Whit?  That fur the past fourteen months, up until Tam Simpson wis shot, him and his brother wur trying tae snuff-oot Gucci’s manky mob?  That two days before the shooting, Tony Gucci and Pat McCabe wur clocked driving oot ae Hillend Road, the same road that Tam Simpson hid his wee love nest in?  That the morning Tam Simpson wis blasted, alang wae his fancy shag-bag, two night shift workers’ cars wur blagged fae the Sighthill Goods Depot through the night and hiv never been recovered, despite a hunner percent recovery rate ae aw the cars stolen in Springburn o’er the previous twelve months?  Ah’d say that a blind man could see the connection there, Daddy,” The Stalker hid retorted.
 
     “Anyway, as Ah said, yer suppositions ur being looked at, alang wae aw the other accrued evidence.  Ah’m sure somewan will be getting back tae ye at some stage.  In the meantime, if ye hivnae awready picked up oan it fae the newspapers and the word oan the street, the anticipated beatings ur in full flow up in Possil and Milton.  Roy Smith, Derek Begg and that big ugly prick, Les Anderson, hiv aw been admitted tae Stobhill hospital missing various knee caps.  Anderson wis also stabbed in the eye, in tae the bargain.  They're aw claiming industrial injuries although they’re fooling nowan.  Fae Milton, ye’ve goat Alex Hanson, attacked wae baseball bats in his bed yesterday morning and no expected tae pull through and Wee Eck Thomas his been transferred tae The Western Infirmary wae multiple stab wounds and possible brain damage.  Somewan no only stabbed the wee eejit repeatedly, bit used that face ae his as a punch bag wae a pair ae knuckledusters.  He’s another wan that’ll be lucky tae make it.  Christ, the papers ur hivving a bloody field day, so they ur.  People aboot here ur scared tae put their heid above the parapet, so Ah widnae get too upset aboot being excluded.  Right, whit’s happening oan the Springburn front then?”
 
     “There’s nothing much, apart fae a seventeen-year-auld who stabbed his brother last night fur gaun oot wearing his good shirt and the usual chaotic scenes ae devastation being inflicted oan the community by aw the wee neds.  Ah goat word this morning, jist before Ah left that the shirt blagger croaked it up in Stobhill.  That’s probably whit Bobby wis referring tae when he wis leaving.”
 
     “Look, Paddy, Ah know ye’re only trying tae be helpful, bit ye’ll hiv tae slow doon.  The other inspectors won’t take being lectured tae by somewan who’s jist goat their badge…ur ye wae me?”
 
     “Aye, Ah suppose.”
 
      “Ye’ll jist need tae accept that, as it’s Pat Molloy’s boys who ur dishing oot the punishments…tae let people know that Possil and Milton ur noo under new management...alang wae the evidence that Bobby Mack and the other boys in his team hiv come up wae so far, the new management in Possil disnae involve yer wee manky wankers fae Springburn.”
 
     “If you say so, Daddy,” The Stalker hid mumbled, no convinced.  
 
     “Right then.  Ye’ve goat a wee bit ae humble pie munching tae dae wae yer fellow inspectors.  Ma advice tae you is tae keep yer heid doon fur a while till the dust settles.  We’ve goat enough oan oor plate, withoot you upsetting everywan by letting it be known that you're right and everywan else his goat it wrang.  Hiv ye goat that?”
 
    “Aye, Daddy, Ah get the message, even though Ah’m still no convinced Gucci and his wee crew wurnae involved.  So, if Ah’m no doon here fur the Tam Simpson briefing, why am Ah here, then?” The Stalker hid asked, moving oan.
 
     “We’ve goat a wee spot ae…er…bother…that might be aboot tae raise its red heid and ye’ve been nominated tae help push it back doon where it belongs, if it dis.”
 
     “Oh, aye?”
 
     “Aye.”
 
     “Okay, Ah gie in?”
 
     “Right, there’s a by-election jist aboot tae kick aff up in Springburn.”
 
     “So?”
 
     “So, oor ex-pal, soon tae be oor best pal again, JP Donnelly, his decided tae throw his hat back in tae the ring.  Word his it that he goat cleaned oot buying his way oot ae Shite Street during the corruption scandal a few years ago.” 
 
     “And...”
 
     “And, we want tae make sure he his a smooth passage back tae where he belongs.  Ye might say, it’s aboot, covering oor bets.”
 
     “We?”
 
     “Aye, we.”
 
     “Fae where Ah’m staunin, he’ll walk it, so he will.  It wis him that steered that dumpling, Dick Mulholland, through the last time in 1970.  Ah cannae see why an auld fox like him wid need any help fae the likes ae us.”
 
     “Aye, well, at least we agree oan that.  However, as Ah’ve jist mentioned. There might be a wee pluke aboot tae appear up through the ointment.”
 
     “A pluke?”
 
     “Aye, something that might turn intae a festering boil unless we lance it before it goes anywhere where it’s no wanted.”
 
     “Ah’m sorry, Daddy.  It’s been a long day and Ah’m knackered, so Ah am.  Ye’ll hiv tae spit it oot a bit clearer than that.”
 
     “Helen Taylor?”
 
     “Whit aboot her?”
 
     “Some comedians hiv persuaded her tae staun against JP.”
 
     “Whit?  Nah, ye’re jesting me, so ye ur,” The Stalker hid scoffed, laughing oot loud.
 
     “Dae ye see me laughing?”
 
     “Ye’re telling me that Helen Taylor, bosom buddy ae aw things Sheriff officers and The Corporation, is staunin in The Corporation elections?  Oor Helen Taylor?  That Helen Taylor?”
 
     “The very wan.”
 
     “Fur Christ’s sake, Daddy, Ah’ve goat mair chance ae getting ma Nat King Cole aff ae Liz Taylor than Helen Taylor his ae getting elected.”
 
     “Aye, ye’re probably right, Paddy, bit there’s a few wee sphincters twitching ever so slightly at the news, so there is.”
 
     “So, whit the hell ur we supposed tae dae aboot it?  Sling her arse in the clink until efter the election?  It widnae be the first time.”
 
     “Don’t go there.  It wis straight efter she ran rings roond JP that he gied up the bench and politics.  There wis a lot ae speculation that she’d stuff oan him behind the scenes.”
 
     “So, whit dae ye want fae me then?”
 
     “It probably won’t come tae it, bit at some point in the near future, ye might be asked by er…friends…associates…ae oors tae act as the go-between in haunin o’er wee bits ae, er…information…intel, that kind ae stuff.”
 
     “Information?  Intelligence?  Whit kind ae stuff and tae who?”
 
     “Look, Paddy, as Ah’ve said, it might never come tae it, bit if it dis, haun o’er whit’s being asked, and leave it at that.  Don’t even think ae questioning the source that’s asking.  Haun it o’er and furget it.  It’ll aw be sorted oot by people a lot smarter than us.  Hiv ye goat that noo, son?”
 
     “Aye...Aye, Ah hiv,” he’d replied doubtfully, shrugging they shoulders ae his.
 
    The Stalker ignored Bumper’s questioning oan the way back up the High Street.  His heid wis burling.  Helen Taylor, staunin as a cooncillor?  Christ, somewan must be taking the piss oot ae her, surely.  And whit aboot aw this haunin o’er ae information and intelligence shite?  Whit wis that aw aboot?  Bumper and him must’ve been walking aboot wae their eyes shut aw these years, no tae hiv hid a clue as tae whit hid obviously been gaun oan, The Stalker thought tae himsel, as Bumper tooted the horn at a bus driver who wis trying tae run o’er the tap ae an auld age pensioner crossing the street.  
 
    
 
    
 
    
 
    
 
    
 
    
 
  
 
  


 
 
   
   Chapter Forty
 
     Helen knew that her nerves wid kick in, the nearer it came tae two o’clock.  The day hidnae panned oot the way it hid been supposed tae.  Efter spending hauf the night before wae aw the lassies, making up their banners, Shirley Temple’s daughter, Champagne, hid appeared oot ae naewhere, at Helen’s door, jist before nine o’clock that morning.
 
     “Christ, Champagne, should ye no be at school, hen?” Helen hid asked, when she’d opened her door.
 
     “Helen, that maw ae mine telt me tae tell ye that somewan fae the Sheriff officers’ office doon in Bath Street his jist appeared up at oor door tae tell us that the sale his been cancelled this morning,” Champagne hid panted, efter running aw the way alang fae Adamswell Street, jist aff ae Springburn Road, tae Helen’s hoose oan Carlisle Street. 
 
     “Whit?  Ur ye sure, hen?”
 
     “That’s whit the man said.  Ah heard him masel, so Ah did.”
 
     “Did yer ma manage tae put anything towards paying aff the debt?”
 
     “Ah doubt it.  When Ah asked her fur a penny fur a gobstopper this morning she said she wis that skint, the door wis coming in tae meet her, so she did.”
 
     “Hmm, so whit dae ye think yersel, hen?”
 
     “Ah don’t know, Helen.  He looked like an official, so he did.” 
 
     “Did he noo?”
 
     “Aye, he wis wearing a dark suit, so he wis.  The arse ae his troosers hid a shine oan it that wid’ve put Granny Bella’s good hall mirror tae shame, so it wid’ve.” 
 
     “Aye, there’s nae question there, Champagne, hen.  That definitely sounds like somewan fae The Corporation.  Look, kin ye nip back and tell yer maw Ah’ll pop alang tae see her wance Ah alert the other lassies?”
 
     “Er...”
 
     “Oh, whit’s wrang, hen?”
 
     “Ah’m supposed tae be at school by noo, Helen.  Ah’m reciting Tam o’ Shanter in front ae some important people fae The Corporation who’re coming tae visit oor school this morning at hauf nine.  Ah widnae want tae let Miss Peterkin doon, as she’s been gieing me a haun wae ma extra homework tae get it right fur the important people coming, so she his.”
 
     “Christ, Ah’m sorry, hen, Ah furgoat.  Yer ma telt me and the lassies that ye sounded jist like some wee Jean Armour, fae way back yonder.  Look, ye jist get oan yer way and Ah’ll get alang tae see yer ma shortly.”
 
     “Thanks, Helen.”
 
     “Nae problem, hen.”
 
     “Oh, er, Helen?” Champagne hid said, turning, looking back up the stairs fae the mezzanine landing below.
 
     “Aye, doll?”
 
     “Thanks fur helping ma ma and da oot.  Ah’m so glad ma stuff is gonnae still be there when Ah get hame fae school later oan the day,” the nine-year-auld hid said, before disappearing doon the stairs.
 
     Helen hid grabbed her coat and nipped roond tae Issie’s.  When she’d goat there, Sharon, Jemima, Betty and Brenda hid awready arrived.  Helen hid relayed Champagne’s message fae her ma.
 
     “Something’s no right, so it’s no.  Whoever heard ae a sale being cancelled withoot the debt being squared up, eh?” Sharon hid asked everywan.
 
     “Peggy Farrell’s sale, up in Cowlairs Road, aboot two years ago, remember?” Betty hid said.
 
     “Aye, bit if ye cast yer mind back, wis that no because her maw wis lying, still warm, through in the bed press, efter hivving croaked it the night before, Betty?” Sharon hid reminded her.
 
     “Oh, right, aye, noo that ye mention it.”
 
     “Whit dae ye think yersel, Helen?” Brenda hid asked.
 
     “Ah’m jist no that sure.  Champagne said that it wis definitely somewan fae The Corporation.  She described him doon tae a T, so she did.”
 
     “Ah think they’re trying tae work a flanker oan us.  Ah think we should aw still pile up tae that closemooth this morning, jist in case,” Sharon hid persisted.
 
     “Ah know they’re dirty basturts, bit Ah’m no sure they’d stoop that low...wid they?  Look, Ah’ll tell ye whit.  Ah’ll nip roond tae see Shirley and see whit the score is.  If she’s been telt by somewan, bogus or otherwise, that her warrant sale isnae gonnae take place, it means she disnae hiv tae be at hame during the appointed time.  Ah’ll nip up jist noo and speak tae her.  Youse, meanwhile, need tae get the word oot and tell people that the sale’s been cancelled.  It’s nae use getting people tae trudge aw the way alang tae Adamswell Street if they don’t hiv tae,” Helen hid said.
 
     “Tell her tae come roond tae ma hoose, Helen.  Ah’ve jist put a big pot ae tottie soup oan tae simmer.  She kin gie me a haun tae sample it.  Tell her tae bring a couple ae ginger bottles or hot water bottles so she kin take some back hame fur her and the weans fur their tea the night,” Brenda hid volunteered.
 
     “Well, Ah’m still planning tae nip up tae check things ur whit they seem.  If the sale his been cancelled, it won’t take me long tae get back up the road tae get ready fur yer launch this efternoon,” Sharon hid said, smiling at Helen.
 
     “Christ, Ah’m dreading it, so Ah am.  Whit happens if nowan turns up?  Whit a showing-up that wid be,” Helen hid said, blushing and biting her bottom lip.
 
     “Helen, we’re aw gonnae be there, so we ur.  Ye’ve nothing tae worry aboot, so ye hivnae,” Betty hid said, smiling, as aw the lassies nodded their heids.
 
     She’d managed tae catch Susan Flaw jist as she wis leaving the manse.
 
     “Helen, I didn’t expect to be seeing you this morning.  Is anything wrong?”
 
     “Naw, naw, Susan.  We’ve jist goat word that Shirley Temple his goat a stay ae execution this morning.  Wee Champagne, her daughter, nipped roond tae tell me before she hid tae get tae school.”
 
     “Oh?  Is that normal?” Susan hid asked.
 
     “Naw.  Ah’m no sure whit’s gaun oan.  Ah cannae remember the last time a warrant sale wis cancelled oan the morning ae it happening, unless the family managed tae get doon tae Bath Street and pay aff the debt.  According tae Champagne, Shirley and Randolph hivnae a penny tae rub thegither.”
 
     “I was just going to pick up some of the ladies.  I’m delighted for Mr and Mrs Temple, but I think Mrs Jamieson, Thompson and Johnston will be disappointed.  They haven’t stopped speaking about the sale since the last one and have been recruiting all their friends to become involved.  Who would have thought a group of old Tory widows would have been keen in joining in with the campaign?  It’s extraordinary,” Susan hid laughed.
 
     “Ach, maybe they’re Tories because their men wur.  Maist people Ah’ve spoken tae in the last week hiv telt me that if they ever vote, it’s usually the same party as who their man or faither voted fur, so it is.”
 
     “Oh, I never thought of that.  Look, Helen, I better get on and put the word around that the sale is off.  I’m delighted for Mr and Mrs Temple.  Can I do anything for them?”
 
     “Naw, Sharon Campbell’s awready making her way up there.  Ah’ll go roond tae see Shirley jist tae make sure Sharon hisnae convinced her otherwise.  Brenda’s made a big pot ae her famous soup that wis intended fur ootside Shirley’s closemooth.  Ah’ll catch ye later, Susan,” Helen hid said, aboot-turning tae heid back doon Springburn Road.
 
     “Oh, Helen?” Susan hid shouted.
 
     “Aye?”
 
     “Mr Bertram asked me to ask you if you would pop in by to see him, when you’ve got a minute.”
 
     “Harry?  Did he say whit he wanted?”
 
     “No, I bumped into him last night, in passing.”
 
     “Right, well, if Ah’ve goat time, Ah’ll go and see whit he wants.  See ye at two o’clock, Susan,” Helen hid shouted o’er the wind, as the snow started tae fall. 
 
     Helen smiled and waved back at Shirley and Sharon, as she entered the hall.  Helen hidnae managed tae get tae Shirley’s.  She’d been oan her way when she'd goat hijacked by Harry ‘The Bouffant’ Bertram oan Springburn Road.  Helen hid her heid doon and hid been striding alang at a fair pace when she’d heard her name being called fae across the road.  When she’d turned tae see who it wis, she’d clocked Harry staunin, flapping his erms like a flightless turkey, in the doorway ae his salon, motioning her across tae him.  
 
     “Cooee?  Is that no ma favouritist person in the whole wide world that Ah kin see, trying tae sneak past her Uncle Harry’s?  Hoi, ur ye wae us the day, Helen?”
 
     Helen liked Harry.  He’d been part ae her social crowd when she wis gaun oot wae Pat Molloy when she wis in her teens.  Her Maw and hauf the wummin in Glesga hid been getting their hair done by Harry fur generations.  He’d hid a shoap oan Parly Road, doon in the Toonheid, before the bulldozers hid flattened it, alang wae everything else in the area.  Stanley Baxter hid written a hilarious story called The Queen ae The Blue Rinse Brigade aboot him.  Harry wis mair camp than Billy Butlins, bit hid a heart ae gold.  When she’d turned and started tae cross the road, dodging the bus drivers, she’d noticed that he wis dressed in an outrageous orange and purple flowing floral silk shirt, white sparkling Spandex troosers that wur held up by a four inch wide gold belt, the large buckle ae which wis covered in fake sparkling diamonds.  As if that wisnae outrageous enough, Helen noticed that he wis sporting a red and white spotted bandana wae its two ends stuck oot the side ae his neck like two giant fingers.  Tex Ritter wid’ve gied his left eye tae be the proud owner ae that neck-tie, Helen hid thought tae hersel, as she arrived oan the other pavement, jist as a bus flew past, inches fae the pavement, narrowly missing her.
 
      “Did ye get ma message, Helen, sweetie?”
 
      “Ah’ve jist spoken wae Susan Flaw this very minute, Harry.”
 
      “Well, let’s no hing aboot oot here in this foul weather, then.  In ye come, quick, jist in case anywan clocks us talking,” Harry hid commanded, taking a step back, as wan ae his wee dolly-bird assistants held open the door and ushered Helen in. 
 
     Before Helen hid known whit wis happening, her coat hid been whisked aff ae her, alang wae the plastic rain-mate that she’d been wearing tae keep her hair dry.  Wan ae the wee lassies...Trina...Helen seemed tae remember her name wis...hid awready hid her tight wee arse clamped doon oan tae a fitstool and wis getting tore intae Helen’s fingernails.
 
     “Aw, Harry...honest...Ah’m fine.  Please...Ah don’t hiv any money tae pa...”
 
     “Look, Helen Taylor, or should that be, Hairy Mary?  Christ, look at the state ae ye! Thank the lord and aw who sails in her, that Ah jist managed tae clock ye when Ah did.  Ye’re like an auld bag, so ye ur, the way ye slouch aboot, up and doon that street as if ye’ve goat nae mates...and let’s be honest, ye’ve hid that hobo look fur a while noo, hiven’t ye?  Who in their right mind wid want tae be seen talking tae a scarecrow like you, eh?  Tell me that,” Harry hid tut-tutted, his bouffant swaying up and doon like an overhinging mattress. 
 
     “Harry, please, let m...”
 
     “Right, girls, chop, chop!” Harry hid shrieked, clapping his hauns thegither wae fingers splayed, as a bunch ae young dollies sprung intae action and converged oan her.
 
     There hid been nothing else fur it.  Helen hid lain back in the chair and let Harry and the lassies dae their magic.  Her hair hid been washed, cut and blow-dried.  The only compromise Harry hid accepted wis when he agreed no tae turn her natural red hair intae the flame coloured Helen Shapiro bob that aw the local auld wans could be seen wearing when they wur trooping up and doon Springburn Road.  While she hid been lying back, partaking ae a full manicure, Harry hid been fussing aboot her.
 
     “Christ, imagine wee Helen Ferguson becoming a politician, eh?  Who wid’ve thought that aw they years ago when ye wur running aboot Parly Road wae the arse ripped oot ae they knickers ae yours.”
 
     “Aye, well, who wid’ve thought that lisp ae yours wisnae real if they didnae know ye, Harry,” Helen hid retorted.
 
     “See, Ah telt ye it wis fake,” wan ae the lassies daeing Helen’s finger nails hid said tae her pal, who wis working oan some auld bird in the next chair.
 
     “Ah wis born wae that withsp, so Ah wis, ya cheeky cows,” Harry hid pouted, clearly enjoying the banter.
 
     “So, ye reckon Ah’m in wae a shout then, Harry?”
 
     “Helen, even Jesus H Christ couldnae help somewan like you tae get elected.”
 
     “Oh, and why is that then?”
 
     “Because JP will wipe that arse ae yours aw o’er the pavements, so he will.  Christ, ye cannae see the graffiti oan the buildings anymair because ae the amount ae posters he’s goat up awready.  And then there’s Colonel Barr-Owen.  As fine a man as ye’re ever gonnae meet, so he is.”
 
     “Aw, Harry, don’t tell me ye’re another wan?”
 
     “Whit?”
 
     “Ah wis talking tae Sherbet and he wis saying he’s voting Tory as well.  Whit is it wae youse people?”
 
     “We’re business...it’s expected ae us tae vote Tory, whether we want tae or no.  That’s whit happens.  Everywan tae their ain, and aw that,” he’d tutted.
 
     Helen felt the butterflies in the pit ae her stomach.  As she'd entered the front door ae the hall, an ugly wee man, wae a familiar face that she couldnae put a name tae, hid stepped oot in front ae her and taken her photo.  She still hid spots floating aboot in her eyes fae the flash ae the camera.  She smiled and waved tae auld Elaine Hinky and Mary Flint, fresh fae Harry’s, as they took their seats in the back row.  The room wis filling up noo.  People wur picking up her election leaflets that hid been placed oan their seats, before sitting back and reading the contents while they waited fur the latecomers tae arrive and join them. 
 
     “It’ll gie people something tae dae before the show begins and no make them feel uncomfortable,” Charlie hid advised.
 
     Helen looked aboot.  It wis the same room that young Joe’s funeral service hid been held in oan Hogmanay.  Every row hid at least two or three people sitting in it, except fur the front two rows.  Everywan seemed tae be avoiding sitting up front.  She looked beyond Elaine and Mary, tae the sound ae laughter at the door.  She’d telt Betty and Sharon tae get people in and settled, insteid ae staunin chewing the cud wae everywan who appeared.  As usual, it hid been like talking tae a brick wall.  Even she couldnae change the habits ae a lifetime, or could she?  If she wis gonnae hiv any chances ae toppling JP, then that’s exactly whit she wis gonnae hiv tae dae.  She knew that auld friends like Sherbet and Harry wished her well, bit they widnae vote fur her.  At least they’d been honest.  Since Charlie Mann hid gone and announced tae everywan and their dug in The Journeyman’s Club that Helen wis staunin against JP, people in the street who knew her hid been coming up tae her, wishing her well and promising tae vote fur her.  If whit they’d been saying wis true, Helen reckoned she’d romp it wae three lengths in the clear.  She’d nae reason tae disbelieve anywan.  It hid been Charlie who’d put her right a few days earlier when she bumped intae him oan Springburn Road.  She’d been oan her way back fae the manse, hivving worked oot the wording ae her election leaflet wae Susan.
 
     “Congrats, Helen.  Ah cannae wait tae vote fur ye, so Ah cannae,” Isobel Jones hid shouted tae her, coming oot The City Bakeries, beside the lights opposite Salty Tony’s.
 
     “Lying git, so she is.  Ah wis staunin in the bar ae the club the other night there when she said the exact thing, word fur word, tae JP and that crowd ae his,” Charlie hid said.
 
     “Well done, hen.  Ye kin coont oan ma vote, so ye kin,” Babs Rooney hid shouted while trying tae escape fae a Corporation bus that wis bearing doon oan her.
 
     “Aw, ta, hen,” Helen hid beamed, heart missing a beat, as Babs managed tae make it tae the other side ae the road, lifting up two fingers and laughing in triumph at the disappointed face ae the bus driver.
 
     “Another lying toe-rag.  Babs and that man ae hers hiv agreed tae cover aw the doors up the closes in Vulcan, Palermo and Flemington Streets, leafleting fur JP, so they hiv.”
 
     “Babs and Tam Rooney?  Ur ye sure, Charlie?  Christ, Ah helped them oot wae a warrant sale aboot eight months ago.  Somehow, Ah don’t think she’d say that if she didnae mean it, ” Helen hid retorted, following Babs’s back alang the street wae her eyes.
 
     “Helen, listen tae ye...aw self-righteousness and aw that.  Don’t take these things tae heart.  If somewan tells ye that their gieing ye their vote, jist keep daeing whit ye’re daeing by smiling and thanking them, bit don’t believe a word they’re saying.”
 
     “Is that no a wee bit cynical, even fur somewan like you, Charlie?”
 
     “Look, Ah’ve been here before...many a time.  Elections urnae won oan promises, bit action.  People kin say whit they want and dae the opposite when they think nowan is watching, like casting a vote.  Ye jist cannae take anything fur granted.  Ye kin bet yer bottom dollar that JP disnae.  He’ll lick and kiss arses between noo and two seconds efter the polls close.  Ye’ll hiv tae dae the same.  Ye need tae take oan a mantra...nod, smile and move oan, nod, smile and move oan, nod, smile and well, ye get ma drift,” he’d urged, a wee smile appearing oan his face.  “Each night ye hiv tae set time aside tae take stock.  Who did ye talk tae that day, who did ye upset...intentionally or otherwise.  Where ur ye in comparison tae yer nearest rival...in your case, that’ll be JP.  And another thing...ye’re gonnae hiv tae work oot whit yer response is gonnae be when they come fur ye.”
 
     “Who?”
 
     “JP’s camp.  And then there’s the Tories, Liberals and the Nationalists.  They’ll aw be queuing up if they think fur wan minute that ye’re taking a vote fae them.”
 
     “So, whit kind ae stuff ur we talking aboot then?”
 
     “Look, Ah won’t scare ye at this stage ae the campaign.  Ah’ll make up a list and run it by ye later,” he’d replied, ominously. 
 
     “And ma responses?”
 
     “Ah’ll leave them oot, jist tae see whit ye come up wae yersel.  Anything contrived and the punters up here in Springburn that dae vote will smell it a mile away.  Ye hiv tae get a balance.  People will want ye tae cuddle weans and make a fuss ae ignoring their snottery noses.  That’s whit they see oan the telly and that’s whit they expect.  Ye need tae find that balance between whit people expect and them thinking ‘who the fuck is she kidding?’  Naw, Ah think ye’re gonnae hiv tae be a wee bit different...a bit mair unconventional...tae dae well and staun oot fae the pack,” Charlie hid advised, before gaun oan his merry way.
 
     “Are you ready, Helen?” Susan, who wis sitting at the tap table beside her asked, breaking intae her thoughts.
 
      Helen looked up, feeling startled, hivving been engrossed in thinking aboot the tasks aheid that she knew wid take o’er and dominate her life fur the next wee while.  Betty and Sharon hid awready shut the doors o’er and hid grabbed a seat beside auld Mary and Elaine at the back.  The buzz fae the thirty five people ae aw ages in the room hid started tae die doon and everywan wis looking at the tap table expectantly.
 
     “Go, fur it, hen,” Helen whispered tae Susan.
 
     “Good day to all of you who have turned up on this cold and blustery Monday afternoon, right next to the beautiful old Springburn Public Halls, to witness the start of the winds of change in Glasgow’s male dominated political landscape.  Today, sitting before you, is a face well-known to all of us up here in Springburn.  And it’s not only to us, but to generations of the weak and vulnerable in this, the second city of the empire, who have benefited from the selfless actions of this amazing woman and her loyal bunch of supporters.  In challenging and confronting those who should know better, from evicting untold numbers of families, men, women and children from ending up on the streets, Helen has been a torch bearer for the rest of us who want to do our bit too.  Just before I hand over to Helen to say a few words, I would like to take this opportunity to publicly thank her and the rest of the women for all the hard work they do, in giving of their time, in all weathers, to help those who, for a variety of reasons, are unable to protect themselves and their families from a law that is so destructive to the wellbeing of our community that it should have been outlawed in another century.  Now, over the years, politicians have come and gone, yet families are still being forced onto the streets...our streets...all because they cannot afford the extortionate rents of The Corporation or the tariffs imposed on them by the utility companies.  Attempts to stand up and fight this injustice have had limited success due to broken promises and cynical behaviour by those who were mandated to effect change for those less able to defend themselves.  Helen has agreed to stand up, to cross the divide and take on these well-known cynics and interlopers in what they believe is their own patch, who have promised much, but delivered little to the people they were elected to protect.  May I welcome and introduce, our friend and future elected councillor for Keppochhill, Helen Taylor,” Susan announced, beaming and leading the applause.
 
      Susan stepped aside as Helen goat tae her feet.
 
     “Thanks, Susan, and thanks tae everywan who’s turned up here the day tae show me their support.   Ah’ve jist noticed that we’ve goat a famous journalist in oor midst in the form ae Mr Bradley McLeod, The Glesga Echo’s political pundit, whose claim tae fame is that he’s never lost a bet when predicting which candidate will be elected tae office.  Let’s hope his presence here the day is because he knows a winner when he sees wan, eh?” Helen said, getting a laugh fae everywan and a wee nod fae the wee fat dumpy bloke who’d slid intae the front row while Susan wis daeing her introduction. 
 
     “Ask me that in two weeks’ time when Ah’ll hiv a clearer view ae the field, hen,” Bradley replied, looking aboot wae his wee pink, shifty piggy eyes.
 
   “This morning Ah wis supposed tae be demonstrating wae some ae youse ootside a closemooth o’er in Adamswell Street against a warrant sale taking place.  Even though the family hid awready goat their electricity cut aff nine weeks ago, which meant that they’d tae sit in candle light o’er the Christmas period, the electricity board successfully applied fur a sale ae hoosehold goods tae recover seventeen pounds in unpaid bills.  Oan tap ae this electric bill, there’s another bill waiting its turn in the mix somewhere, tae be resurrected by the hoosing department within The Corporation.  The family hiv been telt tae expect tae hear next week that there will be another warrant sale coming their way in the no too distant future.   Noo, wance the electricity board sells aff everything the family kin call their ain, like bedding, beds and the chairs they use tae sit oan, there will be nothing left fur the family tae pay aff the arrears in rent that they owe The Corporation...oor Corporation.  The rent arrears ae twenty two measly pounds will be the catalyst fur throwing another family oot oan tae the streets tae fend fur themsels.  Noo, Ah’m no wan fur encouraging people no tae pay whit they owe, bit fur the life ae me, Ah jist cannae get ma heid roond the question ae how, by throwing this family oot oan tae the street, The Corporation...oor Corporation, think that they’ll get their money back.  Back in 1916, there wis uproar in this fine city when a fighting soldier’s wife and weans wur evicted fur no being able tae pay her rent while her man wis aff fighting in Flanders.  In 1921, Agnes Dolan, oor fine local cooncillor fur Springburn, goat a guarantee fae the then Toon Cooncil that nae family suffering as a result ae unemployment would ever be evicted.  It’s noo 1972 and Ah kin tell ye aw here the day, that the man ae that hoose across in Adamswell Street lost an eye, a haun and his left leg when the lorry he wis travelling in, alang wae other members ae The Black Watch, wis hit by a shell in the last days ae the Korean War.  Despite struggling tae find work due tae his disabilities, that man, alang wae his wife and daughter, will be made homeless.  Noo, if it’s no this week, then it’ll certainly be within the next few weeks.  Surely that cannae be right in anywan’s book?  When Ah spoke tae his nine-year-auld daughter this morning, efter she’d ran aw the way across Springburn tae ma hoose in Carlisle Street tae tell me that the sale hid unexpectedly been cancelled, dae ye know whit her parting shot wis?  ‘Ah’m glad ma stuff is still gonnae be there when Ah get hame fae school, Helen.’  Kin ye imagine how that poor wean must’ve been feeling this morning?  This by-election is no aboot the Tories, Liberals, Labour or Nationalists and whit they aw staun fur.  It’s no even about left or right.  This election in Springburn is aboot whit is right and whit is wrang.  It’s aboot daeing the decent thing.  It’s aboot trying tae work oot a solution fur aw the families in Springburn who ur sitting freezing, in the dark, wondering whit’s gonnae happen tae them next.  This election is aboot trying tae comprehend whit's gaun oan wae the people within The Corporation...oor Corporation, who seem tae be sitting scheming, in oor name, aboot how tae inflict mair misery oan tae people who hiv nothing bit the clothes they’re staunin up in, insteid ae trying tae help people oot ae the circumstances they find themsels in.  Ah’m staunin as an independent community candidate because that’s whit Ah believe is required.  Ah’ll hiv nae truck wae anywan who isnae willing tae fight fur the poorest and maist vulnerable in oor community.  Ah want tae take the fight tae the wans who seem tae hiv an unhealthy fixation oan making life even mair miserable fur the poorest in oor community and who claim that it’s nothing tae dae wae them when instigating warrant sales and evictions oan a weekly and daily basis.   Ah want tae challenge the people who’ll use a nine-year-auld tae impress school inspectors oan how well they’re being taught, bit who don’t question whit happens tae that wean wance the bell goes aff at the end ae the day.  Even a blind man wid’ve known that if this morning’s sale hid gone aheid, that wean wid’ve been heiding hame tae sleep oan bare flairboards and wid’ve been eating cauld soup passed oan by a concerned neighbour who disnae hiv two pennies tae rub thegither hersel.  We’re no talking aboot bad parenting here.  We’re talking aboot people who ur struggling tae keep their heids above the water.  Ah’m staunin in this election tae try and find oot why we hiv a fine Public Hall building like the wan next door that’s locked up at night while aw the local weans play in the street.  Ah’m staunin in this election so Ah kin use a cooncillor’s influence tae try and find oot whit happens tae aw that rent money that hisnae been used tae repair the rotten windaes in the hooses ae The Corporation's tenants.  How many hooses wae families and auld people still hiv toilets oot oan the stairheid landings?  Why in this day and age ur we, in Springburn, still being subjected tae avoiding where we walk due tae sewage breaks in the pipes underneath oor pavements?  It’s no the nineteen twenties anymair.  This is the nineteen seventies.  People should be encouraged tae feel that they could hiv a say and a stake in whit's gaun oan in the community they wur born and brought up in.  People should be actively encouraged tae make their voices heard so that the deaf and dumb faceless bureaucrats, sitting oan their arses doon in George’s Square, cannae ignore them, the way they’ve been daeing fur generations.  We need tae unhinge these people, who fur so long, hiv been sitting in the honey-pot that is the city chambers and get them oot tae sit doon in a fine building in the locality, jist like the wan next door, tae engage and tae listen tae whit the real needs ur fur the community who live and die in a place like Springburn.  Noo, Ah’ve heard rumours that whit his happened and continues tae be happening tae The Toonheid is being planned fur Springburn.  Who in this room or this community his ever been asked whit they want or whit they think wid be good fur this community by these so-called city planners?  Who ur these people that hiv been responsible fur wiping oot whole communities under the cloak ae ‘progress and decent hoosing fur everywan.’  Who ur they accountable tae?  The cooncillors in The Corporation, who Ah’ve spoken tae, pass the buck oan tae these so-called planners, who use fancy words like progress.  Progress?  Fur who?  That’s whit Ah want tae know.  How dae they know that oor priorities ur progress?  Who asked us?  The record ae accomplishment ae these faceless people, who don’t seem tae be accountable tae us or anywan else, is dispersal ae communities in tae multi-storey ghettos in the sky where yer nearest neighbour is five hunner feet above or below ye.  Ah’m staunin in this election because Ah believe we need tae protect the community ae Springburn, because if we don’t, the heart will be torn oot ae it...the same as whit his happened and is still happening tae The Toonheid and other communities jist a few miles fae here.  O’er the next few weeks, we’ll hiv tae staun up tae some nasty mud being slung at us, bit aw Ah kin say is, let’s show them that they’re messing wae the wrang community this time.  Springburn is worth fighting fur because if we lose, we’ll never get it back wance it’s gone and forever is a long time.  Thank ye aw fur coming and lending me yer support.”
 
    
 
    
 
    
 
  
 
  


 
 
   
   Chapter Forty One
 
     Mary Marigold, newly appointed features sub-editor, in her newly created position, looked aboot her desk, bit no matter which way she turned, there seemed tae be nae escape fae her surroundings.  The postage stamp flair space allocated tae her and her desk at the far end ae the room oan the second flair said it aw.  She tentatively touched the wall wae her manicured fingertips and immediately felt the thrum that instantly took her back tae when she wis a wee wean, sitting oan tap ae the hydraulic compressor that hid been parked ootside her closemooth when The Corporation workmen hid been digging up her street in Dennistoun.  Back then, the tingling oan her and her pals’ arses hid been hilariously funny.  Noo, aw she wanted tae dae wis puke up intae her wastepaper basket, tae try and get rid ae the sea-sick feeling that wis lurking in the pit ae her stomach.  Here she sat, oan day wan, the cheeks ae her arse awready moulded intae her cheap office chair, oan the other side ae the wall fae the noisy printing presses, doon near the street level, in amongst the honking, growling noise ae the traffic oan Hope Street.  Her recent promotion shouted oot tae everywan in the large room, who she noticed wur sitting at their desks, oblivious tae her distress, whit her new status wis in the grand scheme ae things at The Glesga Echo.  She wis still in a state ae shock, and despite hivving tried tae rationalise the decision fae aw different angles, she still couldnae figure oot whit it wis that she’d done wrang in the eyes ae the management.  It hid been exactly ten days since Hogmanay, when she’d been aw set tae tear up the road tae Possil, or rather, Hillend Road in High Possil, as fast as her long, slim legs could carry her.  She’d been assigned tae cover the shooting ae Tam Simpson, the notorious gangster and his lover, Alison Crawford, the social worker and wife ae an Assistant Governor at Polmont Borstal, oot near Falkirk.  It wis the kind ae assignment that any crime reporter worth their salt wid’ve committed murder tae be gied.  In the six years she’d sucked, fucked, ducked and dived tae get tae where she wis, or rather, where she’d been before the thirty first ae December...nothing as juicy as this hid ever showed its gruesome splattered heid.  Even worse, she still couldnae figure oot the exact steps in the process tae where she’d suddenly and unexpectedly found hersel sitting across the desk fae Tom Bryce, who wis the crime desk editor and her boss at that time.  Even though Mary noo hated her ex-boss wae venom, she could nonetheless appreciate Bryce’s pathetic attempt at trying tae soften the blow and humiliation ae her removal fae her job as the first ever senior female crime reporter in the history ae the paper and her replacement wae a well-known shifty hack that everywan referred tae as The Rat.
 
     “There, there, darling...calm down...it’s not the end of the world,” Benson Flaw, her man hid cooed, following her fae room tae room in their West End Toonhoose in Kirklee Terrace.
 
     “Don’t ye understaun, Benson, it bloody well is,” she’d wailed like a frustrated nun.
 
     “Look, I’ll tell you what, Mary.  I’ll resign tomorrow.  That’ll show them, eh?” Benson, the paper's motoring columnist hid volunteered.
 
     “Benson, oh ma God, ye jist don’t get it, dae ye?  They’ve taken the only job Ah’ve ever wanted and replaced me wae a horrible wee man that goes by the name ae The Rat, so they hiv.  A bloody hack that’s in the pocket ae anywan who’s goat mair than two bob tae their name.  Why?  Why?  Whit hiv Ah done tae deserve this?  Ah’m no a bad person, so Ah’m no,” she’d howled, feeling real physical pain stabbing away at her ribcage, as it wis wracked by her sobbing.
 
     “Look, I’m sure there was a perfectly valid reason.  Tom Bryce just wouldn’t do that without it being necessary.  My family has known Tom for years.  Him and my father played rugger together at Allan Glen’s.  He’s a good man.”
 
     “It’s because Ah’m a wummin, so it is.”
 
     “Oh, Mary...”
 
     “Aye, and an uppity working class wan at that,” she’d wailed, before dashing intae the bedroom.
 
     She’d thrown hersel oan tae the bed, screaming the place doon and hid refused point blank tae go oot first-fitting wae Benson. 
 
     Mary smiled bitterly, remembering her antics.  Poor Benson hid goat himsel intae a right terrible state, so he hid.  It hid been typical ae him tae offer tae resign.  That hid been his upbringing talking...a son ae the manse...a rich son ae the manse at that...the daft twat.  She’d always been tempted tae ask that faither ae his, a past moderator ae the Church ae Scotland, how he wis gonnae manage tae get that rich Christian arse ae his through the eye ae the needle before that four-legged humphy-backed camel goat in there first, especially when she’d a few drinks in her.  She’d been close a few times, bit hid always managed tae bite oan her bottom lip before she made an arse and pariah ae hersel.  It hidnae been easy when her and Benson hid first started dating in the mid-sixties.  She knew fine well that the parents wur against their son taking up wae somewan fae the smelly classes.  She even suspected that they blamed her proximity tae the family fur Benson's wee sister, Fanny, hivving gone and goat hersel put up the duff by some feckless prick while she wis working in an approved school at the tail end ae the sixties.  Although Fanny hid always kept the name ae the father tae hersel, Mary hid always believed that it hid been wan ae the wee scallywags that hid managed tae wangle his way intae her knickers.  The concern aboot Benson and her getting thegither wisnae aw wan-sided either.  It hid taken Mary a while tae come tae terms wae her decision.  Benson most definitely widnae hiv been her first choice.  Mary hid jist been aboot tae finish her degree at Glesga University.  She reckoned that aw that partying must’ve clouded her senses as it hid suddenly dawned oan her wan day that although she’d managed tae shag hauf her year and two-thirds ae her lecturers in the time she’d been there, she wis oan the verge ae departing wae less prospects than when she’d first passed through the hallowed gates.  She’d been the badass bitch fae Dennistoun and him, the rich yokel fae Glenochil, oot in Nowheresville, in darkest Clackmannanshire.  The hitch-up itsel hid been straight forward enough though.  Although he’d been at least five years aulder than her, she’d smiled at him wan night when she wis legless in the students union when he’d tried tae slip her a Tory election flyer.  Wan thing hid led tae another and before he knew it, she’d taken him back tae her digs and shagged the baws aff ae him...and that hid been that.  Benson hid lost his cherry and she’d gained a couple ae rich plums.  It hidnae been long efter they’d left University that his father hid approached their family friend, Tom Bryce, and Benson hid goat a position as the motoring columnist wae The Glesga Echo, due tae his knowledge and ownership ae fast and expensive cars.  Six months later, efter failing tae find any job that took her fancy, Mary hid been taken oan as a graduate trainee reporter, covering the district courts and street gang crime scene, clearly oan account ae her obvious working class roots and accent.  Maist ae the time, the articles she produced hid been used in the Pat Roller column...Pat Roller being a pseudonym fur Patroller, although hauf the thickos reading the paper in the toon actually believed there wis a journalist called Pat Roller.  Fae there, o’er the next six years, she’d burst her baws and a fair few belonging tae other people oan the way, tae advance her career.  She’d worked her way up, in a man’s world, tae become the paper’s tap crime journalist...or at least she hid, until The Rat hid reappeared oan the scene fae America and walked back intae his...her...auld job.  She closed her eyes and tried an auld yoga breathing trick tae suppress the misery welling up inside her.  It wis the loud cough, o’er the sound ae the paper’s printing rollers next door and the traffic ootside, that brought her back tae be confronted wae her current predicament.
 
     “Er, whit, eh, whit?” she spluttered, confused, eyes attempting tae focus oan the eager fifteen-year-auld, freckle-faced, redheided school leaver who wis staunin in front ae her desk, pad and pencil in her haun.
 
     “Ah said, hiv ye goat anything else ye need me tae be daeing fur ye, Miss Marigold?”
 
     “Eh? Whit th...”
 
     “Ah said hi...”
 
     “Pearl, Pearl, let’s get wan thing straight here, okay?  Ye don’t creep up oan me, yer so-called boss when Ah'm, er... deep in creative thought, trying tae work oot whit it is that Ah'm supposed tae be writing aboot.  Hiv ye goat that, hen?” she growled at little Miss Chirpy Chirpy Cheep Cheep.
 
     “Oh, right, sorry, Miss Marigold.  Ah, er, never meant tae...”
 
     “And another thing, Pearl...stoap aw that apologising stuff.  Ye’re starting tae sound like that man ae mine’s, who never dis anything that requires an apology in the first place.”
 
     “Oh right, er, sorry...”
 
     “Look, hen, Ah’ll tell ye whit.  Nip oot tae the paper shoap beside the bus stoap, get me twenty Embassy Regals, and get five Park Drives fur yersel fur gaun.  Bring me back a Fry’s Cream and a bar ae Five Boys chocolate as well, while ye’re at it.  Ma nerves ur in tatters, sitting here in this bunker, so they ur,” Mary grumbled, haunin o’er a ten bob note, as the freckle-faced redheid spun roond and skipped aff towards the door at the far end ae the room as if she wis oan an important mission.
 
     Mary wis glad tae gie Pearl a task...the second since eight o’clock that Monday morning...her first day back tae work efter the New Year break.  She looked up at the clock.  It said hauf three.  She wondered whit wis gaun oan up oan the fourth flair...the newsroom.  She wanted tae pick up the phone...naw...she wanted tae march up they stairs, two at a time, in her good high heels, tae Tom Bryce’s office in the news room and smash his face tae a bloody pulp.  Who the hell hid asked fur an assistant, eh?  Certainly no her.  Wis he oan some sort ae guilt trip, or whit?  She never hid an assistant when she wis oot dicing wae death oan the streets, at aw hours ae the night, trying tae sniff oot a good story, tae increase the sales ae the paper, so why noo?
 
     “Calm down, darling.  I’m sure it’s just Tom’s way of saying sorry...trying to be helpful after firing...er...promoting you,” Benson hid purred soothingly, fae his desk oan the third flair when she’d phoned him earlier in a raging, desperate panic.
 
     “There isnae enough work fur me withoot his majesty plapping an eager-beaver school leaver oan tae me.  That’s the last thing Ah need.  Christ, Ah’m sinking, Benson.  Ma journalistic juices ur drying up underneath ma very fingernails and Ah’m noo expected tae operate way below whit ma brain’s used tae.  Ah’ll no last until the end ae the day, so Ah won’t,” she’d whinged in self-pity.
 
     “Look, if the girl isn’t up to it, then let her go.  I’m sure she’ll get another job somewhere else.”
 
     “Ah don’t know whether she’s up tae it or no, Benson.  Ah hivnae goat her tae dae anything other than tae clear a space behind some boxes doon in this corner fur hersel and tae try and make me a bigger space in amongst aw the box files belonging tae the typing pool.  Ah hivnae goat a clue whit it is Ah’m supposed tae be daeing.”
 
     “Look, it’s a new start for you... and the girl.  Give it a try, Mary.  See how you feel by the end of the week,” he’d said encouragingly before hinging up.
 
     “Here ye go, Miss Marigold,” Pearl panted, haunin o’er the fags and the chocolate bars.
 
     “Did ye get some fags fur yersel, hen?”
 
     “Oh, aye, Ah did.  Thanks fur that, Miss Marigold,” the girl replied, staunin, waiting fur an instruction.
 
     “Look, Pearl, grab a box and plap that wee arse ae yers doon oan tae it fur a second, hen.  Ah’m no gonnae go intae aw the gory details, because it’s a long and painful story aboot the all-male management practices against aw us poor wummin in here, bit Ah’ve seemingly been promoted tae become a features sub-editor, whitever that is.  Noo, masel...we...us...need tae work oot whit the hell that is, because until we dae, Ah’m no in a position tae put pen tae paper, or should Ah say, copy tae typewriter.  Nae writing means nae output, which in turn, means, nothing tae dae.  So, ur ye wae me so far, hen?”
 
     “Er, well, naw, no really, Miss Marigold.”
 
     “Right, well, as ma assistant, ye’ll be assisting me tae come up wae ideas tae write aboot.  Noo, the ideas will need tae be researched and logged.  Anything that requires getting oot ae this jail, er, office, will be taken care ae by me.  That includes fancy lunches and evening meals wae possible article subjects.  Anything that requires reading and sifting through research articles by oor competitors back here in the dungeon is your department.  Hiv ye goat that noo or dae Ah need tae spell it oot?”
 
     “Er, aye, Ah think Ah’m getting there, so Ah am.”
 
     “Any questions then?”
 
     “Er, so, whit will ye be writing aboot then?” Pearl asked enthusiastically, pencil and pad paused above her knee, ready tae dive intae a bit ae research.
 
     “Well, that’s the problem...Ah don't know.  Efter writing aboot crooks and gangsters fur the past six plus years, Ah don’t really know much aboot anything else.”
 
     “Bit, did ye no say that as a feature sub-editor ye kin write any auld shite that ye want tae?”
 
     “Er, well, Ah suppose Ah did…in so many words.”
 
     “Then, why don’t ye shout oot whitever comes intae yer heid and Ah’ll write it aw doon oan ma good pad that Ah bought fae doon the Barras oan Saturday fur starting ma new job the day.  In fact, if ye get stuck, Ah’ll join in wae ye, if ye want?  Ma teachers always telt me that Ah wis blessed wae a vivid imagination, so they did,” Pearl exclaimed excitedly, pencil at the ready.
 
     “Right, in that case...ye kin start the baw rolling then, hen.   Whit Ah need ye tae dae is tae grab that wee pencil and new pad ae yers, and go and sit doon o’er there behind that big pile ae boxes where they’ve dumped yer desk,” Mary said tae her.   Wance Tweety Bird disappeared, Mary sat contemplating whether she should type her ain letter ae resignation or dictate it tae little Miss Chirpy Chirpy Cheep Cheep, fur her tae write doon and type up, tae gie her something worthwhile tae dae oan her first and only day employed by The Glesga Echo.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Forty Two
 
     The madness ae the New Year hid started tae recede intae the distant past, which wis fur the best, The Stalker thought tae himsel, plapping that arse ae his doon oan tae the cauld, shiny, wooden pew in St Teresa’s.  He wis fair chuffed wae his new sergeant, Fitzgerald Kennedy, or King Bushwhacker, as he wis referred tae behind his back by aw the wee neds in the toon.  Fitz hid a history that went back years wae Tony Gucci’s manky mob, which meant that even if The Stalker goat distracted by the demands ae his new promotion, Fitz could be trusted tae keep the pressure oan the thieving toads.  The Stalker smiled, thinking aboot Fitz’s first night oan the job in Springburn.  Unfortunately, Fitz hid managed tae get his nose broken oan Hogmanay, bang oan the third chime ae the bells at midnight.  He’d started his very first shift at ten p.m. efter being informed by Central that he hid tae report fur duty at the Springburn polis office that very night.  The Stalker hid been fair chuffed wae the appointment.  Fitz wis wan ae the biggest basturts ye could ever meet...even bigger than Bumper, and that wis saying something.  He wisnae anywan’s mug, took nae shite fae anywan and could staun his ground as and when required.  Jist before the bells, him and another couple ae pavement pounders, Hope and Glory, hid arrived up at the Balgrayhill flats tae try tae calm doon a domestic situation before it goat oot ae haun and spread like wild-fire.  There hid been at least a dozen domestic incidents up in Balgrayhill every week since the mid- sixties, when the flats hid been built tae hoose aw the folk that wur being cleared oot ae the slums in the Toonheid, Coocaddens and Maryhill.  Within seconds ae the arrival ae Glesga’s finest, it hid become clear tae them that it wis gonnae be difficult tae work oot who the real hooseholders wur and who wur the guests.  Their initial quandary hid been due tae the fact that battles wur taking place in the parking bays at the front ae the building, up and doon the stairwells and oan the six sets ae landings that ran horizontally alang the side ae the buildings.
 
     “Fur fuck’s sake, how the hell ur we supposed tae sort this oot?” Bob Hope hid exclaimed, looking at his partner, Spencer Tracy Glory.
 
     “Er, should we no be shouting fur a wee bit ae back up here, Fitz?” Glory hid asked.
 
     “Ach, it’s the New Year, boys.  It’s only a wee bit ae boisterousness that’s goat oot ae haun.  Wance the bells start, they’ll aw start hugging the fuck oot ae each other,” Fitz hid said confidently, jist as the bells started tae chime, announcing midnight and the start ae a new year.
 
     “Duck!” Hope hid screamed.
 
      Glory hid jist managed tae get that neck ae his doon intae his collar as a McEwen’s Pale Ale screw-tap bottle whizzed by his hat like a Polaris missile.  Fitz wisnae as fortunate as he swung his heid roond tae see whit it wis he wis supposed tae be ducking oot ae the way ae.  When the base ae the thick green glass bottle landed smack oan that beak ae his, Fitz hid hit the ground as quickly and as loudly as a sack ae shite being slung oot ae the tap flair windae ae a multi-storey flat.  By the time Hope and Glory hid managed tae cart him aff back tae the car and up tae Stobhill Hospital, the celebrations ae the Families At War hid fizzled oot.  There hid been nae witnesses, of course.  Two hours efter Fitz's unfortunate introduction tae life in sunny Springburn, Bumper hid gone and goat himsel stabbed in the arse wae a screwdriver efter ladling intae a gang ae wee neds who wur battling amongst themsels in front ae the fire station oan the corner ae Keppochhill Road, jist opposite Jonah’s Lounge.  Froggie Shearer, Bumper’s partner, hid suffered a few cracked ribs in the same fracas.  Earlier oan in the evening, well before the bells, Biscuit Smith, The Stalker's auld partner, hid goat kicked fuck oot ae by a bunch ae hairys, fur trying tae lift wan ae their husbands or boyfriends, fur flashing his tadger at a couple ae Sally Army virgins who wur oot collecting money fur the poor weans in Africa.  Normally, Biscuit widnae hiv bothered, bit the mad flasher hid hid his troosers roond aboot his ankles and hid been scurrying efter the shrieking vestals wae a hard-on that resembled a pickaxe haundle…an offensive weapon in anywan’s book.  Despite verbal warnings fae Biscuit that he wis committing a breach ae the peace, the mad chopper-wielding ignoramus hid jist continued tae terrorise the vestals.  When Biscuit hid withdrawn his baton fae his pocket and whacked the swinging wan-eyed monk wae his big stick, the wummin who’d been wae the flasher, hid pounced.  Fur a week efter the New Year, people hid kept saying tae Biscuit that they hidnae been aware that he suffered fae severe alopecia.  The madness hidnae calmed doon until aboot the fourth ae January when everywan’s booze and money hid run oot.  By that time, hauf the wummin in Springburn hid been walking aboot wae black eyes and the men folk wur sporting bald patches oan tap ae their heids where the doctors up at Stobhill hid hid tae shave their nappers before inserting stitches.  Christ, even Happy Harry, the desk sergeant back at the station, hidnae escaped being assaulted while he wis at work.  The Stalker sighed, shaking his heid in disgust.  Wan ae the female trapeze artists, who wis a wee midget, who’d been entertaining the masses across in the Kelvin Hall o’er the Christmas period, hid goat arrested.  She’d swung between the two lights that hung fae the ceiling in the station reception and hid gied Happy a swift kick in the gub when he’d refused tae let her man, a Polish fire-eater, oot efter being lifted fur being drunk and disorderly.  The Polish consul hid eventually turned up oan New Year’s day, claiming diplomatic immunity fur the fire-eater and hid managed tae get him oot, so the show could go oan, bit no before The Stalker hid made sure Cannonball Kate hid copped it good and hard.  The flying flea hid goat remanded tae Gateside wummin’s nick, protesting her innocence, despite hivving been caught, bang tae rights, in mid-air, oan camera by Slipper, the photographer fae The Glesga Echo, who jist happened tae be in, enquiring if there wis anything worth photographing.
 
      Before Springburn, Fitz hid pounded the pavements in some ae the biggest middens in the city, hivving started as a constable in the early sixties across in the Gorbals, before moving oan tae Bridgeton, Possil and then back across the Clyde tae Govan and Kinning Park as a sergeant.  Fitz hid goat his nickname efter spending nine months in the car-blagging squad that hid been set up in the late sixties, tae monitor aw the car parks in and aroond the city centre.  This hid involved bizzies sitting oan tap ae the colleges and university buildings in the blagging triangle ae Cathedral Street, Cunningham Street and John Street, checking oot whit wis happening at street level through high-powered binoculars.  Every day, thousands ae cars converged oan the surrounding streets and parked up fur the day.  It also attracted aw the car thieves and blaggers fae aw o’er the city, who saw the unattended cars as easy pickings.  When a known or suspected car-blagger wis spotted, the boys oan the roofs radioed doon tae the team oan the ground who then swung intae action.  The car-blaggers themsels hid started talking aboot how they’d been bushwhacked by the plain-clothes boys and then the emphasis hid shifted tae Fitz as King Bushwhacker.  Efter that, the name hid stuck and hid followed him wherever he went.  Within six months ae the car-blagging squad being set-up, car thefts and car break-ins in and aroond the car parks and streets ae the toon centre hid plummeted tae an all-time low.  While this hid been heralded, at the time, as evidence that the bizzies wur tough oan crime, the blagging squad hidnae completely wiped oot the problem.  In fact, the day efter Harold Sliver hid done a feature oan the squad in The Evening Citizen, Tony Gucci’s manky mob hid decided this wis jist too much ae a challenge tae ignore.  Sliver’s article hid included a panoramic double spread picture ae aw the cars, parked wae their noses intae the pavement, oan baith sides ae North Fredrick Street, between Parly Road and George’s Square, taken fae the Stow College Building oan Cathedral Street.  There hid also been a cracking photo ae a couple ae the squad, lying stretched oot oan the roof, wearing balaclavas, binoculars up tae their eyes and trained oan the streets below.  Jack Tipple, the newly-appointed Assistant Chief Constable at that time, hid come doon tae the squad room tae commend Fitz and the boys fur daeing such a wonderful job and hid goat his photo taken shaking Fitz’s haun, wae The Evening Citizen’s panoramic photo blown up as a backdrop.  The photo hid eventually been published in the Polis Gazette.  Because ae aw the shite that hid been flying aboot wae the big corruption investigation gaun oan, everywan hid been desperate fur a good news story, as moral within the force hid been lower than a black adder's fanny at the time.  Sliver’s article hid appeared in the Monday evening’s edition.  Oan the Tuesday, seven radios hid goat ripped oot ae cars that hid been sitting, parked up oan Grafton Square, five radios and five cameras hid been blagged fae John Street, which ran aff ae Grafton Square and oan North Fredrick Street, it hid been even worse...seventeen cars hid been targeted.  Their contents, including radios, cameras, tartan rugs and other odds and sods hid been taken.  The icing oan the cake though, hid been the three cars that hid goat blagged, especially the wan that belonged tae the guy who played James Bond in the 007 films.  Tae make matters even worse, aw the pillaging hid happened right under the noses ae the squad up oan the roof.  Grafton Square, John Street and North Fredrick Street hid been the three closest streets tae the Stow College building.  Fitz hid gaun ballistic.
 
     “Welcome tae oor world,” The Stalker remembered Bumper saying tae Fitz as Fitz demolished a chair in the squad room by smashing it against the wall.
 
      That hid been Fitz’s first introduction tae Tony Gucci, Paul McBride, Joe McManus, Johnboy Taylor and the quiet mute, Samuel Smith, who’d jist arrived oan the scene, oot ae the blue.  They’d aw been aged between thirteen and fourteen-years-auld at the time and hid still hid a long way tae go before they’d become involved in the murder ae wan ae Glesga’s tap gangsters.  Tae gie Fitz his due, it hid been acknowledged within Central that it hid been doon tae Fitz’s persistence and determination that the polis hid eventually managed tae suss oot and detect how the manky basturts hid still been managing tae body-swerve the surveillance.  Efter the humiliation and challenge fae Gucci and his wee manky-arsed crowd, Fitz hid become a man possessed and obsessed, so he hid.  Needless tae say, the other two newspapers, The Evening Times and The Glesga Echo, who hidnae been in oan the exclusive ae getting tae be up oan the roof wae the car-blagging squad, hid hammered Fitz’s team.  The Evening Times hid run wae ‘CARBUNCLE’ whilst The Glesga Echo hid hid ‘CAR-BUNGLERS’ splashed across their front pages.   Efter the heidlines, it hid gone quiet fur aboot a week tae ten days, and then the blaggers hid come back as if nothing hid changed.  A few cars hid started tae get their windaes tanned here and there and the contents ae the back seats, alang wae their radios swiped.  Then the cars themsels hid started tae disappear.  The thefts in the toon centre overall hid still been doon, bit it soon became clear tae aw and sundry that somewan or some crowd wur jist carrying oan as if the costly anti-crime initiative wis aimed at somewan else and no them.  Eventually, efter aboot two months ae sleepless nights and scratching that heid and arse ae his, Fitz hid goat the break he’d been praying fur.  By a stroke ae luck, Fitz hid been up oan the roof, gieing wan ae the spotters a break, when he’d clocked a wee red Ford Escort parking up oan a bit ae spare ground that wis being used as a temporary car park at the tap ae North Hanover Street.  The Escort hid stoapped fur a few minutes, engine idling, withoot anywan getting oot ae the car and hid then driven aff again.  It hid been while it wis sitting stationary that Fitz hid thought he’d caught a reflection fae the sun aff ae wan ae the back side windaes ae the car.  It hid been aw o’er in a flash, so tae speak, and hidnae made any impression oan him at the time.  Wance the car hid moved aff, something hid kept niggling at him aboot how the sun hid managed tae beam aff the back passenger windae, given that he’d no clocked anywan stepping oot ae the vehicle.  Aboot an hour later, the car hid come back tae the same car park, edging its way roond the makeshift road, looking fur a parking space.  Fitz and Big Bob Bleacher hid baith followed it through their binoculars.  It hid stoapped, and then reversed in wan swift movement intae a space.  It hid been too perfect.  Even fae where Fitz and Big Bob hid been lying watching, they could see that the parking space itsel wis as tight as a nun’s fud.  Whoever hid been driving that red Escort hid been jist a tad too cocky in parking a brand new car…unless they didnae gie a fuck...because it didnae belong tae them.  Fitz hid said later that he’d been dying tae scratch his arse as the sweat hid been trickling doon between his crack, bit he’d been scared tae breathe, let alone tae turn roond and poke his middle finger up his bum.
 
     “There!  Did ye catch him, Bob?” he’d squealed at Big Bob lying beside him.
 
     “Aye, Ah bloody well did that, Fitz.  Ah’ll jist gie Beanpole a shout oan the radio.”
 
     “Naw, naw, leave it.  Let the fuck-pigs go.  They’ll be back.  Ah want tae watch this fur a wee while yet tae see whit else they get up tae,” Fitz hid said gleefully, rolling o’er oan tae his back, thanking God, who he didnae believe in, as the red car took aff oot ae its parking space and drove aff doon Cunningham Street towards Dundas Street.
 
     Baith Fitz and Big Bob hid clocked a fleeting glimpse ae Johnboy Taylor’s carrot-red heid, appearing fae underneath a parked car beside the Escort, before quickly slipping oot fae under it and in tae the back seat ae the Escort.  It hid looked like he wis dragging a broon sack behind him.  Sure enough, throughoot the rest ae that day, as owners returned tae their cars, Central reported that they’d received calls that eleven cars hid been broken intae in that wan car park alone.   O’er the next ten days, Fitz and his team hid tracked suspicious cars as soon as they arrived.  They’d built up a picture and hid identified Gucci, McBride, McManus, Taylor and Smith as the culprits.  They wid arrive, sometimes in two freshly stolen cars and park up.  Wan ae them, who wid be in the back, wid slip oot ae the back door and crawl under the cars adjacent tae the wan they’d arrived in.  The driver wid then piss aff fur aboot an hour and then return and park up in the same row as he’d parked in earlier.  Fitz hid reported that aw ae them hid taken turns ae driving.  Within a few minutes ae parking up, the blagger wid crawl towards the parked car that hid jist arrived tae pick him up and slip in, usually carrying a bag ae goodies, and that wis that.  Two attempts at cutting them aff and arresting the basturts hid failed, bit the fact that everywan knew who it wis that wis daeing aw the damage hid been enough.  At that time, Gucci’s crowd hid aw been oan the run fae various approved schools.  When they’d eventually been caught, they’d aw been charged wae car theft and breaking intae cars.  As they’d awready been daeing time in approved schools, aw the charges against them hid eventually been drapped, much tae Fitz’s irritation.  Fur him, it hid meant aw the angst and grief hid been fur nothing.  He'd gone through aw that humiliation and sleepless nights tae finally catch the bad guys, or boys, as it hid been in this case, only tae find oot that nothing could be done tae them and the wee basturts hid jist laughed at him.  Then, tae add insult tae injury, Fitz hid bumped intae Gucci in wan ae the corridors doon in Central, jist as Gucci wis being escorted back tae whitever approved school he’d absconded fae.
 
     “Ach, never mind...there’s always another day, eh?” fourteen-year-auld Tony Gucci hid sneered at him.
 
     “That’s me finished, son,” an auld wummin, dressed fae heid tae toe in black said tae him, walking away fae the confession box towards the exit.
 
     “Aw, right, cheers, hen,” The Stalker replied, blinking and looking aboot, slightly confused, as he tried tae remember where he wis. 
 
     His eyes followed the auld wummin as she disappeared oot ae the front door ae the chapel tae the sound ae horns honking and buses driving past, oot oan Saracen Street.
 
     “Er, I haven’t got all day, you know, Paddy,” Father John said, sticking his heid oot ae his side ae the confessional booth. 
 
     “Furgive me father fur Ah hiv sinne…” The Stalker hid jist started saying tae the screen in front ae him, when he wis interrupted.
 
     “Look, never mind that just now, Paddy.  I believe Superintendent Jackson has had a wee word in your ear?”
 
     “Er, aboot whit?” The Stalker asked, astonished, and no believing fur wan minute that Father John wid be hitting him fur information.
 
     “About getting the gen on you know who?”
 
     “Who?”
 
     “Taylor...Helen Taylor...The Townhead Tart.”
 
     “Oh, er, like, whit it is it ye’re efter, Father?”
 
     “Dirt.”
 
     “Eh?”
 
     “You heard.”
 
     “Ye want dirt?  Whit kind ae dirt?”
 
     “Intel.”
 
     “Father, ye’re speaking a different language fae me, so ye ur.  Ah don’t want tae appear as being thick, bit could ye be a bit mair, er, specific, like?”
 
     “I want everything you’ve got on that shameless hussy,” the lilting, Southern Irish voice rasped, fae behind the screen.
 
     “Well, Ah kin tell ye right aff the tap ae ma heid, that despite whit other people might’ve led ye tae believe, she hisnae goat aw that much form.  Apart fae a few fines fur no sending her boys tae school when they wur snappers and a few breach ae the peace arrests during warrant sale demos o’er the years, which landed her a stint oan remand, which she wis eventually found not guilty ae, that’s aboot it.”
 
     “Ach, sure and I know all that, Paddy.  What I want is the intelligence reports...the ones that have been written up about her and her carry-ons, going back the last twenty years.”
 
     “Ye’re talking tae the wrang man here, Father.  Aw that kind ae shite gets kept under lock and key doon in Central.  Daddy Jackson is yer man if ye want that kind ae stuff, so he is.”
 
     Silence.
 
     “Er, ur ye still there, Father?” The Stalker whispered at the screen, no too sure if the priest hid done a runner oan him.
 
     “I’m still here, Paddy.  Now, listen up, I don’t have all day.  Daddy just can’t stroll in and gain access to that file because he has no reason to.  He would have to sign his name in a register against wanting access to it.  For you, as the local investigating officer and inspector up here in Springburn, it’s different.  No one would question your legitimacy later on if it ever came up, now would they… my son?” 
 
     “Investigating officer?  Fur whit?  She hisnae done anything wrang, as far as Ah kin see?”
 
     “Oh, for Christ’s sake, Paddy!  Make something up…you’re a policeman after all,” the priest hissed.
 
     “Look, Ah’m no trying tae be funny or awkward here, Father, bit dae ye no think this is aw kinda, er, strange…you being a priest and aw that… if ye know whit Ah mean?”
 
     “What is?”
 
     “Y’know, aw this behind closed doors kinda thing.”
 
     “All what?”
 
     “Aw this subterfuge or whitever they call it.  You, me, us, whispering in here in the confessional and aw that.”
 
     “Paddy, everyone whispers in the confessional box.”
 
     “Well, whit Ah mean is, Ah’m no that sure God wid approve, no that Ah’m hivving a go, mind ye, bit it dis seem a wee bit, er, well, dodgy, if ye know whit Ah mean?” 
 
      “Oh, for Christ almighty, Paddy!  I’m not here to discuss with the likes of you, the rights and wrongs of what is and what is not required.  I’m here on legitimate mother church business, under instruction by a higher authority than you or I.  Now, what I require is the intelligence requested by this Thursday at the latest.  Are you implying that it may not be available?”
 
     “Naw, Father, Ah wis jist asking fur clarifi…”
 
     “Good, then I expect to see you at this confession box at the same time on Thursday.  Now, don’t be late...God doesn’t wait for anyone,” the priest warned him.
 
     The Stalker heard Father John step oot ae the confession box oan the priest’s side ae the screen and his footsteps fading in the distance.
 
     The Stalker turned his heid and glanced up at the pained expression oan the face ae Jesus, hinging oan the crucifix, nailed tae the wall above his heid.    
 
     “Aye, you and me baith, pal,” he sighed, staunin up and drawing o’er the curtain.  
 
    
 
    
 
    
 
  
 
  


 
 
   
   Chapter Forty Three
 
     Helen sighed, took another sip ae her tea and reached fur her fags.  Wance lit up, she crossed her legs so that her right ankle rested oan tap ae her left knee.  She peered closely at her fit, tracing her finger alang the hard-calloused edge ae her heel.  There wur two ae the angry wee bulbous craters, sitting, quite the thing, raring tae hiv a go.  She looked across at the perpetrators, a pair ae red high heels, sitting feigning innocence in the corner ae her kitchen, tucked in behind the door.  Sliding the tip ae the fag between her lips and shutting her left eye tae avoid being blinded by the spiralling blue smoke, she used the side ae baith thumbs tae prise open the thin tin ae Elastoplasts that hid been sitting oan the table beside her.  She peered at the contents, using her index finger tae poke and separate the clump ae plasters, until she spotted whit she wis looking fur.  Nae point in using two when wan wid dae, she thought tae hersel, lifting oot wan ae the two longest wans in the tin.  She swithered whether tae get a needle tae lance the blisters, bit decided that they wurnae big enough tae warrant a full frontal assault.  She remembered her Aunt Jeannie telling her when she wis a wean, limping efter her roond the streets in her new red sandals, that if they wur the size ae sultanas, then ye went fur them, taking nae prisoners oan the way, bit until then, ye jist kept an eye oan them.  In Helen’s case, she didnae need tae keep an eye oan them as the eight and a hauf stone pressing doon oan the pair ae torturers hid telt her they wur alive and kicking as she’d hobbled aboot the streets aw day.  She’d been fair chuffed wae Harry Bertram daeing her hair though.  Aw the lassies hid said she looked like Sophia Loren wae red hair.  Luckily, she’d managed tae get in there quick and get a couple ae nice ootfits fae the clubby straight efter the New Year.  She loved her red Cavalry Twill two-piece.  Jimmy hid said she looked like a cross between a Bombay moneylender and an Airdrie fitba supporter, the cheeky sod, though she could tell he wis well impressed.  Her other purchases hid included a blue dress, two white fake silk blouses, a couple ae pairs ae tights and a pair ae blue patent high heels.  She’d found the red high heels under her daughter Norma’s bed, which Norma hid obviously missed when she’d moved oot in a hurry the previous year.  She’d appreciated Norma no making a song and dance aboot them the previous weekend.  Helen hid caught Norma staring at her feet when her and Helen’s other two daughters, Isabelle and Anne, hid come hame tae gie her and aw the lassies a wee haun, haunin oot leaflets.  Buying the red ootfit tae match the high heels hid seemed like a good idea at the time.  Although it hid been cauld and dreich oot and aboot oan the streets maist days since the New Year, there hid been a wee bit ae a party atmosphere oan the go following the announcements fae the candidates who wur staunin in the by-election.  No matter where ye looked, aw the walls and the windaes ae the empty shoaps wur covered in election posters.  Supporters ae aw shapes and sizes wur oot and aboot, trying tae convince a population ae traditional non-voters like hersel tae vote fur their candidate.  Efter her wee spiel at the launch, it hid been straight doon tae business wae the wans that hid held oan tae become mair involved.  Tasks hid been dished oot tae everywan who wis willing tae lend a haun, although tensions hid started tae brew at an early stage amongst her supporters.
 
     “Right, Mary Flint and Elaine Hinky, Carlisle and Inverurie Street ur yer responsibility.  Betty and Issie, ye’ve goat aw the closemooths between Carlisle and Morrin Street.  Nan, take Keppochhill Road fae Millarbank Street tae Endricks Street,” Charley Mann hid jist been saying, dishing oot the tasks, when he’d been interrupted.
 
     “How come Ah’ve goat aw ae Keppochhill Road oan ma lonesome, eh?” Nan hid enquired tae everywan while scowling across at The Three Comrades.
 
     “Because ye're good, plus the exercise will clearly dae ye good...that’s why,” Charlie hid drawled sarcastically.
 
     “Where’s aw the men then?  That’s whit Ah want tae know,” Soiled Sally hid asked oot loud tae nowan in particular.
 
     “Er, ur ye blind or whit, doll?  Who dae ye think's dishing oot the tasks here?  Little Bo Effing Peep?”
 
     “Ah said men, no some auld toothless geriatric extras fae Dad’s Army.”
 
     “Oi, Ah take umbrage at that remark, ya heifer, ye,” auld Bob Henderson hid retorted, puffing oot his affronted chest.
 
     “Here, here, Bob,” John McGuigan hid wheezed, shaking his walking stick at Sally, before letting oot a strangled, spluttering cough.
 
     “Right, we’re aw supposed tae be working thegither noo.  If ye want a fight, JP and his team ur jist alang the road, stealing oor votes,” Helen hid reminded them, attempting tae get in there early, before The Battle ae The Big Horn erupted.
 
     “Did that wee baldy gnome jist call me a heifer?” Soiled Sally hid howled wae hurt and indignation.
 
     “Aye, Ah did.  Whit ur ye gonnae dae aboot it, ya soiled gusset, ye?” Bob hid interjected, using baith erms ae his chair tae help himsel up oan tae his feet, aw set fur a square-go.
 
     “He might be toothless, bald and ugly as sin, bit he’s a game auld tiger, Ah’ll gie him that,” Sharon Campbell hid quipped tae laughter, breaking the tension.
 
     “Ah wis running election campaigns when ye wur still a twinkle in the coalman’s eyes, when yer da wis oot tae work, so Ah wis, hen,” Bob hid slung in, getting guffaws fae his pals, Charlie and John.
 
     “Any mair cheek aff ae The Three Amigos staunin there dishing oot their orders and Ah’m aff hame, so Ah am,” Mary Flint hid threatened, getting a supportive nod fae her pal, Elaine Hinky, who’d been staunin scowling at the men-folk.
 
     “Comrades, comrades…and that goes fur aw youse comrade-ettes tae,” Charlie hid shouted.  “Keep the peace and the noise doon.  There’s nae need tae be getting aw personal aboot here.  We’re aw supposed tae be oan the same side, so we ur.”
 
     “Charlie’s right.  We have to work together and respect what each and every one of us has to offer,” Susan hid reminded them, looking at each and everywan ae them.
 
     “Well, tell the three stooges tae get back under their blankets.  It’s real wummin they’re dealing wae noo,” Sally hid growled, still spoiling fur a fight.
 
     Things hid finally settled doon...efter a fashion...and Helen hid telt Charlie tae carry oan.  Everywan present hid eventually been gied a street, wae an equal number ae closes, tae put leaflets through the doors.  Within a few seconds, everywan hid been swapping streets tae save them walking up here or there.  Helen hid seen that Charlie wisnae too happy, bit baith her and Susan hid appreciated his resignation in accepting the best-laid plans and aw that.  Naw, whit wis currently bothering Helen wis the skulduggery that wis happening oot oan the streets.  She’d been glad that she’d spoken wae Susan the night before.
 
     “Look, don’t worry, this is just old campaigning tactics.  If that’s all JP gets up to, then we’ll do just fine, Helen,” Susan hid responded soothingly.
 
     “Oh, Ah’m no bothered aboot their tactics, Susan.  Whit Ah’m bothered aboot is the reaction fae the lassies.  Issie and Sharon hiv spent the last three days putting up posters, only tae find they've either been ripped aff ae the walls within ten minutes ae gaun up or plastered o’er wae JP’s ugly mug sneering oot at them.  Sharon said they’ve gone through four bags ae flour in two days making up their paste mix.”
 
     “It’s an old trick.  They just have to keep going.”
 
     “And then there’s the carry-oan oan Springburn Road.  Anytime the lassies stoap somewan tae speak tae them, JP’s crowd ur o’er like a shot, slinging in their tuppence worth, asking why anywan wid vote fur somewan who couldnae be arsed voting in the past.  They’re challenging people and pointing oot if they themsels hid decided tae staun, dae they think fur wan minute that a non-voter like me wid get aff her lazy arse tae go oot and vote fur them?  Christine Bailey slapped Haddock Broon oan the coupon fur butting-in when she wis mid-sentence, speaking tae a couple ae potential supporters oan the corner ae Palermo Street.  That wee gnaff, Harry Paterson, started howling like an auld fishwife at passer-byes, oot daeing their shoapping, demanding tae know if they’d witnessed the assault oan Haddock.  That King Bushwhacker wan hid tae separate them by pulling Christine aff ae Haddock, bit no before she hid two haunfuls ae hair clamped between her fingers.” 
 
     “You need to show leadership, Helen.  JP’s people are deliberately baiting us.  You have to ask the women to show restraint before someone gets badly hurt.  How is Haddock?  Is he alright?”
 
     “Susan, Ah’m sorry, don’t take this the wrang way, hen, bit who gies a monkeys?  If Ah’d been there, Ah wid’ve goat stuck in as well.”
 
     “Helen, this is very important.  Under no circumstances must you get involved.  No matter how much people love and respect you, voters will shy away in droves if you’re seen to be condoning or inciting violence.  Let’s be honest, there’s enough violence on the streets in Springburn without you adding to it.  You cannot be seen to be involved in a street brawl...in fact, you have to be visibly seen to be above all of this.”
 
     “Aye, Ah know ye’re right, bit Ah’m telling ye, some ae the lassies ur awready up fur marching doon tae that Journeyman’s Club fur a right battle royale, so they ur.”
 
     “And your job is to curb that and redirect those energies into a more positive approach.  We still have some time to go, so everyone has to stay calm, irrespective of what is being thrown at us.  What about Charlie, John and Bob?  How are they doing?”  
 
     “The Three Comrades?  Ach, they’re gaun at it, tit-fur-tat, so they ur...haranguing the opposition up and doon Springburn Road, morning, noon and night.  Gie them their due though, they’re pretty active and mobile fur their age.”
 
     “You need to reign them in.  People won’t be able to differentiate between your supporters and the opposition, if we’re seen to be as bad as them.”
 
     “Ah’ve tried talking tae them.  They see this as the nineteen thirties, part two.  Ah shudder tae think whit’s gaun oan in The Journeyman’s Club bar at night, wae them in amongst JP’s crowd.”
 
     Helen knew Susan wis right.  There wis a danger that everything wid fall aboot their ears unless the lassies showed a bit ae restraint.  The problem wis that Helen could only be in wan place at any wan time.  She’d known maist ae the wummin fur years.  They wur aw up fur it and game fur anything, as any Sheriff officer wid testify tae, bit getting them tae keep their hauns tae themsels when under attack widnae be easy.  She stood up and tested her weight oan her feet, jist as her letterbox clattered.  The plaster seemed tae be helping and jist as she made up her mind tae wear her blue patent shoes that day, a voice shouted alang her lobby.
 
     “Is there anywan in?  It’s me,” Soiled Sally shouted.
 
     “Ah’m in the kitchen, Sally.”
 
     “Right, plap yer cheeks doon oan tae that chair.  Better still, ye better light up while Ah put the teapot oan.  Ye’re no gonnae believe whit Ah’ve goat fur ye,” Sally said, throwing doon The Glesga Echo, before filling the teapot wae water.
 
     “Right, c’mone, hit me wae it.  Whit’s happened noo?” Helen eventually asked her, hivving skipped through the paper and found nothing.
 
     Sally lit up a fag and stirred her tea furiously.
 
     “Ah’m telling ye, Helen, if Ah ever clap eyes oan that wee parasite ever again, Ah swear, Ah’ll bloody-well swing fur him, so Ah will.”
 
     “Whit parasite wid that be then, hen?”
 
     “That ugly cretin who turned up at yer launch unannounced...whit’s his name...the reprobate fae The Echo?” 
 
     “Er, McLeod...Bradley McLeod.  Why?  Whit aboot him?”
 
     “Lying, forked-tongued lying basturt, mair like,” Sally scowled, looking fae the newspaper tae Helen and back tae the newspaper sitting oan the table between them.
 
     “Whit?  He’s finally goat aff his arse and written something aboot us then?”
 
     “Aye, well, judge fur yersel.  Page thirty seven,” Sally said, nodding tae the paper.
 
     Helen picked up The Echo and turned the pages tae the desired page.
 
     “Where?” she asked.
 
     “Bottom left...underneath aw that shite aboot whit Scottish wummin will be wearing this year.  Dae ye see it...Springburn At War?  They’ve even goat a wee smiling photo ae ye fae the day ae the launch.”
 
     “Christ, so they hiv,” Helen said in wonder, touching her black and white smiling face oan the page.
 
     “Aye, well, don’t get too carried away.  Ah’d read the story first before ye go and get it framed fur posterity, so Ah wid.” 
 
    Helen looked doon at the article.
 
      “Noo that aw the candidates hiv declared and thrown their hats intae the ring, the battle fur the heart and soul ae Springburn his begun, writes The Echo’s chief political reporter, Bradley McLeod.  The last ae the candidates attempting tae fill the shoes ae the previous, noo deceased incumbent, Mr Dick Mulholland, Mrs Helen Taylor, declared her intentions tae take the seat at a launch meeting in a near empty hall attended by...”
 
     “Aye, Ah telt ye, so Ah did,” Sally huffed, sitting back, folding her erms across her chest.
 
     “Bit there wis mair than eight or nine ae us at the meeting…the lying toad!” Helen cursed.
 
     “Right, carry oan, hen.  If ye think that’s bad, wait until ye see whit’s fur pudding.”
 
     “Right, where wis Ah...oh, aye...attended by eight or nine wishful thinkers last Monday efternoon...”
 
     “Cheeky lying pish-pot!”
 
     “...Mrs Taylor declared an aw-oot war oan Corporation workers, efter declaring that they wur aw corrupt and hid been fur years.  Mrs Taylor then went oan tae run doon her fellow candidates using expletives that cannae be printed in a quality family newspaper, paying particular attention tae wan ae the maist successful politicians Glesga his seen these past thirty odd years, Mr JP Donnelly, who his fought gallantly oan behauf ae those less fortunate than the rest ae us.  Typically, Mr Donnelly his awready expressed sadness, rather than anger, at Mrs Taylor’s offensive diatribe.  ‘It’s wan thing tae hiv a go at me...Ah’ve been aroond long enough tae take it...bit tae hiv a go at oor hard-working Corporation staff is petty and vindictive.  Ah kin assure aw they hard working people that as long as Ah kin draw breath, Ah’ll be there tae protect them fae opportunistic bullies like Mrs Taylor, so Ah will.  Insteid ae hivving a go at them, Mrs Taylor should be hivving a go at aw they Tories who ur taxing us aw up tae the hilt,’ Mr Donnelly said.  Meanwhile, the Tory candidate, Colonel Spicer Barr-Owen said that whilst he agreed wae Mrs Taylor that a culling exercise wis required fur The Corporation tae become mair efficient, there wur still a few decent people trying tae dae a good job under tough conditions.  He said that a good many ae his estate workers aw hiv family members working fur The Corporation and wid be upset by Mrs Taylor’s unprovoked threats tae their livelihoods.  Tam Barnet, The Corporation’s election supremo, a dedicated employee ae many years past, widnae be drawn oan Mrs Taylor’s assault oan The Corporation’s thousands ae hard-working employees.  However, he did urge candidates tae restrain fae making inflammatory speeches and tae respect the democratic principles that he his applied in his thirty seven years in the job, gaun aw the way back tae the nineteen thirties.  Mrs Taylor wis unavailable fur comment last night before gaun tae print,” Helen read, laying the paper doon oan the table, stunned. 
 
     “See?  Whit did Ah tell ye, hen?”
 
     Silence. 
 
     “Er, ur ye awright, Helen?  Here, get yer laughing gear roond this,” Sally soothed, haunin Helen a lighted fag.
 
     “Ah never said that.  In fact, Ah never came oot wae any ae that tripe, so Ah didnae,” Helen whispered, tears welling up in her eyes.
 
     “Ah knew as soon as Ah clapped eyes oan that turgid wee snake that he wis a shark, so Ah did.  Wid anywan listen tae me?  Wid they Jack-fuck.”
 
     “Oh, Sally, whit am Ah gonnae dae?  Ah’m goosed, so Ah am.”
 
     “Naw, ye’re no,” Sally laughed, unconvincingly,  “Who the bloody hell reads any ae that politics shite in a newspaper, eh?  Christ, hauf ae Springburn cannae even read and the wans that kin, urnae gonnae bother aboot reading this pish, Ah kin assure ye.  Look at me...Sharon hid tae read it oot tae me, seeing as Ah couldnae find they glasses ae mine and even if Ah hid found them, Ah still widnae hiv gied that shite a second glance.”
 
     Helen smiled through her tears thankfully, across at her neighbour.  Helen knew Sally could barely write her name, and wis thankful fur her support.
 
     “Ah’m drooned before Ah even get started.  How could he write that?  It’s aw bloody lies.”
 
     “That’s why Ah don’t buy newspapers.  Getting hit wae aw that crap fae the news oan the telly is bad enough withoot reading it in the bloody paper.”
 
     “Look how many people we know who work fur The Corporation, Sally?  They’ll aw think Ah’m oot tae get them...”
 
     “Naw they won’t.”
 
     “...it’s the tap officials who operate behind closed doors in cahoots wae the likes ae JP Donnelly Ah wis referring tae, no the ordinary worker.”
 
     “Helen, Ah’m telling ye, hen, don’t get yer knickers in a twist o’er this.  Get up aff yer arse, and get oot there.  That’s the Helen that everywan knows and expects.  Don’t let the basturts grind ye doon.”
 
     “Ah’m sorry, Sally, bit it’s no as easy as that, believe you me,” Helen mumbled, feeling the blisters oan her feet warming up fur another day’s torment.
 
     “Of course it is.  Ah’m up here tae drag ye oot ae this hoose tae get tore intae them.  Don’t let that auld sly badger, JP, get tae ye.  He’s behind aw this, so he is,” Sally pleaded.
 
     “Oh, Ah don’t know,” Helen said, biting her bottom lip doubtfully.
 
     “And another thing, whit dis culling mean?  Issie said she asked Harry Bouffant and he said he thought it wis some posh highland fish soup.  Christ, kin ye imagine turning wan ae Salty Tony’s good fish suppers intae soup?  Whit a waste, eh?”
 
     “Thinning...thinning oot,” Helen murmured, looking doon at the article again.
 
     “Whit is?”
 
     “Tae cull something.  It means cutting oot, reducing something tae a manageable size, so it dis.” 
 
     “Ah suppose that makes sense.  Ah couldnae imagine slinging wan ae Salty Tony’s big battered haddocks intae the soup pot withoot cutting it intae wee bits first...if Ah wis that way inclined, that is.”
 
     “Oh, Sally, hen, whit wid Ah dae withoot you and aw the lassies, eh?” Helen sniffled, reaching across and taking Sally’s hauns in hers, unable tae stoap the tears fae rolling doon her cheeks.   
 
  
 
  


 
 
   
   Chapter Forty Four
 
     Mary stubbed her fag oot in the metal Capstan ashtray oan her desk, withoot taking her eyes aff ae the page.  It wis shite.  Pure drivelling unadulterated crap, wae a capital C.  Whit hid she been thinking ae?  She looked at the heider fur the umpteenth time.  ‘Whit Scottish Wummin Will Be Wearing in Scotland in 1972.’   It totally contradicted the banner at the tap ae the page announcing tae the world that Mary Marigold, Scotland’s foremost wummin’s journalist, wis launching her new column fur wummin, aboot wummin, in Scotland’s maist exciting and forward-thinking newspaper.  Even her smiling wee photo oan the tap right-haun side ae the page, beaming oot at the reader, looked like something aff ae a wanted poster.  Whit hid started oot as a great idea hid gone aff like a damp squib.  Nae wonder Dandy Maclean, her editor, hidnae uttered a word, other than tae murmur that ‘it’s early days yet,’ when she’d asked him whit he thought.  She’d jist put his lack ae enthusiasm doon tae the fact ae him being a pipe smoking, Welsh rarebit eating, blubbering auld idiot, who’d obviously been too long editing The Green Fingers gardening column fur the past twenty three years tae know anything other than the size and texture ae a bag ae Kerr’s Pink totties.  Christ, whit wid he know aboot whit every wummin wanted?  In fact, noo that she thought aboot it, lighting up another fag, even Pearl, her new apprentice gofer, hidnae seemed aw that impressed.  Mary hid goat Pearl tae rip oot fashion articles fae aw the magazines, efter sending her oot tae buy them fae the wee paper shoap beside the bus stoap, jist ootside the main entrance ae The Echo.  Mary hid thought Pearl’s reticence in praising the article hid been due tae the fact that Pearl hid obviously gone aff in the huff because aw her suggestions oan whit wid be good tae go intae the new column, hid been rejected oot ae haun by yours truly. 
 
     “So, whit dae ye think then, Pearl?” she’d asked Pearl before taking it next door tae Dandy, the spud expert.
 
     “Er, aye, no bad.”
 
     “No bad?”
 
     “Ah like some ae the dresses in the photos, bit they’re no tae ma taste, so they’re no.”
 
     “Pearl, how auld ur ye?”
 
     “Fifteen.”
 
     “And how auld dae ye think the models in the photos ur?”
 
     “Er, aboot twenty odd.  Why?”
 
     “So, ye’ll admit yer tastes ur...jist that bit mair, er...how wid ye put it...wee lassie-ish...as opposed tae the mair sophisticated girl-aboot-toon kind ae thing that Ah’m trying tae project?”
 
     “And expensive.”
 
     “Expensive?”
 
     “Well, wance Ah eventually get tae that sophisticated, grown-up stage...jist like yersel...Ah’m still no sure that Ah’d be seen deid in the...”
 
     “Whit?” Mary hid interjected, eyes narrowing.
 
     “...er, be able tae afford the kind ae prices quoted under the photos.”
 
     “Expensive?  They’re no expensive...no fur whit they ur.  Christ, Pearl, if ye want that sophisticated look that shouts oot confidence, sleekness, grace, S-T-Y-L-E, style, then ye’ll need tae wise up.  How else ur ye gonnae attract aw they big rich hunks oot ae their fancy big hooses doon in Balmaha, tae buzz aroond that tight wee arse ae yers like bees roond a honey-pot, eh?  Us modern wummin need tae take the plunge and invest in the image...the look...the confidence...that says that we kin go anywhere and dae anything we want.”
 
     “That sounds like wan ae they Martini adverts ye see in between the films at the pictures tae me, so it dis.”
 
     “Christ, Pearl, nae wonder ye left school withoot any qualifications, wae an attitude like that,” she’d retorted, like an auld hen.
 
     Mary felt a wave ae depression descend, that threatened tae suffocate her, and left her feeling the same as she’d felt efter some dirty, selfish basturt hid silently let aff a deadly fart at The Odeon up in Renfield Street a few evenings previously.  It kind ae crept up oan her tae start wae and jist when she realised that something wisnae quite right, it grabbed her by the throat and held oan until her senses wur completely paralysed and she felt her heid spinning uncontrollably.  She quickly reached fur another fag and flipped the paper o’er oan tae the front page.  Benson hid telt her that when she felt an oncoming attack approaching, she should dae something quickly tae distract hersel and take her mind aff ae her misery.  The heidline made her feel even mair dejected and useless.
 
     ‘Torture Factory Discovered’ screamed the banner heidline.  She looked at the grim-looking building sitting in the black and white photo, that hid a polis constable staunin guard ootside whit looked like two big factory doors that said 'Nae Parking' oan them.
 
     ‘Polis in Glesga hiv reported that they’ve discovered whit appears tae be a torture chamber at 347 Garscube Road, Coocaddens, early yesterday evening.  Whilst nae bodies hiv been found, paraphernalia and other implements associated wae torture hiv been discovered in the disused factory.  Chief Superintendent Bob Mackerel, heid ae the city’s murder squad, confirmed late last night that they’re no ruling oot a connection between activities at the factory and the recent spate ae serious violence, including the murder ae Mr Thomas Simpson, the notorious Glesga gangster fae Possilpark.  As readers will recall, Mr Simpson wis shot deid oan Hogmanay in the stairwell ae his love-nest, in the arms ae his senior social worker lover, Mrs Alison Crawford, wife ae Mr George Crawford, Assistant Governor ae Polmont Borstal, near Falkirk.  Mrs Crawford is still being treated fur life-threatening injuries in the city’s Royal Infirmary, efter being shot in the throat during the incident.  Her cuckolded husband, Mr George Crawford, wis still unavailable fur comment last night.  Chief Superintendent Sam Bison, heid ae the Serious Crime and Intelligence Division confirmed that the flairs and walls ae the factory wur covered in whit appeared tae be human blood.
 
     “Although some ae the walls hiv red splattered brackish stains oan them, which look tae hiv been there a while and could be dried blood, there is evidence ae recent criminal activity within the building as well,” Superintendent Bison stated.
 
     When asked if the evidence involved fresh blood, Assistant Chief Constable Jack Tipple, who chaired the press conference, nodded before adding,
 
     “The City ae Glesga Polis are at an early stage ae their investigation.  Oor forensic teams will be at the scene fur a number ae days and we ask members ae the press tae be patient and let us get oan wae the job unhindered.  We intend tae take oor time wae this investigation, tae make sure we discover the causes ae the disturbing evidence found at the scene.  As yet, identification ae human matter discovered and who it belongs tae, his still tae be established.  We hiv, however, been able tae establish a major underworld figure as hivving links tae the building, through ownership ae the factory, bit Ah am, as yet, unable tae identify that person, at this moment in time.”’ 
 
     Mary threw the paper aside.  Jist two weeks ago, that story and heidline wid’ve been written by her.  Noo, aw she hid oan her hauns wis a piece ae dribbling shite oan page thirty seven that gied a dose ae free publicity tae the wummin’s department ae The Hoose ae Fraser, in exchange fur a commitment ae a future interview wae Sir Shuggie Fraser...wow, whit a bloody hoot, that wid be, she groaned.  She looked across the stack ae boxes tae where little Miss Chirpy Chirpy Cheep Cheep wis keeping her heid doon.
 
     “Pearl?”
 
     Silence.
 
     “Pearl, Ah know ye’re there.  Kin ye come across here fur a second...please?” 
 
     The things Ah hiv tae dae aboot here tae get a bit ae respect, Mary sighed tae hersel as the carrot heid and freckled face appeared above the boxes.
 
     “Did ye jist call me, Miss Marigold?  Sorry, Ah wis jist packing ma stuff...”
 
     “Look, furget aw that, hen.  Come o’er here and take a seat.  Ignore ma last instruction, eh?”
 
     “Bit, Ah thought that...”
 
     “Naw, look, here, take a seat,” Mary said, swiping the pile ae torn magazines aff ae the chair and oan tae the flair beside her cramped desk.
 
     Mary looked at Pearl, staunin there, dried tear streaks oan her cheeks, pencil and pad in haun, looking wary.  She nodded tae the empty chair and watched the lassie sit doon.  It wis hard tae tell if she wis cocky under aw they freckles.  Mary still wanted tae fire the arse aff ae the cheeky wee bitch, bit no through papping the blame oan tae her fur Mary’s ain decision tae write her first feature oan whit every wummin in Scotland wis clearly no gonnae be wearing that summer, nor the summer efter that, at they bloody prices.  Christ, she’d be lucky tae afford the clothes hersel.
 
     “Look, Ah’m sorry, Ah didnae mean tae ask ye tae clear yer desk...”
 
     “Bit...”
 
     “Naw, listen tae me, it’s nothing tae dae wae you or anything ye’ve said and done,” Mary said quickly, haudin up her haun fur silence.  “Ah’ve been upset and under a lot ae pressure since they shifted me fae the crime desk doon tae here in the dungeons.  Ah widnae expect ye tae understaun, bit that’s how it is,” she confessed, letting her voice trail aff, as she looked at the white, freckled face under the bushy red hair.
 
     Silence.
 
     “And another thing...ye wur right...the article turned oot worse than whit Ah thought it wid...in fact, it wis pretty shite, if Ah’m being honest,” Mary admitted, feeling her depression starting tae well up again.
 
     “Ach well, at least they stuck it oan page thirty seven, where it widnae be seen, let alone read by anywan, Miss Marigold.  Nowan probably noticed it,” Pearl said supportively.
 
     Silence.
 
     “Oh, er, sorry, Ah didnae mean tae...”
 
     Mary couldnae help hersel and burst intae uncontrollable hysterical laugher.  She hid tae haud oan tae the desk wae her haun as she buckled up.
 
     “Whit?” Pearl asked her, frowning, before bursting oot laughing hersel.
 
     “Oh, Pearl, ye’re something else, so ye ur, hen,” Mary squealed, gaun aff oan wan again, as she snatched a Handy Andy fae the packet sitting oan her desk and wiped the tears fae her eyes.
 
     “Aye, Ah know, ma teachers always said Ah’d get masel shot wan ae these days, so they did,” Pearl replied matter-ae-factly, as the baith ae them howled again.
 
     The typing pool crowd aw turned tae stare at the two mad yins up in the corner.
 
     “Aw Christ, help ma boab, Ah think Ah’m gonnae pish masel,” Mary managed tae get oot before the cackling took control ae them again.
 
     Efter five minutes and a few false starts, Mary managed tae speak again.
 
     “Look, Pearl, believe it or no, Ah’m no the stuck-up bitch that ye think Ah am.  The reason Ah decided tae let ye go is because, no only dae Ah think there isnae a future fur you in this dump, bit Ah’ll be lucky tae last another week masel, so Ah will.”
 
     “Bit why?”
 
     “Because, believe it or no, Ah’m actually good at ma job, bit Ah’m a crime journo, so Ah am.”
 
     “Journo?”
 
     “Journalist.  Ah’m no wan fur sitting oan ma fud, writing aboot expensive clothes that nowan kin afford in the first place.”
 
     “Ah think ye dress amazingly.  Ah’d love tae be able tae afford tae go oot at night in the stuff ye put oan tae wear tae yer work, so Ah wid.”
 
     “So, why wur ye no intae ma article aboot style then?”
 
     Silence. 
 
     “C’mone noo, we’ve goat o’er that.  Ye kin say whitever ye want...Ah won’t be offended.”
 
     Silence.
 
     “C’mone noo, Pearl, be honest wae me...Ah won’t take the hump…Ah promise.”
 
     “Well, as long as ye don’t get yer diddies in a twist, here’s ma opinion, fur whit it’s worth.  Ye wur clearly searching fur something exciting tae write aboot...something glamorous or whit wummin really thought aboot things these days, bit insteid, ye went fur Biba’s newest creation and Diane Von Furstenberg’s Jersey wrap dresses, hinging aff ae beautiful models that looked as if they hidnae hid a decent pie, beans and chips, since they wur twelve.  Ah thought ye wur looking in the wrang places, so Ah did.”
 
     Silence.
 
     “Well, ye did ask.  Ah’m sorry,” Pearl quickly added.
 
     “So, why did ye no say something before noo?”
 
     “Ah tried tae, bit Ah wis a bit scared.”
 
     “Whit?  Ae me?”
 
     “Er, well, ye’ll probably find this hard tae believe, Miss Marigold, bit there’s jist a wee hint ae Cruella Deville under aw that pan stick, so there is,” Pearl replied, looking at the ceiling, immediately regretting her frankness.
 
     “Ma whit?” Mary demanded, haun automatically touching her greasy face.  “Ur ye suggesting Ah’m caking too much Pan Stick oan that kisser ae mine, ya cheeky wee cow?  Christ, and here’s me thinking that ye should be applying it by the spade load tae hide they horrible freckles ae yours,” she retorted, before bursting oot laughing, followed by Pearl.
 
     “Look, Ah know ye suggested that Ah dae something oan Hollywood stars or pop stars like Melanie, Joni Mitchell or Carole King, bit it wis jist too predictable.”
 
     “Aye, bit that’s whit people like ma pals wid read aboot, plus they aw wear funky, cool gear, so they dae.”
 
     “And ye think that’s whit should be in the column next week then?”
 
     “Oh no, Ah think ye kin dae better than that.”
 
     “So, why did ye try and get me tae dae an article oan them if ye don’t want me tae write aboot them next week then?”
 
     “Ah only mentioned them because ye wur determined tae write aboot fashion.  Ah still think ye could dae better.  Wan ae ma pals Kim Sui is at college.  She’s jist come back fae London and wis raving aboot a designer called, er, er...” 
 
     “Well?”
 
     “Ah’m thinking, Ah’m thinking...ooh...whit wis she called?  Aye, right, Ah’ve goat it, a designer called Vivian Westwood.”
 
     “Never heard ae her.”
 
     “Kim Sui said that she’s goat a shoap called Sex, so she his, and she’s gonnae be big.”
 
     “Look, furget fashion, especially if it’s associated wae pumping.  Ah’ve married intae a family ae Holy Wullies and things ur bad enough withoot me adding tae it, so they ur.  Whit else hiv ye goat?”
 
     “Well, it’s funny ye should ask, bit Ah wis jist thinking aboot something and wis gonnae mention it tae ye before ye decided tae gie me ma jotters...something that ye’d know mair aboot than Ah ever wid.”
 
     “Look, Pearl, Ah thought we’d goat o’er that, eh?  Ye’re no wan ae these people who carry a grudge the rest ae yer life, ur ye?  Naw, Ah want tae hiv a go and get back at they sexist wankers up the stairs fur oppressing me because ae ma sex.”
 
     “Sex?”
 
     “Being a wummin.”
 
     “Aw, right.”
 
     “So, spit it oot, hen.  If it’s shite, Ah’ll say and ye kin dae the same wae any ae ma suggestions ye think ur crap, bit try and keep away fae Vivian Crossword and her sleazy sex shoap.  Let’s try and start afresh...fur at least another spread next week, bit jist remember who’s the boss aboot here, eh?”
 
     “Right, well, Ah’m no sure if this is a runner, bit ye know that wummin who goat shot, who wis hivving it aff wae that gangster o’er in Possil?”
 
     “Aye...” Mary said slowly, haudin her breath.
 
     “Well, wan ae ma pals, Senga Jackson, who’s no long started training tae be a nurse, is attending tae her up at The Royal, so she is.”
 
     “Ye’re jesting?”
 
     “No only that, bit the pair ae them get oan like a hoose oan fire, so they dae.”
 
     “Ur ye gonnae suggest whit Ah’m praying ye’re gonnae suggest, hen?” Mary groaned in delight, squeezing her eyes shut and praying.
 
     “And whit wid that be, then?” Pearl asked.
 
     Mary wisnae sure she’d heard right.  Wis Pearl trying tae take the piss oot ae her?  Whit the hell did she think Ah wis thinking ae, Mary gasped tae hersel.
 
     “Why, access fur me tae interview her...whit dae ye think?  We could get a photographer in there as well.  Christ, Ah’d be back oan the crime desk as quick as a rat being kicked up a drainpipe, so Ah wid,” she exclaimed.
 
     “Oh right, Ah thought that’s whit ye wur getting at.  So, whit aboot the new column fur wummin then?”
 
     “Fur Christ’s sake, Pearl, hiv ye no listened tae a thing Ah’ve said?  Who cares aboot the bloody column?  This wid allow me back in at the tap, so it wid.”
 
     “And that’s whit ye want, is it?”
 
     “Of course that’s whit Ah want.  It wid show they stags whit a mistake it wis tae throw somewan wae ma talent aside like some used Johnny bag, so it wid.”
 
     “Well, Ah wis thinking mair aboot the human side ae her situ…”
 
     “Look, if it’s yersel ye’re worrying aboot, don’t worry…Ah’ll somehow find a place fur ye aboot here.  Ah’ll take ye wae me as ma assistant, or if that isnae allowed, Ah’ll speak tae that man ae mine, Benson, and he’ll try and get ye a start somewhere else, so he will.  He’s good at that...putting in a word, here and there, fur people.  Look at me.  It wis him that goat me ma big break,” Mary beamed.
 
     “Benson?  Wid that be Benson Flaw, by any chance...the motoring guy?”
 
     “Aye.  Why?  Hiv ye heard ae him?”
 
     “It wis him that goat me ma job working wae you in the first place, so it wis.”
 
     “Benson?  Ma Benson?  Ma Benson goat ye yer job here as ma assistant?” Mary shrieked in disbelief.
 
     “Unless there’s two Benson Flaw’s writing the motoring page fur The Glesga Echo, that’ll be him,” Pearl replied, disappointed at her boss’s response tae the mention ae the social worker.
 
     “Ah cannae bloody believe whit Ah’m hearing...the sneaky basturt never mentioned any ae this tae me, so he didnae,”
 
     “Aye, ma maw is involved, up in Springburn, in a by-election tae get this amazing wummin, Helen Taylor, wan ae oor neighbours, elected insteid ae some auld corrupt pensioner who’s been aroond since nineteen canteen.  Helen hid mentioned tae Susan Flaw, the local minister’s wife, that Ah hid tae leave school early, insteid ae staying oan tae get qualifications tae get intae university, because we wur skint and oor stuff wis aboot tae be sold aff by the Sheriff officers, so they wur.  According tae ma maw, who’s really embarrassed aboot her situation, by the way, Mrs Flaw spoke tae her man, the minister, who in turn spoke tae his brother, Benson Flaw, the motoring guy, aboot whether he could get me a start...and well, here Ah am,” Pearl said, shrugging they shoulders ae hers, looking across at Mary.
 
     “Ah jist cannae believe that conniving git.  Wait until Ah see him the night.”
 
     “Why, whit’s the problem?  Ye’ve goat me...is that such a bad thing then?” Pearl asked her.
 
     “It’s nothing tae dae wae you, hen.  It’s the fact that Benson his gone behind ma back and tried tae help me oot, like the sleekit shitehoose that he obviously is.  Ah telt him Ah’d get back oan ma ain two feet withoot any help fae him...or any other man, fur that matter.”
 
     “Ach well, we’re here noo, eh?”
 
     “Whit?”
 
     “Ah said we’re here noo, Miss Marigold.”
 
     “Aye, Ah heard ye the first time.  Look, Pearl, who else hiv ye telt yer wee secret story tae,” Mary demanded, voice drapping ten decibels, as she looked aboot tae see if anywan wis lugging in.
 
     “Whit story?”
 
     “Whit Story?  Whit story she asks?” Mary exclaimed, throwing her erms in the air. “The bloody gangster and the social worker story...the story-ae-the-year story.  Christ, Pearl, ur ye sure ye left school voluntarily?”
 
     “Well, Ah widnae say that.”
 
     “Right, aye, well, okay, Ah get the picture.  So, let’s get back tae the story in haun.  Ye wur saying yer pal is the best pal ae Mrs whitever her name is…the wan who wis getting pumped by the big gangster...and?”
 
     “And whit?”
 
     “And ye’re no jist making this up tae impress me, ur ye?”
 
     “Why wid Ah dae that?”
 
     “Ah don’t know...ye could be aw overawed at working wae a famous journalist or something, fur aw Ah know.”
 
     “Well, Ah’m no.  Ah’m only telling ye whit Ah’ve been telt, and naw, Ah hivnae telt anywan else.”
 
     “So, when will Ah get tae meet yer pal then?”
 
     “Hmm, Ah’m no too sure that wid be wise...at this stage anyway.”
 
     “Why?”
 
     “Because we aw drink in this lounge where journalists probably widnae be welcome, fur a start, so they widnae.”
 
     “Whit?  A pub?  A pub that widnae want journalists in it?  Ur ye jesting me, Pearl?  Hauf the pubs in the toon wid gie their eyeteeth tae get a journalist through the door.  Ye should see the booze these greedy basturts in here kin guzzle doon their gullets oan a night.”
 
     “No in this pub, they couldnae.”
 
     “Okay, so whit’s so special aboot this pub then?”
 
     “Nothing, bit it’s a bit ae a closed shoap fur strangers, so it is.  That’s aw Ah kin say, so it is.  It’s difficult tae explain.”
 
     “Right, well, why don’t Ah meet her wance she finishes her shift then?”
 
     “Look, Ah’ve only jist thought this wan up tae help ye oot, so Ah hiv.  It’s Thursday...me and ma pals aw get thegither oan a Friday night.  Why don’t ye leave it wae me and Ah’ll mention it tae Senga the morra night and Ah’ll get back tae ye, so Ah will?”
 
     “Right, well, Ah’ll gie ye a phone first thing oan Saturday morning.”
 
     “Me?  A phone?  We don’t hiv a phone at hame,” Pearl scoffed, laughing.
 
     “Right, well, Ah’ll nip up tae see ye then.”
 
     “Naw, Ah don’t think that’ll be a good idea either.”
 
     “Pearl, listen tae me, hen…Ah need tae hiv ma column aw ready tae go by Tuesday efternoon.  If this is a non-starter, Ah’ll need tae hiv something tae haun o’er or Ah’m...we’re...in Shite Street.  Kin ye appreciate that, hen?”
 
     “Oh, Ah widnae worry too much, Miss Marigold, Ah’m sure Senga will help ye oot, so she will.”
 
     “Pearl, kin ye furget aw this Miss Marigold guff, and start calling me Mary...like everywan else aboot here dis?  Okay?”
 
  
 
  


 
 
   
   Chapter Forty Five
 
     The Stalker looked at the clock oan the wall above the door opposite his desk.  It said twenty past wan.  He looked at his wrist watch, which said twenty-five past.  He sat brooding fur a full minute and eventually decided that it wis the wall clock that wis disturbing his thought processes.  He reached o’er tae the baton that wis sitting, leather wrist grip drooping o’er the edge ae the shelf tae his right, and lifted it up by its shiny grooved haundle.  Withoot shifting his back aff ae the back ae the chair, he pulled his erm backwards behind his shoulder and let fly.  The baton flew like a clumsy boomerang and smacked the plastic covered clock face deid centre.  Before it scattered and landed in twenty odd pieces across his flair, it hid awready disintegrated wae the force ae the baton scudding it.  A face appeared roond his door.
 
     “Everything awright, Paddy?” Happy Harry, the desk sergeant asked him, looking fae him tae the baton and debris oan the flair.
 
     “Er, aye, Happy.  Ah don’t know whit happened there...loose screw or something.  The thing jist jumped aff oan its ain accord, so it did.”
 
     “Aye, well, as long as ye’re happy, Paddy, that’s aw that matters, eh?” Happy said, turning tae leave.
 
     “How’s oor mad flasher?”
 
     “Tucked up in a cell...although we might hiv tae get a doctor in tae hiv a look at they hee-haws ae his.  They’re the size ae leaking pomegranates, so they ur.  The cheeky fucker says he wants tae press charges, so he dis.”
 
     “Aye, well, tell him we’ve investigated his complaint and he disnae hiv a hard-on’s chance ae making anything stick, so he disnae.”
 
     “Right, boss,” Happy smiled, shutting the door behind him.
 
     The Stalker lifted the buff-coloured folder oot ae the drawer ae his desk and placed it in front ae him.  While it wisnae exactly up there in phone book thickness terms, he wis surprised at how thick it wis fur somewan who he thought hidnae much form.  He’d wanted tae hiv a wee squint ae it earlier, bit hid goat caught up in the commotion at the front desk, efter arriving back fae Central an hour earlier.  Everything hid been straightforward enough.  He’d phoned doon tae the records section and asked if he could get his hauns oan the file ae a Mrs Helen Taylor, nee Ferguson, Carlisle Street, Springburn, and naw, he didnae hiv her close number, bit previous addresses included Murray and Montrose Streets in the Toonheid.
 
     “Whit ur ye wanting it fur?” a cheeky auld hag hid asked him.
 
     “Because Ah’m investigating her, that’s whit fur,” he’d said, snarling doon the phone.
 
     “Is that a previous conviction record or an intelligence file?”
 
     “Er, previous record...naw, intelligence.”
 
     “Make up yer mind.  Whit is it?”
 
     “Ah’ve jist telt ye...intelligence.”
 
     “Well, ye’ll need tae come doon here, so ye will.  Ye’re no allowed tae take files oot ae the main building, so ye’re no.  Springburn, ye said?”
 
     “Aye, Springburn.”
 
     “When ur ye wanting it?”
 
     “Ah’ll be doon in the next fifteen minutes.”
 
     “Ah’ll need a coonter signature.”
 
     “Fur Christ’s sakes, this isnae the Kremlin by any chance, is it?”
 
     “Nae coonter signature, nae file.”
 
       He’d hid tae phone Billy Liar.  Thankfully, Billy hidnae asked any questions, bit jist telt him that he could pick it up fae the desk.  
 
     “Bit, some auld fascist hairy telt me Ah couldnae take it oot ae the building,” he’d said.
 
     “Aye, well, Ah’ll sort that oot.  It’ll be oan the front desk by the time ye get here…bit mind and sign the docket,” he’d reminded him, and wae that, hid hung up. 
 
     Billy clearly hid other things oan his mind wae the screaming front-page heidline in that morning's Echo, the low-lives that they wur.  By the time he’d arrived back, pandemonium hid erupted at the front doors ae the station.  A flasher hid been oan the loose in the area since November.  His favourite flashing times hid been first thing in the mornings when aw the local sales assistants wur opening up jist before nine o’clock.  Since maist ae the wans opening up the shoaps fur the day's business wur usually wummin, he’d been daeing the roonds.  Some mornings he’d be flashing up at the Hawthorn Street end ae Springburn Road, while at other times, he’d be doon as far as Petershill Road.  His dress mode never seemed tae change.  Broon slip-on shoes, two trooser legs tied below each knee wae whit hid been reported tae be broon shoelaces.  Fae the knees up tae his waist, he wis bare-arsed, then above that, a striped shirt and broon tie.  O’er aw this, hiding his shame when he wis incognito, he wore a long broon gabardine coat.  By aw accounts, he’d a tadger that resembled an elephant’s trunk, or as wan ae his victims, wee Nettie MacKay reported, “It’s the kind ae thing that keeps ye awake at night, jist thinking aboot it, so it is.  Wance seen, never furgoatten.”
 
     The only time Brownie hid slipped up hid been when wan ae the local wummin hid come oot ae Sherbet’s shoap wan foggy morning, up in Kendrick’s Street, jist before Christmas.
 
     “Merry Christmas, darling,” he’d shouted, swinging his hips, groovy style, as he exposed that big swinging walloper ae his, wae his coat held wide open.
 
     Unfortunately, fur him, she hidnae been oan her lonesome and hid set her big Alsatian dug oan tae him.  He’d tried tae make a dash fur it, bit Attila hid been efter him in a flash.  Because ae the foggy morning, she’d jist heard his screams and the shredding ae the coat being ripped aff ae that back ae his, in amongst the mist at the tap ae the street.  The Stalker’s previous inspector, Chic Thompson, hid put oot teams, strategically placed throughoot the area, hoping tae nab him.  That plan hid been scuppered when a group ae wummin in the area hid set up vigilante groups who’d been touring the streets in the mornings, tooled up wae rolling pins, frying pans and pots, looking fur any poor basturt that happened tae be heiding tae their work wearing a coat.  There hid been a few close shaves and the boys fae the station hid hid tae jump in and rescue a few innocents.  Since the New Year, because ae the vigilantes, the flasher hid changed his modus operandi fae the mornings and hid started tae pop up, or should that be pop oot, at different times ae the day.  This hid made the pavement pounders’ job ae catching him even harder.  His grand finale hid been at quarter past eleven that morning ootside a fruit shoap, across fae Sellyn’s, oan Springburn Road.  No only hid he been clocked enticing Mary Lennon tae come and hiv a swatch ae his big boy, bit he’d also been spotted at the same time by Glesga’s answer tae the Rough Riders.  Efter gieing chase, they’d managed tae corner him at the far end ae Kay street.  He’d tried tae heid fur the entrance ae the public baths, bit the wummin inside, serving behind the kiosk, who must’ve been an aff duty Rough Rider, hid clocked whit wis happening and hid nipped oot and slammed the door shut in his face.  As Kay Street wis a deid end, he’d been well and truly goosed.  The screaming banshees hid ladled intae him wae everything bit the kitchen sink.  Hope and Glory, alang wae Bumper, hid nearly goat themsels killed trying tae rescue him, bit hid eventually goat him intae the back ae a Black Maria, before speeding aff tae the sound ae pots and pans thumping aff the side ae it.  Insteid ae taking him straight doon tae Central or across tae The Marine in Partick, the stupid basturts hid taken him roond the corner tae the polis station.  By the time The Stalker hid arrived oan the scene, everywan in the station hid been oot in the reception wae batons drawn and the fire hose at the ready.  It hid taken him a full hauf hour tae calm the situation doon and tae get rid ae the hairy vigilantes.  Wance inside, the flasher hid been checked o’er fur any lasting damage.  The Stalker hidnae seen it fur himsel, bit by aw accounts, the wummin wurnae lying.
 
     “Fuck, it’s the size ae a lumberjack’s erm, so it is,” Bumper hid exclaimed, jealous as fuck.
 
     When asked where he’d goat aw the bite marks tae his arse and back, the bampot hid claimed they wur love bites.  Happy Harry hid been in the process ae booking him fur indecent exposure by the time The Stalker hid, at last, been able tae return tae his office, tae read Helen Taylor’s intelligence file.  He swithered whether tae pick up the smashed pieces ae the clock, bit couldnae be arsed getting up oot ae his chair.  He picked up the mug ae tea that he’d left tae cool doon.  He blew the steam fae the tap ae it before taking a sip.  
 
     “Arrgghhh, lovely,” he sighed in satisfaction, as he flipped open the folder.  
 
     He started fae the beginning, and casually flipped through the sheaths ae paper, stoapping every noo and again when something caught his interest.  Helen Taylor, an only child, hid been born a Catholic oan the 12th ae July, 1926, up a close at number 8 Murray Street, Toonheid.  That wid be jist opposite Rattray’s the bike factory, The Stalker remembered, hivving pounded the pavements ae the Toonheid oan many a cauld night.  Her maw hid been in service tae Sir Frank and Lady Owen, newspaper proprietors, o’er in Queen Margaret Drive in the West End ae the city and her da hid been a drayman fur Barr’s, the ginger people. 
 
     “So, that wid make ye forty four noo, Helen,” The Stalker mused oot loud.
 
     There wisnae much mair oan the maw and da, bit the file did detail the activities ae the auntie, Jeannie Smullen, the maw’s twin sister.  He picked up the auld yellowing Special Branch sheet, dated November 1938.  It informed him that Jeannie hid been a street agitator fae an early age and a member ae the Independent Labour Party, as well as The Communist Party ae Great Britain.  She’d been an early and active member ae the Glesga Wummin’s Hoosing Association, under the influence ae some other like-minded wummin, and wan in particular...a Mary Barbour.  The report went oan tae detail the activities ae the hoosing association and the springing up ae similar associations aw o’er the city.  The associations wur influential in fanning the flames ae discontent amongst tenants, that hid eventually led tae the famous Glesga Rent Strike.  The Stalker vaguely remembered hearing aboot the strike when he wis a snapper.  He continued reading.  The strike hid been aboot challenging the private landlords who wur bumping up the rents tae cash in oan the influx ae the munitions workers, who wur arriving in Glesga in droves at the start ae the first world war.  The Stalker noted that the Barbour wummin hid eventually gone oan tae become the first female labour cooncillor in the city.  Jeannie Smullen hid been arrested twice in 1915 during rent strikes in Glesga, fur harassing Sheriff officers gaun aboot their business.  The file stated that she’d been fined wan bob and two shillings respectively fur throwing paper bags full ae flour at Toon Council officials up closemooths across in Govan, despite no hivving a residential address in the district.  It also stated that she wis active in setting up the Socialist Sunday School movement.  In July 1916, when she’d been training tae be a nurse up at The Royal, she’d been wan ae the first tae join up as a member ae the Women’s Peace Crusade that hid been established a month earlier by an Agnes Dollan and a Helen Crawfurd.  According tae the file, Jeannie and Agnes Dollan hid been amongst the first ae the WPC movement’s members tae take the anti-war message oot intae the slum districts in the city.  They’d hopped between Springburn and Maryhill, where they’d started stirring up aw the local wummin, getting them tae question, then demonstrate, aboot local families being evicted fur no paying their rent, when their men hid been sent aff tae fight in the battlefields ae France fur their King and Country.  The Stalker wis interested tae note that maist ae these mad wummin who wur involved in anti-social causes in the city hid developed a technique ae working within local communities, specifically targeting the wummin who wur at hame during the day when their weans wur at school or whose men wur aff fighting.  The authorities hid become alarmed at the sudden rise ae activism amongst the female working class.  Baith Jeannie and Agnes Dollan hid awready honed this technique tae good effect during the rent strikes in 1915 and soon there wur anti-war demonstrations every other week up in Springburn and Maryhill.  Five years later, in 1920, Jeannie hid goat hersel charged again, hivving knocked a helmet aff ae a polis sergeant called Bigamy.  According tae Jeannie, she’d spotted the sergeant spitting oan the back ae the heid ae wan ae the main organisers ae a big demonstration oan Glesga Green.  The Stalker wisnae surprised tae read that the organiser and recipient ae the greaser hid been none other than Helen Crawfurd, who’d set up the Women’s Peace Crusade five years earlier.  Jeannie’s fine that time hid been upped tae two pounds which wis a lot ae money in those days.  Her criminal career hid continued and her next run-in wae the polis hid come oan the 4th May 1926, when she’d been part ae a mob who’d overturned a bus in the central district ae Glesga, jist shortly before the start ae the General Strike kicked aff.  The file didnae mention the street name, bit it wid’ve probably been Cathedral Street or Parly Road, he thought tae himsel.  Jeannie and nine other rioters hid goat huckled.  Fur that wee carry oan, she’d goat fined five pounds or five days in Duke Street Prison.  Somewan hid paid her fine that same day and she’d been released.  The Stalker looked, bit couldnae find oot who’d put up the money, bit he did come across another name he recognised...auld Charlie Mann.  Charlie hid goat the same sentence as Jeannie, bit hid ended up in the jail fur a few days.  Somewan hid eventually put up three pounds and he’d been released two days later.  The Stalker noted that Mrs Agnes Dollan hid coughed up the dosh that time.  The next time Jeannie hid been lifted hid been oan the 1st October 1931.  Wance again, she’d been back oan Glesga Green...obviously wan ae her favourite battlegrounds.  She’d been wrestled tae the ground by a PC Fletcher, kicking and screaming, while she wis trying tae free some violent arsehole called McShane, who’d been resisting arrest, efter he’d been hauncuffed by the bizzies during a riot.  Seemingly, McShane hid been at the heid ae a charging mob who’d been attacking the boys in blue.  Jeannie hid managed tae wriggle her way oot ae that wan, claiming she’d been attending tae Mr McShane’s injuries as he lay oan the ground efter being clubbed by the polis.  Her luck hid been in that day and she’d been found not guilty.  The Stalker picked up his mug and took a slurp.  He smiled.  This explained a lot.  He now knew where Helen goat her taste fur fighting wae Sheriff officers and bizzies in the street fae.  Christ, it obviously ran in the family.  There wisnae much else said aboot Jeannie being arrested again.  The rest ae the information detailed the different anti-authority groups she’d been involved in.  The Stalker wis impressed.  Young Jeannie Smullen hid obviously seen hersel as some sort ae spokesman fur the masses.  When the Stalker turned the page, he jist aboot choked whilst taking a slurp ae his cauld tea.  There, in front ae him, in faded type, it said that Jeannie Smullen hid stood as a cooncillor in 1935 in the Toonheid.  No only that, bit that she’d lost tae none other than JP Donnelly.  The Stalker couldnae believe the very last paragraph oan the last page, bit it explained a lot aboot the request he’d goat fur haunin o’er intelligence tae Father John.
 
     ‘Without the combined assistance of the local constabulary, churches, with Father O’Malley in particular, The Protestant League’s secretary, David Campbell and key officials from within The Corporation, Donnelly would have suffered a humiliating defeat and Ferguson would have taken the seat.  All finances are now to be redirected to Crossbow.  18b not activated.  Report concluded.  Location HO36/36274'
 
     The Stalker turned the pages backwards and forward, bit couldnae figure oot whit the fuck Crossbow, 18b or HO36/36274 stood fur.  Whit hid been crystal clear fur those pulling the strings behind the scenes though, wis that Jeannie Smullen wisnae gonnae be getting her fanny warm while sitting lounging oan a seat in The Corporation in 1935.  The Stalker turned the page.  The last bit oan Jeannie Smullen stated that in the March ae 1937, she, alang wae a haunful ae other nurses hid left Glesga Central Station, tae great fanfare, tae go tae nurse in Spain, oan the same day as other nurses, aw men, fae the Scottish Ambulance Unit, drove south.  Oan the 18th March the following year, Jeannie Smullen, a nurse attached tae the International Brigades, wis killed, alang wae two other Commonwealth nurses, during the two-day bombing ae Barcelona by nationalist forces, under Franco.  Despite enquiries and a petition fae her twin sister, Margo, Helen’s maw, tae the Secretary ae State fur Scotland,  her body wis never returned back tae her native Scotland.
 
     There wisnae much oan Helen’s schooling in the file, other than tae say that Helen Taylor wis an above-average pupil, who’d attended Toonheid primary and secondary schools.  Fae jist efter she wis born until she wis nine or ten, she’d lived wae her auntie Jeannie during the week, while her maw worked long shifts in service.  Her da took o’er the responsibility at the weekends or when Jeannie wis oan nightshift up at The Royal.  The school board hid expressed concern that the auntie hid Helen trooping aroond aw sorts ae demonstrations and it hid been noted that she’d been aff school fur nearly two weeks when she wis eight, efter getting hit by a missile, thrown during some demonstration in Dundas Street.  Helen Taylor hid left school, aged fourteen, wae nae academic qualifications, despite showing academic promise.  The reason gied at the time hid been the need fur her tae get oot tae work and bring in an income tae support the family.  
 
     The Stalker started flicking quickly through the pages again until a well-known name caught his eye.  He felt his sphincter expanding tae twice its normal size and managed tae clamp the cheeks ae his arse thegither before he shat himsel.  He felt the sweat appearing oan his brow and a sinking feeling welling up in the pit ae his stomach.  
 
     “Noo, why the fuck wid somewan like Pat Molloy be mentioned in the file ae somewan like Helen Taylor?” he murmured, puzzled.
 
      Efter composing they bowels ae his by carefully letting aff a few wee surreptitious squeaky heraldic farts, he read oan.  According tae the polis report, Helen Taylor and Pat Molloy...also known as The Big Man in the city, hid no only went oot thegither fur o’er five years between 1940 and 1945, bit they’d actually been engaged tae be married.  The Stalker fumbled tae open the drawer ae his desk, before lifting oot the blue McEwen’s bar towel...the bar towel that Helen Taylor hid gied him at wan ae the recent warrant sales demos, tae help staunch the blood fae dribbling doon his chin, the day the dentist hid butchered they gums ae his.  He hesitated slightly, and then used it tae wipe the sweat fae his brow.  
 
     “That dirty, evil, fucking basturt...goat in there first,” The Stalker groaned, feeling his bowels start tae churn again. 
 
      He knew fine well that it wis ludicrous, bit The Stalker felt a stab ae jealousy.      “Whit the fuck is it wae these gangster basturts?” he asked his reflection in the big, black and white photo frame ae the Queen, stuck oan the wall opposite his desk, feeling miserable. 
 
      Everything Molloy touched became tarnished and tainted.  He looked at the sheet.  Pat Molloy, the only son ae local businessman, Bill Molloy, wis a well-known ducker and diver and as a teenager hid awready started tae make a name fur himsel, dealing oan the black market in the city.  The da wis as crooked as the son.  Baith the father and son hid been intae hijacking lorries and horse and carts, stealing coal and reselling it, despite rationing and the war effort.  Anything worth mair than a penny, whether it wis stockings, make-up, meat, booze or fags, passed through the Molloys’ hauns.  Despite their best efforts, the civilian and military polis hidnae managed tae get the da or his son oan anything.  Pat hid operated under the cover ae his da’s many businesses, which hid included hauf ae the stables that hired oot horses and carts in the city.  The boy...The Big Man...hid managed tae dodge being drafted intae military service because his da’s business hid been classed as being essential tae the war effort.  He looked doon at the file.  It never said why the engagement wis broken aff.  In 1948, Helen Taylor hid come tae the notice ae the local polis and The Corporation efter being accused ae punching a Sheriff officer during a warrant sale skirmish in Stanhope Street in the Toonheid.  He wisnae surprised tae read that the recipient ae the sale hid been an Ann Jackson, noo residing doon oan Keppochhill Road.  Somewan telt him recently that Jackson’s youngest wis noo a nurse or something.  Helen’s witnesses hid ootnumbered the opposition by ten tae wan.  Efter that, Helen Taylor’s file read jist like her auntie Jeannie’s, bit withoot her being associated wae any political party or organisation.  She’d been the leading light and chief motivator fur a bunch ae hairys who’d terrorised Corporation officials and the local constabulary fur the next twenty-odd years.  She’d hid umpteen fines fur threatening behaviour, resisting arrest and obstructing public officials while they went aboot their business.  She’d also spent a week in Gateside Wummins nick oan remand, bit hid been released efter her trial collapsed.  The file didnae say why.  She wis the mother ae three lassies and two boys.  The boys hid turned oot tae be wee neds, although it hid been acknowledged that the eldest wan, Charlie, seemed tae hiv been rehabilitated.  The youngest, John, or Johnboy, wis reported as being easily-led, bit noo a fully-fledged recidivist and wis marked doon as a no-hoper, unlike his elder brother.  The Stalker smiled a grim smile when he turned o’er and looked at the previous convictions sheet fur Johnboy.  He’d been a bloody walking crime wave since the age ae ten.
 
     The Stalker looked at his watch.  Twenty tae two.  He hidnae realised the time.  He closed the folder and stood up.  He hid tae get doon tae St Teresa’s fur two o’clock.  Father John wid be wanting tae get his grubby mitts oan the file.  The Stalker picked up his hat and the file and heided fur the door.  His heid wis still spinning.  He still couldnae get o’er that somewan like Helen Taylor, the dirty cow that she wis, wid’ve been intae a psychopathic madman like Pat Molloy.
 
    
 
    
 
    
 
  
 
  


 
 
   
   Chapter Forty Six
 
     Helen glanced across the table at Susan and then peered beyond her shoulder, oot ae the kitchen windae, tae the shed that she could see ootlined at the bottom ae the manse garden.  Susan looked tired.  Usually when Helen appeared aroond at the manse, Susan wid be oot in the shed welding, putting thegither the metal feathers oan her owl that wis part ae the exhibition she wis supposed tae be putting oan in some fancy gallery doon in London.  Helen missed seeing the blue flashes shooting oot ae the shed windaes fae the welding gear, lighting up hauf the garden, like some distant electric storm.  Because ae Helen staunin in the by-election, Susan hid cancelled the exhibition tae take oan the role ae her election manager.  Despite the demands placed oan her by being the minister’s wife in a busy parish, Susan hid been oot oan the streets, encouraging everywan tae keep gaun, despite the atrocious weather.  She’d also intervened in acrimonious shouting matches between Helen’s supporters and the opposition’s hauf a dozen times in the past week.  Even mair embarrassingly, Susan hid hid tae jump in and stoap Sharon Campbell and Soiled Sally fae killing each other efter they squared up tae wan another oan Keppochhill Road while the opposition stood laughing and jeering.  Seemingly, Sharon hid telt Sally tae fuck aff efter refusing tae haun o’er some leaflets tae save Sally hivving tae troop aw the way back up tae Helen’s hoose in Carlisle Street tae get some mair.  Some nameless bugger hid stolen the box ae leaflets they’d left at the bottom ae a closemooth while they wur up the stairs putting leaflets through the doors.  Tae try and resolve a re-run ae the O.K. Corral happening again, they’d decided tae store the leaflets and posters up at the manse, even though it hid previously been decided tae keep the church well away fae the campaign.  The beauty ae using the manse wis that it wis mair central fur everywan tae get access tae.  JP hid awready been protesting loudly aboot the Reverend Flaw’s biased position in the election because ae Susan’s involvement.
 
     “How are your headaches, Helen?” Susan asked her, interrupting her thoughts while pouring Helen a cup ae tea.
 
     “Trying tae ootdo they sore feet ae mine.  Ah jist cannae believe the amount ae excruciating pain that shoots up yer legs at the end ae the day efter trooping aboot the pavements fae morning tae night, so Ah cannae.”
 
     “Have you thought about going to the doctor?”
 
     “Fur ma feet?”
 
     “Your headaches?”
 
     “Whit’s he gonnae dae aboot it?  The last time Ah went tae the doctor wis when the weans wur wee tots.  He tried tae palm me aff wae they little mother’s helpers, so he did.  When Ah refused them, he stated quite bluntly that there jist wisnae anything else that he could gie a mother ae five weans, who wis clearly depressed.  And anyway, the heidaches hiv only appeared back again since Ah’ve been oot and aboot, trying tae convince people that Ah’m their man oan The Corporation.  Ah’ve hid them oan and aff fur years efter a big glaikit sergeant called Liam Thompson knocked me oot doon at Central oan the day me and aw the local wummin goat lifted during a warrant sale back in the sixties.”
 
     “Yes, I must admit, I was actually quite shocked when I discovered the amount of women who are prescribed pills up here in Glasgow.  I know I shouldn’t be saying this, but I don’t think that I’ve come across one single woman under the age of fifty who isn’t on some sort of uppers or downers.”
 
     “Me?”
 
     “You’ll be the exception, believe me, Helen.  Surely all the women in Springburn can’t be in need of tranquilisers?”
 
     “It wid surprise ye, so it wid.  Take aw ma pals, fur instance.  Every single wan ae them hiv goat wee cabinets and drawers overflowing wae hauf empty bottles ae this or that.  Ah remember a few years ago, jist before we wur cleared oot ae the Toonheid, Betty, who lived next door tae us at the time, decided that she’d hid enough and she wisnae gonnae take any mair ae them.  The daft twat flushed whit she hid doon the toilet.  Efter two days ae climbing the walls, she went fur that man ae hers, Stan, wae a breid knife.  How she’s no in the jail, daeing life fur murder, Ah’ll never know.”
 
     “So, what happened to Stan?” 
 
     “Tae Stan The Man?  Ach, he jist disarmed her in two moves flat and then proceeded tae tie her tae the bed wae his spare trooser belts.  He then nipped roond tae Sharon Campbell’s hoose tae borrow enough ae her pills tae feed Betty until she could make an appointment tae see her doctor and get a big batch ae her ain.”
 
     “That’s awful.”
 
     “Aye, well, there ye go.  Since Betty goat her prescription, her and Stan hiv lived happily efter ever, so they hiv.  Betty laughs aboot her kinky session wae Stan noo, bit at the time, it wisnae any laughing matter.  He said she’d turned demonic o’er night.  Stan confessed tae me that he’d never goat such a fright in his life.  ‘If that’s whit she’s like withoot her pills then thank fuc...er, God fur the good doctor, that’s aw Ah kin say.  Gie me Zombieville insteid ae Psycho, any day ae the week,’ Ah kin remember him saying that tae me, straight-faced.”
 
     “I blame the GPs.  It seems to me to be an easy option.  I wonder how many men are prescribed the same medication when they visit the surgery?”
 
     “Ach, well, the way Ah’m feeling, Ah could dae wae a wee pick-me-up masel, so Ah could.  Ah thought there wis nae flies oan me, bit the dirty tricks that JP Donnelly and his crowd ur hitting us wae, makes me look a right amateur.  Did Ann Jackson tell ye the latest when ye spoke tae her last night?”
 
     “No, she only said ‘hello’ in the passing.  Why, what’s happened?”
 
     “Well, get this wan.  Ye know how we’ve been distributing aw oor leaflets roond the doors?   Well, Ann telt me that her grandson and aw his pals fae Gourlay Street Primary School wur sent roond aw the doors up and doon Gourlay Street, Morrin Street, Kendrick Street and Keppochhill Road, asking people if they hid any election leaflets lying aboot as they wur daeing a school project.  Needless tae say, everywan and their dug haunded o’er the leaflets that wur lying aboot their lobbies that they hidnae tossed in the bin.  Wance everywan’s leaflets wur collected, the same wee buggers wur then sent back oot tae distribute aw JP’s mug-shot wanted-poster leaflets back roond the same doors the very next day.  Kin ye believe that?” 
 
     “Never!”
 
     “Oh, it gets better.  Ye know how you and aw the rest ae the lassies telt me no tae be bothered wae that article that that bald-heided bawheid, Bradley McLeod, fae The Echo, wrote efter the launch?  Well, Ah’ve lost five ae the wummin who wur helping us oot oan the campaigning because ae it.”
 
     “Oh, no, Helen,” Susan cried, reaching across and taking Helen’s hauns in hers.
 
     “It widnae be so bad, bit wan ae them wis wee Nan McWhirter, Squinty Alex, the gravedigger’s wife.  Ah’ve known Nan fur donkey’s years,” Helen croaked, tears welling up in her eyes.
 
     “But, why?”
 
     “Ah’ve been roond tae her hoose, bit there wis nae answer when Ah rattled the letterbox.  She telt Issie that Alex, her man, hid telt her that his job wis oan the line if Ah goat elected, so she did.  Even though Issie telt her that the article wis a lot ae shi..., er, guff, she widnae listen.  ‘We cannae afford ma Alex tae be laid aff wae the debt we’ve goat, aw because Helen hates The Corporation,’ she’d said tae Issie.”
 
     “Oh, Helen, I’m so sorry.  I know this won’t make you feel better, but that’s just the newspapers for you, especially if someone is standing in an election.  When I worked on Tony Benn’s campaign, you wouldn’t believe the things they said and accused him of.  I’m afraid you just have to ignore it and get on with it...that’s politics, I’m afraid.”
 
     “So, how did he deal wae it then?”
 
     “He just ignored it and got on with the business of winning the election.”
 
     “Well, seeing as we’re oan the subject ae trying tae win an election and bad news comes in threes, we’re in dire need ae mair leaflets.”
 
     “Oh?  I thought we were still okay, or we seemed to be, when I handed over some to the girls this morning.”
 
     “It’s Friday and we’ve still goat o’er a week ae campaigning left.  Ah reckon we’ve goat a few days worth and that’s it.  Remember, we’ve goat aw the churches and chapels tae dae this Sunday.  That’ll take up a good whack ae oor stock, so it will.”
 
     “What are the girls saying?”
 
     “Oh, they’re happy tae dae their wee spiel ae ‘Save oor Community, keep JP oot,’ bit they’ll need a leaflet tae back that up, ootlining whit oor list ae issues ur, so they will.”
 
     “Look, you shouldn’t be worrying about that...that’s my job.  I’ll discuss the situation with Issie and Sally later on when I meet them at two o’clock.  Don’t worry, Helen, I’m quite sure we’ll come up with something.  You just get out there and keep smiling, eh?” Susan said, haunin o’er a paper Handy Andy fae her apron.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Forty Seven
 
     Mary wisnae happy, bit there wis nothing she could dae.  She’d gied up trying tae persuade or pressurise little Miss Chirpy Chirpy Cheep Cheep tae change the way she wis gaun aboot trying tae get Mary access tae the social worker moll.  Christ, she’d even offered her a wage rise, despite no hivving the authority tae authorise anything ae the sort.
 
     “Miss Marigold...Mary...Ah’m telling ye, let me deal wae it the way Ah’ve explained.  We hiv tae be sensitive and careful that we don’t blow oorsels oot ae the water, so we dae.  Ah cannae dae anything until Ah speak tae ma pal, Senga, the night...and even then, it might no be a runner.”
 
     “Bit why, Pearl?  Why kin Ah no jist meet up wae whit’s her name...yer pal?”
 
     “Senga.”
 
     “Aye…Senga...Ah could hiv a wee word wae her, and then get her tae sneak me intae the ward, eh?  Whit’s wrang wae that?  Ah’ll be in and oot before anywan knows Ah’m there.” 
 
     “Fur a start, Senga wid get the sack if she wis caught and secondly, the wummin isnae in a ward.  She’s in a private room, wae a polisman sitting at the door, so she is.”
 
     “Bit Ah could get masel a nurse’s uniform and slip in wae her.”
 
     “Look, if this goes aheid, we need tae make sure Senga isnae under any suspicion.  Leave it wae me and Ah’ll let ye know whit the score is, first thing oan Monday morning.”
 
     Her weekend wis gonnae be ruined noo, Mary fumed.  How wis she supposed tae cope wae no knowing whether she hid the story ae the year or if she wid hiv tae put thegither some drivel that she hidnae even prepared?  She glanced doon at the heidline oan the front page ae The Echo.  It read, ‘IT’S NO LAUGHING MATTER...HEH, HEH.’  She picked up the paper and read the leader.  
 
     “‘The Glesga Echo kin reveal that a statement regarding who owned the torture factory at 347 Garscube Road made by The City ae Glesga’s Assistant Chief Constable Jack Tipple, is wrang.  As a result ae Assistant Chief Tipple’s earlier statement tae the media, it wis reported in this newspaper oan Wednesday that a major underworld figure owned the building that hid allegedly been used tae torture, and possibly murder his victims.  The Echo’s chief crime reporter, Sammy Elliot, kin sensationally report who the real owners ae the building ur.  Efter extensive investigative research, it is believed that the premises oan Garscube Road wur wance owned by Hong Kong based company, HEH HEH Holdings.  The Hong Kong owners purchased the building fur an undisclosed sum in September 1968 fae Glesga-based company, Molloy Enterprises Ltd.  It his also come tae light that HEH HEH Holdings then sold the property oan tae Glesga Corporation, no long efter they purchased it.  The Echo believes that The Corporation bought the building and surrounding land using taxpayer’s money, in anticipation ae the City’s Inner Ring Road Redevelopment expanding intae Maryhill.  The Echo kin also sensationally reveal that although The Corporation subsequently leased oot the property in January 1969 tae a local company called Easy Pickings, nae rent his actually been collected by The Corporation since they leased the premises in 1969.  Despite attempts by The Glesga Echo tae contact personnel associated wae Easy Pickings, a forwarding address and telephone number fur the company his been discovered tae be bogus.  The so-called underworld figure, supposedly at the centre ae the ownership dispute, is believed tae be living abroad, bit his released a statement through his solicitors, Crankie and Crankier, who hiv refuted the claims made by Assistant Chief Constable Tipple.  The solicitors hiv been instructed tae take legal action against any media outlet that prints their client’s name or members ae his family and associates in relation tae Mr Tipple’s claims.
 
     “We ur living in a democracy, which means people ur entitled tae the protection fae scandalous allegations and harassment by the state.  Ma client unequivocally denies any association wae the building efter his family sold the premises in the late 1960s,” Mr Joshua Crankie stated.
 
     Glesga City Corporation wis unavailable fur comment at the time ae gaun tae print, bit a spokesman said that a full and open investigation wid be initiated oan the matter.  Fur further revelations in this sensational story, readers should turn tae pages four and five inside.’”
 
     “Is that ye talking tae yersel, Miss Marigold?”
 
     “Naw, Pearl, Ah wis jist reading oot loud tae masel.  Whit ur ye efter, hen?”
 
     “Mr Bryce’s secretary fae the crime desk room jist called doon tae say that it’s unlikely that Mr Bryce will be able tae see ye the day as the shit his hit the fan and he’s too busy,” Pearl chirped happily.
 
     “Aye, that figures.  Look, here’s a ten-bob note...go and get me twenty fags and get a five packet fur yersel while ye’re at it, Pearl,” she said, tossing o’er the note.
 
     She’d telt Benson whit the score wis wae the story when she’d gone hame the night before...wance she’d left him tae stew fur a respectable time, hivving gied him a flea in his ear fur interfering and being the cause ae her being lumbered wae Chirpy Chirpy Cheep Cheep.  God, how could somewan be so bloody chirpy wae a mass ae red curly hair and the amount ae freckles that she wis walking aboot wae plastered aw o’er her face?  Mary hid awready made up her mind that, story or no, as soon as next Wednesday’s column wis aff tae the copy room, Pearl wis oot oan that wee chirpy arse ae hers.  She’d see how chirpy she wis then.  In the meantime, Mary wis twiddling her thumbs and wisnae too sure whit tae dae next, column-wise.  She’d been racking her brain, trying tae think up an alternative tae the social worker moll exclusive, bit fur the life ae her, nothing wis coming forward.  It hid crossed her mind tae ask Pearl if she hid any flashes ae inspiration, bit hid decided that that wid be like a general asking Sad Sack whit tae dae next wae the artillery.  Benson hidnae been that convinced when she’d revealed that she hid the story ae the year either.
 
     “Really?” he’d said, nearly getting excited by her news.
 
     “Well, nearly, really,” she’d replied, mellowing efter coming oot ae her huff.
 
     “So, what does that mean?”
 
     “It means Ah’m dependent oan that wee uppity street urchin ye papped oan tae me behind ma back, so it dis.”
 
     “I’m sorry, Mary.  Start from the beginning,” he’d said soothingly.
 
     Efter she’d explained the situation fae start tae finish, he hidnae exactly jumped up and doon.  In fact, he’d hid that cynical look oan him that he saved fur the motor manufacturing reps who always tried tae convince him that their new bangers wur the next Mini.
 
     “Ah know there’s a few ifs and buts in there, bit Ah think Ah’m oan tae something, so Ah dae,” she’d pouted, no sounding that convincing.
 
     “Look, Mary, please do not, under any circumstances, go to Tom Bryce with this.  He’ll laugh you out of his office.  Stick with the girl’s plan.  If it’s a runner by Monday, you’ll have two days to get the story together.  Tom Bryce is totally immersed in this gangster story just now.  No-one can get access to him.”
 
     “Bit, this is aboot the gangster story,” she’d retorted miserably.
 
     “Until you actually meet and talk with this woman...the social worker...you don’t have a story.  You’ll just have to be patient.  Prepare a fall-back position.  Whatever happens, you’ll need to have something to put in your column come Tuesday, for Wednesday’s edition.”
 
     Mary knew he wis right, bit it hidnae stoapped her fae feeling frustrated aboot the situation.  She hated being dependent oan other people, especially a fifteen-year-auld school leaver who still wore broon leather brogue shoes.  Christ, they’re probably her school shoes she’s still wearing, Mary thought tae hersel as Pearl came towards her, saying ‘hello’ cheerfully tae aw the typists oan the way past their desks.
 
     “Here ye ur, Miss Marigold,” she chirped, putting doon the fags and Mary’s change oan the edge ae her desk.
 
     “So, whit’s happening oot there in freedom land then, Pearl?  Anything exciting gaun oan other than buses, buses and mair buses heiding up Hope Street?”
 
     “Ach, ye’re really funny, so ye ur.  Nope, at least nothing that Ah could see through aw they fumes.  Ah did bump intae a squad ae polis, aw decked oot in full braid, badges and briefcases though, at the front entrance.  They goat oot ae whit looked like a big black funeral car, driven by a chauffeur, so they did.  They didnae look too happy either,” Pearl said, heiding back tae her desk in amongst the boxes.
 
     Mary wis straight oan the blower tae Benson and fed back whit Pearl hid telt her.
 
     “Yes, I know,” he said.
 
     “Ye know?”
 
     “Yes, have you read the front page of this morning’s paper?” 
 
     “Aye, mair exposure ae polis incompetence and City Corporation corruption, by that filthy wee rat who nicked ma good job.  Whit aboot it?”
 
     “I don’t know the full story, but I’ve heard that the assistant chief constable, Jack Tipple, and some of his team are meeting with Lord Frank Owen, the proprietor...”
 
     “Ah know who Lord Owen is.”
 
     “...regarding the gangster story coverage,” Benson said, ignoring the interruption.
 
     “And?”
 
     “And that’s all I know, I’m afraid.”
 
     “Is that it?”
 
     “That’s it.”
 
     “So, who’s gonnae be in attendance fae The Echo?”
 
     “Well, I would imagine Hamish McGovern, the editor, would be in attendance.”
 
     “Whit aboot Tom Bryce?”
 
     “I don’t know...perhaps.”
 
     “That probably explains why he hisnae returned ma calls.”
 
     “Oh, Mary.  What did I tell you?  Wait until Monday.  If there’s nothing to your story, you’ll end up looking a fool.”
 
     “Ye mean insteid ae being treated like wan?”
 
     “Look, I have to go.  Now, Mary...please...I beg you, do not go anywhere near Tom Bryce until you have your facts...and a story...please,” he said and hung up.
 
    
 
    
 
  
 
  


 
 
   
   Chapter Forty Eight
 
     “Jack?” Lord Frank said, shaking the assistant chief constable’s haun.
 
     “Frank.  So good of you to see us at such short notice,” Jack Tipple replied.
 
     “Please, gentlemen, take a seat.  I hope you don’t mind, Jack, but I have invited Hamish McGovern, the paper’s editor, Tom Bryce, sub-editor of the crime desk and Hugh McAllen, the paper’s lawyer to join us.  And this little luscious lady is called Lucinda and is one of my indispensable PAs, who has kindly come to take notes,” Lord Frank said pleasantly.
 
     “No, no, Frank, better to meet all those concerned together in the one room, rather than have any crossed wires later on.  I don’t know if you’ve met my chief superintendents, Bob Mackerel, who heads the city’s murder teams and Sam Bison from serious crime and intelligence?”
 
     “No, but it’s a pleasure.  Now then, gentlemen, what would you like to drink?  I haven’t much of a choice, I’m afraid, but I do have a nice eighteen-year-old Lagavulin, if that is agreeable?”
 
     “Er, before we start, Frank, I was hoping that this meeting could be viewed as, er, a more informal get-together, er, if you know what I mean?”
 
     “Oh, you mean regarding Lucinda taking notes?”
 
     “Er, yes, quite,” Jack replied, as Lord Frank received a wee discerning nod ae assent fae the company lawyer.
 
     “Oh, right, no, I don’t think that will be an issue.  Perhaps the lovely Lucinda can pour us a drink before we begin though, eh?” Lord Frank said, as Lucinda silently stood up and floated across tae the drinks cabinet, wae seven pair ae eyes following the trajectory ae that arse ae hers, decked oot in a wee tight body-hugging slinky wan-piece dress.
 
     Efter the click ae the door wis heard, notifying everywan that Lucinda hid vacated the room and the clinking ae the ice in the glasses hid settled doon, nowan spoke, bit insteid, they aw sat eyeing each other, waiting fur the first wan tae make the first move.  Efter a long, agonising hunner and seven seconds hid passed, Lord Frank blinked.
 
     “So, Jack, you wanted a word, I believe?” 
 
     “Yes, I did, Frank.  I don’t suppose there’s anything to be gained by not getting to the point, so I’ll just start there.  I am...we are...concerned by the coverage in the paper with regards to the Tam Simpson murder inquiry.”
 
     “Oh?”
 
     “Yes, in particular, the stories from one of your reporters.”
 
     “And who wid that be, Jack?” Hamish asked, speaking fur the first time.
 
     “I believe we’re talking about the chap Elliot, or The Rat, as he’s known.”
 
     “Ye mean Sammy Elliot, oor chief crime investigative journalist, who’s picked up award efter award for his exposés ae corruption in public life...that rat?” Hamish asked pleasantly, as the two chief superintendents fidgeted in their seats.
 
     “Well, I’m all for supporting fair criticism of any public official or organisation who uses questionable methods, Hamish, but I think we’re all aware of Mr Elliot’s methodology in acquiring his information,” Jack replied stiffly.
 
     “I confess I’m not too sure what it is that you’re implying here, Jack.  Perhaps you can be, er, a bit more precise, if you don’t mind?” Lord Frank said, spreading his puffy white hauns to show he wisnae hiding anything up his sleeve.
 
     “It’s a well-known fact that The Ra...er, Mr Elliot is...his...an unhealthy relationship wae well-known gangsters in the city, so he dis,” Sam Bison interjected.
 
     “Ah kin name mair than a dozen senior, middle-ranking polis officers, that regularly hiv a drink wae well-known gangsters in some ae the city’s grubbiest pubs, Sam.  Ye’re no suggesting that they’re aw oan the make, ur ye?” Hamish asked.
 
     “Whit Ah’m saying, Hamish, is that The Rat is being used by hoodlums tae discredit the force, thus meddling and interfering wae oor pursuit ae some serious villains.”
 
     “Is Sam speaking for you here, Jack?” Lord Frank asked.
 
     “What Sam is saying is that every time we progress in this sensitive case, up pops your man and takes the wind from our sails.  We are then left with fending off the media instead of doing what we are supposed to be doing...catching those responsible for committing some of the wickedest crimes in the city.”
 
     “Tom?” Hamish asked.
 
     “Before we publish a story, we check and recheck the authenticity ae the source.  We also go through the legal section tae ensure anything libellous is taken oot,” Tom Bryce said, looking across at Hugh McAllen, the paper’s brief.
 
     “Perhaps you could give us an example, Jack?” Lord Frank asked.
 
     “Bob?” Jack asked the murder supremo.
 
     “Oan the day that Tam Simpson goat shot and killed and his fancy bit oan the side copped her whack as well, the paper went oan the lunchtime news telling everywan that the wummin shot wae Simpson wis none other than a local social worker who happened tae be married tae a prison governor.”
 
     “So?” Hamish asked.
 
     “Hamish, we didnae even know the name ae the wummin, let alone know she wis hitched tae a prison governor, fur Christ’s sake.  It wis aw news tae us, so it wis.”
 
     “Aye, bit yer point is, Bob?”
 
     “Ma point is, why did the story break aboot the social worker connection, literally a couple ae hours efter the shooting?  Why wis the story no put oot the day before?  Whit wis so special aboot that particular day?”
 
     “We went wae the story because the shooting compromised oor investigation...Sammy Elliot’s investigation.  We widnae hiv hid a story if we’d left it any longer.  Oor competitors wid’ve goat in there first if we hidnae run wae it.  And tae be honest, Ah don’t feel that comfortable discussing whit’s been implied here regarding wan ae ma tap journalists,” Tom replied.
 
     “Tom, whit Ah’m alluding tae is that it aw seems too convenient…fae a polis point ae view, that is.”
 
     “Meaning?”
 
     “Meaning, it provided a convenient distraction fae whit wis really gaun oan, which wis that wan ae the tap gangsters in the city hid jist been taken oot by wan ae his rivals.  While everywan wis gaun oan aboot some cheating hussy and her doontrodden man, we wur shown up tae be like something oot ae a Keystone Kops’ film, so we wur.  Despite appealing fur witnesses and expecting help fae the media, the story became a sordid love triangle, no a cold-blooded gangland assassination.”
 
     “Fae whit Ah kin gather, Bob, the disappearance ae the weapon used tae murder Simpson, apparently hivving gone missing in transit, a couple hours efter the crime wis committed, is whit gied the Keystone Kop impression.  It wisnae jist The Echo that ran wae that part ae the story,” Hamish slipped in, as the blue uniforms aw winced in unison at the memory. 
 
     “I must confess, I’m still not convinced of what the beef is here, Jack.  Surely you are not suggesting that what we reported is not in the public interest?” Lord Frank asked.
 
     “Well, take this morning’s headline, Frank.  Two days ago, you ran with the Garscube Road story regarding the building used to torture and probably kill victims who crossed those in the underworld.  This morning, the paper printed a ghastly piece which totally diverted readers away from the key issue.”
 
     “Which is?”
 
     “That here we have a definite...possible breakthrough, on the murder of Tam Simpson.  But instead, we wake up to...well, to be quite honest, a grubby story, full of innuendo, which once again, detracted from the real issue.”
 
     “Jack, I believe it wis yersel who used the media...naw...manipulated the media fur yer ain ends, tae highlight the competence ae yer gallant and brave officers in pursuing the perpetrators ae this ghastly crime.  That’s fine…we’re always glad tae lend a haun, bit even you should know that there ur inherent risks in trying tae manipulate the freedom ae the press tae ensure the service looks good in the eyes ae the public,” Hamish responded defensively.
 
     “Where is Elliot getting all this information from?”
 
     “I think it’s called investigative journalism, Jack,” Lord Frank said.
 
     “What?  In the two days since the factory was discovered?  Oh come on, Frank.  Elliot is getting insider information from those we are pursuing...either that or he’s being used,” the assistant chief constable growled in exasperation.
 
     Silence.
 
     “Look, let’s all calm down.  Here, give me your glasses, gentlemen...they’re all empty,” Lord Frank said, staunin up.  “I’m sorry, Jack, but I still don’t see why we are having this conversation.  What is it that you want from me...us...The Glasgow Echo?”
 
     “We want access to Elliot.”
 
     “I beg your pardon?” Lord Frank asked, stoapping in mid-step before turning and staring at Jack Tipple, as his two editors and lawyer spluttered, astonished by the request.
 
     “We just want to have an informal word with him, Frank...find out if he can assist us by answering a few questions...that’s all,” the chief purred soothingly, as everywan in the room looked across at Hugh McAllen.
 
     “Totally out of the question,” McAllen replied, efter taking his time to respond.
 
     “Why?” three bizzy voices demanded, frustration evident in their voices.
 
     “Because, unless you have more substantial evidence than what you have highlighted here today, to substantiate your allegations that Mr Elliot is and has been deliberately perverting the course of justice, then the answer is no,” the brief said wae finality. 
 
     “Bit, we only want tae ask him a few questions.  We’re no accusing him ae anything, Hamish,” Sam Bison pleaded.
 
     “Ah’m sorry, Sam.  If ye think Mr Elliot his broken the law, then arrest him.  If ye don’t hiv any evidence tae substantiate yer allegations, as Hugh his jist pointed oot, then the paper will use everything in its power tae protect the integrity ae its staff and the freedom ae the press,” Hamish warned coldly. 
 
     “Now, Lads, let’s keep calm here.  Hamish is right.  The City of Glasgow Police has never, and will never, interfere with the freedom of information that the communities in this fine city are used to getting, especially from the likes of The Glasgow Echo.  What I’m trying to do is see if there is any room for an…understanding between ourselves and our fine friends in the media.  After all, we’re all looking for the best outcomes for the people of the city,” Tipple said slyly, as the group fell silent, looking at each other.
 
     “Right, what is it that you are proposing then, Jack?” Lord Frank eventually asked, efter haunin roond the tinkling glasses.
 
     “Perhaps we can accommodate the paper in some way, to show our appreciation, eh?  Surely there must be something we can reciprocate with, to show you all that our intentions are honourable?”
 
     Silence.
 
     “We want free, unmolested access tae the social worker,” Hamish said eventually, as aw eyes swivelled roond tae Jack Tipple.
 
     “Bob?”
 
     “Impossible, and anyway, because ae her injuries, she cannae speak...at least no yet, so she cannae.”
 
     “Right, Ah’ll rephrase that.  Jist tae show that we kin aw work thegither, tae the benefit ae aw, we’ll allow wan ae yer personnel tae be present tae show that we widnae be putting her under any undue pressure.  How dis that sound?” Hamish asked.
 
     Silence.
 
     “The press…aw the press, including this paper, hiv been pillorying her oan a daily basis since the shooting.  Christ, according tae The Evening Citizen, she’s the biggest cow that’s walked this earth since Mary Magdalene, so she is.  Even if we did agree tae yer request, Ah cannae see her wanting tae talk tae youse...in fact, tae any ae the press.  Ah’m no convinced we could deliver,” Bob Mackerel admitted, shaking his heid.
 
     “Well, Ah don’t want tae sound unappreciative, Bob, bit that’s whit we’re efter, if ye want tae talk tae oor man...under the supervision ae Hugh here, of course,” Hamish replied.
 
     Silence.
 
     “Look, why don’t we take time out...sleep on it over the weekend…take a few days, eh?  I’m sure once we have a few days to think over our positions, we can come up with a…a solution.  We’ll discuss the terms of access to our man at this end, and you can do the same with the woman.  How does that sound, Jack?” Lord Frank said.
 
      Wance the bizzies hid gone, Lord Frank looked across at his editor.
 
     “What do you think, Hamish?  Will they be able to deliver?”
 
     “Ah’m no sure, Lord Frank.”
 
     “Er, Ah don’t want tae seem like a damp squib here, bit we’re no seriously gonnae let them hiv access tae Sammy Elliot, ur we?” Tom Bryce asked meekly, sweating.
 
     “Hugh?” Lord Frank asked.
 
     “There are ways and means of conducting an interview here in Hope Street, under the strictest possible terms.  We could demand a prior look at the questions beforehand and reject anything that we deem prejudicial to Mr Elliot.  It would also show that we’re willing to work in partnership with the police.  We wouldn’t want to go to war with them and let’s face it, they do enough damage to themselves without our help,” he said, getting smiles aw roond.  “They’re still useful to us and we do have a number of well-placed officers within the force on our payroll.  In addition, to answer Tom’s question, we would not insist that Mr Elliot speaks with them.  I certainly wouldn’t trust them as far as I could throw them.  We would insist that we be satisfied that they could deliver the goods up front before we allowed them access to our man.”
 
     “Right, well, gentlemen, thank you for that.  Let’s wait and see what Jack Tipple and his two laddies come up with next week, eh?”
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Forty Nine
 
     Pearl pulled the collar ae her jaicket up further tae keep the wind fae blowing doon the back ae her neck as she crossed Keppochhill Road diagonally tae the fire station side, opposite Springburn Public Halls.  It wis only when she wis staunin in the middle ae the road, tae let a number 32 past her, that she spotted the squad car, sitting, tucked in at the corner ae Millarbank Street.  She couldnae see their faces in the shadow ae the car, bit she knew it wid be that Stalker wan and wan ae his pervo sidekicks, undressing her wae their eyes.  She shivered, as the lit-up windaes ae the bottom deck ae the bus swished past her and stoapped at the bus stoap ten yards further oan.  If she’d known they wur sitting there, she wid’ve jist kept walking and crossed the road tae Jonah’s Lounge fae the corner ae Springburn Road.  By the time she reached the pavement oan the other side, she could feel the two sets ae eyes following her, unblinking, silent...scary.  Despite the cauld and the drizzling wet darkness, she wis glad tae see that there wur still people oot and aboot.  Everywan in the Toonheid, where she’d grown up before moving tae Springburn, hid called Sergeant McPhee ‘The Stalker’ because he wis always creeping aboot the closemooths and back-courts ae the tenements at aw hours ae the night, watching whit wis gaun oan.  When Pearl wis younger, her ma hid goat arrested, alang wae some ae her pals, fur fighting wae the polis and Sheriff officers at some warrant sale.  It must’ve been a Friday, because her maw hid hid tae stay in the cells o’er the weekend.  Tae make matters worse, the Monday hid been a holiday and the courts hidnae opened until the Tuesday.  A social worker and two bizzies hid come tae the hoose tae take her and her big sister intae care because her da wisnae aboot at the time.  Efter chasing them aboot the hoose, The Stalker hid managed tae grab oan tae her, at the same time as her sister hid goat nabbed by the big fat female social worker, who’d looked as if she wis trying tae impersonate a wrestler.  Her sister, Karen, who wis four years aulder than Pearl, hid managed tae get a haud ae Pearl’s leg and hid held oan tight, while The Stalker hid tried tae wrench her oot ae her grasp.  She could still remember screaming the place doon, absolutely petrified, as The Stalker shouted and cursed at her sister tae let go ae her leg.  Every night fur years efter that, she’d waken up through the night screaming the place doon, worrying that The Stalker wis coming tae take her away.  It probably didnae help that her ma used tae shout through tae her and her sister when they wur in their beds at night, that if they didnae pipe doon wae their chattering, then she’d gie The Stalker a shout tae come and get them.  The threat always worked.  She managed a wee fly glance across the road.  The two figures wur staring straight at her, unseen eyes under the shadow ae their polis hats.  The Stalker probably thought nowan knew whit he wis up tae, bit everywan and their dug knew he wis a creepy peeping Tom, peering intae people’s windaes, hoping tae catch a swatch ae wan ae the wummin undressing.  Jist before Christmas, Helen Birnie, wan ae her pals, hid sat in the darkness ae her bedroom, looking oot the windae doon intae the lanes at the back ae her hoose, watching the filthy pig staunin clocking Willie Mason’s eldest lassie, Gwen, gieing hersel a body wash at the sink efter finishing her shift at Burns’s, wan ae the pubs oan Springburn Road.  Helen hid telt her that Gwen hid been bare doon tae her waist, and The Stalker hid jist stood there in the darkness, no moving, panting clouds blowing in and oot fae that mooth ae his, hivving a good auld gander at whit wis gaun oan.  Even though she’d telt her maw everything...well, almost everything, she’d decided no tae mention the latest peeping escapade oan that occasion, seeing as her maw hid awready been charged wae assaulting The Stalker and that other big sergeant wan they called Bumper at wan ae the warrant sales they attended.  This latest info wid’ve been like a red rag tae a bull, so it wid’ve.  Pearl didnae really hiv any problems wae the polis in general, bit she knew it wis always wise tae steer well clear ae them.  ‘Where wid we be withoot them?’ she’d written in an essay when she wis at primary school.  It wis a different story wae that maw ae hers though.  Her maw and aw her pals no only hated them, bit took a lot ae pleasure in bating them at every chance they goat.  She could still remember the response she’d goat when she wis aboot ten or eleven, when she’d innocently asked her maw why she hated the polis.
 
     “Me?  Yer wee maw…hate the polis?  Noo, whitever gied ye that idea?  Ah jist don’t like the way The Corporation uses them as an instrument tae keep aw us wummin doon, so Ah don’t.” 
 
      Pearl hid always wanted tae go back and ask her maw whit she’d meant, bit by the time she’d goat roond tae it, she’d been auld enough tae suss it oot fur hersel.    She’d heard that The Stalker hid jist goat some sort ae promotion.  Helen Taylor and Issie McManus, a couple ae her maw’s best pals, hid been roond at her hoose the night before, discussing whit wis happening wae Helen’s election.  It hidnae taken that maw ae hers long tae get oan her soapbox.
 
     “Hiv ye seen that Stalker wan, running aboot wae shiny new braids oan they shoulders ae his as if he’s a bloody general?” her maw hid come oot wae before Helen and Issie hid even unbuttoned their coats.
 
     “Who?  The Stalker?  Oor Stalker?”  Helen hid asked.
 
     “Noo, whit in heaven’s name wid they go and promote a creepy basturt like him fur, eh?  Ye wid’ve thought there wis plenty ae other even bigger shitehooses tae promote, rather than that pervo,” Issie hid exclaimed, relishing the slagging match.
 
     “Ach, he’s no any better or worse than the other wans we’ve dealt wae o’er the years,” Helen hid come oot wae.
 
       “See, there ye go, Helen…defending the indefensible, so ye ur.  Ur ye sure ye hivnae goat some sort ae saft spot fur that peeping perverted prick?” her maw hid chided.
 
     “Me?  Aye, ye’re right, Sharon.  Me and The Stalker, that wid be some wedding photo, so it wid,” Helen hid said, as they’d aw cackled.
 
     “Did ye ever get yer good bar towel back fae him then?”
 
     “Whit bar towel?”
 
     “The wan ye gied him tae stoap the bleeding efter wan ae the lassies scudded him at Mary Porter’s warrant sale up in Kendrick’s Street jist before Christmas?”
 
     “Oh, that?  Christ, Ah’d furgoat aw aboot that.  Ah jist hope he disnae find oot that Issie hid been slobbering and blowing her nose intae it aw that morning before Ah gied it tae him tae put in his gub tae stoap the bleeding, eh?” Helen hid said, as the three ae them cracked up laughing again. 
 
     Pearl arrived safely oan tae the pavement oan the other side ae Springburn Road in wan piece, despite a bus driver speeding up, hoping tae catch her oot.  She pushed open the lounge door and wis immediately engulfed in the escaping heat and Jeff Beck belting oot ‘Hi Ho Silver Lining’ o’er the chatter ae her pals, who wur sitting in the corner in a big semi-circle, opposite the lounge door.  There used tae be a speaker up oan the wall in that corner, bit wan ae The Mankys hid taken it doon efter the lassies hid complained that they couldnae hear themsels hivving a good chin-wag wae the racket coming oot ae it.  Alex The Manager didnae seem tae hiv noticed that it hid gone, despite the square white patch, staunin oot like a sore thumb, oan the red velvet flocked wallpaper.  The lounge wisnae that big, bit it wis big enough tae accommodate Pearl and her pals at wan end while The Mankys hung aboot doon at the far end, closer tae the bar and the toilets, where they hammered oot their shady deals.  When she stepped through the door, she automatically glanced doon tae where The Mankys wur.
 
     “Whit?  Hiv ye lost something then, Pearl?” Helen Birnie shouted.
 
     “Naw, naw, Ah wis jist hivving a wee swatch, tae see who wis aboot,” she replied, squeezing in between Aggie McCoy and Senga Jackson, her best pal.
 
     “Ye’re no still fancying that bag ae bones, Johnboy Taylor, ur ye?” Frances Smith shouted oot loudly, as Pearl looked aboot, aghast, in case Johnboy heard her.
 
     “Ach, don’t worry, Pearl, Ah jist saw him nipping intae the bog, so Ah did,” Senga said, gieing her knee a wee squeeze and a reassuring smile.
 
     “And by the way, Frances, Ah never said Ah fancied Johnboy,” she lied.
 
     “Oh, Pearl, shut yer arse...everywan knows ye fancy him, don’t we, girls?”
 
     “Aye!” they aw shouted, laughing and throwing their damp cardboard beer mats at her.
 
     “Ah never did!  When hiv any ae youse ever heard me saying that, eh?”
 
     “Ye telt me the other night there, so ye did.  In fact, if ma memory serves me well, ye even said that if he disnae invite ye tae the pictures soon, then ye’d ask him yersel,” Senga said, laughing.
 
     “Arghhhh!” Pearl screamed, slapping her pal oan the shoulder, as the lassies aw laughed, bursting intae the chorus ae ‘Hi Ho Silver Lining.’
 
     “Uh, oh, don’t look, bit lover boy is heiding this way, so he is.  Quick, act casual, Pearl,” Paula Baker hissed, exaggerating her best casual pose.
 
     “Hellorerr, girls.  Whit ur youse aw hivving then?” Helen Taylor’s youngest asked them.
 
     “Oh, hello, Johnboy,” Pearl said wae a dazzling smile, as aw the lassies fell aboot laughing.
 
     “Whit?  Hiv Ah goat dribbles or something?” Johnboy asked them, wae a big grin spread across his coupon, looking doon at the fly oan his troosers.
 
     “Here ye go, Johnboy.  That’s everybody’s, except fur Pearl here,” Frances said, haunin o’er a bit ae paper wae everywan’s drink written oan it.
 
     “Whit ur ye fur, Pearl?”
 
     “A date?” Helen suggested.
 
     “Sorry, Ah’m taken.  Did Ah no hear that ye wur gaun oot wae Silent, Helen, or his he dumped ye as well?” Johnboy asked, laughing.
 
     “Johnboy, she meant Pearl, ya eejit, ye.”
 
     “If Pearl wants a date, she only needs tae ask.  Isn’t that right, Pearl?” Johnboy retorted smoothly.
 
     “Ah’ll hiv a hauf pint ae lager and lime, Johnboy,” Pearl said, glaring at her pals, who wur aw sitting there nodding towards Johnboy, willing her oan tae ask him oot.
 
     “Aye, mind you, ye wur definitely drunk when ye said ye wur gonnae ask him tae take ye oot, Pearl,” Senga said loudly, as Johnboy heided aff tae get them a roond ae drinks.
 
     “Ah bloody hate aw youse, so Ah dae.  Dae ye think he saw the beamer oan that face ae mine?” Pearl asked them, still feeling her face burning.
 
     “No under these shite lights.  Bit they freckles?  Well, even a blind man widnae miss them oan a dark night,” Frances said, enjoying hersel.
 
     “Frances, ye’re still such a cow, fur somewan who’s been dumped by yer last three boyfriends,” Pearl retorted.
 
     “Er, it wis four,” Frances laughed, as the voice ae Bob Dylan howled aboot somewan wearing his Leopard Skin Pill Box Hat through the speakers as Johnboy arrived back wae a tray ae drinks.
 
     “Here ye go, ma wee bunch ae dandelions.”
 
     “Dandelions?  Ur they no whit gardeners call ‘pish-the-beds?’” Aggie asked.
 
     “Ach, well, never mind, Alex telt me that he goat the seats up in this corner specially lined wae polythene sheeting underneath the fabric when he goat them re-covered a few months ago, jist tae save the other punters getting a wet arse efter youse hiv vacated the premises,” Johnboy replied.
 
     “So, Johnboy, where ur ye taking Pearl then?” Frances asked him.
 
     “Frances!”
 
     “Aye, well, ur ye sure ye’ve goat the right boy?  Dae ye no mean Snappy?  He’s goat a saft spot fur wee Pearl...at least, that’s whit he telt me,” Johnboy replied, body swerving the subject. 
 
     “Ignore them, Johnboy, they’re jist winding ye up, so they ur,” Pearl said, blushing.
 
     “Don’t ye worry, Pearl. Ah know whit their game is, so Ah dae,” he said, before swaggering back tae they pals ae his.
 
     “Frances, Ah bloody-well hate ye, so Ah dae, ya cow, ye.”
 
     “Ach, Pearl, Ah’m only hivving a laugh, so Ah am.”
 
     “Aye, don’t worry, Pearl, Ah’ve been there and back and believe you me, it wisnae anything tae write hame aboot,” Aggie McCoy quipped, tae sniggers.
 
     Pearl wanted tae lean o’er and tear the eyes oot ae Aggie’s face.  If she didnae hiv tae hing aboot and hiv a chat wae Senga aboot the social worker, she wid’ve left.  She found it difficult tae haud back the tears.  She’d fancied Johnboy Taylor since she wis aboot twelve, even though he wis nearly two years aulder than her.  She’d hardly ever seen him due tae the fact that when she wis younger, he always seemed tae be oan the run fae approved schools and mair recently because he’d been away in borstal.  When she wis twelve and he wis oan the run, she’d asked him if she could write tae him, bit he’d telt her he couldnae remember the address ae the approved school he’d been oan the run fae.  Oan her thirteenth birthday, he’d sent her a massive teen birthday card fae wherever it wis he wis hiding oot while trying tae avoid the polis.  ‘Hiv a nice birthday, Freckly’ it hid said and he’d even put a wee x as a kiss mark oan it.  When she’d showed it tae her maw, she’d opened the card and put if up tae her nose, sniffed it, before declaring “Aye, Ah knew it.  Ah kin smell the diesel.  He’s probably been stripping electric cable fae across oan some railway depot, so he his.”
 
      No long efter receiving her birthday card, Pearl hid heard that he wis lying low in the Toonheid and her and Senga hid dogged school wan day tae go and see if they could track him doon.  It hid never occurred tae her that she widnae hiv hid a clue whit tae say tae him if she’d found him.  Her maw and Helen used tae tease her aboot her crush oan him.
 
      “Ignore them, Pearl, they’re only winding ye up.  So, whit’s the score wae that horrible boss ae yers then?  Did ye manage tae hiv a word wae her?” Senga asked.
 
     “Aye, she’s chomping at the bit, so she is, bit we’ll need tae watch her though.”
 
     “Oh, by the way, Ah read that new wummin’s page ye said ye wur helping oot oan, Pearl,” Paula said.
 
     “Did ye like it?” Pearl asked her.
 
     “It wis shite, so it wis.  Who the hell could afford tae buy aw that kind ae stuff?”
 
     “Well, ye’re sitting decked oot in Biba, Paula,” Senga reminded her.
 
     “Aye, bit Ah never bought it masel.  Jake goat it fur me.  Dae ye like it?” Paula asked, looking adoringly doon tae the other end ae the lounge, where her boyfriend wis showing aff his favourite party piece ae swallying doon a pint ae lager fae the other side ae the glass, withoot using his hauns.
 
     “God, they’re actually pretty simple-minded fur a bunch ae up-and-coming big tickets, so they ur,” Frances said, as the lassies smiled at the cheers fae the boys, when Jake spilt hauf a glassful ae his lager doon the front ae his Arthur Black’s made-tae-measure shirt.
 
     “So, whit’s that new boss ae yers like then?”
 
     “Ach, she’s awright, Ah suppose.” 
 
     “Ye suppose?”
 
     “Well, at first glance, she comes across as a stuck-up tramp fae Dennistoun, who’s obviously done good by marrying the posh, rich bloke who writes the motoring column fur the paper and who’s long forgotten where she originally came fae.  Then when ye get tae know her, low and behold, she is a stuck-up tramp fae Dennistoun who’s obviously done good by marrying the posh, rich bloke who writes the motoring column fur the paper and who his long forgotten where she originally came fae,” Pearl said tae laughter.
 
     “Ah hate stuck-up cows like that.  Ah worked wae somewan exactly like her who wis so bloody pathetic, so she wis.  She thought she wis the bees-knees because she came fae Springboig and hid a garden the size ae a postage stamp.  Christ, Ah couldnae make oot whit she wis garbling oan aboot hauf the time wae that false accent ae hers,” Paula volunteered.
 
     “Aye, it’s the converts that ye hiv tae watch oot fur.”
 
     “Senga, ye’re no still thinking aboot approaching that social worker wan tae gie her side ae the story, ur ye?” Aggie asked.
 
     “Aye, why?”
 
     “Why?  Er, how aboot, if the shoe hid been oan the other fit, dae ye think she’d gie a toss fur somewan like you?”
 
     “Oh, Ah don’t know aboot that.”
 
     “Of course ye dae.  When his anywan sitting here ever met a social worker who’s no a right horror, eh?”
 
     “Well, horror or no, Ah feel really sorry fur her, so Ah dae,” Senga replied defensively.
 
     “The problem wae you, Senga, is that ye’re jist a saft touch, so ye ur.  Why risk yer job, yer career, oan somewan who widnae pish oan ye if ye wur oan fire?”
 
     “Oh, Aggie, ye don’t hiv a clue whit ye’re oan aboot.  Ah’d defy anywan sitting here tae say they didnae feel sorry fur her, efter whit she’s been through,” Senga retorted. 
 
     “Ah don’t think Aggie’s saying she widnae feel sorry fur her, Senga.  It’s jist because ae who she is…a social worker.  Is that no right, Aggie?”
 
     “Exactly.”
 
     “Hiv ye no read aw the stuff in the papers aboot her?  She sounds like a real man-eater, so she dis,” Paula said.
 
     “There’s a lassie at ma work who his heard, oan good authority, because she knows somewan who knows somewan else that worked in the same office as her, who said she’s slept wae every single client she’s came in contact wae through her work, so she his,” Helen said, knowingly.
 
     “And Ah heard that her man, the prison governor, wis behind the shooting, so he wis.  It seems he paid a couple ae hard guys, fae up in the Bar-L nick, tae go and shoot that Tam Simpson and that patient ae yers, Senga,” Aggie said, whispering.
 
     “Sounds a bit iffy tae me, Mary,” Pearl came back wae.
 
     “It isnae any mair iffy than whit Helen his jist come oot wae,” Aggie retorted indignantly.
 
     “So, whit’s she like then, Senga?” Mary asked, as everywan looked at Senga.
 
     “It’s hard tae say really.  She disnae talk.”
 
     “There’s a surprise,” Aggie murmured.
 
     “Naw, naw, she cannae talk because ae her injuries.  Ah talk tae her, and if she wants tae reply, she writes it doon oan a wee pad she keeps by her bed.”
 
     “Will she ever be able tae talk again then?” Frances asked.
 
     “They’re no sure.  She’s hid a couple ae major operations so far, bit she’s goat plenty mair tae get.  They’re also no sure if she’ll get blood poisoning as they couldnae get aw the pellets oot ae her because ae where they’re sitting.”
 
     “Why wid she get blood poisoning?”
 
     “Seemingly, the pellets in the shotgun cartridge used tae blast her in the neck wur made ae lead and the lead kin contaminate yer body, so it kin.  She hid hauf a dozen pellets in her intracranially...which means in her skull, by the way...and that’s whit’s worrying them as that kin be really dangerous, due tae them being in contact wae her cerebrospinal fluid.  Even if she disnae end up suffering fae lead toxicity, she’s still goat a few pellets sitting in her subcutaneous tissue...that’s the bit jist under her skin...so she’s still no oot ae the water yet, so she’s no.”
 
     “Christ, that sounds really bad.  Will she live?”
 
     “Right, none ae ye kin repeat this tae anywan, because the polis and the hospital ur no broadcasting her injuries, bit it wis a miracle she survived. When the shotgun went aff, she wis staunin behind that Tam Simpson.  Obviously, he caught the worst ae it, bit seeing as she wis staunin right behind him, she copped her whack maistly oan the neck and the bottom part ae her jaw.  As well as blasting her neck, which is in some mess, by the way, she lost hauf ae her bottom teeth oan the right haun side.  They’ve goat her jaw wired shut, bit she’ll need tae go through reconstructive surgery tae try and get her face back tae some sort ae semblance ae whit it wis like before the damage wis inflicted.”
 
     “So, how dis she eat then?”
 
     “She gets fed through her stomach by an abdominal feeding tube.  She’s also goat a tracheotomy tube and whit they call a right sub-clavian central venous catheter through her neck intae her throat tae help her breath.   They’re still no sure if she’ll ever get her voice back,” Senga whispered tae the hushed group.
 
     “Is that no terrible?” Aggie said, looking aboot and breaking the silence.
 
     “Ah thought ye jist said ye couldnae gie a fuck aboot her, Aggie?”
 
     “Aye, bit Ah widnae wish that oan anywan...no even a social worker, so Ah widnae.”
 
     “Ah must admit, that first week efter she came roond efter her operations, Ah used tae leave her room in tears, especially when she saw whit the papers wur aw writing aboot her,” Senga said.
 
     “And ye want tae be a journalist, Pearl?” Frances asked, accusingly.
 
     “Aye, bit no that kind ae journalist.”
 
     “Whit other kind is there?  Look at the shite they wrote aboot Helen Taylor?” Frances reminded everywan, tae nods.
 
     “Anyway, Ah’ve goat really friendly wae her, so Ah hiv.  Aye, she’s a social worker who’s probably taken weans aff ae hauf the wummin in the city, bit she’s only human, so she is.”
 
     “Dae ye think she’ll go fur this then?” Aggie asked.
 
     “Whit?”
 
     “That mad plan you and Pearl hiv cooked up that’s gonnae get ye sacked?”
 
     “Ah’m no sure.  When Ah’ve spoken tae her aboot aw the horrible press coverage aboot her, she wrote oan her pad that she’d dae anything tae put her side ae the story across, bit she disnae think she’ll ever get a fair shout.”
 
     “Why dis she no jist get the press in or gie oot a statement or something?”
 
     “As Ah said, she jist disnae trust anywan.  She hisnae seen her man, the governor, since she goat shot, and her weans, who ur grown up noo, hivnae been near, so they hivnae.  In fact, the only people she sees, apart fae the hospital staff ur the polis.  It seems as if she’s been abandoned by her family, which is probably understandable seeing as whit she’s done tae them.  Aw the papers kin see is some daft wummin who should’ve known better, who let her man, her family and her side doon.  She says she disnae recognise the person in the papers that they’re writing aw this crap aboot.”
 
     “So, whit dis she expect then?  She wis shagging wan ae the biggest basturts in the toon.  Look whit him and that brother ae his did tae poor Joe?”
 
     “It’s the maw ae they Simpsons Ah feel sorry fur.  No only wis her eldest boy shot tae death, bit the other wan is oan the run fur murder.  Aye, and look whit poor Kate Simpson ended up daeing...bloody-well went and took an overdose.  It’s a wonder Mrs Simpson is able tae get her arse oot ae her bed in the morning wae aw this gaun oan.  If ye think poor Issie and Tam wur in a bad way wae Joe getting stabbed tae death, imagine whit it must be like fur her?” 
 
     “Aye, bit the point Ah’m making is that Tam Simpson wis a vicious, dirty liberty-taking psycho, as everywan knows, whose name only gets a mention in the passing.  You go and read whit they’re saying every day in the papers and see if Ah’m wrang.  Alison Crawford is being crucified every single day by the newspapers because she wis caught oot hivving an affair and because she’s a wummin, so she is.  That’s the difference,” Senga said, silencing them.
 
     “And that new boss ae yers, Pearl?  Dae ye think she’ll go alang wae aw this withoot sensationalising her story?” 
 
     “Ah widnae trust Mary Marigold as far as Ah could throw her, bit fae whit Ah kin make oot, this new column ae hers is supposed tae be aboot wummin fur wummin, so it is...if only she’d believe that.  The problem is, she’s so doon in the dumps, feeling sorry fur hersel...that and the fact that she sits there aw day slagging hell oot ae aw the management, who ur aw men, fur dumping her doon tae the second flair.”
 
     “And papping you oan tae her?” Senga said, smiling.
 
     “Christ, ye should’ve heard her when Ah telt her that it wis her man that goat me the job, working wae her,” Pearl said tae laughter.
 
     “Ah still don’t get it,” Frances said.
 
     “If Ah kin persuade her tae start daeing some good stuff, writing aboot whit wummin really like, then maybe people wid stoap and think, insteid ae harping oan aboot stuff they don’t know aboot.”
 
     “Like whit?”
 
     “Hmm, Ah don’t know...wummin’s stuff...that kind ae stuff.”
 
     “Aye, bit whit?” Frances persisted.
 
     “Like, how is Alison Crawford, who probably isnae gonnae talk again, by the way, gonnae cope in the future?  If ye look at who’s writing aw the garbage aboot who she’s supposed tae hiv slept wae, ye’ll see that it’s aw men,” Senga said, jumping in tae help Pearl oot.
 
     “Oh well, good luck tae the pair ae ye then...it sounds as if ye’ll need it,” Frances said, staunin up and heiding fur the toilet.
 
     “Look, there’s a couple leaving.  Let’s grab their table so we kin talk in peace, Pearl,” Senga said, picking up her drink, as the rest ae the lassies in the circle burst intae ‘Son Ae Ma Father’ by Chicory Tip.
 
     “Right, Pearl, whit’s the score then?”
 
     “As Ah’ve jist said, she jumped at the chance, bit she’s no tae be trusted.  She’d sell her granny fur the right price, so she wid.  Ah jist don’t trust her.  She wis prattling oan aboot getting decked oot in a nurse’s uniform and getting ye tae slip her intae the room, so she wis.”
 
     “Did ye tell her she’s goat a bizzy ootside her door?”
 
     “Aye, bit that didnae put her aff wan bit.  Ah’m telling ye, Senga, this wan is as mental as a hauf baked fruit loaf, so she is.  Ah managed tae put her aff until Ah spoke tae yersel.  If she disnae get her story, then Ah’ll probably be oot oan ma arse.”
 
     “Oh, Pearl, Ah’m sorry.  This is aw ma fault, so it is.”
 
     “Ach, don’t worry.  As soon as Ah clapped eyes oan her and she opened her gub, Ah knew ma days wur numbered.”
 
     “So, when dis she need tae know by?”
 
     “She wanted me tae phone her the morra, wance Ah’d spoken tae you, bit Ah put her aff until Monday.  She sees this as a way ae getting back intae favour wae the high heid wans who’ve awready shat oan her.  She obviously hisnae learned a thing.”
 
     “Look, Ah’ll try and raise it wae Alison o’er the weekend, bit Ah’m no sure she’ll go fur it, despite saying she’d love the opportunity tae put her side ae the story oot withoot aw the shite attached tae it.”
 
     “Well, the column goes oot oan Wednesday.  It wid hiv tae be done and dusted by Tuesday efternoon tae make it intae the early edition that hits the pubs late oan Tuesday night.  Whit dae ye think?”
 
     “Ah’m working oan Sunday, so, whitever happens, Ah’ll let ye know oan Sunday night.  If she says naw, then that’s it.”
 
     “That sounds good enough tae me, Senga.  So, did ye think Johnboy wis serious when he said he wis awready taken then?” Pearl asked, taking a sip ae her lager and lime, while looking towards the bar, where Johnboy wis staunin laughing wae the rest ae The Mankys at something Snappy Johnston hid jist said.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty
 
      Issie sat in her favourite pew, pleased that it wis sitting empty, considering the chapel wis two thirds full.  It wis the fifth pew fae the back oan the left and although she only attended wance or twice a year, she’d taken ownership ae it when she’d been slung oot ae the Toonheid efter the bulldozers hid moved in.  It wis in the ideal location.  It wis as close tae the main door as ye could get away wae, withoot raising suspicion fae Father John that ye’d sat there intentionally so ye could make a quick getaway should ye find yersel gaun intae suspended animation through being bored tit-less wae aw the righteous pontificating gaun oan roond aboot ye.  Helen’s next-door neighbour, Jemima Flint, sat tae Issie’s left, fidgeting uncomfortably, waiting fur the ceiling tae come doon roond aboot her ears, efter finding hersel back in the chapel, efter avoiding it since she’d left school thirty odd years earlier.  Oan her right, Ann Jackson sat in awe, never hivving darkened the door ae a chapel, seeing as she wis a blue-nosed Proddy.  Even though they wur sitting up the back, miles fae the alter, Issie could still feel Father John’s disapproving eyes boring intae them fur turning up and upsetting him.  Issie hid thought he wis gonnae hiv a heart attack when he clocked them at the front door ae the chapel, haunin oot leaflets tae the congregation arriving fur mass. 
 
     “Issie, sure and it’s yourself, I see.  I don’t think you should be distributing these about here.”
 
    “Oh, hellorerr, Father, and why wid that be then?” she’d asked him, suddenly being ignored as he body-swerved aff tae her right and rushed across tae confront Ann as she wis swooping doon oan Mrs Simpson, Tam Simpson's poor auld maw, dressed like a black shadow fae heid tae toe.
 
     “Here ye go, hen...save oor community...keep JP’s grubby fingers away fae the honey-pot...vote fur Helen Taylor, the only honest candidate ye kin trust,” Ann hid been saying, haunin o’er a leaflet, as the priest loomed up in front ae her. 
 
     “Er, excuse me, but there’s no place for politics at mass.  This is a house of God,” Father John hid snarled tae her, failing tae keep his anger in check.
 
     “Ah, Father John, here ye go...save oor community...keep JP’s grubby fingers away fae the honey-pot...vote fur Helen Taylor, the only honest candidate ye kin trust,” Ann hid said wae a big grin, ignoring him, clearly motoring away in automatic mode.
 
     “Here ye go, son, save oor community...keep that JP’s grubby fingers away fae oor stash doon in George’s Square.  Vote fur the darling ae the masses, Helen Taylor, the only honest candidate that’ll make sure we’ll get whit we’re entitled tae,” Jemima hid said, confronting an auld codger who wis taking his bunnet aff ae that napper ae his as he crossed the threshold ae the chapel.  
 
      Father John, knowing he wis ootnumbered and outmanoeuvred, hid gied up withoot a fight, gieing Issie a dirty look as he disappeared back intae the bowels ae the vestry. 
 
     “Aye, me and mine ur aw coping wae oor loss, so we ur,” Issie hid shouted efter him, as his wee priestly legs and bobbing heid hid disappeared through the doors.
 
      Even though it hid been a while, it wis strange being back in chapel, Issie thought tae hersel, as she murmured “Lamb ae God, who takes away the sins ae the world, hiv mercy oan us.”  
 
     She still hidnae furgiven Father John fur slinging her and her man, Tam, a deaf ear, efter poor Joe wis murdered, jist before Christmas ootside The Princes Bingo Hall.  He’d eventually showed his face at their door well efter everywan else hid been roond tae help and comfort them, including the local Protestant minister, Donald Flaw.  She’d never really taken tae Father John anyway.  He wis far too sleekit fur her tastes.  Issie always felt that there wis something ae a second-haun car salesmen aboot him, rather than a man ae the cloth.  When her daughter, Wee Mary, and aw her pals hid goat scabies the year before, Father John’s absence hid been noted when he jist happened tae visit only hooses that didnae contain any weans.  That meant walking past doors in the closemooth and visiting some, bit no others.  Issie hid wanted tae confront him aboot it at the time, bit Helen hid persuaded her tae let it go.
 
     “Whit’s the point, Issie?  Ye’ll only get his hump up and ye won’t see him when something serious happens and ye really need him.  Naw, leave it be,” Helen hid advised.
 
     Issie sat, trying tae keep her eyelids open.  Fur o’er two weeks noo, she’d been up at the crack ae dawn and oot oan tae the streets, trying tae persuade everywan that Helen Taylor wis the best thing since sliced breid.  It hid taken her mind aff ae the death ae her only son.  She started tae feel that well-known sensation ye get when ye’re finally forced tae gie up and shut yer eyes as ye feel yersel diving, heid-first, intae the twilight depth ae slumberville, helped by the droning voice ae a well-seasoned priest.  She let oot a wee sigh ae pleasure and wis jist reaching oot fur her glass beside her bed tae put her teeth intae, when she wis violently interrupted by an elbow in her right rib cage.
 
     “Eh?  Whit the fuc...?” she mumbled in fright, frizzled brain trying tae sort oot where the hell she wis.
 
     “Issie, listen-up, we’re getting a mention, so we ur,” Ann hissed through her gums intae her right lug.
 
     “Whit?  Er, Ah wisnae snoring, wis Ah?” Issie asked in horror.
 
     “Naw, Shhhh, he’s talking aboot the election, so he is,” Ann replied, as Issie looked towards Father John, decked oot in his golden finest, staunin at the alter.
 
     “...that politics are important, after mother church, of course, and do have a place amongst us.  Now, with democracy comes responsibility.  It is up to each and every one of us to ask ourselves, who of the candidates are good Christians and who are clearly not.  This is not about the different denominations of the candidates, but about who has placed their faith and life in God.  Now, there will be candidates outside of our own church, who we believe will, at some point in their lives, realise that there is only one true church, and come and join us.  In the meantime, we owe it to ourselves and to our community to go out there and cast our vote for the person we truly believe is the right person to represent us.  By that, I mean, someone who has the experience of public office, who has a record of accomplishment in representing us, who is a decent man...a man of the people.  It would be wrong of me to stand up here and tell you all who you should vote for, but it would certainly be amiss of me, and mother church, if we ignored the needs of our flock, of those who are in much need of guidance in this by-election.  All the priests in the area, including myself, have been instructed through guidance and divine intervention, to show the way to those of our flock that will be affected by the Keppochhill by-election.  All the saintly brothers who are conducting services this morning are asking you all to think carefully, very carefully, on how you intend to cast your vote.  As our dear lord and saviour says in the holy proverb number 6, verses 16 to 19.  ‘There are six things that our holy father hates and seven that are an abomination to him: Haughty eyes, a lying tongue, hands that shed innocent blood, a heart that devises wicked plans, feet that make haste to run to evil, a false witness who breathes out lies, and one who sows discord among brothers.'  Now then, does this conjure up anyone who we know is running for elected office?  Someone who believes we are blind and cannot see through her to the image of the devil himself?  Does she really expect us to vote for someone who has never cast a vote herself, but who would cynically expect us to elect her up unto the altar of power and trust within The Corporation?  As the disciple Matthew reminds us in proverb 24, verses 24, ‘For false Christs and false prophets will arise and perform great signs and wonders, so as to lead astray, if possible, even the elect.'  Soon we will have to vote for an elected representative who we will expect to give their very best whilst acting on our behalf...someone who will be a father to us in our time of need, who we know is gentle and kind, but who will come out fighting against those who bear false witness against thy neighbours.  We need a person who respects the sanctity of life, including the unborn child in the womb…someone who knows the ins and outs of the system, who will recognise the imposter bearing untruths and strike her down with the sword of justice.  That person, with the will of God, will lead you and I to victory.  Mother church urges you all to cast your vote for the compassionate candidate,  the only candidate with all the attributes that I have just outlined.  As a man of God, I will be casting my vote for JP Donnelly, to ensure the bedrock of our community remains as strong as ever.”
 
      Issie couldnae believe her ears.  She wisnae sure if she’d heard right and could feel her body shake wae rage at the blatant political bias ae Father John.  If she thought Jemima hid been fidgety before the sermon started, the poor cratur wis noo sitting scratching as if a caravan ae fleas hid moved oan board and wis settling in fur the duration.
 
     “Christ, ur aw priests always as entertaining as this, Issie?” Ann whispered, impressed.
 
     “Right, that’s it, Ah’m getting tae hell oot ae here.  Ur youse wans coming?” Issie declared, picking up her bag ae election leaflets and making little effort tae hide her departure as she stomped towards the entrance. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty One
 
     Senga entered the room.  Alison Crawford appeared tae be sleeping, sitting up in bed, her heid resting back against her pillows.  The Sunday newspapers wur lying spread oot oan her lap.  Senga silently moved across the room and started tae gather them up, trying tae ignore the lurid heidlines that screamed up at her, implying whit a slutty cow her patient hid been before she’d been shot.  ‘Ah’m Lucky Tae Be Alive, Claims Frightened Ex-Con Lover ae The Black Widow.'  ‘The Truth Aboot Me and The Horny Social Worker Claims Milkman.'  ‘Ah Went Back Fur Seconds Claims Retired Prison Officer.'  Senga felt sick.  The best, or the worse wan, Senga noticed, hid been in The Sunday Echo.  Splashed in bold, it said ‘Ah Cannae Help It If Ah Like A Bit Ae Rough, Dear,' and then underneath, in smaller print, ‘Saucy Social Worker Tells Cuckolded Prison Governor Hubby When He Visits Her In Hospital.'  Unless the prison governor hid been up tae the hospital tae visit his wife the day before, Senga wisnae aware that he’d ever darkened the door ae the place.  She took the newspapers and laid them doon oan the chair by the door.  As she straightened up, she heard movement fae the bed.  When she turned, Alison Crawford wis staring at her.
 
     “Oh, ye’re awake, Mrs Crawford.  Sorry, Ah didnae mean tae disturb ye.  Ah thought ye wur finished reading these.  Ah didnae want tae leave them lying aboot, upsetting ye wae their awful heidlines,” Senga apologised, as her patient motioned fur her tae come closer tae the bed.
 
     Senga watched her pick up her pen and pad.
 
     ‘I thought we agreed that you should call me Alison?’ she wrote.
 
     “Aye, Ah know, Ah’m sorry.”
 
     ‘What have you been up to since I saw you on Friday?’ she scribbled, turning the pad so Senga could read her question.
 
     “Ach, nothing much.  Ah went intae the toon oan Saturday tae spend whit wis left ae ma Christmas money and went tae the pictures last night.  Nothing too exciting.”
 
     ‘And boys?’
 
     “Too complicated.  We...ma pals and me...run aboot wae a bunch ae scallywags.  They’re funny tae be wae and ur always oan the make, bit they’ve aw goat hearts ae gold… despite whit some people might think ae them.”
 
     ‘Like who?’
 
     “Oor mas and das fur starters, and then there’s the bizzi...er...the polis.  They aw think they’re up tae nae good aw the time...which they probably ur,” Senga said smiling, seeing a rare glimpse ae laugher in the eyes ae her patient.
 
     ‘Sit with me for a while, unless it will get you into trouble,’ her patient wrote.
 
     “Naw, naw, that’s fine.  Sister said that Ah could spend time wae ye...seeing as ye don’t get many visitors...apart fae the polis, that is.  Oh, sorry, Ah shouldnae hiv said that,” Senga said, looking away, embarrassed.
 
     ‘Why?’ the pad asked.
 
     “Ah don’t know.  It sounded a bit as if ye didnae hiv anywan, if ye know whit Ah mean?”
 
     ‘Yes, but it’s true.’
 
     “So, yer husband visiting ye didnae happen then?” Senga asked, waving tae the stack ae newspapers sitting oan the chair by the door.
 
     ‘I would be surprised if George, or the kids for that matter, will ever speak to me or want to see me again,’ she wrote, tears welling up in her eyes.
 
     “If they love ye, they will.  Blood’s thicker than water, at least it is where Ah come fae.  Ah suppose everywan will jist need a bit ae time tae get o’er the shock.”
 
     ‘Do your friends ever talk about me, my situation, Senga?’ the pad asked.
 
     Senga looked at her patient, hesitating before replying.
 
     “They read the papers like everywan else...or at least some ae them dae.”
 
      ‘What do they say?  That I’m as bad and wicked as I’m portrayed in the papers?’
 
     “Naw, Ah’m no sure that that’s whit wid sway them.  They aw know fine well that yesterday’s papers ur the day’s fish and chip wrappers, so they dae.”
 
     ‘I’m surprised.’
 
     “That’s jist who they ur.”
 
     ‘So, what do they say then?’
 
     “They come at it fae a different angle, so they dae.  Yer...er...boyfriend’s brother stabbed somewan who we aw know...and loved.”
 
     ‘I’m sorry, Senga.  I shouldn’t have pried.  I read that the police were trying to apprehend Thomas’s brother, Toby, for involvement in the murder of a young lad in Springburn.  Was that the boy?”
 
     “Aye,” Senga replied, drapping her eyes.
 
     Silence.
 
     ‘All your friends must really hate me,’ Senga read on the pad that wis pushed under her nose.
 
     “Why dae ye write that?  If ma friends hate ye, it certainly isnae because ye went oot wae a baddie, so it isnae,” Senga blurted oot, cursing hersel fur letting her tongue loose wae whit wis in her brain.
 
     ‘Oh?’
 
     “Look, don’t listen tae me...Alison.  Ah’m well known fur putting ma fit in it and upsetting the apple cart, so Ah am.”
 
     ‘So, if they don’t hate me for my choice of man to have an affair with, what other reason would there be?’
 
     Senga telt hersel tae watch oot.  She wis letting her guard doon.  She’d furgoatten that this wis a social worker...an injured wan...bit still a social worker.  She could feel the social worker’s eyes oan her, expecting a response.  She hesitated, before taking a deep breath and looked at her patient.  
 
     “Look, Ah don’t want tae upset ye so maybe we should change the subject, eh?” she said.
 
     Silence.
 
     “Right, Ah’ll be honest wae ye...ma job here is tae try and help people get better...no make things worse.  If ye really want tae know the truth...it widnae put ma friends up or doon who you, or anywan else fur that matter, went oot wae, unless they wur in a rock group or wur a film star.  In fact, running aboot wae a bad boy wid probably score ye points wae maist ae them.”
 
     ‘And?’ 
 
     “Ah think their problem wae somewan like yersel isnae who ye sha...er...went oot wae, bit who ye ur.  Ah’m finding this hard tae put intae words and Ah’m sorry fur saying this...no that it’s me that feels that way...bit where Ah come fae, social workers and shite oan the heel ae yer shoe ur wan and the same thing, so they ur.  Ah’m no saying that’s how Ah feel, bit fur the majority ae ma pals, that wid be the general feeling,” Senga blurted oot, wishing she’d been born a Catholic so she could make the sign ae the cross and ask fur furgiveness.
 
     Silence.
 
     ‘But why?’ the pad finally asked.
 
     “Well...apart fae being a social worker, which is bad enough...being a female social worker...well, that jist takes the biscuit, so it dis.  Ye’ve nae chance,” Senga said, apologetically, shrugging they shoulders ae hers and grimacing.
 
     ‘I don’t get it.’
 
     ‘Right, how can Ah put it, withoot upsetting ye any mair than Ah hiv awready?  Let’s see.  How come it always seems tae be wummin social workers that come and take weans fae their maws?  How come people don’t see male social workers daeing that kind ae dirty work?”
 
     ‘What’s the difference?  If a child needs to go into care, it’s because they’re at risk and in danger of some sort.’
 
     ‘Fae where Ah come fae, and Ah’m no saying Ah’m wan ae them, bit people, especially the wummin, find it hard tae understaun why another wummin, social worker or no, wid dae that tae another wummin...rightly or wrongly...so they dae.”
 
     ‘I can understand that, but I can assure you that being female is never a consideration when a decision has to be made regarding something like that.’
 
     “Aye, Ah’m sure,” Senga said, noticing the haunwriting hid deteriorated intae a squiggle.
 
       ‘No, really.  It’s nothing to do with gender or what sex you are.  It’s a difficult part of the job, but it’s done with compassion and sensitivity.  We always try to be professional.  We are professional.’
 
     “Aye, well,” Senga sighed, nodding and staunin up.
 
     ‘You’re going?’ the pad asked.
 
     “Ah’m sorry, bit Ah hiv tae get back...Ah’ve goat jobs Ah hiv tae dae.  Ah’ll try and pop in by later.  If ye need anything in the meantime, press the button and somewan will come.”  
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Two
 
     “Helen, it’s yersel, hen.  How’s the campaign coming oan?” Dizzy Gillespie asked her.
 
     “Oh hello, Dizzy.  Ah never knew ye wur oan the Springburn route, hen,” Helen said tae the bus clippie.
 
     “Aye, and Ah’m fair chuffed, so Ah am.  Ah usually dae the city centre tae Yoker run, so Ah dae, bit they shifted me tae this side ae the toon, so they hiv.”
 
     “Well, here ye go, Dizzy.  A single up tae Keppochhill Road,” Helen said, opening her purse and taking oot wan ae the new ten pence pieces.
 
     “Ach, away ye go, Helen.  Ah’m no gonnae take money aff ae somewan like yersel, hen.  If an inspector comes oan asking tae see yer ticket, jist tell him ye goat oan the stoap before him.  Ah’ll vouch fur ye, so Ah will.”
 
     “Aw, ta, hen.  So, how ur ye coping wae aw this new money then?”
 
     “They call it by some fancy word...decimalisation...aye, that’s whit it is.  Detrimental tae wan’s health, if ye ask me, so it is.  Whit wis wrang wae pounds, shillings and pence, eh?” Dizzy asked, leaning o’er and taking the fag fae Helen’s fingers, looking aboot tae make sure nowan wis watching before taking a few deep puffs.
 
     “Ur ye wanting a fag, Dizzy?”
 
     “Naw, If Ah’m caught Ah’ll be oot oan ma arse, so Ah will.  The Corporation disnae mess aboot noo-a-days, so they don’t.”
 
     “Aye, it’s aw rules and regulations these days, so it is,” Helen agreed, haunin her fag back tae Dizzy’s grateful, ootstretched fingers.
 
     “So, where hiv ye been oan a Sunday, aw dressed up like a tart fae Bishopton then?” Dizzy asked her.
 
     “Oh, that?  Ah’ve jist been o’er tae The Western Infirmary.  Auld Charlie Mann took no well, so he did, and wis carted oot ae The Journeyman’s Club oan a stretcher last night.  Ah never heard aboot it until this morning.”
 
     “Is he okay?”
 
     “Suspected burst appendix, they say.”
 
     “Auld Charlie Mann?  Is he no too auld tae catch something like that?”
 
     “Obviously no.”
 
     “Is he gonnae be okay?”
 
     “Ah’m no sure.  They widnae tell me anything seeing as Ah’m no family, bit they let me in fur a couple ae minutes, bit he wis oot fur the coont wae aw sorts ae wires and tubes hinging oot ae him.  He looks really poorly.”
 
     “Bit, Ah thought he didnae hiv any family?”
 
     “Ah tried tae tell them that, bit they said they’d get oan tae a social worker first thing the morra morning.”
 
     “Whit, tae tell her whit’s wrang wae him?  And who is she gonnae tell?  Whit aboot they cronies ae his...auld Bob Henderson and John McGuigan?”
 
     “Ah wis oan ma way up tae Stobhill tae see Charlie, when Ah bumped intae them coming aff the bus oan Springburn Road.  Thank God Ah did.  It wis them that telt me he’d been transferred across tae The Western.”
 
     “In the name ae the wee man, the poor bugger will probably end up being shipped fae pillar tae post if somewan disnae keep their eye oan him.  Is there anything Ah kin dae?”
 
     “Naw, Dizzy.  Ah’ll keep in touch wae the hospital tae make sure he isnae shipped oot and furgoatten aboot.”
 
     “Right, gie’s another few wee fly puffs ae that juicy fag before Ah go and take money aff ae the crowd that’s jist come oan, Helen.”
 
     Helen watched Dizzy heid aff alang the tap deck tae the stairs calling oot ‘Fares please’ as she went.  Dizzy wis right.  Helen wid hiv tae keep in touch or Charlie might end up lost in the system, given his age.  It wid be bad enough fur a young wan in hospital withoot any family, bit an auld codger like Charlie wid hiv nae chance.  Helen hid tried tae get the auld bugger tae slow doon.  His two pals hid agreed tae take a breather, bit Charlie hid been oot there in the snow and rain fae morning tae night.  When she’d spoken wae him the day before, she could see his shoes wur soaked aw the way through and his face wis blue wae the cauld.  She hoped he’d pull through.  Age or no, he wid be sorely missed.  She wondered how Issie hid goat oan at St Teresa’s.  Helen wis glad Issie wis gaun back tae the chapel.  Fur aw its faults, and there wur plenty, it gied comfort tae somewan like Issie and some ae the other lassies.  In fact, if the priest hidnae been that wee shitehoose, Father John, she might’ve trooped alang oan a Sunday hersel tae accept communion.  The thought ae receiving absolution fae a nasty wee sleekit gnome like him wis a non-starter as far as she wis concerned.  God only knew, she could be daeing wae a wee bit ae spiritual support, so she could.  She couldnae remember the last time she’d taken communion...probably the late forties, early fifties.  Hersel, Sharon Campbell and her daughter, Pearl, hid aw took a Proddy church each tae leaflet that morning.  Pearl hid said the rest ae her pals wid be coming oot tae help dae the evening services later that night.  Helen wondered whit time it wis.  She hoped Jimmy wid hiv her tea ready fur her when she goat back, although she wisnae gonnae haud her breath oan that score.  She might even get time tae soak her poor feet in a basin ae salted water before heiding oot the door again.  Helen smiled thinking aboot Jimmy.  He wis daeing his dinger, so he wis, wae people coming tae the door at aw hours ae the day and night.
 
     “Helen, who the hell ur aw these waifs and strays ye’ve taken oan?” he’d asked oan Friday night, efter arriving hame fae his work.
 
     “They’re no waifs and strays.  They’re jist like us, people trying tae get by.”
 
     “Aye, bit wid ye no be better telling them tae come back wance the election is o’er?”
 
     Helen supposed he hid a point.  There wisnae much she could dae, hivving tae be oot pounding the streets.  It hid aw started efter her name hid appeared in the paper efter the launch.  People hid started tae accost her in the street and then started appearing up at the hoose.  It hid been heart-breaking.  Maist ae them wondered if she could dae anything fur them by getting in touch wae The Corporation, The Gas or Electricity Boards or the Provi-cheque Company oan their behauf.  If they hidnae been in the process ae being evicted or their names being put up fur a warrant sale, then the axe wisnae very far away.  She couldnae believe the extent ae some ae their debts either.  She felt totally helpless and wis as honest as possible wae them.  She started taking their names and addresses, promising tae get back in touch whether she won the election or no.  Everywan seemed satisfied wae that.  Helen goat the feeling that jist hivving somewan tae talk tae made them feel better.  Some ae them hid spent Christmas and the New Year sitting huddled wae their families aroond candles, so they hid.  Helen hid tae keep telling hersel tae keep her chin up.  She wisnae too sure whit she’d dae if she beat JP Donnelly, bit she knew fine well that a lot ae people wur depending oan her tae gie her best.  Fur some, her losing the election wid probably mean they’d end up oot oan the streets, and she wisnae prepared tae even think aboot that.  As far as the election wis concerned, Helen felt the tide wis beginning tae turn in her favour, despite the well-oiled machine and manky tricks that JP and his crowd goat up tae.  She wondered how Issie and Susan wur getting oan wae trying tae get some sponsorship so they could get some mair leaflets done.
 
     “Helen!  Helen, that’s you, hen,” Dizzy shouted fae doon the stairs, breaking intae her thoughts.
 
     Helen goat up and gingerly walked tae the stairs, avoiding putting pressure oan her feet where the blisters and corns wur.  She smiled.  Dizzy hid goat the driver tae stoap at the junction ae Carlisle Street tae save her a walk.  Her feet wid appreciate that.
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Three
 
     JP hid jist finished speaking tae the key players ae his election team when Weasel Smith popped his heid roond the door and gied him a wee nod.  He wis satisfied, bit he hidnae overdone it wae his praises.  He’d reminded them that they wur only hauf ae the way through the election and he didnae want them tae start becoming complacent.  He’d gied them a good spiel aboot how winning the election wisnae the issue noo, as even a blind man could see that there wis nae opposition, bit it wis noo aboot margins.  He’d explained that the bigger the majority he goat oan the night wid decide the amount ae spoils up fur grabs.  He wanted tae maximise the message that wid be sent tae the party big-wigs doon in George Square.  He telt them that, even as he spoke, the party bosses wur making room fur his arrival by looking at shifting some ae the big boys aff ae the important committees tae make room fur himsel.  There hid been satisfied laughter when he’d telt them that he’d refused any overtures.  He wisnae prepared tae negotiate like some wee rookie starting oot in the political game.  He’d earned his spurs many times o’er and the administration knew fine well whit wis expected, if they wanted his support.
 
     “Ooh, JP, Ah cannae wait, so Ah cannae.  Ma Joe wis starting tae get a wee bit worried aboot whether he’d still be in line fur getting a job efter reading whit that Taylor bitch said in the papers last week,” Peggy Roy hid beamed oan the way past.
 
     “You jist go through tae that bar and tell that man ae yers he’s no tae worry aboot a thing, Peggy.  There will be a job waiting fur him a week efter Ah get in.  Jist remind him he’ll hiv tae stay aff the drink noo.  They’ve tightened up oan men drinking oan the job since Ah wis last in, so they hiv.”
 
     “Don’t ye worry aboot that, JP.  Joe’s learnt his lesson efter that last unprovoked sacking, so he his.”
 
     JP hid deliberately waited until the room wis empty before he gied Weasel the nod tae gie Tam Barnet, The Corporation’s Democratic Election Officer, a shout tae come through fae the bar, where he’d been skoofing a pint and chomping oan a couple ae free pies while waiting fur JP’s meeting tae finish.
 
     “JP, how ur ye daeing, ma good friend?” Tam asked, as he swanned in tae the room.
 
     “Tam, it’s good tae see ye.  Weasel, get Tam a drink, will ye?”
 
     “Ah’ll jist hiv a wee pint ae heavy, if that’s okay, Weasel...and another wan ae they lovely pies, if there ur any mair oan the go.”
 
     “Ah’ll hiv a Bells and a wee drap ae water in it while ye’re at it, Weasel,” JP said, motioning his good pal tae take a seat.
 
     “So, how wis yer meeting, JP?”
 
     “Ach, the same as usual.  They’re aw good people, bit maist ae them ur as thick as two four by fours, so they ur.  Ye’re always hivving tae remind them whit this is aw aboot.”
 
     “Aye, bit withoot them, it wid be difficult tae get that auld arse ae yers oan a seat doon oan George’s Square.  That’s democracy fur ye.” 
 
     “Aye, if Ah wis a nervous man, Ah widnae be able tae sleep at night if Ah knew ma future wid be dependent oan some ae the people Ah hiv tae put up wae, Ah kin tell ye.”
 
     “So, JP, whit wis it ye wanted tae speak tae me aboot?”
 
     “Helen Taylor.”
 
     “Whit the hell ur ye bothering aboot her fur?  Ye're wiping the flair wae her, so ye ur.”
 
     “Aye, Ah know that, bit she comes fae a family ae persistent cows, so she dis.”
 
     “Well, Ah’ve hid my boys oot and aboot, taking the pulse up here in Springburn.  Ye really don’t hiv anything tae worry aboot, so ye don’t.”
 
     “And?”
 
     “The Tories and the Liberals hiv aboot five percent between them. The Nationalists and that Daft Dave, the minimum wage eejit, ur well oot ae the game, so they ur.”
 
     “And Taylor?”
 
     “We reckon she’s sitting wae aboot twenty per cent, wae a margin ae error ae five percent oan either side.  Everything else is yours.”
 
     “Fur Christ’s sake, Tam, ur ye telling me that Helen Taylor...that trollop...could be sitting wae twenty five percent ae the ward electorate in her purse?” JP asked incredulously.
 
     “It’s no an exact science, JP.  That’s the best case scenario, fur her, so it is.  It’s hard tae make an educated guess, bit her sitting wae twenty five percent ae the vote wid be extremely unlikely.”
 
     “Ah cannae believe this,” JP fumed, as Weasel brought in the drinks and a mince pie.
 
     “And remember, JP, this is the results fae two days ago...oan Friday...that’s two days before the churches did their bit this morning.  Ah’m telling ye, she’s peaked early, shot her load too soon, so she his.  It’s aw doonhill fae here oan in fur the hairy.”
 
     “And whit if she hisnae?”
 
     “Whit?”
 
     “Shot her load too early?  Whit dae we dae then?”
 
     “JP, Ah’m telling ye, that isnae gonnae happen.  Christ, everywan doon in George Square wur up in erms efter that piece in The Echo by Bradley McLeod, so they wur...and Ah’m no jist talking aboot the wans that hiv everything tae lose if she get’s in either.  Ah’m talking aboot the cleaners, doormen and the wee typists.  Christ, ye wid’ve thought the devil hid announced that he wis taking up residence, so ye wid’ve.  Naw, jist you concentrate oan that positive image ae yers, JP.”
 
     “Right, let’s say, hypothetically, that she becomes a real challenge tae me.  Whit’s the fall-back position?” JP asked, biting oan his bottom lip and staring at his dram.
 
     “Wid ye jist listen tae yersel?  Ah’ve awready telt ye, ye’ve nothing tae worry aboot.”
 
     “So, there isnae a fall-back position?  Ah’m telling ye, Tam, don’t underestimate this bitch.  Remember, Ah’ve awready hid a run in wae her maw’s sister and that wis too close fur comfort.  Ah widnae put ma worst enemy through whit that trollop put me through.”
 
     “JP, listen tae me.  That wis a different time and place...a different era, and mair importantly, a different persona.  Ah knew Jeannie Smullen as well as anywan and believe you me, Helen Taylor is no a patch oan that auntie ae hers.  Ye’ve awready goat the vote ae maist people who traditionally vote.  She his tae try and get non-voters tae get up aff their lazy arses, so she his.  That wullnae happen in a month ae Sundays up here in a place like Springburn.  If it dis, it’ll be a first.  Ma wee labrador, Twisted, knows mair aboot politics than she ever will.  Naw, she’s jist a street rabble-rouser wae nae substance, who won’t fucking know whit’s hit her come election night.   Ah’ve still goat the city’s death register lists fur Springburn covering the last two years that we decided no tae use during Dick's campaign eighteen months ago.  If Mohammed should come doon fae the mountain tae lend her a haun, we’ll soon raise the deid and that’ll gie us a good thousand mair votes, at least.”
 
     “Whit aboot the ballot boxes?  Kin we hiv somewan stationed tae blag wan or two oan the night before they start the coont, if need be?” JP asked, ignoring the reassurances.
 
     “Too dodgy.  This is jist a ward election.  There ur only hauf a dozen ballot locations in the area wae aboot a dozen boxes in each.  We widnae want tae risk a challenge...and anyway, Ah’ve telt ye, the death register will gie us enough tae swing it, even if Jesus Christ stood.  Ye’ll probably get through wae the biggest percentage in any ward in the history ae the city, so ye will.  Dick Mulholland’s tally fae 1970 will look like sweetie numbers, compared tae whit ye’re gonnae get this time aroond.”
 
     “Did ye hiv any bother aboot suspending the warrant sales up here?”
 
     “Naw, Big Paul knows fine well that we need tae choke the oxygen fae the bitch and no gie her a platform tae spout aw that shite she’s famous fur.  Ah’m telling ye JP, ye’re probably gieing her too much credit.  Efter Bradley's piece, she’s a hate figure, so she is.”
 
     “Aye, ye’re probably right.  It’s jist that Ah don’t trust that minister’s wife.  Who the fuck asked her tae come up here and butt her nose intae things, eh?  She’s no even bloody Scottish.  Wance Ah get in, Ah’ll deal wae her and that limp-wristed man ae hers.  He’s pretending he’s no involved, bit he isnae fooling me wan bit.  He tried tae tell me that he’s no in a position tae keep her nose oot ae things.  Ah wis dying tae tell him jist tae go hame and gie her a few slaps aboot the chops...that wid put her in her place, bit Ah goat the distinct impression that she wears the troosers.  He even lets her loose wae a welding torch.  Kin ye believe that?”
 
     “Ah blame aw this wummin’s lib shite, so Ah dae.  Ah remember a few years ago when it wis aw the rage and the typists started making noises aboot better pay and equal rights.  They soon changed their tune when we slung a few ae their arses oot the door.  Ye never heard shite aboot equal rights efter that.”
 
     “Kin ye imagine somewan like Helen Taylor being let loose in amongst them?”
 
     “Christ, it disnae bear thinking aboot.  Naw, JP, don’t ye worry aboot a thing.  We’ll soon sort oot that uppity cow.  Ah’ve arranged tae meet up wae Harold Sliver fae The Evening Citizen oan Tuesday lunchtime fur a wee swally or two.  Harold will gie her a sore wan.  It’ll also gie us time tae see whit effect the priests hiv hid.  Ah’ll get a couple ae the boys oot oan Tuesday, during the day, tae find oot whit people ur thinking and pass it oan tae Harold, although he probably won’t need it.”
 
     “Ach, ye’re a good friend, Tam, so ye ur.  We’ll need tae make sure ye’re awright wance Ah’m back in.  Right, whit ur ye fur?”
 
     “Ah’ll hiv another wee pint ae heavy and wan ae they stoating mince pies, if there’s wan oan the go, JP,” Tam Barnett said, slurping doon the dregs fae his glass.
 
    
 
    
 
    
 
    
 
  
 
  


 
 
   
   Chapter Fifty Four
 
     Senga nodded at the polisman who wis sitting in the corridor looking bored.  She noticed that he wis sitting wae his wee black book oot and wis playing noughts and crosses wae himsel.  He’d tried making chit-chat wae her earlier oan, bit she’d slung him a deafy.  Sister hid telt her that she wisnae tae get involved in talking tae the polis as they’d probably try tae pump her fur information oan whit Mrs Crawford wis saying.  Sister hid telt her that if anywan asked any questions, whether it wis hospital staff or the polis, she hid tae refer them tae her.  Senga took a deep breath, before chapping oan the door and swinging it open.  Mrs Crawford wis sitting back, staring at the ceiling.  The newspapers wur still sitting where she’d left them earlier.  Senga felt bad...in fact, she wis appalled at whit she’d come oot wae tae Mrs Crawford earlier.  How could she hiv been so bloody stupid and insensitive, she’d asked hersel a hunner times since her last visit.  There wis absolutely no way she wis gonnae ask her aboot daeing an interview wae Pearl’s boss noo. 
 
     “Hello, Mrs Crawford...er, Ah mean, Alison.  How ur ye feeling?” Senga asked, as Mrs Crawford lifted her pad and held it oot tae her.
 
      ‘I’m so sorry for putting you on the spot earlier.  I got what I deserved.  I appreciate your honesty,’ she’d written oan it.
 
     “Naw, it’s me that should be daeing the apologising aboot here, so it is.  Ah’m appalled at the lack ae sensitivity Ah showed ye.  Ma only excuse is that Ah’m still learning, so Ah am,” Senga replied, feeling the tears welling up in her eyes, as the patient started writing oan the pad again.
 
     ‘Senga, you’re one of the most honest and caring people I have ever met.  It’s you that’s been keeping me going since I’ve been here.  When you finish your shift, I can’t wait until I see you again.  You’re my only ray of sunshine in here,’ the pad replied, as a tear landed on it.
 
     That wis it.  Senga’s eyes opened and the floods came gushing oot.  She sat oan the bed and put her erms roond the social worker, being careful no tae squeeze the heid too tight that she wis cradling.  Even though her ain body wis shaking wae her sobs, Senga felt the social worker’s body shuddering. 
 
     “Christ, Ah’m so sorry.  Ah don’t know whit came o’er me, so Ah don’t,” Senga said, apologising, staunin up and wiping her tears away wae the back ae her haun.
 
     Senga wis hauf sobbing and failing miserably tae reinstate her work voice, as she fussed wae the blankets oan the bed, making sure everything wis in order. 
 
     ‘What are we like?’ the pad asked.
 
     “If sister catches me like this, she’ll hiv a hairy fit, so she will,” Senga replied, smiling, as she dabbed her eyes wae wan ae the patient’s tissues.
 
     ‘Well, she’ll have the two of us to deal with.’
 
     “Remember earlier when ye asked me aboot a boyfriend and Ah said it wis complicated?” Senga asked, warily.  “Well it’s a bit mair complicated than whit Ah let oan.  Ur ye okay wae this?” 
 
     Senga goat an affirmative nod tae carry oan. 
 
     “Ye see, ma best pal, Pearl, who’s a good bit young younger than me, fancies this boy called Johnboy.  Noo, Johnboy, who gies ye the impression that his heid is up his ars...er...in the clouds maist ae the time, is no as stupid as he makes oot.  It puts me in a bit ae a pickle, so it dis, because Johnboy knows that poor wee Pearl fancies him, even though he makes oot he disnae.  Pearl keeps asking me fur advice oan how she should go aboot trying tae get him interested in her and it kills me tae see the state she’s getting hersel in.  Aw the lassies take the mickey oot ae her aboot it.  Ah hate seeing her getting upset by aw this, especially as wan ae the lassies...or maybe a few who hivnae admitted it, hiv ended up in bed wae him.  Ah feel terrible because although she’s honest wae me, Ah jist don’t think Ah’m the right person tae haud her haun and gie her the support she needs,” Senga said, avoiding any eye contact.
 
     ‘People themselves usually choose who they wish to talk to.  She’s your friend and she obviously feels comfortable speaking with you,’ the pad read.
 
     “Aye, well, ye see, that’s the problem, so it is,” Senga said, sitting oan the edge ae the bed.
 
     ‘What is?’
 
     “Ah’ve fancied Johnboy Taylor since Ah wis at primary school wae him in the Toonheid.  We shared the same desk in class aw through primary school since we wur five...at least we did, until he ended up getting put away tae remand homes.  His maw, Helen, worked wae ma maw as a school cleaner.  Ah kin remember, oan ma tenth birthday, he turned up at the class wae a box ae Maltesers and a birthday card.  Olive Oyl, oor teacher at the time, made a big song and dance oot ae it in front ae everywan.  Ah wis so embarrassed that Ah never accepted them.  Ah’ve always felt that that wis the worse decision ae ma life because no long efter that, he seemed tae lose interest in me, so he did, and stuck tae running aboot wae his sticky-fingered pals.  Ah wis pretty sick when Pearl confided in me a couple ae years ago how she felt.  If Ah knew whit she wis gonnae tell me, Ah wid’ve goat in there first.  So noo, Ah hiv tae try and support her tae lumber the boy Ah’ve always loved.  How is that fur something, eh?”
 
     ‘I’m sorry,’ the pad replied, as the patient took Senga’s haun in hers.
 
     “Ah don’t know if ye’ve ever experienced it, bit tae see somewan ye love, walking up the road, erm in erm wae somewan else…” Senga mumbled, looking doon at her lap.
 
     Senga felt the patient’s saft fingers lift up her chin and they baith looked intae each other’s eyes, before instinctively reaching oot and wiping the tears fae each other’s cheeks.
 
     Silence.
 
     “Whit wid ye dae, if ye wur in ma shoes, Ah mean...Alison?  Whit advice wid ye gie me?” Senga asked.  
 
    Baith their eyes stayed locked, before the patient picked up the pad and started writing before haudin it up tae her.
 
     ‘Given my track record, are you sure I’m the right person you should be asking?’ 
 
     Senga looked back at the patient’s eyes.  As well as the wetness where her tears hid been, there wis deep sadness and hurt staring back at her.
 
     “Oh, Ah don’t know.  There wis a poor soul in here recently fur an operation, who wis under escort fae some wummin’s prison oot in Greenock.  She wis daeing life fur murdering her best pal so she could move in wae her man.  She thought getting rid ae the competition oan a permanent basis wid make life a lot easier.  It crossed ma mind tae ask her advice, bit she wis oot ae her skull maist ae the time wae the pills they’d been feeding her in the jail.  Bit if Ah’d asked her, Ah widnae hiv been asking her whit she wid’ve done in ma situation, because Ah awready knew the answer tae that wan, seeing as she wis lying, shackled tae the bed.  Whit Ah wid’ve asked her fur though, wis her advice, seeing as she wis a lot aulder and mair experienced than me.  Mind you, it his crossed ma mind oan the odd occasion that life wid be a lot mair easier if Ah jist bumped Pearl aff,” Senga said, smiling, as the patient’s shoulders started shaking wae laughter.
 
     ‘Okay, I get your point,’ the pad said.
 
     “So, whit wid ye advise me tae dae?”
 
     ‘Be honest with her?’
 
     “Naw, Ah couldnae dae that.  It wid break her heart, especially efter everything she’s telt me aboot her feelings.”
 
     ‘What about your heart?’
 
     “The thing is...no matter whit Pearl dis aboot it, Ah’m no convinced he’ll bite, anyway.  By the way...seemingly, optimism is another trait Ah’m supposed tae be blessed wae… according tae Sister,” Senga sighed wistfully.
 
     ‘Age difference?’
 
     “Naw, Ah don’t think so.  Fae whit Ah know ae Johnboy and his crowd, maist ae them wid hiv sex wae a barber’s flair, if they could get away wae it, that is...oh, er, sorry,” Senga apologised, as the patient waved her apology away.  “Naw, Ah think it’s a bit mair scientific than that...it’s mair tae dae wae male thought processes, wae a wee slice ae an unorthodox knowledge that includes human biology slung in tae make it even mair intriguing,” Senga replied, laughing, looking at the puzzled expression oan the patient’s face.
 
     Senga could see the interest in the eyes staring back at her.
 
     “Noo, Ah know this is gonnae sound weird, bit remember, we’re no jist talking aboot Johnboy Taylor, the boy-man...we’re also talking aboot the male species here and aw the warped logic that ten thousand years ae evolution his haunded doon tae aw us wummin tae cope wae.  So, here ye go.  Pearl is a red heid, so she is, and so is Johnboy.”
 
     ‘So?’ the expression in the eyes and the spreading ae hauns asked her.
 
     “So, Ah’ve seen who he’s gone oot wae o’er the years...at least, when he’s been oot and aboot, that is.  Fur a start, he’s tried tae go oot wae hauf ae ma pals at some stage or another, so he his.  Three ae ma pals, including Pearl, ur aw red heids.  He’s no even gied them a second glance, despite how stunning they aw look wae that fiery red hair...though admittedly, wae tempers tae go wae it.  Anyway, that’s ma logic…or should that be theory?  Whit dae ye think?”
 
      ‘I haven’t a clue, Senga.  I would like more time to mull it over, but I think you’re wonderful, putting your friend’s feelings above your own.’
 
     “Oh, Ah widnae say that.  Ah jist wish that slow eejit wid get oan wae it and tell poor Pearl, either way, whether he’s interested or no, so Ah kin get in there and see where Ah staun.”
 
     ‘Senga, any boy would be so lucky to receive your love and affection.  Don’t worry, you’re young, your time will come.  Take your time.  Look at the mess I got myself in by rushing in to a loveless relationship with a man I knew I could never love,’ the pad said, as the patient touched Senga’s cheek wae her fingers.
 
     “Look, Ah’ll hiv tae shoot the craw, Alison.  Ah’ve goat a date wae aboot forty overflowing bedpans, so Ah hiv.  Sister telt me ye’re no a real nurse until ye’ve flushed away the fruits ae aw humanity fae the bedpans ae a hospital ward in a busy city hospital like The Royal.  Ah’ve goat three wards tae dae, so Ah hiv.  She said that during the war, that’s aw she did twelve hours a day fur three years solid, when she wis stationed oot in North Africa.  She said it wis the making ae her.  Aw the student nurses in here call her ‘Sticky Fingers’ and naw, it’s no efter the Rolling Stones’ LP ae the same name.  So, Ah’ll come back and see ye later, efter Ah go and enjoy the fruits ae life,” Senga announced, staunin up and heiding fur the door.
 
    
 
    
 
    
 
  
 
  


 
 
   
   Chapter Fifty Five
 
     “Oh, sweet mother ae God!” Helen hauf groaned and hauf cried oot fur the umpteenth time since Jimmy hid disappeared fur a pint...something he hidnae done in long time.  
 
     The only time she’d ever hid similar feelings ae pain wis when her maw hid died.  She’d been inconsolable then and she felt the same way noo.  She looked doon at her feet, bathing in the basin ae hot salted water.  She reached across and picked up her good clubby-book gloves and used them tae wipe the tears fae her eyes so she could see whit her feet looked like.  She’d been right, the water wis far too hot.  Baith ae her feet wur two red crinkly tartan blobs fae her shins tae her big toes.  Haudin her feet close thegither, she lifted them oot.  They started tae sting efter coming in contact wae the cauld air ae the kitchen.  She looked doon again, bit they hid disappeared in the steam that wis emanating fae her third degree burns.  At least she couldnae feel the pain fae her corns.  Another wave ae misery swept o’er her.  She stood up oan her bare heels and grabbed her Embassy Regals and matches before hobbling, still oan her heels, alang the lobby fae the kitchen tae the living room where Jimmy hid put oan a coal fire earlier.  Her emotions hid been shooting aboot aw o’er the place.  Wan minute she wis utterly dejected, hurt and miserable and the next, she wis a raving psychopath who wanted tae kill, kill, kill.  She suspected that Jimmy hid done the roonds ae her pals oan the way tae the pub, warning them tae leave her be.  It widnae hiv been the first time he’d done that when she wis oan the warpath and nothing he said tae pacify her wis getting through.  
 
     “How could they basturts dae this tae me, Jimmy?  Why?  Whit hiv Ah done tae deserve this?  Aw Ah’ve ever wanted tae dae wis tae help people, so Ah hiv.  Tell me Ah’m no a bad person,” she’d howled, screaming at him, as he grabbed her in his erms and tried tae comfort her efter Issie and Ann Jackson hid left.
 
     Helen hid sat, fighting tae keep her composure, as Issie relayed whit Father John hid come oot wae across in St Teresa’s.  She’d been even mair shocked, stunned and devastated, when Ann said that no only hid Father John telt his congregation, bit that Helen wis noo the talk ae Springburn, efter the three other priests in the area hid followed suit, practically word fur word.  Sitting listening tae Issie and Ann, Helen hid managed tae get the gist ae whit hid been said.  When wan ae them wis talking, the other wan hid listened, heid nodding, before jumping in tae expand and fill in the missing gaps wae whit the other wan hid obviously left oot.  At wan point, Jimmy hid jumped up and gone and goat his jaicket, aw set tae go across tae Possil tae confront the priest...any priest, bit between the three ae them, they’d managed tae drag the jaicket aff ae him and sit him doon in front ae the telly while the lassies went through tae Helen’s wee kitchen.
 
     “Ah’m telling ye right noo, Helen, Ah’ll never darken the door ae that wee sick basturt’s chapel fur as long as Ah live, so Ah wullnae,” Issie hid growled.
 
     Wance Issie and Ann hid left, Helen hid fallen tae pieces.  Despite Jimmy trying tae comfort her, she’d declared tae him that she wis gieing up the campaign...throwing in the towel.  The article in the paper hid been bad enough, bit being accused ae advocating abortions, being a lying cow trying tae con people tae get their vote fur some ulterior motive, while hivving never voted hersel, hid aw felt like a dagger stabbing her through the heart.  Maist ae her pals wur Catholic, as wis hauf ae Springburn.  The people who knew her, knew fine well that she wis decent, bit she couldnae honestly say that the rest ae the Keppochhill ward area knew her the way they did.  Her eldest daughter, Isabelle, did hiv an abortion a few years back.  Helen hid only found oot aboot it later.  Admittedly, she hidnae shouted, screamed or beat her back wae a stick.  If she wis honest, Helen hid been mair concerned at the time fur Isabelle and how she wis coping.  Granted, Helen hid been hurt and saddened because she felt that she’d let her daughter doon because Isabelle hid obviously felt that she couldnae come and speak tae her mother.  Helen’s view, rightly or wrongly, wis that a wummin should hiv the right tae choose fur hersel, tae take that decision...no a moral crusader, especially no a priest who wis married tae the church.  Although the abortion issue hid been raised fae time tae time oan the telly and in the papers, Helen couldnae remember the last time she’d expressed any kind ae a view oan the matter.  She wisnae as daft as tae think that some ae her pals, especially the Catholic wans, widnae hiv a different perspective oan it fae whit she hid, therefore, it wisnae something that really came up in conversation.  She suspected that some ae them, Catholic or Protestant, wid’ve taken the same route as Isabelle at some stage in their lives, bit it wisnae something she wid’ve expected them tae sit and discuss, despite the closeness ae them aw.  Helen hid been surprised by Jimmy’s reaction when she’d declared that she wis gieing up staunin.
 
     “Whit dae ye mean...ye’re gieing up the campaign?” he’d asked her, surprise in his voice.
 
     “Ye heard me.  Ah’m finished wae aw this political shite.  Ah knew Ah wis kidding masel oan.  Ah shouldnae hiv listened tae that minister’s wife.  Ah wis too busy basking in listening tae how wonderful everywan said Ah wis, insteid ae listening tae masel.” 
 
     “So, ye’re jacking it in then?”
 
     “Aye.”
 
     “Walking away wae yer tail between yer legs?  Christ, that’s a first.  That pride ae yers must’ve taken a right kicking, so it must’ve.”
 
     “Jimmy, shut the fuck up.  You wur the wan that telt me no tae get involved in the first place, so ye wur.  Whit’s changed awe ae a sudden?”
 
     “Changed?  Nothing’s changed fae where Ah’m coming fae.  Ah still think ye wur bonkers fur jumping in, in the first place, bit it’s no you or me that Ah’m concerned aboot.  How ur ye gonnae explain aw this tae yer pals...aw the waifs and strays that hiv been trooping up tae this door, oan the hour, every hour, looking fur help, eh?”
 
     “Jimmy, if they’re honest wae themsels, they’ll understaun, so they will.”
 
     “Whit?  Jist as ye understood whit the implications wur when ye lifted yer heid above the parapet and shouted tae aw and sundry that ye wur up fur taking oan JP?  Christ, Helen, whit wur ye expecting?  Everywan and their dug tae rush up and say carry oan, ye’ll walk it?  Fuck, JP is oot tae crush ye like a fly and the first sign ae trouble, ye want tae jack it in?”
 
     “Ah hate you!” Helen hid screamed at him.
 
     “Well, if ye jack this in, don’t ever fucking put me through the mill when Ah come hame fae ma work, starving, tae an empty hoose, while ye’re oot gallivanting, trying tae save the world.  Ye either make a staun wae this or ye finally accept, wance and fur aw, that life is too short and ye’ve goat a family and grandweans who’d like a wee bit ae ye insteid ae everywan else.  Noo, ye kin sit here, doon in the dumps, feeling sorry fur yersel or ye kin pick yersel up and get oot there and get tore intae the basturts.  It’s your choice.  Ah’m aff fur a pint, so Ah am.  When Ah come back, Ah’ll expect ye tae hiv made up yer mind.  Either way, Ah’ll support yer decision, bit aw this moseying aboot, feeling sorry fur yersel, stoaps noo, this very night.”
 
     And wae that, he’d picked up his jaicket and walked oot the door.  It never ceased tae amaze Helen how commanding Jimmy could be when he hid a fly buzzing aboot in that arse ae his.  Maist ae the time he jist went alang wae whitever crusade Helen wis chomping oan the bit wae.  He’d moan like buggery, bit then he’d jist accept that he wis married tae a mad hysterical she-devil and go aboot daeing his ain thing...like providing the money tae feed, clothe and put a roof o’er their heids.  He wisnae a wee quiet docile man, like some ae her pals thought and he wis never shy at chipping in his opinions aboot stuff, even though he goat it wrang maist ae the time.  It wis when ye backed him intae a corner or pushed him o’er the tap that he wid let fly.  Helen knew that it wis time tae either capitulate or go aheid and dae whitever she wis planning tae dae, bit tae keep him well oot ae whit she wis up tae aw thegither.  She knew she hid tae make a decision and stick wae it.  He’d thrown doon the gauntlet and he’d raise it the second he came through the door.  She reached fur her fags.  She wished some ae the lassies wur here so she could bounce her thinking aff ae them.  Jimmy hid been wrang.  She’d never made promises tae aw the poor souls who’d started turning up at the door.  She’d promised that she wid try and help them if she goat elected.  How she’d dae that, she wisnae too sure.  Even though she wanted tae be elected, she didnae know how it worked.  She knew there wur committees who made decisions aboot hoosing matters, warrant sales and allocating hooses tae people.  She’d thought that if she could get elected, she’d try and get oan tae these committees.  Surely tae God, she widnae be the only wan in The Corporation that wis against warrant sales or making people homeless?  The Corporation hid been aroond long enough tae be able tae come up wae an alternative tae banging people o’er the heid and slinging them oot oan tae the street.  Helen wisnae daft enough tae think she could go and change the world, bit she did feel that she could fight fur Springburn.  She’d been through the clearances in the Toonheid and hid heard the stories ae people being scattered intae hooses wae inside toilets, bit who wur noo stuck up the tap ae a multi-storey flats, wae nowan tae speak tae fur days oan end.  She always believed her maw’s death hid been hastened by being plapped oan tae the twentieth flair, or whitever landing it wis, across in Sighthill.  She remembered a few months earlier, watching guys fae The Corporation, swanning aboot, taking measurements doon at the junction ae Keppochhill Road and Springburn Road in front ae the fire station.  When she’d collared wan ae them and asked whit they wur up tae, he’d said that they wur developing the plans fur the new expressway.
 
     “Expressway?  Whit expressway?” she’d asked him.
 
     “Ach, don’t worry, hen, it won’t be in your lifetime,” he’d replied, before walking aff wae his three-legged tripod thingy-mi-jig, slung o’er his shoulder.
 
     She’d confronted Dick Mulholland, the newly elected cooncillor oan whit the score wis, bit he’d jist palmed her aff by saying that The Corporation hid tae look aheid tae the future, no jist tae the next year, or the wan efter that, bit tae twenty or thirty years beyond the horizon.  He denied that there wis any plans tae build an expressway through Springburn.
 
     “Aye, they said that in the Toonheid when they started oan the Inner Ring Road, Dick.  Before ye knew it, they’d flattened the place and cleared everywan oot,” she’d retorted.
 
     “Ach, Helen, ye’re jist too dramatic, so ye ur.  They widnae dae a thing like that in a place like Springburn.  Look aboot ye…the place is thriving, so it is.  Kin ye imagine aw the shoapkeepers oan Springburn Road agreeing tae that?  Look, Ah wid prefer if ye didnae go upsetting everywan noo by talking a load ae shite aboot something that isnae gonnae happen...think ae the auld wans,” he’d warned her.
 
     Helen wis noo kicking hersel that she’d let it drap and hidnae tried tae follow it up.  That hid been another reason fur trying tae get elected.  If she became a cooncillor, they’d need tae provide her wae aw the plans ae whit they wur up tae, insteid ae keeping aw the people in Springburn, and elsewhere, in the dark, before hitting everywan wae a done deal.  Helen hid wanted tae get aw the maws in the area tae come tae a meeting aboot trying tae get some sort ae youth club gaun at nights.  She’d spoken tae the heid teacher in Gourlay Street Primary School, who’d thought it wis a great idea, and hid offered tae let Helen use the school hall tae hiv a meeting.  Helen remembered that that hid been during the election in 1970.  Dick Mulholland hid asked her tae leave it until efter the election and wance he goat elected, he’d come alang tae the meeting.  Helen hid ignored him and decided tae go aheid wae the meeting anyway.  She’d put in a bit ae time gaun roond the local schools when she knew the maws wid be doon tae pick up their weans at three o’clock.  Everywan hid been up fur it.  Then she’d goat word that the hall widnae be available.  When she’d spoken wae the heid teacher, the heid teacher hid jist looked uncomfortable and hid shrugged her shoulders as if tae say that it wis nothing tae dae wae her.  Wance Dick goat in, Helen hid gone and spoken tae him.
 
     “Ur ye sure there’s a need?” he’d asked her as if he wis talking tae an eejit. 
 
     “Of course there is.  The streets ur full ae weans, wrecking the place.”
 
     “There’s plenty ae fitba tae be had across in Cowlairs Park plus there’s a fitba club in the Springburn Halls.  Whit mair dae ye want?” he’d stated as if that wis the solution.
 
     “That’s okay fur the boys, bit whit aboot the lassies?”
 
      “Ach, Helen, stoap making a meal oot ae everything.  There’s nothing that says lassies cannae go and kick a baw aboot the place.  Every time Ah go up ma closemooth there’s a wee bunch ae lassies sitting oan the stairheid landing playing at hooses, so they ur.  They seem tae be happy, as far as Ah kin see.  Whit else wid ye want them tae dae?”
 
     “Look, take ma word fur it, there’s absolutely nothing fur the lassies, and very little fur the boys, other than kicking a baw aboot the place, so there isnae.  We could put oan semi-educational stuff that wid be fun, bit wid help them at school.  The heid teacher said she’d be up fur it, so she did.”
 
      Helen knew it wis a lost cause, and anyway, she’d ended up getting caught up in a rash ae warrant sales at the time, and that hid been that.  She wis still sure there wis a need, especially fur the lassies...even fur them tae get a wee session ae fitba in the halls withoot aw the boys jumping in and taking o’er wid be a start.  Aye, the lassies wur happy playing at hooses up the closes.  Christ, she’d done the same hersel when she wis a wee snapper, bit if that’s aw they ever knew, how could they ever be expected tae know that there could be a lot mair oan offer fur them tae dae.  Helen nipped through tae the kitchen and retrieved her basin.  She gently eased her tartan feet back in tae the water, groaning wae pleasure.  Whit wis she tae dae?  She wis dreading hivving tae go oot oan tae the street, intae the shoaps, knowing everywan hid heard that wee maggoty bunch ae so-called men ae God destroy her in public.  Wid anywan talk tae her?  She widnae be able tae cope if people crossed the road when they saw her coming.  It wis bad enough that The Corporation suits did that when they wur oot and aboot hassling people, bit her friends and neighbours?  It wis awright fur Jimmy.  He left the hoose early in the morning and came back at night when it wis dark, expecting tae find his tea oan the table.  If she pulled oot noo, wid she be able tae saunter intae the shoaps, knowing that people wur nudging each other, whispering aboot whit a loser she wis?  The alternative wis total humiliation, seeing that smiling, smarmy grinning face ae JP at the coont efter he’d wiped the flair wae her.  She looked at the clock.  Twenty tae ten.  She hid twenty minutes before the pub shut and Jimmy arrived back.  Christ…whit should she dae?
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Six
 
     “Oops, sorry,” Senga said tae the wincing patient, as she gently pressed the sticking plaster tae make sure the dressing wis held in place.
 
     She quickly topped up the dressing station, making sure aw the bandages, sealed swabs and the sterilised equipment wis stocked up fur the night shift.  She stood wae her hauns oan her hips and looked aboot the room.  The place wis spotless and tidy.  She glanced across at the patient who held up her pad.
 
     ‘What time do you finish?’ it read.
 
     “Twenty minutes,” she replied, glancing at her wee watch, pinned tae her blue uniform, which said twenty tae ten.
 
      ‘Have a seat,’ the pad said tae her.
 
      Senga hesitated...no because she didnae want tae sit and hiv a wan-way chat wae a writing pad, bit because she didnae want tae get drawn in and end up asking Mrs Crawford...Alison...if she wanted tae gie her side ae the story tae a newspaper that hid no only gleefully crucified her, bit hid clearly made things up as they went alang tae keep the feeding frenzy topped up.  She looked aboot the room.  Sister hid awready been in and inspected it tae make sure it wis picture perfect, efter instructing Senga in the art ae changing a dressing.  The patient’s wound seemed tae look worse...mair angry than it hid been earlier.
 
     “All part of the healing process, Senga,” Sister hid said...whitever that meant. 
 
     “Okay, bit Ah’ll need tae watch ma time.  It’s Sunday and the last thirty seven, tae take me up the road tae Springburn, arrives at the bus stoap doon oan Castle Street at aboot twenty past.”
 
     ‘I’ve been thinking what you said earlier about this boy that you and your friend fancy,’ the pad said.
 
     “Oh, aye?”
 
     ‘The way you’re handling it is excellent.’
 
     “Oh, Ah’m no sure aboot that.  Sometimes Ah jist want tae blurt oot tae Pearl whit the score is and tae hiv a good laugh aboot how stupid the pair ae us ur, bit somehow, Ah don’t think that wid be the likely ootcome.  And anyway, Ah widnae want tae risk it.  Her friendship means mair tae me than me leaving her feeling that she his competition fae her best pal.  Even if we did laugh aboot it, it wid end up destroying oor friendship in the long run.  She widnae want tae confide in me whit her wee strategy oan how tae hook lover boy wis, if she knew Ah wis hinging aboot, waiting tae shoot in there if it aw fell apart.  She’d end up thinking ma advice tae her wis twisted if she wisnae successful.  Christ, listen tae me speaking like Florence Nightingale here...where’s ma lamp?”
 
     ‘You would make a brilliant social worker.’
 
     “Aye, well, Ah think Ah’d make a better nurse, even if Ah turned oot tae be a crappy wan, so Ah wid.”
 
      ‘Why do you say that?’
 
     “Oor conversation earlier?”
 
      Silence.
 
     ‘It’s not like you think,’ the pad said.
 
     “It wid feel like Ah wis being a traitor tae aw the wummin who brought me up...no jist tae that wee maw ae mine, and no matter how hard Ah tried, Ah’d never be able tae convince them otherwise.  There’s been too much dirty water under the bridge fur that tae ever happen.”
 
     Silence.
 
     ‘Is that how people will view me?’
 
     “How dae ye mean?”
 
     ‘Like dirty water under the bridge, contaminated, never having the chance to redeem myself?’
 
     “Whit Ah’ve jist said applies tae ma situation.  Ah kin state whit Ah jist said oan good authority.  Ah know ma people and Ah know fine well the hurt and humiliation they’ve been through wae social workers...professionally well intentioned or no.  Your situation is totally different...Ah think.”
 
     ‘Why?’
 
     “Because ye still hiv tae test the water...even if it is jist a wee toe tae start wae, tae see whit the reaction is...and if it’s no as bad as ye think, ye then dip two toes in and so forth.  It’ll probably take time, bit if ye’re hauf the conniving sneaky ghoul that the papers make ye oot tae be, well, it wid be a doddle, so it wid,” Senga said, smiling, looking at the patient whose shoulders wur shaking wae laughter.
 
     ‘I wish I could laugh through these welded jaws,’ the pad declared.
 
     “Ach, Ah don’t know aboot that.  There’s bound tae be some benefits ae hivving a permanent grimace.  It means people won’t know whether ye’re scowling at them or no.  Imagine whit ye could get away wae?” Senga said, laughing.
 
     ‘So, what would you do if you were me?’ the pad asked.
 
     “Ah don’t know.”
 
     ‘Student Nurse Jackson, are you tying to tell me you haven’t thought out what you would do in my situation?  I’m surprised.’
 
     “Ah know whit Ah’d dae if it wis me, bit then again, ma way ae dealing wae situations is usually a bit extreme and kin get people roond aboot me intae hot water, so it kin.  Ye’d need tae look at yer ain situation and dae whit ye feel is best fur you...whit wid be acceptable...how ye’d cope if things didnae work oot the way ye intended...whit yer fall-back position wid be...no furgetting yer get-oot clause,” Senga rattled aff, seeing the eyes above the bandage widen.
 
     ‘Where did you learn to speak like that?  Surely, not nursing school?’
 
     “Naw, naw, Ah wis brought up wae some ae the cheekiest, bad, mad-arsed wummin ye could ever meet in yer life, whose sexual turn-on is getting wan o’er oan the men fae The Corporation, so it is.  Aw they seemed tae dae morning, noon and night, when Ah wis growing up, wis work oot their tactics.  Sometimes me and ma pals wonder how we ever came tae be conceived, so we dae.  It’s a bloody miracle if ye ask me, so it is,” Senga said drily, tae mair laughter fae the shaking bed. 
 
     ‘You’re killing me,’ the pad said.
 
     “Maist ae the men at hame think the wummin put their dugs before their men-folk, although it’s a well-known fact amongst the wummin that they’ve goat the order wrang, so they hiv.  It’s the weans, the dugs, the cat, no furgetting the budgie and the goldfish, if they hiv wan, and then the men hiv their shout.  Ye’re laughing, bit Ah’m no jesting.  Ma granny always fed her mangy auld dug before slapping the plate doon oan the table in front ae ma poor auld granda, so she did.  If he ever complained higher than a decibel, the dug, who’d be sitting there oan her lap, getting it’s ear scratched, wid gie him the glad-eye as if tae say, ‘Up yours, Bob,’ before letting oot a wee growl,” Senga said wae a deidpan expression, as the patient doubled up, waving at her tae stoap it.
 
     ‘So, where do I find my first pond then?’ the pad eventually asked.
 
     “Fur whit?”
 
     ‘To dip my big toe in the water?’
 
     “Ah don’t think ye’d like tae hear whit ma thinking is.”
 
      ‘Try me, but I think my family is out.  As far as they’re concerned, I’m a non-person.’
 
     “Aye, well, ye see, Ah’m no that convinced aboot that.  As Ah’ve jist said, that might take a bit ae time, and Ah’m no so sure that they wid be ma first port ae call, so they widnae.  They’d be who Ah wis aiming fur...tae try and get them tae understaun...or at least, tae try and understaun where ye’ve been at fur the last month...six months...a year...whitever.”
 
     ‘Explain, please,’ the pad asked.
 
     “Well, don’t get upset or start shouting at me...oh, er, sorry...anyway, ye know whit Ah mean.  If Ah wis you, which Ah’m no, Ah’d get ma story oot there, oan ma terms...use the buggers that’ve been destroying ye fur yer ain ends.  Ye need tae think alang the lines ae aw the wummin Ah’ve telt ye aboot, including that maw ae mine, oan how they’d approach something like this.”
 
     ‘But, how?’
 
     “Well, ye’ve said mair than a few times tae me that ye’d love tae put yer side ae the story across, oan yer ain terms.  Why don’t ye dae that?”
 
     ‘I hate the press.  It would be like a circus.  I couldn’t cope being interrogated, getting my picture taken, swathed in all these bandages like a mummy, splashed across the papers.’
 
     “Ye mean like jist noo?”
 
     ‘You know what I mean.  I just couldn’t cope.’
 
     “That pal ae mine, Pearl?  She could help.  In fact, we’ve spoken aboot it and kind ae, er, worked oot a wee plan, so we hiv,” Senga said, gulping.
 
     Silence.
 
      ‘And when were you going to inform me of this plan?’ the pad asked, bit the eyes ae the patient looked cross.
 
     “This morning.”
 
      ‘So, why have you left it until now?’
 
     “Because Ah decided no tae mention it tae ye because Ah wis scared that ye’d feel that Ah’d betrayed yer trust in me as a student nurse who wis supposed tae be here tae learn how tae help ye recover and no tae upset ye even mair than whit ye awready ur.”
 
     Silence. 
 
     ‘Tell me about your plan.’
 
     “Ah think ye should furget it.  Ah’ve done enough damage, so Ah hiv,” Senga mumbled, looking at her hauns, cursing hersel fur letting her guard doon.  
 
     The lassies wur right.  She wis gonnae end up getting her jotters efter this...and her jist in the door…shit!  She felt a tug oan the side ae her uniform.
 
     ‘Tell me about your plan,’ the pad asked again.
 
     “Right, Ah’m gonnae explain the thinking, bit Ah’m no expecting ye fur wan minute tae even think aboot considering it.  So, remember, Ah’m no trying tae convince ye ae anything.  Ah’m gaun oan the basis that Ah owe ye an explanation and tae confess oor...me and Pearl’s...thoughts oan whit might’ve been a possibility...if ye wur game enough tae go through wae it…if ye know whit Ah mean?”
 
     ‘Senga, get on with it,’ the pad declared, the patient clearly irritated by Senga's bumbling aboot and no getting tae the point.
 
     “Oh, right, er, sorry.  Right, Ah’ve telt ye aboot ma pal, Pearl.  She’s jist started a job recently wae The Glesga Echo as a typist-cum-dogsbody fur some famous journalist, so she his.  The journalist his jist been promoted efter being demoted...if ye get ma drift...bit anyway, she’s been gied her ain page in the paper tae write up anything that takes her fancy...so long as it’s aboot wummin.  Oor thoughts wur that ye could get this journalist tae dae a feature...that’s whit her new title is, by the way...a features something or other, oan yer side ae the story.  Whit dae ye think?”
 
     Silence.
 
     ‘A feature on my side of the story?’
 
     “Aye.  Ye’re a wummin, so ye ur, so yer story wid qualify.”
 
     ‘What’s the journalist’s name?’
 
     “Her name?  Er, Ah don’t know...Ah furget.  Something like Jenny Dandelion or something.”
 
     ‘And you think this Jenny Dandelion wouldn’t sensationalise it?’
 
     “Of course she wid.  Seemingly, her first story page, her feature, which came oot last week, wis pure crap, so it wis.  Ah never read it masel, bit some ae the lassies said it wis red rotten.”
 
     ‘The police have advised against letting journalists near me.’
 
     “Aye, well, Ah don’t know aboot that, bit there might jist be an opportunity here...oan yer ain terms, that is.”
 
     ‘If she was a journalist, the policeman on the door would probably know her and stop her from visiting me.’
 
     “It’s funny ye should mention that, bit Pearl said that her boss suggested that Ah could skip her in here dressed as a nurse, so she did.”
 
     ‘So, you and your friend, Pearl, have already spoken with her?’
 
     “It wis mentioned and she jist aboot peed her pants in ecstasy.  Pearl said that if Mrs Dandelion disnae come up wae something different and good fur next week’s page, then the baith ae them ur oot ae the door.  Pearl wae the sack, and the journalist, who’s married tae the paper’s motoring journalist, who’s rich, is gonnae resign.”
 
     ‘So, you thought that you could sell my story to save your friend from getting sacked?’ the pad wae the slits fur eyes asked.
 
     “Whit?  Naw, naw, that’s no how it wis.  We wur trying tae figure oot a way tae help ye, so we wur.  Ah telt ye it wis a mad plan.  We wur fantasizing aboot how brilliant it wid be fur ye, based oan whit ye hid awready telt me aboot getting yer side ae the story oot there.”
 
     ‘And your friend trusts this journalist she has just started working for?’
 
     “Ur ye kidding?  Pearl said she’d sell her granny fur cost-price, so she wid.  Widnae trust her as far as she could fling her, wis her exact words.” 
 
     ‘I don’t get it.’
 
     “Ye cannae talk, so ye cannae, so why no get this journalist wan tae put some questions forward and ye answer them...in writing.  If ye don’t like whit’s been asked, don’t answer it.  Alternatively, ye could put doon yer ain questions wae the answers underneath them.  Whit hiv ye tae lose?  Her sensationalising it?  They’re daeing that as it is.  It wid also allow ye tae get yer story printed and...hopefully, yer man, alang wae yer boy and lassie, wid get tae read it withoot hivving tae be staunin in here in front ae ye.  In fact, ye could always write it as if it wis aimed at answering any questions ye think they’d want answered.”
 
     Silence.
 
     ‘Senga, how could you?  You of all people?’ the pad asked accusingly, tears welling up in the patient’s eyes.
 
     “Aye, Ah know...Ah’m sorry…Ah truly am,” Senga mumbled miserably.
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Seven
 
     The Stalker cupped his hauns thegither and scooped up a haunful ae cauld water fae the running tap and splashed it across his face.  He repeated the process, as the shock ae the Baltic cauld water stung his face.  He looked at his reflection in the mirror.  It hid a stunned surprised look aboot it, as the water ran doon his cheeks and dripped aff the end ae his nose and chin in heavy droplets.  He hesitated slightly, still swithering whether tae hiv another go, until the fart that erupted fae the arse ae his troosers, emitting the same sound ye heard when a tenement building came crashing doon, resounded aff the tiled walls and forced him tae scurry back tae the nearest cubicle.  Wance settled, he tore aff a couple ae bits ae the newspaper cuttings that wur hinging doon fae a piece ae string oan the back ae the lavvy door, avoiding wans wae photos oan them that wid be full ae print ink, and dabbed the water aff ae his face.
 
     “Hoot ye, ya basturt, ye!” he gasped in astonished wonder, as his echoing voice, competed wae the thunder ae an eruption and the splash ae his breakfast hitting the water in the pan beneath him.
 
     He hoped nowan wid come intae the toilet while he wis perched there.  Even he widnae be able tae live doon the smell that wis emanating fae the cubicle he wis in.  Whit should’ve been a celebratory shite hid turned intae an escape fae aw the crap that wis being spoken aboot, through in the canteen.   He could still hear the laughter through the walls, even though it wis a bit mair subdued than whit it hid been when he’d torn intae Fitz in front ae everywan earlier.  He cursed himsel fur being such a prick.  He’d need tae get a grip ae himsel and stoap aw this bloody nonsense.  It hid crossed his mind that he should maybe pay a wee visit tae the confessional, bit whit wid he say?
 
     “Furgive me father, fur Ah hiv sinned...because ae you, ya wee sleekit basturt, ye!” 
 
     The day hid started aff quietly enough fur a Monday morning.  He’d looked at the previous night’s action sheet.  Some toe-rags hid scaled the fence ae Sighthill Goods Terminal and blagged twenty boxes ae Benson and Hedges fae their high security cage, totalling a hunner thousand fags.  Fitz hid been doon at the terminal since four o’clock in the morning, trying tae piece thegither whit the score wis.  A ten-year-auld boy hid goat hit by a van at quarter tae eleven the night before, while he wis crossing Hawthorn Street...when he should’ve been hame, asleep in his bed.  The van didnae seem tae hiv done much damage tae him, bit the bottle ae milk he wis sent oot fur, fae Mohammed’s, the wee grocer shoap oan the corner, hid smashed oan the road and the shards fae it hid imbedded themsels intae the boy’s back when he’d landed oan it.  Smith’s electrical shoap hid goat tanned, alang wae Miller’s, the newsagent.  The Stalker could jist picture the thieving gits sitting there wae fags sticking oot ae their faces in a cloud ae blue smoke, while they wur lying sprawled, changing the channels ae their new colour TV...pricks that they wur.  Also, two hooses hid goat tanned, wae their gas and TV meters being emptied and Hope and Glory hid arrested the same bunch ae Hari Krishnas that hid goat lifted jist before Christmas, fur breach ae the peace...again.  Glory hid telt him that it wis a repeat performance ae the last time.
 
     “How dae ye know that?” he’d asked him.
 
     “The same auld shite...Hari this, Rama that...Ah blame that George Harrison wan, so Ah dae,” Glory hid lamented.
 
     At aboot hauf ten that morning, The Stalker hid jist been aboot tae start oan his seventh mug ae tea ae the day, when he’d goat a call.  Jings Johnston, his pal, who wis an inspector across in Yoker, hid alerted him that Harper Harris, the main witness against Toby Simpson, Frisky Frank McKenna and Jo Jo Robson, in the murder ae young Joe McManus, hid been hit by a car oan Saracen Street across in Possil, at nine o’clock the previous night.  No only that, bit the car hid failed tae stoap.  Hit-and-run incidents wur an everyday occurrence in Possil and Springburn, as they wur everywhere else in Glesga, wae aw they wee thieving joyriders, bit if anything happened tae Harper, then Bobby Mack’s murder squad widnae hiv a living witness.  When Jings hid blurted this oot, The Stalker hid jist aboot shat himsel, bit it hid goat better.
 
     “Aye, and no only that,  Bobby Mack and co. don’t think it’s related, so they don’t.  Kin ye believe that?” Jings hid said in disbelief.
 
     “And Harper?  How is he?”
 
     “He’s still alive.  He’s goat a broken pelvis, broken leg and a scraped face.  Shane Priestly...dae ye know him?  He’s wan ae the Gruesome Twosome sergeants o’er there?”
 
     “Aye, Ah know Shane and Dave McGovern...good guys, so they ur.”
 
     “Well, Shane telt me that he hid tae peel Harper’s skin aff ae the road because the ambulance driver telt him tae try and lift it aff in wan piece as they might be able tae graft it back oan tae Harper’s face.  Kin ye imagine that?  Bloody amazing whit they kin dae nooadays, eh?”
 
     “So, whit makes Bobby Mack think there isnae a connection?”
 
     “Harper telt him that he’d run between two cars oan the spur ae the moment and hid run straight in front ae it.  The driver hid nae chance ae stoapping and ran right o’er the tap ae the stupid bampot.”
 
     “Bit the driver still kept gaun?”
 
     “Harper said he’d probably hiv done the same, so he wid’ve.”
 
     “Sounds dodgy tae me.  So, who wis in the car?  Did he recognise anywan?”
 
     “He said the guy wis oan his lonesome and looked as surprised as Harper wis.  He reckons the driver jist panicked.”
 
     “And he didnae get the car’s number?”
 
     “Nope.”
 
     “So, where’s Harper noo?”
 
     “They took him up tae Stobhill, so they did.”
 
     “Stobhill?  Ah’m surprised they didnae put him tae The Western.”
 
     “Aye, that’s whit Ah thought, bit seemingly the ambulance wis jist coming fae there wae some auld boy that wis getting transferred up tae Stobhill, so Harper accompanied the auld wan...killing two birds wae the wan stane.”
 
     “Whit dae ye think yersel, Jings?”
 
     “Well, Ah usually go oan the basis that if ye smell shite, then there’s a good chance that there’s a big dod ae it lying aboot somewhere, waiting tae jump oot and surprise ye when ye’re no looking.”
 
     “Aye, that wid be ma thinking tae.  Any word oan where Toby Simpson, Bootsy Henderson and Blaster Mackay ur hiding oot?”
 
     “Naw.  Bobby Mack still believes Blaster’s deid and the other two hiv gone abroad, bit Ah hiv ma doubts.  The only fly in the ointment wae me is Blaster Mackay.  Why the fuck wid he disappear oan the same day as Toby and Bootsy?  It disnae make sense, unless...”
 
     “Whit?”
 
     “Unless the three ae them ur haudin up a skyscraper somewhere.”
 
     “Naw...dae ye think so?”
 
     “Ah’m telling ye.  Find oot whit happened tae Blaster, and ye’ll find oot where, or whit, happened tae the other pair.  That’s ma theory, fur whit it’s worth.”
 
     “Right, listen, Jings, thanks fur that.  Ah owe ye wan.”
 
     “Nae bother, Paddy.  Jist don’t let oan that ye heard whit happened tae Harper fae me.  Yer name is still mud aboot this place, in certain quarters, so it is.” 
 
     The Stalker couldnae believe that Harper getting run o’er wis an innocent hit-and-run job.  He’d jist been wondering whit the hell wis gaun oan wae Bobby Mack and his boys when Bumper and Fitz hid arrived wae some auld wummin between them.  She’d been caught shoaplifting oot ae Woolies oan Springburn Road and they’d insisted oan charging her as a warning tae others.  The sergeants hid found a four pack ae soap and a bottle ae Palmolive shampoo in her bag that she hidnae a receipt fur.  The Stalker hid telt them tae release her and get their arses intae his office.  Wance there, he’d explained whit Jings hid said.
 
     “And that useless prick, Mack, said there wisnae a connection?  Fur Christ’s sake, is he oan hallucinating medicinals or something?” Fitz hid asked incredulously.
 
     “Right, whit dae ye want us tae dae, Paddy?”
 
     “Ah want the pair ae youse tae nip up tae Stobhill tae check it oot.”
 
     “Fur whit?”
 
     “Ah don’t know, bit Harper Harris is oan ma patch and Ah want tae find oot whit the score is.  Speak tae some ae the nurses and doctors and see whit they’re saying.”
 
     “And Harper?”
 
     “Don’t go near him.  Ah don’t want word tae get back tae Daddy that we’re still sniffing aboot in the Tam Simpson case.  He’ll go ape-shit if he gets a whiff ae us daeing anything oan that front.  Hiv ye goat that?”
 
     “Aye.  Oh, and by the way, talking ae Tam Simpson...Ah goat masel a wee whiff ae shite, oan the QT, last night, so Ah did,” Fitz hid said.
 
     “Oh, aye?”
 
     “Right, dae ye know a wee maggot called Jack Lemon?”
 
     “Aye,” The Stalker and Bumper hid said thegither.
 
     “Well, hiv ye clocked him lately?”
 
     “Naw,” they baith replied.
 
     “Well, whit a bloody state he’s in...and Ah’m talking as in the walking deid here, so Ah am.  Two black eyes, two broken fingers, erm in a sling wae a fractured elbow, walking aboot impersonating an Askit Powder advert, so he is.  He telt me that underneath his jaicket, his ribs ur aw bandaged up.”
 
     “A hiding?” Bumper hid asked.
 
     “Aye, bit it gets better.  He said that it hid been done by Peter The Plant and Danny Murphy while Wan-bob Broon jist stood there talking tae some floozy.  He said he thought he wis a goner, then aw ae a sudden, Wan-bob hid turned roond and telt them that that wis enough and they’d jist sauntered aff, leaving him lying there, howling and beaten tae a pulp.”
 
     “Jack Lemon?  Noo, why the fuck wid The Big Man’s crowd dae that tae a loser like him?  He’s no in wae The Simpsons.  He’s jist a wee toe-rag who’d steal the eyes oot ae yer heid.”
 
     “Aye, well it gets better, so it dis.  Seemingly, they knocked fuck oot ae him fur breaking intae a stationary goods wagon across in Cowlairs.  And here’s the icing oan the cake...they telt him tae stay away fae Cowlairs because it belongs tae oor wee pal, Tony Gucci.”
 
     “Jesus Christ!” The Stalker hid exclaimed. 
 
      “Ah heard it fae him wae ma ain ears...even though he wis in pain oan account ae me clinging oan tae his two bandaged fingers wae that big haun ae mine,” Fitz hid said, haudin up his five-fingered persuader.
 
     “Nice wan, Fitz, haw, haw,” Bumper hid guffawed, laughing.
 
     “Ye know whit this means, don’t ye?  It means that The Big Man’s boys ur protecting Gucci and that wee manky mob’s interests by haunin o’er a slice ae The Simpsons’ pie.  Noo, why the hell wid they dae something like that fur?”
 
       “Unless they’re under instructions...” Fitz hid suggested.
 
       “Or ur getting paid back fur favours received,” Bumper hid chipped in.
 
       “Exactly whit Ah wis thinking,” The Stalker hid murmured.
 
     “Right, before youse get any ideas, there’s nae way in a month ae Sundays that we’ll get Jack tae testify, let alone press charges, so ye kin furget that wan,” Fitz hid warned them.
 
     “Whit if we break the fingers oan his other haun?” Bumper hid asked.
 
     “Naw, furget it.  Let’s no go there.  As Paddy said, it gies us a link between The Big Man and Ali Baba and The Forty Thieves, so it dis.”
 
     “Right, well done, Fitz.  We’ll add this wan tae aw the other evidence we’ve been building up oan The Mankys.  Ah’d bet ma virginity that it wis Gucci and co. that blagged the fags fae the terminal last night.  In the meantime, get yer big hairy arses up tae Stobhill and see whit ye kin find oot.  Noo, remember, keep a low profile, fur Christ sake...Daddy’s watching us, so he is,” he’d warned them. 
 
     Bumper and Fitz hid only been gone jist under an hour when the shit hid hit the fan.  Fitz hid awready been in civvies, wae him being a detective sergeant, and Bumper hid taken aff his uniform jaicket and replaced it wae a checked sports jaicket, so as no tae arouse suspicion.  Efter arriving up at Stobhill, they’d immediately clocked Spencer Smith, wan ae The Simpsons’ crew, sitting in a parked car.  Luckily, Spencer hid been too busy looking in the mirror, picking his nose, and hidnae seen them.  They’d parked roond the side ae the main building and hid nipped in wan ae the exit doors that a couple ae nurses hid been coming oot ae.  Efter finding oot that Harper wis in room eleven oan the third flair, they’d legged it up the stairs, two at a time.  As soon as they’d arrived oan the landing, they’d clocked the unmistakable broad shoulders and ugly mug ae Big Bert Martin, nipping intae a room.  No only wis it Big Bert, bit the bugger hid been decked oot in a white coat, wae a stethoscope hinging roond his neck.  By the time the pair ae them hid lunged intae the room, Big Bert wis staunin looking oan as Jackie Fraser, another Simpsons heavy, in a doctor’s green theatre gown and matching hat, hid baith ae his hauns roond the neck ae Harper Harris and wis choking the living daylights oot ae him.  Big Bert hid attempted tae punch his way past them, bit Bumper hid gied him a moothful ae dandruff fae that foreheid ae his before following through wae a pummelling tae Bert’s body and face wae they big hammer fists ae his.  While this hid been gaun oan, Fitz hid scudded Jackie Fraser twice oan the back ae his napper wae his truncheon, splitting his skull wide open.  Jackie couldnae hiv known whit hid hit him as he fell face doon oan tae his victim, unconscious.  As Fitz dragged Jackie aff him, Harper hid let oot a big gasping gurgle that sounded mair like a cough, as he inhaled the air doon intae his empty lungs.  Another ten seconds and Harper wid’ve been a goner, leaving the prosecution withoot their star witness against Toby Simpson, Jo Jo Robson and Frisky Frank McKenna.  Aw the commotion hid attracted the attention ae the staff and other patients.  They’d aw stood at the door, gawping at the carnage in the room.  Wance Big Bert hid been hauncuffed tae the bed, Fitz hid trotted aff and phoned the station tae inform Paddy whit hid gaun oan.  Hauf the station hid emptied and heided up tae Stobhill.  Spencer Smith hid been nabbed in his car, still engrossed in picking his hooter.   By the time Bobby Mack and Daddy hid arrived oan the scene, the three wid-be murderers hid been locked up in the cells doon at the station.  Bobby hid looked sick as a pig, bit Daddy hid been fair chuffed and hid congratulated The Stalker, Bumper and Fitz in person, in front ae Bobby and the whole station.  It hid been Bumper and Fitz’s arrest, so it wis them that hid charged Spencer Smith, Big Bert and Jackie Fraser wae attempted murder, attempting tae pervert the course ae justice and intimidating a Crown witness.  The judge at The High Court wid throw the book at them.  Efter aw the excitement hid died doon, Fitz and Bumper hid been haudin court in the canteen, recounting the events up at the hospital.  Fitz hid let slip that earlier oan in the day, he’d hid a run in wae Helen Taylor oan Springburn Road.  He’d been staunin talking tae Biscuit aboot the fag heist when Helen Taylor hid walked towards them, haunin oot election leaflets.  Fitz hid jist been telling Biscuit that it hid probably been Gucci and his manky crew that hid blagged the fags.  Seeing as wan ae The Mankys, Johnboy Taylor, wis Helen Taylor’s boy, Fitz, the fucking twat that he wis, couldnae keep his mooth shut.
 
     “Uh, oh, watch oot, Ma Barker’s arrived,” he’d said tae Biscuit in a loud enough voice fur hauf ae Springburn tae hear.
 
     “Ur you talking tae me?” Taylor hid demanded, obviously still stinging as a result ae her humiliation at the hauns ae the priests the day before.
 
     “Me?  Ah don’t know whit ye’re oan aboot,” Fitz hid replied.
 
     “Aye, ye dae.  Ye wur directing aw that Ma Barker shite at me, so ye wur.”
 
     “Away ye go and get tae yer kip, ye’ve obviously been oan the bottle…again,” the stupid bampot hid snarled at her.
 
     “Oh, hiv Ah, ya big lump ae shite?  Did ye hear the unprovoked abuse Ah’m getting here, Mary?” Helen hid said tae some passing wummin.
 
     “Wae ma ain ears, Helen, hen...totally unprovoked cheek, if ye ask me,” the witness hid shouted, as a bunch ae other election leaflet-toting hairys arrived oan the scene, mob-haunded.
 
     Despite Biscuit trying tae drag Fitz away, aw the wummin hid awready goat their backs up and wur howling abuse at the pair ae them fur abusing a poor soul, gaun aboot her business ae trying tae win an election. 
 
     “Who’s paying ye backhaunders tae hassle oor candidate, eh?  Ya pair ae tadgers, ye,” a big stout wummin, that sounded like Soiled Sally, hid screamed at them.
 
     “Go back and tell that JP that we won’t be intimidated, ya pair ae galloots, ye.” 
 
     “Aye, ye better get that Bushwhacker oot ae here before every hair oan that heid ae his is pulled oot by the roots!”
 
     Jist by a stroke ae luck, Froggie Shearer hid been driving past in a Black Maria and hid screeched tae a halt.  It hid taken Biscuit and Froggie aw their strength tae drag Fitz away and lock him intae the back ae the van.  The stupid basturt hid wanted tae staun and hiv it oot wae aw the howling mad hairys.  While everywan wis up at Stobhill earning their gallantry medals, Helen Taylor hid arrived at the station and hid filed an official complaint wae Happy Harry, the desk sergeant, oan polis harassment and interfering wae an election candidate gaun aboot her lawful business.  Fitz hid been laughing and recounting his run-in wae Taylor when The Stalker hid walked past the canteen and heard them aw laughing.  He hidnae been able tae haud back and hid stormed intae the room.
 
     “Aw the fucking good we’ve done the day his jist gaun doon the bloody spout because ae you and that big fucking gub ae yers, Fitz!” he’d bawled at the tap ae his voice.
 
     “Paddy, whit the fuc...”
 
     “Helen Taylor his been in and filed a complaint and telt Happy that she’s gaun tae the papers efter she speaks tae a solicitor, ya daft eejit, ye.  Ah hope ye’re fucking satisfied,” he’d shouted, before shooting aff intae the lavvy.
 
     The Stalker felt his bowels gie up the ghost again as the shite hit the water under that arse ae his.  Wis he really pissed aff at Fitz or wis he pissed aff wae himsel?  The whole station hid been talking aboot whit the priests hid come oot wae the day before.  He didnae gie a hairy tit aboot fair play and aw that.  As far as he wis concerned, the priests could dae whit the hell they wanted.  Whit bothered him though, wis his part in it.  He hidnae been at mass the day before, bit he knew the information ae whit they wur punting fae the pulpit hid come fae the file he’d haunded o’er tae Father John.  Alang wae background info oan the boys in the family, the file hid also contained stuff oan the lassies.  When he’d read it he’d jist thought that it wis tittle-tattle…Ah mean, who wid be interested in a lassie in her twenties hivving an abortion?  If Helen Taylor’s complaint aboot polis harassment wis tae be investigated, how far or deep wid they dig?  Why the hell hid he no jist telt that wee twisted priest, Father John, tae go and fuck himsel when he’d asked fur the file fae Central?  How the hell wis he gonnae explain why he needed the intelligence file a few days before wan ae his detective sergeants harassed her in the street, in broad daylight, in front ae hauf ae Springburn?  Christ!  He felt the sweat break oot oan his brow again.  He wanted tae wipe that arse ae his and run through tae the canteen and punch that stupid basturt in the kisser, bit the rumblings fae his guts telt him that that wid be premature.
 
     “Aw, fur Christ sake!  Ah cannae even hiv a shite in peace,” he shouted, as the smiling face ae Helen Taylor, announcing her candidacy, beamed oot at him fae wan ae the torn bits ae newspaper hinging fae the string oan the back ae the cubicle door. 
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Eight
 
     Mary tried hard tae keep that scowl ae hers aff ae her face, bit she knew she wis fighting a losing battle.  She’d jist come aff the phone tae Benson feeling humiliated.  Her arse hid only been in her seat two minutes when her phone hid rang.  She’d known fine well exactly who it wid be, and hid decided tae ignore it, bit her nose hid eventually goat the better ae her, and she’d picked the thing up.  Her heart hid sank when she heard his voice.
 
     “So?” he’d asked.
 
     “So, whit?”
 
     “You know what I’m talking about, Mary.  Any news of the social worker story?”
 
     Talk aboot eating humble pie, she’d thought, cursing little Miss Chirpy Chirpy Cheep Cheep fur noising her up and spoiling her weekend.
 
     “Nothing,” she admitted.
 
     “Oh.”
 
     “According tae Lady Godiva, sitting o’er there wae her heid doon behind they boxes, the social worker moll said naw,” Mary spat, deliberately loud enough fur Carrot-heid tae hear her.
 
     “Not, er...she’ll think about it?”
 
     “Zilch.  In fact, Ah’m no convinced she wis ever approached in the first place.  Ye know whit like these wee bunnies ur...heid full ae shite wae boys and clothes?  Ah’ll know better the next time.  Meantime, Ah’ll hiv tae get ma heid thegither and try tae come up wae something fur the morra’s deadline, so Ah will.”
 
     “Don’t be hard on the girl, Mary.  You’re right, it was probably a bit of fantasy on her part, but I’m sure that it was with the best of intentions.  Go easy on her.”
 
     “Christ, Benson.  Ye make me sound like Cruella Deville.”
 
     “You’re lovely and loving, but I know what you can be like.  Look, I’ll have to go.  I have a man from Jaguar waiting on the other line.  Oh, and can you please remember to telephone my sister, Susan.  That was twice she telephoned you at the weekend.  It must be important if she’s telephoned twice.  See you later, pumpkin.”
 
     Mary looked across at Pearl’s cardboard box wall that separated them.  There wisnae a sound tae be heard, apart fae the typists clacking away, further doon the office, typing up the adverts fur the next day’s edition.  She wondered if Pearl hid sneaked oot while she’d been oan the phone tae Benson.  If she hid, then she wis definitely fur the high jump.  Mary wanted Pearl tae know how disappointed...naw...how bloody scunnered she wis wae her, fur getting her hopes up aboot the social worker story.  She knew it hid been her ain fault fur letting hersel get carried away, bit the wee bugger hid sounded so convincing.  She’d know no tae trust little Miss Jackanory the next time.  The only problem wis, whit wis she gonnae come up wae fur this week’s column?  She lit up her seventh fag since arriving earlier and stared intae space, swishing away the blue smoke cloud she’d enveloped hersel in.  She wanted tae cry.  Her life hid been turned upside doon aw because ae they sexist pig-trotters upstairs.   
 
     “Why dae men hate us wummin so much,” she groaned fur the umpteenth time since she'd dragged hersel oot ae bed and spent the next two hours in the bathroom making hersel beautiful.
 
     She couldnae help smiling through her misery as she thought back tae Benson, hopping up and doon the hallway, clutching his crotch, demanding tae be let in tae the bathroom earlier, before he’d gied up and gone and pished in their good banana plant in the hallway before disappearing tae make her a couple ae poached duck eggs fur her breakfast.  Whit hid she ever done tae deserve tae be treated like a used paper hankie...tae be grogged oan before being thrown away...used, soiled and scrunched up, as if she didnae hiv any feelings?   Why wur men born basturts?  It wisnae her fault that she wis born withoot a dick.  Did they selfish morons no understaun that wummin hid feelings tae?  And then there wis Susan.  Whit the hell did she want, Mary wondered.  Every time Mary heard her voice or clocked that Joan ae bloody Arc face, she wanted tae poke her two fingers intae they smarmy look-at-me-Ah’ve-done-another-good-deed-this-week-so-Ah-hiv eyes ae hers.  Although her and Benson hid seen Donald and Susan o’er the Christmas period, Mary and Susan hid hardly exchanged a word since Mary hid obviously upset the stupid do-gooder last summer when everywan wis oot at the Flaws in Clackmannanshire fur the annual get-thegither barbeque.  Susan hid been organising some fundraising raffle fur the manky weans up in Springburn and hid been pestering everywan tae chip in ten bob tae gie the wee smellys a trip doon tae Saltcoats.  Mary hid been hauf pished oan auld daddy Flaw's homemade Elderberry wine at the time.
 
     “Christ, Susan, it’s aw right fur aw youse stay-at-hame so-called arteests, messing aboot wae bits ae scrap metal, bit some ae us hiv tae go oot and work tae earn oor living, so we dae,” she’d slurred at Susan, deliberately emphasising the word artist, jist before Benson hid dragged her aff and put her tae bed.
 
     By the time she’d crawled oot ae her pit the next morning, Susan and Donald hid awready heided back tae Glesga.  She’d meant tae phone Susan up and apologise, bit wan thing hid led tae the other, and it hid goat lost in whitever it wis she’d been daeing at the time.  It wis only when Benson asked her at Christmas if she’d apologised tae Susan that she’d been reminded that she hidnae.  Of course, she’d lied and said that she hid.  Benson wid never find oot anyway, as Susan wisnae the type tae bring it up...another reason she didnae like the self-righteous bitch.  If it hid been Mary that somewan wis hivving a go at, she wid’ve been in there, squaring up tae them, like a cat oot ae hell, so she wid’ve.  She looked at the alphabet buttons oan her desk address book and pressed the letter S.  The lid popped up and she scanned the list until she found whit she wis efter.
 
      “Susan?  Darling, it’s me...Mary.  How ur ye daeing?  Great, jist great.  Aye, Ah’m sorry we didnae get a chance tae hiv a wee chat o’er Christmas.  Ye whit?  Twice?  Naw, Benson never mentioned it...mind you, he’s so busy these days.  Ah’ll speak tae him aboot it the night when Ah get hame.  Naw, the reason Ah’m phoning is jist tae apologise fur ma unacceptable behaviour when Ah wis pis...er...drunk at the barbeque last year.  Aye, Ah know ye’ve furgoatten aw aboot it, bit Ah wis totally oot ae order, so Ah wis.  The amount ae times Ah’ve woken up in the middle ae the night, distraught at the way Ah wis so cheeky tae ye...well, Ah’ve nae excuse, so Ah hivnae.  Aye, Ah know ye understaun, bit that isnae any excuse fur ma cheeky insolence.  So, ye phoned twice, ye say?  Wur ye efter anything in particular?  Ye know me, if anywan needs help, Ah’m the first tae dive in, so Ah am.  The column?  Ach, it’s gaun great, so it is.  Even though last week wis jist the first wan, the feedback his been overwhelming.  That in-tray ae mine’s is piled high wae the positive letters fae aw the readers, so it is.  Ye know whit, Susan?  Ye’re right.  This is a great opportunity, especially seeing as the column’s aboot wummin, fur wummin.  Ah’ve never been happier.  Fur the first time in ma career, Ah feel that Ah’m writing whit Ah want tae write aboot and no whit aw they bast...er...sexist Neanderthals up the stairs want me tae write aboot.  Pearl?  Oh she’s daeing fine...fitting right in, so she is.  Aye, she’s a wee stoater...full ae the joys, so she is.  Ye cannae get her tae staun still wae aw they great ideas she keeps coming up wae...even though some ae them ur a wee bit pie in the sky, if ye know whit Ah mean.  Helen Taylor?  Naw, can’t say that name springs tae mind.  Election in Springburn, ye say?  Hing oan a minute...wis there no something in the paper aboot her last week, written by Bradley McLeod, the political columnist?  Is she no the wan that wants tae sack aw The Corporation workers?  She sounds like something else, so she dis...Ah cannae see her getting the vote fae the great unwashed wae an attitude like that.  Aye, well, Bradley dis tend tae stretch things oot a bit, so he dis.  Probably went tae the Dr Goebbels School ae Journalism.  Hmm, Ah’m no sure if that’s whit the column’s aboot, Susan.  Ah know she’s a wummin and aw that, bit politics?  Aye, Ah hear whit ye’re saying and it’s a shame, bit Ah’m no sure writing aboot some wummin who hates aw The Corporation workers and wants tae put hauf the city oot ae a job wid endear me tae the wummin Ah’m trying tae reach...if ye know whit Ah mean.  Ah’m sure she is...if ye say so...and Ah’m sure there’s a lot ae other amazing wummin oot there jist like her,  bit it’s the meddling in the politics bit that Ah’m no sure aboot.  Well, another reason is that Bradley wid probably go straight up tae the big boys club up the stairs if he thinks Ah’m trampling aboot oan his writing patch.  If ye think his writing’s bad, ye should meet him in person...a right wee nippy sweetie, so he is.  Wid argue wae his ain shadow, so he wid.  Look, Susan, maybe when ma column gets mair established, Ah’ll hiv another look at her.  Honest, ma desk is overflowing wae aw sorts ae people sending me in brilliant ideas and wanting me tae dae this and that...aw good causes like yer Mrs...aye, Taylor, Helen Taylor, that’s her name.  It’s when?  A week oan Friday?  Naw, there’s nae chance ae that.  Ah’ve awready goat this week’s column done and dusted and Ah’m awready working oan next week’s.  In fact, Ah’m jist aboot there wae it.  Even if Ah wanted tae dae a story oan the injustice, lies and undermining that’s gaun oan against her, there’s nae way Ah could get it in fur next week.  Aye, Ah know, Ah’m sorry as well.  Maybe some other time, eh?  Right, well, look, Susan, Ah’m gonnae hiv tae go.  That wee assistant ae mine is run aff ae her feet, so she is.  Ah’m getting dizzy jist sitting here watching her whiz aboot.  Ah better get aff this phone tae tell her tae slow doon before she topples o’er like a spinning tap.  Aye, the same tae yersel, darling.  Ah love ye too.  Gie ma love tae that big hunk ae a minister ae yers, Donald.  Bye,” Mary said, putting doon the phone as a mass ae red hair popped up fae the boxes and heided her way. 
 
     “That’s a letter that’s come in fur ye, Miss Marigold,” Pearl said, being sensible enough tae avoid eye contact
 
     “Who’s it fae?”
 
     “Somewan commenting oan last week’s column.”
 
     “Oh?  Whit dis it say?”
 
     “Er, dae ye want ma words or theirs?”
 
     “Theirs, of course.”
 
     “Er, well, here goes.  ‘Call yersel a writer?  Ah’ve never read such pish in aw ma life.  Go back tae writing aboot something ye know a lot aboot...low-lifes, bums and manky pish-pots,’”  Pearl said, looking up fae the letter tae her boss.
 
     “Is that it?”
 
     “Er, aye.”
 
     “Is it signed?”
 
     “Naw.”
 
     “Right.”
 
     “Er, so, whit will Ah dae wae it then?”
 
     “Put it in ma in-tray,” Mary mumbled, as Pearl placed the un-signed letter in the empty in-tray, before returning tae her cardboard stockade. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Fifty Nine
 
     Helen hid jist tossed a wee bag ae flour intae her basket before she turned intae the breid aisle.
 
     “Oh, sorry,” she apologised, as she walked straight intae another happy shoapper in the Co-op.
 
     “Oh, it’s yersel, Helen,” JP Donnelly gasped, surprised.
 
     “JP?  Aye, er, sorry, Ah’ll jist get oot ae yer road,” she replied, flustered.
 
     “Aye, well, it wis ma fault.  Ah should’ve been watching where Ah wis gaun, so Ah should’ve.” 
 
     “Naw, it wis ma fault.”
 
     “So, er, how’s the campaign gaun then?”
 
     “Fine.”
 
     “Aye, ye seem tae hiv a good wee team beavering away oan yer behauf, so ye dae.”
 
     “Ach well, maist ae us hivnae done this kind ae thing before, so it’s a learning experience, if nothing else, so it is.”
 
     “Aye, it’s a pity we’re up against each other.  Ye wid probably hiv made a good cooncillor wae a wee bit ae guidance fae the right quarter.”
 
     “And whit’s that supposed tae mean?”
 
     “Oh, nothing.”
 
     “No...c’mone, JP...spit it oot.”
 
     “Ah wis only jist saying, it’s a pity there’s only wan winner in a by-election.”
 
     “Well, Ah widnae coont yer chickens jist yet.  There’s still a long way tae go,” Helen said stiffly, trying tae squeeze past him.
 
     “According tae ma information, ye hid up tae twenty percent ae the vote at wan time and noo it’s drapped back tae fifteen percent, so it his.”
 
     “And according tae ma information, yer dirty tactics urnae working as well as ye hoped, and things ur starting tae turn ma way.”
 
     “Aye, they dae say ‘confidence and youth go haun in haun,’ bit there’s nothing like a seasoned bit ae meat at the end ae the day.”
 
     “JP, if Ah thought fur wan minute that Ah wisnae gonnae win, we widnae be staunin here talking aboot it.  Ah’d be back at hame wae ma tail between ma legs...despite the interference ae Father John and the rest ae the weasels ye carry aboot in yer back pocket."
 
     “Father John?  Weasels?  Ah hivnae a clue whit ye’re oan aboot, hen.”
 
     “Aye, well...don’t ye worry, JP, they’ll be roasting in hell someday alang wae yersel, so they will.” 
 
     “Helen, tae win an election ye hiv tae gain the respect ae the community.  Despite whit ye might think, everywan aboot here disnae necessarily subscribe tae whit somewan like you believes in.” 
 
     “And whit’s that supposed tae mean?” Helen demanded, eyes narrowing. 
 
     “Ye don’t need me tae point oot yer faults.  Ye’re the wan that’s staunin as a cooncillor.  Ah’m sure everything will come oot in the wash...whit ye staun fur...whit ye don’t.  Aye, Ah’m sure the people ae Springburn will make their ain mind up, come a week oan Friday.”
 
     “Wae a bit help fae yersel.”
 
     “In politics…it’s legitimate tae point oot, er, certain inconsistencies in an opponent, if ye believe that person is trying tae pull the wool o’er the electorate’s eyes.  It’s up tae the candidate tae defend and rebut whit’s put before them.  That’s politics,” JP said smugly.
 
     “JP, don’t staun here and lecture me.  There’s a difference between pointing oot contradictions in yer opposition as opposed tae the muck you and that bunch ae sad gits ye call an election team are raking up.  Ah think people will see through that tactic and vote fur the person who they believe kin genuinely improve their lot...somewan they kin trust no tae hiv their fingers in the till aw the time.  Yer track record speaks fur itself...people hiv long memories, so they dae,” Helen shot back, feeling good, noticing that her punches wur landing.
 
     “Let’s get something straight here, Helen...ye’re nothing bit a tramp...always wur and always will be.  Ye staun there as if ye’re bloody Joan ae Arc, defending aw the riff-raff who believe life owes them something and who refuse tae pay whit they’re due, while they boys ae yers ur oot robbing everywan blind...and ye’ve the cheek tae accuse me ae being oan the make?  How much dae ye charge fur yer services?” JP snarled.
 
     Helen couldnae contain hersel.  Wance JP started oan her family, the gloves wur aff.  She couldnae remember putting her haun intae her shoapping basket.  It wis only when her bag ae flour exploded like a grenade oan JP’s foreheid that she realised that she’d scored a bull’s eye.
 
     “Don’t ever bloody slag aff ma family, ya nasty auld pervert, ye,” Helen hissed, as she stomped back tae the flour shelf and picked up another bag.
 
     By the time she’d goat hersel a loaf and reached the checkoot, JP wis awready being served at the next wan alang.  The lassies oan the tills wur daeing aw they could no tae pish themsels, as a clump ae flour slid aff JP’s white heid and landed in his wee purse as he poked aboot tae get his coins oot ae it.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty
 
     “Mrs Crawford...Alison, this is Marybell Raminsky, wan ae the polis’s public relations officers.  She wis wondering if she could hiv a wee chat wae ye…er…if ye get ma drift,” Bobby Mack said tae the patient, wondering why the hell he’d been sent, seeing as how busy he wis.
 
     “Hello, Mrs Crawford.  Aye, that’s right, Ah’m Marybell, wan ae the new public relations officers doon at Central, so Ah am.  Noo, Ah know ye cannae talk and ur communicating via that wee writing pad beside yer bed, bit don’t ye worry aboot a thing, hen.  Ah don’t mind daeing aw the talking...efter aw, that’s whit Ah get paid fur, eh?” Hattie Jacques gushed, guffawing like a distressed donkey.
 
     The patient took an instant dislike tae the six feet tower ae fat staunin in front ae her, dressed in whit wis supposed tae be a WPC uniform, but insteid looking mair like a black tarpaulin tent wae a fat body trying tae escape fae it.  The patient looked across at Inspector Mack, who wis in the process ae flicking through the fitba section ae that morning’s Glesga Echo and wis clearly there jist tae make up the numbers.
 
     “Right, then, hen, where dae Ah start, eh?  We realise that ye’ve been through a lot, bit that’s nae excuse fur lying up here in this gilded cage feeling sorry fur yersel...feeling helpless and thinking ye cannae dae anything tae make yer situation better.  Ye might be thinking that ye’re a bit ae a cripple, bit when Ah’m finished wae ye, ye’ll be raring tae go, so ye will or ma name’s no Marybell Raminsky.  We’ve goat tae get ye back intae fighting fit mode...get ye squared up so ye kin get oan wae yer life.  That’s where Ah come in wae ma specialist knowledge ae the media, so it is,” Hattie beamed, looking doon at her.
 
     The patient closed her eyes.  She counted tae ten...slowly...and opened her eyes.  She wisnae hallucinating.  The fat officer really wis flesh and blood and hid somehow managed tae hijack a chair while her eyes wur closed and wis noo sitting, balancing oan it, twenty inches fae where she wis lying.
 
     “Ah’ve been tasked wae yer rehabilitation programme, hen.  Ye might look a wee bit shell-shocked jist noo, bit wae ma guidance, we’ll get ye ship-shape tae face the media.  Bit first, we’ll need tae work oot oor spiel...whit we’re gonnae say and how we haundle them, eh?”
 
     The patient felt her heart miss a beat.  Hid she heard correctly?  Did she jist say that wae her guidance, she’d be facing the media?
 
     “Aye, see, that goat ye, eh?”  Hattie said, winking and stabbing her fat stubby finger in the patient’s direction, baying like a water buffalo.
 
     The patient turned her heid.  The pad wis gone.  She wis sure she’d placed it oan the bedside cabinet alang wae her pen.  She turned and looked back at the fat officer.  She was haudin up the pad in wan haun and her pen in the other, a big grin splashed across her coupon.
 
     “Don’t ye worry, hen.  Ye won’t need these fur a day or two.  We’ve goat until Wednesday morning tae get oorsels ready tae face the press.  Believe you me, hen, by the time Ah’m finished wae ye, they’ll be shouting fur ye tae get The George Medal fur gallantry, so they will.  Ah’m no sure how we’ll manage tae tart up that face wae aw they bandages oan it, bit we’ll think ae something, so don’t ye worry aboot a thing.  Christ, rather than hiding the fact, we could probably use it tae oor ain advantage...mair sympathy votes, if ye know whit Ah mean,” Hattie winked, amazed at her brilliance.
 
     The patient reached across and snatched the pad fae Marybell Raminsky’s haun while snapping her fingers wae the other wan fur the return ae her pen.
 
     ‘No newspaper interviews,’ the pad read.
 
     “Look, Ah know how ye must be feeling, wae aw this terrible coverage and aw that, bit the longer we ignore them, the worse it’ll get.  That’s why they’re making it up as they go alang.”
 
     ‘No newspaper interviews,’ the pad repeated, this time the words underlined.
 
     “Look, rather than letting everywan in and it becoming a bun-fight between aw the reporters, why don’t we jist start aff wae the wan paper, eh?” 
 
     ‘No, I’m not ready.’
 
     “If we went fur the wan reporter plus wan photographer and see how it goes, that wid be a start, so it wid,” Fatty said, imploring the pad tae gie it a bit mair thought.
 
     ‘Who did you have in mind?’ the pad asked.
 
     “We thought we’d go wae the biggest and the best.  That way, ye’d get mair coverage.  We’ve goat The Glesga Echo’s tap crime reporter primed and ready.”
 
     ‘Who is that?’
 
     “Sammy Elliot...ye’ve probably heard ae him...honest tae a fault, so he is.  If we get him and Slipper, the paper’s main photographer, in tae take a few wee snaps, it wid be o’er in aboot an hour, so it wid.  Whit dae ye think, hen?”
 
     ‘No.’
 
     “Bit Ah’d be here, so Ah wid,” Marybell coo-ed, putting oan her maist supportive pose.
 
     ‘No,’ the pad insisted.
 
     “Look, Ah know ye’ve been through a lot, bit this wid be fur yer ain good, so it wid.  We could try fur the sympathy vote.  Wance people see the photo and the mess ye’re in, we might get people, witnesses, coming forward wae information oan who shot yer boyfriend,” Hattie added, still as subtle as a firecracker.
 
     ‘I’ve been up most of the night.  I’m tired.  I can’t think properly at the moment.  Sorry,’ the pad apologised, as the patient closed her eyes.
 
     “Oh, right.  Well, Ah’ll tell ye whit, hen.  Ye jist hiv a wee kip and Ah’ll nip in by in a day or two and we kin hiv another wee chat, eh?” Marybell said, staunin up, nodding tae Bobby Mack tae let him know the session wis o’er wae.
 
     “So, how dae ye think it went then?” Bobby asked her in the corridor.
 
     “Fine...as expected.  Ah’ll gie her the day tae think aboot it and Ah’ll get back in there oan Wednesday or Thursday.  The main thing is tae try and make sure she disnae change her mind wance we’ve goat the go-aheid.  We’ll get The Rat and that wee monkey ae his, Slipper, tae come up here oan Wednesday and hiv them oan standby.  We kin always say that they jist happened tae be in visiting somewan.  As soon as she gies the go-aheid, we’ll wheel them in and get whit we want.”
 
     “Ye don’t really think people wid start tae feel sorry fur somewan like her, dae ye?” Bobby asked, nodding towards the patient’s door.
 
     “Ae her?  Christ, ye must be joking.  If there’s wan thing people hate, and that’s a turncoat...somewan who’s crossed the line.  Tam Simpson wis hated and because ae the type ae hoodlum he wis, everywan wid’ve expected him tae be dipping his wick aw o’er the place, bit there wid be nae sympathy fae people in the community towards a social worker who wid’ve awready been hated by maist ae them in the first place.  The fact that she wis allowing him tae perch oan her during her work-time, while at the same time, swooping in and pontificating tae everywan aboot how they should be living their lives is like a priest being caught wae a bare-arsed boy sitting oan his knee while spouting aboot aw that celibacy he claimed tae be enjoying.  Naw, her ain kind will never accept her back, and she certainly widnae be welcome back tae a place like Possil.”
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty One
 
    “Hello?  Mary Marigold speaking.  Ah’m sorry, Pearl’s no here.  Nope, she wis supposed tae be here six and a hauf hours ago.  Whit’s that?  Am Ah expecting her in anytime soon?  As Ah’ve jist telt ye, she wis due tae be here first thing this morning and she hisnae turned up...probably slept in or something.  Ah don’t know.  Ah’m jist the wan that pays her wages.  Eh?  Ah hivnae a clue, hen.  Your guess is as good as mine, bit if ye dae catch up wae her, kin ye pass oan a message?  Aye. Tell her that, despite her absence, her long suffering boss, Mary, his managed oan her lonesome and goat the job done.  Aye, Ah know she’s jist worked fur me fur a week, bit that’s the effect she’s hid oan me.  If ye kin jist pass oan the message, eh?  Aye, Ah’m sure she’ll know exactly whit that means.  Bye.”
 
     Mary wis well and truly pissed aff wae Pearl.  She specifically telt her that she hid tae be in the office at eight o’clock sharp tae get the column put thegither.  The wee git hid only jist started work the week before and here she wis, skiving aff awready.  Talk aboot leaving ye in the soup?  It hid taken Mary a good twenty five minutes tae find yesterday’s interview notes under aw the shite oan Pearl’s desk and then a further hour tae sift through them tae match the pages wae the right interviewee tae put them intae some semblance ae an order.  When Mary hid first clocked the haunwriting, she’d jist aboot pished hersel.  It looked like a cross between Chinese and Swahili...and who the hell didnae number pages nooadays, especially when there wis aboot forty or fifty ae them?  Mary felt harassed.  Dandy Maclean, her editor, hid phoned three times, demanding her copy.  She looked at the clock oan the far wall.  Three thirty.  Thirty minutes tae go tae her deadline.  Normally she wis okay until five thirty, bit Dandy wis heiding aff tae interview the new manager ae the Blochairn Fruit Market.  Seemingly he’d been trying tae get the interview fur donkey’s, ever since the operation hid moved up fae the Candleriggs.  Dandy hid sounded well pissed aff at her.
 
     “Well, Ah’ve goat everywan’s except yours, Mary.  Ah hivnae time tae mess aboot noo, so four o’clock is yer deadline.  Efter that, ye kin furget yer column fur this week, so ye kin,” he’d threatened.
 
     God, whit a way tae run a newspaper, she thought.  Here she wis, thinking that rigor mortis hid well and truly set in, only tae find oot that there wis a pulse under that deathly exterior ae his.  She’d wanted tae tell the stupid auld demanding tottie tae get a life, bit didnae, oan account ae Dandy jist aboot shooting his load in his pants every time he mentioned that this wis the biggest scoop he’d come up wae in the twenty-odd years he’d been editing the Green Fingers column.  Mary hid obviously missed something, so insteid ae telling him tae get a life, she’d put oan her wee, sorry-Ah’m-jist-a-helpless-wee-stupid-wummin voice.  Despite the whiff ae death emanating aff ae that dry, shiny, yellow cracked skin, he’d melted before her eyes and left her tae get oan wae it.  She wis glad Pearl hidnae turned up, although it widnae stoap Mary gieing her a sherricking when she decided tae finally grace the office wae her presence.  Mary could tell Pearl wisnae convinced wae this week’s column...again.  It wisnae anything she’d said in particular...it wis the surly way she’d been gaun aboot her tasks...questioning everything and asking Mary if she wis sure that this wis whit she wanted tae put in this week.
 
     “Aye, it is.  Noo, dae as ye’re telt and get oan wae it and mind and no leave oot any ae the questions oan the list Ah’ve provided.  Christ, ma pet rat could dae whit Ah’m asking ye tae dae.  So, oan ye go, chop, chop,” she’d tut-tutted at Pearl, clapping her hauns tae encourage some movement.
 
     The heidline fur the column wis ‘Wummin At Work’.  Mary hid managed, withoot much help fae Pearl,  tae get a haud ae six wummin who wur prepared tae be interviewed oan the ins and oots ae the work they wur daeing.  Maist ae the wummin wur either the maws or sisters ae the lassies fae the typing pool or family members connected tae the paper itsel.  Everywan hid been up fur it and dead excited, apart fae Carrot Heid behind the boxes.  Mary hid managed tae get a cook fae a school dinner hall, a bus clippie, a typist called Bonnie fae two desks alang fae Pearl, a school lollipop wummin, a hairdresser and Trisha, the receptionist fae doon the stairs oan the front desk.  The only wans that hid needed tae come intae the office hid been the dinner lady, the lollipop wummin, the bus conductor and the hairdresser.  Pearl hid been assigned tae interview the visitors who’d arrived aboot a hauf an hour apart and who’d been aboot pishing themsels wae excitement.  She’d managed tae drag Slipper, the photographer, in tae take their photo as they arrived.  She’d hid tae butt-in oan Pearl three times, tae encourage her tae make her questions sound as if she wis actually interested in whit the wummin wur saying aboot their work.
 
     “Apart fae the hairdresser, everywan ae them said their job wis shite, so they did,” the cheeky wee retard hid retorted.
 
     “Well, sex it up a bit...sling in a few wee ditties aboot extra marital affairs in the work place.  Fur God’s sake, Pearl, use yer imagination,” she’d harrumphed at the cheeky wee cow.
 
     “So, who’s flashing ye their lollipop then, hen?  Or, whit aboot, he dipped whit in yer sago?”
 
     “Don’t get catty wae me, Pearl.  Ah’ve goat yer cards well marked, so Ah hiv.  If ye want tae become a journalist, ye’ll hiv tae buck up yer ideas and get used tae using the material ye’ve goat at the time...and that includes the duff stuff.  If it wisnae fur you leading me up the garden path, we could’ve been sitting wae something stoating, so we could’ve.”
 
     Mary wisnae aw that happy wae whit she hid, bit it wis far better than the previous week’s ootput.  At least the wummin reading the column wid be able tae identify wae the jobs, shite or no.
 
     “Done!” she said oot loud, as the big haun oan the clock up oan the wall landed oan four.
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty Two
 
      “She won’t be a minute, hen,” Sharon, Pearl’s maw said as she put oan her coat and heided fur the door, clutching a big pile ae election leaflets in her haun.
 
     Senga sat oan the couch, watching the budgie tempt the cat tae hiv a go.  The cage door wis open and the cat wis lying oan the erm ae the chair, kidding oan it wis kipping, while every noo and again, opening wan sleekit eye tae see where the budgie wis.  Every time the cat swished its tail, the budgie jumped back fae its position oan the back heid-rest ae the chair.  The last time she’d seen this scenario hid been up at Paul McBride’s sister’s hoose, alang oan Keppochhill Road.  She wisnae too sure whit she wis supposed tae dae if the cat goat a haud ae it.  According tae Sharon, the cat loved the budgie and they wur the best ae pals.  Aye, right, she thought tae hersel, as wan yellow eyeball slowly appeared fae under a slitted lid, followed by a wee twitch ae its tail.  She looked at the clock oan the mantelpiece.  Four o’clock.  She tried tae remember whit time the deidline wis.  She’d been gaun at a hunner miles an hour since her shift started that morning.  Sticky Fingers wisnae taking any nonsense fae anywan and hid been snarling at everybody, including the doctors, when she wis oot ae earshot ae the patients.  It hid been aboot quarter tae three by the time she’d goat tae Mrs Crawford’s room.  She hidnae been in tae see her since Sunday oan account ae her hivving tae work elsewhere oan the wards.  She’d wanted tae pop her heid in the day before jist tae say hello, bit hid never goat the chance.
 
     ‘Where have you been?’ the pad hid asked when Senga eventually made it in tae see her.
 
     “Ach, don’t ask.  Sticky Fingers his been oan the warpath aw day, so she his.  If Ah disappear quickly, don’t take it too personally, bit Ah’ve goat a list ae things she wants done before tea time.”
 
     ‘You look tired.’
 
     “Naw, Ah’m fine.  There’s a lot ae study tae dae wae ma course, so there is.  Seemingly, it gets worse in the second year.  Efter Ah goat hame last night, Ah spent a couple ae hours trying tae work oot how tae pronounce some ae they medical terms.  Sister insists that we pronounce everything as it should be,” Senga hid said. 
 
     ‘And the training?’
 
     “Ah love it.  Ah’ve always wanted tae be a nurse since Ah watched Emergency Ward Ten when Ah wis a wee wean, so Ah hiv.”
 
     ‘Is it what you expected?’
 
     “Nope,” she’d replied, laughing.
 
     Efter checking the patient’s dressing, the patient hid taken her by the haun and nodded fur Senga tae sit.
 
     “Mrs Crawford...Alison, Ah’m really sorry aboot whit Ah said oan Sunday aboot the newspaper story.  Ye wur right tae be annoyed.  Oh, and by the way, it wisnae aw bad that time Ah wis whisked aff through the night by the Social Worker tae a strange hoose.  The people who looked efter us wur lovely and kind, so they wur.  Two things still stick oot in ma mind.  When we goat put tae bed, they put us in the same bedroom.  There wur two single beds.  Wance the door shut, ma wee brother wis across that room and in beside me like a whippet.  Ah’m no sure whit it wis that they covered us up wae...some sort ae big thick fluffy blanket...bit Ah kin still remember how saft and warm it felt.  Before that, they gied us a glass ae milk and the maist fantastic biscuits Ah’d ever tasted in ma life.  Ah’m no sure whit the biscuits wur, bit ever since, Ah’ve always harassed that ma ae mine no tae buy the cheap ginger snaps, bit tae go fur the McVities wans.  They’ve never matched the taste ae the ginger wans Ah goat that night, bit Ah’ve been a ginger-snap gal ever since.  None ae ma pals will eat them and think Ah’m weird, so they dae,” Senga hid said.
 
     ‘Homemade is always far superior to anything you’ll get out of a packet,’ the pad hid replied.
 
     “And another thing...Johnboy Taylor no fancying red heids?”
 
     ‘Yes?’
 
     “Ah’m no that convinced deep doon.  None ae the boys who originally came fae the Toonheid...Tony Gucci, Joe McManus, Paul McBride and Johnboy, hiv ever shown any interest...well, any romantic interest, towards any ae the lassies that originated fae the Toonheid wae them.  The boys who we hing aboot wae and who come fae Springburn, urnae interested in the Springburn lassies either, bit ur always trying tae get aff wae us Toonheid wans.  Is that no weird?  The only wan that’s different is Silent, probably oan account that he disnae say much, well certainly no tae us lassies.  He speaks in amongst the boys though...well...every noo and again, he dis.  He wisnae born in the Toonheid.  He appeared in the Toonheid oot ae the blue wan day, when he wis a wee boy, wae Paul McBride and he’s been aroond the place ever since.  He disnae hail fae Springburn either, so he’s oan the make aw the time, trying tae get aff wae baith the Toonheid and Springburn lassies.  He dis no bad, because aw the lassies think he needs mothering, so they dae.  He’d be a psychiatrist’s pet dream, so he wid, if they could get intae that heid ae his.  We’ve aw heard snippets aboot whit he gets up tae wae the rest ae The Mankys, although that’s something Ah widnae want tae go intae.”
 
     ‘Do you think he might prefer the same sex?’
 
     “Whit, Silent?  Ur ye jesting?  When he’s no oot and aboot, getting up tae nae good, he spends aw ae his time trying tae get intae everywan’s pants, so he dis.  Whether ye came fae the Toonheid or Timbuktu, Silent wid be in there like a rat up a drain pipe, so he wid,” Senga hid scoffed, laughing.
 
     ‘Have you told your friend, Pearl, about your thoughts on Johnboy and his aversion to girls with red hair?’
 
     “Naw, bit if Ah’m honest, Ah suppose Ah’m hauf hoping that Ah’m right aboot the red hair and aboot the boys no being attracted tae us lassies that wur aw born in the same place as them.  Pearl’s situation probably gies me a bit ae hope in that someday, Johnboy might take notice ae me as a lassie and no as part ae the crowd.  Listen tae me...Ah sound like something oot ae the Sound Ae Music, so Ah dae,” Senga hid said embarrassed.
 
     ‘Perhaps they see you more like sisters?’
 
     “Aye, well, that’s a possibility.  Ah wance heard Johnboy Taylor spouting aff that if he ever goat married it wid be tae somewan mair exotic than a Glaswegian.  When wan ae the boys asked him why, he said, ‘Whit?  Hiv ye never met any ae they mental sisters ae mine?’  It’s the end ae the night that always gets tae me.  Seeing him heid aff, aw happy, wae The Mankys or some lassie, ignoring ma presence, wishing he’d jist let Pearl know wance and fur aw that he wisnae interested.  Ah’ve confronted him aboot body-swerving me in the past, bit he denies everything, which makes me feel even worse fur making a fool ae masel.  Why is he no interested in somewan like me?  Why kin he no see that Ah love him?”
 
     ‘Oh Senga, I’m so sorry,’ the pad said, as the patient looked intae her eyes.
 
     Senga hid sensed something wis aboot tae happen.  She’d looked aboot the room tae see if anything wis oot ae place, bit the room looked the same as it hid oan Sunday.  They’d sat, avoiding catching each other’s eyes and no saying a word.  Senga hid felt tense, bit didnae know why.  The patient hid suddenly started tae write oan her pad.
 
     ‘I’ve got something for you,’ it hid said.
 
     “Oh, er, Ah’m sorry, Mrs Crawford...Alison...bit we’re no supposed tae accept gifts fae patients.”
 
     The patient hid waved her objection away and hid slid open her bedside cabinet drawer and lifted out a cellophane packet.  She’d then written oan her pad before haunin the packet tae Senga.
 
     ‘I sat up all last night, writing, and then rewriting this.  I would appreciate if you and your friend could perhaps get this Miss Dandelion, the journalist, to use this in her column,” the pad hid said.
 
     “Whit is it?” Senga hid stupidly asked, as the pen began writing again.
 
      ‘Of course, it would be great if the article wasn’t too damning,’ the fast scribbling ae the pen oan the pad hid continued, while the eyes ae the patient questioned Senga’s.
 
     “Oh, Ah don’t know whit tae say,” she’d replied, feeling the package.
 
      ‘Don’t say anything,’ the pad hid replied.
 
     Senga hid then jumped up aff the bed.
 
     “Shit!” she’d yelped, looking at the watch oan the chest ae her uniform.  “The deadline fur this week...Ah’m sure Pearl said it wis sometime in the efternoon the day.  Ur ye sure, Alison?” she’d asked, as the patient nodded, tears running doon her face.
 
     “Look, Ah’ll hiv tae go.  Ah’ll try and get back and let ye know if it’ll be used...if that’s okay wae yersel, that is?” she’d asked.
 
     It hid been a mad dash.  Senga hid tried phoning Pearl at The Echo, bit hid been telt she hidnae turned up fur work by that boss ae hers.  Senga hid nae choice bit tae go and inform Sticky Fingers that she wis suffering fae diarrhoea, knowing she wid be sent hame.  Efter getting the bus up the road, here she wis, sitting in her uniform watching a sleekit cat and a daft budgie playing dare games wae each other.
 
     “Senga, whit ur ye daeing here?” Pearl asked, looking exactly like somewan who’d been lying in her bed aw day.
 
     “Trying tae save ye fae getting the sack, so Ah am,” she retorted.
 
     “Well, ye kin furget it.  Ah’ve jacked in ma job.  Ah couldnae staun being wae that bitch wan mair minute, so Ah couldnae.  Ah swear tae God, Ah don’t believe in violence, bit how Ah didnae swing that cheeky stuck-up cow roond the office by her dyed hair roots, God only knows.”
 
     “Well, furget that, we’ve mair important things tae be getting oan wae, so we hiv.  Look at the wee present Ah’ve goat fur ye,” Senga said, taking the wee packet oot fae under her cape.
 
     “Ye’re kidding me,” Pearl squealed, an astonished look covering her coupon.
 
     “Hey, they don’t call me Flo the Nightingale withoot a lamp fur nothing, ye know.”
 
     “Christ...so, whit dis it say?”
 
     “Ah’m no sure.  Ah hid a wee peek oan the bus oan the way up, bit Ah felt as if Ah wis intruding, so Ah put it back in the packet.  Hiv we still goat time tae get it tae yer pal, the boss?”
 
     “Oh, Christ.  Ah think we’re too late.  Ah think five o’clock is the deadline, so it is.  We’d never get it doon tae the bottom ae Hope Street by five o’clock, so we widnae,” Pearl wailed in desperation, looking at the clock oan the mantelpiece.
 
     “Look, why don’t we try.  We kin phone fae the phone box oan Keppochhill Road before nipping oan a thirty two tae take us in tae the toon.  Whit dae ye think?”
 
     “Hing oan, Ah’ll wash ma face,” Pearl shouted, as she disappeared.
 
     “Don’t furget a hairbrush.” 
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty Three
 
     Mary wis puzzled, intrigued and angry aw at wance.  She’d nipped through tae file her column wae Dandy, who’d barely gied it a second glance before he passed it oan tae his assistant, who also looked like she’d jist stepped oot ae a garden.
 
     “Right, Ah’m aff up tae the fruit market at Blochairn,” he’d said, withoot even a wee thank ye or a well done.
 
     When Mary hid gone back tae her office, there wis a note sitting oan her desk saying that Pearl Campbell wis oan her way and she wisnae tae leave until Pearl arrived.  She looked at the clock.  Hauf past five.  She’d gie the wee ragamuffin another ten minutes and that wis it.  Mary hid never sacked anywan tae their face before.  She wis kicking hersel that she’d missed the call.  It wid’ve saved little Miss Chirpy Chirpy Cheep Cheep the bus fare...and Mary the hassle ae hivving tae make eye contact wae the wee toe-rag.   Benson hid phoned earlier, offering tae gie her a lift up the road, bit she’d telt him that she wis waiting tae sack Little Red Riding Hood in person.
 
     “Right, well, don’t go getting yourself upset, Mary.  I won’t be home until later as I’m going for dinner with the Chrysler Executives who are coming in from Linwood.  Don’t wait up.”
 
     “Miss Marigold?”
 
     “Pearl?  Ye’ve arrived...and wae a friend in tow, Ah see,” she said, taken by surprise.
 
     “Aye, this is ma good pal, Senga.  Ah think ye might’ve spoken tae her oan the phone earlier, so ye did.”
 
     “Oh, aye...and you’re a nurse?  Ah see...the student nurse!” Mary exclaimed, the penny suddenly drapping. 
 
     “Aye, pleased tae meet ye.  Ye look exactly as Pearl described ye,” Senga said.
 
     “Aw good, Ah hope?”
 
     Silence.
 
     “Right, er, well, look, grab a seat...the baith ae ye.  Ye didnae turn up fur work the day, Pearl.  Kin Ah assume that, er, ye might hiv something fur me, even though the deidline fur the column wis four o’clock and Dandy his went aff in search ae fruit and nuts?”
 
     “The deidline’s passed fur the early edition fur the pubs the night, Miss Marigold, bit there’s still plenty ae time fur the morning edition,” Pearl reminded her, eyes shining wae excitement.
 
     “Of course...of course there is, Pearl.  Aye, Ah’m wae ye noo, hen.  And you…we…hiv the social worker’s story?” Mary asked, licking her lips and trying no tae faint wae excitement.
 
     “Er, well, aye and naw,” Pearl replied.
 
     “Look, Pearl, we either hiv or we hivnae.  Which is it?” Mary demanded, spreading her hauns, as she looked fae wan tae the other.
 
     “It aw depends oan the terms, Miss Marigold,” the student nurse said.
 
     “Terms?  Whit terms?  Ah thought this wis between me and Pearl?  We never spoke aboot any terms,” Mary replied, eyes narrowing.
 
     “Oh, there’s always terms, Miss Marigold.  Ye said it yersel.  Ye said the paper wid pay a fortune fur this story...remember?” Pearl declared innocently.
 
     So, that’s whit the wee cow wis efter, Mary thought tae hersel.  Fuck, everywan up oan the tap landing wis probably away hame or oot at their clubs.  Shit, shit, shit!  So, this wis whit it wis like tae be blackmailed, she thought.  And fae a wee bloody carrot heid and a student nurse as well.
 
     “And here’s me thinking that the nursing profession wis aw aboot caring fur people,” Mary sneered.
 
     “Oh, it is.  Please don’t get me confused wae, er, some ae the forked tongues that hing aboot in a place like this…like a bad smell,” Senga said pleasantly, crinkling her nose, bit clearly up fur hivving a go.
 
     “So, whit dae youse want then?” Mary asked, feeling sick as a parrot oan the wan haun and aboot pishing hersel wae excitement oan the other.
 
     “Don’t look at me.  Aw Ah’m trying tae dae is whit Ah get paid fur.  It’s Senga ye’ll need tae talk tae, so it is,” Pearl replied, as Mary turned tae the uniform wae the red crossed bands haudin her cape thegither.
 
     “So, Senga?” Mary asked her, in whit she hoped wis her friendliest and warmest voice.
 
     “Three things, non-negotiable.”
 
     “Oh, and whit wid they be, hen?”
 
     “Pearl here is guaranteed her job fur at least a year and a day fae when she first started.  If ye don’t like whit ye’ve goat efter that time, then ye kin get shot ae her, bit no before then,” Senga started aff wae, as Pearl looked at her pal astonished.
 
     “Done,” Mary said, gieing Pearl a wee wry smile.
 
     “That ye don’t destroy Alison Crawford wae the usual pish that comes oot ae this building.  Whit she’s written, his tae be contained within the column itsel.”
 
     “Nae chance!  Ma bosses up the stairs wid hiv a hairy fit, so they wid.  Ah don’t know if Pearl his telt ye, bit Ah’m no the flavour ae the month aboot here, so Ah’m no,” Mary shot back, feeling her anger bubbling tae the surface.
 
     “Keep tae the column and the next time Ah’ll try and get ye a face tae face interview up at the hospital, so Ah will.  That’s a promise,” Senga shot back.
 
     Silence. 
 
     “And the third?”
 
     “Ye interview and dae a spread oan Helen Taylor, the wummin who’s staunin tae be a cooncillor up in Springburn, in next week’s paper,”  Senga replied, calmly and quietly. 
 
     “So!  Ye wur lugging in tae ma telephone conversation wae ma sister-in-law efter aw, Pearl?  How could ye?  And here’s me thinking Ah hid yer loyalty and trust,” Mary scowled accusingly.
 
     “Dae we hiv a deal?” Senga asked quietly.
 
     “Ah’ll guarantee Pearl her job, bit that’s aw.  Ah don’t hiv the power tae agree the other two,” Mary replied, desperation in her voice.
 
     “Right, let’s go, Pearl.  The Evening Times office is jist alang in Gordon Street.  Let’s see whit they’ll offer us,” Senga said, as the baith ae them stood up tae leave.
 
     “Wait!  Wait a minute...gie me time tae think...Ah need a second or two,” Mary panted, reaching fur her fags as she felt the sweat running doon between her bra cups. 
 
     Mary looked at Pearl who wis avoiding eye contact wae her.  Whit wis she tae dae?  She couldnae remember where Benson said he’d be fur his meal.  She looked at Pearl’s pal, staunin there, fascinated, wae her cape wae the red straps crisscrossing her chest.  She looked like an angel who meant business.  How the hell hid she ever goat hersel intae aw this shit? 
 
     “Ah’ll meet the cooncil candidate wummin, bit Ah’m no promising tae dae a story oan her unless Ah’m convinced she’s worthy ae it.  Fae whit Ah’ve read, she comes across as a right hard nut, especially if ye’re a poor Corporation worker.  Ah’ll meet her before next week’s deadline and take it fae there.  Ye cannae ask fur any fairer than that,” Mary said, pleading.
 
     “That sounds fair enough tae me, so it dis,” Senga replied.
 
     “So, hiv we goat a deal then?”
 
     “The story?  The column?”
 
     “Christ knows how Ah’m gonnae dae it...bit Ah’ll try.”
 
     “Naw, Miss Dandelion.  This is important.  The story his tae be contained within yer column and be based oan whit Mrs Crawford his written doon.”
 
     Silence.
 
     “And ye’ll try and get me a proper interview?”
 
     “As soon as Mrs Crawford sees whit ye’ve written up, Ah’ll raise it wae her, so Ah will.  She’s no expecting anything tae be glossed o’er.  She jist wants tae gie her side ae the story insteid ae aw the lying dribble that yer paper and aw the other wans hiv been churning oot every other morning.”
 
     “Then, Ah think we’ve goat oorsels a reluctant deal, miss, er?”
 
     “Why don’t ye call me Senga?  Everywan else dis,” Senga said, smiling, as she produced the packet oot fae under her cape and haunded it across tae Mary.
 
     “This conversation and agreement stays within this office, so it dis.  Ah’ll get back tae ma sister-in-law and let her think the interview came fae her.  That’s non-negotiable, so it is.”
 
     “Sounds good enough tae me,” Senga replied, wae a shrug ae her shoulders.
 
     “Ah don’t know where ye goat yer negotiating skills, hen, bit Ah bet it wisnae at nursing school,” Mary said, snatching the packet oot ae Senga’s haun.
 
     Senga looked across at Pearl and nodded tae her that it wis time fur them tae disappear.  Pearl’s boss hid awready ripped open the packet and wis clearly engrossed in the contents ae the patient’s papers.  They’d jist reached the door oot oan tae the landing when they heard the cough behind them.
 
     “And where dae ye think ye’re gaun, Pearl?
 
     “Oh, er, Ah’m jist heiding up the road wae Senga.  Why?” Pearl replied, looking at her pal.
 
     “Well, get that wee ginger arse ae yers back here.  Ye’ve goat work tae dae, so ye hiv,” Mary said, turning back tae the sheaf ae papers she’d spread oot oan her desk.
 
    
 
    
 
    
 
    
 
  
 
  


 
 
   
   Chapter Sixty Four
 
     “Charlie!” Helen shrieked, bolting upright in her bed.
 
     “Whit the… Charlie?  Who the fuck’s Charlie…eh?” Jimmy snarled, looking aboot the bedroom, bewildered, expecting tae be attacked at any second.
 
     “Nothing, go back tae sleep, Jimmy,” Helen soothed, ignoring his panic.
 
     “Ur ye bloody nuts or whit?  Whit time is it?” Jimmy growled, peering doon at the clock beside him and groaning.
 
     “It’s nothing.  Ah wis hivving a bad dream, that’s aw.  Sorry.”
 
     “Ma whole bloody life is a bad dream, so it is,” Jimmy growled, flopping back oan his pillow and turning o’er, drawing the blanket up tae his chin.
 
     Helen tip-toed oot ae the bedroom, picking up her electric fire oan the way.  Efter putting the teapot oan the gas ring, she lifted a fag oot ae her packet and lit up.   She hidnae meant tae gie Jimmy a fright, especially at hauf three in the morning.  She couldnae believe how stupid she wis.  Helen hid been upset aboot poor auld Charlie and hid been worrying aboot him jist before she’d crashed oot oan tap ae her bed the night before.  She picked up her cup ae tea and fags and heided through tae Johnboy’s bedroom.  Wance ensconced there, wae the two bars oan the fire radiating their heat, she sat collecting her thoughts.  Christ...the diary.  How could she hiv been so bloody glaikit.  Helen held up her haun, stretching oot her fingers.  They wur trembling uncontrollably.  She stared at the surface ae the milky broon liquid in her cup.  The vibrations across the surface reminded her ae the water in her basin when the gas board wis oot digging up the road wae a pneumatic drill during the gas leak oan Christmas day.  Why hid Charlie never mentioned a diary?  She popped two aspirins intae her mooth and washed them doon wae a sip ae her tea.  Her headaches hid been getting worse, bit she’d found that if she could try and anticipate when she thought wan wis coming oan, the sharp throbbing pain wisnae as bad as it wid be withoot awready hivving taken the pills.  Jimmy hid recently started hassling her aboot gaun tae the doctors, and it wis usually the first thing he asked when he came hame fae his work.
 
     “Whit’s the point?  He’ll only tell me tae take aspirin, and anyway, wummin start getting aw sorts ae stuff happening tae their bodies wance they get intae their forties,” she’d telt him, smiling at his discomfort at the mention ae wummin trouble.
 
     “Let him decide.  That’s whit he gets paid a fortune fur,” he’d said, when she telt him the next night that she knew where the headaches wur coming fae.
 
     “Wan ae the lasses telt me there isnae a cure fur a migraine, so there’s no.  She says her man gets them every other day.  His symptoms ur the same as mine.  Ye jist hiv tae ride them oot.  Stress and bright lights disnae help...alang wae being kept up aw night wae somewan lying beside ye gieing it big licks, snoring.” 
 
     “Ma auntie drapped doon deid wae meningitis, so she did.  Like yersel, she wis also a medical expert, so she wis.”
 
     “Jimmy, believe you me, as a mother ae five weans, Ah’d know the difference between meningitis and a bloody migraine, so Ah wid.  And anyway, if it wis meningitis, it wid’ve kicked in long before noo.”
 
       The nearer Helen goat tae the election day, the longer the headaches seemed tae last.  She wis also sure that the intensity ae the pain hid been getting worse.  Last night hid been the first time that she’d thrown up though.  She wisnae sure if it hid been the article in The Citizen that hid done it or the sharp, jabbing pain ae the headache, bit whitever it hid been, she’d hid tae go and lie doon oan the bed wae the light oot.  She’d picked up an Evening Citizen fae Sherbet’s oan her way hame.  Her and Jimmy hid jist finished their tea and Helen hid lit up a fag through in her wee kitchen while soaking they feet ae hers in salted water when the migraine hid come oan tae her like a charging horse.  Worse than that, she’d jist turned the page and noticed the heidline.  ‘The Battle Fur The Heart and Soul ae Springburn Heats Up,’ it hid shouted.  It hid been written by some twisted git called Harold Sliver.  Basically, he’d written that the campaign wis in full flow and that although five degrees below freezing, the temperature oan the streets up in Springburn wis rising.  It wis a nasty piece full ae lies, pish and dribble.  This Sliver wan hid said that the also-rans, meaning her and the other candidates, wur aw battling it oot metaphorically, whitever that meant, and physically, fur the runner-up prize as JP Donnelly wis so far in the lead.  Sliver hid wondered why the other candidates wur bothering tae turn up tae tout fur votes that they wurnae likely tae get.  Tae make matters worse fur Helen and that sore heid ae hers, he’d basically quoted the same percentage ae the vote she’d be likely tae get that JP hid telt her in the Co-op.  Apparently, she’d been up tae twenty percent earlier in the campaign, bit hid fallen back tae fifteen percent.  Helen hid been fuming efter reading the article.  It hid been crystal clear whose back pocket the slivering hack wis in.  Whit hid probably caused her tae spew her good mince and totties up in the sink hid been when he turned up the heat and went fur her, big style.  He’d raised the possibility that the reason her vote hid drapped so quickly wis because ae her previous criminal convictions fur breach ae the peace and assaulting the polis being exposed.  The dirty bugger hidnae said that her arrests hid been as a result ae resisting warrant sales oan poor families that hidnae two pennies tae rub thegither.  He’d also hinted that her family, the boys, wur well-known street gang neds.  Fae whit Issie hid reported back oan whit Father John and the other priests hid said at mass oan Sunday, Sliver’s attack oan her supposed stance oan abortion wis pretty verbatim...and jist as damning.  Efter trying tae be sick as quietly as she could withoot alerting Jimmy, and efter gieing her mooth a good rinse, she’d shouted through tae him that she wis away fur a wee snooze.  She’d taken The Evening Citizen wae her, jist in case Jimmy disappeared wae it intae the toilet.  If he’d clocked the crap that hid been written, she hidnae been too sure ae whit he wid’ve done, although she could’ve guessed.  Tae make matters worse, the other candidates hid hardly goat a mention.  Christ, she knew she wis the devil incarnate, bit being written as if she wis lower than a bloody Tory who lived in a castle, hid taken the biscuit, so it hid.  By the time her heid hid hit the pillow, it hid felt as if somewan wis taking a pin hammer tae it.   She remembered taking a couple ae deep breaths tae try and calm her panic as she lay wondering where auld Charlie Mann hid goat tae.  She jist couldnae get him oot ae her thoughts and hid fallen asleep wae tears running aff her cheek oan tae the pillow.  When she’d woken up, or rather, bolted up, she’d found hersel under a blanket, still fully clothed, wae Jimmy lying beside her.  At the end ae the day, she wid jist hiv tae live wae the lies that people like Sliver hid written, she thought tae hersel.  The priests hid awready goat in there first and done the real damage.  Efter her public humiliation fae the pulpit, a shitey wee article in The Evening Citizen wisnae gonnae send her aff oan a hairy fit, she’d telt hersel.  The only problem she couldnae figure oot wis how tae coonter and deflect aw the lies.  It wis obvious that JP, the sicko that he wis, wis behind everything.  She wis right glad that she’d bounced the bag ae flour aff ae that napper ae his, so she wis.  He widnae be in any hurry tae hiv idle chat wae her in the Co-op again, that wis fur sure.  She grimaced, taking another sip ae her tea.  Jist before heiding hame tae make Jimmy’s tea, she’d phoned The Western tae find oot how auld Charlie wis daeing.  She’d awready made up her mind tae lie and claim tae be his daughter tae get the information, bit the lassie oan the switchboard hid telt her that they didnae hiv anywan called Charlie Mann in The Western Infirmary.
 
     “Bit ye must hiv.  Ah visited him oan Sunday,” she’d said.
 
     “Ah’m sorry, bit there’s no a patient wae that name here.  Ur ye sure ye’ve goat the right hospital, hen?” the switchboard lassie hid said, efter keeping her hinging oan in the phone box fur o’er five minutes while she tried tae find oot if he’d been transferred.  
 
     When Helen hid come aff the phone, she’d nose-dived intae panic mode.  Whit if he’d died and nowan knew aboot it?  It hid been at that point that she’d felt the throbbing in her heid starting up.  
 
     “Oh, Christ, Charlie, Ah hope tae God ye’re aw right,” Helen groaned, tearfully, as she heard the sound ae Jimmy’s snoring oan the other side ae the wall.
 
     She pushed back the chair she wis sitting oan and bent o’er so she could hiv a good swatch at aw the rubbish that hid been stuffed under Johnboy’s bed.  She saw whit she wis looking fur and reached oot fur the carrier bag.  When she pulled it oot intae the light, she found the jotter sitting, hauf submerged in amongst aw her aunt Jeannie’s yellowing letters and pictures.  Her hauns began tae tremble again as she reached doon and picked up the auld exercise book.
 
     “Right, JP,  ya auld shitehoose, ye.  It’s no jist me ye’re up against noo.  Let’s see how we get oan wae bringing Auntie Jeannie back intae the fray,” Helen said oot loud, opening the book. 
 
  
 
  


 
 
   
   Chapter Sixty Five
 
     Susan dabbed the tears fae her eyes again.  She knew she shouldnae be laughing, bit it wis impossible no tae.  Maist ae the leading campaign wummin hid gathered aroond her kitchen table, waiting fur Helen tae arrive.  It wis nearly hauf past ten.  They’d been waiting fur nearly hauf an hour and the girls wur in full, infectious flow.  They didnae seem too concerned that Helen wis late.  Susan looked at the laughing faces aroond the table.  They wur aw ages, shapes and sizes and hid that determined look that they wur right, and everywan else wis wrang.  It hidnae taken her long tae be oan first name terms wae Betty, Sharon, Brenda, Mary, Ann, Christine, Jemima, Sally, Issie and Nan.  Susan hid been surprised tae see Nan.  Nan hid drapped oot ae the campaign efter the first negative article appeared in the press, efter the launch ae Helen’s campaign.  Fur some reason, she’d goat it intae her heid that Helen wid be responsible fur her husband, Alex, losing his job as a gravedigger.  Bess Mackay, Mary Flint, Geraldine Baker and Elaine Hinky made up the pensioner contingent in the group.  The four ae them hid turned up wae homemade rock cakes.  
 
     “Ach, ye might hiv said, Elaine,” Mary hid tutted, clearly disappointed that the other three hid hid the same idea as her.
 
     “Aye, and noo everywan is gonnae compare whose wans ur the best,” Bess hid sighed dismally, looking roond the table at the jury members.
 
     The main topics ae conversation, so far, hid been the article in The Citizen the night before, attacking Helen, and Susan’s sister-in-law, Mary Marigold’s column, in that morning’s Glesga Echo, featuring the social worker who’d been shot a few weeks earlier wae her gangster lover in a flat across in Possilpark.  Oan The Citizen’s article, Susan hid jist let them vent their understandable anger and frustration.
 
     “Ah say we charge doon tae Albion Street and heckle the dickheid as he arrives fur work,” Issie hid argued.
 
     “And who’s gonnae man the barricades up here in Springburn while JP and his bunch ae dirty dealers ur oot stealing oor votes, eh?” Soiled Sally hid countered.
 
     “Poor Helen.  Ah don’t know how the poor crater puts up wae it, so Ah don’t,” Elaine Hinky hid mused.
 
     “It’s easy, Elaine.  Everywan who knows Helen, knows fine well that it’s aw lies.  Who believes whit’s written in the papers anyway?” Nan hid added.
 
     “Aye, bit that’s the problem, so it is.  Whether we like it or no, everywan in Springburn disnae necessarily know Helen and even if they dae, if they’re Catholics, they’re hardly likely tae vote fur her efter whit they priests came oot wae, ur they?” 
 
     “Ach, Ah widnae worry aboot Helen.  She’ll get o’er it.  She disnae stay doon fur very long,” Betty hid assured them, tae nods fae the others.
 
     The discussion aboot the social worker article hid been a bit mair relaxed and philosophical considering that the shot gangster’s brother wis oan the run, accused ae murdering Issie’s son, Joe.
 
     “Ah kin see whit the attraction wis,” Soiled Sally hid said, starting the discussion.
 
     “Aye, aw that ill-gotten money must’ve swayed her,” Elaine Hinky hid chirped.
 
     “Naw, Ah meant the body.  He wis as ugly as a skunk, bit they erms ae his shouted oot that they could dae mair than jist lift a pint aff the bar up tae that ugly kisser ae his, so they could.”  
 
     “Bit, who’d trust a gangster, especially if ye’re a social worker, that’s whit Ah want tae know?  Christ, somewan should’ve warned her tae stay well clear.  Look at Helen when she wis younger.  There wis a lucky escape,” Betty hid said tae nods. 
 
     “Love works in mysterious ways.  That’s whit the social worker wis saying in her interview,” Ann Jackson hid chipped in.
 
     “Aye, bit money talks, so it dis.  How come they didnae splash it aw o’er the front page, that’s whit Ah want tae know?  Ah wid’ve thought a story like that wid’ve been screaming heidlines like ‘Trollop Speaks Oot,’” Sharon hid said, getting a nod fae Susan that it wis awright tae light up as everywan searched fur their fags in their pinnies and coat pockets.
 
     “It wis oan the news this morning, so it wis.  The news reader asked the same question and then started quoting fae it aboot how she wis blinded by love.  Efter reading it masel, Ah felt sorry fur her, so Ah did,” Christine hid said, looking at the faces roond the table.
 
     “Wance again, it’s the wummin that ends up the victim, whether she's a social worker or a school cleaner.  Us wummin always end up wae the shitey end ae the stick, so we dae,” Issie hid agreed.
 
     “Aye, bit she must’ve known whit she wis getting intae...surely?”
 
     “No really.  As she said hersel, when she first met him, she didnae know his background.”
 
     “Well, she must’ve been the only wan in the whole ae the city.  Every man and his blind dug knew who Tam Simpson wis.” 
 
     Susan hid sat listening tae the discussion.  Some ae the points hid been valid enough.  Susan hid read the story hersel.  The wummin, Alison Crawford, hid said that the gangster hid attended a fundraising event she’d been organising oan behauf ae local needy children.  He’d been charming and hid donated a large sum ae money and hid volunteered tae help her oot wae the other good causes she wis promoting.  It hidnae taken her long tae start tae hiv feelings fur the wealthy, charming businessman.  She’d been flattered by the attention.  She claimed tae hiv been in a loveless marriage fur maist ae the twenty or so years she’d been married.  She claimed tae hiv succumbed, wae her eyes open, tae affection that wis missing in her life.  The only thing that hid kept her and her husband thegither hid been their two children, who’d noo left hame.  She’d only found oot the businessman’s background a week before the baith ae them hid been shot.  She claimed that she’d been gaun tae end their relationship at the fatal rendezvous.  She’d never goat the chance tae end it.  Before she’d known whit wis happening, she’d woken up in hospital, tae find that she’d been shot.  In the article, the social worker hid apologised tae aw her friends and colleagues and hid asked fur forgiveness fae her husband and children.  Christine hid made a good point aboot the lack ae a sensationalist heidline.  The television news hid been making a big splash aboot the fact that the article hid been printed withoot the usual fanfare.  The Glesga Echo hid released a statement stating that they’d wanted tae respect the privacy ae Alison Crawford and her family and tae allow her an opportunity tae explain her side ae the story in a manner that wis sensitive tae her family.  ‘It is for others to decide whether the newspaper his done that,’ a spokesman fae the paper hid said.
 
     Susan looked across the table.  Sharon Campbell hid them in her grip as she recounted how she’d persuaded a local fly-man called Slippery Dick tae distribute leaflets oan his travels aboot the pubs in Springburn as he attempted tae sell her a pair ae ballet pumps the day before.
 
     “'Ballet Shoes?  Noo, dae Ah look like somewan who’d be seen twirling aboot oan ma toes, aw o’er the place, in the snow, in a pair ae silk ballet shoes?’ Ah said tae him.  'Bit, they’re no ballet shoes, they’re ballet pumps,' he came back wae.  Ah jist telt him right there and then, 'Hoi, Genghis, Ah could be daeing wae a pump, bit it won’t be fae an ugly wee bald cretin like you, so it wullnae, so dae as ye’re telt and get these leaflets haunded oot and none ae yer cheek.  If ye need any mair, jist collect them fae wan ae the wummin,'” Sharon drawled, as aw the lassies screeched wae laughter.  “Oh, er, excuse ma language, Susan.”  
 
     Susan waved her apology away through her tears.  It wis difficult tae be offended by their use ae language or explicit tales, despite their liberal use ae profanity tae emphasise a point.  Fur years this group ae wummin hid been the scourge ae the city’s Corporation officials, Sheriff officers and the local polis, who’d been there tae protect the officials while carrying oot warrant sales.  O’er the years, they’d been clubbed, spat oan, arrested and even sent tae prison, bit still they continued tae turn up, in aw weathers, tae try and stoap the sales fae gaun aheid.  Despite set-backs and personal attacks fae a variety ae quarters since the start ae the by-election, they still sounded jist as positive as when she’d first met them a few weeks earlier.  Susan felt honoured tae be accepted intae their company.
 
     “Aye, ye’re here?  Long lie-in, wis it, or his Jimmy goat the day aff?” Betty quipped, winking at everywan, as Helen appeared through the door.
 
     “It’s funny, Ah thought miracles didnae happen nooadays,” Helen panted, taking aff her coat while reaching fur her fags at the same time.
 
     “Whit?”
 
     “Ah wis jist talking tae Sherbet, who we aw know is a right blue-nosed Tory.  Did ye know that he’s put up oor posters in his shoap windae?” Helen asked them.
 
     “So that’s why he wanted them aff ae me oan the way past his shoap this morning,” Betty said.
 
     “He says he wis fizzing when he read the article in The Citizen last night.  ‘Biggest piece ae pish Ah’ve read in a long time, so it is,’ he declared,” Helen said, squeezing oan tae the edge ae a seat.
 
     “Aye, he’s no kidding there, so he isnae,” Soiled Sally grunted.
 
     “Anyway.  Furget aw that.  Things ur looking up and we’re changing tack, so we ur.”
 
     “Ur we?” Nan asked, oan behauf ae everywan.
 
     “Aye, and here’s oor weapon ae choice,” Helen announced, smiling, tossing whit looked like an auld school jotter oan tae the middle ae the table.  “If that’s okay wae yersel, Susan?”
 
     “Why, of course it is, Helen.  I’ve also got a few pieces of interesting news to share as well,” she replied, as aw eyes focused oan the exercise book.
 
     “Right, well, noo that everywan’s here and Helen’s goat us changing horses in mid-stream…again,”  Sharon announced, silencing everywan.  “Kin we get back tae the maist important issue that need addressing?  Like, whit wan ae youse made this wan, eh?” Sharon demanded tae know, screwing up her face, haudin up a rock cake wae a bite oot ae it in front ae her face, as everywan burst oot laughing.
 
    
 
  
 
  


 
 
   
   Chapter Sixty Six
 
     “Ye know, during the war, they shot people fur sleeping wae the enemy, so they did,” Jimmy mused, using the crust ae his breid tae wipe up the remnants ae the burst yoke fae his plate where his fried egg hid been sitting.
 
     Helen looked at her man.  She swithered whether tae gie him the pleasure ae a response, bit decided tae ignore him.
 
     “Talk aboot poacher turned gamekeeper or should that be, if ye cannae beat them, join them?” he went oan.
 
     Helen smiled wryly.  He’d nearly goat her there.  She’d felt wee stirrings ae a retort waking up deep doon inside her, ready tae skelp him between that pair ae bushy eyebrows ae his.
 
     “Ah still think ye’re making a mistake.  They’ll turn oan ye, the way they dae wae everywan else.  Build ye up tae knock ye doon.  That’s their motto, so it is.  If ye think ye’re any different, then ye’ve another think coming, so ye hiv.”
 
     “Jimmy, Ah’m no biting, so Ah’m no.  And anyway, when did you become such an expert, aw ae a sudden?”
 
     “Ah’m jist saying...she’ll destroy ye, the same as that other pair ae tadgers did in The Echo and The Citizen.  Christ, ye must be a glutton fur punishment,” Jimmy replied, picking up the plates and putting them intae the basin in the sink before re-joining her.
 
     “Did ye no read her story oan that social worker who goat shot?” Helen asked him, instantly regretting opening her gub.
 
     “That wis a put-up job, so it wis.  That wis jist the wans wae money helping oot other wans wae money, so it wis.  It’s aw a class thing, or hiv ye furgoatten that as well?” he replied, haunin her a lit fag.
 
     “Jimmy, before we go any further...don’t try and educate me oan class distinction or ye’ll end up wae that frying pan o’er there bouncing aff ae that thick skull ae yers, so ye will,” Helen threatened, taking a puff ae her fag.
 
     “Ah’m jist saying...why invite mair trouble tae yer door when ye’ve goat mair than enough tae last ye a lifetime, eh?  It disnae make sense tae me, so it disnae.”
 
     “Aye, well, if sense ruled ma life, Ah widnae be sitting here wae somewan like you, noo, wid Ah?”
 
     “See you, ye’re something else, so ye ur,” he laughed.
 
     Helen looked at him.  She wanted tae burst intae tears and gie him a hug.  She’d fallen in love wae Jimmy Taylor the moment she’d first clapped eyes oan him.  He wis honest tae a fault, baith in opinion and actions.  She knew fine well that his love fur her wis unreserved.  She wis aware aboot how disappointed he wis wae the boys turning oot the way they hid.  He loved the lassies dearly, bit he’d always wanted tae be close tae the boys.  Fur him, hivving boys should’ve been aboot gaun tae the fitba oan a Saturday efternoon, or gaun fur a pint wance they turned eighteen.  Charlie wis long gone and Johnboy hidnae darkened the door since he’d stayed the night efter being let oot ae borstal oan Hogmanay.  She knew he wis hurt by Johnboy’s lack ae visibility although he widnae bring it up in conversation.  Helen always suspected that he blamed her fur that.  Helen hid been in charge ae bringing the weans up while he’d been oot working, driving wagons up and doon tae England.  It hid been doon tae her tae lay doon the dos and don’ts wae the boys.  She remembered wan time when Johnboy, who could only hiv been aboot four or something, hid come running up the stairs tae the hoose screaming the place doon.  He’d been stung by a wasp while he wis playing wae his pals doon oan the dykes in the back court.  When he’d come flying through the kitchen door, howling, Jimmy hid swiftly goat aff the chair and bent doon tae pick him up.  Johnboy hid done a quick body-swerve that wid’ve made a rugby coach proud and hid run tae her, grabbing oan tae her apron.  She remembered the hurt look oan Jimmy’s face.  He never said anything, bit she’d always remember that disappointed, hurt look.  Jimmy wisnae like her ain da.  Jimmy couldnae be gruff fur mair than five minutes while her da wis opinionated and always hid a stern expression oan his face whether the sun wis shining or no.
 
     “So, whit’s yer plans the day, as if Ah cannae guess?” Jimmy asked.
 
     “Ah’m heiding up tae Susan Flaw’s tae prepare fur ma meeting wae Pearl’s boss the morra.  Why?”
 
     “Oh, nothing.”
 
     “So, whit aboot you?”
 
     “Ah’m gonnae nip doon tae Soiled Sally’s and put up they shelves she goat aff the back ae a lorry.”
 
     “Well, make sure ye don’t take anything aff ae her fur daeing it.  Ye know whit she’s like.” 
 
     “Aye, aye, don’t worry.  If she offers me anything Ah’ll tell her tae put it towards yer election fund.”
 
     “Jimmy, ye’re starting tae get oan ma tits, so ye ur.”
 
     She lit up another fag.  She could hear Jimmy rummaging aboot in the cupboard in the lobby where he kept his tools.  She waited, knowing whit wis coming.
 
     “Aw, fur Christ’s sake!  Hiv you been messing aboot wae ma tools again?” he shouted.
 
     Helen smiled.  Issie’s man, Tam, wis daeing a homer fur somewan and hid been roond earlier in the week tae borrow some ae them.  She hidnae been interested in whit he wis efter so she’d telt him tae jist go and help himsel.
 
     “Tam wis roond earlier in the week,” she shouted.
 
     When Susan hid first telt aw the lassies that she’d set up a meeting wae the journalist that hid done the story oan the social worker, aw the lassies hid been thrilled.  Helen hid soon put a dampener oan everywan by declaring that there wis nae way she wis gonnae be talking tae any journalist efter the last two assassinations she’d goat in the papers.  At the same meeting that Susan hid announced her news, Helen hid explained the background tae her aunt Jeannie and how she’d gone up against JP and goat gubbed by his cheating, ducking and diving.  Betty, Issie, Ann, Soiled Sally and Sharon could remember Jeannie as they wur roond aboot the same age as Helen and they’d aw gone tae the same school as Helen, although they’d never actually been involved in Jeannie’s campaigning.
 
     “Christ, Ah furgoat aw aboot yer auld aunt Jeannie,” Issie hid said.
 
     “Ah’m telling ye, girls.  If ye think Helen’s as mental as a twisted tit, ye should’ve clocked that aunt Jeannie ae hers.  Hell oan legs, so she wis,” Sharon hid hooted, accepting the jotter fae Elaine.
 
     “Ah take it that that wis supposed tae be a compliment, Sharon?” Helen hid asked drily, as everywan laughed.
 
     “Listen tae this...it says here that the wummin are the key.  Get the wummin oan side and the men will usually follow,” Sharon hid quoted, looking up fae the diary.
 
     “Ye mean, dae as they’re telt,” Ann hid said, tae mair laughter.
 
     “She says here that it’s important tae nurture the wummin.  Ye’ve tae take yer time tae explain why it’s so important fur them tae cast their vote.  Meet wae the wummin when it’s convenient fur them and no jist fur the candidate,” Sharon hid continued.
 
     “Aye, her and the other wummin who wur involved in her campaign used tae go and meet wae the wummin in the efternoon when their weans wur at school and the men wur oot at work, if they hid a job.  Ah kin remember they used tae make big pots ae soup and trail the container aboot in the efternoons oan her wee bogey, roond the different parts ae the Toonheid, a couple ae hours or so before the school bells went aff,” Helen hid added.
 
     “Christ, that’s a brilliant idea, so it is.  We could dae that, so we could,” Soiled Sally hid suggested, getting nods fae the auld wans roond the table.
 
     “Listen tae this.  ‘Avoid the priests.  They’ve already chosen their man...and it won’t be you.  If ye kin, try and identify their congregation so ye know who they ur.  These parishioners’ tactics will be tae keep the volunteers ae the opposition candidate talking oan their doorsteps.  The longer they kin keep ye talking, the less doors ye’ll be able tae get through oan an efternoon or evening.’  The fly gits, eh?” Jemima hid shouted, efter the diary hid been passed oan tae her.
 
     “Yes, that’s a tried and tested tactic,” Susan hid said, smiling.
 
     “Susan, ur ye sure ye don’t want tae share anything wae us noo?” Sharon hid asked her, laughing.
 
     “Unless ye’re well connected, stay well clear ae the press.  Like the priests, they’ll hiv awready chosen their man,” Jemima hid continued, turning a page.
 
     “Well, it’s funny you should have read that out, Jemima.  I spoke with my sister-in-law, who’s a journalist on The Glasgow Echo, and she’s agreed to meet with Helen with the possibility of featuring her in her new column next week,” Susan hid said, blushing.
 
     Silence.
 
     “A journalist?  Fae The Glesga Echo?” Helen hid asked, as aw eyes turned tae Susan.
 
     “Er, yes.  She’s the one that wrote the article about the social worker in this morning’s paper,” Susan hid said hesitantly, before the room erupted.
 
     “Ya bloody beauty, so ye ur, Susan,” Sharon hid shouted, taking Susan’s heid in her hauns and landing a big kiss oan her foreheid.
 
     “Take that, JP, ya auld weasel, ye,” Issie hid whooped, punching the air.
 
     “Stuff that up yer arse and smoke it!” auld Mary Flint hid squealed in pleasure.
 
     “Ur ye okay if Ah put the kettle oan again, Susan?  This calls fur a celebration, so it dis,” Ann hid declared, heiding fur the sink wae the kettle.
 
     “Ah knew that wan wis gonnae come good, so Ah did...despite her first week’s writing being shi...er...rubbish,” Betty hid chimed.
 
     “Why, whit did she write aboot?” Nan hid asked.
 
     “Ach, some useless crap aboot whit aw the wummin in Scotland should be wearing...if ye’ve goat the money, that is,” Betty hid replied.
 
     “Whit’s wrang, hen.  Ye’re no saying much?” Sharon hid said tae Helen.
 
     “Er, look, Ah think that’s brilliant, Susan, bit there’s nae way Ah’m gonnae go and talk tae a journalist.  No efter whit that Bradley wan wrote at the launch.  Christ, Ah kin remember exactly whit Ah said...and whit Ah didnae.  Ah’m sorry, bit that’s oot ae the question, so it is,” she’d retorted tae the stunned, silenced group.
 
     “Bit, dae ye no think this is different, Helen?” Ann hid asked.
 
     “Aye, Ah mean, it’s Susan’s sister-in-law,” Mary hid chipped in as everywan nodded.
 
     “Aye, tell her, Susan,” Elaine hid demanded, as everywan looked across at the minister’s wife.
 
     “Oh, er, well...”
 
     “Susan, ur ye saying that Ah’ll get a fair shout then?” Helen hid asked her.
 
     “Is that Pearl ae yers no working beside her, Sharon?  Whit’s Pearl saying aboot her?” Betty hid asked, before Susan could reply.
 
     “Oh, Ah’m no sure Ah should get involved,” Sharon hid replied.
 
     “Why?” a chorus ae voices hid asked.
 
     “Because ye aw know, Pearl.  She blows hot wan minute and cauld the next.”
 
     “So, whit’s that supposed tae mean then?” Soiled Sally hid asked oan behauf ae everywan.
 
     “Well, fur a start, she says, er, sorry, Susan, that her boss is nothing bit a hauf boiled egg fae Dennistoun who’s forgotten her roots and where she came fae.”
 
     “Meaning?” Nan hid asked.
 
     “She’d steal the gold fillings oot ae her ain granny’s mooth and then come back fur her false teeth, so she wid,” Sharon hid replied, embarrassed, looking across at Susan apologetically.
 
     “Look, I can’t vouch for Mary’s values, but as a journalist, I believe she would be fair with Helen.  She did say that she would meet with Helen, without giving any assurances that she would even do a story.  I believe that it would be up to you, Helen, to convince her that what you’re attempting to do, would have a positive impact on the people of Springburn.  Yes, I think she’s quite tough, but like you all, she’s had negative experiences at the hands of authority...particularly the male kind,” Susan hid replied.
 
     “Hmm, Ah don’t know.  The thought ae me volunteering tae get ma arse kicked isnae something Ah’m used tae,” Helen hid murmured thoughtfully.
 
     “Look, why don’t ye think aboot it and we’ll take it fae there, eh?” Betty hid suggested.
 
     “Aye, and Ah’ll speak tae Pearl and find oot whether she’s tae be trusted or no,” Sharon hid volunteered.
 
     “Here’s another wan fae Jeannie that ye’ll aw recognise, so youse will.  ‘Every poster that his been put up, his been torn doon.  Charlie is keeping a score oan the shortest time a poster stays up or hasn’t been plastered over.  Fifteen minutes is the record so far.’” Ann hid read, looking up fae the diary.
 
     “Dae ye know who the Charlie is that they’re talking aboot?  Charlie Mann.  Kin ye believe that?” Helen hid said tae them aw.
 
     “Oor Charlie?” 
 
     “The very wan.  And that reminds me, Susan.  Is there any way Donald kin find oot where he is?  Ah’m really worried aboot him,” Helen hid asked, explaining the situation.
 
     “Yes, that won’t be a problem.  As a minister, the hospital will release the patient’s details,” Susan hid reassured her.
 
     “Right then...the plan...here’s whit Ah’ve been thinking, based oan Jeannie’s experience, as recorded in her diary.  Noo, don’t jist aw sit there silent.  Jump in and add tae it.  Bit, first, put up yer haun if ye went oot and voted the last time?” Helen hid asked them.
 
       Everywan hid sat and looked at each other, before the four auld wans...Bess, Elaine, Geraldine and Mary Flint slowly raised their hauns, looking sheepish. 
 
     “Whit dis that tell us?” Helen hid asked them.
 
     “That only the auld wans vote?” Betty hid volunteered.
 
     “Maybe, bit whit else?” Helen hid asked.
 
       Silence.
 
     “Susan?” Helen hid asked her, joining aw the heids that hid swivelled in her direction. 
 
     “That not only is it more likely that the older generation will vote, but that there’s a whole swathe of traditional non-voters,” Susan hid replied.
 
     “And why dae we think that is?  Nan, why dae ye no vote?”
 
     “Fur the same reason as you.  It won’t change anything,” Nan hid replied.
 
     “Exactly.  Nothing will change...or at least...that’s whit people like us hiv been led tae believe because ae people like JP who’ve hid a monopoly oan the decision-making process in the city fur donkey’s years.  Nothing will change because people like JP ur happy that people like us don’t vote.  It means they kin target aw their ain pals and pals ae pals tae get behind them, so when they dae go oot and vote, nowan bit them turn up.  Christ, it’s like a stroll in the park, when ye staun back and think aboot it, so it is.  That’s whit Jeannie is shouting at us fae the diary, so it is.  She’s telling us that if we sit back and dae nothing, then nothing will change.  She’s saying we need tae fight fire wae fire and get oot there and get tore right intae them, so she is.”
 
     “Bit we’re awready oot there daeing that, so we ur.  Ma poor feet kin testify tae that,” Sharon hid retorted.
 
     “Aye, we ur, bit we’re trying tae compete wae JP's crowd fur the same people who ur trooping up and doon the street who, if they dae go oot and vote, will mair than likely vote fur JP.  Dis that make sense?” Helen hid asked the blank faces, noticing a smile in Susan’s eyes.
 
     Silence.
 
     “Issie, sorry fur bringing this up, hen, bit remember when we wur up claiming a grant fur poor Joe’s funeral expenses?”
 
     “Aye?”
 
     “The place wis heaving wae people.  Next door in The Burroo wis the same.  Christ, the queues wur hauf wae doon the drive, so they wur.”
 
     “If ye're thinking whit Ah think ye're thinking, then furget it,” Issie hid said.
 
     “Why?”
 
     “There’s nae way in a month ae Sundays that ye’d get somewan like that big Mary Pickford and that wee Dan ae hers oot ae the door tae vote...unless ye paid them fur their time, that is,” Issie hid said wae authority.
 
     “Maybe, bit everywan isnae like them.  That place up there is hoaching wae people, wummin like us, whose interests will never get represented because ae whit Nan his jist said.  Bit, whit if people, aw the wummin, actually thought…believed…wur convinced that if they did vote, then things could change fur the better?”
 
     Silence.
 
     “How many people up there in they queues, being shunted fae pillar tae post, ur still hivving tae use ootside lavvies in this day and age?  How many live in damp infested hooses that belong tae The Corporation?  How many ae them hiv hid a warrant sale, or the threat ae wan hinging o’er them as The Corporation dae the dirty work oan behauf ae the tic companies who’re making a bomb fae The Corporation’s tenants?  Surely there’s something no right aboot that.  How many ae them hiv been telt tae fu...er, piss aff, when they’ve tried tae get something done aboot the state ae the back courts when the middens hiv been overflowing and the weans hiv been playing in amongst used sanitary towels and shitey nappies?  Where ur the safe play areas fur the weans?  Unless people ur happy fur the weans tae cross some ae the busiest roads in the city tae reach Springburn Park, where ur they expected tae play?  How many people dae we know that hiv been bitten or been woken up by a rat or something worse, running across them when they’ve been in their beds at night?  Aw the people that we stood beside in the queues up there hiv aw, and ur still, suffering fae the same wan-sided stacked deck that wis operating when we wur weans.  Christ, nae wonder wummin like us don’t vote.  Naw, if Ah’m putting masel forward tae represent the people who’ve been oan the receiving end ae JP and his sticky-fingered cronies since time began, then there’s nae better place tae go than up tae the NAB and The Burroo and at least hiv the decency tae ask them tae consider voting fur me.  How many ae these so-called politicians ur still  sitting oan their fat arses doon in George’s Square, who wur there when we wur snappers, eh?  People might no gie a toss aboot politics, bit whit if we gied them a chance tae get their ain back by gieing JP a boot in his auld scrawny hee-haws?"
 
     “How many, Helen?” Geraldine hid asked.
 
     “How many whit?”
 
     “How many ur still aboot since we wur weans?”
 
     “Eh?  Er…Ah don’t know, bit Ah’ll bet ye a pound tae a penny that the younger wans who’ve taken o’er fae the auld basturts who’ve died through gluttony oan the job ur aw related or connected tae the wans that went before,” Helen hid panted.
 
     “It’s funny ye should say that.  Ah know at least three current cooncillors, whose faithers and grandfathers sat as cooncillors in the same wards as them years ago,” Elaine hid said.
 
     “Ah’m telling ye, it's aw corrupt, full ae men who wur in the unions, the masons or the Boys Brigade thegither, who’ve been running the show ever since.”
 
     “So, whit ur ye saying, Helen?”
 
     “Aw Ah’m saying is that we hiv tae start targeting everywan who his tae go cap-in-haun up tae The Burroo tae sign oan or the NAB.  The chances ur we’ll know hauf ae them anyway.  As far as JP and his crowd ur concerned, they’re aw losers anyway.  We’ve goat aboot a week tae get oor act thegither.  We aw know whit the issues ur.  Ah widnae think there’s anywan in this room who isnae capable ae gieing it a right good shot.  Whit dae youse think?”
 
     “Is there no a danger here ae gieing people hope?  Whit if ye get elected and there’s nothing ye kin dae tae alter people’s situations, Helen?” Nan hid asked.
 
     “Then Ah’ll bloody-well die trying.  People cannae ask fur mair than that,” Helen hid replied defiantly. 
 
     “Ah think it’s pure dead brilliant, so it is,” Ann hid said, as everywan sat wae big grins oan their faces.
 
     “What about the street work, Helen?” Susan hid asked.
 
     “We still carry oan wae that, so we dae,  We jist need tae make sure everywan who says they’ll turn up tae help oot, dis.  We’re nearly there, so we ur.  Wan mair concerted push, and we’ll gie JP and that pack ae his the fright ae their lives,” Helen hid urged them, her clench fist raised.
 
     “Ah’ll speak tae Senga the night and see if she kin get her pals oot again when they finish their work," Ann Jackson hid volunteered.
 
     “Ah’ll dae the same wae Pearl,” Sharon hid said.
 
     “And the maws ae the school weans?”
 
     “We’ll dae a rota between the NAB and The Burroo.  Jemima, Sally, Frances, and Issie will spearheid targeting the maws, starting at the school gates.  The chances ur the maws will know yer ain weans anyway, so that’ll gie youse a way in,” Helen hid reminded them.
 
   “Right, here’s a good wan.  Why don’t we get Blind Bill, who sells The Echo in the mornings and The Evening Times and Citizen at night ootside the railway station oan Springburn Road, tae slip a wee leaflet in tae everywan’s paper before he hauns them o’er,” Patsy hid volunteered.
 
     “Nice wan, Patsy,” Helen hid said, nodding.
 
     “Dae ye think he’ll dae it, Patsy?  The last time Ah smiled at him...aboot thirty years ago...he looked at me as if Ah wis asking him oot oan a date, so he did, the grumpy auld git,” Elaine hid pouted.
 
     “Naw, he’ll be fine, jist so long as we volunteer tae slip the pamphlet between the pages oorsels.”
 
     “Right, how aboot this.  Dizzy Gillespie is oan the Springburn buses noo, so she is.  How aboot gieing her a stash ae pamphlets tae haun oot tae her passengers?” Issie hid asked.
 
     “Ooh, is that no a wee bit dodgy?  Ye widnae want her tae lose her job.  Christ, we widnae hear the end ae it,” Sharon hid warned them.
 
     “Naw, naw, she’ll be selective.  Dizzy will know who tae dish them oot tae, so she will…plus she’d convince a rat that it wis a cat,” Sharon hid said tae mair laughter.
 
     “So, posters and pamphlets?  How ur we daeing oan that front, Issie?”
 
     “Nae problem.  That boy ae yers, Johnboy, asked Alex The Manager fae Jonah’s if he’d sponsor ye and Alex said aye.”
 
     “Johnboy?  Ma Johnboy?  Did ye speak tae Alex yersel?” Helen hid asked, surprised and suspicious.
 
     “Naw, when Ah bumped intae Johnboy and telt him we wur running oot ae money fur posters, he volunteered tae see whit he could dae.  A couple ae hours later he came roond tae ma hoose wae fifty quid, so he did.  When Ah thanked him, he said no tae thank him, bit tae thank Alex.”
 
     “Aw, is that no nice?” Nan hid cooed.
 
     “So, Alex won’t let us put up a poster up in the pub, bit he hits us wae fifty quid?” Helen hid asked, frowning.
 
     “See, God does work in mysterious ways, Helen,” Susan hid beamed.
 
     “Ye said ye hid a couple ae pieces ae interesting stuff tae sling intae the mix, Susan.  Yer sister-in-law wis wan.  Wis there anything else?” Betty hid asked, changing the subject.
 
     “Oh, yes.  I’ve heard that the Liberals, Tories and the Nationalists are demanding an evening debate between the four main candidates, to take place in The Springburn Halls.  JP has already said he’ll not take part, but I’ve provisionally booked the large hall for next Wednesday evening, two days before the voting begins,” Susan hid replied, as aw eyes turned tae her.
 
     “A debate?  Whit dae ye mean, a debate?” Helen hid asked.
 
     “They’ve started doing this down in England.  It’s usually the candidates who know they’re not going to win who demand it.  They believe they can score points off the main candidate, particularly if they can manage to drum up a large turnout of their supporters.”
 
     “Dis it work?”
 
     “It’s been known to.  The popular candidate, although reluctant, usually gives in as the opposition make a big deal out of it and embarrasses him or her into attending.  If JP agrees, it's likely he’ll have all his supporters turn up.”
 
     “Well, he won’t hiv me tae worry aboot, so he’ll no.  There’s nae way Ah’m gonnae staun up and speak in front ae anywan.”
 
     “Oh, well, I wouldn’t worry.  JP is as equally against it as you are, Helen.  I would be very surprised if he agreed.  He would have more to lose than to gain,” Susan hid said. 
 
    
 
  
 
  


 
 
   
   Chapter Sixty Seven
 
     Mary dreaded the phone ringing.  The last time it hid wrang, it hid been Benson ringing tae see if she wis awright.  The call must’ve lasted aw ae five seconds.
 
     “Fur Christ’s sake, Benson, whit hiv Ah telt ye?  If Ah hear anything, Ah’ll gie ye a shout,” she’d hissed, slamming doon the receiver.
 
     She wis aw o’er the place and smoking like a chimney.  Wan minute she’d been thinking aboot jacking her job in, and then, efter the shit hid hit the fan oan the fourth flair wae the social worker feature, she’d become desperate tae haud oan tae it.  Whit wis that aw aboot, she kept asking hersel.  She’d initially blamed Benson.  If he hidnae been oot and aboot, being wined and dined by the Linwood execs, he wid’ve been available tae offer her his advice oan whit tae dae next.  Things hid been moving at a rapid pace.  The ten o’clock deidline fur the following day's main daytime issue hid been fast approaching.  Wance she’d haunded o’er the social worker copy, replacing the wummin at work wan, the brakes hid been let aff the car and it hid picked up speed as it raced doon the hill tae smash her well-earned career intae smithereens.  She couldnae hiv held back the story, even if she’d tried.  By ten o’clock that night, wae a big thumbs-up fae Little Miss Carrot Heid, she’d sauntered through tae editorials, like the golden goose, tae file her second instalment ae the day.  She’d been way beyond the starting line where sense and sensibility should’ve kicked in, tae curtail her lust.  Nowan, other than a journalist, could know whit that feeling wis like.  It wisnae anything ye could dae justice tae by writing aboot it.  It came fae within...deep doon...the yearning, the need fur adulation, recognition and ultimately...praise.  There wis noo no way tae stoap her career fae being obliterated in spectacular fashion.  She shuddered as she remembered bolting upright at hauf three in the morning, wae the sweat dripping aff ae her.  She could actually taste and smell the tenement building that she’d grown up in, despite knowing it hid been a nightmare she wis hivving.  The taste hidnae changed.  It still tasted shite.  Efter getting up and brushing her teeth, she’d gone back tae bed and tried tae arouse Benson.  Efter a few fits and starts, she’d managed tae roll him o’er oan tae his back, still snoring, and hid jumped oan board.  She’d never laugh at necrophilia jokes again, she remembered thinking,  although it hid done the trick.  She’d eventually managed tae get back tae a fitful sleep. 
 
     That morning, when she’d arrived at her desk, she’d known that upstairs wur constructing the gallows...fur her.  When she’d first walked intae the office, the volume ae the chatter amongst aw the typists hid drapped.  Some ae the dafter wans hid actually stoapped typing and hid stared at her as if she wis Ruth Ellis, heiding fur the gallows.  Fuck them, she’d thought...stupidly.  They’d obviously known mair than she hid.  She hidnae even hid time tae hiv a fag efter she took aff her coat before the phone hid jumped oan her desk, the shrill being amplified fae whit she’d remembered fae the day before.  It hid been Tom Bryce’s secretary, calling her up the stairs tae the crime desk.  Wance again, the sound level hid drapped when she’d walked through the door, although, given the intelligence ae the reporter class, it hidnae been as blatant as wae the typists doon oan her flair.  She’d been aware that she’d crossed the line, bit she’d thought that aw the attention hid been a bit o’er the tap.  It wisnae as if a crime hid been committed, she remembered thinking at the time.
 
     “Ye’ve jist tae go right in, so ye hiv,” Tom’s secretary hid said, relishing her role in being so close tae the condemned. 
 
     “Right, sit doon oan that fanny ae yers and tell me why ye’ve done this tae me, yer mentor?”
 
     “Er, well, it’s a kind ae a long story, so it is.”
 
     “Well, ye hivnae goat that long before Ah’ll be instructed tae sack ye.  Ah’m jist waiting fur the call as we speak.  Whit Ah want tae know is, who the buggery gied ye the go aheid tae push through an un-edited feature, eh?”
 
     “There wis nowan aboot tae sanction it.  Dandy hid gone aff tae dae his interview up at the fruit market and when he didnae return, as he wis supposed tae hiv, and the deidline wis approaching, Ah made a calculated decision that everything wid be hunky dory up here in the clouds where the air is fresh.  Ah’d nae choice bit tae send it through.  How wis Ah tae know that two ton ae Geest bananas hid fallen aff the back ae a lorry and buried him.”
 
     “So, when the cat’s away...is that it?”
 
     “Naw, Tom, it isnae.”
 
     “Every paper, the length and breadth ae the country, his been trying tae get their hauns oan that social worker and no only dae ye get the interview ae the century, bit ye tuck it intae page thirty fucking seven, in amongst the green beans.  Ur ye bloody wae me or whit?” he’d roared at her, as the noise fae the typewriters oot in the main office hid silenced. 
 
     “Look, Tom, Ah’m sorry if Ah’ve upset anywan, especially yersel, bit Ah didnae get the choice ae whit page number ma weekly feature wis gaun intae, remember?  As tae the subject and content ae ma story, ma editor wis carted aff tae hospital and there wis nowan else aboot.  Whit wis Ah supposed tae dae, eh?”
 
     “Mary, don’t gie me that pish.  A blind fucking moron wid’ve known the value ae that story, so they wid’ve.”
 
     “Ma contract says that Ah kin write whit Ah want withoot the interference ae management.  It’s in black and white, so it is, signed by yersel,” she’d reminded him defensively.
 
     “Oh, shut the fucking fuck up, Mary.  Why did ye no try and contact me?”
 
     “Ah did,” she’d lied.
 
     “If Ah find oot ye’re lying tae me, God help ye.  Hugh McAllen, the paper’s brief is oan the phone jist noo, putting oot a statement.  Hauf the media in the country ur wanting tae know whit we’re up tae.”
 
     “So?” 
 
     “So?  So?  Ye’ve jist gone and put us in the shitehoose wae yer wee fly attention-seeking tactics, so ye hiv.  If ye think this wis supposed tae get ye yer job back, then ye’re in fur a shock, so ye ur.”
 
     “Bit, ye jist said aw the competition ur chasing us up oan it.  Is that no good?”
 
     “There’s mair tae this than whit ye think.  We’ve goat other people in there chasing up the social worker tart.”
 
     “So, Ah goat in there first.”
 
     “Ah truly believe that ye don’t hiv a clue, dae ye?”
 
     “Aboot whit?”
 
     “Never you mind.  Right, Lord Frank and Hamish disappeared o’er the weekend aw ae a sudden tae South America.  Lord Frank his been chasing Che Guevara’s motorbike fur years noo and they’ve goat a lead as tae its whereaboots…”
 
     “Che… who’s Che when she’s at hame, then?”
 
     “We’ve been trying tae contact them tae let them know whit damage ye’ve done.  They’ll decide yer fate, so they will, bit Ah’d clear oot yer desk in anticipation.  In the meantime, talk tae nowan aboot this and jist pray oor sales fur the day go up,” he’d snarled, ignoring her question as he dismissed her. 
 
     “Ah hivnae unpacked ma boxes fae ma last demotion yet,” she’d reminded him.
 
     “Out!”
 
     Mary hid spent that day trying tae read between the lines.  She’d picked up fae her conversation wae Tom that there wis something oan the go that he hidnae let her in oan.  When she’d brought it up wae Benson, he’d jist shrugged.
 
     “They tell me nothing in here, but I have picked up that something has being going on.  All the top brass from the city’s finest were in last week and they looked very glum when they left afterwards.  There’s rumours of a major rift between the paper and the boys in blue.  Jack McFarlane told me that some of the journalists on the crime desk are under investigation by Central,” he’d said.
 
     “In relation tae whit?”
 
     “I don’t know,” he’d replied.
 
     The sales ae Wednesday’s early edition hid started aff slowly, bit wance the news ae her feature wae the social worker hid been picked up by the competition, up the stairs hid ordered a re-run ae the morning’s edition that lunchtime...a first fur The Glesga Echo.  Seemingly, aw the city’s newsagents couldnae get enough tae satisfy the demand.  Benson hid telt her that that day’s edition hid been an all-time record fur wan day's sales in the hunner and fifty year history ae the paper.  Christ, it hid even entered her stupid heid that she might jist get promoted efter aw, until that is, the shit hid hit the fan again.  The lunchtime television news hid reported that earlier that morning, Sammy Elliot, the paper’s tap crime reporter, the rodent that hid nicked her job, hid been arrested and held fur questioning by the City’s finest.  The polis claimed he wis helping them wae their enquiries intae organised crime, including murder and extortion in the city o’er a number ae years.  Although she couldnae see the connection, Mary hid a sinking feeling that her column hid somehow been some sort ae catalyst fur the latest stramash.  The Echo, alang wae aw the other competition, hid been screaming fae the rooftaps aboot a polis state and the end ae democracy as they knew it.
 
     She looked at the clock.  Hauf two.  She’d nipped alang tae The Horseshoe Bar earlier in Drury Lane tae watch the lunchtime news in the pub.  Hugh McAllen, the paper’s brief hid been oan, spouting aw kinds ae shite aboot how the polis hid waited until Lord Frank wis oot ae the country before they’d pounced.  The polis replied by saying that aw they wanted wis tae talk tae Mr Elliot, given the substance ae some ae his stories in past editions ae the paper.  They apparently hid nae intention ae charging him and they hid allowed him tae leave Central oan his ain free will, although they did reserve the right tae pursue their investigations wherever it might lead them.  They wur sure the public wid understaun that.  In the meantime, Lord Frank and Hamish McGovern, the paper’s editor, wur still away in some jungle and Mary’s fate wis still hinging in the balance.  God, whit a life it wis, being a wummin in 1972, Mary cursed tae hersel.
 
     “Goat them!” Pearl whooped, appearing in front ae Mary’s desk wae a big grin spread across her coupon, interrupting Mary’s panic.
 
     “Who goat them?”
 
    
 
     “Me, Ah did.  Ah’ve jist come aff the blower tae Sarah May’s manager, Kirsty Burr.  Ye kin hiv hauf an hour at quarter tae four this efternoon, so ye kin,” she beamed.
 
     “Whit?  They’re coming here?”
 
     “Ur ye jesting?  Sarah May Todd, the lead singer ae Scotland’s biggest country and western band, The Cowpokes, coming tae us?  It’s her that’s daeing us the favour, no the other way aboot.  Naw, she’s getting awarded a gold record fur sales in Europe doon at the Transatlantic Offices.  They’ve gied us a slot, so they hiv.”
 
     “Us?”
 
     “Well, she knows aw us wans.  It’ll make things easier seeing as ye’re no gaun there tae talk tae her aboot her music.”
 
     “Who’s aw us?”
 
     “Me, ma maw...everywan that’s involved in the election.”
 
     “Whit aboot her brother...the Olympic runner?”
 
     “Calum?”
 
     “Calum.”
 
     “Kirsty’s no sure aboot him being there.  She said he might be aroond tae get a photo wae Sarah, bit she couldnae guarantee an interview.  We’d need tae speak tae him oorsels.”
 
     “And ye know him as well?”
 
     “Aye.  When me and ma pals wur aw younger, we used tae clock him running aw o’er the Toonheid in his vest and shorts.  We’d aw gie chase and try tae keep up wae him, so we wid.  Of course, that wis before he became famous.”
 
     “Will he still remember ye?  Ye wur really young then.”
 
     “Probably no, bit Sarah still turns up at Helen Taylor’s door every noo and again, oot ae the blue, when she’s no touring, so she dis.  Helen’s her Godmother, so she is.  Ma maw and aw her pals usually nip roond wae their bottles and spend the night singing aw the good auld country songs till they pish themsels silly.  It’s bloody hilarious, so it is.  Me, Senga and a few ae ma pals usually go roond and show face, jist in case she’s goat the Burr brothers in tow wae her.  Sarah and Senga get oan like a hoose oan fire oan account ae Sarah hivving trained as a nurse before she became famous.” 
 
     “The Burr Brothers?”
 
     “Aye, Gareth and Blair...a pair ae stoaters.  Gareth, the auldest brother, plays guitar wae some backing vocals and Blair’s oan the drums.”
 
     “Dae ye think there’s any chance Sarah wid dae an interview fur a future features page?”
 
     “Ah don’t know...ye’d need tae ask her yersel.  Ah jist telt Kirsty ye wanted tae talk tae Sarah aboot Helen Taylor and she came back and said fine.”  
 
     Despite the axe swinging back and forth in front ae her like a pendulum, Mary hid decided tae make sure she knew her subject this week.  If she managed tae get tae print next week, it wid be the first time since she started her new job that she’d hid the luxury ae researching whit she wis wanting tae write aboot.  She’d been pumping Pearl fur information aw week aboot this Helen Taylor wan.  It hid been difficult tae tell fact fae fiction when talking wae Pearl.  Christ, tae hear her talk, ye wid’ve thought that this Helen wan wis the Holy Virgin Mary and Joan ae Arc, aw rolled intae wan.  Oan the political front, she’d hiv tae go caw-canny.  As well as the mair recent press stuff that Bradley McLeod hid written up, she’d despatched Pearl aff doon tae the archive section tae see if there wis anything aboot Mrs Perfect’s past.  She awready knew fae Bradley’s write up and Harold Sliver’s article in The Citizen that Taylor hid been arrested in the past, bit she wisnae sure if the paper hid picked up oan any ae that activity previously in any detail.  She hid tae watch oot that Bradley, who wis a moaning prick-face, didnae get upset wae her meddling aboot oan his patch.  Pearl hid reappeared wae a whole batch ae juicy stuff fae the sixties.  Christ, she wis a walking encyclopaedia oan the who’s-who ae aw the
 
   wummin who’d been arrested o’er the years fur hivving run-ins wae The Corporation.  There didnae seem tae be anywan that Pearl didnae know.  Tae make things even better, Pearl hid been able tae furnish her wae aw the background tae the stories such as the infamous big battle in John Street in The Toonheid, back in 1965, where hauf the wummin in the area hid goat nicked during a riot wae the polis.  Taylor hid been the only wan that hid ended up in jail.  As well as Pearl proudly pointing oot Helen Taylor and her ain maw’s twisted angry faces, while being arrested, as if they wur some sort ae urban super heroes, it hid been Pearl who’d also pointed oot that the main political opponent that Taylor wis currently staunin against up in Springburn, wis none other than JP Donnelly, the Justice ae The Peace who’d slung Taylor’s arse in jail back then.  Mary hid heard ae JP Donnelly.  In fact, any journalist worth their salt knew who he wis.  It wis said that he’d made a fortune in kick-backs in a career as a Corporation cooncillor, which hid spanned decades.  Although officially he’d lost his constituency due tae the slum clearances, she knew that he’d resigned rather than be pushed.  His name wis synonymous wae graft by those in the know.  While she kept Pearl’s nose in the Taylor files, Mary hid started tae look at whit JP Donnelly hid been up tae in the past.  She looked at the clock...hauf past three.
 
     “Right, Pearl, hitch up yer tights, gal.  Let’s go and meet this famous cowpoke singer pal ae yers,” Mary said, scribbling a reminder oan her pad tae go and talk tae Slipper, the paper’s main photographer who’d taken the photos ae the riot in John Street back in the sixties.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty Eight
 
     Helen wis glad that Susan hid left her tae sit and collect her thoughts in the kitchen ae the manse.
 
     “I’ll leave you to it, Helen.  When Mary arrives, I’ll just send her through,” she’d said, smiling.
 
     She wid’ve been lying if she said she wisnae nervous.  Everywan, including Jimmy, hid volunteered tae come wae her tae the meeting, bit she’d stuck tae her guns and kept everywan at bay.  If she wis gonnae get crucified, she wanted it tae be through her ain tongue and nobody else’s.  She’d spoken tae wee Pearl aboot her boss, bit Pearl hidnae allayed her fears.  She’d been fizzing when Pearl telt her that the journalist hid spoken tae Sarah May Todd.  Sarah wis lovely and Helen knew she’d speak Helen up, bit she widnae want Sarah tae think she wis taking advantage ae her fame.
 
     “Look, that’s whit journalists dae, Helen.  Aw the serious wans dae their homework oan their subjects beforehaun.  That’s part ae whit Ah dae,” Pearl hid said.
 
     “Ye mean background stuff and aw that?”
 
     “Aye.”
 
     “Like whit?”
 
     “Well, she hid me digging up stuff fae the past that hid been reported in the papers.”
 
     “Whit?  No the crap that wis written recently aboot me?”
 
     “Naw, she awready hid aw that.  There wis a good photo ae ye that wan ae the photographers, Slipper, took ae ye at the launch ae yer campaign.  Naw, she wis fair interested in aw the stuff you and ma maw goat up tae in the sixties.”
 
     “Don’t tell me the stuff fae John Street?”
 
     “Oh aye, Ah managed tae find the article that The Echo wrote aboot youse...including the photos ae youse aw getting huckled by the bizzies,” Pearl hid said, laughing.
 
     “Oh, nice wan, Pearl.  Wis there any other favours ye done her?”
 
     “Look, if it wisnae me, it wid’ve been somewan else.  At the end ae the day, ye ur who ye ur.  She’s also been checking oot JP as well, by the way.”
 
     “Oh?  And whit is she coming up wae oan him?”
 
     “Ah’m no sure.  She’s been keeping that stuff away fae me.  Ah think she appreciates ma input, bit Ah don’t think she fully trusts me, seeing as ma maw and yersel ur quite close.  She thinks Ah’ll feedback everything that she’s finding oot aboot ye.”
 
     “And wid ye?”
 
     “Of course.”
 
     “Good girl.”
 
      Pearl hid also telt her that she didnae think Helen and her boss wid like each other.
 
     “In fact, youse will probably end up tearing each other’s hair oot by the roots.  She’s pretty judgemental...a bit like yersel,” Pearl hid said, laughing.
 
     Helen wis worried.  This journalist could make or break the campaign, jist when everything seemed tae be gaun good fur a change.  Although they still couldnae keep a poster up fur mair than ten minutes withoot it being torn doon or plastered o’er, aw the lassies wur tearing through the queues up at the NAB and The Burroo.  Some people wur clearly no interested, which wis fair enough, seeing the strife they wur in, bit others no only hid said they’d vote, bit hid turned up at the manse, offering tae help oot.  Christ,  even a few men hid goat involved.  Issie wis using some ae Alex The Manager’s money tae hire wan ae the wee rooms in The Springburn Hall in the efternoons, roond the corner fae Gourlay Street Primary School, tae set up meetings wae the local wummin.  When Helen hid popped in by, Issie and Betty hid hid them aw in an uproar wae their patter.  Although it hid started aff slow, there hid been aroond aboot thirty wummin turning up each day fur a bowl ae soup, cup ae tea and wan ae the auld wans’ rock cakes.  Wance again, there hid been a trickling ae volunteers coming forward tae get mair involved.  Issie and Betty hid been putting them through their paces oan whit tae say when they went aroond door-knocking.
 
     “Noo, listen, girls, if a big, mad-eyed, square-jawed, bare-chested hunk opens the door and invites ye in tae talk aboot the election, then don’t be shy...jist dive right in there,” Issie hid jist been saying as Helen arrived.
 
     “Aye, and if ye don’t take him up oan the offer, jist mind and keep a haud ae his name and close number and wan ae us will go back and see whit we kin dae.  Hiv youse aw goat that noo?” Betty hid chipped in tae hoots ae dirty laughter.
 
     The two biggest shocks...albeit pleasant wans...hid been when Elaine Hinky and Mary Flint hid bumped intae Susan wae auld Mrs Johnston, Mrs Jamieson and Mrs Thompson fae the church.  Susan hid been waiting fur Issie tae drap aff a load ae posters and leaflets fae the printers tae the manse.  The three auld yins...aw staunch Tories...hid left Elaine and Mary empty-haunded and hid gone scurrying away tae start haunin oot Helen’s mug-shot amongst aw the other Tory stalwart members ae the congregation.  They’d said that the piece in The Evening Citizen hid been totally oot ae order and they hoped their involvement wid help redress the balance.  Mrs Jamieson hid also said that she’d heard oan good authority, via her neighbour, whose son wis a Sheriff officer, that the Sheriff officers hid deliberately suspended aw their warrant sales in Springburn during the election tae stoap Helen fae taking advantage and getting any free publicity.  Oan the way up tae the manse tae meet the journalist, Helen hid spoken wae Sherbet, who’d telt her that some ae Colonel Spicer-Barr Owens’s election team hid been doon tae see him, mob-haunded, demanding to know why he hid Helen’s poster up in his shoap windae.  Sherbet hid said that he’d telt them tae take a hike, bit no before he’d resigned fae the Tory Party.
 
     “See this?  Ye kin stuff it up yer arses fur aw Ah care,” Sherbet hid seemingly shouted, ripping up his membership card in front ae them and some ae his customers, who’d aw clapped enthusiastically.
 
     “Snap,” Abdul, his brother hid said, failing tae find his card, bit substituting it wae an Embassy fag coupon.
 
     Helen looked up.  The bell oan the ootside door rang.  She heard voices greeting each other and footsteps heiding her way.  She felt hersel stiffen and braced hersel as the kitchen door swung open.
 
     “Hello, ma name’s Mary.  Ah work fur The Glesga Echo.  Ye must be Helen?” Mary Marigold said, haudin oot her haun.
 
     “Hi...aye, Ah’m Helen.  The kettle’s oan the boil.  Wid ye like a cup ae tea?” Helen replied, eyeing up the enemy.
 
     “Great…three sugars and plenty ae milk,” Mary said, tossing doon her pencil and pad before taking aff her coat and sitting doon oan the other side ae the table, facing Helen’s chair.
 
       When Helen sat doon, efter refilling her cup and haunin a steaming wan across tae the journalist, they sat eyeing each other up.  She wisnae whit Helen hid expected.  Tallish, thin, very stylish and smartly dressed, bit it hid been the accent.  Helen hid expected something a bit mair refined, a bit mair polished and posh...then she remembered somewan hid said that the journalist wis fae Dennistoun...a hauf boiled egg...or words tae that effect.  Helen failed tae stifle a smile and received wan back.
 
     Mary wis slightly taken aback by the wummin sitting opposite her.  Since last Tuesday...ever since her blackmailing session wae Florence Nightingale and her carrot-heided pal, Chirpy Chirpy Cheep Cheep...Mary hid hid a picture stamped in her mind ae whit the terror ae The Corporation's workforce looked like in the flesh.  The photo that Slipper hid taken ae Taylor a few weeks earlier at her campaign launch didnae dae her justice.  Mary hid been brought up amongst plenty ae loud-moothed neighbours...mainly wummin...in Dennistoun, who railed against anything and everything and who demanded restitution oan account ae life owing them everything, fur nothing in return.  When Pearl hid turned up the riot article and pointed oot Helen Taylor, she’d appeared as Mary hid pictured her...a scheming, screaming banshee who anywan wae any sense wid dread living next door tae, or even up the same street as.  The Helen Taylor who noo sat across fae her neither looked nor sounded like whit she’d expected.  Granted, she wis made-up and hid even put oan a smart red ootfit, bit it wis the eyes that threw Mary.  Insteid ae demented madness oozing oot ae them, as she’d expected, a pair ae pale green eyes that looked as if they could hardly contain the laughter in them, stared back at her fae the other side ae the table.  She’d need tae go back and hiv another look at Slipper's recent photo, she thought tae hersel.  Mary sat looking closely at the face across fae her and wondered if Taylor wis sitting there mocking her.
 
     “You first,” Helen said eventually, wae whit looked like a shy smile.
 
     “Pardon?”
 
     “Dae ye want tae lead aff?  Ah’ve never really done any ae this interview stuff before,” Helen ae Troy volunteered pleasantly.
 
     “Whit aboot wae Bradley McLeod and Harold Sliver?” Mary asked, catching a wee fleeting shadow crossing they smiling eyes.
 
     “Well, McLeod did hiv the decency tae at least turn up and ogle the victim, before sinking his teeth in tae her.  Sliver?  Ach well, Ah think the name speaks fur itsel, don’t you?” Helen replied wae a shrug ae her shoulders.
 
     Mary wondered if Helen Taylor wis starting tae take the piss oot ae her...playing wae her, the way a cat dis wae a moose.  If she wis, she wis in fur the shock ae her life...Mary wid destroy her.  The cat’s eyes wur back smiling though and Mary didnae detect a snide tone in the voice...at least no towards her.
 
     “Whit makes ye think Ah won’t dae the same?” Mary asked her, instantly regretting the cauld edge tae her voice.
 
     “Oh, Ah’m sure ye’re well capable ae that and it probably goes wae the territory.  Ye’ll dae whit ye think needs done and move oan tae yer next story, leaving us tae carry oan where ye left aff, wance the dust settles.  Oh, and by the way...in case Ah furget...Ah liked yer write-up aboot the social worker, so Ah did.”
 
     “Oh, did ye?  Thanks fur saying. There’s been a great response fae readers.  There’s been o’er seven hunner letters, maistly positive, oan it.  Whit wis yer thoughts then?”
 
     “Oan whit?”
 
     “Oan the story?”
 
     “Ah thought it wis balanced, which came as a bit ae a surprise, considering it came oot ae The Echo.”
 
     “Why wid ye say that?” 
 
     “It’s no something we’re used tae.”
 
     “We?”
 
     “The readers.  Ah remember thinking tae masel ‘Noo, where did they find her fae?’  Somehow, Ah don’t think Ah’m the only wan that wid’ve thought that...especially amongst the wummin readers.  Yer perspective put a totally different slant oan how aw the papers hiv been portraying her, particularly oan where the social worker wis coming fae regarding the position she’d found hersel in.  Who amongst us disnae know somewan in a similar situation?  Whit wid we hiv done if we’d found oorsels in the same place?  It definitely made me think...and Ah come fae a background where social workers and me hivnae always seen eye-tae-eye.” 
 
     “Wur ye nervous aboot meeting me the day?”
 
     “Petrified...still am,” Helen replied wae a wee hauf smile.
 
     “Naw, seriously,” Mary said, lighting up a fag, haudin oot her packet tae Helen.
 
     “Ah am being serious,” Helen replied, lighting up.
 
     “And why wid that be?”
 
     “The pen is mightier than the sword and aw that, plus Ah’ve goat a bunch ae men oan aw sides ae me trying tae put the boot in at every opportunity.  Ye could be manna fae heaven fur them, so ye could.”
 
     “Oan that very point, Ah’ve heard that the majority ae yer election team is made up ae wummin while the other candidates' followers ur predominately men.  Why dae ye think that is?”
 
     “We’ve goat some men helping us.” 
 
     “Ur you and yer campaign team anti-men then?”
 
     “Ah think it wis John Lennon that said that wummin wur the niggers ae the world.”
 
     “Bit, ye said ‘men’ and didnae refer tae the other candidates by their names or political affiliation?”
 
     “It’s probably because Ah think the politics ur secondary in this by-election, so Ah dae.  The thought ae being gubbed by a wummin must keep a few ae them awake at night...at least wan ae them...Ah hope.”
 
     “And ye think ye kin win?”
 
     “Why no?” Helen shrugged.
 
     “Well, tae dae that, ye’d need tae overturn a massive majority, gaun by the last election results in Springburn in 1970.”
 
     “Aye, bit Ah wisnae staunin then,” Helen said matter-ae-factly, drawing a genuine smile oot ae the journalist fur the first time.
 
     “Ur ye oan a charm offensive wae me the day or ur ye always so positive?” Mary asked her, lifting wan eyebrow up fae her pad, pen poised.
 
     “Of course.”
 
     “So, why don’t ye tell me something aboot yersel...yer background, where ye grew up and why ye’re staunin as a cooncillor up here in Springburn?”
 
     “How much time hiv ye goat?”
 
     “As long as it takes,” Mary said encouragingly, blowing a sharp trail ae blue smoke, up towards the flies, dancing aboot the lightshade hinging fae the ceiling.
 
     Helen took a deep breath and recounted being brought up in the Toonheid, always in the shadow ae the man that hid stolen the election fae her aunt Jeannie, although admittedly, she’d only found oot who her aunt Jeannie’s opponent hid been relatively recently.  She explained the run-ins wae the authorities o’er the evictions ae families...aw Corporations tenants...fur no paying their rents, who’d usually hid tae borrow aff Peter tae pay Paul at extortionate rates.  She said it hid been the injustice she’d been consistently confronted wae…particularly the appalling sight ae seeing distressed wummin and screaming weans being dumped oot oan tae the pavement wae whitever they could carry in their erms...that hid initially spurred her and her pals intae action.  Despite repeated representation tae JP, as the local Toonheid cooncillor, tae intervene oan behauf ae his constituents, JP hid publicly rallied against Helen and her pals fur intervening in the due process.  Helen acknowledged that her two boys hid started getting intae bother at a young age.  While she didnae condone their behaviour, she felt that whenever they’d appeared up in front ae JP in the Central District Court, where he’d sat as a Justice ae the Peace, he’d come doon oan them much mair severely because ae who their ma wis, than wid’ve been the case wae other young toe-rags, up fur the same offence.   Helen said she’d always been mystified as tae how JP kept managing tae get elected, despite the common knowledge that he wis as bent as a banana.  It hid only been since her maw hid died and she’d taken possession ae her auntie Jeannie’s diary, that at last, it hid been explained tae her, in great detail, how JP hid gone aboot destroying any opposition or threat tae whit he thought wis rightfully his.
 
     “And dae ye still hiv the diary, Helen?” Mary asked, looking up fae her pad.
 
     “Oh, aye.  Ah feel really stupid, so Ah dae.  Ah knew it wis there aw alang, bit didnae realise the significance ae it tae ma campaign until Ah dug it oot fae the box under the spare bed only last week.  Although it wis 1935 and Ah wis only a wean at the time, Ah’d helped Jeannie oot by running aw o’er the Toonheid, delivering leaflets and posters.  Ah wis too young tae remember that it hid been JP she wis staunin against then…it wis such a long time ago. ”
 
     “Wid ye mind if Ah goat a read ae it?”
 
     “Well, we’re actually using it jist noo tae respond tae JP’s dirty tricks.  Ah could gie ye a shot ae it, bit Ah’d need it back pretty pronto.  The mair Ah read it, the mair Ah’m discovering how tae turn the tables oan that sly auld badger.”
 
     “And ye think he’s using the same tactics oan yersel that he used oan yer aunt Jeannie, way back in the 1930s?”
 
     “Oh, aye.  He’s hid the weans up roond the doors collecting election leaflets fur school projects and then the next day, he’s goat the same weans popping his wans through the same letter boxes.  Ah cannae keep a poster up fur mair than ten minutes, the Catholic church hiv been publicly condemning me as an arch-abortionist and fork-tongued liar and the papers...including your wan, hiv been making mincemeat oot ae me, informing their readers that if a criminal like me gets elected, aw their men folk will be oot ae a job.”
 
     “Is that no jist the ugly side ae politics?”
 
     “Maybe, bit if it is, it hisnae changed since the thirties, so it hisnae.  Ask yersel this, then...wid ye want somewan in office who uses these kind ae tactics against honest opposition candidates tae get elected?  If that’s whit happens within the public arena, it beggars belief as tae whit that same person wid get up tae behind closed doors.  Dae ye no think so, or hiv Ah jist missed the point here?” 
 
     “Ur ye saying that your campaign is squeaky clean then, and everywan else’s is dirty?”
 
     “Look, everywan rips each other’s posters doon aff the walls if they think they kin get away wae it.  That’s jist a bit ae sport.  Ah don’t hiv the clout or the resources tae duck and dive the way JP and his people dae.  There wur national and local ward elections eighteen months ago.  When did ye last hear ae a candidate being condemned fae the pulpit or publicly harassed in the street by the polis?  This is a local ward election.  Who gies a monkey’s aboot it, yet Ah’ve featured twice in the papers o’er the last week or so, and it hisnae been complimentary either.  The information contained in the articles wis too close tae the bone tae hiv been guessed at...at least, that’s whit Ah believe.”
 
     “If Ah wis tae say that ye’re sounding like a paranoid opposition candidate, who won’t acknowledge the reality ae her situation and admit defeat, whit wid ye say?”
 
     “Ah’d say ye’ve probably goat a point, bit then again, it wid mean there wur an awful lot ae paranoid and confused people up here in Springburn who ur no necessarily the kind ae people who’d endorse somewan like me.” 
 
     “Fur example?”
 
     “Ah’ve goat staunch blue-nosed Tories who’ve turned their noses up and their backs oan their ain candidate because they believe that an injustice is aboot tae occur up here in Springburn...and irrespective ae party politics, fairness and decency should be a principle that everywan should at least aspire tae.”
 
     “Bit, wid the scenario Ah jist put tae ye no apply tae them equally and that maybe they see ye getting a better result than somewan who lives in a castle?  Maybe they’re realists.”
 
     “Maybe.  Ye’d need tae put that tae them yersel.  Ah’m no in a position tae vouch fur their motives other than tae repeat whit they’ve said tae me.”
 
     “So, whit makes Helen Taylor different fae the other candidates then?”
 
     “Well, some people say Ah’m honest tae a fault, fur wan thing.  Ah don’t hiv any political affiliations and Ah’m staunin as a community candidate.  Efter ma experience, alang wae thousands ae other families, ae being cleared oot ae the Toonheid by JP and his cronies, Ah feel Springburn is the place tae make a staun, so it is.  We’ll be better prepared this time.  Ah hear that there’s plans tae put an expressway through the heart ae this community, although JP denies this.  If the Inner Ring Road that destroyed the Toonheid is anything tae go by, that’ll mean displacing people and scattering them tae the four winds, intae concrete jungles wae nae sense ae community.  They’ll be promised better hoosing wae inside toilets and central heating that they cannae afford tae run, bit it’ll fracture and eventually destroy whit makes this such a good place tae live in and wance it’s gone, it’ll be too late.  People who live here hiv an identity and an affinity tae each other.  Ah’m no saying it’s perfect, bit wae a wee bit ae investment and imagination, the community kin continue tae thrive.  If Ah’m elected, Ah’d be pushing fur the decision makers, whoever they ur, tae get oot fae that big monolith doon in George’s Square and get them tae get their arses up here intae the heart ae the community tae ask local people whit they want...so they kin influence the decisions that affect them and their families oan a daily basis and tae try and see if there’s a way forward that is inclusive fur everywan...no jist fur the few, like JP, who his a track record ae selling people doon the water fur a few measly sheckles.”
 
     Mary hidnae realised the time.  She’d sat fur nearly five hours, maistly listening tae Helen Taylor talk aboot her family, her thoughts and beliefs and, if gied the chance, how she believed that the people living in the community, any community, could become mair involved in decisions that affected them.  She believed that the people in the community wur an untapped resource and tae ignore them, particularly oan whit they hid tae offer, wis ludicrous and short-sighted.  It hid only been efter Susan hid asked if she could come in and get access tae the cooker tae feed Donald before his evening service began, that she’d realised the time.  She thought she knew Helen Taylor before she arrived, and there wur facets tae her that Mary recognised, hivving grown up in Dennistoun amongst equally strong wummin and matriarchs, bit she wis different, much different, tae whit she’d been used tae.  Mary couldnae remember hivving laughed...and cried...so much in the wan day.  Helen’s dry humour wis infectiously funny and desperately sad at the same time.  Wan minute Mary hid been aboot peeing hersel laughing when Helen telt her aboot aw the local wummin getting done up like Bombay moneylenders in aw their finest tae attend a warrant sale in John Street in the sixties that led tae the noo infamous riot because they’d heard a photographer fae The Echo wis coming tae cover the demonstration.  Within minutes, she’d then hid Mary in floods ae tears as she spoke aboot aw the poor souls she’d come across while oan remand in Gateside Wummin’s Prison in Greenock, who couldnae read or write and who, therefore, hid nae way ae being able tae keep their relationships oan the ootside wae their families thegither.  Helen hid attempted, alang wae some other prisoners, tae set up some sort ae letter writing support group, despite opposition fae the governor, and she hoped that the initiative hid carried oan efter she’d left.  The shared frustration and tears ae the baith ae them, sitting at Susan’s table, talking aboot the plight ae wummin in this day and age, hid been genuine. 
 
     “Ah’ll maybe look at daeing a feature oan female prisoners and how it effects their families,” Mary hid promised. 
 
     Mary hid indicated left intae Alexandra Parade before she knew whit she wis daeing.  She couldnae remember hivving driven doon Springburn Road towards Castle Street and whit wis left ae the Toonheid.  She’d drapped Helen aff in Carlisle Street, bit no before sitting fur a few minutes ootside, while Helen nipped up her closemooth and fetched doon her aunt Jeannie’s jotter diary.  Mary could remember driving aboot some ae the streets in Springburn, checking oot the posters in the shoap windaes and plastered up oan the walls.  Helen hid been right.  There wur plenty ae JP’s and some Tory, Liberal and Nationalist wans, bit despite searching, she couldnae find any ae Helen’s, apart fae a solitary poster in a wee Pakistani corner shoap windae up in Kendrick Street.  The shoap hid been tucked up the dimly lit street, jist aff Keppochhill Road and although it wis open fur business, it didnae appear tae hiv any customers in it.  Mary peered through the swishing wiper blades, as they cleared the rain intermittingly fae the windscreen, tae see if she could dae a U-turn, bit wis forced tae continue oanwards, alang the Parade, towards Dennistoun.   She turned right oan tae Craigpark Street and then left intae Onslow Drive before turning right intae Whitehill Street.  She parked the Merc oan the corner ae Garthland Drive, jist opposite her auld school beside the playing fields.  She sat wae the driver’s windae doon a few inches and lit up a fag.  The hoose she wis brought up in oan Garthland Drive wis in darkness.  She wondered who lived there noo.  She smiled at the memories...happy wans ae skipping across tae school each day and then gaun up oan tae the playing fields tae torment aw the boys playing fitba.  It hid been then that she remembered her Auntie Betty...her ma’s sister...who’d lived roond the corner in Armadale Street and who’d brought shame oan the family efter her name hid appeared in the warrant sales section ae The Evening Times.  Mary tried tae remember how long ago that hid been.  Mary must’ve only been aboot five or six at the time, bit she could still remember how Aunt Betty hid been ostracised by aw the family and hid left the area soon efter.  She wis surprised that that episode hid slipped fae her memory when she wis growing up.  Mary never heard ae Aunt Betty or her cousins ever again.  Aunt Betty’s man, Bill, hid been killed in the war.  Mary remembered being telt no tae go roond tae play wae her cousins.  Despite racking her brain, Mary couldnae remember their names.  She wis surprised tae feel the tears running doon her cheeks.  She found it hard tae believe that her ain maw and da, who wur God-fearing church folk, who’d always worked hard fur whit they owned, widnae or couldnae lend a haun.  The picture painted by Helen Taylor earlier, ae screaming weans, no knowing whit wis gaun oan, being clutched tae their mother’s breasts, as they wur being evicted oot oan tae the street, noo sprang tae mind.  She pushed the tip ae the lit fag through the gap in the windae and turned oan the ignition.  The comforting purr ae the 280SL sports engine, as it heided doon Whitehill Street before turning right oan tae Duke Street towards the familiar toon centre, and the West End, reassured her.  She noo regretted taking the wrang turning, ending up back in the dump that wis Dennistoun.  She wisnae sure whit she wis gonnae write aboot Helen Taylor.  The wummin wis persuasive...she’d gie her that...bit Mary still wisnae sure that she wis close tae understaunin whit actually made somewan like Helen Taylor tick and that wis whit she wanted tae try and put across in the column.  How could a wee working-class wummin in her mid-forties, who’d left school at fourteen, wae nae qualifications tae her name...a jailbird...somehow manage tae get auld blue-nosed, blue-rinsed Tories tae cross the dividing line tae help get her elected against their ain class?  Even mair amazingly, how the hell hid she managed tae get the blue stocking brigade tae turn up ootside a closemooth tae take part in a warrant sale demonstration in the middle ae winter?  Mary jist couldnae fathom it oot.  Whose interests wur at stake in this by-election?  She knew young Pearl wis easily influenced, as wis her pal, Florence Nightingale, so Mary widnae find the answer through them.  Pearl hid been handy at filling in background gaps.  The interview wae the country singer hid been helpful, bit Sarah May Todd, under aw the expensive clothes and perfect make-up, still declared hersel tae be wan ae them underneath...whitever that meant.  Efter the interview, Mary hid compared her ain position.  Despite drilling doon intae her sub-consciousness, she jist couldnae identify or relate tae the drab, dark streets ae Dennistoun where her and her auld school pal and neighbour, Lulu Lawrie, the pop singer, hid grown up.  Before she’d left Susan’s, Mary hid arranged tae come back in the morning tae meet a couple ae the auld Tory dames, tae see whit their slant oan Helen Taylor wis, before nipping up tae the unemployment and National Assistance Board offices oan Springburn Road, tae see if wan or two ae the wummin in Helen’s campaign team wid talk tae her.  Between noo and then, she’d take the opportunity ae hivving a wee read ae the auld tattered-looking exercise school jotter that wis sitting beside her oan the passenger seat.  Perhaps that wid gie her a peek intae the real world ae Helen Taylor and whit made her tick.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Sixty Nine
 
     “And Ah jist telt her, ‘Hoi...aye you, ya skinny cow.  Don’t come up here and disturb us while we’re trying tae get these poverty-stricken lost souls tae haun o’er their votes this coming Friday.  We’ve goat enough tae dae withoot trying tae make somewan like you sound as if ye know whit the hell ye’re talking aboot.  We might be poor, bit we’re happy, so piss right aff and take that fancy sports car wae ye,’” Christine Bailey harrumphed, putting oan her best stern expression which resembled Daffy Duck wae a squint.
 
     “Oh Christ, Christine, please, please, tell me ye’re hivving me oan?” Helen groaned, mortified.
 
     “Aye, Ah’m only kidding.  Naw, she wis actually okay...fur a rich, skinny, well-dressed, well-fed dolly-bird fae Dennistoun.  Ah wis dying tae know where she’d picked up that accent, bit didnae want tae antagonise her any mair than ma presence wis awready daeing...if ye know whit Ah mean?  Ah did warn her that she wid be mad tae leave her wee fancy car parked there, bit she said it wis okay, as it wis her man’s,” Christine said and aw the wummin, including Helen, laughed wae relief.
 
     “So, whit did she ask youse, Jemima?” Helen asked.
 
     “Ach, how we knew ye, whit wis good aboot ye, whit wis bad, whit we thought oor chances wur in the election, how did we feel when the priests spewed their shite fae the pulpit, why did we think ye attract aw the wummin while JP and the other parties attract the men.”
 
     “She then disappeared intae The Burroo and then next door tae the NAB tae talk tae people.  She wis only in the NAB aboot five minutes before she wis escorted aff the premises by that wee lassie wae the specs who thinks she owns the place.  Good oan her fur talking tae people other than us though,” Christine added.
 
     “Right, o’er tae yersel, Susan,” Helen said, nodding.
 
     “The reason I asked everyone to meet here in the Springburn Halls is because I just heard about half an hour ago that JP has agreed to a debate in here on Wednesday evening.  He said the only stipulation is that all the four main contenders have to agree,” Susan said, as everywan turned tae Helen.
 
      “Whit dae ye think, Helen?” Soiled Sally asked oan behauf ae everywan.
 
       Helen looked aboot the huge, cavernous, main hall, and then back tae the thirty odd wummin who wur wandering aboot hivving a nosey.  Christine Bailey and Sharon Campbell wur baith waltzing across the stage.
 
     “Ye don’t mean they’re thinking ae hivving it in here, dae ye, Susan?” Helen asked her.
 
     “I’ve booked the small hall as well as having the option of having it in here, should people turn up in numbers.”
 
     “Oh, Ah don’t know.  And whit aboot poor Daft Dave and his Fair Wage Fur Everywan Party?  Whit’s he gonnae say when he’s excluded?” Helen mused, taking a haud ae wan ae the curtains and gieing it a sniff.
 
     “He won’t be saying anything.  He goat himsel a fancy job and is moving up tae Perth in his new company car,” Geraldine volunteered.
 
     “What’s the worst that could happen, Helen?” Susan asked, voice echoing in the hall.
 
     “That Ah freeze when Ah’m up there, oan that big stage, or Ah cannae answer a question and Ah end up looking like a blethering idiot.”
 
     “Away ye go, Helen.  Ye’ll be great, so ye will,” Nan said, sniffing the curtains oan another windae.
 
     “Oh, Ah don’t know,” Helen said doubtfully, biting her bottom lip.
 
     “Whit hiv we tae lose by no daeing it, Susan?” Betty asked.
 
     “Well, we would be letting JP off the hook.  The only reason he’s agreed, is because the other candidates are making a big deal out of it.  I suspect that he thinks Helen will refuse.”
 
     “And he’d be right,” Helen said, slowly climbing the steps tae the stage. 
 
     “Christ, this is a first, so it is,” Issie said.
 
     “And the last, by the looks ae it,” Christine chipped in, making aw the lassies laugh.
 
     “No me and ma tap dancing, ya eejit, ye.  Ah’m talking aboot Helen knocking back an opportunity tae bend the ear ae a captive audience.  Ah think it’s the change ae life, the menopause, so Ah dae.  Kin ye imagine a few years ago?  Christ, she wid’ve needed tae hiv been arrested tae stoap her fae getting up here and gieing an audience laldy, so she wid’ve.”
 
     “Aye, Ah kin remember when the change happened tae me, so Ah kin.  Ah turned intae a sex maniac, so Ah did.  Poor Wilf didnae know whit hit him.  Sex withoot getting put up the duff?  Bloody luxury, so it wis.  It’s a pity he left me fur another wummin soon efter, the dirty basturt,” auld Elaine Hinky sighed, straight-faced, as everywan cracked up again.
 
     “Aye, youse kin aw laugh.  Ah’m telling ye, Helen, there ur benefits efter ye get through aw they hot flushes at aw hours ae the day and night, so there is.”
 
     “So, how wid it work, Susan?” Sharon asked.
 
     “The candidates would probably get a minute or two to put forward their case as to why they think people should vote for them.  After that, the audience would probably be invited to ask the candidates questions.  I’ve been invited to a meeting this afternoon with the other campaign managers, hence the need for us all to come together at such short notice.”
 
     “Ah think it wid be a right auld rammy, so it wid.  JP wid make sure it wis aw his squad putting forward the questions which he’d know the answers tae.  Ah agree wae Helen.  It wid be a fix, so it wid,” Brenda declared, getting supportive nods fae hauf the wummin. 
 
     “Christ, dae they never wash these curtains?  They’re reeking ae nicotine, so they ur,” Sandra McClellan griped, screwing up her nose.
 
     “Aye, so ye’ll feel right at hame, sitting in here then, Sandra?” Soiled Sally commented fae the stage.
 
     “We could insist that the questions are written out on small pieces of paper as people enter the hall and then we could collect them and put them into a box and lift them out blindly.  That would make it fairer,” Susan volunteered.
 
     “Whit aboot the people who don’t know how tae write then?  How ur they gonnae get their questions answered?” Helen asked. 
 
     Silence.
 
     “So, ye’re saying that if we kin get that sorted oot, ye’ll dae it, Helen?” Betty asked.
 
     “Ah’m sure everywan will know how tae write oot a wee question.  Christ, everywan isnae daft, so they’re no,” Mary Malone said.
 
     “Mary, it’s nothing tae dae wae being daft.  It wid surprise ye how many people there ur oot there who cannae read or write, so it wid.  Why should they be excluded?” Helen challenged.
 
     “The wans that dogged school, ye mean,” Mary said drily.
 
     “Naw, the wans who turned up tae school, bit who left, no hivving learned the basics.  It disnae mean they’re thick...it means the bloody teachers couldnae be arsed, if ye ask me,” Helen retorted, thinking back tae her time in Gateside Wummin’s Prison.
 
     “Aye, it wid surprise ye, Mary,” Issie said, drapping her eyes.
 
     “There wid need tae be somewan tae chair it tae stoap JP manipulating it,” Helen mused, looking oot intae the body ae the hall nervously.
 
     “JP has, er, suggested, Father John, as someone who is impartial,” Susan said, no being surprised as hauf the wummin screeched in outrage and the other hauf burst oot laughing.
 
     “And whit ur the other candidates saying tae that, Susan?” Helen asked.
 
     “Sir Bob Barking’s people seemed fine with it, but Spicer Barr-Owen rejected it out of hand.  I think his exact words were that ‘There will be no Popery here.’"
 
     “That’s typical ae they Liberals, agreeing tae Father John.  They twisted numpties wid dae anything tae ingratiate themsels wae anywan who they think wid hiv them,” Sharon said disgustedly.
 
     “And us?  Who hiv we put forward, Susan?” Ann asked.
 
     “I’ve suggested Harry Bertram, the hairdresser.”
 
     “Whit, The Bouffant?  Ah thought he wis a Tory?” Betty demanded, looking aboot at everywan.
 
     “He is, but he lives and works in Springburn and is active amongst the small business community.  He knows all of you and even did Helen’s hair for free when he learned that she was standing.  If his business is to survive, he would need to be impartial...plus, think who his customer base is.”
 
     “Who?” a chorus ae voices shot back.
 
     “Yersels, ye daft bunch ae twats.  Carry oan, Susan,” Helen said, smiling, as the focus shifted back tae Susan.
 
      “I also believe he’s honourable, honest and up front.  Spicer Barr-Owen’s people would agree for the obvious reason and the Liberals view the small business community as a priority target group for them.  I couldn’t see them objecting, even if they wanted to.  If we pushed for Mr Bertram, it would show that we viewed the business community as an important element in the make-up of the community,” Susan said, spreading her hauns oot, looking fur a response.
 
     “Nan?” Helen asked.
 
     “Well, he better tone doon that hair-do ae his.  He’ll make aw us scarecrows look as if we’ve goat pigeons’ nests oan tap ae oor nappers, so he will,” Nan replied, tae mair laughter.
 
     “Right, Ah’ve sorted the writing problem oot fur people who might hiv a wee problem wae their reading or writing, so Ah hiv,” Mary Malone announced.
 
     “Oh?  That wis quick,” Helen said, involuntarily looking across at Issie.
 
     “Aye, they don’t call me Speedy fur nothing…ask any debt collector,” Mary retorted, joining in wae the laughter.  “Presumably, we’re no gonnae sit back oan oor arses and let JP and aw they ugly bears ae his fill this place, ur we?  Ah say that if we’re gonnae go oot and aboot, encouraging people tae turn up, we speak tae them aboot the type ae question they’d want tae ask...write doon whit they want...and Bob’s yer uncle.”
 
     “Aye, bit we’d need tae leave the slip ae paper wae their question oan it wae them and get them tae bring it alang oan the night, so we wid, eh?” Betty said.
 
     “Bit, how wid we know who cannae read or even write?  Kin ye tell jist by looking at somewan?” Elaine wondered, a puzzled look oan her coupon.
 
     “We basically jist dae whit we’re daeing the noo.  We read oot whit the pamphlet says and ask everywan, irrespective ae who they ur, whit question they’d want answered...easy-peasy,” Sharon chipped in.
 
     “It sounds like an awfully lot ae work, so it dis,” Soiled Sally said.
 
     “Naw, it’ll be fine.  It’ll gie us an ‘in’ tae strike up a conversation wae people.  Ah think it’s brilliant, so Ah dae, Mary.  Well done, hen,” Helen said.
 
     “Ah might look daft, bit these looks ur only skin deep, so they ur,” Mary said, as everywan started hitting Mary wae wan-liners. 
 
     “So, does that mean you’ll do it, Helen?” Susan asked.
 
      Aw heids turned towards Helen, who wis staunin at the front ae the stage wae her eyes shut.
 
     “Gie me sunshine, aw the while...” Helen suddenly sang, criss-crossing her hauns as she skip-danced sideways across the stage.
 
     Everywan joined in, laughing.
 
    
 
    
 
    
 
  
 
  


 
 
   
   Chapter Seventy
 
    “So, how did it go, Peter?” JP asked.
 
     “The priest hid nae chance.  The basturts ganged up oan me, so they did,” Peter Dawson, JP’s campaign manager grumbled.
 
     “So, who’ve we goat?  Don’t tell me that Harry Hoofter goat the nod?” Haddock Broon asked in disgust.
 
     “Ah tried tae argue yer case, JP, bit that minister’s wife hid them eating oot ae her  haun, so she did.  Ah swear Ah could see the evil dancing aboot in they eyes ae hers.”
 
     “And her supposed tae be a Christian as well, eh?”
 
     “Bitch,” Joe The Snake hissed.
 
     “Look, whit’s done is done.  It disnae put me up nor doon.  Ah’ll still wipe the flair wae them...jist so long as Ah’ve goat the vocal support,” JP said, looking across at Harry Fisher, the butcher, who wis sitting engrossed in picking a bogey oot ae that bulbous nose ae his.
 
     “Don’t ye worry oan that score, JP.  Ah’ve jist put the word oot through The Journeyman’s Club membership.  Any lip fae that hairy and she’ll be howled doon.  Some ae the boys said they cannae remember the last time they went tae a good heckling session.”
 
     “Good, good, that’s whit Ah like tae hear.  That’s the kind ae attitude that won us the war, so it wis,” JP said appreciatively.
 
     “Here’s a good wan fur ye, JP.  Did Ah no clock a couple ae they stupid wummin haunin oot leaflets up at the NAB and The Burroo when Ah wis sitting oan the tap deck ae the bus this morning.  Christ, Ah nearly pished masel laughing where Ah sat, so Ah did,” Weasel spluttered, remembering the sight as everywan joined in laughing.
 
     “Jeez, they must be bloody desperate if they’re up there, trying tae find somewan tae cast a vote fur them.  Ah actually feel sorry fur the stupid basturts.  Kin we no send a couple ae oor boys across tae gie them a wee haun oan their tactics, JP?” Peter said tae mair laughter.
 
     “Aye, bit don’t be fooled, she isnae that daft.  She knows fine well that her arse is gonnae get thrashed, bit she’s jist daeing aw this fur show, so she is.  That cow is thinking beyond Friday.  She sees hersel as some sort ae strategist, so she dis.  It’s always been a courtesy tae thank yer opponents during the celebratory speech, bit she’ll get none ae that aff ae me.  She needs tae know her place.  Some people won’t like it, bit fuck them.  Ah’m tired ae dancing tae other people’s tunes, so Ah am.  Fae here oan in, it’s aw aboot me...apart fae wans like yersel, that is,” JP hurriedly, added. 
 
     “So, where’s Peggy the day, Peter?  Ah thought she wis joining us?”
 
     “She’s decided tae put in a few mair hours oot oan Springburn Road before the daylight goes.  That pair ae cheeky tramps, Sharon Campbell and Soiled Sally, accosted her this morning coming oot ae the Co-op, accusing her ae betraying wumminhood by supporting yersel.  Kin ye believe the cheek ae it?  Peggy wis dying tae get tore intae them, so she wis, bit she knew that Campbell wid’ve put wan oan her if she’d retaliated.  Pure bang oot ae order, so it wis,” Peter growled.
 
     “That’s why the stupid eejits ur gonnae get a hammering, so it is.  This is nothing tae dae wae whether ye’re a female or no.  People will see through that wan fae forty paces, so they will...especially aw the wummin folk who know their place in the grand scheme ae things.  Naw, Ah wisnae wanting tae go heid-tae-heid wae Taylor, bit if that’s whit she wants, Ah’m only too happy tae oblige the stupid cow.  So, whit time dae we start then, Peter?” JP asked.
 
     “Seven fur hauf seven.”
 
     “Right, well, make sure oor people get there bang oan seven.  Ah heard that the balcony is oot ae action because ae repairs.  We’ll take o’er the front ae the hall as well as the back.  We need tae hem in any ae their supporters who turn up tae the middle section tae make sure we’re in control and they’re that intimidated, they won’t open their gubs.  In fact, Ah’m actually looking forward tae this, so Ah am,” JP said, wae a satisfied grunt. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Seventy One
 
     “Whit dae ye want me tae dae wae aw these letters, Miss Marigold?” Pearl asked, nodding tae the piles sitting oan tap ae the cardboard boxes surrounding her desk.
 
     “Ah don’t know.  Ah’m sure ye’ll come up wae something.  Right, Pearl, ur ye sure ye know whit ye’re daeing noo?” Mary asked her. 
 
     “Aye, Ah’ve compiled a list ae names fur straight efter the election, so Ah hiv.  Ma maw said there widnae be a problem getting volunteers tae speak wae us.”
 
     “And the doctors’ surgeries?”
 
     “Yer letter will be posted oot the day, marked urgent, stating the deidline fur the information is next Monday.  Ah’ve trawled through aw the medical journals ye brought in and cut oot anything that looks interesting.  It’s funny, bit the best articles ur in The Readers Digest, so they ur.”
 
     “Right, Ah’m heiding aff early.  Ah don’t know whit time Ah’ll be in the morra...probably later in the morning...ready fur Dandy tae go o’er the feature,” Mary said, putting oan her coat and lifting her fags and lighter aff the desk.
 
     “Er, Miss Marigold…Mary?”
 
     “Whit?”
 
     “Oh, er, nothing, it disnae matter.”
 
     “Naw, c’mone.  Whit is it?”
 
     “Hiv ye awready written yer bit oan Helen?”
 
     “That’s whit Ah’m away tae dae the noo.  Ah’ll get the bulk ae it done the day and the night, then get up early and go o’er it so Ah kin finish it aff in the morning.”
 
     “Oh, right.”
 
     “Aye, and in case Ah furget...gie this back tae yer hero, will ye?  Ah meant tae leave it at ma sister-in-law’s this morning,” Mary said, haunin o’er the tatty jotter.
 
     “Is that the diary everywan’s talking aboot?”
 
     “Aye, and never ye mind sitting there reading it.  Ah want aw that stuff fur next week’s feature done and dusted, so Ah dae,” Mary warned her, heiding fur the door.
 
     “Oh, er, Mary...Miss Marigold?”
 
     “Fur Christ's sakes, Pearl...whit is it this time?”
 
     “Oh, er, ye’re, er, no gonnae dae the dirty oan Helen, ur ye?” Pearl stammered, face turning crimson.
 
     “Pearl, hen, Ah’m a professional journalist, so Ah am.  Journalists don’t dae the dirty oan their subjects, despite whit ye may think.  Journalists seek oot the human interest element ae a person’s character and write aboot that.  Sometimes it disnae always come across as complimentary, bit it’s the story that dis the talking, no the journalist.  People...the readers...hiv tae make their ain mind up as tae whether the story is a hatchet job or no.  Fur us, life disnae stoap at the end ae something that’s passed oan tae the print room.  We hiv tae start again...that’s oor job,” Mary lectured.
 
     Wae that, Mary walked briskly towards the door, before little Miss Chirpy Chirpy Cheep Cheep could haud her back fae arriving oan time fur her interview wae Inspector McPhee up in Springburn Polis Office.
 
  
 
  


 
 
   
   Chapter Seventy Two
 
     Helen woke up wae a start.  She instinctively put her fingers up tae her temple, bit realised it wisnae the thumping ae a headache that hid wakened her up.  The thumping hid disappeared and the room wis silent again.  She looked aroond her dark bedroom.  Jimmy’s side ae the bed wis empty.  The clock said ten tae seven and then she jumped as the thumping began again.  She swung her legs oot ae the bed and grabbed her dressing gown and fire before heiding fur the lobby.  When she opened her bedroom door, the banging began again, sounding as if her landing door wis aboot tae come aff ae its hinges.
 
     “Awright, Ah’m coming, Ah’m coming,” she groaned, flicking a wisp ae hair that hid fallen o’er her eyes, as she turned the lock.
 
     “Christ’s sakes, Helen, ur ye no up?  It’s nearly bloody lunchtime,” Sherbet scowled, brushing past her.
 
     “Why don’t ye make yersel a cup ae tea,” Helen said sarcastically, yawning.
 
     Sherbet hid awready plapped his arse doon oan the chair efter switching oan the gas under the teapot.
 
     “Ur ye jist trying tae be ultra-cool or dae ye really no gie a chapatti?”
 
     “Sherbet, ye’re gonnae get the flat end ae that soup spoon bounced aff ae yer napper if ye don’t tell me whit ye’re oan aboot,” Helen warned, taking her fags oot ae her dressing gown pocket.
 
     “The Glesga Echo...yer write up,” he said excitedly, pulling the rolled-up paper oot fae the inside pocket ae his jaicket.
 
     “Oh, right.  Am Ah in it then?” she asked, wakening up.
 
     “Here, Ah’ll let ye read it yersel...it’s oan page thirty seven, so it is,” he said, lifting doon a couple ae cups fae the shelf.
 
     Helen flattened the newspaper oan the table and started turning the pages.
 
     “Here, gie it tae me.  Ye kin dae the honours wae the milk and sugar,” Sherbet said, grabbing the paper and flicking o’er a few pages at a time.  “There ye go.” 
 
     Helen haunded Sherbet his tea.  She felt her stomach churning.  She wis scared tae look at the page.  She took a sip ae the boiling liquid and a puff ae her fag.
 
     “Right, well, c’mone.  Whit’s the matter wae ye?  Get oan wae it...and make sure ye read it oot loud.”
 
     Helen glanced at the page fae where she wis staunin.  She recognised the smiling face beside the banner that said, ‘Mary Marigold, Scotland’s foremost wummin’s journalist, writing fur wummin, aboot wummin.’  Helen caught her breath.  Underneath it, in bold black print, it shouted, ‘Tales Ae A Broken Winged Dove Who’s Noo Flying High.’   No only that, bit there wur four photos.  The main photo oan the tap left haun side ae the page wis the wan that wis snapped oan the night ae her election launch.  This time they’d included her shoulders and her chest in it.  Oan the right haun side ae the page there wis wan ae her aunt Jeannie, taken in her nurse’s uniform, jist before she left Central Station tae go tae Spain tae help oot The International Brigades and beneath that, a photo ae her aunt Jeannie’s auld jotter.  When she peered at the fourth photo, placed oan the bottom left haun side ae the page, she recognised a younger JP Donnelly, staunin oan whit looked like an election platform.  She glanced across at Sherbet, who gied her a big, white-toothed grin in return.  Helen sat doon, her heid spinning and folded the paper in hauf tae make it easier tae haud in her hauns.
 
     “In 1915, twenty five thousand slum hoosing tenants in Glesga withheld their rents in protest against Glesga Toon Cooncil and private factor landlords.  The protest wis in response tae The Cooncil and private landlords' decision tae raise rents and take advantage ae incoming workers who’d arrived in the city tae work in the armaments and munitions factories.  The Toon Cooncil, at that time, and it’s male dominated elected members, alang wae the private landlords, wur eventually sent packing, tae think again.  Spearheiding the opposition tae the increases wur wummin such as Mary Crawfurd, Agnes Dollan, Jeannie Smullen, Mary Barbour and Jessie Stevens, amongst others.  It wis the activism and sheer determination ae these pioneering, though noo furgoatten wummin, that eventually resulted in wummin being gied the franchise by the government ae the day, which allowed wummin the vote fur the first time.  It could hardly hiv come as a surprise then, when these same wummin fae the original ‘Hoosewives’ movement put themsels forward as candidates fur election tae represent the communities where they lived, brought up families and died in.  It will likewise come as nae surprise tae the female readers ae this column that wummin still struggle tae hiv their voices heard in these days ae so-called wummin’s liberation.  Whilst some ae they early pioneering wummin wur the first tae successfully take their fight fur equality inside the city chambers in George Square, unfortunately, the winds ae change that blew through the corridors ae male power in the city didnae sweep away aw the cobwebs.  In 1921, wan ae the city’s finest daughters, Agnes Dolan, stood in a by-election in Springburn.  Today, jist o’er fifty years later, a direct product ae those original hoosewife activists his thrown her hat intae the political ring and is challenging wan ae the maist successful, and some wid say, controversial, politicians in the city’s history, tae be elected tae represent the people in Keppochhill, Springburn.  In 1935, Jeannie Smullen (pictured right), a forty-year-auld nurse and leading member ae the Wummin’s International League, the Wummin’s Peace Crusade and an active member ae the Independent Labour Party, stood as a candidate in the city’s Toonheid Ward election.  Her main opponent wis a local man, JP Donnelly.  The election, although almost furgoatten aboot today, thirty six years later, wis wan ae the bloodiest campaign struggles the city hid ever witnessed up tae that point in its history ae political activism.  At the end ae the long six-week campaign, only wan winner, JP Donnelly, (pictured bottom left, campaigning in 1935) wis left staunin.  Although there wur accusations ae political skulduggery levelled against the Toon Council authorities, the Catholic church, the polis and the media by Jeannie Smullen’s supporters, nothing untoward wis ever proved.  Whilst the loser ae that election went aff tae die during the nationalist bombing ae Barcelona, efter she’d volunteered tae nurse The International Brigades and the sick and the dying ae that devastated city, as a member ae the Scottish Ambulance Unit, the winner went oan tae represent the Toonheid ward fur the next thirty five years until the area and its residents wur cleared tae make room fur the city’s inner ring road motorway.  Today, that same cooncillor, standing as an independent ‘Labour Born and Bred’ candidate, Mr JP Donnelly, is hoping tae revive his interrupted political career, by being the people’s choice in the Keppochhill by-election when the polls close at ten pm oan Friday night.  The reason fur the by-election is the death ae its recently elected cooncillor, Mr Dick Mulholland, who died last month ae cancer.  At the last ward election in 1970, Mr Mulholland beat his nearest rivals by almost ten tae wan.  His campaign manager at the time wis none other than Mr JP Donnelly.  When the date ae the current by-election wis announced, it came as nae surprise tae anywan when Mr Donnelly threw his hat intae the ring.  Until recently, everywan, including those card-carrying members ae the Liberal, Nationalist and Tory parties, who hiv also put forward candidates, hid accepted that they hiv an almost impossible task ae beating Mr Donnelly.  A spokesman fur the Labour Party refused tae comment oan the reason they hivnae put forward a candidate ae their ain, although it’s a widely-held belief in political circles that nowan will be able tae stoap Mr Donnelly fae returning tae the seat ae power that he believes is his God given right.  The exception tae that widely-held belief is another independent candidate, forty-six-year-auld mother ae five grown-up children, Helen Taylor.  Tae meet Helen Taylor, ye could be deceived intae thinking that she goat aff the bus at the wrang stoap.  She stauns barely five feet six in her stocking soles, and although attractive, widnae staun oot in a crowd.  She lists her hobbies as ‘making ends meet until the end ae the week, when that man ae mine, Jimmy, picks up his wages oan a Friday.’  As a ten-year-auld schoolgirl, Helen Taylor lived wae her aunt, Jeannie Smullen, whilst her mother worked in service wae none other than the family ae the current owner ae The Glesga Echo, Lord Frank Owen.  The young Mrs Taylor campaigned alangside her aunt, pushing a homemade platform, made oot ae Barr's Irn-Bru boxes and pram wheels, in that fateful ward election that led her aunt tae Spain and her date wae destiny, whilst a glittering political career beckoned oan Mr Donnelly.  Barely two weeks ago, pollsters and political pundits placed Mr Donnelly wae seventy five per cent ae the vote, whilst the other three main political parties shared three percent between them.  Depending oan who wan listened tae, Mrs Taylor fluctuated between fifteen and twenty per cent ae the vote.  Incredibly, those same pollsters noo hiv Mrs Taylor breathing doon Mr Donnelly’s neck.  Wan pollster his been quoted as saying, ‘It is nothing short ae a miracle,’ and that she hisnae seen anything like it in her thirty two years as a political pundit.  So, whit’s changed so radically fur this hoosewife in the intervening weeks?  According tae Mrs Taylor and her supporters, it’s because people kin see fur themsels the methodical dirty tricks that hiv been used against her, as well as the fact that she represents nae political party and happens tae be a local hoosewife.  When challenged tae prove these allegations against Mr Donnelly, Mrs Taylor his produced a diary (pictured bottom right), which wis written by none other than Mrs Taylor’s aunt, Jeannie Smullen, during the 1935 Toonheid Ward election.  Mrs Taylor points oot striking similarities between the tactics used against her aunt by her then main opponent, Mr Donnelly, in the 1935 campaign and the undermining ae Mrs Taylor and her supporters in Springburn in recent weeks.  Hivving hid an opportunity tae view the contents ae the diary, and heard Mrs Taylor and her supporters’ allegations regarding underhaun tricks used against them, the diary makes persuasive reading.  Some examples, according tae the diary in 1935, wur that school children wur used tae collect electioneering propaganda fae the local hooses that hid previously been distributed by aw candidates, oan the pretence that they were tae be used fur school projects.  The diary alleges that the following day, Mr Donnelly’s supporters redistributed his ain campaign literature.  Mrs Taylor claims that this happened in Springburn twice since the start ae the current election.  In 1935, Jeannie Smullen wis accused by the Catholic church ae encouraging birth control amongst the mainly Catholic wummin in the overcrowded tenement slums.  Oan Sunday past, aw the priests in Springburn and the surrounding chapels, called oan worshippers tae oppose any candidate in favour ae birth control.  The priests went further by naming Mrs Taylor and accused her ae being an active abortion supporter.   Mrs Taylor refutes this claim.  When challenged oan whit her stance oan the issue is, Mrs Taylor stated that she believes that it is the right ae every wummin tae choose whit is best fur her, depending oan her circumstances.  Mrs Taylor, a baptised Roman Catholic, claims that somewan within the Catholic church his gained access tae her family’s medical records and his used them tae smear her.  When challenged fur other examples, Mrs Taylor points tae persistent harassment by the local constabulary against her aunt in 1935.  Mrs Taylor claims that she his been accosted and abused in the street by the local polis, in front ae witnesses, whilst oot campaigning.  This his been denied by local polis Inspector Paddy McPhee.  Mrs Taylor claims that the polis hiv besmirched her reputation by disclosing, no only her ain polis record, bit those ae her two sons, convicted as teenagers fur crimes that she describes as ‘misdemeanours.’  Mrs Taylor his disclosed that fur the past twenty five years, she, alang wae other local wummin, baith in the Toonheid and in Springburn, his clashed wae Glesga Corporation officials and Sheriff officers, while peacefully demonstrating at closemooths, against the forceful removal ae families and their furniture fae cooncil homes during warrant sales.  Mrs Taylor admits that she wis remanded tae prison fur seven days during the 1960’s fur assaulting a polis sergeant, bit wis subsequently found not guilty.  It is interesting tae note that Mr Donnelly wis the sitting Justice ae the Peace conducting her trial, bit sensationally and immediately suspended proceedings mid-way through the trial, finding that Mrs Taylor hid nae cause tae answer, efter her lawyer passed oan damning evidence in the middle ae the trial that proved that the protesters, at the time ae the alleged assault, hid been set-up by local polis officers, and Mr Donnelly in particular.  Other examples ae misinformation used tae smear Mrs Taylor include her main opponent printing allegations in his campaigning literature that she wants tae decimate the staffing ae Corporation employees in The Corporation headquarters oan George Square.  Some local wummin, who ur Corporation employees, hiv come tae Mrs Taylor’s defence, confirming that she his been campaigning fur years fur better working conditions fur aw Corporation workers, including a rise in their hourly rate.  Mrs Taylor his stated that the only people tae fear fae her entrance intae the lions den doon in George Square ur the faceless bureaucrats, aw men, who’ve decimated communities, wummin and children in particular, across the city since before her aunt Jeannie’s time, back in the thirties.  Oan a lighter note, Mrs Taylor also claims that she his beaten her aunt Jeannie’s record fur the length ae time wan ae her election posters his remained up efter being pasted up oan a wall, before being torn doon by her opposition.  Her aunt Jeannie’s record wis fifteen minutes, whilst Mrs Taylor his beaten that by five minutes.  Mrs Taylor states that, if elected oan Friday, she will represent aw sections ae the community, fae supporting small businesses tae welcoming corporate investment, particularly in the waste land that wis the Cowlairs and Atlas engineering works.  She his claimed that if Mr Donnelly gets elected, then those maist at risk, namely the low-waged, wummin, children and the elderly, will be the hardest hit.  She says that JP Donnelly’s past track record ae supporting the selling ae hoosehold goods and the evictions ae the poor who cannae afford tae pay Corporation rents, will hiv the maist vulnerable shivering in their beds in fear this winter.  Mrs Taylor claims tae be an authority oan the subject, hivving been the victim ae warrant sales oan numerous occasions hersel fur defaulting oan paying extortionate rent and rates, despite her man hivving never been oot ae work since he left school at fourteen.  Mrs Taylor claims that gender is an issue in this by-election.  She points oot that none ae the other candidates, who ur aw men, has, as far as she kin ascertain, been subjected tae the kind ae dirty tricks that her aunt Jeannie suffered in the 1930s and whit she hersel his suffered recently.  Efter this Friday, this may be a tale ae a broken winged dove who’s noo flying high.  The electorate, and in particular, the wummin ae Springburn, will no hiv long tae wait tae find oot.” 
 
     Helen looked across at the grinning, ex-card carrying, Tory-voting, Pakistani shoapkeeper.
 
     “Fur fuck’s sake!” she exclaimed, taking a puff ae her fag, as the ash fae the end ae it landed in her lukewarm tea.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Seventy Three
 
     Helen lay the back ae her heid oan tae the folded up dish towel she’d placed oan the rim ae the bath.  As her body goat used tae the hot bathwater, she felt the muscles in her back and legs respond tae the soothing suds ae the bubble bath…a Christmas present fae wan ae the grandweans.  She could feel the adrenalin that hid been pumping through her body aw day starting tae slow doon as a warm sweat broke oot oan her brow.  She lifted baith feet oot ae the water and looked doon at them.  She wondered if she’d be crippled fur life, seeing the state they wur in wae aw the tramping aboot the streets in high heels she’d been daeing these past weeks.  She curled her big toe, wae help fae its neighbour, roond the tap and turned oan the hot water, instantly feeling the boiling water trickle oot tae warm up the cooling water in her bath.  She closed her eyes.  The night hid come and gone in a bit ae a blur.  It hidnae jist been the numbers that turned up that hid gied her confidence.  If anything, the shock ae seeing so many people hid terrified her.  She remembered that she couldnae stoap her left leg fae shaking, even when she shifted her weight oan tae the right wan, while waiting tae go oan tae deliver her opening spiel.  Despite a reassuring squeeze oan her erm fae Susan, who’d been staunin beside her, practically haudin her up, while the pair ae them wur watching whit wis gaun oan oot oan centre stage, Helen hidnae been sure at the time if anything wid come oot when it wis her turn tae open her mooth tae speak.  It hid been difficult tae guess how many people wur in the hall.  Issie hid telt her later that she reckoned there hid been at least four or five hunner.  The highlight ae the night fur Helen hid been when the whole hall erupted wae laughter and jeers jist before seven o’clock when JP Donnelly and aw his supporters arrived tae find the hall full ae people, awready seated.  Even if she didnae win the election, the pleasure she’d always carry wae her ae seeing the shock oan that ugly auld mug ae his, when it dawned oan him that he’d been oot-foxed at his ain game by a bunch ae wummin, wid be worth aw the pain in her feet o’er the past four weeks.  It hid been Squinty Alex, Nan’s man, that hid alerted her.  Wan ae the other gravediggers up at the cemetery hid telt Alex that he needed tae get away sharp when they finished as he wanted tae get hame pronto tae hiv his tea and a bath before heiding across tae The Journeyman’s Club fur quarter tae seven.  He’d telt Alex that JP hid arranged fur aw his supporters tae meet there as they wur aw gonnae march alang tae the Springburn Halls, mob-haunded, and position themsels in the hall tae intimidate Helen’s supporters.  Sure enough, when Helen hid checked oot the diary, Aunt Jeannie hid warned her tae turn up at any rally venues early because JP usually goat his boys in first tae hog the best seats and tae intimidate his oppositions’ supporters.  When aw the wummin, including Pearl and Senga’s crowd ae young lassies, hid found oot whit he wis up tae, they’d scattered tae the four winds, daeing the roonds, encouraging everywan tae get doon tae the hall well before seven.  The turnoot hid shocked and terrified everywan.  She’d overheard Issie asking a few people if they wur sure they’d come tae the right meeting as this wis aboot the local by-election.  Jist tae rub salt intae his wounds, the young lassies, who’d aw been done up tae the nines and acting as stewards, hid deliberately left a dozen seats vacant in the middle ae the hall fur some ae JP’s crowd, while the rest ae them hid hid tae staun up at the back, wondering whit hid hit them.  Whit hid made it even hotter fur JP’s rent-a-mob wis that there wis work taking place in the hall during the day which meant that the balcony wis oot ae action and locked up fur public use.  Helen smiled as she thought back tae when Susan and her hid been staunin looking fae the side, oot oan tae the stage.  Sir Bob Barker, fae the Liberals, hid been dribbling oan aboot how strikes wur making it difficult fur the country and how businesses that could invest in Springburn didnae because ae the cost tae the taxpayer.  Helen hid felt a wee twinge ae pity fur him.  Fae where she’d been staunin, she could see everywan in the hall sitting gabbing tae each other, ignoring him.  Harry Bertram, who hidnae disappointed anywan by turning up in a style that wis a cross between Liberace and a Christmas tree, hid picked the candidates’ names oot ae the hat tae decide whit order they wur tae start.  Helen hidnae been happy because her name hid been the last wan left in the hat.  She’d been hoping tae get oot and oan tae the stage tae get her spiel o’er and done wae, so she could go and sit wae the other candidates behind the white cloth-covered main table.  Colonel Spicer Barr-Owen hid been second up.  He’d looked and sounded like the right pompous auld prick that he wis.  While Sir Bob hid goat a few curious glances when he first walked oan tae the stage, The Colonel hid goat welcomed by a crescendo ae boos, followed by laughter and cat-calls by maist ae the people in the place.  Even though she’d been petrified, Helen hid found it difficult no tae laugh alang wae everywan else.  It hidnae seemed tae bother him though.  The Colonel hid arrived at the microphone and hid proceeded tae slowly and methodically unfold his speech while getting himsel ready by staunin wae his face pointing towards the ceiling wae his eyes shut, breathing in deeply before exhaling.  It hid been like something oot ae an auld vaudeville show as he loudly cleared his throat before he began.  The place hid cracked up when somewan shouted, ‘We’re doon here,’ while he wis meditating tae the heavens.  As soon as he’d opened his gub, the place hid jist erupted.  The heid ae Harry Bertram’s gavel hid ended up shooting across the stage and scudding aff ae the foreheid ae Peggy Roy, wan ae JP’s few wummin supporters, as he wis hammering it doon oan his wee block, trying tae get people tae quieten doon tae let the Colonel hear himsel speak.  The poor bugger hid soon gied up, bit no before gieing the audience a severe glare as he aboot-turned and stomped aff tae the candidates’ table wae his tail between his legs.  Helen thought she’d heard him mention that it wis the Tories who wur the wans tae build a better Britain, bit it hid been clear tae aw and sundry that it wisnae gaun tae be in Springburn anytime soon.  Next up hid been the Nationalists.  Their man hid started telling everywan in a conspiratorial tone that wis hauf a rasp and hauf a whisper tae get oan the bus before it left the station.  Home Rule wis jist roond the corner.  He’d urged everywan tae look at how good Southern Ireland wis and hid reminded everywan aboot how good a Catholic country it wis.  Apart fae hauf the men in the hall being Celtic supporters, Helen hidnae been too concerned aboot anywan trying tae blag a Catholic vote or two.  If only he’d spoken aboot addressing poverty insteid ae gieing everywan a lecture oan the 45 rebellion, he might’ve grabbed a few people’s attention.  It hid been JP’s entry that Helen and maist ae the hall hid been anticipating.  When his turn hid come, he’d soon showed everywan why he’d been a cooncillor fur so long.  He hidnae even waited until the cheers ae his ain supporters and the boos fae Helen’s wans hid died doon.  He’d launched straight intae why he wis the man fur them.  He’d spoken aboot his years ae fighting fur the people in the Toonheid, how his struggle tae get mair polis oan the beat hid paid aff and how he’d never missed a surgery wae his constituents every Thursday night in the thirty odd years he’d been a cooncillor.  The fly bugger hid claimed that he’d opposed warrant sales, bit hid been stifled because warrant sales hid been part ae the ruling administration’s policy.  As chair ae three committees, he hidnae been able tae vote against or publicly challenge the policy as he wid’ve been stripped ae the chairmanships and that wid’ve impacted negatively oan his constituents.  He’d then started rattling aff aw the good he’d done fur the small businessman, the corner shoap people who serviced the communities late intae the night and how he’d been involved in aw sorts ae community sports groups, tae get things gaun fur young people.  Christ, fur a second he’d even hid Helen convinced that he wis the second coming, so he hid.  He’d goat a smattering ae cheers and a hall-full ae boos simultaneously when he’d hid a jibe at Helen by stating that he’d never kept a diary because everything he did as a cooncillor wis oan public record.   His parting shot before he’d sat doon hid been tae state that he wis proud ae his public service and that his record spoke fur itsel. 
 
      When Helen’s turn hid come, she’d practically ran oan tae the stage and then stood there, using up precious seconds by freezing oan the spot.  Even though she’d spent maist ae the day gaun o’er everything in her heid, when it came tae it, the silent, expectant sea ae faces looking up at her, hid totally thrown her.  She’d spotted Jimmy sitting wae Isabelle, Anne and Norma, aw egging her oan wae their eyes.  She hidnae clocked the arrival ae the press earlier, bit there at the front, wae pads and pencils in haun, Bradley McLeod and Harold Sliver hid sat smirking, looking up at her.  O’er tae her right, staunin beside wan ae the hall doors wur Issie, Betty, Sharon and Soiled Sally who’d been ushering people tae their seats and collecting the question slips when people arrived in the hall.  She’d seen their expectant, frightened stares, even though they’d been staunin in the semi-darkness, underneath the shadow ae the curved balcony.  When she’d turned back tae the crowd in front ae her, she’d noticed that The Stalker wis staunin up at the back ae the hall beside Father John.  It wis then that she’d clocked the smirking grin oan Peggy Roy’s face, sitting in the middle ae the stalls, waiting eagerly, in anticipation ae Helen making an arse ae hersel in front ae everywan.  The past four weeks hid suddenly whizzed through that brain ae hers like the intro tae Dr Who, wae the polis box tumbling through time.  The verbal and physical abuse fae JP’s supporters oan the streets, staunin oan street corners being battered by the wind and sleet, trying tae haun o’er leaflets tae people who wurnae interested, the priests rallying their flocks tae oppose her, the weeping ae aw the lassies as they exchanged sore blister stories, Jeannie Smullen’s auld jotter, trying tae explain tae her distraught daughter, Isabelle, how her abortion hid become public knowledge, the conditions they’d been confronted wae when gaun roond the doors ae the Corporations tenants, aw her posters being ripped doon or covered o’er minutes efter they’d been put up, the constant stream ae poor souls who’d finally swallowed their pride and shame and hid come knocking oan her landing door because they’d naewhere else tae go…that hid been the trigger.  She’d launched intae her spiel.
 
     “Well, Ah don’t know aboot you lot, bit Ah’m sure glad somewan aboot here kept a diary,” Helen hid snorted, as the hall erupted.
 
     She hidnae messed aboot either, wance she’d started.  She’d stated that she wis staunin because she wis sick ae aw these politicians, aw these wee fly-men, who promised the earth, bit delivered nothing tae the communities who voted them in.  She spoke ae the frustration that she and others in the community felt when they watched helplessly, as the maist vulnerable in the area wur slung oot oan tae the street, or their furniture wis sold tae unscrupulous men in rusty white vans, who then went oan tae sell people’s worldly possessions doon at The Barras or Paddy’s Market the very next day, fur a healthy profit.  She wondered why, efter living in a hoose fur thirty or forty years, people in Springburn still hid tae use ootside toilets oan freezing landings in the winter.  She spoke aboot people being treated like second class citizens by The Corporation and so-called state employees…their employees…who wur supposed tae be there tae serve those in need, insteid ae shunting them fae pillar tae post, like cattle, jist because they hid the audacity tae turn up and claim whit they wur entitled tae.  She wanted tae know where aw the sports facilities wur that JP hid been prattling oan aboot, seeing that the party he flitted in and oot ae hid been in power, doon in George’s Square, fur the past thirty odd years, before he even turned up in Springburn tae con the people there…the same way as he hid in the Toonheid.  She said she’d decided tae staun, no because she wanted tae be a politician, bit because she’d heard that JP wis staunin.  She said she’d never furgive hersel if she sat back and didnae try tae stoap whit he’d done in the Toonheid fae happening up there in Springburn.  She said that whit people saw ae her is whit they’d get if she wis elected.  She said she widnae be sitting behind the closed doors ae smoke-filled rooms, making deals doon in George’s Square...no because she didnae smoke, bit because, as in men’s toilets, wummin wur barred.  She said she wis staunin tae oppose JP and his cronies fae flattening Springburn and ploughing motorways and expressways through the heart ae it, the way they’d done in the Toonheid, while acting in the interests ae big conglomerates.  She stated that she’d continue tae support the vulnerable and defend the wider community, bit wid respect the will ae the people, whichever way they voted.  She’d then thanked everywan fur their patience while she spoke, and hid goat a thunderous cheer when she’d admitted that she’d never stood up in front ae so many people in her life before and that she wis absolutely terrified. 
 
     Even when she’d turned and sat doon beside the other candidates, the cheers and the clapping in the hall hid continued fur a further few minutes until Harry, using a soup ladle fae the kitchen, managed tae get everywan tae quieten doon.
 
     Throughoot the rest ae the night, the other candidates hid kept shifting the focus oan tae her.  At first, she’d been annoyed because she’d expected everywan tae be hivving a go at JP, until it dawned oan her that it wis her that they saw as the main threat.  It wisnae the other candidates answering the questions being drawn oot ae the hat by Harry Bouffant that hid alerted her tae that fact, bit the nasty, dismissive, responses they’d gied tae her when it wis her turn tae answer a question.  When asked whit the candidates wur gonnae dae aboot getting rid ae the ootside toilets oan the stairheid landings, they’d aw replied that if money became available, they’d make it their priority.  JP hid mumbled something aboot a phased programme o’er a number ae years.  He’d pointed oot that maist ae the hooses in Carlisle Street, where Helen lived, hid been built wae inside toilets and bathrooms and that an upgrading programme wis jist aboot tae start in Inverurie Street which he’d been led tae believe wis the start ae the rolling programme across the area.  Helen hid replied that that jist wisnae good enough and that people should be telt exactly when they could expect the upgrading.  The other four candidates, led by JP, hid jumped oan her and demanded tae know where the money wid come fae tae pay fur it.
 
     “Whit ye’re listening tae is somewan who hisnae a clue how The Corporation works.  She thinks The Corporation is a money pit...well, Ah’ve goat news fur her...it’s no!” JP hid shouted, acting like he’d scored a bull’s-eye, as they sheep ae his let loose wae a smattering ae clapping.
 
     “JP, don’t sit there and patronise me,” Helen hid spat back at him, before turning tae the audience.  “It seems tae me, that whit people hiv tae dae the night…because they might no get another chance before it’s too late…is tae take a right good look at that man sitting there.  Dis anywan sitting in this hall the night really see the answer tae aw oor ills in they wily auld eyes ae his?  Ah know Ah don’t.” 
 
     The place hid erupted when she’d hit him wae that wan.
 
     “Right, then, if ye’re such an expert, tell us where the money wid come fae tae pay fur aw the work then?” JP hid shouted o’er the racket, his face the colour ae a beetroot and spit flying everywhere, as the other candidates sat nodding like the three stooges. 
 
     “Put up yer haun if any ae ye hiv lived in the same tenement hoose fur mair than twenty five years?” Helen hid come back wae.
 
     Two thirds ae the hall, including some ae JP’s few wummin supporters, hid shot their hauns up in the air.
 
     “There’s yer answer.  Maist ae the people in this hall hiv paid fur the hooses they live in, twice o’er, yet they still hiv tae troop oot tae cauld landings in the middle ae the night tae use the lavvy.  Don’t tell me The Corporation cannae afford it.  Maybe you and aw yer co-accused cooncillors doon oan George’s Square need tae stoap exploiting their tenants and start prioritising...and realise whit side ae the loaf their breid is buttered oan, insteid ae telling us how grateful we should be tae them fur keeping a leaky roof o’er oor heids,” Helen hid retaliated, tae loud cheers.
 
     The straw that broke the camel’s back, as far as JP wis concerned, hid come when the expressway question hid goat raised.  Colonel Spicer and Sir Bob hid prattled oan aboot how drawing commerce intae the city wid benefit everywan and the poor wee Nationalist, who obviously hidnae learned his lesson, hid somehow managed tae bring the battle ae Bannockburn intae his response.  JP hid denied that there wis any plans...at least, none that he wis aware ae, tae plough an expressway through the heart ae Springburn.
 
     “Ah wid beware ae anywan that speaks wae a forked tongue oan this issue,” he’d harrumphed, looking accusingly alang the table towards Helen.
 
     “JP says he isnae aware ae any plans tae bulldoze an expressway through oor hooses and community.  That’s whit he telt everywan in the Toonheid, even though he wis wan ae the wans that sat oan the committee that gied the green light fur them tae move in and clear the people oot ae the hooses that they’d been born and brought up in.  He later blamed it oan some report that wis written by some professor or lord who’d never even visited the Toonheid, let alone asked anywan who lived there whit they thought.  Two years ago, that same man, who’s goat a bloody cheek tae accuse me ae hivving a forked tongue, wis still an elected cooncillor doon in George Square.  This is the man that claims tae know aboot everything that is gaun oan doon there.  Last year Ah spoke tae a few ae The Corporation boys who wur gaun aboot their business, measuring up and doon Springburn Road, who telt me, oan good authority, that a four-lane road wis being planned, starting fae the goods freight depot doon at Sighthill and finishing up at Colston.  The boy telt me that it wid be a spur aff ae the Inner Ring Road doon at Castle Street.  Noo, if ye want tae see whit happens when an expressway gets built in a built-up area like Springburn, Ah suggest ye aw troop doon tae whit’s left ae the Toonheid and ye’ll see fur yersel,” she’d retorted.
 
     Insteid ae the expected clapping and cheering that Helen wis expecting, there hid been a stunned silence.  A long, deathly minute later, everywan in the hall hid started jabbering and grumbling wae the people roond aboot them.  When she’d looked alang the table tae where JP wis sitting, he’d looked like he’d aged ten years in the space ae a minute.  Even though she’d derived a lot ae pleasure oot ae bursting a bag ae flour aff ae that napper ae his up in the Co-op, she’d actually felt a twinge ae pity fur the auld fox.  Efter that, wance the boos and howls hid died doon, JP’s answers tae the questions hid sounded hollow.  Even Sir Bob The Bore hid goat wan o’er oan JP when asked when Petershill FC wur gonnae turn professional.
 
     When her staunin ovation hid died doon at the end ae the meeting, she’d been confronted by her pal, Bradley McLeod, oan her way oot ae the hall, who’d wanted tae know if he could get a shot ae Aunt Jeannie’s diary fur a day or two.  Helen hid jist looked at him as if he wis mad.
 
     “Look, we’ll pay fifty quid fur a shot ae it?”
 
     “We?”
 
     “Aye, The Glesga Echo.  It’ll make ye famous, so it will,” the wee shite-hoose hid come oot wae, as Helen squeezed past him wae Jimmy and the lassies in tow.
 
     “Hoi, ur ye still alive in there?” Jimmy shouted, rattling oan the bathroom door.
 
     “Aye, Ah’m jist coming,” she murmured sleepily, turning the trickling hot tap aff wae her big toe.
 
    
 
  
 
  


 
 
   
   Chapter Seventy Four
 
     There wis a cauld wind blowing and it wisnae jist doon Hope Street either.  Mary hid only been hauf listening tae Pearl, who wis obviously oblivious tae whit wis gaun oan, as she continued wae her incessant chatter aboot how Helen Taylor hid wiped the flair wae JP Donnelly’s arse the night before.  Wan ae the lassies fae the typing pool hid jist come across and telt Mary that Dandy Maclean, her editor, his heid still bandaged up efter his run-in wae a couple ae ton ae bananas, hid cleared oot his desk and hid last been clocked staunin ootside the main door, oan the pavement, surrounded by cardboard boxes, waiting fur a number forty seven bus tae take him hame tae his wee garden up in Milton.  She’d picked up that Lord Frank Owen and Hamish McGovern, the paper’s editor, wur back efter their wee jaunt tae South America.  Things wur no looking good.  The pair ae hauf-wits hidnae come across Che Guevara’s auld motorbike efter aw.  Mary sat nervously, smoking like a chimney, staring at the silent telephone.  Benson wis aff doon tae some show in Birmingham and wisnae expected back until later that night.  She’d jist aboot jumped oot ae her seat aboot a hauf an hour earlier when her phone hid shrilled fur the second time that morning.  She’d been scared tae pick it up and hid only done so efter Pearl’s carrot heid hid appeared o’er her cardboard box stockade.
 
     “Dae ye want me tae get that, Miss Marigold?”
 
      “Naw, naw, ye jist get back tae whit ye’re daeing,” she’d replied, picking up the receiver.
 
     It hid been Goody Two Shoes, her sister-in-law, phoning tae thank her fur the Taylor spread the day before.  Susan hid tried tae tell her aboot the flair show the night before, bit Mary hid cut her short and telt her that she’d awready read Bradley McLeod’s article in the paper that morning and hid heard every gory detail and mair, fae Carrot Heid.  Susan hid claimed that the feature hid turned roond the whole campaign and everywan in Springburn hid been talking aboot it…that and the gubbing that JP hid goat the night before.  Susan hid jist been starting tae tell her that nowan wis taking anything fur granted and everywan hid been oot oan the streets since eight o’clock that morning, when Mary hid butted in.
 
     “Look, Susan, Ah’m delighted fur you and Helen Taylor.  She’s an amazing wummin, so she is, bit Ah really hiv tae get aff ae this phone.  Ah’m waiting fur an important call, so Ah am.”
 
     The earlier call hid been fae Bradley McLeod, wanting tae know whit she thought ae his piece oan Superwummin.
 
     “Well, it’s certainly a bit ae a turn aroond fae yer last outing,” she’d replied. 
 
     “Aye, well, that spread ye done oan her changed aw that.  It wid be a brave man that hid a go at her noo, so it wid.”
 
     “So, last night?  Wis she as good as Ah’ve heard she wis?”
 
     “Better.  She hid everywan eating oot ae her haun, so she did.  Wae a wee bit ae spit and polish, and the right support, she could go somewhere, so she could,” he’d replied. 
 
     “And ye see yersel as that person, dae ye?”
 
     “Well, it’s funny ye should say that.  Ah wis jist talking tae Harold Sliver efter the debate last night and he wis saying the same thing.  He needs watching that wan, so he dis,” Bradley hid said unashamedly. 
 
     “Right, Bradley, whit ur ye efter?”
 
     “Me?  Why wid Ah be efter anything?”
 
     “Look, Ah’m no daft, so Ah’m no,” she’d persisted.
 
     “Well, seeing as we work oan the same paper, there’s probably wan thing ye could maybe help me wae.”
 
     “Oh?  And whit wid that be then?”
 
     “The diary.”
 
     “The diary?”
 
     “Aye, ye couldnae hiv a wee word wae that new pal ae yers tae get me a wee shot ae it, could ye?” he’d asked.
 
     “Bradley, fur the record, she’s no ma new pal...she’s jist another feature, like the wan the week before.”
 
     “Aye, right.  So, will ye speak tae her oan ma behauf then?”
 
     “Bradley, fuck aff and leave me alane,” she’d replied, hinging up the receiver.
 
     Mary knew fine well that Bradley hid gone and complained, no only tae Dandy aboot the Taylor piece, bit hid gone howling tae Tom Bryce aboot her undermining him by straying oan tae his patch and ignoring the paper’s policy which stated that only Lord Frank could decide whit political candidate could be endorsed by The Echo.
 
     She couldnae believe the bare-faced cheek ae the wee reprobate efter whit him and that bum-boy, Sliver, hid written in favour ae JP Donnelly previously.  She’d also heard it oan good authority fae Sheila Marshall, wan ae the telephonists, that JP Donnelly hid been oan the phone aboot twenty times the day before, no long efter the paper wae her feature in it hid hit the news-stands, tae try tae speak tae Bradley.  When he’d failed, he’d kept asking Sheila tae get Bradley tae phone him back at The Journeyman’s Club in Springburn, as it wis an emergency.  Ah’ll bet it wis, Mary hid said tae hersel.  Sheila hid also said that Bradley hid telt her that, under nae account wis she tae put JP’s calls through tae him.  
 
     Mary knew exactly who it wis when her phone jumped oan her desk.  The ringing seemed angrier and mair desperate than the last two calls.  She made up her mind tae ignore it.
 
     “Will Ah get that, Miss Marigold?” Miss Eager-beaver chimed.
 
     “Aye, er, okay,” Mary croaked, as Pearl picked up the phone.
 
     “Hello, Miss Marigold, Scotland’s foremost wummin journalist’s assistant speaking.  How may Ah help ye?” Pearl chirpily sang intae the moothpiece.
 
     “Ah’m sorry, Miss Marigold is busy at the minute.  Kin Ah take a message?” Pearl asked, staring at Mary, who wis busy making cut-throat signs wae they fingers ae hers across her gullet. 
 
     “Right, Ah will dae,” Pearl said and hung up.
 
     “So?”
 
     “That wis Tom Bryce’s secretary.  Ye’ve tae go up tae see him...like as in the noo.”
 
     “Oh, right,” Mary croaked.
 
     “Is everything aw right, Miss Marigold?  Dae ye want me tae come wae ye?” Pearl asked, concern in her voice.
 
      Mary let oot a harsh, bitter laugh.  Whit wis Pearl like, she thought tae hersel.
 
     “Naw, Ah don’t want ye tae come wae me, Pearl.  Ye jist carry oan wae whit ye’re daeing here and Ah’ll be back doon shortly, hen.  He’s probably wanting tae know who Ah’m gonnae upset next week,” she replied, stubbing oot her fag in the Capstan ashtray oan her desk.
 
     Things appeared normal when she arrived up at the news desk, unlike the last time when she’d done the social worker article.  She thought that maybe she wis jist being paranoid due tae the fact that Lord Haw Haw and Quasi Modo wur back in the building.  Hardly anywan lifted their heid when she appeared through the door.
 
     “Jist go right in, he’s expecting ye,” Glamour Puss purred.
 
     “Ye wanted tae see me, Tom?” Mary asked, sitting oan the chair in front ae his desk.
 
     “How long hiv Ah known ye, Mary?” he asked, dispensing wae the niceties.
 
     “Ah don’t know...six or seven years or so, since Ah’ve been wae Benson,” she shrugged.
 
     “In aw that time, hiv Ah ever done anything tae upset ye?” he asked.
 
     “Well, ye did demote me by promoting me tae ma current position,” she replied warily.
 
     “So, that’s it, is it?”
 
     “Is that whit?”
 
     “The reason why ye continually cause me tae wake up in the night in a cauld sweat...as if Ah hivnae goat enough oan ma plate, wae aw this carry oan wae the polis accusing us ae systematically undermining them.”
 
     “Tom, Ah hivnae goat a clue whit the hell ye’re oan about, so Ah don’t.”
 
     “Well, let me gie ye a wee clue then.  In the middle ae Lord Frank’s sensitive negotiations wae the polis, trying tae stoap hauf the crime desk boys fae getting arrested, whit dae ye go and dae?  Ye jump in there and dae an article oan that social worker bitch.” 
 
     “So?”
 
     “So, in exchange fur access tae her, we wur gonnae let the polis interview wan ae oor boys, under strict supervision, tae prove that aw oor dealings wae the underworld ur above board…which they ur.  The boys in blue wur in negotiation wae The Virgin Mary Wae Hauf a Face, tae get us access tae her and oot ae the blue, that article ae yers blew a hole under the water line, so it did.”
 
     “How wis Ah tae know there wis separate talks gaun oan?  Nowan telt me, so they didnae.”
 
     “Nowan telt ye?  Is that it?”
 
     “Aye, that’s it.”
 
     “Well, fur Christ’s sake, Ah’m sorry ye wurnae invited in oan the master plan.  How could we hiv been so stupid as tae no involve yersel?  It must’ve been oot ae sight, oot ae mind, oan oor part,” Tom snarled.
 
     “Look, Tom, Ah thought we’d been through aw this last week?”
 
     “And noo ye’ve gone and done it again, so ye hiv.”
 
     “Ah’ve done whit?”
 
     “Ye’ve gone and shafted Bradley McLeod and endorsed somewan the paper widnae touch wae a bargepole in a hunner years, so ye hiv,” he shouted at her.
 
     “Ah hivnae endorsed anywan.  That article wis aboot wummin and equality and how it’s still near oan impossible tae get oan the first rung if ye’re a wummin, so it wis.  Helen Taylor his connections that go back tae the wummin’s movement at the turn ae the century, so she dis.  She his a historical document that proves that.  The fact that JP Donnelly is part ae that history, makes it even better fae a journalistic point ae view,” Mary replied.
 
     “And tae think ye even brought Lord Frank’s family intae the picture.  Fur fuck’s sake.  Hiv ye been smoking that wacky-baccy or whit?”
 
     “Whit's the problem wae that?  Jeannie Smullen’s sister did work fur the family.  Ah never wrote anything disparaging or that wid cause offence.”
 
     “Ur ye as fucking stupid as ye’re making oot, Mary?  He’s a bloody socialist, fur Christ’s sake.  Good socialists don’t go aboot advertising the fact that they or their families employ domestic help, so they don’t.”
 
     “Don’t call me stupid, Tom.  Ye might be ma man’s best pal, bit Ah won’t take any shite fae the likes ae you,” Mary shouted at him.
 
     “Well, lucky fur you, ye won’t hiv tae.  Ah’ve been telt tae tell ye tae clear that desk ae yers.”
 
     “Whit wis that?  Whit did ye jist say?”
 
     “Ye heard me.  Ye’ve goat fifteen minutes tae clear the premises,” her man’s best pal snarled, dismissing her.
 
     By the time Mary goat tae the dungeon landing where her desk wis, she’d managed tae compose hersel.  When she casually sauntered in, Pearl looked up at her and gied her a big friendly smile.
 
     “Everything awright, Miss Marigold?”
 
     “Aye, everything’s jist fine, Pearl.  Look, go and hiv yer lunch break jist noo and then when ye come back, try and put everything thegither oan whit we’ve goat, so far, fur next week’s feature.  Okay?”
 
     “Great.  There’s a sale oan in Dolcis that Ah want tae check oot,” Pearl said, grabbing her coat. 
 
     Mary looked at her desk.  Although there wis work stuff aw o’er it, she couldnae see anything oan it apart fae wan object.  She picked up her favourite Capstan ashtray and tipped the crushed fag-ends intae her wastepaper basket before wrapping it in tissue.  She looked aboot tae make sure Pearl wis gone and the typing pool lassies wurnae clocking her.  She picked up her coat and haunbag and heided, withoot looking back, tae the door that led tae the stairs and the street.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Seventy Five
 
      Helen lay listening tae the distant footsteps coming up the stairs.  Whoever it wis wisnae lifting their feet up oan tae each step, bit wis sliding each sole forward, causing an echoing scraping noise, like the sound ae a distant steam train.  She knew when the train reached a landing because there wis a momentary drapping ae the rhythm, before the scraping, chugging sound fae each shoe started up again.  She hidnae slept too well.  The excitement ae this being the last day ae campaigning hid caught up wae her and she’d felt anything bit tired.  The articles in the previous day’s Echo and Evening Citizen hid baith said that she wis heiding fur a win.  While some ae the lassies hid started tae get aw excited at the prospect, Helen wisnae that sure.  Her experience tae date hid been that if everything looked hunky-dory, then something wis guaranteed tae turn up and take the wind oot ae yer sails.  Efter the euphoria ae the debate hid subsided, she’d found it hard no tae be suspicious ae the fact that Bradley McLeod and that Sliver wan hid suddenly done a complete U-turn.  She reckoned they must’ve hid an ulterior motive lurking away in the backgroond.  Granted, things hid looked brighter since Mary Marigold’s spread oan her.  Everywhere she’d gone the day before, she’d been greeted wae big smiles and wishes ae luck fae shoapkeepers and shoappers alike.  Even the weans, heiding aff tae school, hid aw gied her the impression that they knew something she didnae.  The opposition volunteers, oan the other haun, seemed tae hiv that dejected look ae losers aboot them, which aw the lassies hid been eager tae point oot whenever the sides came in contact wae each other.  It wisnae Spring, bit everywan seemed tae hiv a spring in their step.  She cocked her ear.  Whoever it wis hid noo reached Soiled Sally’s landing.  It couldnae be Pete the Postie because he usually didnae manage tae reach Helen’s close until jist efter eight.  She looked at the clock oan Jimmy’s side ae the bed.  Ten past seven.  The feet wur noo starting tae come up the stairs tae her landing.  She swung her feet oot ae bed and straight intae her slippers.  Wance her dressing gown wis oan, she picked up her two-bar fire and heided fur the kitchen.  By the time she plugged it in, the train hid arrived oan her landing.  She popped her heid oot ae the kitchen door.  The shape ae somewan oan the other side ae the frosted glass seemed hesitant.  She walked alang the lobby and turned the lock and opened the door.  Sherbet wis staunin there wae a startled look oan that kisser ae his.
 
     “Aw, Christ, no you again.  Ye’ll need tae stoap this or people will start talking, so they will,” she said, staunin aside tae let him pass.
 
     “Here, ye better read this.  Ah wis gonnae jist put it through yer letter box, so Ah wis,” Sherbet said, wance she caught up wae him in the kitchen.
 
     Helen lay the paper flat oan the table as Sherbet filled the teapot wae water and switched oan the gas ring.
 
     “Oh Christ,” Helen groaned, sitting doon, eyes fixed oan the front page.
 
     The heidline read, ‘Journalist Found Hanged,’ and there wis a picture underneath it ae a smiling Mary Marigold staring up at her.  She looked up at Sherbet and then back tae the front page.
 
     “Aye, Ah know.  That wis ma reaction tae,” Sherbet said, lifting doon two cups fae the shelf.
 
     “Ah cannae believe it.  Ah wis jist talking tae her last Sunday there and she seemed, well...happy.  At least, that’s the impression Ah goat, so Ah did,” Helen said, feeling the tears welling up in her eyes as she started tae read.
 
     “Aye, it jist goes tae show ye,” Sherbet said, placing the cup ae boiling tea beside her.
 
     “It says here that ‘Miss Mary Marigold, wan ae Scotland’s brightest and best-loved journalists, hid left work jist efter lunchtime yesterday, withoot telling anywan where she wis guan.  Her husband, the paper’s motoring columnist, Benson Flaw, found her at hame when he returned fae a car exhibition in Birmingham late last night.  It is believed that Miss Marigold hung hersel.’  It also quotes the polis as saying there didnae appear tae be a suicide note.  It says that her man is being comforted by relatives.  Christ, poor Susan and Donald.  They’ll be absolutely shattered by this.  Her and Susan wur really close, so they wur.  It wis Susan that convinced her tae dae the article oan me.  Whit a shame...whit a waste.  Ah wonder whit made her dae a thing like that,” Helen whispered, stunned, lighting up a fag.
 
     “Ye think ye know somewan, and then, snap...they’re offskie.  Who knows whit goes oan in somewan’s heid tae make them go and dae a thing like that, eh?” Sherbet  said, sitting doon opposite her.
 
     Helen turned tae page five.  There wur two pages devoted tae Mary, alang wae photos ae when she wis growing up until the present time.  Helen read that she’d studied at Glesga University where she’d met her man.  Efter being married by her man’s father, she’d raised eyebrows amongst family and friends by no taking her man’s name.  The paper said that that wis typical ae her...strong willed, independent, wae a free spirit and oozing talent.  Helen read her biography since joining the paper.  It said that she’d joined the paper straight fae University as a graduate tae gain experience and hid worked her way up the ranks through hard work and sheer determination tae become their tap crime journalist.  It also said that she wis the first wummin in the paper’s hunner and fifty year history tae attain that coveted job.  It went oan tae say that she’d recently been gied a mair prestigious position by becoming the papers first columnist ‘fur wummin by wummin.’  Almost immediately, she’d caused a sensation by getting the only interview wae the infamous social worker at the centre ae the murder love triangle, involving a cuckolded prison governor, his wife, the senior social worker, and a notorious gangster.  No only that, bit Mary hid resisted the temptation tae sensationalise the story and hid successfully won o’er management tae feature it as part ae her new wummin’s column.  Despite a lack ae pre-publicity, sales ae the paper fur that Wednesday hid broken aw previous sales records.  Oan the following Wednesday...the wan jist past, sales hid been oan a par wae the previous Wednesday due tae another sensational feature oan the Springburn by-election and the niece ae wan ae Scotland’s maist famous feminists and activists, Jeannie Smullen, Mrs Helen Taylor, who wis challenging long-serving Corporation cooncillor, JP Donnelly.  Helen smiled.  A couple ae days previously, nowan hid heard ae Jeannie Smullen.  She wondered whit Aunt Jeannie wid’ve made ae her sudden fame?  The paper then went oan tae describe how JP hid defeated Jeannie Smullen in a controversial and bitterly fought contest in the Toonheid in 1935, before she’d gone aff tae nurse and die in Spain’s Civil War.  Mrs Taylor hid claimed that Mr Donnelly and his supporters, amongst them the clergy and polis, hid been using dirty tricks similar tae whit hid been used against her aunt in 1935.  Mrs Taylor hid produced a diary that showed similarities between whit went oan in 1935 and whit hid recently been happening in Springburn.  Since publication ae Mary Marigold’s column oan her, the paper hid heard that the BBC wur considering daeing a documentary oan Jeannie Smullen’s life.  That wis news tae Helen.
 
    She read that the paper’s chief accountant, Barney McQueen, hid stated that the phenomenal sales increases o’er the past two weeks hid been as a direct result ae the interest being generated in Mary Marigold’s choice ae topics tae write aboot.
 
     “Look, Helen, Ah’ll hiv tae go.  Abdul’s across at ma maw’s and Maisa’s oan her lonesome in the shoap.  Sorry aboot the bad news.”
 
     “Ach, it’s no yer fault, Sherbet.  Listen, thanks fur bringing the paper roond.  Ah wis supposed tae be meeting the lassies up at the manse at eleven.  Ah suppose that’ll need tae be cancelled noo,” she said, letting Sherbet oot.
 
     Helen went back tae the paper and read whit Mary’s colleagues hid been saying aboot her.  Her boss, Tom Bryce, said he’d been devastated when he heard the news.  Him and Mary’s husband wur the best ae friends and went back a long way.  It hid been him that hid gied Mary her first start and first assignment oan the paper.  It hid also been Tom Bryce that hid recently promoted Mary tae her ain column.  He said that he’d hid a meeting wae her jist before she’d left the offices in Hope Street fur the last time and that she’d been excited by the success ae her column and the response fae the readers.  She’d said that she’d nearly completed next week’s feature.  Dandy McLean, her newly retired editor, said, “I am saddened by her untimely death.  She wis a considerate and loving person wae strong views oan the role ae wummin.  Despite whit many people believe, being a journalist isnae aw glamour.  Stressful deadlines ur a constant pressure in a busy metropolitan newspaper, bit Mary always filed her copy oan time and wis a pleasure tae work wae.”
 
     Bradley McLeod, who’d gied technical assistance tae Mary wae her latest feature oan the by-election up in Springburn, said that she’d been a pleasure tae work wae and wan ae the maist caring individuals he’d ever come across.
 
     Lord Frank Owen, the newspaper’s owner and Hamish McGovern, the paper’s editor, wur baith said tae be devastated by the news and wur too upset tae comment.  As a mark ae respect, they would, however, be printing her latest feature in the next Wednesday’s edition, oan the scandal ae wummin being prescribed barbiturates and other highly addictive drugs by family doctors.  
 
     Helen sat back and took a sip ae her tea and lit up another fag.  During their hours thegither, she’d remarked tae Mary that maist ae the wummin involved in her campaign wur oan prescribed drugs such as uppers and downers.  Helen hid described the local doctors as nothing mair than dope peddlers.  Mary hid said she’d be interested in maybe daeing a feature oan the issue the following week and Helen hid said she’d dae aw she could tae help her, irrespective ae whether Mary wrote anything complimentary aboot her or no.  Helen wisnae sure oan whit tae dae noo.  It wis the final day ae the campaign.  Wan side ae her wis saying that she should maybe no go oot and campaign, oot ae respect, bit she knew fine well that that wid be disastrous.  Although JP and his crowd hid their heids doon, they wurnae oot ae the game by a long shot.  She thought back tae her interview wae Mary the previous Sunday up at the manse.  Although people wur saying lovely things aboot Mary Marigold in the paper, Helen hid detected a hardness tae her that verged oan ruthlessness.  That wis probably why Helen hid taken an instant liking tae her, she thought.  She could see a lot ae hersel in the journalist’s make-up.  Oan the wan side, she’d been pleasant enough, bit oan the other, she’d come across as somewan who’d staun her ground, no matter how big or ugly the opposition wis.  The paper hid reported that she’d come fae humble beginnings.  Helen wisnae sure if that made a person mair determined tae succeed or no.  Helen wisnae that convinced.  She thought that ye wur either prepared tae staun up fur yer rights or ye wurnae.  The key thing fur Helen hid always been aboot how ye used that determination tae challenge and tae harness it tae help people worse aff than yersel.  Her aunt Jeannie hid channelled it tae help people who wurnae strong and needed a helping haun, and maybe Helen wis jist a chip aff the auld block.  Mary Marigold hid struck her as being somewan who’d staun and fight and eventually get whit she set oot fur in the long run.  When Helen hid spoken tae her, she’d sensed a lot ae frustration and anger in Mary, particularly towards men, or at least, men in positions ae power.  Helen recognised that frustration, bit she’d felt that Mary wanted the power fur power’s sake, no because she wanted tae make the world a better place.  Helen wis sure that Mary Marigold wid’ve laughed at her fur being a sentimental silly cow fur even thinking aboot haudin back oot ae sentimentality or respect fur the deid.  Helen knew that if she said tae the lassies that they shouldnae campaign oan the final day, oot ae showing a bit ae respect, they’d probably go alang wae that sentiment.  That wis jist who they wur at the end ae the day.  She looked doon at the smiling face oan the front page ae the paper.  She felt Mary wis mocking her wae they eyes ae hers and telling her tae get up aff ae her arse and get oot there tae finish aff whit needed tae be done.  Harry Bertram wis expecting her doon tae gie her hair a make o’er and Isabelle, Anne and Norma wur coming roond tae help oot oan this, the last day.  She wisnae sure where Johnboy wis.  Jimmy wis hoping tae get away sharp fae work tae get back up the road.  He’d even volunteered tae dae a bit ae door-knocking, so he hid.  She looked doon at the photo ae Mary again.
 
      “Aye, Ah know, Mary...ye’re right, hen.  There’s still work tae be done...a lot ae it, so there is,” Helen said, stubbing oot her fag and picking up her make-up bag, before heiding through tae the bathroom tae fill the tub. 
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Seventy Six
 
     The Stalker rubbed his eyes wae the knuckles ae baith hauns.  He looked up at the staffing rota oan the wall.  He’d jist managed tae work oot how he wis gonnae cover that day’s shift, before the start ae the weekend madness.  Three PCs wur aff sick...two wae injuries sustained efter being assaulted and wan hid pleurisy.  The staffing situation wis the least ae his troubles though.  It wis the last day ae the Keppochhill by-election and Daddy Jackson, in person, hid jist come aff the phone tae him.  Daddy hid been ranting aboot that daft basturt Fitz confronting Helen Taylor in the street recently.
 
     “That fucking bushwhacking cretinous ugly basturt better no show his face doon at Central any time soon, so he better no.  Ah’ll kill that basturt if Ah get ma hauns oan him.  And another thing, ye tell that thick basturt that if Ah kin, Ah’ll be suspending they baws ae his, the first chance Ah get, so Ah will,” Daddy hid raged.
 
     “Look, Daddy, Ah’ve awready hid words wae him.  He’s genuinely sorry, so he is,” The Stalker hid said, trying tae placate him.
 
     “Oh, is that right?  Well, Ah widnae be too supportive ae that thick tadger, Paddy.  If that Taylor bitch gets in the night...and it looks like she will...we’re aw well and truly fucked, so we ur.”
 
     “Fur whit?  Fitz did hiv words wae her, bit it wis nothing tae dae wae the election.  It wis tae dae wae that boy ae hers.”
 
     “Paddy, ur ye as thick as that bushwhacking haufwit ye’re trying tae defend?  Did ye no read that article by that selfish deid cow ae a so-called journalist?”
 
     “Aye, so?”
 
     “So, the bit aboot yer pal...Taylor’s brief...haunin o'er sensational evidence during her trial, claiming that we set her up?”
 
     “Fur Christ’s sake, Daddy...that wis years ago, so it wis.”
 
     “It disnae matter how bloody long ago it wis.  The fact that aw the key players, like JP Donnelly, Taylor hersel and me, ur still oan the go, means there’s a danger that aw this will blow up in oor faces, so there is.  Ah’ve jist hid Jack Fuck-face Tipple, the assistant chief constable, oan the phone, asking whit the evidence wis that Taylor’s lawyer haunded oor tae JP at the trial.  When Ah telt him Ah didnae know, he telt me tae find oot.  He wants JP interviewed and a copy ae whit Taylor’s lawyer haunded o’er tae him within the next few days.”
 
     “So, whit’s that goat tae dae wae Fitz then?”
 
     “Tipple asked if it wis true that we wur harassing her.  He wanted tae know whit the score wis wae that thick bushwhacking basturt and how far we’ve progressed her recent official complaint, so he dis.”
 
     “Oh, right.  Christ, Ah’d furgoat aw aboot that, so Ah hid.”
 
     “Well, ye jist better start putting something thegither tae show that we’re taking her harassment allegation seriously.  If Tipple finds oot we’ve hid access tae her intelligence files, we’re fucked...or rather, you ur.  Ye better pray fur a miracle, Paddy.  Fae whit Ah’m picking up doon here, she's gonnae romp it, so she is.  She might jist be a wee scummy cooncillor, bit she’ll be in a position tae dae us a lot ae damage, so she will,” Daddy hid growled, slamming doon the phone. 
 
     He knew he shouldnae hiv passed that file oan tae Father John.  Noo, it wis coming back tae bite him oan that spotty arse ae his.  He looked at the clock oan the wall and double checked it wae the time oan his wristwatch.  Hauf ten.  He stood up.  He’d take a car and nip oot tae see whit wis happening doon oan Keppochhill Road.  It wis gonnae be a long day.  He’d banned Fitz fae guan anywhere near The Springburn Halls that night.  It wid jist be him and Biscuit that wid be there fur the coont.  Hopefully, a low polis profile wid be noticed and appreciated.  He felt the need tae go tae confession, bit he wis scared ae whit he’d dae tae that angry wee disturbed basturt ae a priest if he found himsel oan his lonesome in a confessional box wae him.
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
    
 
  
 
  


 
 
   
   Chapter Seventy Seven
 
      A wintry sun wis oot and there wis a definite carnival atmosphere oot oan the streets.  The Tories wur still driving aboot the place in their fancy big car, blasting oot 'Land Ae Hope and Glory,' closely followed by a balloon-clad, clapped-oot auld Morris Minor, driven by a fat Liberal, trying tae droon them oot wae their ‘Happy Talk’ tune.  If it wisnae so funny, it wid’ve been pathetic, Helen thought tae hersel.  Everywhere she went, the men stoapped her and shook her haun while the wummin gied her a big hug.
 
     “Gerrightintaethem, hen,” auld Jessie McIver shouted fae her second flair windae oan Morrin Street.
 
     “Aye, well, as long as Ah see ye doon there voting fur me, Jessie,” Helen shouted up at her.
 
     “Don’t ye worry, hen.  Ah’ve no been oot ae this hoose fur nearly nine months, bit Issie his goat some young lassies coming up this morning tae carry me doon these stairs, so she his.”
 
     The biggest frustration ae the election hid been the lack ae money.  Though Helen hid been suspicious as tae whether Alex The Manager ae Jonah’s hid really sponsored them or no, this hid become irrelevant.  Withoot the injection ae cash, wherever it hid come fae, they wid’ve struggled.  Helen hid made up her mind tae go and thank Alex in person fur the donation, whether it wis fae him or no.  She felt a bit guilty because she’d hid a go at him fur refusing tae put up wan ae her posters in the pub.  She knew the Tories and the Liberals wur offering tae pick hoosebound and elderly people up in cars tae take them doon tae the nearest polling station.  Helen hid been worried aboot that wan and hid asked Jimmy if there wis any chance he could borrow a van fae his work fur election day.  She hidnae goat a straight reply, other than a dismissive laugh fae the cheeky git.  It hid been Sharon that hid eased her worries earlier in the morning.
 
     “Helen, why the hell ur ye worried aboot the Tories and Liberals ferrying people back and forth tae the polling station, eh?  They might hiv the wheels, bit hiv ye come across any Tory or Liberal voters so far in this election?  Ah know Ah hivnae.”
 
     “We might no hiv the wheels, bit it shouldnae stoap us offering tae take people doon tae the polling station oorsels.” 
 
     “Oh, and another thing, Helen. Why don’t we put thegither a wee slip ae paper and haun them oot at the gates so that some ae they people ye mentioned who might hiv problems in reading or writing know whit tae look oot fur when they put the cross beside yer name?” Sharon Campbell hid suggested. 
 
     “Bloody brilliant, Sharon.  Seeing as maist ae us hivnae a bloody clue whit tae dae oorsels, it wid gie us a wee steer as well, oan whit tae dae when we get there, so it wid,” Ann Jackson hid chimed, smiling.
 
     Fur Helen, that hid been wan ae the highlights ae the election.  No matter how stupid or daft people’s ideas hid sounded at the time, aw the wummin hid been up fur it.  Some ae the ideas hid stood the test and hid worked, like haunin o’er wee flyers tae Dizzy Gillespie oan her bus route.  Dizzy couldnae get enough ae them.  Issie’s Wee Mary and her pal hid gone up tae Dizzy’s hoose every night, tae see if she needed a stock-up.  Even though Johnboy hid been naewhere tae be seen, he’d spoken tae Billy McCrae and Terry Marshall, a couple ae the local milkmen, who’d agreed tae put pamphlets through people’s doors, while oot oan their milk deliveries roond the area.  There wur hauf a dozen streets that they didnae cover, bit Pearl and her pals hid taken care ae that.  Other ideas, like trying tae get Pete The Postie tae shove pamphlets through the doors oan his travels, hidnae goat aff the ground.  Betty hid caught him dumping a pile ae pamphlets intae a midden bin wan morning and hid threatened tae punch his lights oot.  Putting up posters hid been a waste ae time due tae JP’s crowd ripping them doon, although pasting wee mini posters oan the back seat ae the tap deck ae the buses that travelled through Springburn seemed tae hiv worked, despite auld Mary Flint and Elaine Hinky being threatened by a big bus inspector tae hiv their free bus passes withdrawn if he caught them at it again.  The big bugger’d hid the cheek tae confiscate their tin ae flour paste and their wan-inch paint brush as he’d slung their arses aff the bus up at the terminus oan Hawthorn Street. 
 
     Before hitting Springburn Road earlier, Helen hid gone roond by Sharon’s tae see how Pearl wis daeing.  She’d been in a helluva state, so she hid.  Poor Pearl hidnae been aware ae whit hid happened tae Mary and hid heided intae her work as per usual.  She hidnae hid a clue why people wur gieing her funny looks when she turned up fur work.  She’d been sitting, working away at her desk oan the ‘Mother’s Little Helpers’ story fur aboot an hour and a hauf and when Mary hidnae showed up, she’d decided tae phone Mary at hame.  It wis Susan Flaw that hid picked up the phone.  When Pearl hid asked her if Mary wis aboot, there hid been a long silence before Susan hid asked her if she’d heard the news.
 
     “Whit News?”
 
     “Pearl, where are you?” Susan hid asked her.
 
     “At work.  Why?”
 
     “Pearl, I’m heading into town.  Can you meet me at the front door of The Echo?  I’ll only be about ten minutes.  I need to talk to you,” Susan hid said.
 
     “Aye, nae problem.  Ah’ll jist finish aff whit Ah’m daeing.  See ye soon,” Pearl hid said, and hung up.
 
       Sharon hid telt Helen that Susan hid jumped intae the car and heided intae the toon, dreading that somewan wid say something tae Pearl before Susan goat there.  When she’d turned intae Hope Street fae the Argyle Street end, she’d been relieved tae see Pearl staunin, smoking a fag, between the newsagent’s and the main entrance ae The Echo beside the bus stoap.  Ootside the newsagent’s, there wis a wee billboard wae a poster oan it, alerting the passing world that wan ae Scotland’s tap journalists hid been found hanged.  Efter Pearl hid goat intae the car, Susan hid heided up tae Glesga Cathedral and parked up the car. They’d heided across tae The City Café oan Castle Street.  The only people in the place hid been a young nurse sitting haudin the hauns ae Susan’s gynaecologist, who wis aboot twice the young nurse’s age, and the auld dear behind the coonter.  Sharon said that, at first, Pearl hidnae taken in whit Susan wis telling her, and then she’d jist crumbled and burst oot greeting.  The auld dear fae behind the coonter hid arrived at their table and hid silently haunded o’er a dishtowel tae Susan fur Pearl tae use tae wipe her eyes.  It wis obvious that the waitress hid probably hid tae dae this many times in the past, seeing as the café wis opposite The Royal.  Susan hid then taken Pearl hame.  In the car, Pearl hid confessed tae Susan, through her sobs, that her and Senga Jackson hid been tae blame because it hid been her and Senga that hid goat Mary intae trouble o’er the social worker spread.  She’d telt Susan whit her and Senga hid done.  Susan hid explained tae her that whit they’d done hid been wonderful and kind, bit Susan wisnae convinced that Pearl hid fully taken that oan board. 
 
     When Helen hid arrived up at Sharon’s, Pearl hid sobbed in Helen’s erms fur a full ten minutes.  It hid been heart-wrenching.  Sharon hid apologised and said she’d try and get oot later oan tae dae a bit ae canvassing, bit thought it better tae hing aboot the hoose tae comfort Pearl meantime.  Helen hid felt bad aboot leaving Sharon tae it, bit baith Sharon and Pearl hid insisted that Helen should get oot there and dae her bit.
 
     Helen hid decided tae spend the day gaun roond the wee groups who wur oot canvassing.  She’d spent a hauf an hour wae auld Bob Henderson and John McGuigan, Charlie Mann’s partners in crime.  It hid been hilarious.  The pair ae them hid been hinging aboot at the corner ae Keppochhill Road and Springburn Road, in front ae the butcher’s shoap, jist opposite the fire station.  Bob hid been gieing it big licks oan a mooth organ, while John hid been staunin oan an auld wooden upturned Barr’s Irn Bru crate, singing aw the auld songs at the tap ae his creaky voice.  In between songs, they’d been expounding the vestal virtues ae Helen.  During the time she wis wae them, they’d always hid a laughing, foot tapping crowd roond aboot them.  They’d made her sound like a cross between the Virgin Mary and Boadicea, so they hid.  She’d spoken tae them aboot poor auld Charlie no being aboot tae attend the coont later oan.  They’d awready heard that Donald Flaw hid managed tae track him doon.  He’d been shipped up tae Stobhill and then across tae Gartnavel Hospital before ending up in Foresthall Hospital, fur some obscure reason.  Donald Flaw hid been true tae his word and hid promised no tae let him slip aff ae the radar again.  When she’d left them, The Two Comrades hid burst intae ‘The Internationale.’
 
       Oan the way alang Springburn Road tae the hairdressers, she’d bumped intae The Stalker and wan ae his PC Shiny Button gofers.  She’d been gonnae sling him a deafy oan the way past, bit he’d managed tae block her path withoot it being too obvious.
 
     “Helen, how ur ye daeing the day, hen?”
 
     “Aye, no bad,” she’d replied pleasantly enough.
 
     “And whit dae ye think yer chances ur?  Ah’ve heard ye’re breathing doon JP’s neck, so Ah hiv.”
 
     “Aye, well, nae thanks tae the likes ae youse,” she’d retorted, cursing hersel fur the cheek.
 
     “Ah’m sure Ah hivnae a clue whit ye’re suggesting, so Ah don’t.”
 
     “Aye, well, there ye go.”
 
     “Ah’ll still need tae get that beer cloth back tae ye.  Ah’ve goat it in ma desk, aw washed and folded.  Ah keep furgetting tae drap it aff, so Ah dae,” he’d said.
 
     “Ah’ve telt ye, you jist haud oan tae it, Paddy...ye’ll probably need it mair than me, tae soak up the tears aff ae they eyes ae yers, if Ah get in,” she’d said, pleasantly, no being able tae contain hersel.
 
     “Look, Helen, Ah jist wanted tae say sorry aboot that carry-oan wae Sergeant Kennedy the other week there.  We’re no aw like him.  Ah’ve awready gied him a bollicking, so Ah hiv...hiven’t Ah, Biscuit?”
 
     “Melted his ears, so he did,” Biscuit hid agreed.
 
     “Aye, well, if that’s the cheek candidates kin expect fae the polis, whit chance hiv aw the rest goat, eh?”   
 
    “Aye, Ah know.  Anyway, Ah better let ye get oan.  Ye’ve obviously goat a busy day aheid ae ye,” The Stalker hid said, as they’d moved aff…before being stoapped in their tracks.
 
     “So, how’s that official complaint ae mine progressing?” Helen hid asked, turning back and looking at him.
 
     “Oh, er, it’s funny ye should ask that, bit Ah wis jist talking tae Superintendent Jackson aboot it this morning.  It’s coming alang.  Ah’m sure ye’ll be hearing something back soon.”
 
     “Aye, well, ye jist mind and tell that Daddy wan that Ah hivnae furgoatten aw aboot it, so Ah hivnae,” Helen hid reminded him, pushing open the door ae Harry’s salon.  
 
   Efter coming oot ae Harry’s, Helen hid caught up wae Senga Jackson and aw her pals up at the train station haunin oot leaflets tae aw the passengers coming and gaun.  Senga wis wearing her nurse’s uniform, although her skirt hid looked awfully short.
 
     “Ur ye sure ye’re supposed tae be wearing that uniform when ye’re oot touting fur votes, Senga?”
 
     “Ach, who’s gonnae know?” she’d replied wae a big grin oan her face, nodding tae the other lassies.
 
      Mary Gallagher wis dressed up as Little Bo Peep, Paula Baker wis Cruella Deville in a micro mini-skirt, Frances Smith wis Diana Rigg fae ‘The Avengers,’ Jessie Humphrey and Jean Maguire wur a couple ae sexy Flowerpot Men, bit it wis Aggie McCoy and Helen Birnie, wae their big bosoms bursting oot tae aw and sundry, who wur decked oot in sexy WPC uniforms, including black stockings and suspenders, that hid gied Helen the biggest laugh.
 
     “Christ, Ah met that Stalker wan earlier oan.  Ah’m surprised he hisnae been up here tae lift them fur impersonating the polis, so Ah am,” Helen hid said tae Senga, nodding across at the lassies hooting and laughing tae the sounds ae cars, vans and buses tooting their horns oan the way past.
 
     “Ach, a widnae worry aboot that, Helen.  Ah think we’ve hid hauf the dicks fae the polis station doon here four times in the last hour, ogling us, so we hiv,” Helen Birnie hid shouted across tae her, as a polis car honked oan the wae past wae two grinning polis in it efter she gied them a flash ae her frilly black-knickered arse.
 
     “So, where did aw the fancy costumes come fae then?” Helen hid asked them.
 
     “Jake McAlpine goat them fur us.  Don’t ask me where,” Mary hid replied.
 
     “So, whit’s happened tae that boy ae mine then, Senga?” Helen hid enquired.
 
     “Johnboy?  Oh, he’s aboot.  Him and Silent hiv moved intae a flat roond in Heim Street, so they hiv.”
 
     “Well, if ye see him, will ye tell him tae take a run up tae see me and that da ae his?  Jimmy’s picked up a fancy wee glass fish ornament as a hoose-warming present fur him, so he his.”
 
     “Aye, Ah will.”
 
     Helen hid hung aboot wae the girls fur a while before heiding back doon towards Gourlay Street tae meet up wae Isabelle, Anne and Norma in the Princes Café next door tae the bingo hall.  Before she’d left the lassies at the station, she’d spoken tae Senga aboot Pearl.  Senga hid said she’d been up tae see Pearl earlier and her and the lassies wur gonnae go roond and see if they could drag her oot later, tae take her mind aff ae whit hid happened tae her boss.
 
     “That Mary wan didnae strike me as being the suicidal type, even though she wis clearly manic, so she wis.  It’s a bloody shame...and such a waste,” Senga hid said.
 
     “Aye, Ah heard ye’d met her,” Helen hid said, as Senga quickly changed the subject.
 
     Efter meeting up wae her daughters, Helen hid spent a couple ae hours up at the NAB and The Burroo oan Springburn Road.  There hid been aboot five ae the lassies ootside each ae the entrances.  Helen hid felt so proud ae them and hid burst intae tears at wan stage.
 
     “Aw, don’t you start.  Ah’ve jist come fae a morning ae bubbling at hame, so Ah hiv,” Sharon hid chided her, gieing Helen a hug.
 
     Sharon hid said that she’d hid tae escape.  Aw the lassies in their fancy costumes hid converged oan her hoose and hid made her feel frumpy wae aw that teenage bare flesh hinging oot aw o’er her good living room.
 
     By the time nine o’clock at night hid come roond, Helen hid been aboot dying oan her feet.  Everywan hid called it a day, apart fae the shifts that wur covering the entrances tae the polling stations.  It hid been agreed that that wid continue straight up until ten o’clock.  
 
     By the time she wis able tae sit doon, put her feet up and eat wan ae Salty Tony’s fish suppers, she felt better.  Although nervous, she couldnae wait until the coont.   She looked aboot the living room.  Everywan wis getting tucked intae whitever they hid ordered oot ae the chip shoap.  Tony, another Toonheid refugee, hid refused payment fur the suppers, despite threats fae Helen.  The smell ae malt vinegar and the silence, while everywan tucked in tae their suppers in their Echo and Citizen newspaper wrappers, balancing oan their knees, wis bliss.
 
    
 
    
 
    
 
  
 
  


 
 
   
   Chapter Seventy Eight
 
     “Fur Christ’s sake, Ma.  Ur ye no ready yet?” Norma demanded, coming through tae the bedroom.
 
     “Look, whit’s yer hurry?  They said the coont widnae be in tae nearer twelve o’clock.  It’s only quarter tae eleven,” Helen said, looking across at the clock oan Jimmy’s side ae the bed.
 
     “Bit, we’re aw ready...apart fae you, that is.  Hurry up, will ye,” she whinged, stomping oot ae the bedroom.
 
     Helen finished putting oan her mascara.  She stood up and went through tae the packed living room.
 
     “Look, aw youse, heid doon tae the halls jist noo.  Ah’ll be another ten tae fifteen minutes, so Ah will.”
 
     “Look, don’t listen tae them, Helen.  We’ll wait until ye’re ready, so we will.  Whit’s yer hurry anyway, Norma?” Jimmy grumbled.
 
     “Jimmy, get them aw gaun.  Ah’ll be doon at yer back, so Ah will.  Ah could be daeing wae a wee break tae masel, so Ah could.  Ah’ve tae put the rest ae ma make-up oan and then Ah’m gonnae hiv a wee cup ae tea and a fag tae settle ma nerves.  Go!”
 
     Efter they’d gone, Helen went back through tae the bedroom and sat looking at hersel in the dressing table mirror.  She slid open the tap drawer and fumbled under her pile ae brassieres, knickers and tights, until her fingernails managed tae hook themsels under the edge ae the patch ae wallpaper she’d lined the drawer wae.  She lifted oot the broon envelope that hid Mary Marigold’s name oan it and hesitated, before slowly opening it and lifting oot the two photos.  The first wan wis pretty disgusting looking.  It wis a black and white photo ae the tap ae a wummin’s bare-naked thighs.  Although ye could only see the lower hauf ae her body, the wummin in the photo wis Big Patricia Paterson, wan ae the wummin she’d met in Gateside prison back in 1965 when she’d been remanded by JP fur her involvement in the fight wae the polis at a warrant sale up in John Street.  Although a mother ae seven weans, Big Pat hid been a lady ae the night fur o’er ten years by the time Helen hid met her.  As she’d goat aulder, tae haud oan tae her regular customers, Big Pat hid started allowing them tae sign their name oan her body wae a pen before getting the signature tattooed o’er.  Her body hid been covered in them.  At the time, it hid been the maist disgusting thing Helen hid ever come across in her life, although, wance ye goat tae know Pat, ye soon found oot that she wis a living angel, wae a heart ae gold.  Big Pat hid been wan ae the driving forces behind setting up a letter-writing support network amongst the female prisoners, who could read and write, fur those that couldnae.  They’d found Pat’s body dumped beside the railway line across in Partick in 1967.  Helen hid realised it wis Pat when she came across her name in the paupers’ column ae the death notices in The Evening Times, while she wis checking oot the warrant sales lists fur that week.  Helen hid travelled across tae The Linn cemetery in Castlemilk fur her funeral.  She hidnae realised that efter getting aff the bus, she’d hiv tae walk a further two miles tae the cemetery gates.  It hid been raining and blowing a gale.  When she’d eventually reached the grave, there hid jist been her, the minister and the two grave diggers present.  The minister hid been surprised tae see her.  He’d asked Helen if she’d like tae say a few words, bit Helen hid declined and hid stood there greeting at the injustice ae it aw.   Big Pat’s weans hid been naewhere tae be seen.  She looked doon.  JP Donnelly’s tattooed signature oan the tap ae Big Pat’s bare-arsed thighs stared up at her.  The other photo hid come through the post when her and Jimmy wur still living in Montrose Street in the Toonheid.  There hidnae been a letter wae it, bit she’d known that it hid come fae Big Pat.  This wan wis in colour and it hid JP lying slouched oan a couch, naked, wearing nothing bit a nappy, a bib and a baby’s bonnet oan that heid ae his.  He wis sucking oan a plastic dummy-tit.  In a lot ae ways, this wan wis mair disgusting than the wan wae Big Pat’s naked arse oan show. How could anywan want tae brand another human being, she wondered in disgust, peering doon at JPs face.  Big Pat hid telt her that JP hid been wan ae her regulars and demanded punishment fur being naughty efter he’d been trussed up in a giant nappy.  JP hid sneered at her when they’d bumped intae each other doon in Vulcan Street earlier in the campaign when she’d tackled him aboot his dirty tricks.  He’d telt her politics wis a dirty business and if she couldnae staun the heat, then she should get oot ae the kitchen.  Soiled Sally and Sharon Campbell hid hid tae haud her back fae strangling the auld git, as him and his pals, Haddock Broon and Peter Dawson hid stood there laughing at her, staunin at the back ae their van, haunin oot their plentiful, professional, coloured posters and leaflets, tae aw their male supporters fae The Journeyman’s Club.  When Mary Marigold hid asked her whit she’d dae if JP goat elected, she’d telt her aboot Big Pat and the photos.  Mary hid laughed and telt her that Harold Sliver wid be the man tae talk tae.  Efter the shenanigans ae the past month or so, she at last fully understood whit JP wis talking aboot …although it hid taken her a wee while.  Well, whitever happened at the coont later oan, wan thing wis fur certain, JP Donnelly wisnae gonnae be allowed tae rip-aff and sell Springburn doon the pan…the way that he hid in the Toonheid.  If it wis dirty business in politics JP wanted, then Helen wid see how he’d get oan efter she’d haunded o’er the photos tae Harold Sliver.  Ah’ll gie the auld basturt dirty politics, she thought, smiling, slipping the envelope back under the wallpaper and closing the drawer, as she looked at hersel in the mirror wan last time, before staunin up tae slip oan Norma’s red high heels.
 
    
 
   Jimmy looked at his watch.  He wis starting tae get worried.  It wis twenty tae twelve.  Susan Flaw hid jist come across and telt him that they’d be announcing the results in the next five tae ten minutes.  The place wis heaving.  Jimmy looked across at JP, who wis getting his haun shaken by that wee impartial snake, Father John, in amongst aw his campaign supporters…maistly men…aw looking grim.  JP looked like death warmed up, while aw the wummin involved in Helen’s campaign,  including aw the young wans, still done up in their fancy dress costumes, wur shouting, screaming and cackling thegither, as if the bells hid jist gaun aff fur the New Year.  They wur aw cuddling, hugging and kissing each other.  Jimmy saw that a lot ae the wummin wur in tears.  It hid been a roller coaster ride fur them aw.  Helen hid said that whitever the result, life wid never be the same efter this.  The tension in the hall wis electric.  Unfortunately, Soiled Sally wisnae in attendance because she’d hid tae pull oot at the last minute due tae wan ae her weans being no well.
 
     “Ah bet Helen’s bloody well nipped in tae see if everything’s okay wae the wean.  See that wife ae mine,” he muttered oot loud tae himsel, looking at his watch again.
 
     There wis movement up at the front ae the stage.  He looked across at Susan who wis oan the other side ae the barrier wae the other campaign managers and candidates.  She wis mouthing ‘Where is Helen?’ tae him.  Jimmy noticed JP and the other candidates moving towards the stage. 
 
     ‘Ah’ll be back in a minute,’ he mouthed back tae Susan, and heided fur the door.
 
     It wis starting tae drizzle as he heided back alang Gourlay Street in the dark towards Carlisle Street, hauf expecting tae bump intae Helen at any second.  A party wis oan the go in wan ae the hooses in the tenement oan the opposite side ae the street.  He could make oot the ootlines ae shadowy couples behind the curtains, dancing cheek tae cheek, tae wan ae Helen’s favourite songs, that wis being played loudly.  He tried tae remember who the singer wis as the plaintive voice sang ‘Jist Wan Look.’  He’d jist come up wae the name ae Doris Troy, when he clocked somewan in the distance at the far end ae the street, stumbling towards him.
 
     “Thank Christ fur that,” he said oot loud, as he quickened his step.
 
     The dark shape wis definitely a wummin, bit he wis soon disappointed tae see that it wisnae Helen.  He heard his name being shouted as the figure stumbled under the glow ae a street light.  It wis Soiled Sally and she only hid wan shoe oan.  He started tae run towards her.  By the time he reached her, she wis bent o’er wheezing, wan haun oan the street lamp post tae steady hersel.  A polis squad car suddenly skidded tae a halt beside the pavement.
 
     “Sally!  Sally, whit’s up?  Whit’s up, hen?” Jimmy shouted, as the erm ae The Stalker reached doon tae help him haud her up.
 
     “Jimmy, Jimmy, Oh ma God…Ah…don’t…don’t  know.  Ah think there might be…some…something wrang,” she spluttered and wheezed, through her matted hair, which wis soaked wae the drizzling rain.
 
     “Slow doon, hen...take yer time.  Whit’s the matter?” The Stalker asked her gently, bit firmly, as the sound ae the rain rattled aff his waterproof jaicket.
 
     “Helen...Ah think…Ah think there might be something wrang,” Sally managed tae repeat, before blurting,  “Ah heard a thump or a big crash.  Ah tried tae get in tae see if she wis awright, b…bit…bit…the door wis locked fae the inside, so it wis.”
 
     “The door?  Locked?  Bit the key should be hinging fae a bit ae string through the letterbox,” Jimmy squealed, looking aboot, feeling the panic welling up inside ae him, no sure whether he should leave Sally wae The Stalker, or whit.
 
     “Look, let’s get her intae the back ae the car, Jimmy.  We’ll get there quicker oan four wheels,” The Stalker said, taking command.
 
     Wance they wur oan the road, blue light flashing, The Stalker radioed fur an ambulance tae go tae the tap flair hoose ae number 11 Carlisle Street, Springburn.
 
     “Aye, it’s an bloody emergency,” he shouted intae the haundset.  
 
     By the time the car skidded tae a halt at the closemooth, Jimmy wis awready oot the door and disappearing up the closemooth.
 
    
 
     “Ladies and gen-tel-mennn!  Kin Ah hiv a bit ae peace and quiet, please.  As the returning officer fur the Keppochhill Springburn ward by-election, Ah noo hiv the results ae the votes cast oan this, Friday the 29th ae January, nineteen hunner and seventy two.  If Ah kin hiv a bit ae wheesht, please!” Tam Burnett, The Corporation’s Democratic Election Officer frostily shushed the noisy wummin across in Helen’s corner, before continuing.  “In nae particular order, the results ur as follows.  Barking Bob, Sir, Liberals, three hunner and twenty three...”
 
    
 
   “Helen? Helen?  Ur ye there, hen?  Open the door!” Jimmy wis screaming, banging oan the door, as The Stalker caught up wae him oan the tap flair landing.
 
     “Dae ye hiv a key, Jimmy?” The Stalker shouted, grabbing him by the shoulders wae baith hauns.
 
     “Naw, it’s usually hinging oan a string through the letter box,” Jimmy wailed back in full panic mode.
 
     “Right, oot ae ma way,” The Stalker warned, pushing Jimmy tae the side, taking two steps backwards.
 
    
 
     “McTavish, Balfron, Scottish Nationalist Party, two thousand and seventy five...”
 
    
 
   The Stalker ran at the door, twisting slightly at the last moment, so as tae hit it wae his shoulder.  There wis a massive crunch as the door flew aff ae its hinges and disappeared intae the lobby. 
 
    
 
     “Barr-Owen, Spicer, Colonel, Scottish Conservative and Unionist Party, wan hunner and twenty nine...”
 
    
 
   The sight that confronted him and Jimmy Taylor wid remain wae The Stalker fur the rest ae his life.  Helen Taylor wis lying flat oan her back, erms ootstretched, blood hivving gushed oot ae baith nostrils ae her grey, ashen face.  Jimmy wis soon bent o’er her, her heid in his erms, screaming fur somewan tae help his wife.  
 
    
 
     “Donnelly, Peter, James,  Independent ‘Labour Born and Bred,’ three thousand three hunner and fifty two...”
 
    
 
     Two ambulance men arrived literally seconds efter the door hid landed oan the flair ae the lobby.   The Stalker gently helped wan ae them tae prise Helen’s heid fae Jimmy’s erms, while the other wan swiftly moved doon tae try and resuscitate her.  Efter a minute, he stood up.  It wis clear that there wis nothing he could dae tae help or revive her.
 
     “Ah’m so sorry, mister...Inspector…bit Ah’m afraid she’s gone.  There’s nothing  mair Ah kin dae.  Ah think she might’ve hid a massive cerebral haemorrhage, so Ah dae.  Ah’m nae expert, bit Ah’ve come across this mair than a few times before.  The doctors up at the hospital will need tae confirm that though,” he said, looking shattered, as Jimmy Taylor drapped oan tae his knees, wae his erms hinging at his side, howling the place doon in grief.
 
    
 
     “Taylor, Ferguson, Helen, Independent Community Candidate, fourteen thousand, nine hunner and sixty two.  Ah noo declare Helen Ferguson Taylor the duly elected cooncillor fur the Keppochhill and Springburn Ward,” Tam Barnet announced, sick as a parrot, as the hall erupted with deafening cheers and Susan Flaw looked across tae the entrance ae the hall wae a puzzled frown spread across her face.
 
    
 
  
 
  


 
 
   
   Keep up to date with Johnboy Taylor on his Facebook page:
 
   Johnboy Taylor - The Glasgow Chronicles
 
   www.facebook.com/theglasgowchronicles
 
    
 
   Parly Road is the first book in The Glasgow Chronicles series by Ian Todd and is also available on Amazon Kindle:
 
   It is the summer of 1965 and things are looking up for ten-year-old Johnboy Taylor in the Townhead district of Glasgow.  Not only has he made two new pals, who have recently come to his school after being expelled from one of the local Catholic schools, but their dream of owning their own pigeon loft or ‘dookit’ and competing with the city’s grown-up ‘doo-men’ in the sport they love, could soon become a reality.  The only problem is that The Mankys don’t have the dosh to pay for this once-in-a-lifetime opportunity.
 
   Lady Luck begins to shine down on them when Pat Molloy, aka The Big Man, one of Glasgow’s top heavies asks them to do him a wee favour. The Mankys are soon embroiled in an adult world of gangsters, police corruption, violence and crime.
 
   Meanwhile, Johnboy’s mother, Helen Taylor is busy trying to keep one step ahead of the local Provi-cheque men and organising a group of local women to demonstrate against the Corporation’s Sheriff officer’s warrant sales. 
 
   Set against the backdrop of a condemned tenement slum area, the fate of which has already been decided upon as it stands in the way of the city’s new Inner Ring Road motorway development, the boys soon realise that to survive on the streets, they have to stay one step ahead of those in authority.  The only problem for The Mankys is working out who’s really in charge.
 
   Parly Road is full of the shadiest characters that 1960s Glasgow has to offer and takes the reader on a rollercoaster journey that has been described as irreverently hilarious, bad-assed, poignantly sad and difficult to put down. 
 
 
   Run Johnboy Run – The Glasgow Chronicles 2 is also available on Amazon Kindle: 
 
   It is 1968 and The Mankys are back with a vengeance after thirteen-year-old Johnboy Taylor is confronted by a ghost from his past. The only problem is, he’s just been sentenced to 3 years at Thistle Park Approved School, which houses Scotland’s wildest teen tearaways. Without his liberty, Johnboy is in no position to determine whether the devastating revelation is a figment of his vivid imagination or whether dark forces are conspiring against him. 
 
   Elsewhere in the city, Glasgow crime lord, Pat Molloy, aka The Big Man, is plotting to topple those who he believes were responsible for putting him out of the city’s thriving ‘Doo’ business three years earlier. Unfortunately for him, The Irish Brigade, a group of corrupt police inspectors, who rule the city with an iron fist, are not about to stand by and allow anyone to dip their fingers into their honey-pot, without a fight.
 
   Meanwhile, Helen Taylor, Johnboy’s mother, has come up with a dangerous plan that she believes will finally overturn The City Corporation’s policy of selling their tenants’ household goods through humiliating public warrant sales. Reluctantly, she is forced to join forces with The Glasgow Echo’s sleazy top crime reporter, Sammy ‘The Rat’ Elliot, whose shadowy reputation of having more than one master makes him feared and reviled by the underworld and the establishment in equal measure. 
 
   Run Johnboy Run is an explosive tale of city crime in 1960s Glasgow, involving a heady mix of establishment leaders and gangsters, who will use anyone to keep control of the city’s lucrative underworld. The only problem is, can anyone really be trusted? 
 
   With more faces than the town clock, Run Johnboy Run dredges up the best scum the city has to offer and throws them into the wackiest free-for-all double-crossing battle that Glasgow has witnessed in a generation and The Mankys are never far from where the action is.
 
    
 
   The Lost Boy And The Gardener’s Daughter – The Glasgow Chronicles 3 is also available on Amazon Kindle:
 
   It is 1969 and 14-year-old Paul McBride is discharged from Lennox Castle Psychiatric Hospital after suffering a nervous breakdown whilst serving a 3-year sentence in St Ninian’s Approved School in Stirling.  St Ninians has refused to take Paul back because of his disruptive behaviour.  As a last resort, the authorities agree for Paul to recuperate in the foster care of an elderly couple, Innes and Whitey McKay, on a remote croft in the Kyle of Sutherland in the Scottish Highlands. They have also decided that if Paul can stay out of trouble for a few months, until his fifteenth birthday, he will be released from his sentence and can return home to Glasgow.
 
   Unbeknown to the authorities, Innes McKay is one of the most notorious poachers in the Kyle, where his family has, for generations, been in conflict with Lord John MacDonald, the Duke of the Kyle of Sutherland, who resides in nearby Culrain Castle.  
 
   Innes is soon teaching his young charge the age-old skills of the Highland poacher.  Inevitably, this leads to conflict between the street-wise youth from the tenements in Glasgow and the Duke’s estate keepers, George and Cameron Sellar, who are direct descendants of Patrick Sellar, reviled for his role in The Highland Clearances.
 
   Meanwhile, in New York city, the Duke’s estranged wife orders their 14-year-old wild-child daughter, Lady Saba, back to spend the summer with her father, who Saba hasn’t had contact with since the age of ten.  Saba arrives back at Culrain Castle under escort from the American Pinkerton Agency and soon starts plotting her escape, with the help of her old primary school chum and castle maid, Morven Gabriel.  Saba plans to run off to her grandmother’s estate in Staffordshire to persuade her Dowager grandmother to help her return to America.  After a few failed attempts, Lady Saba finally manages to disappear from the Kyle in the middle of the night and the local police report her disappearance as a routine teenage runaway case.
 
   Meanwhile in Glasgow’s Townhead, Police intelligence reveals that members of a notorious local street gang, The Mankys, have suddenly disappeared off the radar.  It also comes to the police’s attention that, Johnboy Taylor, a well-known member of The Mankys, has escaped from Oakbank Approved School in Aberdeen.  
 
   Back in Strath Oykel, the local bobby, Hamish McWhirter, discovers that Paul McBride has disappeared from the Kyle at the same time as Lady Saba.
 
   When new intelligence surfaces in Glasgow that Pat Molloy, The Big Man, one of Glasgow’s top crimelords, has put the word out on the streets that he is offering £500 to whoever can lead him to the missing girl, the race is on and a nationwide manhunt is launched across Scotland’s police forces to catch Paul McBride before The Big Man’s henchmen do. 
 
   The Lost Boy and The Gardener’s Daughter is the third book in The Glasgow Chronicles series.  True to form, the story introduces readers to some of the most outrageous and dodgy characters that 1960s Glasgow and the Highlands can come up with, as it follows in the footsteps of the most unlikely pair of road–trippers that the reader will ever come across.  Fast-paced and with more twists and turns than a Highland poacher’s bootlace, The Lost Boy and The Gardener’s Daughter will have the readers laughing and crying from start to finish.
 
    
 
   The Mattress – The Glasgow Chronicles 4 is also available on Amazon Kindle:
 
   In this, the fourth book of The Glasgow Chronicles series, dark clouds are gathering over Springburn’s tenements, in the lead up to the Christmas holiday period of 1971.  The Mankys, now one of Glasgow’s foremost up and coming young criminal gangs, are in trouble…big trouble…and there doesn’t seem to be anything that their charismatic leader, Tony Gucci, can do about it.  For the past year, The Mankys have been under siege from Tam and Toby Simpson, notorious leaders of The Simpson gang from neighbouring Possilpark, who have had enough of The Mankys, and have decided to wipe them out, once and for all.
 
   To make matters worse, Tony’s mentor, Pat Molloy, aka The Big Man and his chief lieutenant, Wan-bob Brown, have disappeared from the Glasgow underworld scene, resulting in Tony having to deal with Shaun Murphy, who has taken charge of The Big Man’s criminal empire in The Big Man’s absence.  Everyone knows that Shaun Murphy hates The Mankys even more than The Simpsons do.
 
   As if this isn’t bad enough, Johnboy Taylor and Silent Smith, two of the key Manky players, are currently languishing in solitary confinement in Polmont Borstal.  As Johnboy awaits his release on Hogmanay, he has endless hours to contemplate how The Mankys have ended up in their current dilemma, whilst being unable to influence the feared conclusion that is unravelling back in Springburn.
 
   Meanwhile, police sergeants Paddy McPhee, known as ‘The Stalker’ on the streets for reputedly always getting his man and his partner, Finbar ‘Bumper’ O’Callaghan, have been picking up rumours on the streets for some time that The Simpsons have been entering The Big Man’s territory of Springburn, behind Shaun Murphy’s back, in pursuit of The Mankys. 
 
   In this dark, gritty, fast-paced thriller of tit-for-tat violence, The Stalker soon realises that the stage is being set for the biggest showdown in Glasgow’s underworld history, when one of The Mankys is brutally stabbed to death outside The Princes Bingo Hall in Springburn’s Gourlay Street. 
 
   With time running out, Tony Gucci has to find a way of contacting and luring The Big Man into becoming involved in the fight, without incurring the wrath of Shaun Murphy.  To do this, Tony and The Mankys have to come up with a plan that will bring all the key players into the ring, whilst at the same time, allow The Mankys to avenge the murder of a friend.
 
   Once again, some of Glasgow’s most notorious and shadiest ‘duckers and divers’ come together to provide this sometimes humorous, sometimes heart-wrenching and often violent tale of chaos and survival on the streets of 1970s Glasgow.
 
    
 
   Still to be published by Ian Todd on Amazon Kindle:
 
   Dumfries – The Glasgow Chronicles 6

